ODABRANA DJELA KARL MAYA 


KANI MAT 


WUMIsToy 
ZODAO 


2. PRVO LOVOROVO LISĆE ignis aa iš ča tisina 


SADRZAJ 


S DIVLJI MUSTANZI ako as aka Ghana aka daka a aaa ikad 44 


DB; KRST LOGORSKE VATRE zau iii iii ke i 
CU SAVEZU 5 KIOWAMA sise ošo adio š diji 


8. VOĆEIIVANJU APACA a ol ir Gotika ča i BB A 125 


9; ZAROBLJENE WINNETOV šakala Gian ea kaaa jača 


IL NA RUBU GROBA oak au gk okna b jan kada kJ a SRS dd jina 168 


13. NA MUČENIČKOM STUPU 
15. SVRŠETAK KUKAVICE sai 0eaeosssičsitajočišnas stinaa vade iči viii čini 
19. PROKLEISTVO ZLATA očistio diviti vio stješ tis ččjotčisia divi inivičntie 
20, IRAG POKAZUJE PUT o i ai viči iči a 


25. PREKO GRANICE adds inissivivika očitati pitak sva iči vivavni šijiti 451 


OiD 


AM 
E : 
AHarteRianp Bl MAwKInS 


A 


| 1 i TOW 


1. GREENHORN 


naš li, dragi čitatelju, što znači riječ greenhorn? To je pogrdno 

ime koje prišiju onome koga žele podcijeniti! 

Green znači zelen, a horn je ticalo. Prema tome, greenhorn je 
čovjek još zelen, dakle mlad i neiskusan koji svoja ticala mora oprezno 
pružati ako ne želi upasti u neku neugodnost. 


Greenhorn je čovjek koji ne ustaje sa stolice ako neka lady želi 
sjesti; on pozdravlja domaćina prije nego što se naklonio nekoj miss 
ili mistress; on, puneći pušku, naopako gura metak u cijev ili u 
nabojnjaču najprije stavlja čep, zatim metak i, na kraju, barut; 
greenhorn je čovjek koji ne govori engleski ili govori veoma školski i 
kićeno. On se gnuša jezika Yankeea, a pogotovo govora primitivnijih 
ljudi. Ne želi ga ni čuti a kamoli da njime govori. Greenhorn vjeruje da 
je rakun oposum, a prilično zgodna mulalkinja quadrone. Greenhorn 
puši cigarete i prezire one koji žvaču duhan. Greenhorn pobjegne ako 
ga pljusne Irac, da bi se potužio mirovnom sucu, umjesto da, kao pravi 
Yankee, ustrijeli momka. Greenhorn vjeruje da su tragovi purana 
tragovi medvjeda i da je vitka sportska jahta parobrod s Mississippija. 
Greenhorn se stidi da svoje zablaćene čizme stavi na koljena 
suputnika i da srče juhu dašćući poput bivola na samrti. Greenhorn je 
tako uredan da sa sobom u preriji nosi spužvu poput divovske tikve i 
deset funti sapuna. Osim toga nosi i kompas koji već poslije tri-četiri 
dana pokazuje sve moguće smjerove, ali nikada sjever. Greenhorn je 
čovjek koji je zabilježio osam stotina indijanskih izraza, akad naiđe na 
prvog Crvenokošca primijeti da je taj popis u svom posljednjem pismu 
poslao kući, a pismo zadržao. Greenhorn kupuje barut, a kad želi 
pucati, ustanovi da su mu prodali smljeveni drveni ugljen. Greenhorn 
je čovjek koji se pet godina bavio astronomijom, ali koji jednako dugo 
može zuriti u zvjezdano nebo ne znajući koliko je sati. Greenhorn tako 
zatakne o pojas bowie-nož da mu se oštrica zarije u butinu kad se 
sagne. Greenhorn na Divljem zapadu pali tako veliku vatru da plamsa 
do visine stabla i čudi se kad ga Indijanci otkriju i ustrijele. Greenhorn 

je, dakle, greenhorn - a takav sam greenhorn i ja tada bio. 


Ali ne smijete vjerovati da sam i pomišljao na to da taj pogrdni 
naziv meni pristaje! O ne, jer upravo je to najtipičnije za svakog 
greenhorna da sve ostale, samo ne sebe, smatra "žutokljuncima". 

Naprotiv, mislio sam da sam izvanredno pametan i iskusan čovjek, 
ta ja sam, kako se to obično govori, studirao, i nikad se nisam plašio ni 
jednog ispita. Moj mladenački um tada još nije shvaćao da je zapravo 
sam život ona prava škola u kojoj se učenici svakog dana, svakog sata, 
ispituju i polažu ispite. Skučene prilike u domovini, želja da proširim 
svoje znanje i da pomognem svojima, kao i težnja za velikim djelima, 
sve me to nagnalo preko Oceana u Sjedinjene Države, gdje su tada 
uvjeti za napredak ambicioznog mladića bili mnogo povoljniji. U 
istočnim državama snašao sam se dobro, ali privlačio me Zapad. Na 
ovaj ili onaj način ubrzo sam zaradio toliko da sam mogao dobro 
opremljen i pun pouzdanja krenuti u St. Louis. Sreća me dovela do 
neke obitelji gdje sam se privremeno zaposlio kao kućni učitelj. Tamo 
sam upoznao i nekog Mr. Henrya, čudaka i puškara koji se svome 
zanatu posvetio s odanošću umjetnika i koji se ponosno nazivao: Mr. 
Henry, puškar. 

Taj je čovjek neobično volio ljude, iako se to po njegovom 
ponašanju nije moglo zaključiti, jer se družio samo sa spomenutom 
obitelji, a svoje mušterije otpravljao je s nekoliko riječi tako da su k 
njemu dolazili još samo radi kvalitetne robe. Ženu i djecu izgubio je u 
nekom strašnom događaju o kome nikada nije govorio, ali ja sam na 
osnovi nekih rečenica pretpostavljao da su ubijeni za vrijeme nekog 
napada. To ga je, naoko, učinilo grubim. On, vjerojatno, ni sam nije 
znao da je zapravo savršeni grubijan. Ali njegovo srce bijaše blago i 
dobro, i ja sam često imao prilike vidjeti kako bi mu se oči ovlažile kad 
bih pričao o domovini i o svojima na koje sam tako mnogo mislio. 


Zašto je taj starac prema meni, mladom strancu, pokazivao toliku 
naklonost saznao sam tek kad mi je to sam jednom prilikom rekao. 
Otkako sam stigao, dolazio je češće nego ranije, slušao poduku, 
razgovarao sa mnom i konačno me pozvao da ga posjetim. Tako nešto 
još nikada nije učinio i ja sam zbog toga nastojao da taj poziv ne 
zloupotrebljavam. Ali moja povučenost nije mu bila po volji. Još se i 
danas sjećam njegova ljutitog lica kad me jedne večeri dočekao na 

vratima ne odgovorivši na pozdrav. 
— A gdje ste bili jučer, gospodine? - zarežao je na mene. 
— Kod kuće. 
— A prekjučer? 
— Također kod kuće. 


— Pshaw! Nemojte mi pričati koješta. Ptići kao što ste vi ne ostaju 
u gnijezdu. Oni svugdje turaju svoj kljun samo ne tamo gdje treba! 


— Biste li bili tako ljubazni da mi kažete gdje treba da budem? 

— Ovdje, kod mene, razumijete li? Već odavno sam vas htio nešto 
pitati. 

— Zašto to niste učinili? 

— Nisam želio. Čujete li? 

— A kad će to biti? 

— Možda danas. 


— Onda me pitajte! - rekao sam i sjeo na tokarilicu za kojom je 
radio. Začuđeno me pogledao i mrzovoljno stresao glavom. 


— Onda! Kao da mi je potrebno dopuštenje jednog greehorna ako 
s njim želim govoriti! 

— Greenhorna? - ponovio sam i uvrijeđeno se namrštio. - 
Pretpostavljam, mister Henry, da vam se ta riječ omakla. 


— Samo si nemojte ništa umišljati, sir! Rekao sam to namjerno, vi 
ste greenhorn, i to kakav. Istina je da dobro pamtite sadržaj tih vaših 
knjiga. Upravo je čudnovato što vi, mladi ljudi, tamo prijeko morate 
učiti. Ovaj mladić točno zna koliko su zvijezde odavde udaljene, što je 
kralj Nabukodonosor zapisao na opekama i koliko je težak zrak koji 
ionako ne može uhvatiti. I, jer to zna, on misli da je pametan mladac. 
Ali turite nos u život, razumijete li, i poslije pedeset godina saznat ćete 
u čemu se sastoji prava mudrost. To što sada znate nije ništa, baš ništa. 
I to što sada umijete vrijedi još manje. Ne znate ni pucati. 


Rekao je to prezimim glasom i s toliko sigurnosti kao da je čvrsto 
uvjeren u ono što tvrdi. 

— Ne znam pucati? Hm! - odgovorio sam smiješeći se. - Jeste li me 
to htjeli pitati? 

— Da, to. Sada odgovorite! 


— Dajte mi u ruke dobru pušku, onda ću odgovoriti, prije ne. 
Odložio je cijev puške na kojoj je radio, ustao, pristupio mi bliže i 
začuđeno me pogledao: 


— Vama pušku u ruke, gospodine? Ne pada mi ni na pamet. Moje 
puške dajem u ruke samo onima koji će ih proslaviti. 


— Takve ruke ja imam - kimnuo sam. 

Još jednom me iskosa pogledao, ponovo je sjeo i nastavio raditi 
mrmljajući preda se. 

— Takav greenhorn! Još će me razljutiti svojom drskošću! 


Nisam se obazirao na njegove prigovore jer sam ga poznavao, 
izvadio sam cigaru i zapalio je. Gotovo četvrt sata nismo razgovarali. 
Duže nije izdržao. Podigao je cijev prema svjetlu, pogledao kroz nju i 
napomenuo: 


—Pucati je, naime, teže nego gledati u zvijezde ili čitati stare opeke 
Nabukodonosora, razumijete li? Jeste li ikada imali pušku u rukama? 

— Veoma često. 

— Ciljali ste i opalili? 

— Mislim, da - nasmijao sam se. 

— I pogodili? 

— Dakako! 

Brzo je odložio cijev koju je ispitivao, ponovo me pogledao i rekao: 

— Da, pogodili ste, dakako! Ali što? 

— Dakako, metu. 

— Što? Zar me doista želite nasamariti? 

— Ne, to je istina. 

— Neka vas vrag nosi, gospodine! S vama je teško izaći na kraj. 
Uvjeren sam da biste promašili zid visok pet i širok deset metara, a vi 
tvrdite suprotno tako ozbiljna lica da bi čovjeku mogla žuč prekipjeli. 
Nisam ja dječak koga vi podučavate, razumijete li. Takav greenhorn i 
knjiški crv kao vi pa da zna pucati! Proučavao je čak turske, arapske i 
druge bezvrijedne, glupe knjige, a imao je vremena i za pucanje! 
Uzmite onu staru pušku što visi o čavlu, prislonite je kao da ciljate! To 
je puška za medvjede, najbolja koju sam ikad imao u rukama. 


Otišao sam do zida, skinuo pušku i naciljao. 

— Halo! - viknuo je Henry i poskočio. - Što je to? Ta vi s ovom 
puškom rukujete kao da je štap za šetnju, a to je najteža puška koju 
poznajem! Zar ste tako snažni? 


Umjesto da mu odgovorim, uhvatio sam ga za zakopčan kaput i za 
hlače i podigao ga desnom rukom u vis. 

— Hang it ali... do vraga! - viknuo je. - Pustite me! Ta vi ste još 
snažniji nego moj Bili. 

— Vaš Bili? Tko je to? 

— To je bio moj sin, koji je... ali ostavimo to! On je mrtav kao i svi 
ostali. Bio je to valjan momak, ali ubili su ga zajedno s ostalima. Vi ste 
mu stasom nalik, oči su vam gotovo iste, jednako kao i ova crta kraj 
usana. Zbog toga vas i... no, to se vas ništa ne tiče! 


Lice mu se snuždilo, prešao je rukom po obrazu i nastavio mirnim 
glasom: 


— Ali, sir, doista je šteta što ste se, tako snažni, posvetili knjigama; 
trebalo je da se bavite športom. 

— Bavio sam se i športom. 

— Doista? 

— Da. 

— Boksom? 


— Time se u nas, prijeko, ne bave. Zanimao sam se gimnastikom i 
hrvanjem. 


— A jahanjem? 

— Također. 

— Mačevanjem? 

— Mačevanje sam čak i podučavao. 

— Gospodine, samo nemojte preuveličavati! 

— Hoćete li da pokušamo? 

— Hvala! Dosta mi je jedne probe. Uostalom, moram raditi. 
Sjednite! 

Poslušao sam ga, a on se vratio tokarilici. Nismo mnogo 
razgovarali. 

Činilo se da Henry o nečem važnom razmišlja. Odjednom je 


podigao glavu i upitao: 

— Jeste li se bavili matematikom? 

— Bila mi je to jedna od najomiljenijih znanosti. 

— Algebra, geometrija? 

— Naravno! 

— Mjerništvo? 

— To sam osobiti volio. Često sam, zabave radi, lutao poljima s 
teodolitom u ruci. 

— Ivi doista znate mjeriti? 


— Da. Cesto sam obavljao vodoravna mjerenja, kao i mjerenja 
visina, iako ne mogu tvrditi da se smatram izučenim mjernikom. 


— Well - veoma dobro, veoma dobro! 
— Zašto me to pitate, Mr. Henry? 


— Imam razloga. Razumijete li? Još nije vrijeme da to saznate. Prije 
toga moram, hm, da, moram se uvjeriti znate li pucati. 

— Pa, iskušajte me! 

— To ću i učiniti, možete biti sigurni. Kada sutra ujutro počinjete s 
obukom? 

— U osam sati. 

— Onda dođite k meni u šest! Poći ćemo gore do streljane, gdje ja 
isprobavam svoje puške. 

— Zašto tako rano? 

— Jer ne želim duže čekati. Stalo mi je da vam što prije pokažem 
kakav ste vi greenhorn. Ali sada dosta o tome! Imam drugog posla koji 
je mnogo, mnogo važniji. 

Činilo se da je puščana cijev bila gotova, izvadio je iz jednog 
ormara komad mnogokutnog željeza i stao brusiti uglove. Vidio sam 
da je svaka od mnogobrojnih površina probušena. 

Toliko se zanio poslom te se činilo kao da je na mene zaboravio. 
Oči su mu blistale, a kad bi s vremena na vrijeme promotrio svoje 
djelo, opazio sam da je to činio gotovo zaljubljeno. Mora daje taj 
komad željeza za njega bio od velike vrijednosti. Bio sam radoznao da 
saznam zašto i radi toga sam upitao: 

— Jeli to dio puške, Mr. Henry? 
— Da — odgovorio je kao da se tek mora prisjetiti da sam i ja ovdje. 


— Ali ja ne poznajem ni jednu vrstu puške s takvim dijelom — 
rekao sam. 


— To vjerujem. Ali upoznat ćete je. Vjerojatno će se zvati Henry. 

— Ah, novi izum? 

— Yes. 

— Onda vas molim da mi oprostite što sam bio radoznao. To je 
sigurno tajna? 

Neko je vrijeme promatrao rupice, okretao željezo na sve strane i 
prislanjao ga nekoliko puta na stražnji dio cijevi. 

— Da, to je tajna. Ali ja vam vjerujem, jer znam da ćete šutjeti, iako 
ste pravi pravcati žutokljunac. Zato ću vam i objasniti o čemu se radi. 
Bit će to kratka puška opetuša s dvadeset i pet metaka. 

— Nemoguće! 

— Ne istrčavajte se! Ni ja nisam toliko glup da poduzimam 
nemoguće. 

— Ali tada biste morali imati magazine za dvadeset i pet metaka! 

— Imam ih. 

— Ali oni će biti tako veliki i nezgrapni da će smetati. 

— Postojat će samo jedan magazin. Prikladan je i uopće ne smeta. 
Ovo je željezo za taj magazin. 

— Hm! Ne razumijem se u vaš posao, ali recite, kako je s vrućinom? 
Neće li se cijev previše grijati? 

— Ni govora. Materijal i obrada cijevi moja su tajna. Uostalom, zar 
je uvijek potrebno svih dvadeset i pet metaka ispucati jedan za 
drugim? 

— Nije. 

— Dakle! Ovo će željezo postati kuglom koja će se pokretati s 
pomoću posebnog mehanizma. U njemu je dvadeset i pet rupa i isto 
toliko metaka, Pri svakom hicu kugla se pomiče i svaki idući metak 
gura pred cijev. Godinama sam se bavio tim problemom, ali bez 
uspjeha. No sada se čini da sam uspio. I do sada su me cijenili kao 
puškara, ali tek ću sada postati slavan i zaraditi mnogo novaca. 

—Auzto i lošu savjest. 

Henry me neko vrijeme začuđeno promatrao i zatim upitao: 

— Lošu savjest? Kako to mislite? 

— Mislite li da ubojica ne mora imati lošu savjest? 

— Do vraga! Hoćete li reći da sam ja ubojica? 

— Još niste, ali uskoro ćete postati, jer sudioništvo u ubojstvu 
jednak je zločin kao i samo ubojstvo. 

— Neka vas vrag nosi! U tome ja neću sudjelovati. 

— Bit će to čak masovno ubojstvo. Pomislite: kad vaša puška, koja 
puca dvadeset i pet puta redom, bude gotova, pa ako dođe u ruke bilo 
kom skitnici, onda će u prerijama, prašumama i planinskim klancima 
ubrzo doći do strahovitog pokolja. Ubijat će jadne Indijance kao kojote 
i za nekoliko godina više neće biti živog nijednog Indijanca! Želite li 
time opteretiti svoju savjest? 

Zurio je u mene i ništa nije odgovorio. 

Nastavio sam — Ako ova opasna puška bude svakome dostupna, 
vi ćete za kratko vrijeme zaraditi mnogo novaca, ali bit će poubijani 
svi mustanzi i bivoli, kao i gotovo sve vrste divljači čije meso služi 
Crvenokošcima da bi nekako preživjeli. Stotine i stotine lovaca 
strvinara naoružat će se vašom puškom i krenuti na Zapad. Krv ljudi i 
životinja teći će potocima i ubrzo će predjeli s ove i one strane 
Stjenovitih planina ostati pusti i bez života. 

— Do vraga! — viknuo je. — Zar ste vi uistinu tek nedavno stigli iz 
Europe? 

— Da. 

—I prije toga nikad niste bili ovdje? 

— Ne. 

— Dakle, potpuni greenhorn! A ipak taj mladić drži govore kao da 
je pradjed svih Indijanaca i kao da ovdje živi već tisuću godina! Samo 
ne umišljajte sebi da ćete me uvjeriti! Čak kad bi sve i bilo tako kao što 
kažete, nisam ni pomislio da sagradim tvornicu pušaka. Ja sam 
osamljen čovjek i takav ću ostati. Nemam nimalo volje da se natežem 
sa stotinu i više radnika. 


— Ali vi bite mogli, da biste zaradili, patentirati svoj izum i prodati 

ga? 

— Ne trčite pred rudo, gospodine. Do sada sam uvijek imao koliko 
mi je potrebno i vjerujem da mi ni ubuduće ništa neće uzmanjkati. A 
sad se kupite kući. Nemam volje slušati cvrkutanje ptice koja tek treba 
naučiti letjeti prije nego što će zapjevati. 

Nisam mu zamjerao na grubim riječima. Ta on je bio takav, a ja 
sam dobro znao što zapravo misli. Zavolio me i želio je da mi u svemu 
pomogne. Pružio sam mu ruku, stisnuo je čvrsto i otišao. 


Tada još nisam znao koliko će ta večer za mene biti važna, kao što 
nisam ni pomislio na to da će ta teška puška za ubijanje medvjeda, 
koju je Henry nazivao starom puškom, kao i još nedovršena Henryeva 
kratka opetuša, odigrati tako važnu ulogu u mom budućem životu. Već 
sam se radovao idućem jutru, jer ja sam mnogo i često pucao i bio sam 
uvjeren da se neću obrukati pred svojim starim prijateljem. 


Stigao sam k njemu točno u šest sati ujutro. Već me je čekao, 
pružio mi ruku i mogao sam opaziti ironičan osmijeh na grubom, 
starom licu. 


— Dobro došli, sir! Kao da ste veoma sigurni u sebe. Vjerujete li da 
ćete pogoditi zid o kome smo jučer razgovarali? 


— Nadam se. 


— Dobro, krenimo odmah! Uzet ću lakšu pušku, a vi uzmite pušku 
za medvjede. 


On prebaci preko ramena laku dvocijevku, a ja sam uzeo 
"puščetinu" koju on nije htio nositi. Kad smo stigli do streljane, 
napunio je obje puške i ispalio iz dvocijevke dva hica. Zatim je došao 
red na mene. Nisam poznavao tu pušku za medvjede, ali već sam 
prvim hicem pogodio rub crnog kruga mete. Drugi je pogodak bio 
bolji. Treći je metak pogodio sredinu crnog kruga, a svi ostali prošli su 
kroz rupu trećega. Henry se sve više čudio. Pokušao sam i s 
dvocijevkom, a kad sam ponovio uspjeh, Henry je bio oduševljen. 

— Ili je u vama nečastivi, sir, ili ste rođeni zapadnjak! Još nikad 
nisam vidio greenhorna da tako puca! 

— Nema tu nečastivog, Mr. Henry — nasmijao sam se. — A s njime 
i ne bih želio surađivati. 

— Onda je vaša zadaća, pa čak i vaša dužnost, da postanete 
prerijski lovac. Imate li volje? 

— Zašto ne? 

— Dobro. Vidjet ćemo što se od greenhorna može učiniti. Dakle, 
znate li jahati? 

— Prilično. 

— Prilično? Dakle, ne tako dobro kao što pucate? 

— Pa, što to znači jahati? Najteže je uzjahati. Kad sam jednom na 
konju, ništa me s njega ne može zbaciti. 

Promatrao me ispitivački i nije znao da li se šalim. Bezazleno sam 
gledao preda se i on reče: 

— Mislite li? Vjerojatno biste se uhvatili za grivu? Ali, varate se. 
Točno ste rekli: najteže je uzjahati, jer to čovjek treba sam učiniti. Sići 
je mnogo lakše, za to se brine konj i zbiva se mnogo brže. 

— U mom slučaju konj nema što obaviti! 

— Tako? Vidjet ćemo! Imate li volje da pokušamo? 

— Rado. 

— Onda dođite! Tek je sedam sati i imate još pola sata vremena. 
Poći ćemo do Jima Cornera, trgovca konjima, on ima zelenka koji će 
vam štošta pokazati. 

Vratili smo se u grad i potražili trgovca konjima. Imao je prostrano 
dvorište za jahanje okruženo stajama. Corner nam je pošao u susret i 
upitao nas što želimo. 

— Ovaj mladić tvrdi da ga nijedan konj ne može zbaciti sa sedla — 
objasni Henry. — Što vi mislite, mister Corner? Hoćete li dopustiti da 
se popne na vašeg zelenka? 

Trgovac me ispitujući odmjeri i zadovoljno kimne glavom. 

— Čini se da mu je kostur dobar i elastičan, uostalom mladići ne 
lome vrat tako lako kao stariji ljudi. Ako gentleman želi iskušati konja, 
ja nemam ništa protiv. 

Izdao je upute i poslije nekog vremena par slugu dovede iz staje 
osedlanog konja. Bio je nemiran i nastojao je pobjeći. Moj stari Mr. 
Henry uplašio se za mene. Zamolio me da odustanem. Ali ja se nisam 
brinuo, a osim toga držao sam da je to pitanje časti. Dali su mi biči ja 

sam pričvrstio mamuze. Zatim sam se, poslije nekoliko uzaludnih 
pokušaja, jer se konj otimao, popeo u sedlo. Čim sam sjeo, sluge su 
skočile u stranu, a konj je sa sve četiri noge skočio u zrak. Održao sam 
se, iako mi noge još nisu bile u stremenu, i požurio sam da ih utaknem. 
No tek što sam to učinio, konj se stade ritati poput jareta. Kako mu to 
nije mnogo koristilo, otrčao je do zida u namjeri da me zbaci, ali ja ga 
skrenuh bičem. Zatim je došlo do oštre borbe između jahača i konja. 
Upotrijebih svu svoju spretnost i umijeće, nedovoljnu uvježbanost i 
snagu bedara te na kraju ostadoh pobjednikom. Kad sam sjahao, noge 
su mi klecale od napora. Ali konj je bio sav u pjeni i znoju, i pokoravao 
se svakom stisku. 


Trgovac se uplašio za svog konja. Naredio je da ga prekriju 
pokrivačima i polako vode u krugu. Zatim se obratio meni: 


— To nisam očekivao, mladiću. Mislio sam da ćete već poslije prvog 
pokušaja biti na zemlji. Ne morate mi ništa platiti, a ako mi želite 
učiniti uslugu, dođite ponovo i urazumite ovu životinju. Neću žaliti 
deset dolara, jer to nije jeftin konj; bude li poslušan, učinit ću dobar 
posao. 

— Sa zadovoljstvom, ako želite — odvratio sam. 


Otkako sam sjahao, Henry nije ni zucnuo već me samo promatrao 
kimajući glavom. Zatim je pljesnuo rukama i viknuo: 

— Taj greenhorn je doista poseban, to jest, sasvim neobičan 
greenhorn. Gotovo je zgnječio konja umjesto da se dade zbaciti sa 
sedla. Tko vas je tome naučio, sir? 


— Slučaj. Namjerio sam se na poludivljeg mađarskog pastuha koga 
nitko nije mogao uzjahati. S vremenom sam ga ukrotio, a pritom sam 
gotovo izgubio glavu. 

— Hvala na takvim stvorovima! Blaženi moj stolac s jastukom koji 
nema ništa protiv toga da sjednem na njega. Dođite, moramo poći. Vrti 
mi se u glavi. No budite uvjereni da nisam uzalud gledao kako pucate 
i jašete. 

Vratili smo se kući, on u svoj a ja u svoj stan. Iduća dva dana nisam 
ga vidio, a i nisam imao vremena da ga posjetim. Trećeg dana poslije 
podne došao je k meni; znao je da sam u to vrijeme slobodan. 

— Imate li nešto protiv toga da zajedno pođemo u šetnju? 

— Kamo? 

— Jednom gentlemanu koji vas želi upoznati. 

— Mene? Zašto? 

— To valjda i sami znate. Još nikada nije vidio greenhorna. 
— Onda idem. Neka dobro otvori oči. 


Henry je danas bio veoma poduzetan. Koliko sam ga poznavao 
spremao je neko iznenađenje. Prošli smo kroz nekoliko ulica i uveo 
me u neki ured u koji se ulazilo kroz široka staklena vrata. Ušli smo 
tako brzo da nisam imao vremena pročitati zlatna slova na staklu, ali 
činilo mi se da sam vidio riječi office i surveving. Ubrzo ustanovih da 
se nisam prevario. 


Tri gospodina primili su Henrya veoma ljubazno, a mene s 
neskrivenom radoznalošću. Na stolovima su ležali planovi i zemljovidi 
i različiti uređaji za mjerenje. Nalazili smo se u geodetskom uredu. 


Nije mi bilo jasno što moj prijatelj namjerava. Činilo se da nema 
nikakve narudžbe i da je došao samo na prijateljski razgovor. Ubrzo 
su stali razgovarati i o stvarima koje su se nalazile u prostoriji. To mi 
je bilo drago, jer sam o tome znao više nego o američkim prilikama 
koje još nisam dovoljno poznavao. 


Činilo se da se Henry danas veoma zanima za geodeziju. Htio je 
sve znati i ja sam na kraju samo odgovarao na pitanja, objašnjavao 
upotrebu različitih uređaja i tumačio kako se crtaju zemljovidi i 
planovi. Bio sam zaista pravi greenhorn jer nisam opazio što zapravo 
namjerava. Tek kad sam se napričao o polarnoj i dijagonalnoj metodi 
i o njihovoj razlici, o perimetrijskom mjerenju, o repeticijskom 
postupku, o trigonometrijskoj trijangulaciji, opazio sam kako su ona 
tri gospodina krišom namignuli puškaru. Ustao sam da bih pokazao 
Henryu da želim otići. Nije se opirao i gospoda su nas ispratila još 
prijaznije nego što su nas dočekala. 

Kad smo se udaljili toliko da nas nisu mogli vidjeti iz ureda, stavi 
mi Henry ruku na rame i zadovoljno me pogleda. 


— Sir, čovječe, mladiću, greenhorne, kako ste me obradovali! Baš 
se ponosim s vama! 


— Zašto? 
— Jer ste nadmašili moje preporuke, a i očekivanja tih ljudi. 

— Preporuke? Očekivanja? Ne razumijem vas. 


— To je bar jednostavno. Nedavno ste tvrdili da se razumijete u 
mjerništvo i da bih to provjerio, odveo sam vas onim gentlemenima, 
mojim dobrim prijateljima. Dobro ste se držali i časno izvukli. 


— Htjeli ste provjeriti? Mr. Henry, ako mislite da lažem, više vas 
neću posjećivati. 

— Ne nasmijavajte me! Nećete valjda meni starcu uskratiti radost 
koju osjećam kad vas vidim. Vi već znate koliko ste nalik na mog sina! 
Jeste li možda ponovo posjetili trgovca konjima? 

— Idem k njemu svakog jutra. 

— I jahali ste zelenka? 

— Da. 

— Hoće li biti nešto od tog konja? 

— Mislim da hoće. Samo sumnjam da će se kupac složiti s njim tako 
dobro kao i ja. Navikao se na mene i zbacit će svakog drugog. 


— To me raduje, to me veoma raduje. On, dakle, želi, kako se čini, 
da ga jaše samo greenhorn. Pođite sa mnom sporednom ulicom! Ima 
tu jedna restauracija u kojoj se odlično jede, a još bolje pije. Moramo 
proslaviti ispit koji ste tako sjajno položili. 

Nisam shvaćao Henrya, potpuno se izmijenio. On, osamljen i 
povučen čovjek, želi jesti u restauraciji! I njegovo je lice bilo drukčije, 
a glas svjetliji i vedriji nego inače. Rekao je, ispit. Zapazio sam tu riječ, 
ali ona, vjerojatno, nije imala neko osobito značenje. 

Od tog dana Henry me danomice posjećivao i postupao je sa 
mnom kao s dragim prijateljem, i kao da se plaši da će me uskoro 
izgubiti. Ali nije dopustio da se uzoholim i uvijek mu je na jeziku bila 
spremna riječ greenhorn. 

Začudo, istodobno se promijenilo i ponašanje obitelji kod koje 
sam radio. Roditelji su mi posvećivali više pozornosti, a djeca su 
postala nježnija. Opazio sam da me krišom promatraju, ali nisam 
shvatio je li to ljubav ili sažaljenje. 


Otprilike dva tjedna poslije našeg neobičnog posjeta mjerničkom 
uredu zamolila me lady da svoju slobodnu večer provedem kod njih i 

da zajedno večeramo. Spomenula je da će doći i mister Henry, a osim 
njega pozvala je i dvojicu gentlemena, od kojih se jedan zove Sam 
Hawkens i poznat je zapadnjak. Ja kao greenhorn još nisam bio čuo to 
ime, ali sam se radovao da ću upoznati prvog pravog, čak slavnog 
zapadnjaka. 


Kao ukućanin nisam morao čekati na znak zvonca već sam 
nekoliko minuta ranije sišao u blagovaonicu. Tamo sam, na svoje 
iznenađenje, vidio da je sve postavljeno kao za neku svečanost. Mala, 
petogodišnja Ema bila je sama u sobi i kradom je umakala prst u 
kompot. Čim sam ušao, naglo ga izvuče i obriše u plavokosi čuperak. 
Kad sam prijeteći podigao desnicu, doskakutala je do mene i šapnula 
mi nešto. Da bih joj oprostio, priopći mi tajnu koja je teško pritiskivala 
njeno srdašce. Činilo mi se da je nisam pravo shvatio, ali ona na moje 
traženje ponovi riječi: vaša oproštajna večera. 

Moja oproštajna večera? To nije moguće. Tko zna kako je dijete 
došlo na tu krivu misao. Nasmiješio sam se. Zatim sam začuo glasove 
u predsoblju. Stigli su gosti i ja sam krenuo da ih pozdravim. Sva su 
trojica stigli istodobno; kasnije sam saznao da su se tako dogovorili. 
Henry mi je predstavio nekog mladog, pomalo ukočenog i nespretnog 
čovjeka kao Mr. Blacka, a zatim Sama Hawkensa, zapadnjaka. 


Zapadnjak! Priznajem da nisam duhovito izgledao dok sam ga 
začuđeno promatrao. Takvu pojavu još nikada nisam vidio. Kasnije 
sam, dakako, upoznao i sasvim drukčije tipove. Iako je taj čovjek već 
sam po sebi bio dovoljno čudan, taj dojam bio je pojačan time što je 
ovdje u sobi za primanje stajao jednako kao što bi stajao vani u šumi, 
sa šeširom na glavi i s puškom u ruci. Zamislite ovakva čovjeka: 


Ispod tužno obješena oboda starog pustenog šešira kojega bi 
starost, boja i oblik i najumnijem misliocu zadali mnogo glavobolje, 
virio je među šumom raščupane crne brade nos čudovišnih dimenzija 
i koji bi svakoj sunčanoj uri mogao poslužiti kao sjenilo. Zbog te 
strahovite brade, osim raskošno opremljene sprave za njuh, nije se 
vidjelo gotovo ništa do malih, lukavih očiju koje su neprestano 
zvjerale naokolo i promatrale me vragoljastom lukavošću. Čovjek me 
promatrao jednako pažljivo kao i ja njega. Kasnije sam saznao zašto 
sam ga toliko zanimao. 


Ta je glava počivala na tijelu nevidljivom sve do koljena, jer je na 

njemu bio stari kožnati lovački kaput, očito sašiven za neku mnogo 
snažniju osobu, pa je maleni čovjek izgledao poput djeteta koje je iz 
zabave odjenulo djedov kućni kaput. Iz ove obilne odjeće virile su 
dvije tanke, krive noge. Bile su prekrivene kožnatim nogavicama s 
resama, toliko starima da ih je čovječuljak još prije dva desetljeća 
morao prerasti, tako da su otkrivale par indijanskih čizama u kojima 
bi se, u slučaju potrebe, mogao smjestiti i čitav vlasnik. 

U ruci je taj slavni zapadnjak držao pušku koje bih se ja mašio 
samo uz najveći oprez. Više je bila nalik na toljagu nego na pušku. U 
tom trenutku nisam mogao ni zamisliti strasnije karikature prerijskog 
lovca, 


Ali nije prošlo mnogo vremena i ja sam upoznao pravu vrijednost 
tog čudnovatog čovječuljka. 

Pošto me temeljito promotrio, upitao je tankim dječjim glasom 
puškara: 

— Je li to onaj mladi greenhorn o kome ste mi pričali, Mr. Henry? 

— Da— kimnuo je upitani. 

— Well! Sviđa mi se. Nadam se da će mu se i Sam Hawkens svidjeti, 
hihihihi! 

Nakon što se tako neobično i tanko nasmijao smijehom koji ću 
kasnije još tisuću puta čuti, okrenuo se vratima koja su se tog časa 
otvorila. Pojavio se domaćin sa svojom ženom. Pozdravili su lovca kao 
da ga već poznaju. Zatim su nas pozvali da uđemo u blagovaonicu. 


Odazvali smo se pozivu, a Sam Hawkens nije, začudo, odložio svoje 
stvari. Kad su nam pokazali gdje trebamo sjesti, on sasvim mirno 
pokaže na svoju staru puščetinu. 

— Pravi zapadnjak nikada ne ispušta iz vida svoju pušku, pogotovo 
ne ja svoju dobru Liddy. Objesit ću je na rozetu zavjese. 

Dakle, svoju je pušku nazivao Liddy. Kasnije sam saznao da mnogi 
zapadnjaci postupaju sa svojim oružjem kao sa živim bićem i nazivaju 
ga imenom. Objesio je pušku i htio okvačiti i stari šešir. Ali kad ga je 
skinuo, na moje zaprepaštenje ostade na njemu i sva njegova kosa. 
Njegova ćelava, krvavo crvena lubanja, pružala je zaista užasan prizor. 
Lady je glasno kriknula, a i djeca su počela vrištati. Ali on se okrenuo i 
mirno rekao: 


19 


— Ne plašite se, gospođo i gospodo! Nije to ništa. Vlastitu sam kosu 
s punim pravom i pošteno nosio od djetinjih nogu i nitko se nije usudio 
da mi to porekne, sve dok na mene nije navalilo dvadesetak Indijanaca 
koji mi s glave skinuše kosu zajedno s kožom. Bio je to prokleto 
neugodan osjećaj, ali i to sam preživio, hihihihi! Kasnije sam otišao u 
Tekamu i kupio novi skalp, ako se ne varam. Nazivaju ga vlasuljom i 
stajao me tri debela svežnja dabrovih koža. Ali to ništa ne smeta, jer 
nova koža mnogo je udobnija od stare, osobito ljeti. Mogu je skinuti 
kad se oznojim, hihihihi. 

Sam je objesio šešir do puške i ponovo natakao vlasulju. Zatim je 
skinuo kaput i prebacio ga preko naslona stolice. Kaput je bio pun 
zakrpa, jedna krpica od kože preko druge i stoga je postao tako debeo 
da bi ga jedva mogla probiti i neka indijanska strelica. 


Sada smo mogli vidjeti čitave tanke i krive traperove noge. Gornji 
dio tijela bio je odjeven u kožnati lovački prsluk, a za pojas je zatakao 
nožidva revolvera. Kad je primaknuo stolicu stolu, lukavo je pogledao 
najprije mene, a zatim domaćicu i upitao: 

— Ne bili gospođa prije nego što počnemo jesti ovom greenhornu 
rekla o čemu se radi, ako se ne varam? 


Izraz "ako se ne varam" bila je njegova stalna uzrečica. Domaćica 
je kimnula glavom, okrenula se meni i pokazala na mlađeg gosta. 


— Vi, vjerojatno, ne znate daje Mr. Black vaš nasljednik, sire? 

— Moj nasljednik? — rekao sam zaprepašteno. 

— Da. Kako danas slavimo vaš odlazak, bili smo prisiljeni da 
potražimo novog učitelja. 

— Odlazak... moj...? 


Danas zahvaljujem sudbini što me u tom času nisu slikali, jer 
ovako zaprepašten sigurno nisam naročito pametno izgledao. 

— Da, vaš odlazak, sire — dobrohotno je kimnula glavom i 
nasmiješila se. Meni nije bilo do smijeha. — Zapravo, trebalo je da 
otkažete — dodala je — ali, jer smo vas zavoljeli, nismo htjeli stati 
između vas i vaše sreće. Iskreno nam je žao što se od vas rastajemo i 
želimo vam sve najbolje. Otputujte sutra sretno. 

— Da putujem? Sutra? Kamo? — rekao sam s naporom. 

Tada me Sam Hawkens, koji je stajao pored mene, udari po 

ramenu i nasmije se. 

— Kamo? Sa mnom na Divlji zapad. Vi ste odlično položili ispit, 
hihihihi. Drugi mjernici putuju sutra ujutro i ne mogu vas čekati. Vi 
morate s njima. Dick Stone, Will Parker i ja, mi smo vodiči, putovat 
ćemo uz rijeku Kanadian sve do Teksasa. Ne vjerujem da želite i dalje 
čepiti ovdje i ostati greenhorn! 

Sada kao da mi je mrena pala s očiju. Sve je unaprijed bilo 
dogovoreno. Mjernik, možda čak za neku od velikih pruga koje su u 
planu. Lijepe li pomisli! Ništa nisam morao pitati; sve obavijesti dobio 
sam bez pitanja jer mi je pristupio stari Henry i uhvatio me za ruku. 

— Već sam vam rekao zašto vas volim. Ovdje ste bili kod dobrih 
ljudi, ali mjesto kućnog učitelja nije za vas, sire. Vi treba da pođete na 
Zapad. Zbog toga sam se obratio Atlantskoj i Pacifičkoj kompaniji i 
zamolio da vas ispitaju, a da vi to i niste znali. Ispit ste dobro položili. 
Evo dekreta! 

Pružio mi je papir. Kad sam ga pogledao i ugledao svotu koju ću 
ubuduće primati, gotovo su mi oči ispale. On nastavi: 

— Jahat ćete i bit će vam potreban dobar konj. Kupio sam zelenka 
koga ste sami ukrotili. Dobit ćete ga. A treba da imate i oružje. Dat ću 
vam staru pušku za medvjede, ono teško oružje koje mi ne treba, a 
kojim vi svaki put pogađate u središte mete. Što kažete na to, sire? 


Šutio sam neko vrijeme; kad mi se vratila moć govora, htio sam 
odbiti te darove; ali bez uspjeha. Ti dobri ljudi odlučili su me usrećiti 
i veoma bi ih povrijedio da ih odbijem. Da bi barem načas prekinula 
raspravu, zauzela je domaćica mjesto za stolom i mi smo bili prisiljeni 
da slijedimo njen primjer. Večerali smo i nismo više govorili o mom 
putu. 


Tek poslije večere saznao sam sve što je bilo potrebno. Trebalo je 
da pruga ide od St. Louisa kroz indijansko područje, Teksas, Novi 
Meksiko, Arizonu i Kaliforniju do pacifičke obale, a plan je bio da se 
dio buduće trase na nekim područjima istraži i izmjeri. Dio koji je 
pripadao meni i trojici mjernika pod nadzorom jednog nadinženjera, 
nalazio se između izvora Red Rivera i Kanadiana. Tri iskusna vodiča, 
Sam Hawkens, Dick Stone i Will Parker, trebalo je danas odvedu tamo 
gdje nas već čeka čitava četa hrabrih zapadnjaka koji će se brinuti za 
našu sigurnost. Osim toga, bila nam je osigurana i zaštita svih posada 

utvrda. Da bi me iznenadili, priopćili su mi sve to tek danas, dakako, 
prilično kasno, ali su me umirili uvjeravajući me da je s mojom 
opremom sve u redu. Dakle, nije mi preostalo drugo nego da se 
upoznam sa svojim suradnicima koji su me čekali u stanu glavnog 
inženjera. Otišao sam tamo u pratnji Henrya i Sama Hawkensa i 
primili su me veoma prijateljski. 

Kad sam se idućeg jutra oprostio od obitelji kod koje sam radio, 
potražio sam Henrya. Nije mi dopustio da mu se zahvalim i srdačno 
mi je stisnuo ruku. 

— Jezik za zube, sire. Ta ja sam vas onamo poslao samo zbog toga 
da bi moja stara puška ponovo progovorila. Kad se budete vratili, 
svratit ćete do mene i sve mi podrobno ispripovijedati. Tada će se 
vidjeti jeste li još uvijek to što ste bili i do sada, a ipak to ne želite 
vjerovati, naime greenhorn kakva nalazimo u knjigama.S tim riječima 
on me izgura kroz vrata, ali prije nego što ih je zatvorio, vidio sam da 
su mu oči pune suza... 

2. PRVO LOVOROVO LIŠĆE 


io je početak rujna i već smo tri mjeseca radili, a još uvijek nismo 
završili zadaću, dok su se sve ostale skupine uglavnom već 
vratile kući. Postojala su za to dva razloga. 


Prvi bijaše okolnost da smo morali istraživati veoma teško 
područje. Pruga je morala kroz preriju slijediti tok Kanadiana. Dakle, 
njen smjer bio je predviđen sve do područja njegova izvora, dok je od 
Novog Meksika kroz doline i prijevoje tek trebalo označiti trasu. Ali 
naša je sekcija radila između Kanadiana i Novog Meksika i mi smo 
najprije morali otkrili najpogodniji smjer. Stoga je trebalo mnogo 
jahati, naporno putovati i mjeriti na mnogim mjestima. Posao je bio 
teži i zbog toga što smo se nalazili i u opasnom području punom 
Kiowa, Komanča i Apača koji nisu htjeli ni čuti o pruzi kroz to 
područje. Morali smo biti veoma oprezni, čime je naš rad, dakako, bio 
veoma usporen. 


S obzirom na te Indijance morali smo se odreći i lova, jer bismo 
time upozorili Crvenokošce na naš trag. Sve što nam je trebalo 
dovozili smo volovskim kolima iz Santa Fea. Na žalost, i taj je način 
opskrbe bio veoma nesiguran i često nismo mogli napredovati s 
mjerenjem jer smo morali čekati na dolazak kola. 


Drugi razlog bijaše sastav našeg društva. Spomenuo sam da su me 
u St. Louisu glavni inženjer i tri mjernika prijazno primili. Zbog toga 
sam se nadao dobroj i uspješnoj suradnji. Ali u tome sam se, na žalost, 
prevario. 

Moji suradnici bijahu pravi Yankeeji koji su u meni gledali 
neiskusnog greenhorna, u pogrdnom smislu. Oni su htjeli zaraditi 
novac, ne pitajući se mnogo da li savjesno izvršavaju svoje zadaće. Ja 
sam im u tome bio na smetnji i ubrzo sam izgubio njihovu naklonost. 
No ja sam i dalje obavljao svoju dužnost kako treba. Naime, veoma 
sam brzo opazio da njihovo znanje nije osobito. Meni su prepuštali 
najteže poslove, a svoj su život udešavali tako da im bude što ugodnije. 

Ništa nisam imao protiv toga jer sam oduvijek vjerovao da je čovjek to 
jači što više radi. 

Mr. Bancroft, glavni inženjer, bio je među njima najsposobniji. Ali, 
na žalost, pokazalo se da voli rakiju. Iz Santa Fea dopremljeno je 
nekoliko bačvica tog opakog pića i otada se on više bavio rakijom nego 
spravama za mjerenje. Dešavalo se da pola dana potpuno pijan leži na 
zemlji. Riggs, Marcy i Belling, trojica mjernika, morali su kao i ja 
plaćati tu rakiju pa su tako i oni pili s Bancroftom kako ne bi ostali 
praznih rukava. Lako je zamisliti da ni ta gospoda često nisu bila u 
potrebnoj formi. Kako ja nisam pio, bio sam jedini koji je radio, dok su 
se ostali smjenjivali u pijanstvu i trežnjenju. Na priznanje nisam 
mogao računati. Jedino je Belling bio toliko razuman te je shvatio 
koliko se za njih mučim, iako to nije bila moja dužnost. Nema sumnje 
da je i zbog toga naš posao slabo napredovao. 


Ni ostali nisu bili mnogo bolji. Kad smo stigli, zatekli smo na našem 
sabiralištu dvanaest "zapadnjaka". Kao novajlija osjećao sam u prvo 
vrijeme poštovanje prema njima, ali sam ubrzo shvatio da imam posla 
s propalicama. 

Trebalo je da nas štite i da nam pomognu u poslu. Na svu sreću 
puna tri mjeseca nije se dogodilo ništa što bi me prisililo da zatražim 
njihovu sumnjivu zaštitu. Jer, što se tiče njihove spremnosti da 
pomognu, mogu s mnogo prava tvrditi da se ovdje sastalo dvanaest 
najvećih lijenčina u Sjedinjenim Državama. 

U tim uvjetima bilo je veoma teško održavati red u logoru. 

Bancroft je bio pretpostavljeni, a tako se i ponašao, samo što ga 
nitko nije slušao. On bi tada psovao kao malo tko, prilazio bačvi s 
rakijom da bi primio nagradu za sve napore. Riggs, Marcy i Belling 
nisu se mnogo razlikovali i tako sam imao razloga da uzmem uzde u 
svoje ruke. Ali nisam to učinio, ili učinio sam to tako da se i ne opazi. 
Mladića kakav sam bio, takvi ljudi nisu priznavali. Da sam bio toliko 
neiskusan i stao zapovijedati, sigurno bi me dočekali glasnim 
smijehom. Ne, morao sam postupati tiho i oprezno, otprilike kao neka 
mudra žena koja upravlja svojim tvrdoglavim mužemadaontoine 
primjećuje. Ti poludivlji, neukrotivi zapadnjaci nazivali su me 
greenhornom i po deset puta dnevno, a ipak su se i nesvjesno povodili 
za mnom. Ostavljao sam ih u uvjerenju da rade po svome. 

U tome su mi pomagali Sam Hawkens, Dick Stone i Will Parker. 
Prvoga sam čitateljima već predstavio, ali i ostala dvojica zaslužuju da 
ih opišem. 

Dick je bio neobično visok i strahovito mršav. Oko svojih čvrstih 
lovačkih cipela pričvrstio je par kožnatih dokoljenica. Nosio je tijesnu 
lovačku košulju, a oko širokih uglatih ramena vuneni pokrivač, kojega 
su niti očito imale dozvolu da strše na sve četiri strane svijeta. Na glavi 
je nosio stvar, ni kapu, ni šešir, koju nije moguće opisati. 

Njegov drug bio je gotovo jednako tako visok i mršav. Oko glave je 
omotao veliku, tamnu maramu nalik na turban i nosio je crvenu 
husarsku jaknu koja je na neobjašnjiv način dospjela na Divlji zapad, 
zatim duge platnene hlače i preko njih nepromočive čizme. Za 
pojasom je nosio dva revolvera i nož od najboljeg čelika. Imao je 
veoma široka usta i činilo se da kutovi usana osjećaju veliku naklonost 
prema ušima kojima su se veoma prisno približili. Izraz njegova lica 
bio je bezazlen. U svakom slučaju je Will Parker bio čovjek iskren i 
neposredan. 


Činilo se da puške ove dvojice ne vrijede mnogo više od Samove 
Liddy. Obje su bile nalik na kijače odsječene u šumi i čovjek koji ne 
poznaje prilike na Zapadu, ne bi vjerovao da se iz tih pušaka može 
pucati bez veće životne opasnosti. U svakom slučaju ta trojica bijahu 
iskusni, pametni i smioni lovci, a "Trolist", kako su nazivali tu 
nerazdruživu trojku, bijaše ime nadaleko poznato. 


Moj život tada bio bi teško podnošljiv da oni nisu bili uza me. 
Najčešće su bili na mojoj strani i nisu se družili s ostalima, ali to su 
izvodili tako da se nitko nije mogao naći uvrijeđen. Naročito je Sam 
Hawkens, usprkos svojim smiješnim osobitostima znao prisiliti to 
šareno društvo da provede ono što on želi i činio je to da bi meni 
pomogao u provođenju neke dobre namjere. Između mene i njega 
razvio se u tišini odnos koji bih mogao nazvati vazalnim. Uzeo me pod 
svoju zaštitu i to kao čovjeka koga ne treba pitati je li s time 
sporazuman. Ja sam bio greenhorn, a on iskusan zapadnjak kojega je 
volja bila zakon. Koliko je bilo vremena i prilike podučavao me u 
svemu što čovjek na Divljem zapadu treba da zna. Ako danas u 
interesu istine želim naglasiti da sam kasnije uz Winnetoua prošao 
visoku školu, onda moram dodati da je Sam Hawkens bio moj prvi 

učitelj. Čak mi je vlastitom rukom načinio laso i dopustio mi da se na 
njemu i njegovu konju vježbam u bacanju tog važnog oružja. Kad sam 
toliko napredovao da je zamka svaki put pogodila cilj, on se od srca 
radovao i vikao: 


— Dobro je, moj mladiću! Tako treba! Ali nemojte postati 
uobraženi zbog ove pohvale. Učitelj katkad mora pohvaliti i 
najglupljeg učenika ako ne želi da ovaj propadne. Podučavao sam već 
mnoge mlade zapadnjake i svi su učili mnogo lakše i shvaćali mnogo 
brže nego vi. Ali ako tako nastavite, možda vas poslije šest ili sedam 
godina više neće nazivati greenhornom, a dotle se tješite uzrečicom 
da kadšto i glupan dotjera dalje nego pametan čovjek, čak i dalje, ako 
se ne varam! 

Govorio je to naizgled potpuno ozbiljno, a ja sam ga jednako 
ozbiljno slušao, iako sam znao da tako ne misli. 

Od svih pouka osobito su mi koristile one praktične, jer mi je 
svakodnevni posao oduzimao toliko vremena da bez Sama Hawkensa 
vjerojatno ne bih imao prilike da se vježbam u vještinama koje su 
potrebne prerijskom lovcu. Uostalom, te smo vježbe obavljali krišom 
i bili smo toliko udaljeni od logora da nas nitko nije mogao promatrati. 
Sam je tako želio, akad sam ga jednom pitao koji je tome razlog, on se 
nacerio. 


— To je zbog vas, sir. Tako ste nespretni da bih se ja za vas stidio 
kad bi vas ovi momci vidjeli. Tako, sada znate razlog, hihihihi. Primite 
to na znanje. 

Družina, dakle, nije mnogo vjerovala mojoj vještini baratanja 
oružjem, ali mene to nije mnogo smetalo. 

Usprkos svim spomenutim zaprekama konačno smo toliko 
uznapredovali da nas je samo tjedan dana posla dijelilo od susjedne 
sekcije. Trebalo je poslati glasnika da im to javi. Bancroft je izjavio da 
će to učiniti sam i povesti sa sobom jednog zapadnjaka kao vodiča. Bio 
je to uobičajeni način održavanja veze između susjednih sekcija. Tako 
sam znao i to da je inženjer koji vodi sekciju pred našom veoma 
sposoban čovjek. 


U nedjelju, u zoru, Bancroft je htio poći. Držao je da treba prirediti 
oproštajnu pijanku u kojoj svi moraju sudjelovati. Jedino ja nisam bio 
pozvan, a Hawkens, Stone i Parker nisu se odazvali pozivu. Pijanka se, 

znao sam da će tako završiti, toliko otegla sve dok Bancroft više nije 
bio u stanju ni da govori. Ostali su bili pijani koliko i on. O putu, za 
sada, nije moglo biti ni govora. 

Pijanci su se po staroj navici zavukli u grmlje da malo odspavaju. 

Što da se radi? Glasnik je morao krenuti, a pijanci će sigurno 
spavati do kasnog poslijepodneva. Bilo bi najbolje da ja pođem, ali 
oklijevao sam jer sam bio uvjeren da do mog povratka poslije četiri 
dana o radu neće biti ni govora. 

Dok sam o tome raspravljao sa Samom Hawkensom, on pokaže 
rukom prema zapadu. 

— Neće biti potrebno da pođete, sir. Poruku možete poslati po onoj 
dvojici koji upravo stižu. 

Kad sam pogledao u označenom smjeru, opazio sam kako se 
približavaju dva jahača. Bijahu to bijelci, a u jednome od njih 
prepoznao sam starog izvidnika koji je nekoliko puta bio kod nas da 
bi nam donio vijesti iz susjedne sekcije. Pored njega je jahao neki 
mladić koji nije bio odjeven kao zapadnjak. Kad su se približili, 
zaustavili su konje i neznanac me upita kako se zovem. 

Pošto sam mu odgovorio, on me prijateljski i radoznalo pogleda. 

— Dakle, vi ste onaj mladić koji ovdje sve radi dok drugi ljenčare. 
Znat ćete tko sam kad vam kažem svoje ime. Zovem se White. 

Bilo je to ime upravitelja zapadne susjedne skupine kojoj smo 
imali poslati glasnika. Mora da je bilo razloga što je osobno došao. 
Sjahao je, pružio mi ruku i stao promatrati logor. Kad je opazio 
spavače u grmlju i bačvu s rakijom, nasmiješio se, ali ne odviše 
prijateljski. 

— Vjerojatno su pijani? — upitao je. Kimnuo sam glavom. 

— Svi? 

— Da. Mr. Bancroft je htio do vas i priredio je oproštajnu pijanku. 
Probudit ću gai... 

— Stanite! — upao mi je u riječ. — Neka spavaju! Drago mi je što 
mogu Razgovarati s vama nasamo. Tko su ona trojica što su stajali 
pored vas? 


— Sam Hawkens, Dick Stone i Will Parker, naša tri najpouzdanija 

vodiča. 
— Ah, Hawkens, mili, smiješni lovac! Sposoban momak. Slušao sam 
o njemu. Neka nam se pridruže. 


Mahnuo sam Trolistu i upitao: 
— Došli ste sami, Mr. White. Zar se nešto važno dogodilo? 


— Ne, htio sam pogledati što se ovdje događa i razgovarati upravo 
s vama. Mi smo završili svoj posao, a vi svoj još niste. 


— Kriv je teren i ja želim... 

— Znam, znam! — prekinuo me. — Na žalost, znam sve. Da vi niste 
radili za trojicu, Bancroft bi još uvijek bio tamo gdje je i započeo. 

— Nije tako, Mr. White. Ne znam kako ste izveli taj pogrešan 
zaključak i moja je dužnost... 


— Šutite, gospodine. Održavali smo vezu preko glasnika. Ispitivao 
sam ih, a da oni to i nisu opazili. Vrlo je plemenito od vas što želite 
zaštititi te pijanice, ali ja želim istinu, a kako vidim da ste vi odviše 
pošteni, upitat ću Sama Hawkensa. Dođite, sjednimo ovdje! 

Otišli smo do našeg šatora. Sjeo je u travu i mahnuo nam da 
slijedimo njegov primjer. Zatim je stao ispitivati Sama Hawkensa, 
Stonea i Parkera. Oni su mu sve rekli ne pretjerujući. Ipak sam s 
vremena na vrijeme nastojao ublažiti dojam i obraniti svoje 
suradnike. Whitea se to nije dojmilo. 

Kad je sve saznao, zatražio je da mu pokažem naše crteže i 
dnevnik. Nisam bio dužan da mu ispunim tu želju, ali učinio sam to 
kako ga ne bih uvrijedio jer sam vidio da mi želi dobro. Sve je pažljivo 
listao, a kad me upitao, nisam mogao zanijekati da sam ja osobno i 
crtao i bilježio. 

— Ali, iz tog se dnevnika ne vidi koliki je dio posla obavio svaki od 
vas — reče on. — Pretjerali ste u svojoj kolegijalnosti. 


Tada se Hawkens lukavo nasmiješi. 


— Posegnite u njegov džep na prsima, Mr. White. Tamo se nalazi 
limena kutija u kojoj je bio duhan. Duhana nema, ali ima nešto papira. 
Ako se ne varam, to je njegov privatni dnevnik. Taj je sigurno drukčiji 
od ovog službenog u kome prikriva lijenost svojih drugova. 


Sam je znao da sam vodio svoj osobni dnevnik i da ga nosim u 

praznoj kutiji za duhan. Bilo mi je neugodno što je to odao. White me 
zamolio da mu ga pokažem. Što da učinim? Zaslužuju li moji suradnici 
da se za njih mučim bez ikakve zahvalnosti i da uz to skrivam istinu? 
Nisam im htio naškoditi, ali nisam želio ni to da budem nepristojan 
prema Whiteu. Dao sam mu dnevnik pod uvjetom da o tome nikome 
ne govori. Pročitao ga je i pružio mi ga značajno kimnuvši glavom. 

— Zapravo bih te listove trebao ponijeti i predati ih na 
mjerodavnom mjestu. Vaši su suradnici nesposobni ljudi kojima ne bi 
trebalo isplatiti ni jedan jedini dolar, a vama bi trebalo dati trostruko. 
Ali, kako želite. Samo vas upozoravam da bi bilo dobro da te bilješke 
pažljivo čuvate. Kasnije vam mogu biti od koristi. A sad ćemo 
probuditi te drage gentlemene. 


Ustao je i stao vikati. "Gentlemeni" su izbuljenih očiju i 
zaprepaštena lica izlazili iz grmlja. Bancroft je htio oštro 
prosvjedovati što ga ometaju u spavanju, ali kad sam mu rekao da je 
stigao Mr. White iz susjedne sekcije, pokazao se veoma uljudnim. 
Najprije je gosta ponudio čašicom rakije, ali namjerio se na krivog 
čovjeka. White je tu priliku odmah iskoristio da mu održi prodiku 
kakvu Bancroft sigurno još nije čuo. Slušao je neko vrijeme 
zaprepašten, zatim pošao prema govorniku, uhvatio ga za ruku i 
viknuo: 


— Gospodine, hoćete li mi reći kako se zovete? 
— Zovem se White, to ste već čuli. 

— [tko ste vi? 

— Glavni inženjer susjedne sekcije. 

— Može li netko od nas vama zapovijedati? 

— Mislim da ne može. 


— Tako je! Ja se zovem Bancroft i glavni sam inženjer ove sekcije. 
Ni meni nitko iz vaše sekcije ne može zapovijedati, čak ni vi, Mr. White. 


— Istina je da smo jednaki— potvrdio je White.— Ni jednom od 
nas dvojice nije dužnost da prima zapovijedi od drugoga. Ali ako jedan 
od nas ustanovi da drugi oštećuje poduzeće za koje obojica rade, 
njegova je dužnost da ga upozori na pogreške. Čini se da je vaša 
životna zadaća u bačvi s rakijom. Nabrojio sam ovdje šesnaest pijanih 
ljudi kad sam prije dva sata stigao, i tako... 

— Prije dva sata? — prekinuo ga je Bancroft. — Toliko ste dugo 
ovdje? 

— Svakako. Pogledao sam nacrte i zanimao se tko ih je sastavio. 
Ovdje je bio pravi raj dok je jedan, i to najmlađi, morao savladati sav 
posao. 

Tada Bancroft poleti na mene i sikne: 

— To ste vi rekli, vi i nitko drugi! Priznajte, vi podli lažljivče, vi 
podmukla izdajico. 

— Ne — suprotstavio se White. — Vaš je mladi suradnik postupio 
kao gentleman i rekao je o vama samo dobro. Čak vas je uzeo u zaštitu, 
i savjetujem vam da ga zamolite za oproštenje, jer ste ga nazvali 
lažljivcem i izdajicom. 

— Da ga zamolim za oproštenje? Ne pada mi na um — nasmije se 
Bancroft podrugljivo. — Taj greenhorn ne razlikuje trokut od 
četverokuta, a ipak sebi utvara da je mjernik. Nismo napredovali jer je 
on griješio i zadržavao nas. A ako je, umjesto da to prizna, nas 
oklevetao, tada... 

Nije stigao da nastavi. Mjesecima sam bio strpljiv i dopuštao sam 
da ti ljudi o meni misle što ih volja. Ali sada je došao čas da im pokažem 
koliko su se prevarili. Zgrabio sam Bancrofta za ruku i tako ga stegnuo 
da od boli nije mogao završiti rečenicu. 

— Mr. Bancroft, vi ste popili previše rakije i niste se još otrijeznili. 
Pretpostavljam da ste još uvijek pijani i neka bude kao da ništa niste 
ni rekli. 


— Ja pijan? Vi ste ludi! — izderao se na mene. 


— Da, pijan! Jer kad bih znao da ste trijezni izrekli one uvrede, bio 
bih prisiljen da vas kao derana oborim na zemlju. Razumijete li? Zar 
još s uvijek imate smjelosti tvrditi da niste pijani? 

Držao sam ga čvrsto za ruku. Vjerojatno nikad nije ni pomislio da 
će se mene plašiti. Ali, sada se plašio, vidio sam to na njegovu licu. Nije 
bio slabić, no činilo se da se boji izraza mog lica. lako nije htio priznati 
da je još pijan, nije se više usuđivao iznositi optužbe. Zbog toga pozove 
u pomoć vođu dvanaestorice zapadnjaka koji su nam pomagali. 

— Mister Rattler, zar ćete dopustiti da me ovaj čovjek napada? 
Niste li vi ovdje da nas štitite? 

Taj Rattler bijaše visok i krupan momak, jak za dvojicu, grub 
čovjek, a istodobno Bancroftov najmiliji sudrug u pijančevanju. Nije 
me podnosio i sada je iskoristio priliku da iskali svoju mržnju. Brzo je 
pristupio i zgrabio me za ruku kojom sam držao Bancrofta. 


— Ne, to ne mogu dopustiti, Mr. Bancroft. Ovo dijete nije još 
iznosilo ni svoje prve čarape, a prijeti odraslim ljudima, psuje ih i 
kleveće. Skinite ruku s Mr. Bancrofta, lupežu, inače ću vam ja pokazati 
kakav ste greenhorn. 


Pritom me tresao za ruku, dakle, otvoreno me napao. To mi je bilo 
draže nego rasprava s Bancroftom, jer je Rattler bio jači protivnik od 
glavnog inženjera. Ako njega naučim redu, djelovat će bolje nego ako 
Bancroftu pokažem da nisam kukavica. Istrgoh ruku iz njegovih šaka 
i odgovorih: 

— Ja lupež, greenhorn? Smjesta opozovite te riječi, Mr. Rattler, 
inače ću vas sravniti sa zemljom! 

— Vi mene! — nasmijao se on. — Taj greenhorn je zaista toliko 
glup da misli... 

Nije mogao nastaviti jer sam ga tako udario šakom u sljepoočicu 
da se stropoštao kao vreća i ostao ležeći na zemlji. Nekoliko je časaka 
vladala tišina. Zatim je jedan od Rattlerovih drugova viknuo: 

— Do vraga! Zar ćemo mimo promatrati kako taj dotepenac tuče 
našeg vođu? Navalimo na lupeža! 

Skočio je na mene. Dočekao sam ga udarcem noge u želudac. 
Protivnik tako mora pasti, samo što treba čvrsto stajati na drugoj nozi. 
Napadač se srušio. Bacio sam se na njega i udario ga šakom u 
sljepoočicu. Zatim sam skočio na noge, izvukao oba revolvera iz pojasa 
i viknuo: 

— Tko je slijedeći? 

Rattlerova banda rado bi osvetila poraz svojih drugova. Gledali su 
značajno jedan drugoga. Ali ja sam ih opomenuo: 

— Čujte me, ljudi! Tko korakne prema meni ili se maši oružja, dobit 
će metak u glavu. Mislite vi o greenhornima što želite, ali ja ću vam 
dokazati da s dvanaestoricom takvih kao što ste vi mogu izići na kraj. 

Nato Sam Hawkens stane uz mene i reče: 

— A ja, Sam Hawkens, upozoravam vas, ako se ne varam. Ovaj je 

mladić pod mojom zaštitom. Tko se usudi da mu vlas dime, bit će 
probušen. Upamtite to, jer mislim ozbiljno, hihihihi. 

Dick Stone i Will Parker stali su također pored mene da bi pokazali 
kako se slažu sa Samom Hawkensom. Protivnici su se ohladili. 
Okrenuli su se psujući ispod glasa i stali se baviti oborenim drugovima 
ne bi li ih priveli svijesti. 

Bancroft je smatrao da će biti najpametnije ako ode u svoj šator i 
tamo ostane. White me začuđeno promatrao. Zatim je stresao glavom 
i rekao zadivljeno: 


— Ali, gospodine, pa to je strahovito. Ne bih vam želio pasti u ruke. 
Trebalo bi vas nazvati Shatterhand, jer možete oboriti kršnog i 
snažnog čovjeka jednim udarcem šake. Tako što još nikada nisam 
vidio. 

Kao da se taj prijedlog svidio malom Hawkensu. On je veselo 
hihotao. 


— Shatterhand, hihihihi! Greenhorn, a već je dobio ratničko ime, i 
to kakvo! Da, kad Sam Hawkens baci oko na nekog greenhorna, iz toga 
mora nešto nastati, ako se ne varam. Shatterhand, Old Shatterhand! 
Slično kao Old Firehand, slavni zapadnjak koji je također snažan kao 
medvjed. Što vi kažete na to, Dick i Will? 


Nisam čuo što su odgovorili jer me White uhvatio za ruku i odveo 
u stranu. 


— Sir, vi mi se neobično sviđate. Imate li volje da pođete sa mnom? 

— Kad bih i želio, ne smijem to učiniti, Mr. White. 

— Zašto 

— Treba da ostanem ovdje. 

— Glupost! Ja preuzimam odgovornost. 

— To mi ne koristi mnogo. Poslali su me ovamo da izmjerim ovaj 
dio pruge i ne smijem otići jer još nismo završili posao. 

— Bancroft će to dovršiti zajedno s onom trojicom. 

— Da, ali kada i kako! Ne, treba da ostanem. 

— Promislite koliko je to za vas opasno. 

— Zašto? 

— Zašto? Zar vam nije jasno da su ovi ljudi vaši neprijatelji? 

— Nisam ja prvi započeo. 
— Znam, ali neprijateljstvo ipak postoji. Dvojicu ste oborili na 
zemlju i, među vama je gotovo. 


— Može biti. Ali ja se ne plašim. Čini mi se da su mi ta dva udarca 
šakom pribavila njihovo poštovanje. Nitko se neće usuditi napasti me. 
Uostalom, uza me su Hawkens, Stone i Parker. 


— Kako želite. Poštujem vašu volju. Bili biste mi potrebni. Otpratit 
ćete me komadić puta, zar ne? 


— Zar odmah želite krenuti, Mr. White? 


— Da. Ovdje vladaju takve prilike da ne želim ostati duže nego što 
je potrebno. 


— Ali prije nego što krenete, morate nešto pojesti, sir. 

— Nije potrebno. U torbama na sedlu imamo sve što nam treba. 

— Nećete li se oprostiti od Bancrofta? 

— Nemam volje. 

— Ali zar niste došli da biste s njim razgovarali o poslu? 

— Svakako. No, mogu to reći i vama. Mislim da ćete vi to razumjeti 
bolje od njega. Htio sam ga upozoriti na Crvenokošce. 

— Jeste li vidjeli Indijance? 

— To ne, ali jesam njihove tragove! Sada je vrijeme kada divlji 
mustanzi i bivoli kreću prema jugu. Tada Crvenokošci napuštaju svoja 
sela i kreću u lov. Kiowa se ne moramo plašiti, s njima smo se čak i 
nagodili. Ali Apači i Komanči o tome još ništa ne znaju i bolje će biti da 
nas ne ugledaju. Ja sam srećom završio posao i odlazim odavde. 
Požurite i vi. Ovdje je svakog dana sve opasnije. Osedlajte svog konja i 
upitajte Sama Hawkensa ima li volje da pođe s nama. 

Sam nije imao ništa protiv toga. 

Danas sam zapravo htio raditi. Ali bila je nedjelja, aja sam zaslužio 
dan odmora. Javio sam se Bancroftu i rekao mu da danas neću raditi 
jer ću zajedno sa Samom Hawkensom ispratiti Whitea. 

— Idite do vraga i neka vam on slomi vrat! 

Nisam ni slutio da će se njegova psovka ubrzo gotovo ispuniti. 


Već nekoliko dana nisam jahao i moj je zelenko radosno njištao 
dok sam mu stavljao sedlo. Sjajno je položio ispit i ja sam se već 

unaprijed radovao što ću se time moći pohvaliti pred svojim starim 
puškarom Henryem. 

Raspoloženi smo jahali, bio je vedar jesenji dan i pričali smo o 
planu izgradnje pruge i o svemu što nam je ležalo na srcu. White mi je 
dao potrebne upute koje su se odnosile na priključenje njegovoj 
sekciji, au podne smo se zaustavili pored neke vode da bismo ručali. 
Zatim je White sa svojim izvidnikom krenuo dalje, dok smo mi ostali 
ležeći još neko vrijeme. 

Prije nego što smo krenuli dalje, nagnuh se nad vodu u želji da se 
napijem. Tada sam kroz kristalno bistru tekućinu na dnu ugledao 
malu udubinu nalik na otisak stopala. Upozorio sam Sama na to svoje 
otkriće. Pažljivo je promotrio trag i kimnuo glavom. 


— Mr. White je bio u pravu kad nas je upozorio na Indijance. 

— Mislite li, Same, da je to trag nekog Indijanca? 

— Da, trag indijanskog mokasina. Kako se sada osjećate, sir? 

— Kako to mislite? 

— Ta mora da nešto osjećate ili mislite. 

— Što drugo da mislim nego to da je ovdje bio neki Crvenokožac. 

— Dakle, vi se ne plašite? 

— Zašto bih se plašio? 

— Da, vi ne poznajete Crvenokošce! 

— Nadam se da ću ih upoznati. Bit će kao i ostali ljudi, neprijatelji 
svojih neprijatelja i prijatelji svojih prijatelja. A kako ne namjeravam 
da im budem neprijatelj, pretpostavljam da ih se ne moram plašiti. 

— Vi ste greenhorn i to ćete i ostati. Samo maštajte kako ćete 
postupati s Crvenokšcima, ipak će sve ispasti drukčije. Mi ne možemo 
utjecati na događaje. Iskusit ćete to, a ja ne želim da vas to iskustvo 
stoji života. 

— Kad je taj Indijanac bio ovdje? 

— Prije, otprilike, dva dana. Bili bismo opazili njegove tragove u 
travi da se ona u međuvremenu nije podigla. 

— Bio je to, vjerojatno, izviđač? 

— Tragao je za bivolima; kako među ovdašnjim plemenima sada 
vlada mir, to sigurno nije bio ratnik. Momak je bio veoma neoprezan i 


34 


sigurno je bio mlad. 
— Kako to? 


— Iskusni ratnik ne staje nogom u vodu kao što je ova, gdje još 
dugo poslije ostaje trag. Takvu glupost može učiniti samo neki crveni 
greenhorn, kao što ste vi bijeli, hihihihi. A bijeli greenhorni znaju da 
budu mnogo gluplji od crvenih. To upamtite, sir. 


Tiho se smijuljio i ustao u namjeri da uzjaše konja. Dobri je Sam 
volio da mi svoju naklonost pokazuje time što me proglašava glupim. 


Mogli smo se vratiti putem kojim smo došli; ali ja sam bio mjernik 
i dužnost mi je bila da što bolje upoznam teren. Zbog toga smo najprije 
malo skrenuli, a zatim ponovo krenuli starim smjerom. 


Stigli smo do neke prilično široke doline koja je bila obrasla 
sočnom travom. Na padinama je raslo grmlje, a u nizini šuma. Dolina 
je bila duga možda pola sata jahanja i tako ravna da se čitava mogla 
vidjeti. Napredovali smo samo nekoliko koraka kad je Sam zaustavio 
konja i stao oprezno gledati u daljinu. 

— Napokon! — vikne on. — Tamo su! Doista, tamo su prethodnici! 

— Tko? — upitao sam. 

U daljini sam ugledao dvadesetak tamnih točkica koje su se polako 
kretale. 

— Tko? — ponovio je moje pitanje njišući se amo— tamo u sedlu. 
— Stidite se takvog pitanja! Ali, da! Ta vi ste greenhorn, i to kakav! 
Takvi ljudi ni otvorenih očiju ništa ne vide. Budite tako ljubazni, 
poštovani gospodine, i pogodite što je ono na čemu počivaju vaše 
lijepe oči. 

— Da pogodim? Hm! Mislio bih da su to srne kad ne bih znao da se 
one ne kreću u krdima ne većim nego što je deset grla. A ako uzmem 
u obzir udaljenost, moram reći da su te životinje, kako god malene 
odavde izgledale, mnogo veće od srna. 

— Srne, hihihi! — smijao se on. — Srne, ovdje na izvorima 
Kanadiana! Odlično! Ono drugo što ste rekli nije tako glupo. Da, te su 
životinje veće, mnogo veće nego srne. 

— Ali, dragi Same, nisu li to možda bivoli? 

— Naravno da su bivoli! Bizoni su to, pravi bizoni, prvi koje vidimo 

ove godine. Sada znate da je Mr. White bio u pravu: bizoni i Indijanci! 
Vidjeli smo trag indijančeva stopala, a bivoli su pred nama. Što kažete 
na to, he, ako se ne varam? 

— Moramo onamo. 

— To je jasno. 

— Da ih promatramo! 


— Promatramo? Samo promatramo? — upitao je i začuđeno me 
pogledao. 

— Da. Još nikada nisam vidio bizona i želio bih da ih makar na čas 
pogledam. 

Osjećao sam oduševljenje ljubitelja životinja, a to je malome Samu 
bilo nerazumljivo. Užasnuto je kršio ruke. 

— Promatrati, samo promatrati! Onako kao što neki maleni dječak 
promatra kuniće u kavezu! O greenhorne, što li sve uz vas neću 
doživjeti. Neću ih promatrati nego loviti. Bit će mesa, čujete li, mesa? I 
to kakvog, ako se ne varam! Komadić bizonova buta divniji je od 
abronzije ili kako se već zvao taj vrag od koga su živjeli stari bogovi. 
Moram se domoći bizonova buta, pa makar me to stajalo života. 
Povjetarac puše u našem smjeru, to je dobro. Ovdje, na lijevoj 
sjevernoj padini sada je sunčano, ali prijeko ima sjene. Budemo li se 
držali one strane, životinje nas neće opaziti prije vremena. Dođite! 

Pogledao je da li je njegova Liddy u redu i potjerao konja prema 
južnoj padini doline. Slijedeći njegov primjer pregledao sam svoju 
pušku za medvjede. Sam je to opazio, zaustavio konja i upitao: 

— Želite li i vi sudjelovati, sir? 

— Svakako. 

— Okanite se toga ako ne želite da od vas za deset minuta ostane 
samo kaša! Bizon nije kanarinac. Prije nego što se usudite prići takvoj 
divljači treba da prođe mnogo lijepih i ružnih dana preko Stjenjaka. 

— Ali ja želim... 

— Šutite i slušajte! — prekinuo me glasom kakvim još nikada nije 
sa mnom govorio. — Ne želim da imam na savjesti vaš život. Vi biste 
odjahali ravno u ždrijelo smrti. Drugi put postupite kako želite, ali 
sada želim da me poslušate. 

Da među nama nisu vladali tako dobri odnosi, sigurno bih mu 
odgovorio, ali ovako sam šutio i polako jahao za njim uz rub šume. 
Stao mi je blažim tonom tumačiti: 


— Kako vidim, ima ih oko dvadeset. Ali zamislite tisuće kako jure 
prerijom. Ranije sam znao sresti krda od deset tisuća, pa i više bizona. 
Bio je to kruh Indijanaca, ali bijelci su im ga oduzeli. Crvenokošci su 
štedjeli tu divljač jer im je služila kao hrana, a bijelac je divljao među 
krdima kao ljutila grabežljiva životinja koja ubija i onda kad je sita, 
samo da bi prolila krv. Ako tako potraje, ubrzo više neće biti ni bizona, 
ni Indijanaca. Jednako je i s krdima konja. Prije bijaše krda od tisuću 
mustanga, a sada je čovjek sretan ako naiđe i na stotinu odjednom. 


U međuvremenu smo se približili na oko četiri stotine koraka, a da 
nas bizoni nisu primijetili. Hawkens je zaustavio konja. Životinje su 
pasle idući polako uz dolinu. Sasvim naprijed stupao je stari bizon i ja 
sam se začudio njegovu golemu tijelu. Bio je sigurno dva metra visok 
i tri metra dug. Tada još nisam znao procijeniti težinu bizona, a danas 
kažem da je taj vjerojatno bio težak tri tisuće kilograma. Golema masa 
mesa i kostiju! Naišao je na neku lokvu i zadovoljno se u njoj valjao. 

— To je predvodnik — šapne Sam — najopasniji u cijelom društvu. 
Tko se sukobi s njim, potpisao je svoju oporuku. Ja ću na onu mladu 
kravu desno otraga. Pazite kako ću pucati! Iza lopatice, sa strane koso 
u srce. To je nabolje mjesto, da, jedini sigurni cilj osim hica u oko. No 
to ne bi bilo lovački jer nijedan razuman čovjek ne bi sprijeda ciljao u 
bizona. Ostanite ovdje i sakrijte se zajedno s konjem u grmlje. Kad me 
ugledaju i krenu u trk, projurit će upravo ovuda. Ali neka vam ne 
padne na pamet da to mjesto napustite prije nego što se vratim ili vas 
zovnem. 


Čekao je dok se nisam sakrio između dva grma, a zatim polako i 
tiho odjahao dalje. Osjećao sam se čudnovato. Često sam čitao o tome 
kako se love bizoni i o tome mi nitko nije mogao reći ništa novo. Ali 
razlika je između tiskanog opisa lova na bizone i doživljaja u 
stvarnosti. Danas sam prvi put u životu ugledao bizona. Kakvu sam 
divljač do sada lovio? U usporedbi s ovim golemim i opasnim 
životinjama sasvim bezopasnu. Moglo bi se, dakle, pomisliti kako se 
slažem sa Samovom zapovijedi da ostanem po strani. Ali desilo se 
upravo suprotno. U početku sam želio samo promatrati, ali sada sam 

osjetio neobuzdani nagon da i ja sudjelujem. Sam želi onu mladu 
kravu. Fuj, mislio sam, za to nije potrebna nikakva hrabrost. Pravi 
čovjek izabire najsnažnijeg bivola. 

Moj se konj uznemirio. Plašio se i stao poskakivati, jer ni on do 
sada nije vidio bizona. Želio je pobjeći i jedva sam ga obuzdao. Da se 
odreknem lova ili da krenem na bizona? Nisam bio uzbuđen i mirno 
sam razmišljao što da učinim. Tada je odlučio trenutak. 


Sam se bizonima približio na, otprilike, tri stotine koraka. Tada je 
podbo konja, projurio pored najvećeg bizona da bi se približio kravi 
koju mi je pokazao. Ona se uplašila i nije stigla pobjeći. Stigao je do 
nje; vidio sam kako je pucao u trku. Trgnula se i sagnula glavu. Nisam 
vidio je li pala jer je moju pažnju privuklo nešto drugo. 

Golemi bizon je skočio i stao zuriti u Sama Hawkensa. Goleme li 
životinje! Ta debela glava s nadsvođenom lubanjom, široko čelo i dva 
kratka, ali snažna i savinuta roga, ta gusta raščupana griva! Da, to 
bijaše opasna životinja! Ali njegov je izgled jednostavno izazivao želju 
da čovjek na njemu iskuša svoje sposobnosti. 

Hoću ili neću? Ne znam. Možda je moj zelenko krenuo sam? Jurnuo 
je iz grmlja i krenuo u lijevo. No ja sam ga okrenuo u desno i poletio 
prema bivolu. Čuo me je i okrenuo se k meni. Kad me ugledao, spustio 
je glavu u namjeri da jahača i konja dočeka rogovima. Čuo sam kao 
Sam viče što ga grlo nosi, ali nisam imao vremena da se okrenem. Bilo 
je nemoguće pucati u bizona, jer mi nije bio na nišanu, a ni konj me 
nije htio slušati. Od straha je jurio ravno na rogove. Da bi ga dočekao, 
bacio se bivol stražnjim nogama u stranu i silovito podigao glavu. S 
najvećim naporom uspjelo mi je da skrenem konja. Dugim skokom 
preletio je preko stražnjeg dijela bivola, a njegovi su rogovi istog časa 
promakli tik pored moje noge. Skočili smo ravno u lokvu u kojoj se 
bizon sve do maločas valjao. U posljednji čas izvadio sam noge iz 
stremena, na sreću, jer se konj poskliznuo i mi smo pali. Ni danas mi 
još nije jasno kako se to moglo tako brzo zbiti, ali već slijedećeg časa 
stajao sam pored lokve stežući pušku. Bizon se okrenuo prema nama 
i nespretno skočio prema konju koji se također podigao u namjeri da 
pobjegne. Pritom je bizon otkrio bok. Nanišanio sam. Sada je teška 
puška za medvjede trebala položiti svoj prvi ispit. Još jedan skok i 
bizon bi dohvatio konja. Opalio sam — životinja je zastala usred trka, 

da li od straha ili točnog pogotka, nisam znao. Opalio sam još jednom. 
Polako je digao glavu, strahovito zarikao nekoliko puta, zateturao i 
pao. 


Nisam se stigao radovati toj pobjedi. Krdo bivola pobjeglo je već 
odavno. Moj je konj bez jahača jurio u desno, ana drugom dijelu doline 
vidio sam kako Sama Hawkensa progoni bik ne mnogo manji od moga. 


Treba znati da razjareni bizon ne napušta protivnika i da trči 
jednako brzo kao i konj. Tada pokazuje hrabrost, lukavost i 
izdržljivost kakvu nitko ne bi mogao ni zamisliti. 


Tako je i ovaj bizon bio za petama jahaču. Da bi mu izmakao, 
morao je Hawkens izvoditi najsmionije pokrete koji su umarali konja. 
U svakom slučaju, konj nije mogao izdržati koliko bizon i pomoć je bila 
prijeko potrebna. Nisam imao vremena razmišljati o tome je li moj 
bizon doista mrtav. Brzo sam napunio obje cijevi puške i potrčao 
prema Samu. Opazio me i htio mi poći u susret. Bilo je to 
nepromišljeno jer je tako bizonu, koji je bio tik iza njega, okrenuo bok 
svoga konja. Vidio sam kako je sagnuo glavu. Udarac, zatim je podigao 
konja zajedno s jahačem i pustio ih da padnu na zemlju. Udarao je i 
kad su pali. Sam je iz svega glasa dozivao u pomoć. Bio sam udaljen 
oko stotinu i pedeset koraka i nisam smio izgubiti ni časa. Pucanj iz 
veće blizine bio bi sigurniji, ali budem li oklijevao, Sam može poginuti, 
aako ine pogodim kako treba, nadao sam se da ću životinju odvratiti 
od svog prijatelja. 

Zastao sam, naciljao u lijevu lopaticu i opalio. Bizon je podigao 
glavu kao da želi osluhnuti i polako se okrenuo. Tada je ugledao mene 
i pošao mi, ne tako brzo, u susret. Uspjelo mije ponovo napuniti pušku. 
Sada je životinja bila udaljena oko trideset koraka. Više nije mogla 
trčati. Njeni su pokreti bili samo polagano spoticanje. Ali duboko 
pognute glave i krvlju podlivenim okrutnim i izbuljenim očima 
približavala mi se sve bliže kao teška kob koju nije moguće zaustaviti. 
Kleknuo sam i naciljao. Taj je pokret ponukao bizona da stane i 
podigne glavu da bi me bolje promotrio. Njegove su oči bile pred 
mojim cijevima. Uputio sam jedan metak u desno, drugi u lijevo oko 
— tijelo mu je zadrhtalo i div se sruši na zemlju. 

Potrčao sam prema Samu, ali to nije bilo potrebno. Vidio sam ga 
kako mi trči u susret. 

— Halo! — viknuo sam. — Vi ste živi? Niste teže povrijeđeni? 


— Nisam — odgovorio je. — Jedino me desni bok boli od pada, ili 
lijevi, ako se ne varam. 


— A vaš konj? 

— On je gotov. Još živi, ali mu je bizon razderao čitavo tijelo. 
Moramo ustrijeliti jadnu životinju. Je li bizon mrtav? 

— Nadam se. Da pogledamo? 

Bizon je bio mrtav. Hawkens je duboko, duboko uzdahnuo. 

— Sto mu gromova. Taj mi je stari vol zadao posla! Krava bi sigurno 
bila nježnija sa mnom! Naravno, od volova i ne možeš očekivati da se 
ponašaju poput dama, hihihihi. 

— Kako je došao na glupu pomisao da se zakvači s vama? 

— Zar niste vidjeli? 

— Ne. 


— Dakle, ustrijelio sam junicu i pritom stao volu na put On mi je to 
zamjerio i uzeo me na zub. Opalio sam u njega drugi metak, ali čini se 
da ga to nije opametilo, jer mi je ukazao naklonost koju nisam mogao 
uzvratiti. Tako me jurio da nisam mogao ponovo napuniti pušku. 
Odbacio sam je jer mi nije bila od koristi i tako oslobodio ruke da bih 
mogao bolje upravljati konjem, ako se ne varam. Siroto kljuse, dalo je 
sve od sebe, ali spasilo se nije. 

— Zbog toga jer ste naglo zaokrenuli. Trebali ste jahati u luku i konj 
bi bio spašen. 

— Spašen? Govorite kao starac. Od greenhorna to ne treba 
očekivati. 

— Fah! I greenhorni imaju svojih dobrih strana. 


— Da. Jer da vas nije bilo, ležao bih i ja razderan pored konja. 
Pođimo k njemu. 


Životinja je bila u užasnom stanju. Utroba joj je visjela iz razderana 
tijela; stenjala je od bola. Sam ode po svoju odbačenu pušku, napuni je 
i skrati konju muke. Zatim je skinuo sedlo i rekao: 


— Sada se mogu igrati konja i staviti sedlo na leđa. To se događa 
onome tko se utrkuje s bikom. 


— Gdje ćete nabaviti drugog konja? — upitao sam. 

— To mi je najmanja briga. Uhvatit ću jednog, ako se ne varam, 
hihihihi. 

— Mustanga? 

— Da. Bizoni su ovdje. Pošli su na put prema jugu. Za njima će 
ubrzo i mustanzi, znam ja to. 

— Smijem li biti nazočan lovu? 


— Zašto ne? I to treba da naučite. Ali dođite sada! Pogledajmo 
starog bizona. Možda još živi. Takvi Metuzalemi su žilavi. 


Odosmo onamo; životinja je bila mrtva. Sada kada je mirno ležala, 
još bolje smo mogli vidjeti njene goleme oblike. Sam je promatrao 
mene, pa bizona, začuđeno iskrivio lice i kimnuo glavom. 

— To je neobjašnjivo, to je potpuno neobjašnjivo! Znate li kamo ste 
ga pogodili? Upravo gdje treba. To je prastari momak, a ja bih dobro 
promislio prije nego što bih odlučio da se s njim zakvačim. Znate li što 
ste vi, sir? 

— Što? 

— Najlakoumniji čovjek koji postoji. 

— Oho, to mi još nitko nije rekao. 


— Ja vam kažem. Zapovjedio sam vam da se okanite bizona i da 
ostanete u zaklonu. Zašto me niste poslušali? 


— Ni sam, ne znam. 


— Eto! Postupate bez razloga i ne razmišljajući. Zar to nije 
lakomisleno? 


— Ne vjerujem. Sigurno je postojao neki važan razlog. 
— Trebalo bi da ga znate. 
— Možda je razlog u tome što ja ne dopuštam da mi zapovijedaju. 


— Tako! Ako vam čovjek želi dobro i upozori vas na opasnost, vi 
tek tada u nju srljate? 


— Nisam došao na Zapad da bih se klonio opasnosti. 


— Dobro! Ali vi ste još uvijek greenhorn i treba da se čuvate. A ako 
ne želite slušati mene, zašto ste se okomili upravo na tu golemu 
životinju, a ne na junicu? 

— Jer je to viteški. 

— Viteški! Taj se greenhorn želi igrati viteza. Odlično, ako se ne 
varam, hihihihi! 

Sam se toliko smijao da se morao uhvatiti za trbuh i nastavio: 

— Slušajte, sir, ubuduće to glupo častohleplje ostavite po strani. 
Kad pravi zapadnjak nešto učini, ne pita da li je to viteški već je li 
korisno. 

— O tome se i radilo. 

— Kako to? 

— Izabrao sam bizona jer ima mnogo više mesa nego krava. 


Neko vrijeme promatrao me upitno i začuđeno. Zatim se ponovo 
nasmijao. 


— Mnogo više mesa? Taj mladić je ustrijelio bivola zbog mesa, 
hihihihi. Uvjeren sam da ste posumnjali u moju hrabrost jer sam pošao 
na kravu? 

— To ne, iako držim da je hrabrije ciljati u jaku životinju. 

— Jeli biste bivolje meso? Kakav ste vi mudrac, sir. Ovaj je bivol 
sigurno star dvadesetak godina i sastoji se samo od kože, kostiju i 
mišića, a njegovo je meso tvrdo kao štavljena koža. Ne biste ga mogli 
sažvakati da ga danima kuhate ili pečete. Svaki iskusan zapadnjak 
odabire kravu, a ne bika, jer je njeno meso mekše i ukusnije. Sada 
vidite kakav ste greenhorn. Nisam imao vremena paziti na vas. Kako 
se dogodilo da ste napali bizona? 

Ispričao sam mu što se dogodilo. Kad sam završio, promjeri me 
razrogačenih očiju, kimne glavom i reče: 

— Pođite po svog konja! Ponijet će meso. 

Poslušao sam ga. Iskreno priznajem da me njegovo ponašanje 
razočaralo. Saslušao je moju priču, ali nije izustio ni riječi, a ja sam 
vjerovao da sam zavrijedio makar i omanje priznanje. Umjesto toga on 
je šutio i poslao me po konja. Ipak se nisam ljutio na njega. Da, čak sam 
bio sretan što me nije ukorio zbog nelovačkih hitaca u bizonove oči. 

Kad sam doveo konja, Sam je klečao pred ustrijeljenom junicom i 
sjedne od stražnjih butina vješto oderao kožu. 

— Tako — rekao je — večeras ćemo imati pečenku kakvu već 
odavno nismo imali. Ovaj ćemo but zajedno sa sedlom natovariti na 

vašeg konja. Bit će samo za nas dvojicu, Willa i Dicka. Ako i ostali žele 
mesa, neka dođu ovamo po kravu. 


— Ako je dotle ne požderu grabljivice i druga zvjerad. 


— Kako ste mudri! — rugao se. — Razumije se da ćemo je pokriti 
granjem i kamenjem. Samo medvjed ili neka veća životinja mogli bi je 
dohvatiti.Odsjekli smo s obližnjeg grma deblje grane i donijeli teško 
kamenje. Prekrili smo kravu i natovarili konja. 


— Što će biti sbizonom? — zanimao sam se. 
— Ašto bi s njim bilo? 

— Zar se ništa ne može upotrijebiti? 

— Ništa. 

— Čakni koža? 

— Jeste li vi kožar? Ja nisam. 


— Ali ja sam čitao da se kože ustrijeljenih bizona skrivaju u tajnim 
skrovištima. 

— Tako, to ste čitali? No, kad ste to pročitali, mora da je istina kao 
i sve ostalo o Divljem zapadu. Sve je istina, hihihihi. Ima zapadnjaka 
koji ubijaju životinje zbog kože. I ja sam to činio. Sada to ne dolazi u 
obzir jer nema smisla da teglimo tu tešku kožu. 

3. DIVLJI MUSTANZI 


Koo: smo. Iako smo išli pješke, poslije pola sata stigli smo u 
logor. Nije bio daleko od doline u kojoj sam ustrijelio svoja prva 
dva bizona. 

Naš je dolazak pješke i bez Samova konja izazvao čuđenje i 
radoznalost. Pitali su nas za uzrok. 

— Lovili smo bizone i jedan je razderao mog konja — izvijestio je 
sam Hawkens. 

— Lovili ste bizone, bizone, bizone — odjekivalo je sa svih strana. 
— A gdje, gdje? 

— Ni pola sata odavde. Sa sobom smo donijeli bubrežnjak. Možete 
poći po ostalo. 

— To ćemo i učiniti! — viknuo je Rattler koji se ponašao kao da se 
među nama nije ništa dogodilo. — Gdje je to mjesto? 

— Jašite našim tragom i naći ćete ga. Ta imate oči, ako se ne varam! 

— Koliko ih je bilo? 

— Dvadeset. 

— A koliko ste ustrijelili? 

— Jednu kravu. 

— Samo? Gdje su ostali? 

— Pobjegli su. Možete ih potražiti. Nisam se brinuo, niti sam ih 
pitao kamo idu, hihihihi. 

— Dakle, samo kravu! Dva lovca i od dvadeset bizona ustrijelili ste 
samo jednog! — oglasio se prezirno. 

— Uradite bolje, ako možete, sir. Vi biste vjerojatno ustrijelili svih 
dvadeset i još nekoliko. Uostalom, kad stignete tamo, naći ćete i dva 
dvadesetogodišnja bizona koje je ustrijelio ovaj mladi gentleman. 

— Stare bizone! — vikali su u krugu. — Pucao je na 
dvadesetogodišnje bizone? Samo greenhorn može počiniti takvu 

budalaštinu. 


— Što se mene tiče možete mu se i smijati, gospodo. Ali ipak 
pogledajte one bizone. Kažem vam da mi je time spasio život. 


— Život? Kako to? 
Bili su radoznali i htjeli su sve čuti. Ali Sam reče: 


— Nisam raspoložen da sada o tome pričam. Neka on sam kaže, ako 
smatrate mudrim da treba po meso poći tek kad padne mrak. 


Imao je pravo. Sunce je zalazilo i uskoro se trebalo smrknuti. Kako 
su bili uvjereni da ni ja neću ništa ispričati, popeli su se na konje i 
odjahali. Krenuli su svi jer nitko nije htio ostati. Nisu vjerovali jedan 
drugome. Među poštenim lovcima svaka životinja koju jedan ubije 
pripada i ostalima. Ali ovdje nije vladao takav duh. Kad su se kasnije 
vratili, čuo sam da su se poput divljaka bacili na junicu i svaki je od 
njih psujući nastojao otkinuti što je moguće veći komad mesa. 

Za to vrijeme mi smo skinuli meso i sedlo s mog konja i ja sam 
odveo životinju u stranu u namjeri da je privežem za kolac. Nisam se 
žurio i Sam je imao dovoljno vremena da Stoneu i Parkeru ispriča našu 
pustolovinu. Između njih i mene stajao je šator tako da me nisu opazili 
kad sam im se približio. 

Stigao sam gotovo do šatora kad sam čuo Samov glas: 


— Možete mi vjerovati, tako je kako vam kažem. Ovaj momak je 
izabrao najsnažnijeg i najvećeg bizona i ustrijelio ga kao stari, iskusni 
lovac! Ja sam se, naravno, ponašao kao da to smatram lakomislenošću 
i dobro sam ga naružio. Ali sada znam što vrijedi. 


— 1 ja— složio se Stone, stariji od dvojice lovaca. — Postat će on 
sposoban zapadnjak. 


— Ito uskoro— reče Parker. 


— Da — potvrdi Hawkens. — Kažem vam, on je rođeni zapadnjak. 
I njegova tjelesna snaga! Nije li jučer potpuno sam odvukao naša teška 
volovska kola? Gdje taj udari, godinama ne raste trava. No, hoćete li 
mi nešto obećati? 


— Što? — upita Parker. 
— On ne treba znati što mislimo o njemu. 
— Zašto ne? 

— Moglo bi mu zavrtjeti mozgom. 
— One! 


— O da! On je skroman momak i nije ohol. Ali to bi se moglo 
promijeniti. Nikoga ne valja suviše hvaliti. Time se može pokvariti i 
najbolji karakter. Dakle, i dalje ga možete nazivati greenhornom. On 
to i jest, jer iako posjeduje sva svojstva koja odlikuju dobrog 
zapadnjaka, mora još mnogo vježbati i mnogo toga proživjeti. 

— Jesi li mu se barem zahvalio što ti je spasio život? 

— Ni na pamet mi nije palo. 

— Nisi? Pa što će o tebi misliti? 

— Svejedno mi je što misli o meni, potpuno svejedno, ako se ne 
varam. Dakako, držat će me nezahvalnim, ali to nije važno. Važno je 
jedino da ostane kakav jest. Bio bih ga najradije zagrlio i poljubio. 


— Pah! — puhne Stone. — Ti i poljubac! Još bi se nekako čovjek 
mogao i usuditi da te zagrli, ali da te poljubi... 

— Tako? Zašto ne?— upitao je čovječuljak. 

— Zašto? — objašnjavao je Parker umjesto Dicka Stonea.— Zar još 
nikada nisi imao ogledalo u ruci ili u bistroj vodi ugledao svoje lice, 
Same? To lice, ta brada i taj nos! Čovječe, tko bi mogao i pomisliti da 
potraži tvoja usta tamo gdje pretpostavlja da se nalaze, taj ima 
sunčanicu ili je izgubio razum. 

— Tako! Hm! To zvuči veoma prijateljski — zareža Sam. — Dakle, 
ja sam ružan momak? A ti? Što ti misliš o sebi? Možda misliš da si lijep? 
Valjda ne! Dajem ti svoju riječ, kad bismo se nas dvojica natjecali u 
ljepoti, ja bih dobio prvu nagradu, a ti nikakvu, hihihihi. No to ne spada 
ovamo. Razgovarali smo o našem greenhornu. Nisam mu zahvalio i 
neću to ni učiniti. Ali kasnije, kad ispečemo bubrežnjak, on će dobiti 
najsočniji komad. Sam ću ga odsjeći, on je to zaslužio. A znate li što ću 
sutra učiniti? 

— Što?— upita Stone. 

— Obradovat ću ga. Dopustit ću mu da ulovi mustanga. 

— Poći ćeš u lov? 

— Da. Moram pribaviti konja. Ti ćeš mi posuditi svoga. Danas su se 
pojavili bizoni, znači, stići će i mustanzi. Mislim da treba odjahati do 

onog mjesta gdje smo prije dva dana mjerili prugu. Mora da su tamo. 


Dalje nisam slušao nego sam se vratio i prošao kroz grmlje 
namjeravajući da lovcima priđem s druge strane. Nisam želio da 
saznaju kako sam čuo ono što ne treba da znam. 


Zapalili smo vatru i pored nje zatakli u zemlju dvije rašlje. Bio je 
to potporanj za ražanj. Natakli smo na njega čitav bubrežnjak i zatim 
je Sam polako i stručno stao okretati ražanj. Radovao sam se 
njegovom ushićenom licu. 


Kad su se ostali vratili s mesom, slijedili su naš primjer i naložili 
nekoliko vatri. Dakako, oni se nisu ponašali tako mirno i miroljubivo 
kao mi. Kako je svaki želio da ispeče svoj dio, nije bilo dovoljno mjesta 
i tako su morali jesti napola sirovo meso. 


Ja sam doista dobio najbolji komad. Bio je težak oko pola 
kilograma, ali ja sam ga pojeo. Zbog toga me ne treba smatrati 
proždrljivcem. Naprotiv, uvijek sam jeo manje nego drugi. Tko to sam 
nije vidio, neće vjerovati koliko mesa može i mora pojesti zapadnjak 
ako želi da izdrži sve napore. Jednom sam vidio nekog starog lovca 
koji je odjednom pojeo kilogram mesa, a kad sam ga upitao je li sit, on 
je zadovoljno odgovorio: 

— Moram biti, jer više nema. Ali ako mi date komad od svoga, brzo 
ću i to smazati. 


Za vrijeme jela razgovarali su "zapadnjaci" o našem lovu na 
bizone. Čuo sam da su sada sasvim drukčije ocijenili "budalaštinu" 
koju sam počinio. Idućeg jutra ponašao sam se kao da želim poći na 
posao. Tada je k meni prišao Sam i rekao: 


— Ostavite te sprave, sir. Postoji mnogo zabavniji posao. 

— O čemu se radi? 

— Saznat ćete! Osedlajte konja. Izjahat ćemo. 

— U šetnju? Posao je preči. 

— Pah! Dovoljno ste se mučili. Uostalom, mislim da ćemo se vratiti 
do podneva. Kasnije možete mjeriti i računati koliko vas je volja. 


Obavijestio sam Bancrofta i mi smo krenuli. Sam se ponašao 
veoma tajanstveno, a ja mu nisam rekao da znam što kani. Jahali smo 
predjelom koji smo izmjerili, sve dok nismo stigli do prerije koju je 
Sam jučer spomenuo Stoneu i Parkeru. 

Bila je široka oko dvije engleske milje i dvostruko tako duga i 
okružena pošumljenim vrhuncima. Kako je kroz nju tekao potok, bilo 
je mnogo sočne trave. Sa sjevera se ovamo moglo stići putem između 
dva brijega, a na jugu je završavala dolinom. Kad smo stigli, Hawkens 
je zastao i pažljivo promotrio ravnicu. Zatim smo pošli dalje prema 
sjeveru i duž potoka. Odjednom je uzviknuo, zaustavio konja koga je 
posudio od Dicka, sjahao, preskočio potok i pošao do mjesta gdje je 
trava bila izgažena. Pretražio je to mjesto, vratio se, ponovo se popeo 
u sedlo i nastavio jahati, ali ne kao do sada prema sjeveru već je 
skrenuo u desno, tako da smo ubrzo stigli do zapadnog ruba prerije. 
Tamo je ponovo sjahao i ostavio konja da pase, ali ga je pažljivo 
privezao. Otkako je promotrio trag, nije rekao ni riječi, ali njegovim je 
bradatim licem prešao izraz zadovoljstva i kao da ga je obasjalo sunce. 
Rekao mi je: 


— Sjašite, sir, i privežite konja! Ovdje ćemo čekati. 

— Zašto ga trebam vezati? — pitao sam iako sam dobro znao. 

— Inače biste mogli ostati bez njega. U takvim prilikama konji 
znaju pobjeći. 

—U kakvim prilikama? 

— Zar ne slutite? 

— Hm! 

— Pogledajte! 

— Mustanzi? 

— Kako ste se toga sjetili? — upitao me začuđeno. 


— Jer sam pročitao da pitomi konji, ako ih čvrsto ne vežete, rado 
pobjegnu zajedno s divljim mustanzima. 


— Neka vas vrag nosi! Sve ste vi čitali i nije vas moguće iznenaditi. 
Blaženi oni koji ne znaju čitati. 

— Htjeli ste me iznenaditi? 

— Svakako. 

— Lovom na mustange? 

— Da! No vi ste to pogodili. Mustanzi su već bili ovdje. 

— Ono malo prije bio je njihov trag? 

— Da. Jučer su ovuda prošli. Bila je to prethodnica, znate, nešto 

poput izvidnice. Moram reći da su te životinje veoma pametne. Uvijek 
šalju prethodnice. Imaju svoje časnike kao i vojska. Predvodnik je 
uvijek iskusan, snažan i hrabar pastuh. Na paši ili na putovanju krdo 
uvijek okružuju pastusi. Unutar krda su kobile i u sredini nalazi se 
ždrebad. Već sam vam nekoliko puta opisao kako se lasom hvata 
mustang. Jeste li upamtili? 

— Da. 

— Jeste li raspoloženi da jednog uhvatite? 

— Da. 

— Onda će vam se danas pružiti prilika. 

— Hvala, ali neću je iskoristiti. 

— Zašto ne? 

— Jer mi konj nije potreban. 

— Ali zapadnjak ne pita treba li mu konj. 


— Onda on nije takav kakvim ga ja zamišljam. Jučer ste mi govorili 
o strvinarima, o bijelcima koji ubijaju bizone bez potrebe. Rekli ste da 
je to zločin prema životinjama i Crvenokošcima kojima se tako 
oduzima hrana. Također ste rekli da je isto i skonjima. Imali ste pravo 
ine trebate se čuditi što i ja tako želim postupati. Zašto bih nekome od 
tih divnih mustanga oduzeo slobodu bez prave potrebe. 

— Pošteno rečeno, sir, ali tko je rekao da morate mustangu oduzeti 
slobodu? Vi ste se vježbali u bacanju lasa i sada je zgoda da iskušate 
svoju vještinu. Zanima me hoćete li položiti ispit, razumijete li? 

— To je nešto drugo. Da, u tom slučaju i ja ću sudjelovati. 


— Dobro. Ja međutim trebam konja i ulovit ću ga. Upozoravao sam 
vas na to, a sada vam ponavljam: morate čvrsto sjediti u sedlu i dobro 
se uprite o konja kad zategnete laso. Ako tako ne postupite, može vam 
se dogoditi da padnete i da mustang pobjegne povukavši za sobom i 
vašeg konja. Tako ćete ostati bez konja i bit ćete pješak kao i ja, 
hihihihi. 

Htio je još nešto reći, ali je naglo zašutio i pokazao u smjeru 
bregova na sjeveru prerije. Tamo se pojavio jedan jedini konj. Kasao 
je polako, nije pasao, osvrtao se lijevo, desno i frktao nozdrvama. 


— Vidite li? — šapne Sam. Od uzbuđenja je govorio tiho iako nas 

životinja nije mogla čuti. — Nisam li rekao da će doći? To je izviđač 
koji treba ustanoviti je li sve u redu. Lukav pastuh. Kako se samo 
osvrće. Ali nas neće nanjušiti jer vjetar puše u našem smjeru. Zbog 
toga sam i izabrao ovo mjesto. 


Sada je mustang potrčao, najprije ravno, zatim desno, pa lijevo i 
konačno se vratio odakle je došao. 


— Jeste li ga vidjeli? — upita Sam. — Kako je lukav. Koristi svaki 
grm da ga netko ne bi opazio. Ni indijanski izviđač to ne bi bolje učinio. 

— Tako je. Zaista sam iznenađen. 

— Sada se vratio kako bi svog četvoronožnog generala obavijestio 
da je zrak čist. Ali prevarili su se, hihihihi! Kladim se da će za deset 
minuta biti ovdje. Pazite! Znate li kako ćemo postupiti? 

— Kako? 

— Odjašite brzo do kraja prerije i tamo čekajte, a ja ću se došuljati 
do ulaza i sakriti u šumi. Kad krdo stigne, pustit ću ih da prođu i 
pojuriti za njima. Oni će bježati prema vama. Tada ćete se vi pojaviti i 
oni će se vratiti. Tako ćemo ih goniti amo— tamo sve dok ne 
izaberemo dva najbolja konja. Njih ćemo uhvatiti. Ja ću izabrati boljeg, 
a drugoga ćemo pustiti. Jeste li sporazumni? 


— Naravno. Ta ja se ne razumijem u lov na konje, a vi ste pravi 
majstor i treba poštivati vaše naloge. 


— Imate pravo. Uhvatio sam već mnogo konja i smijem tvrditi da 
niste rekli glupost kad ste izgovorili riječ majstor. Dakle, krenite, inače 
ćemo zakasniti. 


Ponovo smo uzjahali i rastali se, on je krenuo prema sjeveru, a ja 
prema jugu. Kako mi je teška puška smetala, poželio sam da je negdje 
ostavim. Ali čitao sam i slušao da se oprezan zapadnjak rastaje od 
puške samo kada je siguran da nema nikakve opasnosti, a ovdje nije 
bilo tako. Svakog časa mogli su se pojaviti Indijanci ili neka grabežljiva 
životinja. Stoga sam se pobrinuo da moja stara puška ostane čvrsto 
uza me. 

Sada sam napeto očekivao dolazak konja. Zaustavio sam se kraj 
prvih stabala na kraju prerije, privezao jedan kraj lasa za unjkaš na 
sedlu i smotao ga u kolute. 


Donji dio prerije bio je toliko udaljen od mene da nisam mogao 

vidjeti mustange kad budu stigli. Vidjet ću ih tek kad ih Sam potjera. 
Nisam čekao ni četvrt sata kad sam ugledao tamne točke kako se 
približavaju. Najprije bijahu velike kao ptice, zatim kao mačke, pa psi, 
i telad, sve dok se nisu toliko približile da sam mogao vidjeti njihovu 
pravu veličinu. Bili su to divlji mustanzi koji su se približavali u 
divljem trku. 


Kakva divna slika. Grive su im vijorile, a repovi su stajali u zraku 
kao perjanice. Bilo ih je oko tri stotine, a ipak se činilo da zemlja 
podrhtava pod njihovim kopitima. Sasvim naprijed jurio je bijeli 
pastuh, predivan konj. Ali prerijski lovac nikada ne jaše bijelca jer bi 
ga svijetla životinja mogla odati. 

Bilo je vrijeme da im se pokažem. Izišao sam na čistinu i reakcija 
je bila trenutna. Bijelac je ustuknuo kao da ga je pogodio metak. Krdo 
je stalo. Zanjištali su glasno i uplašeno, okrenuli se i pojurili natrag. 


Polako sam ih slijedio. Nisam se žurio jer sam bio siguran da će ih 
Sam nagnati prema meni. Pokušavao sam sebi objasniti nešto što sam 
opazio. lako su konji preda mnom zastali samo načas, učinilo mi se da 
sam među njima ugledao mazgu. Možda sam se i prevario. Drugi put 
ću bolje pogledati. Ta mazga se nalazila u prvom redu, odmah iza 
bijelca. Dakle, konji su joj priznavali poseban položaj. Poslije nekog 
vremena krdo se vratilo i opet okrenulo. To se ponovilo nekoliko puta 
i tada sam znao da se nisam prevario. Među njima se nalazila mazga, 
svijetlosmeđa mazga s tamnim prugama na leđima. Bila je to, usprkos 
velikoj glavi i dugim ušima, lijepa životinja. Mazge su mirnije od konja, 
imaju siguran kas i ne dobivaju vrtoglavicu. To su prednosti. Ali, 
dakako, one su i tvrdoglave. Vidio sam mazge koje su dopustile da ih 
bičuju do smrti radije nego da pođu, iako nisu imale tovara, a i put je 
bio dobar. Jednostavno nisu htjele. Opazio sam da je ova mazga 
vatrenija od konja i da su joj oči sjajnije i inteligentnije nego u ostalih 
konja. Odlučio sam da je uhvatim. Vjerojatno je pobjegla od svog 
ranijeg vlasnika zajedno s mustanzima i ostala s njima. 

Sam je ponovo dotjerao krdo. Prošli smo tako blizu jedan pored 
drugoga da sam ga vidio. Mustanzi sada nisu mogli ni natrag, ni 
naprijed. Razbježali su se u stranu. Slijedili smo ih. Krdo se podijelilo i 
opazio sam da je mazga ostala u glavnoj skupini. Jurila je uz bok 
bijelca. Držao sam se tog čopora, a činilo se da se i Samu svidjela. 

— Uzmimo ih u sredinu, ja lijevo, vi desno! — viknuo je. 


Podboli smo konje i pojurili brže od mustanga tako da smo ih stigli 
prije nego što su se dohvatili šume. Dalje nisu htjeli. Ponovo su se 
okrenuli u namjeri da prođu između nas. Da bismo to onemogućili, 
pojurili smo jedan prema drugome. Tada su se razbježali kao kokoši 
koje je napao jastreb. Bijelac i mazga jurili su između nas. Krenuli smo 
za njima. Uz put mi je Sam, koji je već vitlao lasom, doviknuo: 

— Greenhorn! I ostat ćete to zauvijek. 

— Zašto? 

— Zato jer lovite bijelca. Tako će postupiti samo greenhorn, 
hihihihi. 

Odgovorio sam mu, ali nije me čuo jer je topot konja nadglasao 
moje riječi. Dakle, mislio je da hoću bijelca. Neka! Prepustio sam mu 
mazgu i krenuo u stranu gdje su mustanzi uplašeno ržući trčali amo— 
tamo. Sam se toliko približio mazgi daje mogao baciti laso. Zamka je 
stegla životinju oko vrata. Sam je morao stati, kao što je to i meni bio 
savjetovao i povući konja unatrag da bi izdržao udarac kad se laso 
napne. Tako je i postupio, ali malo prekasno. Konj mu se još nije bio ni 
okrenuo kad ga snažan udarac sruši. Sam Hawkens je sjajnim saltom 
tresnuo na zemlju. Konj je brzo ustao i odjurio. Laso je postalo labavo 
i mazga koja je stajala na mjestu dođe do daha. Zatim i ona jurne i 
povuče za sobom konja u preriju. 


Pojurio sam do Sama da bih vidio nije li povrijeđen. Ustao je i 
prestrašeno viknuo: 

— Do vraga! Dickovo kljuse pobjeglo je zajedno s mazgom, a da se 
od mene nije ni oprostilo, ako se ne varam. 

— Jeste li povrijeđeni? 

— Ne. Sjašite brzo i dajte mi svog konja! Krenut ću za bjeguncima. 
Požurite! 

— Ine pomišljam na to! — rekao sam. — Mogli biste opet pasti i 
tako bismo ostali bez oba konja. 

Zatim sam potjerao zelenka za mazgom. Bili su već prilično daleko, 
ali konj se sukobio s mazgom. Jedna je životinja vukla na jednu, druga 
na drugu stranu, a kako su bili vezani lasom, to ih je zaustavilo. Tako 
sam ih ubrzo dostigao. Nisam ni pomislio da uzmem svoje laso već 

sam dohvatio ono koje je vezalo obje životinje, omotao ga nekoliko 
puta oko ruke i bio siguran da ću ukrotiti mazgu. Najprije sam je pustio 
da trči i jahao sam za njom. Ali stezao sam sve jače. Mogao sam 
upravljati životinjom i tako sam je polako u luku doveo natrag do 
mjesta gdje je stajao Sam. Tamo sam naglo povukao laso i stegao vrat 
životinje. Ona izgubi dah i sruši se na zemlju. 

— Držite čvrsto dok ne zgrabim mrcinu, a onda pustite! — viknuo 
je Sam. Skočio je i stao pored životinje koja je mlatarala nogama. 

— Sada! — zapovjedio je. 

Najprije sam oslobodio Dickovog konja uzice, a zatim pustio laso. 
Mazga je došla do daha i skočila. Sam se brzo uspeo na njena leđa. 
Životinja je nekoliko časaka ukočeno stajala. Zatim je skočila, najprije 
naprijed, zatim natrag. Ali mali Sam je sjedio čvrsto. 

— Neće me zbaciti! — viknuo je. — Sada će pokušati posljednje i 
odjuriti sa mnom. Čekajte me ovdje, ukrotit ću je, ako se ne varam. 

Ali prevario se. Životinja nije pojurila već se odjednom bacila na 
zemlju i stala se valjati. Mali je čovjek mogao slomiti sva rebra. Morao 
je sići. Sjahao sam i ja, dohvatio laso i brzo ga obavio oko čvrstog 
korijena obližnjeg drveta. Mazga se otarasila svog jahača i ponovo 
skočila. Htjela je odjuriti, ali korijenju je zaustavio. Laso se napelo i 
životinja se ponovo srušila. 

Sam Hawkens je stao u stranu, opipavao rebra i stegna i mrštio se 
kao da se najeo kiselog zelja s marmeladom. 

— Neka trči beštija. Tu nitko neće ukrotiti, ako se ne varam. 


— Nikako. Ne bih želio da me postidi mazga čiji je otacbio magarac. 
Morat će slušati. Pazite! 


Odvezao sam laso i raskrečenih nogu stadoh nad životinju. Čim je 
došla do zraka ona skoči. Sada je bilo važno da je čvrsto stisnem 
butinama, a moj je stisak bio čvršći nego Samov. Konjsko se rebro 
mora saviti pod nogom jahača. To stisne utrobu i izazove smrtni strah. 
Dok se mazga trudila da me sruši kao i Sama, podigao sam laso i čvrsto 
ga stegnuo. Stezao sam ga uvijek kad bih opazio da se životinja želi 
baciti na zemlju. To ju je održavalo na nogama. Bila je to teška borba, 
snaga protiv snage. Znojio sam se, ali znojila se i mazga. Znoj joj je 
curio s tijela, a gubica joj bijaše zapjenjena. Pokreti su joj postajali sve 

slabiji. Ljutilo rzanje pretvorilo se u kratko kašljanje. Zatim se 
konačno srušila, ne jer je tako željela već zato jer je bila na kraju snage. 
Ostala je ležati nepomično. Duboko sam udahnuo. Činilo mi se kao da 
su mi popucale sve žile i tetive. 


— Nebesa, kakav ste vi čovjek! — viknuo je Sam. — Ta imate više 
snage nego životinja. Prestrašili biste se kad bi mogli vidjeti vlastito 
lice. 


— To vjerujem. 
— Izbuljili ste oči, usne vam nabrekle, a obrazi modri. 


— To je zbog toga što je čovjek greenhorn i što se ne da zbaciti. 
Majstor u lovu na mustange svršio je na zemlji, nakon što je konja 
privezao za mazgu i poslao ih u šetnju. 


Sam je izgledao bijedno i tužno me zamolio: 


_— Šutite o tome, sir. Kažem vam, to se može dogoditi i 
najsposobnijem lovcu. Jučer i danas imali ste sreće. 

— Nadam se da će još biti takvih dana. Ali zato ste vi loše prošli. 
Kako je s rebrima i drugim koščicama? 


— Ne znam. Kasnije ću ih sakupiti i prebrajati, čim mi budu bolje. 
Sad mi klepeću po čitavom tijelu. Takvu beštiju još nisam imao među 
nogama. Nadam se da će sada biti razumnija. 


— Jest. Gledajte kako umorno leži. Hoćete li je osedlati? 

— Opet će se ritati. 

— Ne vjerujem. Mislim da joj je bilo dovoljno. To je pametna 
životinja i vi ćete biti sretni što ste je uhvatili. 

— To vjerujem. Odmah sam je opazio. Vi ste odabrali bijelca, što je 
bila velika glupost. 

— Jeste li u to sigurni? 

— Očito da je bila glupost. 

— Ne mislim to. Nego, jeste li sigurni da sam odabrao bijelca? 

— Nego što? 

— Također mazgu. 

— Tako? 

— Da. Jer, iako sam greenhorn, znam da bijelac ne koristi 

zapadnjaku. Mazga mi se odmah svidjela. 

— Razumijete se u konje, to se mora priznati. 

— Želio bih da se tako dobro razumijem i u ljude! Ali sada mi 
pomozite da podignemo životinju. 

Podigli smo mazgu. Stajala je mirno i drhtala cijelim tijelom. Nije 
se branila kad smo je osedlali. A kad je Sam uzjahao, bila je poslušna 
kao uvježban konj. 


— Ta je već imala gospodara — napomene Sam. — Nekoga tko je 
bio dobar jahač. Bit će da mu je pobjegla. Znate li kako ću je nazvati? 

— Kako? 

— Mary. Već sam i ranije imao mazgu koja se zvala Mary, pa se ne 
moram truditi da izmislim novo ime. 

— Dakle, mazga Mary i puška Liddy. 

— Da, to su dva najljepša imena, zar ne? A sad vas moram zamoliti 
za veliku uslugu. 

— Drage volje. Kakvu? 


— Nemojte pričati o tome što se ovdje dogodilo. Bit ću vam veoma 
zahvalan. 


— Glupost! To se razumije samo po sebi. 

— Da, ali ne bih želio da ona banda u logoru prasne u smijeh kad 
čuje kako je Sam Hawkens došao do svoje nove i lijepe Mary! Budete 
li šutjeli, ja ću... 

— Prekinite, molim vas! — zaustavio sam ga. — Ne treba da na to 
gubimo vrijeme. Vi ste moj učitelj i prijatelj. 

Tada su se njegove male i lukave oči ovlažile i on oduševljeno 
vikne: 

— Da, ja sam vaš prijatelj, sir. A kad bih znao da ste mi bar malo 
skloni, moje bi staro srce ispunila velika radost. 

Pružio sam mu ruku. 

- Tu vam radost mogu priuštiti, dragi Same. Budite uvjereni da vas 
volim kao, no, kao što se voli pravog dobrog strica. Je li vam to 
dovoljno? 

— Potpuno, sir, potpuno. Tako sam radostan da bih vas odmah htio 
nečim obradovati. Recite mi što da učinim? Da li da, da li da, na 

primjer, ovdje pred vašim očima pojedem novu Mary s kožom i 
dlakom, ili... 

— Stanite! — nasmijao sam se. — Već ste mi učinili mnogo usluga 
i vjerojatno ćete mi i dalje pomagati. Dakle, neka Mary za sada živi i 
vratimo se što prije u logor! Htio bih raditi. 

— Raditi? Pa i ovdje ste radili, jer ako ovo nije rad, onda ne znam 
što je to. 

Privezao sam Dickovog konja za moga i krenuo. Mustanzi su u 
međuvremenu već odavno pobjegli. Mazga je bila poslušna i Sam je 
putem radosno podvriskivao. 

— Školovana je, ta Mary. Pri svakom koraku osjećam da je bila 
odlično uvježbana. Sada se sjeća svega što je bila naučila i što je među 
mustanzima zaboravila. Nadam se da nije samo vatrena nego i 
privržena. 

— Ako nije, naučit ćemo je. Još nije odviše stara. 

— Što mislite, koliko joj je godina? 

— Ne više od pet. 

— 1 ja tako mislim. Kasnije ću bolje pogledati da li je tako. Vama 
mogu zahvaliti što imam tu životinju. Za mene su to bila dva loša dana, 
a za vas veoma uspješna. Jeste li vjerovali da ćete tako brzo sudjelovati 
u lovu na bizone i mustange? 

— Zašto ne? Čovjek ovdje na Zapadu treba da je na sve spreman. 
Nadam se da ću upoznati i lov na druge životinje. 

— Hm, da. Želim da prođete isto tako dobro kao jučer i danas. Jučer 
vam je život visio na koncu. Bili ste odviše smioni. Ne smijete 
zaboraviti da ste greenhorn. Ubuduće se nemojte toliko pouzdavati u 
sebe. Lov na bizone je veoma opasan. Samo je nešto opasnije. 

— Što? 

— Lov na medvjede. 

— Valjda ne mislite na lov na crne medvjede sa žutom njuškom? 

— Na crnog medvjeda? Ne, to su dobrodušne životinje koje bi 
čovjek mogao naučiti da glačaju rublje i da pletu. Ne, mislim na 
grizzlyja, sivog medvjeda Stjenjaka. Vjerojatno ste o njima čitali. 

— Da. 

— Budite sretni što dosad niste nijednog ugledali. Kad se uspravi, 
visok je preko dva metra. Jednim ugrizom može vam glavu pretvoriti 
u kašu, a kad ga netko napadne, ne miruje dok ne rastrga neprijatelja. 

— Ili neprijatelj njega. 

— Oho, opet ste lakomisleni. Vi o moćnom, nepobjedivom sivom 
medvjedu govorite s omalovažavanjem, kao da se radi o medvjediću. 

— To ne. I ne pomišljam da ga podcjenjujem, ali je sigurno da nije 
nepobjediv. Nijedna grabežljiva zvijer nije nepobjediva. 

— Ito ste pročitali? 

— Da. 

— Hm! Čini se da su vas knjige pokvarile. Inače ste razuman 
momak, ako se ne varam. Vjerujem da biste bili u stanju da pođete na 
sivog medvjeda kao jučer na bizona. 

— Ako mi drugo ne bi preostalo, da. 

— Glupost! Što time želite reći? Svaki čovjek može birati, ako želi. 

— Može pobjeći, ako je kukavica. 

— Da, ali ne radi se o kukavičluku. Nije kukavički pobjeći pred 
grizzlyem. Naprotiv, pravo je samoubojstvo napasti ga. 

— U tome se razilazimo. Ako me iznenadi, a ne bude vremena za 
bijeg, treba da se branim. A ako napadne nekog mog druga, treba da 
mu pomognem. U ta dva slučaja ne smije se pobjeći. Osim toga, mogu 
zamisliti da smion zapadnjak može i bez osobite nužde napasti sivog 
medvjeda, da bi potvrdio svoju hrabrost i uz put se osladio šunkom i 
šapama. 

Moj dobri Sam bio je upravo užasnut tim riječima. 

— Vi ste nepopravljivi — viknuo je — i ja se plašim za vas. 
Zahvalite nebu ako nikad ne upoznate tu šunku i te šape. Jasno, ne 
mogu tvrditi da to nisu najveće poslastice koje postoje, čak bolje od 
najboljeg bizonova bubrežnjaka. 

— Sada se još za mene ne morate plašiti— umirivao sam ga.— Ili, 
zar u ovom području ima sivih medvjeda? 

— Kako ne. Grizzlyja ima po svim brdima. On ide uz rijeke i 
ponekad silazi u preriju. Teško onome koga sretne. Ne govorimo više 
o tome. 

Nismo ni slutili da ćemo sutradan o tome razgovarati drukčije 
nego danas. Nismo imali vremena nastaviti razgovor jer smo stigli u 
logor. Sada je bio nešto dalje jer su ljudi za vrijeme naše odsutnosti 
marljivo mjerili. Bancroft je htio pokazati što može. Kad smo stigli, 
izazvali smo opravdano uzbuđenje. 

— Mazga, mazga — vikali su. — Odakle vam, Hawkens? 

— Poslali su mu je — odgovorio sam ozbiljna. 

— Nije moguće. Kako? 

— Hitnom poštom za dva centa. Hoćete li vidjeti omotnicu? 

Neki su se nasmijali, neki su psovali. Ali više nisu ispitivali. Nisam 
mogao znati hoće li Sam Dicku i Willu sve ispričati, jer sam odmah 
krenuo na mjerenje. Do večeri smo toliko napredovali da smo 
sutradan ujutro mogli mjeriti u dolini gdje smo jučer naišli na bizone. 
Kad smo uvečer o tome razgovarali, upitao sam Sama hoće li nas tamo 
smetati bizoni koji će proći dolinom. Jučer smo sreli prethodnicu i 
sada se mogao očekivati dolazak glavnog krda. Ali Sam strese glavom. 

— Ni govora, sir. Bizoni nisu gluplji od mustanga. Prethodnica koju 
smo rastjerali upozorila je krdo. Oni će sada krenuti drugim smjerom 
i klonit će se ove doline. 

4. KLEKI PETRA 


Stone i Parker nisu u tome sudjelovali jer je Sam htio izjahati 
svoju novu Mary i spomenuta dvojica otpratili su ga do prerije 
gdje smo uhvatili mazgu. Tamo je bilo dovoljno mjesta za jahanje. 


K: je svanulo, preselili smo logor u gornji dio doline. Hawkens, 


Mi mjernici najprije smo postavljali motke za mjerenje pri čemu 
su nam pomagali Rattlerovi ljudi. On je šetkao uokolo s ostalima. Tako 
smo stigli i do mjesta gdje sam ubio oba bizona. Iznenadio sam se kad 
sam opazio da starog bizona više nema. Vidjeli smo da od mjesta na 
kome je ležao, pa sve do grmlja, vodi široki trag. Trava je bila 
polegnuta u širini od metra i pol. 

— Do vraga! Je li to moguće? — viknuo je Rattler začuđeno. — Kad 
smo došli po meso, pregledao sam oba bizona i oni bijahu mrtvi. Pa 
ipak je jedan još bio živ. 

— Mislite li? — upitao sam. 

— Da. Zar vi vjerujete daje mrtav bizon mogao otići? 

— Nije potrebno da sam ode. Možda ga je netko drugi odvukao. 

— Tako? A tko? 

— Na primjer Indijanci. Nešto više gore opazili smo trag 
indijančeva stopala. 

— Ah! Pametan greenhorn. Indijanci su ga odvukli. A odakle su 
stigli? 

— Odasvud su mogli stići. 

— Točno. Možda čak s neba. Jer s neba su morali pasti, inače bismo 
pronašli njihove tragove. Ne, mora da je bizon bio još živ te se odavde 
odvukao u grmlje i tamo uginuo. Pođimo pogledati. 

Slijedio je trag zajedno sa svojim ljudima. Možda je vjerovao da ću 
i ja za njim, ali ja to nisam učinio jer mi se nije svidio prezir kojim se 
prema meni odnosio, a trebalo je i da radim. Uostalom, bilo mi je 
svejedno gdje se nalazi lešina starog bizona. Ponovo se prihvatih 

posla, ali nisam pošteno ni dohvatio štapove za mjerenje, kad začuh 
krikove iz grmlja. Prasnula su dva— tri pucnja i zatim sam čuo 
Rattlera kako viče: 


— Na drveće, brzo na drveće, inače ste izgubljeni. On se ne zna 
penjati. 

Tko se to ne zna penjati? 

Zatim je jedan od Rattlerovih ljudi skočio iz grmlja nasmrt 
preplašen. 

— Što je, što je?! — viknuo sam. 

— Medvjed, golemi medvjed, grizzly! — dahtao je trčeći pored 
mene. Istog časa začulo se zapomaganje: 

— Upomoć, upomoć! Dohvatio me. Oh, oh! 


Tako je mogao vikati samo čovjek koji pred sobom vidi razjapljeno 
ždrijelo smrti. Mora da je bio u velikoj opasnosti. Trebalo mu je 
pomoći. Ali kako? Ostavio sam pušku kraj šatora jer me smetala u 
radu. Nije to bila neopreznost, jer nas mjernike čuvali su zapadnjaci. 
Zar da gubim vrijeme trčeći do šatora? Dotle će medvjed razderati 
čovjeka. Morao sam, dakle, poći smjesta, samo s nožem i dva 
revolvera. Kakvo je to oružje kada se radi o sivom medvjedu? Grizzly 
je rođak izumrlog pećinskog medvjeda i zapravo pripada 
pretpovijesti. Kad se uspravi, može doseći tri metra, a jasam sam znao 
ustrijeliti i takve koji su bili teški preko tri centa. Snaga mu je tolika da 
bez napora može nositi u raljama jelena, ždrijepca ili bizonovo 
mladunče. Jahač je mogao pobjeći jedino ako jaše snažnog i izdržljivog 
konja. Zbog svega toga Indijanci smatraju neobično smionim 
pothvatom ubiti grizzlya. Pojurio sam, dakle, u grmlje. Trag je vodio 
dalje, sve do početka šume. Tamo je medvjed odvukao bizona. Otamo 
je bio i došao. Njegov trag nismo mogli vidjeti jer ga je izbrisao vukući 
bizona. Bio je to strašan trenutak. Iza mene su vikali mjernici koji su 
bježali prema šatorima po oružje, preda mnom su vikali zapadnjaci i 
sve to bijaše prekidano bolnim urlikanjem čovjeka koga je medvjed 
držao među šapama. 


Velikim skokovima približavao sam se tom mjestu. Sada sam 
začuo jezivo mumljanje. Začas sam stigao do mjesta nesreće. Preda 
mnom je ležalo potpuno razderano tijelo bizona. Zdesna i slijeva vikali 

su zapadnjaci koji su se hitro uspeli na drveće i tamo se osjećali 
prilično sigurnima, jer se grizzly gotovo nikada ne penje. Naprijed, s 
druge strane bizonova tijela, jedan od zapadnjaka se također htio 
popeti na drvo, ali ga je medvjed stigao. Rukama se držao za niske 
grane stabla, a grizzly, koji se bio uspravio, rovao je prednjim šapama 
po njegovim butinama i donjem dijelu tijela. 

Čovjek je bio posvećen smrti i izgubljen. Nisam mu mogao pomoći 
i da sam pobjegao nitko mi to ne bi mogao zamjeriti. Ali slika koju sam 
ugledao, djelovala je strahovito. Pokupio sam jednu od odbačenih 
pušaka i ustanovio da je prazna. Okrenuo sam je, preskočio bizona i 
udario medvjeda po glavi. Puška se poput stakla raspala u mojim 
rukama. Takvu glavu nije moguće razbiti ni sjekirom. Ali ipak sam 
grizzlya odvratio od njegove žrtve. Okrenuo je glavu prema meni, 
polako, kao da je začuđen mojim glupim napadom. Mjerio me svojim 
malim očima kao da je razmišljao hoće li ostaviti svoju žrtvu i oboriti 
se na mene. Tih nekoliko trenutaka mi je spasilo život, jer sam se sjetio 
kako bih se mogao izvući. Izvukao sam revolver, priskočio medvjedu 
koji me promatrao okrenut leđima i opalio nekoliko puta među 
njegove oči. Zatim sam skočio u stranu i izvukao veliki nož. 


Da sam ostao na mjestu, platio bih životom, jer medvjed se odmah 
okrenuo i bacio na mjesto gdje sam čas ranije stajao. Kako me nije 
dohvatio, stao je lomatati pandžama bijesno pušući. Ponašao se kao 
da je poludio, okretao se oko sebe, rovao zemlju, mlatarao prednjim 
šapama i skakao na sve strane, ali me nije mogao dohvatiti jer sam ga 
srećom dobro pogodio. Možda me mogao nanjušiti, ali bio je tako 
bijesan da nije mogao slijediti svoja osjetila. 

Konačno je više pažnje posvetio svojim ranama nego onome tko 
ga je ozlijedio. Sjeo je, podigao prednje šape i glasno dašćući stao 
njima prelaziti preko očiju. Brzo sam priskočio i zario mu dvaput nož 
među rebra. Okrenuo se prema meni, ali ja sam već umakao. Nisam ga 
pogodio u srce i grizzly me stade ponovo tražiti. Trajalo je to, otprilike, 
deset minuta. Izgubio je mnogo krvi i umorio se. Tada je ponovo sjeo 
i šapama dirao oči. Tako mi se opet pružila prilika i ja sam ga ponovo 
udario nožem. Srušio se, pokušao se dići, zateturao, ali više nije imao 
snage, ponovo se srušio, ispružio se i ostao mirno ležeći. Znam da tu 
pobjedu nisam izvojevao viteški, ali bio sam tada još početnik i radilo 

se o tuđem životu. 


— Bogu hvala! — vikne Rattler s jednog drveta. — Beštija je mrtva. 
Bila je to za nas strahovita opasnost. 


— Ne znam zašto je to za vas bilo opasno — odgovorio sam. — Ta 
vi ste se za sebe na vrijeme pobrinuli. Sada možete sići. 

— Ne, još ne. Pogledajte je li doista mrtav. 

— Mrtav je. 

— To nije sigurno. I ne znate kako je to žilava životinja. Dakle, 
pogledajte. 

— Ako vas zanima je li još živa, pogledajte sami. Vi ste slavan 
zapadnjak, a ja sam samo greenhorn. 

Okrenuo sam se prema njegovom drugu koji je još uvijek visio na 
drvetu. Prestao je vikati i više se nije micao. Lice mu je bilo zgrčeno, a 
oči širom otvorene i staklene. Meso mu je s butina bilo zderano sve do 
kostiju i utroba mu je ispala. Stisnuh zube i rekoh: 

— Opustite se, sir, ja ću vas skinuti. 

Nije odgovorio i ni najmanjim pokretom nije pokazao da me je 
čuo. Zamolio sam njegove drugove da siđu i da mi pomognu. Ali slavni 
zapadnjaci nisu me htjeli poslušati sve dok nisam nekoliko puta 
okrenuo medvjeda i time dokazao da je mrtav. Tek tada su sišli i 
pomogli mi da iznakaženog spustimo na zemlju. Bijaše to težak posao 
jer smo njegove ruke silom morali odvojiti od grana. Bio je mrtav. 

No činilo se da ih strašna smrt njihova druga nije potresla, jer su 
se ravnodušno okrenuli prema medvjedu i njihov je vođa rekao: 

— Sada će biti obratno. Najprije je medvjed htio požderati nas, 
sada ćemo mi njega. Brzo, ljudi, oderite krzno da bismo došli do šunki 
i šapa. 

Rattler je izvadio nož i kleknuo pored medvjeda. Tada rekoh: 

— Bilo bi časnije da ste svoj nož okušali na njemu dok je još bio živ. 
Sada je prekasno. Nije potrebno da se trudite. 

— Što? Zar me vi želite spriječiti da dođem do pečenke? 

— Da, Mr. Rattler. 

— Kojim pravom? 

— Najboljim koje postoji. Ja sam ubio tog medvjeda. 

— To nije istina! Nećete valjda tvrditi da greenhorn može nožem 
ubiti grizzlya. Mi smo na njega pucali kad smo ga ugledali. 

— I zatim ste se uspeli na stabla? 

— Ali naši su ga meci pogodili. To ga je ubilo, a ne onih nekoliko 
uboda iglom koje ste mu vi zadali. Medvjed je naš i mi ćemo s njim 
učiniti što želimo. Razumijete li? 

Ponovo se okrenuo medvjedu, ali ja sam mu zaprijetio: 

— Odmaknite se, Mr. Rattler. Inače ću vas naučiti da poštujete moje 
riječi! Razumijete li? 

Kako je ipak nožem zasjekao kožu medvjeda, uhvatio sam ga 
objema rukama za bokove, podigao ga i bacio u obližnje drvo da je sve 
odjeknulo. Tog časa bilo mi je svejedno hoće li se povrijediti. Još dok 
je letio, izvukao sam drugi nabijeni revolver da bih preduhitrio idući 
napad. On se uspravi i izvadi nož. 


— To ćete mi platiti. Jednom ste me već udarili. Sada ću se 
pobrinuti da se to više ne ponovi. 


Pošao je prema meni. Ali ja sam držao revolver i zaprijetio mu: 


— Još jedan korak i prosvirat ću vam metak kroz glavu. Bacite nož. 
Na tri pucam. Dakle: jedan, dva i... 


Čvrsto je držao noži ja bih doista bio pucao, ne u glavu već u ruku, 
jer sada je bilo važno da si pribavim poštovanje. Ali na sreću do toga 
nije došlo, jer se u tom trenutku začuo glas: 

— Ljudi, zar ste poludjeli? Zbog čega to bijelci jedan drugome žele 
slomiti vrat? Stanite! 


Okrenuli smo se da bismo vidjeli odakle dolaze te riječi i ugledali 
kako iza nekog drveta izlazi malen i mršav čovjek. Bio je grbav i 
odjeven gotovo kao Crvenokožac. Nije se moglo znati je li bijelac ili 
Indijanac. Oštre crte lica govorile su u prilog indijanskog podrijetla, 
dok je boja njegova suncem opaljena lica ranije vjerojatno bila bijela. 
Bio je gologlav i sijeda kosa visjela mu je sve do ramena. Na sebi je 
imao indijanske kožnate hlače, lovačku košulju i jednostavne 
mokasine. Naoružan je bio puškom i nožem. Njegove su oči 
inteligentno gledale i unatoč nakaznoj pojavi, nije bio smiješan. 
Uostalom, samo surovi i nerazumni ljudi mogu se smijati tjelesnim 
manama. Toj vrsti pripadao je i Rattler koji se podrugljivo nacerio kad 

ga je ugledao. 

— Halo, kakva je to nakaza! Zar na lijepom Zapadu ima i takvih 
ljudi? 

Stranac ga promjeri od glave do pete i mirno reče: 


— Zahvalite Bogu što su vam udovi čitavi! Uostalom, nije važno 
tijelo već srce i duh, a u tome se ne plašim usporedbe s vama. 


Prezirno je mahnuo rukom i okrenuo se meni: 


— Vi imate snage u kostima, sir. Ne vjerujem da je itko u stanju da 
tako teškog čovjeka baci tako daleko. Bio je pravi užitak promatrati. 


Zatim je nogom dotakao grizzlya i tužno nastavio: 


— To je, dakle, junak koga smo htjeli uhvatiti. Šteta, stigli smo 
prekasno. 

— Htjeli ste ga ubiti? — upitao sam. 

— Da. Jučer smo naišli na njegov trag i pošli za njim. No, posao je, 
na žalost, već obavljen. 

— Govorite u množini, sir. Zar niste sami? 

— Ne. Sa mnom su još dva gentlemena. 

— Tko? 

— Reći ću vam čim saznam tko ste vi. Znate, čovjek ovdje treba biti 
oprezan. Lakše je sresti zle nego dobre ljude. 


Pritom je pogledao Rattlera i njegove ljude, a zatim prijazno 
nastavio: 


— Uostalom, lako je prepoznati valjana čovjeka. Čuo sam posljednji 
dio vašeg razgovora i otprilike znam o čemu se radi. 


— Mi smo mjernici, sir — objasnio sam. — Jedan glavni inženjer, 
četiri mjernika, tri trapera i dvanaest zapadnjaka kao zaštita. 

— Hm, što se toga tiče čini se da vama nije potrebna zaštita. Dakle, 
vi ste mjernici? Radite ovdje? 

— Da. 

— Što mjerite? 

— Prugu. 

— Prolazit će ovuda? 

— Da. 

— Znači, kupili ste ovo područje? 
Lice mu je sada bilo ozbiljno. Činilo se da ima razloga što ispituje i 
zbog toga sam odgovorio: 


— Meni je naloženo da sudjelujem u mjerenju, za ostalo se ne 
brinem. 


— Hm, da! Ali mislim da ipak znate gdje se nalazite. Tlo na kojem 
stojite indijansko je. Pripada Apačima iz plemena Mescalera. Znam 
sigurno da tu zemlju nisu prodali niti su je ikome ustupili. 

— Što se to vas tiče? — vikne Rattler. — Ne brinite se za tuđe 
poslove već za svoje. 


— To i činim, sir, jer ja pripadam Mescalero Apačima. 
— Vi? Nemojte da se nasmijem! Čovjek bi morao biti slijep pa da 
ne vidi da ste bijelac. 


— Ipak se varate! Ne sudite me po boji kože već po imenu. Zovu me 
Kleki— petra. 

To ime značilo je na jeziku Apača, koji tada još nisam poznavao, 
nešto kao "Bijeli otac". Činilo se da je Rattler to ime već čuo, jer je 
podrugljivo ustuknuo. 

— Ah, Kleki-petra, slavni učitelj Apača! Šteta što ste grbavi! Mora 
da vam je teško živjeti među Crvenima, a da vam se ne rugaju. 

— Ne smeta me to, sir. Navikao sam da mi se obješenjaci izruguju. 
Razumni ljudi to ne čine. A kako sada znam tko ste i što ovdje radite, 
mogu vam reći tko su moji pratioci. Najbolje će biti da vam ih 
pokažem. 


Viknuo je neku indijansku riječ koju nisam razumio i nato se iz 
šume pojaviše dva čovjeka. Bili su to Indijanci, i to otaci sin, što se na 
prvi pogled moglo zaključiti. 

Stariji bijaše srednje visine i veoma snažne tjelesne građe. 
Njegovo je držanje bilo doista plemenito, a kretnje su pokazivale da je 
okretan. Njegovo ozbiljno lice nije bilo oštro i uglato kao u većine 
Indijanaca. Oči su mu imale miran, gotovo blag izraz, izraz tihe 
unutarnje sabranosti, tako da je sigurno bio nadmoćniji nad svojim 
suplemenicima. Tamna kosa bila je skupljena u čuperak nalik na šljem 
i u nju je bilo utaknuto orlovo pero, znak poglavičke časti. Odjeća mu 
se sastojala od mokasina, hlača s resama i kožnatog lovačkog kaputa. 

Za pojasom je imao nož, nekoliko malih vrećica u kojima su bile sitnice 
potrebne čovjeku na Zapadu. Oko vrata je visjela vrećica s medicinom, 
a pored nje lula mira s glavom od svete gline. U ruci je držao 
dvocijevku koje je drveni dio bio okovan srebrnim čavlima. Bila je to 
puška koju će njegov sin Winnetou toliko proslaviti pod imenom 
"srebrna puška". 


Mlađi je bio odjeven kao i otac, samo što je njegovo odijelo bilo 
gizdavije. Mokasine su bile ukrašene dikobrazovim bodljam, a šavovi 
hlača i košulje opšiveni finim crvenim nitima. I on je oko vrata nosio 
vrećicu s medicinom i lulu. Naoružanje bio nožem i dvocijevkom. Kosa 
mu je bila svezana u obliku šljema i nosio je u njoj upletenu kožu zmije 
čegrtuše. Dugačka i gusta padala je niz leđa. Mnoga bi mu žena 
zavidjela na tom divnom plavocrnom ukrasu. Lice mu je bilo 
plemenitije nego u oca, svijetlosmeđe boje s lakim brončanim 
odsjajem. Bio je, sada sam pretpostavljao a kasnije potvrdio, jednake 
dobi kao i ja i ostavio je na mene, čim sam ga ugledao, dubok dojam. 
Osjećao sam da je to dobar čovjek i da posjeduje neobične 
sposobnosti. Promatrali smo se dugo i zatim mi se učini da sam u 
njegovim tamnim baršunastim očima načas opazio prijatno svjetlo, 
poput pozdrava koji sunce šalje na zemlju. 

— To su moji prijatelji i pratioci — rekao je Kleki-petra pokazujući 
na oca i sina. — Ovo je Inču-čuna, što znači Dobro sunce, veliki 
poglavica Mescalera, koga i ostala plemena Apača priznaju svojim 
poglavarom. A ovo je njegov sin Winnetou koji je, iako mlad, počinio 
više smionih djela nego petorica starih ratnika zajedno. Njegovo će 
ime jednom biti slavno sve dokle sežu savane i Stjenovite planine. 


Zvučalo je to pretjerano, ali kako sam kasnije saznao, nije rekao ni 
riječi previše. No Rattler se prezirno nasmijao. 


— Tako mlad momak i počinio je tolika djela? Namjerno kažem 
počinio, jer ono što je on izvršio, sigurno su bile samo pljačke i krađe. 
To nam je poznato. Svi Crvenokošci kradu i pljačkaju. 


Bila je to teška uvreda. Stranci su se ponašali kao da je nisu čuli. 
Približili su se grizzlyu. Kleki-petra se sagnuo i promotrio ga. 

— Taj je medvjed poginuo od uboda nožem, a ne od metka — rekao 
je meni. 

Čuo je moju svađu s Rattlerom i htio je potvrditi da imam pravo. 

— Vidjet ćemo — Rattler je bio tvrdoglav. — Što neki grbavi učitelj 
zna o lovu na medvjede. Kad oderemo kožu životinji, znat ćemo koje 
su rane bile smrtonosne. Neće mene prevariti nikakav greenhorn. 

Zatim se Winnetou sagnuo nad medvjeda, opipao okrvavljena 
mjesta i upitao me: 

— Tko je tu životinju napao nožem? 

Govorio je tekućim engleskim jezikom. 

—Ja— rekao sam. 

— Zašto mladi bljedoliki nije pucao? 

— Nisam imao puške. 

— Ta ovdje ima pušaka! 

— Nijedna nije moja. Njihovi su ih vlasnici naslijepo ispalili, bacili 
ih i popeli se na drveće. 

— Dok smo slijedili trag medvjeda, čuli smo iz daljine glasnu viku. 
Gdje je to bilo? 

— Ovdje. 

— Uf! Vjeverice i tvorovi bježe na drveće kad im se približi 
neprijatelj. Ali čovjek se treba boriti; jer hrabar čovjek može savladati 
i najsnažniju životinju. Mladi bljedoliki je imao tu hrabrost. Zašto ga 
nazivaju greenhornom? 

— Jer sam prvi put i tek kratko vrijeme na Zapadu. 

— Bljedoliki su čudni ljudi. Oni mladića koji sam nožem napada 
strašnog grizzlya nazivaju greenhornom, a one koji uplašeni bježe na 
drveće i gore viču od užasa smatraju pravim zapadnjacima. Crveni su 
ljudi pravedniji. Kukavica se kod njih ne može smatrati junakom, niti 
junak kukavicom. 

— Moj je sin pravo rekao — složio se otac. — Taj mladi hrabri 
bljedoliki više nije greenhorn. Tko tako ubije grizzlya, sigurno je 
junak. A ako to učini da bi spasio one koji su pobjegli na drveće, može 
od njih očekivati hvalu, a ne pogrdu. Pođimo na čistinu da vidimo što 
bijelci rade u ovom kraju. 

Kolike li razlike između mojih bijelih pratilaca i ovih Indijanaca 
koje oni preziru. Osjećaj pravednosti natjerao je ove Crvenokošce da 
stanu na moju stranu, iako to nitko od njih nije tražio. Bilo je to smiono 

jer bijahu samo trojica, a oni nisu mogli znati koliko nas ima. Sigurno 
su se izlagali opasnosti izazivajući naše zapadnjake. No činilo se da o 
tome ne razmišljaju. Polako i ponosno prošli su pored nas i izišli iz 
šikare. Slijedili smo ih. Tada je Inču-čuna ugledao kolce za mjerenje, 
zastao i okrenuo se prema meni. 


— Što se ovdje događa? Zar bljedoliki žele izmjeriti ovu zemlju? 
— Da. 

— Zašto? 

— Da bi izgradili put za vatrenog konja. 

Oči su mu ljutilo bljesnule i on brzo nastavi: 

— Ti pripadaš tim ljudima? 

— Da. 

—Itisi mjerio? 

— Da. 

— Plaćaju te za taj posao? 

— Da. 

Prezirno me pogledao i jednako prezirno rekao Kleki-petri: 


— Tvoj nauk je veoma lijep, ali nije uvijek točan. Sretneš konačno 
mladog bijelca hrabra srca i kad ga upitaš što radi ovdje, saznaš da za 
novac krade našu zemlju. Lica bijelaca mogu biti dobra ili zla, ali 
iznutra su svi jednaki. 


Moram iskreno reći da nisam znao kako bih se opravdao. Osjećao 
sam se postiđenim. Poglavica je imao pravo. Bilo je tako kako je rekao. 
Jesam li se ja mogao ponositi svojim zanimanjem? 

Glavni se inženjer s trojicom mjernika bio sakrio u šator. Kroz 
rupu su promatrali opasnog medvjeda. Kad smo izišli iz šikare, izišli 
su i oni začuđeni što pored nas vide Indijance. Dočekali su nas 
pitanjem kako smo se obranili od grizzlya. Tada je Rattler brzo rekao: 

— Ustrijelili smo ga, i imat ćemo za ručak šape, a za večeru 
medvjeđu šunku. 

Crvenokošci su me pogledali, sigurno su očekivali da ću odgovoriti 
na nepravdu. 

— Ja tvrdim da sam ga ja ubio — izjavio sam. — Ovdje su trojica 
stručnjaka koji su to potvrdili. Ni to ne treba da odluči. Kad stignu 

Hawkens, Stone i Parker neka oni prosude. Po njima ćemo se ravnati. 
Dotle neka nitko ne dira medvjeda. 

— Do vraga, što bih se po njima ravnao — opsuje Rattler. — Moji 
ljudi i ja oderat ćemo medvjeda i tko pokuša da me u tome spriječi, 
dobit će pola tuceta metaka. 

— Nemojte se toliko napuhavati, jer ću vas ja stanjiti, Mr. Rattler 
— upozorio sam ga. — Vaših se metaka ne plašim toliko koliko ste se 
vi plašili medvjeda. Vi mene nećete otjerati na drvo. Nemam ništa 
protiv da odete onamo, ali po svog mrtvog druga koga treba pokopati. 
Ne možete ga ostaviti da tamo leži. 

— Zar je netko mrtav? — upita Bancroft uplašeno. 

— Da, Howard — reče Rattler. — Taj je jadnik stradao zbog tuđe 
gluposti. Inače se mogao spasiti. 

— Kako. Zbog čije gluposti? 

— No, on se, kao i mi, htio popeti na drvo. I bio bi se popeo, ali 
dotrčao je ovaj glupi greenhorn i razjario medvjeda, tako da se taj 
bacio na Howarda i razderao ga. 

Pretjerao je u svojoj pokvarenosti. Bio sam zaprepašten i stajao 
sam bez riječi. Nisam smio dopustiti da tako laže i to preda mnom. 
Brzo sam upitao Rattlera: 

— Jeste li u to uvjereni? 

— Da — kimnuo je odlučno glavom i izvukao revolver. 

— Howard se mogao spasiti i ja sam to onemogućio? 

— Da. 

— A ja kažem da ga je medvjed dohvatio prije nego što sam ja 
stigao. 

— To je laž! 

— Dobro. Onda ćete sada čuti ili osjetiti istinu. 

Lijevom rukom izbio sam mu revolver, a desnicom ga tako 
ošamario da je odletio šest do osam koraka od nas i pao na zemlju. 
Skočio je, izvadio nož i jurnuo na mene kao bijesna životinja. Obranio 
sam se od noža lijevom rukom, a desnom ga šakom tako udario da je 
bez svijesti ostao na zemlji pored mojih nogu. 

— Uff! Uff!— viknuo je Inču-čuna začuđeno, zaboravljajući na 

uobičajenu indijansku suzdržljivost. Ali već slijedećeg trenutka vidjelo 
se da se pokajao zbog tog priznanja. 

— Opet pravi Shatterhand— rekao je mjernik Belling. 

Nisam se obazirao na te riječi jer sam morao paziti na Rattlerove 
drugove. Bili su bijesni, ali se nisu usudili napasti. Mrmljali su i psovali 
ito je bilo sve. 

— Mr. Bancroft, trebate ozbiljno razgovarati s Rattlerom! — rekao 
sam glavnom inženjeru. — Ništa mu nisam učinio, a on neprestano 
traži kavgu. Plašim se da će u logoru doći do ubojstva. Otpustite ga, a 
ako ne želite, ja ću otići! 

— Oho, sir. Ta nije valjda tako ozbiljno! 

— Da, ozbiljno je. Evo vam njegovog noža i revolvera. Ne vraćajte 
mu oružje dok se ne umiri. Jer, kažem vam, branit ću sei ako mi se još 
jednom približi s oružjem u ruci, ustrijelit ću ga. Nazivate me 
greenhornom, ali ja poznajem zakone prerije. Tko mi prijeti nožem ili 
metkom, smijem ga ustrijeliti. 

Nisam to rekao samo Rattleru nego i njegovim zapadnjacima koji 
se nisu usudili progovoriti. Sada se poglavica Inču-čuna obratio 
glavnom inženjeru: 

— Moje je uho upravo čulo da ti zapovijedaš ovim bijelcima. Je li to 
točno? 

— Da. 

— Onda Inču-čuna mora govoriti s tobom. 

— O čemu? 

— Čut ćeš. Ti stojiš, ali muškarci treba da sjede dok se savjetuju. 

— Hoćeš li biti naš gost? 

— Ne, to nije moguće. Kako Inču-čuna može biti tvoj gost kad se ti 
nalaziš na njegovom tlu, u njegovoj šumi, njegovoj dolini i njegovoj 
preriji. Neka bijeli muževi sjednu! Kakvi su to bijelci koji dolaze. 

— To su izviđači. 

— Neka i oni sjednu s nama. 

Sam, Dick i Will vratili su se s jahanja i kao iskusni zapadnjaci nisu 
se začudili što ovdje nalaze Indijance, ali su se zabrinuli kad su čuli tko 
su dvojica od njih. 

—Atko je treći?— upitao me Sam. 

— Zove se Kleki-petra, a Rattler gaje nazvao učiteljem. 

— Kleki-petra, učitelj? O njemu sam čuo, ako se ne varam. To je 
tajanstven čovjek, bijelac koji već odavno živi s Apačima i neka je vrst 
misionara, iako nije svećenik. Raduje me što ću ga upoznati. Opipat ću 
ja njemu zub. 

— Ako on to dopusti. 

— Ta neće me ugristi za prst! — nasmije se Sam i zatim ozbiljno 
nastavi. — Je li se još nešto dogodilo? 

— Da. Učinio sam ono na što ste me jučer upozorili da ne činim. 

— Ne znam o čemu govorite. Upozorio sam vas na mnogo toga. 

— Grizzly. 

— Što, gdje? Zar je sivi medvjed bio ovdje? 

— I to kakav! 

— Gdje? Vi se šalite. 

— Ne šalim se. Dolje, iza grmlja u šumi. Odvukao je onamo starog 
bizona. 


—1Ito se dogodilo upravo onda kad mene nije bilo ovdje. Jeli netko 
mrtav? 


— Jedan. Howard. 

— A vi? Što ste vi učinili? Niste se valjda približili beštiji? 

— Približio sam se upravo toliko da medvjed meni nije mogao 
ništa, a ja sam mu uspio zariti nož među rebra. 

— Jeste li poludjeli? Napali ste ga nožem? 

— Da. Nisam imao pušku pri ruci. 


— Pravi greenhorn! Sa sobom je ponio tešku pušku za medvjede, a 
kad dođe medvjed, on ga gađa nožem umjesto puškom. Je li to 
moguće? Kako se to dogodilo? 


— Tako da Rattler tvrdi kako ga je ubio on, a ne ja. 


Ispripovjedio sam mu što se dogodilo i kako sam se opet sukobio 
s Rattlerom. 


— Vi ste doista nevjerojatno lakomislen momak! — viknuo je. — 
Još nikada niste vidjeli grizzlya, a napadate ga kao da se radi o starom 

kudrovu. Odmah ću pogledati tu životinju! Dođite, Dick i Will. I vi treba 
da znate kakve je gluposti ovaj greenhorn opet učinio! 

Htio je poći, ali kako se u tom času Rattler osvijestio, on se okrene 
k njemu: 

— Slušajte, Mr. Rattler, nešto vam moram reći. Ponovo ste se 
sukobili s mojim mladim prijateljem. Ako se to još jednom dogodi, 
pobrinut ću se da se to više nikada ne ponovi. Moje je strpljenje pri 
kraju. Upamtite to. 

Pošao je sa Stoneom i Parkerom. Rattler me pogleda s mržnjom, 
ali ništa ne odgovori. Bio je nalik na bombu koja će svakog časa 
eksplodirati. 

Indijanci su zajedno s Kleki-petrom sjeli u travu. Njima nasuprot 
sjedio je glavni inženjer, ali još uvijek nisu razgovarali. Čekali su da se 
Sam vrati da bi saznali što je ustanovio. On se ubrzo vrati i već izdaleka 
poviče: 

— Kakva glupost pucati na grizzlya i zatim pobjeći! Ako čovjek ne 
želi da mu se suprotstavi, bolje je da ne puca jer će ga tako samo 
razdražiti. Onaj Howard stravično izgleda. Tko je ubio tog medvjeda? 

—Ja — vikne brzo Rattler. 

— Vi? A čime? 

— Metkom. 

— Točno. 

— Tako sam i mislio! 

— Da, medvjed je ubijen metkom. 


— Dakle, pripada meni. Čujete li, ljudi? Sam Hawkens je presudio 
meni u prilog! — vikao je Rattler slavodobitno. 

— Da, vama u prilog. Vaš mu je metak prosvirao pored glave i 
odnio vršak uha. I od toga je takav medvjed, dakako, na mjestu 
poginuo, hihihihi. Ako je točno da je nekoliko njih pucalo, svi su od 
straha promašili. Samo je jedan metak okrznuo uho, to jest, metak iz 
puške. Oči su pogođene revolverskim mecima i to je zaslijepilo 
životinju. Ni od toga nije poginula. Vide se četiri uboda nožem, dva 
pored srca, dva u srce. Tko ga je ubo? 

—Ja — odgovorio sam. 

— Sami?— Da. 

— Onda je medvjed vaš. Ali kako smo mi jedna družina, vaše je 
samo krzno, dok meso pripada svima. Vi ćete odrediti kako da se 
podijeli. Takav je običaj na Divljem zapadu. Što kažete na to, Mr. 
Rattler? 

— Idite do vraga! 

Rattler je opsovao i pošao do kola na kojima je ležala bačva s 
rakijom. Vidio sam kako toči i znao sam da će piti sve dokbude mogao 
stajati na nogama. 

Pošto smo to riješili, Bancroft zamoli poglavicu Apača da kaže što 
želi. 

— Ne radi se o želji nego o zapovijedi koju Inču-čuna želi izreći — 
odgovori Indijanac ponosno. 

— Mi ne primamo zapovijedi— odgovorio je inženjer jednako tako 
ponosno. 

Poglavica se savlada i reče: 

— Neka moj bijeli brat odgovori na neka pitanja i neka kaže istinu. 
Ima li on kuću tamo gdje živi? 

— Da. 

— I komad zemlje? 

— Da. 

— A kad bi susjed htio izgraditi put kroz posjed mog bijelog brata, 
da li bi to moj brat dopustio? 

— Ne. 

— Zemlja s one strane Stjenovitih planina i na istoku Mississippija 
pripada bijelcima. Što bi oni rekli kad bi onamo došli Indijanci da 
grade željezne ceste? 

— Otjerali bi ih. 

— Moj je brat rekao istinu. Neka i dalje sudi pošteno i pravedno. 
Bijelci dolaze u ovaj kraj koji nama pripada. Oni hvataju mustange, 
ubijaju naše bizone, kod nas traže zlato i drago kamenje. Sada čak žele 
sagraditi i dugi put kojim će trčati vatreni konj. Tim putem dolazit će 
sve više bijelaca koji će nas napadati i oduzeti nam i ono malo što nam 
je ostalo. Što mi da kažemo na to? 

Bancroft je šutio. 


— Imamo li manje prava nego vi? — nastavi Inču-čuna. — Vi se 
nazivate kršćanima i neprestano govorite o ljubavi. A usput nas želite 
okrasti i opljačkati. Mi treba da budemo pošteni prema vama. Zar je to 
ljubav? Vi govorite da je vaš Bog dobar otaci bijelim i crvenim ljudima. 
Zar je on naš očuh, a vaš otac? Nije li nekoć sva ta zemlja pripadala 
Crvenokošcima? Oduzeli su nam je i što smo za to dobili? Bijedu, 
bijedu i samo bijedu! Vi nas sve više pritiskujete i sabijate, tako da 
ćemo ubrzo biti ugušeni. Zašto tako postupate? Možda zato što 
nemate dovoljno prostora? Ne, već zbog toga što ste pohlepni, jer u 
vašim zemljama ima dovoljno mjesta. Ali svaki od vas htio bi 
posjedovati čitavu državu. A Crvenokožac, pravi vlasnik, ne smije 
posjedovati ništa. Kleki-petra, koji sjedi pored mene, pričao mi je o 
vašoj svetoj knjizi. Tamo se može pročitati da je prvi čovjek imao dva 
sina od kojih je jedan ubio drugoga, tako da je krv vrisnula prema 
nebu. Što je s tom braćom, sa crvenim i bijelim bratom? Vi nam 
zamjerate što se branimo. Da, mi ćemo se braniti. Sada stanujemo 
ovdje. Mislili smo da ćemo se moći odmoriti, ali eto vas ponovo da 
biste sagradili željezni put. Zar mi nemamo ista prava kao i ti u svojoj 
kući i na svome posjedu. Kad bismo postupili kao što vi postupate, 
morali bismo vas poubijati. Ali mi samo želimo da vaši zakoni i za nas 
vrijede. Da li je tako? Ne! Vaši zakoni imaju dva lica i vi nam okrećete 
ono koje vama koristi. Ti želiš ovdje sagraditi prugu. Jesi li tražio da ti 
dopustim? 

— To nije potrebno. 

— Zašto ne? Zar je ta zemlja vaša? 

— Mislim da jest. 

— Ne. To je naša zemlja. Jesi li je od nas kupio? 

— Ne. 

— Jesmo li ti je mi darovali? 

— Ne, meni ne. 


— Niti ikome drugome. Ako si pošten čovjek i šalju te ovamo da 
gradiš cestu željeznom konju, morao si najprije onoga koji te šalje 
upitati ima li on na to pravo. Ako kaže da ima, to treba i dokazati. No, 
ti to nisi učinio. Inču-čuna vam zabranjuje da ovdje i dalje mjerite. 

Tu je zapovijed poglavica izgovorio ozbiljno i mirno. Bio sam 
začuđen i divio sam se tome Indijancu. Čitao sam mnoge knjige o 
crvenoj rasi i mnoge govore koje su održali. Ali takav još nisam čuo. 
Inču-čuna je govorio jasnim i tekućim engleskim jezikom. Tok 
njegovih misli, kao i način izražavanja, odavali su naobražena čovjeka. 
Je li to dugovao Kleki-petri, učitelju? 

Glavni je inženjer bio u velikoj neprilici. Ako je htio biti pošten, nije 
mogao opovrći poglavičine optužbe. Odgovorio je nešto, ali to bijahu 
kojekakve smicalice, izvrtanja i neozbiljne riječi. Kad mu je Apač 
ponovo odgovorio i satjerao ga u tjesnac, on se obrati meni: 

— Ali, sir, zar ne čujete o čemu se razgovara? Kažite i vi nešto! 


— Hvala, Mr. Bancroft. Ja sam ovdje mjernik, a ne pravni savjetnik. 
Postupite kako želite. Ja mjerim i ne održavam govore. 

Tada je poglavica odlučno zaključio: 

— Nije potrebno i dalje govoriti. Inču-čuna je rekao da vas ovdje ne 
želi. To je dovoljno. Inču-čuna želi da još danas odete i da se vratite 
onamo odakle ste i došli. Razmislite o tome. Sad će se poglavica 
udaljiti zajedno sa svojim sinom i vratit će se nakon vremena koje 
bijelci nazivaju satom. Tada ćete mi odgovoriti. Ako odete, bit ćemo 
braća. Ako ne odete, iskopat ćemo ratnu sjekiru. Ja sam Inču-čuna, 
poglavica svih Apača. Govorio sam. Howgh! 

Howgh je indijanska riječ i znači "tako", "pri tome ostaje", "tako će 
biti i nikako drukčije". Ustadoše on i Winnetou. Polako su išli dolinom 
sve dok se nisu izgubili iza jednog zavoja. Kleki— petra je ostao sjediti. 
Glavni inženjer zamoli ga za savjet, ali on reče: 


— Postupite kako želite, sir. Slažem se s poglavicom. Crvenoj rasi 
nanesena je velika nepravda. Kao bijelac znam da se Indijanac uzalud 
brani. Ako vi danas odete, sutra će doći drugi i nastaviti vaše djelo. 
Želim vas samo upozoriti: poglavica misli ozbiljno. 


— Kamo je otišao? 

— Po naše konje. Sakrili smo ih kad smo opazili da se u blizini 
nalazi medvjed. 

Ustao je i pošao da bi izbjegao nova pitanja. Pošao sam za njim. 


— Sir — rekao sam — dopustite mi da pođem s vama. Obećavam 
da neću ni reći, ni učiniti nešto što bi vam moglo škoditi. Shvaćam 

Inču-čuna i Winnetoua. 


— Da, pođite sa mnom, sir. Otišao sam od bijelaca i ništa ne želim 
da znam o njima. Ali vi ste mi se svidjeli i zato prošetajmo malo. Čini 
mi se da ste vi najrazumniji od svih ovih ljudi. Imam li pravo? 


— Ja sam najmlađi, ali nisam prepreden, niti ću to postati. 

— Niste prepredeni? Ali takav je gotovo svaki Amerikanac. 

— Ja nisam Amerikanac. 

— Odakle ste, ako smijem pitati? 

— Zašto ne. Nema razloga da zatajim svoju domovinu, koju volim. 
Ja sam Nijemac. 

— Nijemac? — iznenadi se i odmah nastavi na njemačkome: — 
Tada vam želim dobrodošlicu, zemljače! To je svakako ono što me je 
kod vas odmah privuklo. Mi Nijemci smo osebujni ljudi. Naša srca 
odmah osjete pripadnika svog naroda!... Nijemac, koji je postao 
Apačem! Ne čini vam se to neobičnim? 

— Nije neobično. Božji putevi su čudni, ali uvijek naravni. 

— Božji putevi! Zašto spominjete Boga, a ne providnost, udes, 
fatum, kismet, slučaj? 

— Zato jer sam kršćanin kojega ne napušta vjera u Boga. 


— Upravo tako! Vi ste sretan čovjek! Da, imate pravo: Božji putevi 
su često neobični, ali uvijek naravni. Najveća čuda su posljedice 
naravnih zakona, a svakodnevne prirodne pojave velika su čuda. 
Nijemac, znanstvenik, pa onda pravi Apač. To je doista neobično. Ali 
put koji me vodio do cilja, posve je prirodan. 

Najprije me je sa sobom poveo samo iz pristojnosti. No, sada se 
radovao što može sa mnom pripovijedati. Ubrzo sam zaključio da je to 
veoma naobražen i osjećajan čovjek, ali nisam se usudio raspitivati o 
njegovoj prošlosti. On nije bio tako obazriv i zanimao se za moj životi 
ja sam opširno odgovarao. Nismo otišli daleko od logora kad smo stigli 
do nekog stabla. Sada sam mogao pažljivo promatrati njegovo lice. 
Život je na njemu urezao duboke brazde, brazde nevolje, sumnje, 
briga, bijede i oskudice. Kako su često njegove oči izražavale mračno 
raspoloženje, prijetnju, strah, možda i očajanje, a sada bijahu bistre i 
mirne poput planinskog jezera neuznemiravanog vjetrom, ali tako 
duboke da nisi mogao znati što počiva na njihovu dnu. Kad je od mene 

čuo sve što ga je zanimalo, lagano kimne glavom. 

— Vi ste na početku bitke kojoj sam ja stigao do kraja. Ali ona će za 
vas biti samo izvanjska, ne unutarnja. Vi u sebi imate Boga koji vas 
neće nikada napustiti. Sa mnom je bilo drukčije. Ja sam izgubio Boga 
kad sam napustio domovinu i umjesto bogatstva koje pruža čvrsta 
vjera, prihvatio ono najlošije u čovjeku... zlu savjest. 

Pri tim riječima pogledao me ispitivački. Kako je moje lice ostalo 
mirno, upita me: 

— Zar niste šokirani? 

— Zbog čega? 

— Ipak razmislite: zla savjest! 

— Pa niste postali lopov ili ubojica. Niste sposobni za takve 
niskosti. 


On mi stisne ruku. 


— Od srca vam zahvaljujem! Ali ipak se varate. Bio sam lopov koji 
je mnogo, mnogo ukrao. I to dragocjene dobrote! A bio sam i ubojica. 


Koliko sam samo duša ubio! Predavao sam na visokoj školi, nije 
važno gdje, i prihvatio sam ideje racionalizma. Moj bog zvao se razum. 
Moja najveća oholost kao slobodoumnika bila je u tome što sam 
odbacio Boga sitničavo dokazujući da je vjera u Boga besmislica. Bio 
sam dobar govornik, pa sam za sobom povukao svoje slušatelje. 
Korov, koji sam punim rukama sijao, ubrzo je niknuo ne izgubivši 
nijedno zrno sjemena. Jer bio sam masovni lopov, masovni razbojnik 
koji je svojim bližnjima oduzeo vjeru u Boga i pouzdanje. Tada je došlo 
vrijeme revolucije. Tko ne priznaje Boga, tome nisu sveti ni kralj ni 
vlast. Otvoreno sam predvodio nezadovoljnike. Upijali su riječi s mojih 
usana, opijali se otrovom za koji sam, dakako, držao da je spasonosni 
lijek. Oni su nagrnuli u gomili i latili se oružja. Koliko ih je samo 
poginulo! Postao sam njihov ubojica, i ne samo ubojica u tim 
sukobima. Oni koji nisu poginuli, umrli su iza zatvorskih zidina. Čak i 
njih imam na savjesti. Dakako, za mnom je izdana tjeralica. Ja sam 
pobjegao i izgubio domovinu i nitko me nije žalio. Nijedna voljena 
duša nije bila zbog mene u žalosti. Čak ni otac ni majka, ni brat ni 
sestra, a još manje rođaci. Nijedno oko nije za mnom zaplakalo, ali 
mnogi su zaplakali zbog mene. Ali tada o tome nisam razmišljao, sve 

dok me saznanje nije poput udarca toljage gotovo sravnilo sa 
zemljom. 

Dan prije nego što sam prešao granicu, progonila me policija koja 
mi je stalno bila za petama. Bilo je to u nekom rudarskom naselju. 
Slučajno sam se sklonio u neki mali vrt uz siromašnu kućicu i tu su mi 
se, ne znajući tko sam, povjerile jedna starica i njena kći koje sam 
zatekao u niskoj sobici. Vjerujući da sam drug njihovih muževa, one su 
me sklonile. Tada su, sjedeći pored mene u mračnom kutu, gorko 
plačući ispričale svoju teška tugu. Bile su siromašne, ali zadovoljne. 
Kći se pred godinu dana udala. Njen muž čuo je jedan moj govor koji 
ga je zanio. Na idući skup poveo jeitasta, a otrov je djelovao i na njega. 
Ja sam uništio ta četiri ljudska bića i njihovu sreću. Mladić je stradao 
na bojnom polju, koje i nije bilo polje časti, a stari otac osuđen je na 
dugogodišnju tamnicu. To mi je ispričala ta žena koja me, začetnika 
njene nesreće, spasila. Navela je moje ime kao ime onoga tko ih je 
zaveo. 

Bio je to udarac toljagom koji me pogodio. Božji mlin je počeo 
mljeti. Bio sam na slobodi, ali u duši trpio sam muke na koje me 
nijedan sudac nije mogao osuditi. Lutao sam od grada do grada i nigdje 
se nisam mogao skrasiti. Savjest me je užasno mučila. Koliko god sam 
često bio nadomak samoubojstva, uvijek me je neka nevidljiva ruka 
zadržala — Božja ruka. Nakon godina nemira i kajanja ona me je 
odvela do jednog njemačkog svećenika U Kansasu gdje sam se uz 
njegovu pomoć uspio primiriti. 

Nakon dugih nedoumica, kajanja i utjeha pronašao sam čvrstu 
vjeru i unutarnji mir. Gospode, koliko sam ti zahvalan zbog toga! 

Utonuo u dugu šutnju, nehotice je sklopio ruke. Tada je nastavio: 

— Da bih iznutra ojačao, pobjegao sam od svijeta i ljudi. Otišao 
sam u divljinu. Ali ne zbog same vjere, već da pomažem. Stablo vjere 
mora roditi djelom. Želio sam djelovati, ako je ikako moguće 
suprotstaviti se mojim ranijim nastojanjima. Vidio sam da se crveni 
čovjek očajnički opire svom uništenju. Vidio sam ubojicu kako rije po 
njegovu tijelu i srce mi je planulo gnjevom i sažaljenjem. Njegova 
sudbina bila je zapečaćena i nisam je mogao izmijeniti. Ali ipak sam 
mogao nešto učiniti: olakšati mu smrt i njegove posljednje trenutke, 
obasjati ga ljubavlju da ne klone. Tako sam otišao Apačima prenoseći 

svoje učenje, prilagodivši svoje djelovanje njihovom potrebama. 
Stekao sam njihovo povjerenje i postigao uspjeh. Htio bih da bolje 
upoznate Winnetoua. Upravo je on moje djelo. Taj mladić je nadaren. 
Da je sin nekog europskog vladara, postao bi veliki vojskovođa i još 
veći mirovni knez. Ali kao potomak indijanskog poglavice i on će 
nestati kao i njegova rasa. Hoću li doživjeti dan kad će se on nazvati 
kršćaninom! Ako to ne doživim, želim barem da do trenutka svoje 
smrti budem pored njega u svakoj opasnosti i nevolji. On je moje 
duhovno dijete. Volim ga više od samoga sebe. I ako mi jednom bude 
suđena sreća da svojim srcem zaustavim zrno namijenjeno njemu, 
tada ću radosno umrijeti misleći pritom kako će ta smrt biti ujedno i 
posljednje okajanje mojih ranijih grijeha! 

Kleki— petra je zašutio i spustio glavu. Ja sam bio duboko 
uzbuđen i nisam progovorio ni riječi, jer sam osjećao kako bi svaka 
napomena nakon takvog priznanja zvučala isprazno. Objeručke sam 
ga prihvatio za ruku i srdačno je stisnuo. On me je razumio i uzvratio 
laganim naklonom glave i stiskom. 

Prošlo je neko vrijeme prije nego što je upitao: 

— Kako je samo došlo do toga da vam sve ispričam? Danas vas prvi 
put vidim i možda vas više nikada neću vidjeti. Ili je to možda Božja 
volja da se ovdje sretnemo? Zapamtite, ja, raniji poricatelj Boga, 
pokušavam se sada na sve načine vratiti toj najvišoj volji. Obuzeo me 
neobičan, blag osjećaj koji mi steže srce, ali ne boli. Slično 
raspoloženju kad ujesen pada lišće. Kako će se otkinuti list mog 
životnog stabla? Tiho, lagano i krotko? Ili će biti otkinuto još prije nego 
stigne jesen mog života? 

Tiho je i s čežnjom gledao u dolinu. Tada sam vidio da stižu Inču- 
čuna i Winnetou. Jahali su i za sobom vodili Kleki-petrina konja. Ustali 
smo da bismo se vratili u logor i stigli smo kad i oni. Rattler je stajao 
naslonjen na kola i zurio je u nas zacrvenjela, podbuhla lica. Više nije 
bio u stanju ni piti. Izgledao je strašno. Pogled mu bijaše podmukao 
kao u divljeg bika spremnog za napad. Odlučio sam da pripazim na 
njega. Poglavica i Winnetou sjahaše i pristupiše. Stajali smo u širokom 
krugu. 

— No, jesu li moja bijela braća razmislila? Hoće li ostati ili otići? — 
upita Inču-čuna. 


ra: 


Glavni se inženjer pokuša izvući: 

— Kad bismo i htjeli otići, morali bismo ostati prema zapovijedi 
koju smo primili. Još danas ću poslati glasnika u Santa Fe. Tek tada ću 
ti moći odgovoriti. 

Nije to bilo loše smišljeno, jer dok se glasnik vrati, mi bismo 
završili posao. Ali poglavica odlučno odgovori: 

— Tako dugo Inču-čuna neće čekati. Moja bijela braća moraju 
odmah reći što će učiniti. 

U međuvremenu nam se primakao Rattler s čašom rakije u ruci. 
Mislio sam da će se okomiti na mene, ali on se obrati Indijancima 
pijanim glasom: 

— Budu li Indijanci pili sa mnom, poslušat ćemo ih i otići. Inače ne. 
Neka počne mlađi. Evo ti vatrene vode, Winnetou! 

Pružio mu je čašu. Winnetou se odmakne. 


— Što, ti nećeš sa mnom piti? — izdera se Rattler. — To je prokleta 
uvreda. Evo ti rakije u lice, prokleti Crvenokošče. Poliži je kad nećeš 
piti. 

Prije nego što smo ga mogli spriječiti, bacio je čašu s rakijom 
mladom Apaču u lice. Bila je to po indijanskim zakonima smrtna 
uvreda koju odmah treba kazniti. Winnetou ga udari šakom tako da se 
odmah srušio na zemlju. S naporom je ustao. Bio sam spreman jer sam 
vjerovao da će navaliti, ali ništa se više nije dogodilo. Prijeteći je zurio 
u mladog Apača i psujući oteturao natrag prema kolima. 

Winnetou obriše lice, ali po držanju Indijanaca nije se moglo 
zaključiti što se u njima zbiva. 

— Inču-čuna još jednom pita— reče poglavica— hoće li bijelci još 
danas napustiti dolinu? 

— Ne smijemo — glasio je odgovor. 

— Onda ćemo mi otići. Među nama nema mira. 

Pokušao sam posredovati, ali uzalud. Sva trojica pošli su prema 
konjima. Tada se iz kola začuo Rattlerov glas: 

— Gubite se, vi crveni psi! Ali udarac šakom ipak će mi platiti taj 
mladić. 

Deset puta brže nego što bi se to od čovjeka u takvu stanju moglo 

očekivati, izvukao je pušku iz kola i naciljao u Winnetoua. Mladi je 
Apač načas stajao otkriven. Metak ga je morao pogoditi jer se sve zbilo 
tako brzo da ga nikakav pokret nije mogao spasiti. Tada je Kleki-petra 
viknuo: 

— Makni se, Winnetou, brzo! 


Istodobno skočio je da bi zaštitio Winnetoua. Hitac prasne, Kleki- 
petra se desnicom uhvati za grudi, zatetura i padne na zemlju. Istog 
časa pao je i Rattler pogođen mojom šakom. Da bih spriječio hitac, 
odmah sam skočio na njega, ali sam zakasnio. Začuo se sveopći krik 
užasa. Samo su dvojica Apača šutjela. Klečali su pored svog prijatelja 
koji se žrtvovao za svog ljubimca i nijemo promatrali njegovu ranu. 
Bio je pogođen u grudi, odmah pored srca. Krv je šikljala. I ja sam 
priskočio. Kleki-petra je ležao zatvorenih očiju. Lice mu je bilo 
strahovito blijedo. 

— Stavi njegovu glavu na svoje krilo — zamolio sam Winnetoua. 
— Kad otvori oči i ugleda tebe, smrt će mu biti lakša. 

Winnetou me posluša bez riječi. Pogled mu je nepomično počivao 
na licu umirućeg. Tada Kleki-petra polako otvori oči. Ugledao je 
Winnetoua. I blagi smiješak prelije njegovo upalo lice. 


— Winnetou, šija Winnetou. Winnetou, sine moj — šapne. 


Činilo se kao da njegove umiruće oči traže još nekoga. Pogledao 
me i na njemačkome zamolio: 


— Budite uza njega... njemu vjerni... nastavite moje djelo. 

Podigao je ruku. Prihvatio sam je i obećao: 

— Učinit ću to, da, učinit ću to! 

Njegovo lice poprimi blaženi izraz. Govorio je sve slabijim glasom: 

— Tako je otpao moj list... otrgnut.. ne tiho... lako... to je.. 
posljednje okajanje... kako... kako... sam to... želio... Gospode, oprosti, 
oprosti! 

On sklopi ruke — još jednom krv navre iz njegove rane i glava mu 
klone. Bio je mrtav. 


Sad sam znao što ga je tjeralo da mi otvori svoje srce — Božja 
volja, rekao bi on. Želio je umrijeti za Winnetoua i kako mu se želja 
brzo ispunila! Posljednje okajanje koje je želio prinijeti, omogućeno 


81 


mu je. Bog je ljubav, milosrđe; on se više neće ljutiti na pokajnika. 

Winnetou stavi mrtvačevu glavu u travu, polako ustane i upitno 
pogleda oca. 

— Tamo leži ubojica. Oborio sam ga — rekao sam. — Vaš je. 

— Vatrena voda!... 

Poglavica je samo to izgovorio, ali ljutitim i prezimim glasom. 

— Želim da budem vaš prijatelj, vaš brat. Idem s vama! — rekao 
sam ne razmišljajući. 

Tada mi je pljunuo u lice. 

— Šugavo pseto! Kradljivče zemlje! Smrdljivi kojote. Samo se usudi 
da nas pratiš. 

Da mi je to rekao netko drugi, odgovorio bih mu šakom. Zašto sam 
to otrpio? Nisam li to kao uljez zaslužio? Tada o tome, vjerojatno, 
nisam razmišljao. Usprkos obećanju što sam ga dao pokojniku, više 
nisam nastojao. 

Bijelci su stajali nijemi napeto iščekujući što će Apači učiniti. 

Više nas nisu ni pogledali. Podigli su leš na konja i pričvrstili ga. 
Zatim su uzjahali, uspravili tijelo Kleki-petre i odjahali polako 
podupirući ga. Nisu rekli ni riječi prijetnje ili osvete. Nisu se okrenuli. 
Ali bilo je to mnogo strašnije nego da su nam otvoreno zaprijetili 
smrću. 

— Bilo je strašno i lako bi moglo biti još strašnije — rekao je Sam 
Hawkens. — Tamo leži lupež još uvijek omamljen od vašeg udarca i 
rakije. Što ćemo s njim učiniti? 


Nisam odgovorio. Osedlao sam konja i odjahao. Želio sam biti sam. 
Kasno uvečer vratio sam se u logor umoran i skršen. 

5. KRAJ LOGORSKE VATRE 


logor do mjesta gdje sam ga ubio. Bio je tako težak da ga je deset 
ljudi smukom izvuklo kroz grmlje sve do blizine vatre. 
lako sam se kasno vratio svi su, osim Rattlera, još uvijek bili budni. 
Odnijeli su ga do novog logora i tamo ostavili da leži. Sada je spavao. 
Howarda su u međuvremenu pokopali. Sam je oderao medvjeđe 
krzno, ali meso nije ni dirnuo. Kad sam sjahao i prišao vatri, on reče: 


D ne bi dovlačili medvjeda, dok sam bio odsutan pomakli su 


— Gdje ste se skitali, sir? Željno smo vas očekivali, jer smo željeli 
okusiti medvjeđe meso, ali bez vas nismo htjeli početi. Skinuo sam mu 
kaput. Bio je tako dobro skrojen da nema ni najmanjeg nabora, 
hihihihi. Nadam se da nemate ništa protiv? A sada recite kako da 
podijelimo meso. Ispeći ćemo komad prije spavanja. 

— Podijelite kako hoćete — odgovorio sam. — Meso pripada 
svima. 

— Dobro, onda poslušajte. Najbolje su šape. Ali one trebaju stajati 
neko vrijeme da bi postale ukusnije. Najukusnije su kad se nakupe 
crvi. Ali mi tako dugo ne možemo čekati jer se plašim da će uskoro 
stići Apači i pokvariti nam tek. Stoga treba požuriti. Navalimo na šape 
prije nego što Crvenokošci pojedu nas. Imate li nešto protiv, sir? 

— Ne. 

— Dobro, neka počne svečanost, ako se ne varam. 

Odrezao je šape i isjekao ih na toliko dijelova koliko je bilo ljudi. Ja 
sam dobio najbolji komad, ali sam ga zamotao i ostavio na stranu, dok 
su se ostali požurili da svoj dio ispeku na vatri. lako sam bio gladan, 
nisam imao volje da jedem. Još uvijek nisam mogao zaboraviti prizor 
ubojstva. Ubojica je još uvijek pijan ležao. Najradije bih ga bio 
ustrijelio, ali mi se gadio. Taj osjećaj gađenja bio je vjerojatno 
razlogom što ga ni Apači nisu odmah kaznili. 

"Vatrena voda", rekao je Inču-čuna prezirno. Što je sve sadržavala 
ta jedna jedina riječ. 

Tješilo me donekle što je Kleki-petra umro na Winnetouovim 
grudima i što je njegovo srce zaustavilo metak koji je Winnetouu bio 
namijenjen. Bila je to njegova posljednja želja. Ili je posljednja njegova 
želja bila molba da ostanem uz Winnetoua i završim započeto djelo? 
Zašto je za to mene zamolio? Samo nekoliko minuta prije toga mislio 
je da se nas dvojica više nikada nećemo vidjeti. Onda mi je iznenada 
dao zadaću koja će me dovesti u najužu vezu s Apačima. Kasnije mi se 
pružila prilika da ispunim njegovu želju iako mi se sada činilo da 
susret s Winnetouom za mene može značiti samo propast. 

Zašto sam odmah pristao na molbu umirućeg? Iz samilosti? 
Vjerojatno. Ali postojao je i drugi razlog iako ga nisam bio svjestan: 
Winnetou me se tako duboko dojmio kao nijedan čovjek prije njega. 
Nije bio mnogo stariji od mene, pa ipak, kao da je bio nadmoćan. To 
sam odmah osjetio. Ozbiljna i ponosna bistrina njegovih baršunastih 
očiju, mirna sigurnost njegova držanja, dašak duboka i potisnuta bola 
na njegovom mladenačkom licu, sve me to dirnulo. Kako su se samo 
on i njegov otac dostojanstveno ponijeli. Drugi bi odmah kaznili 
ubojicu, međutim, oni ga nisu ni pogledali i nisu pokazali što se u njima 
zbiva. A kakvi mi bijasmo prema njima! 

Dok su drugi jeli, sjedio sam pored vatre i razmišljao, sve dok mi 
nije prišao Sam Hawkens. 

_ Što je svama, sir? Niste gladni? 

— Nije mi do jela. 

— Tako? Radije razmišljate? Mislim da se na to ne biste smjeli 
naviknuti. I mene silno ljuti to što se dogodilo, ali zapadnjak se na to 
ne smije previše obazirati. Ne kaže se uzalud da je Zapad mračna i 
krvava zemlja. Možete mi vjerovati da je ovdje svaki pedalj natopljen 
krvlju, a tko je tako osjetljiv da to ne može podnijeti, neka ostane kod 
kuće. Ne uzimajte to k srcu i dajte svoj dio šape da ga ispečem. 


— Hvala, Same! Doista neću jesti. Jeste li se sporazumjeli što će biti 
s Rattlerom? 


— Razgovarali smo o tome. 

— Išto ste zaključili? Kakva će biti kazna? 
— Kazna? Mislite li da ga treba kazniti? 

— Svakako. 


— Ah, tako? I kako da to izvedemo? Da ga pošaljemo u San 
Francisco, New York ili Washington i tamo optužimo za ubojstvo? 


— Ne! Mi ćemo mu suditi. On potpada pod zakone Zapada. 


— Gle, što jedan greenhorn zna o zakonima Zapada. Je li taj Kleki- 
petra bio vaš rođak ili dobar prijatelj? 

— To ne. 

— A upravo je to važno! Da, Divlji zapad ima svoje neobične i krute 
zakone. Oko za oko, zub za zub, krv za krv. Dogodi li se ubojstvo, tko 
ima na to pravo može odmah ubiti ubojicu, ili se formira vijeće koje 
donosi i izvršava osudu. Na taj način se rješavamo zlikovaca. 


— Onda sastavimo vijeće. 

— Bio bi nam potreban tužitelj. 

— Ja ću biti tužitelj. 

— Kojim pravom? 

— Pravom čovjeka koji ne želi dopustiti da takav zločin ostane 
nekažnjen. 

— Pshaw! Govorite kao greenhorn. Kao tužitelj možete nastupiti 
samo u dva slučaja. Prvo: ako je ubijeni bio vaš rođakili prijatelj. I sami 
ste rekli da nije tako. U drugom slučaju možete biti tužitelj ako ste vi 
ubijeni, hihihihi! Jeste li? 

— Same, sada nije umjesno zbijati šale. 


— Znam, znam! Rekao sam to samo potpunosti radi. Dakle, vi 
nemate razloga da podignete optužbu, kao ni mi ostali. Tamo gdje 
nema tužitelja, nema ni suca. Kako da onda sastavimo vijeće? 


— Zar da Rattler ostane nekažnjen? 


— O tome nema ni govora i nije potrebno da se uzbuđujete! Dajem 
vam svoju riječ da će ga stići osveta tako sigurno kao što svaki metak 
iz moje Liddy pogađa cilj. Za to će se postarati Apači. 

— Onda će i nas stići kazna! 


— Vjerojatno. Ali zar mislite da ćemo to spriječiti ako ubijemo 
Rattlera? Jeli smo iz iste zdjele. Apači i nas smatraju ubojicama i kad 
nas uhvate, tako će i postupiti. 


— A ako se otarasimo Rattlera? 
— I tada. Ustrijelit će nas ne pitajući je li on s nama. A i kako da ga 

se otarasimo? 
— Da ga otjeramo. 


— Da, o tome smo već razgovarali. No, s kojim pravom? To, 
uostalom, i ne bi bilo mudro. 


— Ali, Same, ja vas ne razumijem. Ako mi netko ne odgovara, ja 
idem svojim putem. Pogotovo ako se radi o ubojici. Zar smo prisiljeni 
da takvu hulju i pijanicu, koji će nam stvarati neprilike, i dalje trpimo 
među nama? 

— Da, na žalost, prisiljeni smo. Rattler je namještenik kao što smo 
i miimogu ga otpustiti samo oni koji su ga unajmili. Moramo se držati 
zakona. 

— Zakona? I kad se radi o čovjeku koji svakog dana te zakone krši? 

— Da. U redu je to što govorite. Ali čovjek ne smije griješiti zato što 
i drugi griješe. Kažem vam, vrhovna vlast mora ostati neokaljana. Zbog 
toga i mi zapadnjaci, koji katkad preuzimamo na sebe taj teret, 
moramo nastojati da neokaljano sačuvamo svoje ime. Ali bez obzira 
na to, pitam vas što bi učinio Rattler kad bismo ga otjerali? 

— To je njegova stvar! 

— I naša! Neprestano bismo bili u opasnosti jer bi nam se on 
nastojao osvetiti. Bolje je da je s nama jer ga tako možemo nadzirati. 
Mislim da se slažete sa mnom. 


Pogledao me i značajno kimnuo glavom prema Rattlerovim 
drugovima. Ako istupimo protiv Rattlera, postojala je opasnost da će 
se oni udružiti s njim. Nije im se moglo vjerovati i zbog toga sam rekao: 


— Da, pošto ste to tako prikazali, priznajem da imate pravo. 
Brinem se jedino zbog Apača, jer nema sumnje da će doći snamjerom 
da se osvete. 

— Doći će, pogotovo što nisu izrekli nijednu riječ prijetnje. 
Postupili su veoma mudro. Da su se odmah osvetili, stradao bi samo 
Rattler, ali oni žele sve nas, jer on pripada nama, a mi smo mjernici, 
njihovi neprijatelji koji im žele oteti zemlju. Zato su se savladali i 
odjahali bez riječi. Utoliko je sigurnije da će se vratiti. Trebamo 
očekivati gadnu smrt, jer ugled koji je Kleki-petra kod njih uživao, 
zahtijeva dvostruko, trostruko težu kaznu. 


— I sve to zbog jedne pijanice! Svakako će se vratiti, ali više njih. 

— Sigurno! Sve ovisi o tome kad će se pojaviti. Imali bismo 
vremena pobjeći, ali onda ne bismo završili posao. 

— Mogli bismo pokušati. 

— Hm! Kad biste mogli biti gotovi ako požurite? 

— Za pet dana. 

— Koliko znam, u blizini nema apačkog logora. Najbliži 
Mescalerosi nalaze se tri dana jahanja odavde. Ako se ne varam, Inču- 
čuna i Winnetou jahat će najmanje četiri dana prije nego što stignu do 
pojačanja, jer sa sobom nose leš. Zatim tri dana ovamo, što sve zajedno 
čini sedam dana. A kako vi vjerujete da ćete za pet dana biti gotovi, 
mislim da bismo mogli nastaviti s mjerenjem. 

— A ako vaš račun nije točan? Apači bi mogli leš privremeno 
otpremiti na neko sigurno mjesto i vratiti se te nas napasti iz zasjede. 
Isto je tako moguće da sretnu skupinu svojih ljudi. Da, čak se može 
pretpostaviti da u blizini imaju prijatelja, jer čudio bih se da dva 
Indijanca, i to poglavice, bez jače pratnje jašu tako daleko od svog 
logora. A kako je sada i vrijeme lova na bivole, postoji mogućnost da 
Inču-čuna i Winnetou pripadaju skupini lovaca koja se nalazi u blizini. 
S tim moramo računati ako želimo biti oprezni. 

Sam Hawkens zažmiri na jedno oko i začuđeno reče: 


— Gospode, kako ste vi mudri! Doista, danas su pilići deset puta 
pametniji od kokoši, ako se ne varam. Ali to što ste rekli i nije tako 
glupo. U pravu ste. Moramo računati sa svim mogućnostima. Zbog 
toga moramo saznati kamo su Apači otišli. U zoru ću krenuti za njima. 


—1lja— rekao je Parker. 

— I ja također — izjavio je Dick Stone. 

Sam Hawkens je neko vrijeme razmišljao i zatim reče: 

— Vi ćete ostati ovdje, vas dvojica. Tu ste potrebni, razumijete li? 


Pogledao je prema Rattlerovim prijateljima. To je bilo dovoljno 
značajno. Kad se Rattler probudi, ti nepouzdani ljudi mogli bi nam 
natovariti na vrat kojekakve neprilike. Bit će bolje da se Stone i Parker 
ne udaljavaju. 


— Ali tine možeš jahati sam! — usprotivio se Parker. 
— Mogu, ako hoću. Ali neću. Izabrat ću pratioca. 

— Koga? 

— Ovog mladog greenhorna. 

Pritom je pokazao na mene. 

— Ne, on ne smije otići — umiješao se glavni inženjer. 

— Zašto ne, Mr. Bancroft? 

— Potreban je ovdje. Ako treba posao završiti za pet dana moramo 
upotrijebiti sve raspoložive snage. Ne mogu pustiti ni jednog čovjeka. 

— Da, sve raspoložive snage. Do sada niste tako postupali. Jedan je 
radio za sve vas. Sada neka svi rade za tog jednog. 

— Mr. Hawkens, zar vi želite ovdje zapovijedati? To neću dopustiti. 

— Ine pada mi na pamet. Prijedlog nije zapovijed. 

— Tako je zvučalo! 

— Može biti. Što se tiče vašeg posla, nećete mnogo zakasniti ako 
sutra budu radila četvorica, a ne petorica. Namjeravam sa sobom 
povesti upravo ovog mladog greenhorna zvanog Shatterhand. On 
treba da vidi kako valja pratiti Indijance. Vjerojatno će mu koristiti da 
nauči čitati tragove. 

— Za mene to nije mjerodavno. 

— Znam, ali ima još jedan razlog. Put na koji se spremam, veoma je 
opasan. Dakle, bolje za mene i za vas ako budem imao pratioca koji 
posjeduje takvu tjelesnu snagu i koji dobro puca iz puške za medvjede. 

— Ne vidim što to nama koristi. 

— Ne vidite? To me čudi. Ta vi ste inače tako bistar gentleman — 
odgovori Sam podrugljivo. — Što onda ako sretnem neprijatelja koji 
se sprema da vas posjeti i što onda ako me ubije. Tada neće biti nikoga 
da vas obavijesti o opasnosti. Bude li uza me ovaj greenhorn koji i 
najsnažnijeg momka ruši jednim udarcem, postoji mogućnost da 
ćemo se spasiti. Je li vam to jasno? 

— Hm, da. 

— A sada dolazi glavno: on sutra mora sa mnom da ovdje ne bi 
došlo do nepotrebne gužve. Vi znate da je Rattler kivan na njega. Ako 
se taj ljubitelj alkohola probudi, vjerojatno će htjeti napasti onoga koji 
ga je večeras udario. Barem neko vrijeme treba ih držati na 
udaljenosti. Zbog toga će onaj koga ne trebam ostati u logoru, a 

drugoga ću povesti sa sobom. Protivite li se još uvijek? 
— Ne, neka pođe s vama. 


— Well, onda smo se složili. — Zatim se Sam obrati meni: — Čuli 
ste kakvi vas napori čekaju. Može se dogoditi da ne bude vremena ni 
za jelo, ni za odmor. Zbog toga vas pitam: hoćete li ipak pojesti 
komadić medvjeđe šape? 

— Kad je tako, pristajem. 

— Ja ću je ispeći. Takav greenhorn nije dovoljno pametan za takav 
posao. Ali promatrajte me pozorno jer će vam koristiti. Drugi put, 
budem li ja pekao, pojest ću je umjesto vas. 


Dobri je Sam imao pravo. Čim sam kušao tu poslasticu, ogladnio 
sam. Zaboravio sam na sve što me tištilo i jeo tako dugo dok preda 
mnom više ničega nije bilo. 

— Vidite! — nasmijao se Sam. — Doista je mnogo ugodnije pojesti 
grizzlya nego ga ustrijeliti. Sada ćemo odsjeći nekoliko komada šunke 
i večeras ih ispeći. Sutra ćemo ih ponijeti sa sobom jer, vjerojatno, 
neće biti vremena za lov, a ni vatru nećemo smjeti paliti. Dobro se 
ispavajte, jer krećemo rano ujutro i treba da budemo svježi. 


— Dobro, poći ću na spavanje. Ali prije toga mi recite na kojem ćete 
konju jahati. 

— Konju? Ni na kojem. 

— Nego na čemu? 

— Kakvo pitanje! Mislite li da ću sjesti na krokodila ili neku drugu 
pticu? Jahat ću, dakako, na svojoj Mary. 

— Ja to ne bih učinio. 

— Zašto ne? 

— Premalo je poznajete. 

— Ali ona poznaje mene. Čak me i poštuje, ta živina, hihihihihi. 

— Ali na takvom putu trebamo biti oprezni. Životinja u koju čovjek 
nije siguran, može sve pokvariti. 

— Tako? Zaista? — nasmijao se. 

— Da — odgovorio sam brzo. — Znam da konjsko njištanje može 
jahača stajati života. 

— Ah, to znate? Pametan ste vi momak. I to ste vjerojatno pročitali, 

sir? 
— Da. 


— Tako sam i mislio. Mora da je veoma zabavno čitati takve knjige. 
Da nisam zapadnjak, preselio bih se na Istok i čitao takve lijepe priče 
o Indijancima. Mislim da čovjek može tako odebljati, iako su medvjeđe 
šape samo na papiru. Zanimalo bi me jesu li ti ljudi, oni koji pišu takve 
i stvari, ikada prešli Mississippi. 

— Većina, vjerojatno, jest. 

— Ne vjerujem. Imam ozbiljnih razloga što u to sumnjam. 

— Koji su to razlozi? 

— Reći ću vam, sir. Ruka koja je toliko dugo vodila konja, držala 
pušku ili nož, i koja je bacala laso, nije sposobna da crta nekakve 
zavijutke po papiru. Pravi zapadnjak je sigurno zaboravio pisati, a tko 
nije, taj neka se okani toga da piše o onome što ne razumije. 

— Hm! Čovjek koji piše knjige o Zapadu ne treba tamo boraviti 
toliko dugo da bi morao zaboraviti pisati. 

— Krivo, sir! Ja sam upravo rekao da bi samo pravi zapadnjak 
mogao pisati istinu. No takav čovjek nema vremena za taj posao. 

— Zašto ne? 

— Zato jer mu neće pasti na um da napusti Zapad gdje nema 
tintarnice. Prerija je kao more i ne pušta od sebe onoga koji ju je 
zavolio. Ne, ti pisci ne poznaju Zapad, jer da su ga upoznali, ne bi ga 
napustili zbog nekoliko stotina stranica umrljanih tintom. To je moje 
mišljenje i mislim da sam u pravu. 

— Ne. Ja, na primjer, poznajem pisca koji je zavolio Zapad i želi da 
postane dobar lovac. Ali on će se jednog dana vratiti u domovinu da bi 
pisao o Zapadu. 

— Tako? A koje to? — upitao je i radoznalo me pogledao. 

— Možete pretpostaviti. 

— Pretpostaviti? Zar je moguće da mislite na sebe? 

— Da. 

— Sto mu gromova! Vi, dakle, želite postati pisac beskorisnih 
knjiga? 

— Vjerojatno. 

— Okanite se toga, sir. Molim vas. Bijedno biste propali, možete mi 
vjerovati. 


— Sumnjam. 


— Čak se na to mogu i zakleti — viknuo je. — Zar ne znate kakav 
život vas očekuje? 

— Znam. Putujem da bih upoznao zemlje i ljude, zatim ću se vratiti 
kući da bih zabilježio svoja iskustva. 

— Ali, za ime božje, kome to koristi? 

— Bit ću učitelj svojih čitatelja, a zaradit ću i novaca. 

— Prokletstvo. Učitelj svojih čitatelja! Zaradit ćete novaca. Sir, vi 
ste poludjeli, ako se ne varam. Vaši čitatelji neće ništa od vas naučiti, 
jer ni sami ništa ne razumijete. Kako takav greenhorn može biti 
učitelj? Uvjeravam vas da nećete naći nijednog čitatelja. I, recite mi, 
zašto želite postati učitelj, i to učitelj čitatelja kojih neće biti? Zar nema 
dovoljno učitelja na ovom svijetu? Morate li upravo vi povećati njihov 
broj? 

— Čujte, Same, učiteljski je poziv uzvišen. 

— Pshaw! Zapadnjak je tisuću puta važniji. Ja to znam jer ja to 
jesam, dok ste vi tek stigli ovamo. Moram vam, dakle, zabraniti da 
postanete učitelj čitatelja i da usto zarađujete novac. Kakva pomisao, 
kakva luda pomisao! Što stoji takva knjiga koju želite napisati? 

— Dolar, dva ili tri, već prema veličini. 

— Lijepo! A koliko stoji dabrovo krzno? Znate li to? Budete li 
postavljali zamke, zaradit ćete mnogo više nego kao učitelj svojih 
čitatelja. Zaraditi novaca! Na Zapadu to nije teško. Novac leži u preriji, 
prašumi, među stijenama i na dnu rijeke. I kakav biste bijedan život 
vodili kao pisac. Umjesto divne vode s izvora, pili biste crnu tintu, 
žvakali guščje pero umjesto medvjeđe šape ili bivoljeg bubrežnjaka. A 
umjesto modrog neba nad glavom trošni, obijeljeni strop, a umjesto 
meke zelene trave, pod vama stara drvena klupa. Ovdje sjedite na 
konju, tamo na poderanom naslonjaču, ovdje ste slobodan, svjež, 
radostan čovjek s puškom u ruci, tamo sjedite za pisaćim stolom i 
trošite svoju tjelesnu snagu na pero ili olovku... no, prestat ću, ne želim 
se uzrujavati. Ali ako zaista želite postati učiteljem svojih čitatelja, 
onda ste najbjedniji čovjek na čitavom svijetu, ako se ne varam. 

Veoma se uzbudio. Očice su mu blistale, a obrazi žarili. Slutio sam 
što ga je toliko razljutilo, a kako sam želio da mi to sam kaže, lijevao 
sam još više ulja na vatru. 


— Ali, dragi Same, uvjeravam vas da bi i vas radovalo kad bi mi 
uspjelo ostvariti svoju nakanu. 


— Mene bi radovalo? Ne govorite gluposti. Morali biste znati da ne 
podnosim takve šale. 


— Nije to šala. Govorim ozbiljno. 


— Ozbiljno? Grom i pakao! Koliko ozbiljno? Zbog čega bih se morao 
radovati! 


— Zbog sebe. 

— Zbog sebe? 

— Da, zbog sebe sama, jer vi biste se našli u mojim knjigama. 
— Ja? — upitao je i očice su mu postajale sve veće i veće. 

— Da, vi. Ta ja bih i o vama pisao. 

— O meni? O tome što radim i što govorim? 


— Da. Pripovijedao bih što sam doživio, a kako sam bio s vama, i vi 
biste se pojavili u knjizi upravo takav kakav jeste. 

Naglo je odbacio šunku koju je držao nad vatrom, dohvatio pušku, 
skočio, prijeteći stao preda me i viknuo: 

— Pitam vas ozbiljno, pred svim ovim svjedocima, hoćete li to 
doista učiniti? 

— Svakako. 


— Tako! Onda zahtijevam od vas da to smjesta opozovete i da mi 
se zakunete kako to nećete učiniti. 


— Zašto? 

— Inače ću vas smjesta ubiti ili udariti tom starom Liddy koju 
držim u ruci. Dakle, da ili ne? 

— Ne. 

— Onda ću udariti! — viknuo je podigavši kundak. 

— Samo udarite! — rekao sam mirno. 


Kundak je nekoliko trenutaka lebdio nad mojom glavom. Zatim 
Sam baci pušku u travu, sklopi ruke i jaukne: 

— Taj je čovjek lud, potpuno lud! Pomislio sam to čim je rekao da 
želi pisati knjige i postati učitelj svojih čitatelja. Samo luđak može tako 
mirno sjediti dok nad njegovom glavom lebdi moja Liddy. Što da se 
učini s takvim čovjekom? Ne vjerujem da ga je moguće izliječiti. 

— Nije potrebno nikakvo liječenje, dragi Same — odgovorio sam. 
— Moj je mozak u redu. 

— Doista? Zašto me onda ne poslušate? Zašto ne želite da se 
zakunete već odabirete smrt? 


— Gluposti! Sam Hawkens me neće ubiti. Znam to dobro. 


— Vi to znate? Tako, dakle, vi to znate! Na žalost, to je istina. Radije 
bih ubio samoga sebe nego vama skinuo vlas s glave. 


— Osim toga, ja se nikada ne zaklinjem. Riječ vrijedi koliko i 
zakletva. To s knjigama i nije tako glupo kao što mislite. Jednom kad 
bude vremena, ja ću vam to objasniti. 

— Hvala! — branio se Sam, sjeo i dohvatio but. — Ne treba mi 
objašnjavati nešto što se i ne može objasniti. Učitelj svojih čitatelja! 
Zaraditi novaca pisanjem knjiga! Smiješno. 

— Treba da mislite i na čast, Same. 

— Kakvu čast? — upitao je i brzo se okrenuo prema meni. 

— Čast da vas čitaju toliki ljudi. Tako se postaje slavnim. 


Tada je podigao desnicu držeći u njoj veliki komad buta i 
procijedio: 

— Sir, ako odmah ne prestanete, bacit ću vam u glavu taj medvjeđi 
but težak tri kilograma. Vi ste glupi, mnogo gluplji od najglupljeg 
grizzlya. Postati slavan pišući knjige. Je li itko ikada čuo tako bijednu 
tvrdnju. Što vi znate o slavi? Ja ću vam reći kako se postaje slavnim. 
Ovdje je medvjeđe krzno. Pogledajte ga! Odrežite uši i zataknite ih za 
šešir. Skinite kandže sa šapa i zube iščupajte iz gubice i načinite 
ogrlicu. Tako postupa svaki zapadnjak i Indijanac kome je uspjelo 
ubiti grizzlya. Tada ljudi govore: pogledajte tog čovjeka! Uhvatio se u 
koštac sa sivim medvjedom! Svatko će mu s poštovanjem ustupiti 
mjesto, a njegovo ime izgovarat će se u svim šatorima. Tako se postaje 
slavnim, razumijete li? A vi zataknite svoje knjige za šešir i objesite ih 
oko vrata. Što će na to ljudi? Reći će da ste lud. Takva će biti vaša slava. 

— Ali, Same, zašto se toliko uzbuđujete? Ta vama može biti 

svejedno što ja činim. 

— Tako? Svejedno? Meni? Do vraga, zar je to čovjek, ako se ne 
varam. Volim ga poput sina i da mi bude svejedno što on radi? To je 
previše! Taj momak je snažan kao bivol, ima mišice poput mustanga, 
tetive poput jelena, oči kao u sokola, sluh poput miša i nekoliko kila 
mozga u glavi. Puca poput starca, jaše kao duh savane i napada bizone 
i grizzlye, iako ih nikada nije vidio, kao da se radi o morskom prasetu. 
I takav momak, koji kao da je stvoren za zapadnjaka i koji je već sada 
bolji od mnogih lovaca, takav čovjek želi kući i pisati knjige! Nije li to 
da svisneš? Je li čudo što se pošteni zapadnjak može rasrditi? 

Ispitujući me pogledao. Čekao je što ću ja na to, ali ja sam šutio. 
Mirno sam privukao sedlo, stavio ga pod glavu, ispružio se i sklopio 
oči. 

— No? Kakvo je to ponašanje? — upitao je još uvijek držeći but u 
ruci. — Zar nisam vrijedan odgovora? 

— Dakako. Laku noć, dobri Same, spavajte dobro. 

— Vi želite spavati? 

— Da. Sami ste mi to savjetovali. 

— Ali mi još nismo završili, sir. Moram s vama razgovarati. 

— Ali neija s vama, jer sada znam što sam želio saznati. 

— Što ste željeli saznati? A što to? 


— Da sam kao stvoren za zapadnjaka i da sam bolji od mnogih 
lovaca koji već dvadeset godina lutaju savanom. 


On spusti ruku u kojoj je držao but, zakašljuca nekoliko puta i 
konačno promuca: 


— K vragu! Taj momak... taj greenhorn... me je... hm, hm, hm! 


— Laku noć, Sam Hawkens, dobro spavajte! — ponovio sam i 
okrenuo se na drugu stranu. 


Tada se izderao: 


— Da, spavajte, vi lukavče! I bolje nego da ste budni. Jer dok ste vi 
budni, nijedan pošteni momak ne može biti siguran da ga nećete 
povući za nos. Među nama je svršeno. Sve ste pokvarili. Prozreo sam 
Vas. Vi ste šaljivdžija kojega se valja čuvati. 

Govorio je to veoma ljutito. Po tome sam zapravo imao zaključiti 

da je među nama doista sve gotovo. Ali već poslije pola minute rekao 
je prijazno: 
— Laku noć, sir. Zaspite brzo da biste bili svježi kad vas probudim. 
Bio je to drag, dobar i vjeran čovjek, taj stari Sam Hawkens. 

6. ČITANJE TRAGOVA 

vrsto sam spavao sve dok me Sam nije probudio. Parker i Stone 
GC su bili budni. Ostali su još spavali, čak i Rattler. Pojeli smo 

komad mesa, napili se vode, napojili konje i odjahali pošto je Sam 
svojim drugovima dao nekoliko uputa. Sunce još nije bilo izišlo kad 
smo krenuli na put koji je mogao biti opasan. Moj prvi izviđački 
pohod! Bio sam radoznao kako će završiti. Koliko sam mnogo takvih 
pohoda kasnije uzeo. 


Krenuli smo u smjeru kojim su pošli Apači, niz dolinu i oko ruba 
šume. Tragovi su još bili vidljivi. Čak sam ih i ja, greenhorn, mogao 
opaziti. Vodili su prema sjeveru, a Apače je zapravo trebalo tražiti 
južno od nas. Kad smo stigli do zavoja doline, naišli smo na čistinu. 
Trag je vodio i dalje sve dok nismo stigli do prerije koja je poput 
ravnog zelenog krova vodila prema jugu. I ovdje je bilo lako slijediti 
trag. Kad smo stigli do vrha tog krova, pred nama se prostirala široka, 
ravna, zelena ploha prema jugu kao da je bila bez kraja. lako su Apači 
tuda prošli prije gotovo tri četvrtine dana, trag je u ravnoj liniji sjekao 
ravnicu. Sam koji do sada nije rekao ni riječi, strese glavom i 
promrmlja: 

— Taj mi se trag nikako ne sviđa. 

— Meni se, naprotiv, sviđa — rekao sam. 

— Zato što ste greenhorn, a to jučer uvečer niste htjeli priznati. 
Utvara sebi ovaj momak da sam ga hvalio i uspoređivao sa prerijskim 
lovcima. Zar je to moguće? Dovoljno je čuti vaše riječi i sve je jasno. 
Vama se ovaj trag sviđa? Da, to vam vjerujem, jer je toliko jasan da bi 
ga i slijepac mogao rukom opipati. Ali meni, starom prerijskom lovcu, 
on je sumnjiv. 

— Meni nije. 

— Jezik za zube, poštovani sir. Nisam vas poveo zato da biste 
poučavali. Ako dva Indijanca ostave tako jasan trag, onda je to uvijek 
sumnjivo, tim više što su nas napustili u neprijateljstvu. Vjerojatno je 

nas žele namamiti u klopku, jer dobro znaju da ćemo ih slijediti. 

— Kakva bi to klopka bila? 

— Sada to još nije moguće znati. 

— A gdje? 

— Tamo na jugu. Nisu skrivali trag. Da nisu željeli da ih slijedimo 
oni bi nastojali da trag zametnu. 

— Hm! — promrmljao sam. 

— Što? — upitao je mali. 

— Ništa. 

— Oho! A činilo se kao da nešto želite reći. 

— Ni govora. 

— Zašto? 

— Imam razloga što šutim, inače ćete ponovo pomisliti da vas 
želim poučavati, a ja za to nemam ni volje, ni spreme 


— Ne govorite gluposti. Među prijateljima ne treba na taj način 
vagati riječi. Ta vi želite nešto naučiti. Kako je to moguće ako ne 
budete govorili. Dakle, što je značio onaj hm? 

— Ne slažem se s vama i ne vjerujem u klopku. 

— Tako? A zašto? 

— Apači žele stići do svojih ljudi. Treba da ih brzo povedu protiv 
nas a sa sobom imaju i leš. To su dva dobra razloga žurbi. Leš bi inače 
putem mogao istrunuti, a i mi bismo mogli nestati. Dakle, nije bilo 
vremena za brisanje tragova. Po mom mišljenju to je jedini razlog 
zašto ga tako jasno vidimo. 

— Hm! — promrmlja Sam. 

— Kad i ne bih bio u pravu — nastavio sam — mogli bismo ga 
mirno slijediti. Na ovoj ravnici nemamo se čega plašiti jer neprijatelja 
možemo primijetiti na velikoj udaljenosti. 


— Hm! — promrmljao je ponovo i pogledao me iskosa. — Vi 
govorite o lešu. Mislite li da su ga po toj vrućini ponijeli sa sobom? 
— Da. 


— I nisu ga uz put pokopali? 
— Ne. Mrtvac je za njih mnogo značio. Njihovi običaji zahtijevaju 

da ga pokopaju po svim indijanskim pravilima. Kruna te svečanosti 
bila bi ubojičina smrt. Dakle, oni će pohraniti leš i požuriti da uhvate 
nas i Rattlera. Koliko ih ja poznajem, tako će postupiti. 


— Koliko ih vi poznajete? Ah, dakle, vi ste rođeni u zemlji Apača? 
— Gluposti! Tko o tome govori? 

— Kako ih onda poznajete? 

— Iz knjiga o kojima vi ne želite ništa znati. 

— Well! — kimnuo je glavom. — Jašimo dalje! 

Nije mi rekao slaže li se sa mnom. Ali s vremena na vrijeme, kad bi 


me iskosa pogledao, brada bi mu lako zadrhtala. Koliko sam ga već 
upoznao, bio je to znak da mu nešto nije lako probaviti. 


Jahali smo trkom preko ravnice. Bila je to savana s kratkom 
travom kakvih ima između izvora Kanadiana i Red Rivera. Trag bijaše 
trostruk, kao da je povučen viljuškom s tri zuba. Dakle, konji su sve 
vrijeme išli usporedo. Mora da je bilo veoma naporno držati uspravno 
leš, a nigdje nismo naišli na trag koji bi pokazao da su nastojali olakšati 
pothvat. Vjerovao sam da neće dugo izdržati. 


Sada je Sam Hawkens držao kako je došao čas da me poduči. 
Objašnjavao mi je kako se na osnovu traga može zaključiti jesu li jahači 
jahali polako ili brzo. Bilo je to lako razlikovati. 


Poslije pola sata šuma se naizgled ispriječila pred ravnicom, ali 
samo naizgled, jer je savana skretala u luku. Do sada nam je šuma bila 
s lijeve strane. Drveće je bilo tako rijetko da bi kroz nju jahači lako 
mogli projahati. Ali Apači su vodili tri konja usporedo, dakle, nisu 
mogli kroz šumu. Bilo je jasno da su morali skrenuti kao i mi jer se 
pred nama prostirao otvoren put. Kasnije, kad sam "sve" naučio, 
vjerojatno ne bih obilazio već bih krenuo ravno kroz šumu i tamo 
ponovo potražio trag. 


Prerija se sužavala u livadu prekrivenu grmljem. Tada smo stigli 
do mjesta gdje su se Apači zaustavili. Bilo je to mjesto pored grmlja iza 
koga su rasli tanki hrastovi i bukve. Oprezno smo jahali i prišli tek kad 
smo bili sigurni da su Crvenokošci otišli. S jedne strane šikare trava je 
bila izgažena. Tu su Apači sjahali i položili leš na travu. Zatim su 
odsjekli hrastove grane i oslobodili ih grančica, koje su sad ležale na 
zemlji. 

— Što su radili s tim motkama? —upitao je Sam promatrajući me 
poput učitelja. 

— Načinili su nosiljke za leš —odgovorio sam. 

— Kako znate? 

— Znam. 

— Kako? 

— Očekivao sam to. Nije lako držati leš uspravno i zato sam 
pretpostavljao da će Apači tako postupiti. 

— Nije loše promišljeno. Stoji li i to u vašim knjigama, sir? 

— Ne doslovno. Ali važno je znati pročitati takvu knjigu. Čovjek 
doista može mnogo toga naučiti i potom u stvarnosti primijeniti. 

— Hm, čudnovato! Dakle, čini se da su ti koji pišu takve stvari, ipak 
bili na Zapadu. Uostalom, vaša se pretpostavka slaže s mojom. Ipak, 
treba se uvjeriti imamo li pravo. 

— Mislim da nisu načinili nosiljku već saonice. 

— Zbog čega? 

— Za nosiljku su potrebna dva konja. Apači su imali samo tri konja, 
a dva su im potrebna za jahanje. Za saonice je dovoljna jedna životinja. 

— Točno. Ali saonice ostavljaju za sobom prokleti trag što za 
jahače može biti kobno. Uostalom, može se pretpostaviti da su Apači 
ovdje bili jučer u sumrak. Dakle, ubrzo ćemo ustanoviti jesu li ovdje 
logorovali ili su jahali noću. 

— Uvjeren sam da su jahali. Bilo je dovoljno razloga za žurbu. 

— Točno. Dakle, pogledajmo. 

Sjahali smo i vodeći konje za uzde polako krenuli za tragom. Trag 
se promijenio. Bio je također trostruk, ali različit. Srednja crta bijaše 
trag kopita, a crte sa strane ostavile su saonice. Bijahu načinjene od 
dvije uzdužne motke i nekoliko prečaka na koje je bio položen leš. 

— Dakle, odavde su jahali jedan za drugim— rekao je Sam.— Mora 
da je za to postojao razlog, jer prostora ovdje ima dovoljno. Krenimo 
za njima! 

Ponovo smo uzjahali i krenuli kasom. Razmišljao sam o tome zašto 
su Apači sada jahali jedan za drugim. Ubrzo sam bio uvjeren da sam 
se dosjetio i zbog toga sam savjetovao svome drugu: 

— Same, gledajte pažljivo! Ovaj će trag uskoro biti drukčiji, a mi to 
ne bismo smjeli opaziti. 

— Kako to drukčiji? — čudio se on. 

— Oni nisu načinili saonice samo zbog toga da bi sebi olakšali, već 
i zbog toga da se neprimjetno mogu razdvojiti. 

— O Čemu to govorite! Da se razdvoje? O tome nema ni govora! 

— Siguran sam. 


— Recite mi kako ste došli na tu pomisao. Vaše su vas knjige ipak 
zavele. 


— To ne stoji u knjigama. Zaključio sam to sam, ali samo zbog toga 
jer sam te knjige pažljivo čitao. 

— No, dakle? 

— Dosad ste se vi igrali učitelja, ali sada ću ja vas nečemu naučiti. 

— To će sigurno biti nešto pametno. Naprijed! 

— Zašto Indijanci obično jašu jedan za drugim? Valjda ne zbog 
udobnosti ili društvenosti? 

— Ne, već zbog toga da se na osnovi traga ne bi moglo zaključiti 
koliko je jahača. 

— Vidite! Ja mislim da se i ovdje radi o istom razlogu. 

— Da čujem! 

— Zašto bi inače jahali jedan za drugim kad su usporedo mogla ići 
i tri konja? 

— Bez određene namjere, ili su tako postupili zbog mrtvaca. Jedan 
jaše naprijed i vodi, njega slijedi konj s lešom i za njim Indijanac koji 
pazi da mrtvac ne padne sa saonica. 


— Može biti. Ali ja mislim i na to da su se žurili. Transport 
ustrijeljenog odviše je polagan. Dakle, jedan od njih krenuo je naprijed 
da bi što prije obavijestio apačke ratnike. 

— To su maštarije. Kažem vam da se nisu razdvajali. 


Zašto da se prepirem sa Samom. Možda i nisam imao pravo. On je 
bio iskusan traper, a ja greenhorn. Zbog toga sam zašutio, ali sam 
pažljivo promatrao trag. 

Ubrzo zatim stigli smo do plitkog i širokog, ali sada potpuno 

isušenog riječnog korita. Bilo je to jedno od onih korita koja u proljeće 
primaju planinske vode, a presušuju u ostalo doba godine. Tlo između 
niskih obala prekrivali su šljunak i sitan pijesak. Trag je vodio 
poprijeko. 

Dok smo polako jahali, pažljivo sam promatrao šljunak i pijesak 
na obje strane. Ako sam ispravno rasuđivao, onda je ovo mjesto bilo 
najprikladnije da ostvare svoju namjeru. Ako jedan od njih krene 
uzvodno ili nizvodno presahlim koritom po tvrdom šljunku, mogao je 
nestati bez traga. Ako drugi nastavi put saonicama, trag dvaju konja 
mogao bi izgledati kao trag triju konja. Jahao sam tik iza Sama 
Hawkensa, kad sam na tlu primijetio, upravo tamo gdje se zemlja 
sastajala sa šljunkom, okruglu udubinu koje su se rubovi urušili. Bila 
je široka kao šalica za kavu. Tada još nisam bio iskusan tragač, niti sam 
imao iskustvo kasnijih godina. Ali ono što bih kasnije tvrdio i dokazao, 
sada sam slutio: ta mala udubina potječe od konjskog kopita koje je sa 
šljunka skliznulo u pijesak. Kad smo stigli na drugu obalu, Sam je htio 
poći dalje za tragom, no ja sam ga zaustavio. 

— Dođite ovamo, Same. 

— Zašto? — upitao je. 

— Želim vam nešto pokazati. 

— Što? 

— Odmah ćete vidjeti. 

Jahao sam obalom isušenog korita. Tu je rasla trava. Nismo se 
udaljili više od dvije stotine konjskih koraka kad je iz pijeska u travu 
vodio trag jahača pravo prema jugu. 

— Što je ovo, Same? — upitao sam, ponosan što sam kao novajlija 
imao pravo. 


Očice kao da su upale u očne šupljine, a lice mu se produžilo. 
— Trag kopita! — odgovorio je začuđeno. 

— A odakle? 

Pogledao je preko korita, a kako tamo nije opazio trag, reče: 
— Odavde, iz korita. 

— Svakako. A tko je jahač? 

— Odakle bih to mogao znati? 

— Onda ću vam ja reći: jedan od dvojice Apača. 

Lice mu se još više izdužilo: 

— Jedan od dvojice? Nije moguće! 

— Ipak! Oni su se rastali, kao što sam pretpostavio. Vratimo se 


našim tragom. Budemo li ga pažljivo promatrali, otkrit ćemo da sada 
potječe samo od dva konja. 


— Baš da vidimo. Veoma sam znatiželjan. 


Odjahali smo natrag i pažljivije smo motrili trag. I doista smo 
otkrili da su samo dva konja krenula dalje. Sam se nekoliko puta 
nakašljao i sumnjičavo me promjerio od glave do pete. 


— Kako ste došli na pomisao da će odvojeni trag voditi iz korita? 

— Našao sam trag kopita dolje u pijesku, a ostalo sam zaključio. 

— Čudno! Pokažite mi taj trag. 

Odveo sam ga do spomenutog mjesta. Pogledao me još 
sumnjičavije i upitao: 

— Sir, hoćete li mi reći istinu? 

— Svakako. Zar mislite da sam vam ikada lagao? 

— Hm, vjerojatno ste istinoljubiv i pošten momak, ali ovom 
prigodom vam ipak ne vjerujem. Još nikada niste bili u preriji? 

— Ne! 

— Na Divljem zapadu? 

— Ne. 

— Niti u Sjedinjenim Državama? 

— Nikada. 

— Možda ste bili u nekoj drugoj zemlji gdje također ima prerija i 
savana? 

— Ne, ni tamo nisam bio. 

— Onda neka vas vrag nosi. Ne mogu vas razumijeti. 

— Oho, Same, zar je to blagoslov prijatelja? 

— No, nemojte mi zamjeriti. Gotovo mi se žuč prelila. Dođe tako 
jedan greenhorn na Zapad, ne zna ništa i već na prvom izviđačkom 


pohodu postidi starog Sama Hawkensa. Ako bi čovjek želio sačuvati 
hladnokrvnost, morao bi ljeti biti Eskim, a zimi Grenlanđanin. Kad 

sam bio u vašim godinama, bio sam deset puta pametniji od vas, a sada 
u starim danima čini se da sam deset puta gluplji. Nije li to žalosno kad 
se radi o zapadnjaku koji ima osjećanje časti? 

— Ne uzimajte to k srcu. 

— Oho, postaje dirljivo! Moram priznati da ste imali pravo. Kako je 
to moguće? 

— Logično sam razmišljao i zaključivao. 

— Zaključivao? Što je to? Kakvim ključem? 

— Ne, izveo sam zaključak. 

— Ja to ne razumijem, za mene je to odviše visoko. 

— No, zaključio sam slijedeće: ako Indijanci jašu jedan za drugim, 
žele sakriti trag. Naši su Apači jahali jedan za drugim da bi sakrili trag. 
To razumijete? 

— Da. 

— Ovaj me je zaključak naveo na ispravno otkriće... objasnit ću vam 
to, hoćete li? 

— Zašto ne? 

— Vi se zovete Hawkens. To znači sokol? 

— Dakako! 

— Dakle, čujte! Sokol ždere poljske miševe, zar ne? 

— Da. Ako ih uhvati, on ih ždere. 


— Dakle, zaključak glasi: sokol ždere poljske miševe, vi se zovete 
Hawkens što znači da vi žderete poljske miševe. 


Sam je otvorio usta, pogledao me nekako odsutno i viknuo: 

— Sir, zar mi se želite narugati? To ne dopuštam. Nisam ja lakrdijaš 
kome možete skakati po grbači. Teško ste me uvrijedili tvrdeći da 
žderem bijedne poljske miševe. Tražim zadovoljštinu. Sto mislite o 
dvoboju? 

— Sjajno! 

— Da! Vi ste studirali, zar ne? 

— Da. 


— Dakle, vi ste u stanju da mi date zadovoljštinu. Poslat ću vam 
svog sekundanta, razumijete li? 

— Da. No, jeste li vi studirali? 

— Ne. 

— Onda niste sposobni da date zadovoljštinu i ja ću vam poslati 
trećeškolca i četveroškolca. Razumijete li? 

— Ne, to ne razumijem — rekao je zbunjeno. 

— No, ako ne razumijete pravila dvoboja, niti znate kakvo značenje 


ima vaš svjedok i moj trećeškolac ili četveroškolac, ne možete me 
izazvati. Ja ću vam dobrovoljno dati zadovoljštinu. 


— Kakvu? 

— Darovat ću vam krzno svog grizzlyja. 

Očice su mu bljesnule. 

— I vama će biti potrebno. 

— Ne, darujem ga vama. 

— Jeli to istina? 

— Da. 

— Sjajno, prihvaćam! Hvala, sir, hvala. Kako će se ostali ljutiti. 
Znate li što ću od njega učiniti? 

— Što? 

— Nov lovački kaput, lovački kaput od, grizzlyeve kože. Kakav 
trijumf. Sam ću ga sašiti, jer ja sam odličan krojač lovačkih kaputa. 
Pogledajte ovaj, kako sam ga lijepo pokrpao. 

Pokazao je na pretpotopnu vreću koju je imao na sebi. Zakrpa je 
bila na zakrpi tako da je kaput bio debeo poput daske. 


— Ali — dodao je radosno — uši, pandže i zubi uzet ćete vi. To mi 
za kaput nije potrebno, a vi ste riskirali život za te znakove pobjede. 
Načinit ću vam ogrlicu. Razumijem se ja u to. Hoćete li? 

— Dakako. 


— I pravo je tako, i obojica ćemo doći na svoj račun. Vi ste doista 
valjan momak, a svom Samu Havvkensu darovali ste grizzlyevo krzno. 
Sad, ako želite, možete tvrditi da žderem i poljske štakore. Neću se ni 
najmanje ljutiti. A ono s knjigama... vidim da i nisu tako loše kao što 
sam mislio. Čovjek doista može mnogo naučiti iz tih knjiga. Hoćete li 
doista napisati knjigu? 


104 


— Možda nekoliko knjiga. 

— O svojim doživljajima? 

— Da. 

— Opisat ćete i mene? 

— Da, samo svoje najbolje prijatelje — kimnuo sam glavom. — Bit 
će to kao da im podižem pisani spomenik. 

— Hm, hm! Izvanredno! Spomenik! To, dakako, zvuči sasvim 
drukčije nego jučer. Mora da nisam dobro čuo. Dakle, i ja? 

— Samo ako želite, inače ne. 

— Slušajte sir, želim! Čak vas molim da me opišete. 

— Dobro, hoću. 

— Ali morate mi učiniti jednu uslugu. 

— Rado. Kakvu? 

—U knjigama ćete opisati sve što smo zajedno doživjeli? 

— Da. 

— Onda izostavite da nisam pronašao ovaj odvojeni trag. Sam 
Hawkens pa da učini takav propust. Ta morao bih se stidjeti svih 
čitatelja koji od vas treba da uče. Budete li tako dobri pa to zatajite, 
možete mirne duše napisati ono o miševima i štakorima. Svejedno mi 
je što ljudi misle o mojoj ishrani. Ali žderalo bi me kad bi me smatrali 
zapadnjakom koji ne može pronaći indijanski trag! 

— To ne mogu, dragi Same. 

— Ne? Zašto ne? 

— Zato što svaka osoba mora biti opisana kakva doista jest. Onda 
će biti bolje da vas izostavim. 

— Ne, ne. Hoću da budem u knjizi. A i bolje je da kažete istinu. Ako 
otkrijete moje pogreške, poslužit će kao primjer čitateljima koji su 
jednako glupi kao i ja, hihihihihi. A ja, jer sada znam da ću biti tiskan, 
nastojat ću da ubuduće ne činim takve greške. Dakle, složili smo se? 

— Potpuno — potvrdio sam. 

— Hoćemo li jahati dalje? 

— Kojim tragom? Slijedit ćemo odvojeni? 

— Ne, ovaj ovdje. 

— To bi mogao biti Winnetouov trag. 

— Po čemu to zaključujete? 

— Jedan ide polaganije jer prenosi leš, drugi žuri da bi obavijestio 
ratnike. To će vjerojatno biti poglavica. 

— Da, tako će biti. Poglavica nije važan i mi ćemo slijediti sina. 

— Zašto? 

— Zato što želim saznati je li logorovao. To je važno. Dakle, 
naprijed, sir. 

Krenuli smo dalje kasom i nije se dogodilo ništa što bi bilo važno. 
Ni opis predjela kojim smo jahali ne bi bio zanimljiv. Tek sat prije 
podneva Sam se zaustavio. 


— Sada je dosta — rekao je. — Vraćamo se. I Winnetou je jahao 
cijelu noć. Veoma su se žurili i ubrzo možemo očekivati napad. Možda 
već za pet dana koji su vam preostali da završite posao. 


— To bi bilo loše. 


— Svakako. Ako pobjegnemo, posao neće biti dovršen, a ako 
ostanemo, napast će nas i posao također neće biti završen. O tome 
moramo ozbiljno porazgovarati s Bancroftom. 


— Možda postoji neki izlaz. 
— Ne znam koji. 


— Mislim da bismo se na neko vrijeme mogli sakriti, a kad se Apači 
povuku, završiti s radom. 


— Da, to je moguće — razmišljao je Sam. — Vidjet ćemo što će reći 
ostali. Moramo požuriti da bismo prije večeri stigli u logor. 

7. U SAVEZU S KIOWAMA 


zelenko bio potpuno svjež, a nova Mary ponašala se kao da je 
tek izišla iz staje. Za kratko vrijeme prevalili smo velik put, sve 
dok nismo stigli do nekog potoka gdje smo htjeli napojiti životinje i 
odmoriti se sat vremena. Sjahali smo i legli među grmlje u meku travu. 


Ve smo se istim putem. Nismo štedjeli konje, ali moj je 


Šutjeli smo jer smo se bili o svemu dogovorili. Mislio sam na 
Winnetoua i na borbu s njim i njegovim Apačima, a Sam Hawkens je 
sklopio oči i — ah, on je spavao, zaključio sam to po disanju. Prošle 
noći nije se dovoljno odmorio. Sada se usudio da malo zadrijema, jer 
sam ja bio budan i jer putem nismo opazili ništa sumnjivo. 

Sada je trebalo da doživim kako su oštra osjetila ljudi i životinja 
na Divljem zapadu. Mazga se nalazila usred šikare tako da je nisam 
mogao vidjeti, i grickala je lišće. Moj je zelenko stajao u blizini i pasao 
travu. 

Tada se mazga oglasila čudnovato kratko, rekao bih gotovo 
opominjući. Sam se začas probudio i skočio na noge. 

— Spavao sam, a Mary se javila. To me probudilo. U blizini je čovjek 
ili životinja. Gdje je moja mazga? 

— Tamo u grmlju. 

Šuljali smo se kroz grmlje i ugledali Mary kako oprezno proviruje 
kroz granje. Strigla je ušima, a repom je mahala gore-d olje. Smirila se 
kad je opazila da smo došli. Životinja se doista nekad nalazila u dobrim 
rukama i Sam je mogao biti sretan što je umjesto mustanga dobio 
Mary. 

Kad smo i mi povirili kroz granje, ugledali smo šest Indijanaca 
kako jedan za drugim sa sjevera jašu našim tragom. Prvi, čvrst momak, 
sagnuo je glavu i nije dizao pogleda s traga. Na sebi su imali kožnate 
dokoljenice i tamne vunene košulje. Bili su naoružani puškama, 
noževima i tomahawcima. Lica su im sjala od masti i bijahu obojena 
plavim i crvenim prugama. Već sam se gotovo zabrinuo kad je Sam 

oprezno i tiho rekao: 
— Kakav susret! To će nas spasiti, sir. 


— Spasiti? Kako to mislite? Govorite tiše. Ti su momci tako blizu da 
bi vas mogli čuti. 

— I treba da nas čuju. To su Kiowe, a prvi jahač je Bao, što na 
njihovom jeziku znači lisica, hrabar i lukav ratnik o čemu govori i 
njegovo ime. Poglavica tih ljudi zove se Tangua, poduzetan Indijanaci 
moj dobar prijatelj. Na licu nose ratne boje i vjerojatno izviđaju. Ali 
nisam ništa čuo o tome da je neko pleme ustalo protiv drugoga. 

Čini se da su Kiowe mješavina Šošona i Pueblo Indijanaca. Na 
indijanskom teritoriju imaju rezervate, ali mnogi ipak lutaju 
teksaškim pustinjama, osobito u Panhandleu, sve do Novog Meksika. 
Te su skupine veoma dobro opremljene i imaju mnogo konja. Opasni 
su bijelcima jer pljačkaju i zato su doseljenici na graničnim 
područjima njihovi ogorčeni neprijatelji. U zavadi su s nekim apačkim 
plemenima, jer ne štede ni imutak, ni živote svoje crvene braće. 
Ukratko, oni su razbojnici. Nije potrebno pitati što ih je do toga dovelo. 


Šestorica izviđača bijahu sasvim blizu. Nije mi bilo jasno kako bi 
nas oni mogli spasiti. Šest Indijanaca ne mogu nam pomoći. Ali ubrzo 
sam saznao na što je mislio Sam Hawkens. Radovao sam se što ih je 
poznavao, tako da ih se, vjerojatno, ne moramo plašiti. 


Došli su našim tragom i dok su jahali oko šikare, ugledali su i naš 
trag kojim smo se vraćali i zaključili da se ovdje nalaze ljudi. Smjesta 
su okrenuli svoje snažne i pokretne konje i pojurili natrag da bi izišli 
iz dometa naših pušaka. Tada Sam iziđe iz šikare, stavi ruke poput 
trube na usta i ispusti krik, prodoran i glasan, koji su prepoznali i 
zaustavili se. Sam je ponovo kriknuo i mahnuo rukom. Tada su 
ugledali Sama koga nije bilo teška prepoznati i vratili su se galopom. 
Stao sam pored njega. Jurili su prema nama kao da nas žele pregaziti, 
ali mi smo stajali nepomično. Tada su tik pred nama zaustavili konje, 
sjahali i ostavili životinje da trče. 

— Naš bijeli brat Sam je ovdje? — upita vođa. — Što ga je dovelo 
ovamo na put njegovih crvenih prijatelja? 

— Bao, lukavi Lisac sreo me je jer se nalazio na mom tragu — 
odgovori Sam. 

— Vjerovali smo da taj trag pripada crvenim psima koje tražimo — 
reče Lisac isprekidanim, ali razumljivim engleskim jezikom. 

— O kojim psima govori moj crveni brat? 

— O Apačima iz plemena Mescalero. 

— Zašto ih nazivate psima? Je li izbila svađa između njih i moje 
braće, hrabrih Kiowa? 

— Iskopana je ratna sjekira između nas i tih šugavih kojota. 

— Uf! To me raduje! Neka moja braća sjednu do nas. Treba da im 
kažemo nešto važno. 

Lisac me pažljivo pogleda i upita: 

— Još nikada nisam vidio ovog bljedolikog. Mlad je. Da li već 
pripada ratnicima bijelih ljudi? Je li stekao ime? 

Daje Sam rekao moje pravo ime, to njima ne bi značilo ništa i zbog 
toga se sjetio riječi koje je izgovorio White. 

— Taj mladi bljedoliki je moj najdraži prijatelj i brat. Tek nedavno 
je došao preko Velike vode i hrabar je ratnik svog naroda. Još nikada 
u životu nije vidio ni bizona ni medvjeda, a ipak se prije dva dana borio 
s dva bizona i ubio ih da bi mi spasio život, a jučer je bez ijedne 
ogrebotine nožem ubio grizzlya iz Stjenovitih planina. 

— Uf, uf, uf! — viknuli su Crvenokošci zadivljeno, a Sam kićeno 
nastavi: 

— Njegov metak nikada ne promaši cilj, a u njegovoj šaci stanuje 
toliko snage da svakog neprijatelja jednim udarcem obara na zemlju. 
Zbog toga su mu bijeli ljudi Zapada dali ime Old Shatterhand. 

Tako sam i bez pristanka bio opremljen ratničkim imenom koje 
sam i kasnije zadržao. To je običaj na Zapadu, pa često ni najbolji 
prijatelji ne poznaju pravih imena. 

Lisac mi pruži ruku i ljubazno reče: 

— Ako Old Shatterhand to dopusti, bit ćemo njegovi prijatelji i 
braća. Mi volimo muževe koji svoje neprijatelje ruše jednim udarcem. 
Zbog toga ćeš biti dobrodošao i u našim šatorima. 

Drugim riječima, to je značilo: nama su potrebni obješenjaci takve 
snage i zato pođi s nama. Budeš li za nas krao i pljačkao, bit će ti u nas 
dobro. 

Ipak sam odgovorio s onim dostojanstvom koje sam kasnije 
sasvim prisvojio: 

— Volim Crvenokošce, jer oni su sinovi Velikog duha čija su djeca i 
bijelci. Bit ćemo braća i pomagat ćemo se protiv neprijatelja koji ne 
poštuju nas ili vas. 

Zadovoljni smiješak obasja njegovo mašću i bojom premazano 
lice: 

— Old Shatterhand je dobro govorio. Mi ćemo s njim popušiti lulu 
mira. 


Sjeli su s nama pored potoka. Izvadio je lulu koja je svojim 
slatkastim i odvratnim smradom uznemirila moj nos, i nabio je 
mješavinom smrvljenih crvenih rotkvica, konopljina lišća, izrezanog 
žira i kiselice. Zapali je, ustade, povuče dim, otpuhne ga u smjeru neba 
i zemlje i reče: 

— Tamo gore stanuje Veliki duh, a ovdje na zemlji rastu biljke i 
životinje koje je on namijenio ratnicima Kiowa. 

Nato je puhnuo četiri dima u smjeru sjevera, juga, istoka i zapada. 

— U tim krajevima borave crveni i bijeli ljudi koji su te biljke i 
životinje bez ikakva prava prigrabili. Ali mi ćemo ih potražiti i uzeti 
ono što nam pripada. Bao je govorio. Howgh! 

Kakav govor! Sasvim drukčiji od svih o kojima sam dosada čitao ili 
koje sam kasnije čuo. Taj Kiowa je sasvim otvoreno priznao da sve 
proizvode biljnog i životinjskog carstva smatra vlasništvom svog 
plemena i da zato pljačka nije samo njegovo pravo već i njegova 
dužnost. Ja treba da budem prijatelj tih ljudi! Ali kad si s vucima, 
moraš s njima zavijati. 

Lisac je Samu pružio nemiroljubivu lulu mira. On odrješito povuče 
redom šest dimova i reče: 


— Veliki duh se ne obazire na razliku kože u ljudi, jer oni se mogu 
premazati bojom da bi ga prevarili, već on promatra srce. Srca ratnika 
slavnog plemena Kiowa hrabra su, neustrašiva i vjerna. Moje srce 
vezano je uz njihova, kao što je moja mazga vezano uz drvo. I tako će 
ostati za sva vremena, ako se ne varam. Ja sam govorio. Howgh! 

Bio je to pravi Sam Hawkens, lukavi čovječuljak koji je iz svega 
umio izvući neku dobit. Njegov je govor popraćen općim "uf, uf, uf!" 

Ali, na žalost, počinio je nesmotrenost da i meni gurne u ruke ovaj 
glineni smrad. Bio sam prisiljen zagristi u tu kiselu jabuku, ali sam 
nastojao sačuvati dostojanstvo i ozbiljnost. Rado sam pušio i nikada 
mi nijedna cigara nije bila prejaka. Pretpostavljao sam da me ni ta 
indijanska lula mira neće oboriti na zemlju. 


Ustao sam i povukao prvi dim. Da, pogodio sam. Svi spomenuti 
sastojci bijahu u luli, naime, rotkva, konoplja, žir i kiselica. Ali peti 
sastojak ranije nisam spomenuo. Sada sam osjetio da je primiješan i 
komadić pustene cipele. Također sam puhnuo dim prema nebu i 
zemlji i rekao: 

— S neba dolazi sunčeva zraka i kiša. Svi darovi i blagoslovi. Zemlja 
prima toplinu i vlagu i za uzvrat nam daje bizone i mustange, 
medvjeda i jelena, tikvu, kukuruz i plemenitu biljku od koje mudri 
crveni ljudi pripremaju kinikinik koji iz lule mira zrači mirisom ljubavi 
i bratstva. 

Bio sam, naime, negdje pročitao da Indijanci svoj miješani duhan 
nazivaju kinikinikom i požurio sam se da to svoje znanje upotrijebim 
na pravome mjestu. Ponovo sam napunio usta dimom i otpuhnuo na 
sve četiri strane svijeta. Miris je bio jači nego prije. Bio sam siguran da 
sam zaboravio spomenuti još dva sastojka, kolofonij i odrezane nokte. 
Nastavio sam: 


— Na zapadu strše Stjenovite planine, a na istoku se prostiru 
ravnice. Na sjeveru blistaju jezera, a na jugu voda Velikog mora. Kad 
bi sva ova zemlja između tih granica bila moja, ja bih je darovao 
ratnicima Kiowa, jer su oni moja braća. Neka oni ove godine ulove 
deset puta toliko bizona i pedeset puta toliko grizzlya koliko broje 
glava. Zrnje njihova kukuruza neka bude veliko poput tikava, a njihove 
tikve tolike kao dvadeset običnih. Govorio sam. Howgh! 


Ništa me nije stajalo da im sve to zaželim, a oni su se radovali kao 
da sam im doista sve to darovao. Moj govor bio je najduhovitiji od sviju 
koje sam u životu održao. Saslušali su me vičući od oduševljenja. 
Toliko im još nijedan čovjek, ponajmanje bijelac, nije poželio darovati. 
Zbog toga povici "uf! uf!" gotovo da i nisu prestajali. Lisac mi je 
nekoliko puta stisnuo ruku, uvjeravao me u svoje prijateljstvo za sva 
vremena i toliko je otvorio usta kad je viknuo: "Howgh! Howgh!" da 
sam se uspio osloboditi lule mira i gurnuti je među njegove duge, žute 

zube. Odmah je zanijemio da bi mogao dalje uživati u miru. 

Bijaše to moj prvi "sveti čin" kod Indijanaca, jer pušenje lule mira 
oni smatraju svečanošću koja ima ozbiljan povod i jednako ozbiljne 
posljedice. Kako sam kasnije često morao pušiti kalumet svjestan 
ozbiljnosti i dostojanstva tog čina! Sada mi je sve to bilo odvratno, a 
kad je Sam spomenuo srce vezano poput mazge, postalo je i smiješno. 
Ruka mi je smrdjela na lulu, a moja duša bijaše sretna što se ona sada 
nalazila u indijančevim ustima. Da bih nekako uništio i samu pomisao 
na miris i okus lule, izvadio sam cigaru i zapalio je. 

Kako su me samo Crvenokošci požudno pogledali. Lisac je tako 
otvorio usta da mu je ispala lula. No kako je bio iskusan ratnik, bio je 
toliko priseban da je uhvati u zraku i ponovo stavi među zube. Po 
njegovu se licu moglo zaključiti da mu je i sam pogled na cigaru draži 
od tisuću lula mira i kinikinika. 

Kako smo stajali u vezi sa Santa Feom nije mi bilo teško nabaviti 
zalihu cigara. Bile su jeftine i ja sam sebi mogao dopustiti taj užitak 
dok su se drugi opijali rakijom. Jutros sam bio ponio malu zalihu jer 
sam računao s tim da bismo na putu mogli ostati dva dana. Dakle, bio 
sam u stanju da zadovoljim neizgovorenu želju Crvenokožaca i pružio 
sam svakom po jednu cigaru. Lisac je odmah odložio lulu i zapalio 
cigaru, ali njegovi su ljudi drukčije postupili. Čitavu su cigaru strpali u 
usta i stali je žvakati. Zakleo sam se u sebi da im više nikada neću 
darovati nešto što je za pušenje, a nije za jelo. 

Sada su sve formalnosti bile obavljene i Crvenokošci bijahu u 
najboljem raspoloženju. Sam je stao ispitivati: 

— Moja braću kažu da je između njih i Mescalero Apača iskopana 
ratna sjekira. Ne znam ništa o tome. Otkada ona više ne počiva u 
zemlji? 

— Od vremena koje bijelci nazivaju dva tjedna. Moj brat Sam bio je 
vjerojatno u nekom udaljenom kraju kad ništa o tome nije čuo. 


— Točno. Ali ta su plemena živjela u miru. Zašto su se moja braća 
prihvatila oružja? 

— Psi od Apača ubili su četiri naša ratnika. 

— Gdje? 

— Na Rio Pecosu. 

— Pa tamo nema vaših šatora. 

— Ima šatora Mescalerosa. 

— Što su vaši ratnici tamo tražili? 

Kiowa nije ni časka razmišljao: 

— Četa naših ratnika krenula je da noću napadne konje Mescalera. 


Ali ti smrdljivi psi bili su budni. Branili su se i ubili naše hrabre 
muževe. Zbog toga je između njih i nas iskopana ratna sjekira. 


Dakle, Kiowe su htjeli ukrasti konje i pritom su stradali. Sami su 
krivi što je nekoliko njihovih ljudi pritom poginulo, a ipak su taj čin 
Apači morali platiti. Najradije bih to otvoreno rekao tom lukavcu u 
lice. Već sam otvorio usta, ali Sam mahne rukom i upita: 

— Znaju li Apači da su vaši ratnici krenuli protiv njih? 

— Zar moj brat misli da ćemo ih mi o tome obavijestiti? Napast 
ćemo ih iznenada, ubiti što više ljudi i oteti im sve što nam treba. 

To je bilo strašno. Nisam se mogao suzdržati a da ne upitam: 

— Zašto moja hrabra braća trebaju konje Apača? Ta govori se da 
bogato pleme Kiowa ima konja napretek. 

Lisac se nasmije: 

— Moj mladi brat Old Shatterhand tek je nedavno stigao preko 
Velike vode i još ne zna kako ljudi s ove strane razmišljaju i kako žive. 
Da, mi imamo mnogo konja, ali k nama su došli bijeli muževi koji žele 
kupiti konje, više nego što ih imamo. Tada su nam pričali o konjima 
Apača i rekli da će nam za apačkog konja jednako platiti koliko i za 
našega. Zbog toga su naši ratnici krenuli po apačke konje. 

Dakle, točno! Tko je bio kriv za krv koja je prolivena i koja će još 
biti prolivena? Bijeli trgovci konjima koji rakijom plaćaju i koji Kiowe 
sile na pljačku konja. Rado bih dao oduška svome srcu, ali me Sam 
pogledom upozori da šutim i upita: 

— Moj brat Lisac krenuo je kao izviđač? 

— Da. 

— Slijede li vas vaši ratnici? 

— Nalaze se dan jahanja za nama. 

— Tko ih vodi? 


— Tangua, hrabri ratnik. 

— Koliko ratnika vodi? 

— Dva puta stotinu. 

— Ivi vjerujete da ćete iznenaditi Apače? 

— Napast ćemo ih kao što orao napada vrane koje ga ne zapaze. 

— Moj brat se vara. Apači znaju da će ih Kiowe napasti. 

Lisac je stresao glavom. 

— Odakle bi to znali? Zar njihove uši dopiru do šatora Kiowa? 

— Da. 

— Ne razumijem svog brata Sama. Neka mi objasni što misli. 

— Apači imaju uši koje idu i jašu. Jučer smo sreli troje takvih ušiju, 
koja bijahu pored šatora Kiowa da prisluškuju. 

— Uf! Troje ušiju? Dakle, tri uhode? 

— Da. 


— Onda Bao mora smjesta obavijestiti poglavicu. Poveli smo samo 
dvije stotine ratnika, jer više ne treba ako Apači ništa ne slute. Ali sada 
nas je malo. 


— Moja braća nisu o svemu zrelo razmislila. Inču-čuna, poglavica 
svih Apača, veoma je pametan ratnik. Kad je vidio da su njegovi ljudi 
ubili četiri Kiowe, znao je da će Kiowe htjeti osvetiti smrt svojih ljudi i 
krenuo je da vas uhodi. 

— Uf, uf! On sam? 

— I njegov sin Winnetou i Kleki-petra. 


— Uf, i Winnetou! Da smo to znali, uhvatili bismo i ta dva psa. Oni 
će skupiti mnogo ratnika da nas dočekaju. Bao to mora javiti poglavici 
da pošalje još ratnika. Hoće li Sam i Old Shatterhand jahati sa mnom? 


Sam je kimnuo glavom. 

— Neka onda brzo uzjaše. 

— Samo polako! Prije toga moram s tobom razgovarati. 

— Možeš mi to reći i putem. 

— Ne. Mi ćemo sada poći zajedno, ali ne do Tangue, poglavice 
Kiowa, već prema našem logoru. 

— Moj brat Sam se vara. 

— Ne! Čuj što ću ti reći! Hoćete li živa Inču-čuna, poglavicu Apača? 

— Uf! — viknuo je Kiowa oduševljeno, a njegovi su ljudi naćulili 
uši. 

—1]IWinnetoua, njegova sina? 

— Uf, uf! Zar je to moguće? 

— Čak je veoma lako. 

— Bao poznaje svog brata Sama, inače bi mislio da u njegovu jeziku 
stanuje šala koju Bao ne može trpjeti. 

— Pshaw! Govorim ozbiljno. Žive možete uhvatiti poglavicu i 
njegovog sina. 

— Kada? 

— Mislio sam za pet, šest ili sedam dana. Ali sada znam da bi to 
moglo biti i mnogo ranije. 

— Gdje? 

— Kod našeg logora. 

— A gdje je to? 

— Vidjet ćete jer ćete nas onamo otpratiti čim budete čuli to što 
vam želim reći. 

Pričao im je o našem odjelu i o tome što je njegova zadaća i 
konačno o susretu s Apačima. Dodao je: 

— Jučer sam se čudio što su poglavice i Kleki-petra sami, i 
pretpostavio sam da se nalaze u lovu na bizone i da su se na kraće 
vrijeme rastali od svojih ratnika. Ali sada znam o čemu se radi. Apači 
su izviđali u vašem logoru, a kako su u izviđanje krenule poglavice, 
znači da je to za njih bilo veoma važno. Sada su se vratili kući. 
Winnetou je opterećen lešom, ali Inču-čuna je požurio naprijed i 
nastojat će da što brže okupi sve ratnike. 

— Onda i Bao mora obavijestiti svog poglavicu. 

— Neka moj brat pričeka da bih mogao završiti. Apači su žedni 
dvostruke osvete. Skupit će veću skupinu protiv vas i manju protiv 
nas, a u drugoj skupini bit će poglavica i njegov sin, da bi se poslije 
napada na naš logor pridružili većoj skupini. Ja ću ti sada pokazati naš 
logor da bi ga kasnije mogao pronaći. Tada ćeš odjahati svom poglavici 
i obavijestiti ga o svemu što sam ti ispričao. Zatim ćete s dvije stotine 
ratnika doći k nama da biste dočekali i uhvatili Inču-čunu i manju 

skupinu. Ima vas dvije stotine, a Apača neće biti više od pedeset. Nas 
je dvadeset i bit ćemo na vašoj strani. Neće biti teško savladati Apače. 
Kad budete uhvatili poglavice, držat ćete u šaci cijelo pleme i moći ćete 
tražiti što budete htjeli. Shvaća li to moj brat? 


— Da. Plan mog brata veoma je dobar. Kad ga poglavica čuje, 
smjesta će pristati. 
— Onda krenimo odmah da bismo prije noći stigli do logora. 


Uzjahali smo odmorne konje i odjurili u galopu. Sada više nismo 
slijedili trag. Jahali smo ravno prema logoru. 


Moram reći da nisam bio oduševljen Samovim ponašanjem već 
sam se ljutio na njega. Winnetou s ocem i četom od pedeset ratnika 
treba da bude uvučen u klopku. Uspije li to, mogli bi se sa svojim 
ratnicima naći u lošem položaju. Kako je to Hawkens mogao 
predložiti? Ta on je znao što osjećam za Winnetoua jer sam mu to 
rekao, a ija sam znao da je on sklon mladom poglavici. 


Sva moja nastojanja da putem nekako dođem do Sama ili da ga na 
kraće vrijeme odvojim od Kiowa bijahu uzaludna. Htio sam ga 
odvratiti od njegova nauma. Ali činilo se da on to sluti jer se nije 
razdvajao od vođe izviđača. To me oneraspoložilo i ako sam ikada bio 
loše volje, bilo je to onog dana kada smo u sumrak stigli u logor. Sjahao 
sam, rasedlao konja i mrzovoljno legao u travu jer sam zaključio da je 
sada nemoguće razgovarati sa Samom. Nije se obazirao na moja 
nastojanja i pripovijedao je drugovima kako smo sreli Kiowe i što se 
sada treba dogoditi. U početku bili su se uplašili Indijanaca. Tim više 
su se radovali kad su čuli da su Crvenokošci naši prijatelji i saveznici i 
da se sada ne moramo brinuti zbog Apača. Okruženi s dvije stotine 
Kiowa mogli smo mirno nastaviti s poslom ne plašeći se napada. 


S Kiowama su prijazno postupali. Dobili su medvjeđeg mesa i 
ubrzo odjahali. Namjeravali su jahati cijelu noć da bi što prije 
obavijestili svoje. Tek sada je Sam došao do mene, legao i rekao: 


— Večeras ste prilično mrzovoljni, sir. Mora da je nešto u vezi s 
probavom ili duševnom utrobom, hihihihi. Što je zapravo? Mislim, ovo 
posljednje, zar ne? 

— Svakako! — odgovorio sam neljubazno. 

— Onda otvorite srce i recite mi u čemu je stvar. Pomoći ću vam. 

— Bilo bi mi drago da je to moguće. 

— Moguće je. Pouzdajte se u mene. 

— Onda mi kažite, Same, kako vam se svidio Winnetou? 

— Veoma. I vama, čini mi se. 

— Pa ipak ga želite upropastiti. Kako to dvoje ide zajedno? 

— Upropastiti? Njega? Sinu mog oca to nije palo na um. 

— On će biti zarobljen! 

— Da. 

— Ito će biti njegova propast. 

— Ne vjerujte u duhove, sir. Winnetou mi se toliko sviđa da bih i 
život riskirao da ga spasim. 

— Zašto ga onda hvatate u klopku? 

— Da bi nas sačuvao od njega i njegovih Apača. 

— A onda? 

— Onda? Hm. Vi biste rado pomogli tom mladom Apaču, sir, zar ne? 

—Ja ću toi učiniti. Budu li ga uhvatili, ja ću ga osloboditi. Napadnu 
li ga oružjem, stat ću uza njega i boriti se zajedno s njim. Kažem vam 
to sasvim otvoreno. 

— Tako? 


— Da. Obećao sam to čovjeku na samrti, a takvo je obećanje 
zakletva. 

— Raduje me, raduje me. S tim se potpuno slažem. 

— Ali, recite mi onda kako je moguće uskladiti vaše lijepe riječi i 
vaše zle nakane? 

— Dakle, to vas muči? Hm, da. Vaš stari Sam Hawkens je opazio da 
ste putem htjeli s njim govoriti. Ali to ne bi bilo dobro i pokvarilo bi 
moj lijepi plan. Imam i ja svojih planova, samo što ne želim da mi drugi 
zaviruju u karte. Ali pred vama mogu biti iskren. Vi ćete pomoći, a i 
Dick Stone i Will Parker, ako se ne varam. Dakle: koliko ja znam o Inču- 
čuni on nije s Winnetouom pošao samo u izvidnicu nego je zapovjedio 
svojim ratnicima da budu spremni i da krenu. Oni su sigurno prevalili 
već dobar dio puta, a kako i on i Winnetou jašu cijelu noć, 
pretpostavljam da će ih sresti već sutra prije podne, inače ne bi svog 

konja toliko umarao. Prekosutra uvečer već mogu biti ovdje. Vidite li 
sada u kakvoj smo opasnosti i kako je ona blizu? Dobro je što smo 
krenuli za Apačima. Ja ih ne bih tako brzo očekivao. Dobro je i to što 
smo sreli Kiowe i od njih sve saznali. Oni će dovesti ovamo dvije 
stotine ratnika... 


— Ja ću upozoriti Winnetoua na opasnost — prekinuo sam ga. 


— Za ime Božje, ne! — viknuo je Sam uplašeno. — Time biste sve 
pokvarili, jer Apači bi se spasili, a nama bi usprkos svemu bili za 
vratom. Ne, treba da budu uhvaćeni i privezani za stup. Kad ih kasnije 
budemo oslobodili, zadužit ćemo ih i oni će odustati od osvete. U 
najgorem slučaju tražit će Rattlera, a mi ćemo im ispuniti želju. Što 
kažete na to, ljutiti gospodine? 

Pružio sam mu ruku. 

— Potpuno sam miran, dragi Same. Dobro ste to smislili. 


— Zar ne? Da, da, Sam Hawkens, kao što neki kažu, ždere poljske 
miševe, ali ima i svojih dobrih strana. Dakle, opet me volite? 


— Da, dragi Same. 


— Onda lezite i spavajte. Sutra nas čeka velik posao. Sada ću 
obavijestiti Stonea i Parkera da bi i oni znali na čemu smo. 


Kada se Sam udaljio, pokušao sam usnuti, ali nisam mogao. 
Drugovi u logoru sretni su očekivali Kiowe i tako su glasno razgovarali 
da se nije moglo zaspati. A ni vlastite misli nisu mi dale mira. Hawkens 
je imao toliko povjerenja u svoj plan kao da je svaki neuspjeh 
isključen. No, ja sam se brinuo. Htjeli smo osloboditi Winnetoua i 
njegovog oca, ali o drugim Apačima nije bilo ni riječi. Hoće li oni ostati 
u rukama Kiowa? Nas četvorica ne možemo ih sve osloboditi, 
pogotovo što je to trebalo učiniti krišom, da kasnije ne bi u nas 
posumnjali. I kako će Apači pasti u ruke Kiowama? Sigurno će biti 
borbe i moglo se očekivati da će najhrabriji biti ona dvojica koje 
želimo spasiti. Dakle, bit će u najvećoj opasnosti. Kako bismo to mogli 
spriječiti? Ne budu li se dali uhvatiti, Kiowe će ih ubiti, a to se ne smije 
dogoditi. 

Dugo sam o tome razmišljao, ali izlaza nije bilo. No, tješilo me da 
će mali lukavi Sam pronaći neko rješenje. U svakom slučaju odlučio 
sam da i oca i sina, bude li potrebno, zaštitim svojim tijelom. I tako 

sam konačno zaspao. 


Idućeg jutra radio sam s dvostrukim žarom. Rattlera nije bilo ni 
blizu. Lunjao je naokolo, a njegovi su zapadnjaci s njim bili jednako 
ljubazni kao da se ništa nije dogodilo. Stoga sam zaključio da će biti uz 
njega ako opet dođe do nekog neprijateljstva. Iako je tlo bilo neravno, 
do večeri smo izmjerili gotovo dva puta više nego inače. Zbog toga smo 
svi bili umorni i poslije večere smjesta smo pošli na počinak. Logor 
smo pomakli nešto dalje. Slijedećeg dana bili smo jednako marljivi sve 
do podneva kad je došlo do uzbune jer su stigli Kiowe. Lako su 
pronašli naš novi logor jer smo za sobom ostavili jasne tragove. 
Indijanci bijahu snažni, dobro opremljeni i svi bez iznimke naoružani 
puškama, noževima i tomahawcima. Izbrojio sam preko dvije stotine 
ljudi. Njihov je vođa bio visoka rasta, oštrih i mračnih crta lica i 
grabežljivih očiju koje nisu obećavale ništa dobro. Iz njih je zračila 
želja za pljačkom i borbom. Zvao se Tangua, što doslovno znači 
poglavica. Po tome se moglo zaključiti da se kao poglavica ne plaši 
nikakve usporedbe. Kad sam promatrao njegove oči, bilo me strah za 
sudbinu Inču-čune i Winnetoua. 

Došao je kao prijatelj i saveznik, ali se nije prijazno ophodio s 
nama. Nastupio je kao tigar koji se udružuje s leopardom u lovu da bi 
ga kasnije požderao. Zajedno s Liscem bio je na čelu kolone i nije 
sjahao da nas pozdravi već je zapovjedio svojim ljudima da nas opkole. 
Zatim je odjahao do naših kola, podigao pokrov i zavirio unutra. Činilo 
se da ga zanima što je u njima jer je sjahao i uspentrao se u kola da bi 
bolje pogledao što ima unutra. 


— Oho! — oglasio se Sam Hawkens koji je stajao pored mene. — 
Čini se da nas i naše vlasništvo drži dobrim plijenom. Ako misli da je 
Sam Hawkens toliko glup da će to dopustiti, onda se vara. To ću mu 
odmah pokazati. 

— Budite oprezni, Same — zamolio sam ga. — Ima ih mnogo više. 

— Po broju da, ali ne i po duhu. 

— Ali oni su nas opkolili. 

— Well, to i ja vidim. Ili možda mislite da sam slijep? Čini se da 
nismo dobili dobre pomagače. Kiowa nas je opkolio i to bi moglo 
značiti da nas zajedno s Apačima želi strpati u džep i požderati. Ali taj 
će mu zalogaj prisjesti. Uvjeravam vas u to. Pođite sa mnom da biste 

čuli kako Sam Hawkens razgovara s takvima. Tanguu dobro poznajem, 
a ion zna, iako me još nije vidio, da sam ovdje. Dakle, njegovo 
ponašanje ne vrijeđa samo mene već je i inače sumnjivo. Pogledajte 
samo mračna lica njegovih ratnika. Odmah ću mu pokazati da se ovdje 
nalazi Sam Hawkens. Dođite! 


U rukama smo imali puške i krenuli smo prema kolima u kojima 
se nalazio Tangua. Nisam se ugodno osjećao. Kad smo stigli, Sam 
prijeteći upita: 

— Zar slavni poglavica Kiowa želi da za nekoliko trenutaka ode u 
vječna lovišta? 

Poglavica se uspravi, okrene se i grubo odvrati: 

— Zašto bijelci smetaju poglavicu tim glupim pitanjem? Tangua će 
jednog dana u vječnim lovištima vladati kao veliki poglavica. Ali još 
treba da prođe mnogo vremena prije nego što on tamo ode. 


— Možda svega jedna minuta. 

— Kako to? 

— Siđi s kola i ja ću ti reći. Ali, požuri. 
— Tanuga ostaje ovdje. 

— Dobro, onda ćeš odletjeti u zrak. 


Sam se okrene kao da namjerava otići. Ali poglavica je brzo skočio 
s kola i uhvatio ga za ruku. 


— Odletjeti u zrak? Zašto Sam Hawkens govori takve riječi? 

— Da bih te opomenuo. 

— Na što? 

— Na smrt koja bi te zadesila da si ostao gore. 

— Uf! Smrt je u kolima? Pokaži je! 

— Možda kasnije. Zar ti tvoji izviđači nisu rekli zašto smo ovdje? 
— Tangua je to saznao. Vi želite sagraditi put za vatrenog konja. 


— Točno! Takav put vodi preko rijeka i ponora i kroz stijene koje 
razaramo. Mislim da to znaš? 


— Poglavica to zna. Ali kakve to veze ima sa smrću koja mi je 
prijetila? 
— Veće nego što i slutiš. Jesi li možda čuo čime razaramo stijene 


120 


koje stoje na putu našem vatrenom konju? Možda običnim barutom 
koji vi upotrebljavate za puške? 
— Ne. Bijelci su izmislili nešto čime čitava brda mogu dići u zrak. 


— Točno. A to se nalazi u kolima. Svezano je dobro i onaj tko ne zna 
kako mu treba prići, izgubljen je čim ga dotakne jer ga može raznijeli 
u tisuće komada. 

— Uf, uf! — viknuo je poglavica uplašeno. — Zar je Tangua bio u 
blizini tog omota? 

— Tako blizu da bi već sada bio u vječnim lovištima da me nisi 
poslušao. Što bi od tebe ostalo? Ni medicina, ni uvojak skalpa, ništa, 
samo komadići mesa i kostiju. Kako bi u tom liku mogao vladati kao 
veliki poglavica na vječnim lovištima? Tvoje ostatke zgazili bi tamo 
konji-d uhovi. 

Indijanac koji bez uvojka kose i medicine stigne u vječna lovišta, 
može od umrlih junaka očekivati samo prezir i mora se pred njima 
skrivati dok oni uživaju u svim indijanskim užicima. To je vjera. Kakva 
nesreća stići tamo u stotinu malih komadića! Iako mu je koža bila 
tamna, vidjelo se da je poglavici od straha s lica nestala krv. 


—Uf— viknuo je.— Dobro je da si me na vrijeme upozorio. Ali ipak 
te moram ukoriti. Zašto taj izum držite u kolima gdje se nalazi toliko 
korisnih stvari? 


— Zar da te važne omote držimo na zemlji gdje se mogu pokvariti 
i na najmanji dodir izazvati veliku nesreću? Kažem ti, opasni su i u 
kolima. Ako jedan takav omot eksplodira, sve će odletjeti u zrak. 

—Iljudi? 

— Dakako, i ljudi, i sve životinje u okrugu od deset puta stotinu 
konjskih dužina. 

— Onda poglavica svojim ratnicima mora reći da se nitko ne smije 
približiti tim opasnim kolima. 

— Učini tako! Ne bi trebalo da svi stradamo zbog nečije 
neopreznosti. Ti vidiš koliko se za vas brinem jer mislim da su ratnici 
Kiowa naši prijatelji. Ali, čini se da sam se prevario. Kad se prijatelji 
sretnu, oni se pozdrave i popuše lulu mira. Hoćeš li to danas 
propustiti? 

— Pa ti si već popušio lulu s Liscem, mojim izviđačem. 

— Samo ja i bijeli ratnik koji stoji uza me, ostali nisu. Ne budešlii 
njih pozdravio, mislit ću da vaše prijateljstvo nije iskreno. 

Tangua je neko vrijeme razmišljao pokušavajući se izvući. 

— Nalazimo se na ratnom pohodu i zbog toga sa sobom ne nosimo 
kinikinik mira. 

No, Sam se nije dao prevariti. 

— Usta poglavice Kiowa govore riječi koje ne mogu prihvatiti. 
Vidim vreću s kinikinikom o tvom pojasu i čini se da je puna. Ali i mi 
imamo dovoljno duhana. Nije potrebno da svi pušimo. Ti ćeš pušiti za 
se i za svoje ratnike, a ja za se i ovdje prisutne bijelce. Tako će savez 
prijateljstva vrijediti za sve koji se ovdje nalaze. 


— Zašto bismo mi pušili kad smo već braća? Neka Sam Hawkens 
smatra da smo lulu već popušili. 

— Kako želiš! Ali mi ćemo tada postupati kako nas je volja i ti nećeš 
uhvatiti Apače. 

— Hoćeš li ih upozoriti? — upita Tangua i oči mu opasno bljesnuše. 

— Ne, ine pomišljam na to. Oni su naši neprijatelji i žele nas ubiti. 
Ali ja ti neću reći kako ih možeš uhvatiti. 

— Tangua to i sam zna. 


— Oho! Zar ti je možda poznato kako i odakle će doći i gdje ih 
možete presresti? 

— Poglavica će to saznati jer će poslati svoje izviđače. 

— To nećeš učiniti jer si dovoljno lukav i znaš da bi Apači pronašli 
tragove tvojih izviđača i pripremili se za borbu. Tada bi postali 
oprezni i pitanje je da li bi ih uhvatio. Po mome planu oni bi bili 
zatečeni i vi biste ih lako ulovili, hihihihi. 

Samovo razlaganje nije promašilo cilj i Tangua je poslije kraće 
stanke rekao: 

— Tangua će govoriti sa svojim ratnicima. 


Zatim se udaljio. Otišao je do Lisca, pozvao još nekoliko 
Crvenokožaca i vidjeli smo kako se savjetuju. 


— To što najprije govori s tim momcima pokazuje da nam ne snuje 
ništa dobra — reče Sam. 


— To je ružno od njega, jer vi ste prijatelji i niste mu učinili ništa 

nažao. 

Ali Sam odmahne rukom. 

— Prijatelji? Što tim Kiowama znači prijateljstvo? Oni su lopovi i 
žive od pljačke. Čovjek im je prijatelj ako ničega nema. Ali mi imamo 
puna kola namirnica i mnogo drugih stvari koje drže vrijednima. To 
su im javili izviđači i tada je bilo riješeno da nas opljačkaju. 

— A sada? 

— Sada? Hm, sada smo sigurni. 

— Radovalo bi me da je to istina. 


— Mislim da jest. Poznajem ja te ljude. Dobro sam se sjetio da 
kažem poglavici da imamo neki opasan eksploziv u kolima. Sve što je 
u njima smatrao je već sigurnim plijenom. Sada sam uvjeren da se ni 
jedan Crvenokožac neće usuditi išta dirnuti. Čak se nadam da će nam 
taj njihov strah i kasnije koristiti. Uzet ću kutiju sardina i reći ću im da 
se u njoj nalazi dinamit. Ponesite i vi limenu kutiju s papirima. 
Upamtite ovu moju ideju, mogla bi vam kasnije koristiti. 

— Nadam se da će to lukavstvo uspjeti. A što mislite o toj luli mira? 


— Nisu je htjeli popušiti, sigurno su se tako dogovorili. Ali sada 
vjerujem da će se Kiowe predomisliti. Ipak im ni kasnije ne smijemo 
vjerovati. 


— Vidite, Same, da sam prekjučer bio u pravu. Vi ste svoj plan htjeli 
izvesti s pomoću Kiowa, a sada smo u njihovoj vlasti. Zanima me kako 
će sve to završiti. 


— Dogodit će se ono što pretpostavljam, možete se u to pouzdati. 
Poglavica nas je htio opljačkati i Apače uhvatiti sam. Ali sada je shvatio 
da su oni odveć lukavi da bi se lako dali uhvatiti i poubijati. Rekao sam 
poglavici da će oni sigurno opaziti tragove njegovih izviđača, a u tom 
slučaju sve bi propalo. No, pogledajte, završili su, dolazi poglavica. 
Sada će se sve objasniti. 

Bilo je jasno što su odlučili još i prije nego što su nam se približili. 
Lisac je nešto viknuo, obruč Crvenokožaca se rasuo, sjahali su i mi više 
nismo bili opkoljeni. I Tangua je bio nešto prijazniji. 

— Tangua se posavjetovao sa svojim ratnicima — rekao je. — Oni 
se slažu da popušimo lulu mira s bratom Samom. To će vrijediti za sve. 

— To sam i očekivao, jer ti nisi samo hrabar nego i pametan čovjek. 
Ratnici Kiowa neka stanu u polukrug i budu svjedoci izmjene dima 
mira i prijateljstva. 

Tako se i dogodilo. Tangua i Sam Hawkens popušili su kalumet. 
Smjeli smo se nadati da barem danas i idućih dana neće biti prema 
nama neprijateljski raspoloženi. 

Kad sam rekao "pušiti" kalumetili lulu mira, poslužio sam se u nas 
uobičajenim izrazom. Indijanac, naime, ne govori pušiti nego piti 
duhan. On ga zapravo i pije jer guta dim, skuplja ga u želucu i ponovo 
ispušta. Po tome je sličan Turčinu koji također ne govori "pušiti 
duhan". Na turskom se jeziku duhan zove tutun. Pušiti duhan ili lulu 
kaže se tutun ili čibuk ičmek. A ičmek ne znači pušiti nego piti. 

Koliko Indijanci cijene lulu može se vidjeti po tome što se ona na 
jeziku Jemes Indijanaca i u narječjima Apača zove jednako kao i 
poglavica. Na jeziku Jemesa poglavica se zove nato, a lula natoče. Če 
na kraju znači kamen ili imenuje zemljane glave kao i glave od 
kamena. Glava svake lule koja se upotrebljava kao kalumet, treba biti 
načinjena od svete gline s nalazišta na granici između Dakote i 
Minnesote. 

8. U OČEKIVANJU APAČA 


ošto se barem privremeno uspostavio dobar odnos između 
Kiowa i nas, zatraži Tangua da održimo veliko savjetovanje na 
kome treba da sudjeluju i svi bijelci. To mi nije bilo drago jer je 
usporavalo našu zadaću. Zbog toga sam zamolio Sama da pokuša 
savjetovanje odložiti do večeri, jer sam čitao i čuo da takvi sastanci 
Crvenokožaca mogu potrajati beskrajno dugo. Hawkens je razgovarao 
s poglavicom i izvijestio me: 
— On kao pravi Indijanac ne želi odustati. Apače još ne očekujemo 
i on traži da se sastanemo da bih ja obrazložio svoj plan poslije čega 
treba dobro jesti. Zaliha imamo, a i Kiowe su sa sobom donijeli sušeno 
meso. Na sreću uspjelo mi ga je nagovoriti da savjetovanju prisustvuju 
samo Dick Stone, Will Parker i ja, dok vi ostali smijete nastaviti s 
radom. 


— Smijemo? — upitao sam i namrštio se. — Kao da nam je za to 
potrebno dopuštenje Indijanaca. Ja ću im pokazati da sam potpuno 
neovisan. 


— Nemojte mi pokvariti račune, sir! — zamoli Sam. — Radije se 
ponašajte kao da to ne opažate. Ne smijemo ih oneraspoložiti. 


— Ali ja bih želio prisustvovati savjetovanju. 

— To nije potrebno. 

— Nije? Uvjeren sam u suprotno. I ja trebam znati što će se 
zaključiti. 

— Saznat ćete na vrijeme. 

— A budete li nešto zaključili s čime se ne slažem? 

— Vi da se ne slažete? Pogledajte tog greenhorna! On sebi utvara 
da mora odobriti ono što će Sam Hawkens zaključiti. Zar da od vas 
tražim dopuštenje ako želim odsjeći nokte ili popraviti čizme? 

— Nisam tako mislio. Htio bih da budem siguran da se neće 
zaključiti ništa što bi moglo dovesti u pitanje život naše dvojice Apača. 

— Što se toga tiče možete se pouzdati u svog starog Sama. Dajem 
vam riječ da će ostati živi. Jeli to dovoljno? 

— Da. Vaša je riječ dovoljna jer znam da ćete je i održati. 

— Well. Pođite, dakle, na posao i budite uvjereni da će se sve tako 
razvijati kao i kad biste vi u dogovor turnuli svoj nos! 

Morao sam se pokoriti jer mi je bilo stalo da završimo mjerenje do 
dolaska Apača. Bacili smo se na posao i napredovali brzo jer su i 
Bancroft i ostala tri suradnika napregli sve sile. 

Objasnio sam im da će doći Apači prije nego što završimo posao i 
tada bismo se mogli loše provesti i s njima i s Kiowama. Budemo li 
posao završili prije njihovog dolaska, bit će moguće pobjeći i spasiti 
dragocjene sprave i crteže. Otada su radili marljivo kao nikad prije. Ja, 
međutim, nisam ni pomišljao na to da pobjegnem. Brinuo sam se za 
Winnetua. Neka drugi postupe kako žele, ja sam odlučio da se odavde 
ne mičem prije nego što se uvjerim da mu ne prijeti nikakva opasnost. 


Ja sam obavljao dvostruki posao: mjerio sam, vodio knjige i 
izrađivao crteže u dva primjerka jer sam jedan davao glavnom 
inženjeru, dok sam drugi čuvao kod sebe ako ustreba. Naš je položaj 
bio tako opasan da je ta mjera opreza bila opravdana. 


Savjetovanje je, kao što sam i očekivao, trajalo do večeri. Završilo 
je upravo kad smo zbog tame morali prekinuti posao. Kiowe bijahu 
odlično raspoloženi, jer ih je Sam častio rakijom. Ni na um mu nije palo 
da za to traži dopuštenje Bancrofta. Gorjelo je nekoliko vatri uz koje 
su se okupili Crvenokošci i jeli. Pored njih su pasli konji, a nešto dalje 
u mraku stajale su straže koje je postavio poglavica. 


Sjeo sam pored Sama i njegovih nerazdvojnih drugova Stonea i 
Parkera, pojeo večeru i stao promatrati logor koji je meni, novajliji na 
Zapadu, pružao nepoznati prizor. Sve je izgledalo prilično ratoborno. 
Dok sam redom promatrao lica Indijanaca, nisam otkrio nijedno na 
kome bi se mogli vidjeti znaci samilosti. Naše je rakije bilo upravo 
toliko da je svatko mogao povući pet-š est gutljaja. Dakle, nisam 
primijetio nijednog pijanca, ali vatrena voda je ipak podigla 
raspoloženje. Indijanci su u pokretima bili življi i glasniji nego obično. 

Upitao sam Sama kakvi su rezultati savjetovanja. 

— Možete biti zadovoljni — rekao je. — Vašim ljubimcima neće se 

ništa dogoditi. 
— Ali što ako se budu branili? 


— Neće imati vremena. Bit će savladani prije nego što mogu i 
pomisliti na obranu. 

— Tako? Kako vi to zapravo zamišljate, Same? 

— Jednostavno. Apači će doći određenim putem. Pogađate li 
kojim? 

— Da. Najprije će otići onamo gdje su nas sreli, a zatim će slijediti 
naš trag. 

— Točno! Niste toliko glupi kao što izgledate. Dakle, poznato nam 
je odakle će doći. Međutim, treba znati i kada će doći. 

— To nije moguće znati točno, ali mogli bismo pretpostaviti. 

— Da, ali samo onaj tko ima dovoljno soli u glavi. Pretpostavka nije 


dovoljna. U našem položaju onaj koji postupa prema pretpostavkama 
sigurno će stradati. Moramo biti sigurni. 


— Trebalo bi poslati izviđače, ali vi to ne odobravate. Rekli ste da 
će nas odati tragovi izviđača. 

— Crvenih izviđača, upamtite to, sir. Apači znaju da smo ovdje i 
naiđu li na trag bijelog čovjeka, neće im biti sumnjiv. Ali ako nađu 
tragove Indijanaca, to bi bilo nešto drugo. Tada bi postali veoma 
opasni. Kako ste vi izuzetno pametna glava, možete zamisliti što bi oni 
pretpostavili. 

— Da su u blizini Kiowe! 

— Pogodile ste. Kad ne bih morao štedjeti svoju staru periku, ja bih 
sada s poštovanjem pred vama skinuo šešir. Zamislite da sam to i 
učinio. 

— Hvala, Same. Ali nastavimo! Vi, dakle, mislite da Apačima u 
susret moramo poslati bijele izviđače? 

— Da, ali samo jednog. 

— Nije li to premalo? 

— Ne, jer taj jedan je momak na koga se čovjek može osloniti. Zove 
se Sam Hawkens, ako se ne varam i ždere poljske miševe. Hihihihihihi. 
Poznajete li ga možda, sir? 

— Da. Ako on preuzme tu zadaću, možemo biti bez brige. Njega 

Apači neće uhvatiti. 
— Ne. Ali oni će ga vidjeti. 
— Što, oni će vas vidjeti? 
— Da. 
— Onda će vas uhvatiti ili ubiti. 
Ali mali traper se smiješio. 


— Neće ni pomisliti na to. Odveć su pametni. Ja ću tako postupiti 
da me moraju vidjeti. Kad budu vidjeli da šetam pred njihovim očima, 
mislit će da se osjećamo sigurnima. Neće me napasti, jer znaju da će 
biti sumnjivo ne budem li se vratio u logor. Ionako znaju da će me 
kasnije uhvatiti. 


— Ali, Same. Zar se ne bi moglo dogoditi da oni ugledaju vas, ali ne 
i vi njih? 

— Sir! — uzrujao se u šali. — Poslije takve uvrede među nama je 
sve gotovo. Ja pa da ih ne vidim? Oči Sama Hawkensa male su, ali oštre. 
Apači će naprijed poslati izviđače, ali ja ću se tako postaviti da ih 
moram otkriti. Ima takvih mjesta gdje ni najbolji izviđač ne može naći 
zaklon već mora stati na otvoreno. Takva mjesta čovjek bira kad želi 
promatrati izvidnice. Čim ih spazim, obavijestit ću vas tako da biste se 
znali ponašati kako treba dok se budu šuljali oko logora. 

— Ali oni će tada primijetiti Kiowe i o tome obavijestiti poglavicu. 

— Kiowe? Čovječe, poštovani mladiću, zar mislite da je mozak 
Sama Hawkensa od vate ili bugačice? Pobrinut ću se da ne vide Kiowe, 
razumijete li? Ti dobri prijatelji Kiowe sakrit će se i u pogodnom času 
izići. Izviđači treba da vide samo one ljude koji su tu bili dok su nas 
posjetili Winnetou i njegov otac. 

— Ah, to je dakako nešto drugo. 

— Zar ne? Neka se samo šuljaju. Bit će uvjereni da mi ništa ne 
slutimo. Kad se udalje, poći ću za njima da bih dočekao cijelu skupinu. 
Neće doći danju nego noću i približit će se što više našem logoru. Zatim 
će nas napasti. 

—Izarobiti ili ubiti, barem neke od nas. 

— Čujte, sir — smješkao se Sam. — Žalim vas! Vi ste naobražen 
čovjek a ne znate da čovjek mora pobjeći ako ne želi da ga uhvate. 

Danas to zna svaki zec. Hm, zar to ne piše u knjigama koje ste pročitali? 

— Ne. Ali ostavimo šalu! Vi, dakle, mislite da se moramo ponašati 
kao i inače? 

— Da, zapalit ćemo logorsku vatru da nas neprijatelj može jasno 
vidjeti. Dok bude gorjela, Apači će ostati skriveni. Pustit ćemo je da 
ugasne i zatim ćemo tiho dozvati Kiowe. Tada će Apači napasti naš 
logor, ali tu neće biti nikoga. Začudit će se i upaliti vatru da bi nas 
potražili. Tada ćemo ih mi jasno vidjeti i, kolo se okrenulo: mi ćemo 
napasti njih. Uvjeravam vas, to je lukavstvo o kome će se još dugo 
pričati i govorit će se: Sam Hawkens je to izmislio, ako se ne varam. 

— Da, to bi bilo dobro ukoliko se ne dogodi nešto drugo. 

— Neće. Ja ću se za to pobrinuti. 

— A onda? — ispitivao sam dalje. 

— Onda ćemo krišom osloboditi Apače? 

— Barem Inču-čunu i Winnetoua. 

— Druge ne? 

— Ako budemo mogli a da se ne otkrijemo. 

— A što će se dogoditi ostalima? 

— Ništa strašno. Vjerujte mi. Kiowe u prvom času neće misliti na 
zarobljenike već na to da uhvate bjegunce. A postanu li krvožedni, tu 
je Sam Hawkens. Uostalom, ne trebamo se sada brinuti što će biti 
kasnije. Sada, prije svega, moramo pronaći mjesto koje je pogodno za 
naš plan. Potražit ću ga sutra ujutro. Danas smo dosta razgovarali. 
Sutra nastupamo. 

Sam je imao pravo. Suvišno bi bilo stvarati planove. Preostalo nam 
je da vidimo kako će se događaji razvijati. 

Noć je bila prilično neugodna. Stao je puhati vjetar koji se pomalo 
pretvorio u oluju a ujutro je tako zahladilo da to bijaše rijetkost za ovaj 
kraj. Kad smo se probudili, Sam Hawkens pogleda u nebo i reče: 

— Danas će se ovdje dogoditi nešto veoma rijetko. Naime, padat će 
kiša, ako se ne varam, a to je dobro za naš plan. 

— Zašto? 

— Zar to ne možete pogoditi? Pogledajte kako je trava izgažena. 
Apači bi odmah primijetili daje ovdje bilo više ljudi i životinja nego što 

nas ima. Ali, padne li kiša, trava će se ponovo uspraviti. Ja ću se s 
Crvenokošcima udaljiti što je prije moguće. 

— Da biste potražili mjesto za napad? 

— Da. Mogao bih Kiowe ovdje ostaviti i kasnije se vratiti po njih. 
Ali, što prije odu, prije će nestati tragovi. Vi dotle mirno nastavite 
raditi. 

Sam je poglavici priopćio svoju nakanu i Tangua je na sve pristao. 
Poslije kraćeg vremena Sam je krenuo zajedno sa svoja dva druga i s 
Indijancima. Razumljivo je da se mjesto koje je namjeravao izabrati 
moralo nalaziti u smjeru kojim smo i mi kao mjernici imali krenuti. 


Tako smo polako slijedili njihov trag. Oko podneva ispunilo se 
Samovo proročanstvo: stala je padati obilna kiša tako da se činilo kao 
da jezero pljušti s neba. 

Usred tog pljuska vratio se Sam zajedno s Dickom i Willom. Nismo 
ih primijetili sve dok nisu došli sasvim blizu, toliko je kiša bila gusta. 
Pronašli su mjesto. Parker i Stone će nam ga pokazati, a Sam je 
usprkos nevremenu pošao na svoj izviđački put. Htio je pješice obaviti 
svoju zadaću jer se tako mogao bolje sakriti. Kad se izgubio iza guste 
zavjese kiše, imao sam osjećaj da se odluka približava velikom 
brzinom. 


Kiša je prestala jednako naglo kao što je i počela. Sunce je peklo 
kao i jučer. Mogli smo nastaviti prekinuti posao. 


Nalazili smo se u ravnoj, prilično velikoj savani s tri strane 
okruženoj šumom. Tu i tamo bila je prekrivena grmljem. Bio je to za 
nas povoljan teren i napredovali smo brzo. Ustanovio sam da je Sam 
jutros imao pravo: Kiowe su prošli ovim putem, ali se nije mogao 
zapaziti trag njihovih konja. Budu li nas Apači slijedili, neće ni slutiti 
da u blizini imamo dvije stotine saveznika. 

Kad se smrklo, prekinuli smo posao i saznali od Stonea i Parkera 
da se nalazimo u blizini budućeg bojišta. Bilo je odviše kasno da bih 
mogao pogledati teren. Drugog jutra smo ubrzo stigli do potoka koji je 
stvorio prilično veliki bazen nalik na jezero. Bio je, čini se, uvijek pun 
vode, pa i kada je dno potoka bilo isušeno. Zbog jučerašnje kiše bio je 
pun sve do ruba. K tom jezeru vodio je uzak jezik savane, desno i lijevo 
omeđen stablima i grmljem. Iz vode je stršio poluotok na kome je 

također bilo grmlja. Tamo gdje se spajao s kopnom bio je uzak, a 
kasnije se širio, te ga se moglo usporediti s tavom koja je drškom 
spojena sa zemljom. S druge strane jezera uzdizala se blaga padina 
obrasla gustom šumom. 


— Ovo je mjesto Sam odabrao — objasni Stone. — Savršeno 
odgovara našem naumu. 


— Gdje su Kiowe, Mr. Stone? 


— Skriveni su, dobro skriveni — naceri se on. — Koliko god se 
trudili, nećete ih pronaći, iako oni vas dobro vide. 

— Dakle, gdje su? 

— Čekajte, sir! Najprije vam moram objasniti zašto je lukavi Sam 
izabrao ovo mjesto. Na savani kojom smo prošli ima mnogo grmlja. 
Apački izviđači moći će se skrivati u tom grmlju i tako nas lakše 
uhoditi. Pogledajte zatim travnati jezik koji vodi ovamo. Logorska 
vatra koju ćemo ovdje zapaliti obasjat će dobar dio savane odakle će 
doći neprijatelj. Ona će privući Apače i oni će se lako prišuljati kroz 
grmlje s obje strane jezika. Kažem vam, nismo mogli odabrati bolje 
mjesto za napad. 


Njegovo je dugo, mršavo lice blistalo od zadovoljstva, ali glavni 
inženjer nije dijelio njegovo oduševljenje. 

— Kakav ste vi čovjek, Mr. Stone! Radujete se što nas lako mogu 
napasti. Kažem vam, ja se ne radujem i nastojat ću da na vrijeme 
odmaglim. 


— I da tako sasvim sigurno padnete Apačima u ruke! — reče Dick 
mimo. — Ine pomišljajte na to, Mr. Bancroft. Radujem se tome mjestu, 
jerako je Apačima lako da nas uhvate, nama će biti još lakše da kasnije 
njih uhvatimo. Pogledajte preko vode. Tamo usred šume nalaze se 
Kiowe. Njihovi izviđači sjede na najvišim stablima i sigurno nas vide. 
Jednako tako opazit će i Apače, jer otamo vide daleko u savanu. 

— Ali — reče glavni inženjer — što nam u času napada koristi što 
se Kiowe nalaze s druge strane vode. 

— Tamo su samo privremeno, da ih Apači ne bi otkrili — nastavi 
Dick. — No, kad neprijateljski izviđači odu, sakrit će se na poluotoku 
gdje ih nitko ne može opaziti. 

— A ako se uhode Apača i onamo odšuljaju? 


131 


— Mogli bi, ali mi im to nećemo dopustiti. 
— Znači, morali bismo ih otjerati, a treba da se ponašamo kao da 
ih ne zapažamo. Kako se to dvoje slaže? 


— Odlično. Ponašat ćemo se kao da ih ne vidimo, ali jezičak kopna 
koji poluotok spaja s obalom, širok je samo trideset koraka i tu ćemo 
postaviti branu od naših konja. 

— Branu od konja? Zar je to moguće? 


— Da. Tamo ćemo konje privezati za stabla. Tada možemo biti 
sigurni da se nijedan Indijanac neće približiti jer bi ih konji mogli 
odati. Dakle, neka uhode samo dođu. Na poluotok neće stupiti. Čim 
pođu po svoje ratnike, približit će se Kiowe i sakrit će se na poluotoku, 
a Apači će se došuljali i pričekati dok mi ne zaspemo. 

—Aako ne budu čekali? — upitao sam ja. 

— Nito ne bi bilo opasno, jer Kiowe bi nam smjesta pomogle. 

— To ne bi bilo moguće bez prolijevanja krvi, a to smo htjeli izbjeći. 

— Da, sir, ovdje na Zapadu ne treba brojiti svaku kap krvi. Ali, ne 
brinite! Upravo zbog toga nas Apači i neće napasti dok smo budni. Oni 
znaju da bismo se mi branili i, iako nas ima svega dvadesetak, neki od 
njih bi poginuli prije nego što nas zarobe. Ne, oni će čuvali svoje ljude 
kao i mi svoje i zbog toga će čekali da legnemo, a mi ćemo se povući na 
poluotok kad se vatra ugasi. 

— A što ćemo dotle? Hoćemo li nastavili s mjerenjem? 

— Da. Samo na vrijeme trebate biti ovdje. 

— Onda, ne gubimo vrijeme. Dođite, gospodo. 


Poslušali su me iako im se nije radilo. Uvjeren sam da bi najradije 
bili pobjegli, ali tada posao ne bi bio gotov niti bi dobili plaću. A to nisu 
željeli. No, kad bi i pobjegli, Apači bi ih brzo dostigli. Ne, uvidjeli su da 
su ovdje najsigurniji i zbog toga su ostali. 

Ni meni nije bilo svejedno dok sam očekivao buduće događaje. 
Osjećao sam neku vrst groznice pred bitku. Nije to bio strah, jer strah 
nisam pokazao ni kad sam se sukobio s bizonom i medvjedom. Nisam 
se plašio za svoj život i znat ću ga branili. Ali Inču-čuna i Winnetou! 
Toliko sam posljednjih dana mislio na Winnetoua da mi je poslao još 
bliži. Čudnovato, jer kasnije sam saznao da je i on tada o meni 

razmišljao. 

Moj se nemir nije stišao ni za vrijeme rada, ali znao sam da će prije 
borbe nestati. Želio sam da odlučni čas dođe što prije. I ta se želja 
ispunila jer, tek što je prošlo podne, ugledali smo Sama Hawkensa. 
Čovječuljak je bio umoran, ali njegove su lukave očice vedro gledale. 


— Sve je u redu? — upitao sam. — Vidim to po vama, dragi Same. 

— Tako? — smijao se on. — Gdje to piše? Na mom nosu ili u vašoj 
mašti? 

— Mašta? Pshaw! Dovoljno je pogledati vaše oči. 

— Dakle, moje me oči odaju. Dobro da to znam. Ali imate pravo, sve 
je uspjelo bolje nego što sam se nadao. 

— Znači, vidjeli ste izviđače? 

— Izviđače? Više od toga. Vidio sam cijelu skupinu, čak sam ih čuo. 
Prisluškivao sam. 

— Prisluškivali? Brzo recite što ste saznali! 

— Ne sada i ne ovdje. Pokupite svoje stvari i vratite se u logor. Doći 
ću za vama. Najprije moram Kiowe obavijestiti o tome što sam saznao. 

Preskočio je potok i nestao s druge strane šume. Mi smo spremili 
stvari i vratili se u logor da bismo tamo pričekali Sama. Nismo ni 
primijetili kad je stigao. Odjednom je bio među nama. 

— Evo me, gospodo! Zar nemate očiju? I slon bi vas mogao 
iznenaditi, a njegovi se koraci čuju na kilometre. 

— Vi u svakom slučaju niste hodali kao slon. 

— Može biti. Htio sam samo pokazati kako se čovjek može 
prišuljati neopažen. Vi ste mirno sjedili i niste razgovarali, pa ipak me 
niste čuli. Tako sam i jučer postupio kad sam se približio Apačima. 

— Pričajte nam, Same! 

— Well, slušajte! Ali moram sjesti jer sam veoma umoran. Moje 
noge navikle na jahanje teško podnose pješačenje. A i otmjenije je 
pripadati konjici nego pješaštvu, ako se ne varam. Sjeo je pored mene, 
pogledao uokolo i značajno kimnuo glavom. 

— Dakle, večeras počinje ples. 

— Zar već večeras? — upitao sam iznenađeno i nekako radosno, 
jer sam želio da sve to što prije završi. — To je dobro, vrlo dobro! 

— Hm, čini se da vam se žuri u zarobljeništvo! — podrugljivo 
promrmlja Sam. — Ali, imate pravo. I ja se radujem što će sve ubrzo 
biti gotovo. Nije ugodno čekati nešto što može završiti drukčije nego 
što se nadamo. 

— Drukčije? — upitao sam. — Zar se nešto dogodilo? 

— Ne. Upravo suprotno. Tek sad sam siguran da će sve dobro 
završiti. Ali iskusan čovjek treba biti oprezan. I najljepše zamišljeni 
pothvat može loše završiti, ako se ne varam, hihihihi. 

— No mi se ničega ne moramo plašiti? 

— Ne. Po tome što sam čuo uspjeh je siguran. 

— Što ste čuli? Pripovijedajte! 

— Samo mirno, moj mladi gospodine. Sve po redu. Samo još ne 
mogu reći što sam čuo jer najprije trebate saznati što se zbilo. Krenuo 
sam po pljusku. Stigao sam blizu mjesta gdje smo logorovali kad su k 
nama stigla ona dva Apača, ali tamo sam se morao sakriti jer sam 
ugledao tri Crvenokošca. Apačke uhode, pomislio sam, oni neće poći 
dalje. Tako je i bilo. Pretraživali su tlo, ali nisu našli moj trag, zatim su 
sjeli pod drveće, jer je svuda naokolo bilo vlažno. Tamo su čekali oko 
dva sata. I ja sam čekao. Trebalo je saznati o čemu se radi. Tada je 
stigla skupina jahača namazana ratnim bojama. Odmah sam ih 
prepoznao: bijahu to Inču-čuna i Winnetou sa svojim Apačima. 

— Koliko ih je bilo? 

— Upravo toliko koliko sam i pretpostavljao. Izbrojao sam oko 
pedeset ljudi. Uhode su poglavicama predale izvještaj. Zatim su 
ponovo krenuli, a skupina za njima. Možete zamisliti da je Sam 
Hawkens također krenuo. Kiša je izbrisala tragove nogu, ali vaši kolci 
za mjerenje poslužili su kao putokaz. Htio bih čitav život pred sobom 
imati tako jasne tragove. Ali jahači su bili veoma oprezni, jer su nas 
mogli očekivati iza svakog grma, i zbog toga su polako napredovali. 
Inču-čuna je sposoban momak, a Winnetou također. Najmanji pokret 
ove dvojice uhoda bio je promišljen. Nisu govorili, sporazumijevali su 
se jedino znakovima. Dvije milje iza mjesta gdje sam ih prvi puta vidio, 
smračilo se. Sjahali su, privezali konje i nestali u šumi gdje će ostati do 
jutra. 


— I tamo ste prisluškivali? — upitao sam. 


134 


— Da. Kao pametni ratnici oni nisu upalili vatru, a kako je Sam 
Hawkens jednako pametan, znao je da ga neće moći opaziti. Zbog toga 
sam puzao po vlastitom trbuhu, jer drugog nemam, sve dok se nisam 
toliko približio da sam sve lijepo mogao čuti. 

— I sve ste razumjeli? 

— Glupo pitanje! Ta valjda razumijem što se govori. 

— Mislim, jesu li govorili smiješnom englesko-i ndijanskom 
mješavinom? 

— Razgovarali su međusobno, ako se ne varam, narječjem 
Mescalera koje prilično dobro razumijem. Približio sam se polako 
poglavicama. Razgovarali su kratko, ali sadržajno. Saznao sam 
dovoljno i znam na čemu sam. 


— Onda, naprijed. 
— Dakle, doista su odlučili da nas uhvate žive. 
— Ne žele nas ubiti? 


— Oh, hoće, samo ne odmah. Prvo nas žele uhvatiti, a zatim 
otpremiti do svojih sela na Rio Pecosu, gdje bi nas vezali za mučeničke 
stupove i pekli žive. Well, kao ribu koju stavljate u vodu i hranite da 
biste je kasnije skuhali zajedno sa začinima. Mogu zamisliti kakvo bi 
meso bilo od starog Sama, pogotovo ako bi me stavili u tavu zajedno s 
mojim kaputom, hihihihi! 

Smijuljio se neko vrijeme i nastavio: 

— Naročito im je stalo do Mr. Rattlera, koji ovdje sjedi i tako me 
oduševljeno promatra kao da ga čeka nebo sa svim svojim 
blaženstvima. Da, Mr. Rattler, umijesili ste kašu koju ja ne bih želio 
kušati. Vas će nabosti na kolac, otrovati, ustrijeliti, probosti, vezati za 
kotač i objesiti, sve jedno za drugim, i tako polako da biste što duže 
živjeli i iskušali sve te smrti. A ako i tada ne budete mrtvi, zakopat će 
vas živa zajedno s Kleki-petrom. 

— Bože moj, zar su to rekli? — zastenje Rattler i problijedi od 
užasa. 

— Dakako! Vi ste to i zaslužili. Ne mogu vam pomoći. Samo želim 
da poslije svih tih smrti ne ponovite istu gnjusobu. Ali vjerujem da 
nećete. Leš Kleki-petre predan je vraču. Vi vjerojatno znate da 
Crvenokošci znaju balzamirati mrtvace. Vidio sam mumije indijanske 

djece koja su i poslije stotinu godina izgledala kao da su živa. Ako nas 
sve uhvate, imat ćemo to zadovoljstvo da vidimo kako se Mr. Rattler 
pretvara u takvu mumiju. 

— Ne ostajem ovdje! — vikne Rattler užasnuto. — Bježim odmah, 
mene neće dobiti! 

Htio je skočiti, ali ga Sam Hawkens zadrža. 

— Ne mičite se ako vam je život mio. Kažem vam, Apači su već 
zaposjeli cijeli kraj i vi biste im uletjeli ravno u ruke. 

— Je li to istina, Same? — upitao sam. 

— Da. Nije to prazna prijetnja. Ni u ostalom se nisam prevario. 
Apači su već krenuli protiv Kiowa, čitava armija, i skupine će se spojiti 
kad ova s nama završi. Da bi skupili ratnike, nisu morali jahati čak do 
svojih sela, već su putem sreli plemena koja su krenula na Kiowe, 
predali Kleki-petra vraču i izabrali pedeset dobrih jahača da nas 
uhvate. 

— Gdje su trupe koje su krenule na Kiowe? 

— Ne znam. O tome nisu razgovarali. Uostalom, to nam može biti 
svejedno, ako se ne varam. 

Ali u tome se mali Sam prevario. Nije bilo svejedno gdje se nalaze 
ti mnogi ratnici. To smo i odviše brzo sami iskusili. No, Sam nastavi: 

— Kad sam dovoljno čuo, mogao sam se vratiti. Ali noću je teško 
sakriti trag, a osim toga htio sam saznati što će Apači ujutro raditi. 
Zbog toga sam cijelu noć ostao u šumi i krenuo tek kad i oni. Slijedio 
sam ih do, otprilike, šest milja odavde, a zatim sam se neopazice vratio 
ovamo. Evo, sada znate sve. 

— Dakle, Apači vas nisu opazili? 

— Ne. 

— Ali vi ste rekli da im se želite pokazati. 

— Znam, znam! Bio bih tako i postupio, ali to nije bilo potrebno 
jer... stoj! Jeste li čuli? 

Samov govor prekinuo je krik orla. 

— To su izviđači Kiowa — rekao je. — Sjede na stablima. Rekao 
sam im da se tako oglase opaze li jahače u savani. Dođite, sir, da 
iskušamo vaše oči! 

Ustao je, a ja sam uzeo pušku i pošao za njim. 

— Stanite! Ostavite pušku! Iako se zapadnjak ne rastaje od puške, 
sada treba učiniti iznimku, da bi izgledalo kako ne slutimo opasnost. 
Ponašat ćemo se kao da skupljamo drva za vatra. Apači će zaključiti da 
ćemo ovdje logorovati. 


Šetkali smo među grmljem u smjeru savane. Tamo smo na rubu 
grmlja skupljali suho granje i iskosa izgledali Apače. Ako su u blizini, 
sigurno su skriveni iza grmlja. 

— Vidite li ikoga? — šapnuo sam Samu. 

— Ne — odgovori on tiho. 

— Ni ja. 

Nikoga nismo mogli otkriti. Kasnije sam od Winnetoua saznao da 
je od nas bio udaljen jedva pedeset koraka. Nije dovoljno imati samo 
oštre oči, treba imati i iskustva. Danas bih Winnetoua odmah otkrio, 
već i po mušicama koje u gušćim rojevima lete nad grmljem u kome se 
skriva čovjek. 


Dakle, vratili smo se neobavljena posla i sada smo svi stali 
skupljati granje. Skupili smo mnogo više nego što nam je bilo 
potrebno. 

— Dobro je tako — rekao je Sam. — Treba nam mnogo granja, da 
bi Apači, kad se mi izgubimo, mogli brzo podjariti vatru. 

Smračilo se. Sam, kao najiskusniji, sakrio se nešto naprijed gdje je 
počinjala savana. Htio je na vrijeme ugledati uhode koje smo očekivali. 
Zapalili smo vatru i ona je svijetlila daleko u savanu. Apači su vjerovali 
da smo veoma neoprezni i neiskusni, jer je ta velika vatra bila najbolji 
putokaz neprijatelju. 

9. ZAROBLJENI WINNETOU 


ležale nedaleko od nas, da bismo ih kasnije mogli ponijeti. 


Ves smo i ponašali se kao da ne slutimo opasnost. Puške su 
Jezičak zemlje bio je, kao što je to Sam odredio, zakrčen konjima. 


Već je prošlo tri sata otkako se smračilo kad se Sam vratio tiho kao 
sjena. 

— Dolaze uhode —javio je tiho — dva čovjeka, jedan s ove, drugi s 
one strane. Čuo sam ih i vidio. 

Dakle, približavali su nam se s obje strane travnatog jezička, 
skrivajući se u grmlju. Sam je sjeo k nama i stao tiho razgovarati o bilo 
čemu. Odgovarali smo i razvio se razgovor kojega je živost imala 
pokazati kako se osjećamo sigurnima. lako smo znali da su ovdje i da 
nas promatraju, nismo nijednom pogledali prema grmlju. 

Sada je prije svega trebalo saznati kad će se opet udaljiti. Nismo ih 
mogli čuti i vidjeti, ali poslije njihovog odlaska nismo smjeli izgubiti ni 
minute, jer bi se ubrzo svi mogli ovdje pojaviti, a dotle su Kiowe imale 
zaposjesti poluotok. Stoga bi možda bilo najbolje da ih prisilimo da 
odu. 

Sam je ustao kao da traži granje i polako se približavao grmlju. 
Dick Stone pošao je prema drugoj strani. Sada smo mogli biti sigurni 
da su se uhode izgubile. Sam je stavio ruke na usta i tri puta se oglasio 
kreketom žabe. Bio je to znak da Kiowe dođu. Kako je u blizini bila 
voda, kreket žabe nije mogao biti sumnjiv. Zatim se Sam ponovo 
odšuljao na svoje stražarsko mjesto da bi nam javio dolazak 
neprijatelja. 

Nisu prošle ni dvije minute kad su se pojavile Kiowe, dvije stotine 
ratnika. Da bi što prije stigli, nisu čekali skriveni u šumi već pored 
potoka. Kao zmije došuljali su se duboko na poluotok. Učinili su to 
tako brzo daje poslije tri minute i posljednji prošao pored nas. 


Čekali smo Sama. Kad je stigao, šapnuo je: 
— Približavaju se, i to s obje strane. Ne palite vatru. Morat ćemo 

brzo ugasiti plamen i ostaviti samo malo žara, da bi Crvenokošci brzo 
mogli razgorjeti oganj. 

Poslagali smo zalihu granja oko vatre kako žar na nas ne bi mogao 
bacati ni najmanji odsjaj. Sada je trebalo glumiti. Znali smo da je u 
blizini pedeset Apača, a nismo smjeli pokazati da se plašimo. Mnogo 
je toga ovisilo o idućim trenucima. Pretpostavljali smo da će čekati 
dok ne zaspimo. Ali što će biti ako nas ranije napadnu? Bile su tu 
Kiowe, ali došlo bi do bitke i prolijevanja krvi. Čas odluke bio je tu, a 
ja sam bio miran kao da treba odigrati partiju šaha ili domina. Bilo je 
vrlo poučno promatrati ostale. Rattler je ležao licem okrenut zemlji i 
ponašao se kao da spava. Obuzeo ga je smrtni strah. Njegovi slavni 
zapadnjaci bijahu blijedi, jedva su govorili. Dick Stone i Will Parker 
sjedili su mirno, kao da na svijetu i nema Apača. Sam Hawkens je 
zbijao šale i ja sam se njima smijao. 

Prošlo je pola sata i mi smo bili uvjereni da će nas napasti tek kad 
zaspimo, jer bi inače već bili ovdje. Vatra se gotovo ugasila i ja sam 
vjerovao da više ne treba čekati. Zbog toga sam nekoliko puta 
zijevnuo. 

— Umoran sam i htio bih spavati. A vi, Same? 

— Nemam ništa protiv. I ja ću spavati. Vatra se gasi, laku noć. 

— Laku noć! — rekli su Stone i Parker. Zatim smo se odmakli od 
vatre i polijegali. 

Plamen je postajao sve manji sve dok se vatra nije sasvim ugasila. 
Žario se samo još pepeo, ali mi bijasmo zaštićeni granjem. Ležali smo 
u tami. Dohvatio sam pušku i polako se stao šuljati. Sam je bio pored 
mene i drugi su nas slijedili. Da se ne bi čuo šum, gurnuo sam jednog 
konja tako daje zatoptao kopitima. Ta je buka morala nadglasati svaki 
sumnjivi šum. Uspjelo nam je da stignemo do Kiowa koji su čekali 
poput krvožednih pantera. 

— Same — šapnuo sam — ako želimo poglavice žive, ne smijemo 
dopustiti Kiowama da im se približe, razumijete li? 

— Da. 

— Ja ću preuzeti Winnetoua, vi, Stone i Parker Inču-čunu. 


— Vi jednoga, a nas trojica jednoga? To nije dobar račun, ako se ne 
varam. 

— Račun je dobar. Upotrijebit ću šaku i brzo završiti s 
Winnetouom. Treba da ste trojica kako se on ne bi mogao braniti, jer 
bi lako mogao biti ranjen ili čak ubijen. 

— Well, imate pravo. Ali da nas Kiowe ne bi preduhitrili, 
pomaknimo se u prve redove. Dođite! 


Primakli smo se vatri i napeto očekivali borbeni poklik Apača. Bili 
smo sigurni da bez ratnog poklika neće započeti napad. Njihov je 
običaj da vođa krikom da znak koji svi ostali prihvate. Ta vika treba da 
oduzme napadnutima svu hrabrost. Većina plemena to postiže tako 


Kiowe bijahu uzbuđeni kao i mi. Svatko je želio biti prvi i zbog toga 
su se gurali naprijed tako da smo se i mi morali pomaći. Za nas je to 
moglo biti opasno i zbog toga sam želio da napad što prije započne. To 
da mi je prošao kroz kosti, a zatim je slijedila vika kao da se dere tisuću 
vragova. Čuli smo brze korake i skokove na mekom tlu. Zatim je sve 
utihnulo. Nekoliko časaka ništa se nije pomaklo. Konačno je Inču-čuna 
viknuo kratko: 

— Ko! 

Kasnije sam saznao da to znači vatra. Pepeo je još uvijek bio 
užaren i suho je granje odmah planulo. Apači su poslušali zapovijed. 
Poslije nekoliko časaka plamen je ponovo plamsao i osvijetlio okolicu. 

Inču-čuna i Winnetou stajali su jedan pored drugoga, oko njih su 
se skupili ratnici, začuđeni što nas nema. 

— Uf, uf, uf! — vikali su začuđeno. 

Winnetou je već sada, iako je bio mlad, pokazao pronicljivost kojoj 
sam se kasnije često divio. Pretpostavio je da se nalazimo u blizini i da 
su vatrom obasjani Apači u slabijem položaju, jer su dobar cilj. Zbog 
toga je viknuo: 

— Tatiša, tatiša! 

Tada još nisam znao da to znači: maknite se! I on je htio odskočiti, 
ali ja sam ga predusreo. S četiri, pet koraka našao sam se pored njega. 
Bacao sam u stranu Apače koji su mi stajali na putu, a Hawkens, Stone 
i Parker su me slijedili. U času kad je Winnetou zapovjedio da se 
povuku, stajao sam pred njim i načas smo se pogledali. Njegova je ruka 

munjevito posegla za nožem, ali već ga je moja šaka pogodila u 
sljepoočicu. Srušio se. Istog časa vidio sam kako su Sam, Dick i Will 
zgrabili njegovog oca. 

Apači su urlali od bijesa, ali njihovo je urlanje nadglasao krik 
Kiowa koji su se bacili na neprijatelja. 


Stajao sam usred klupka ljudi koji su se borili. Dvije stotine Kiowa 
protiv, možda, pedeset Apača, dakle četiri na jednoga! Ali ratnici Inču- 
čune branili su se svim silama. U početku sam morao upotrijebiti svu 
snagu da bih se obranio od napadača. Borio sam se šakama jer nisam 
htio nikoga ubiti. Kad sam srušio nekolicinu, malo sam odahnuo, a 
otpor oslabio. Već pet minuta nakon napada bitka je bila završena. 
Samo pet minuta! Ali u takvoj zbrci i to je bilo dugo vrijeme. 


Inču-čuna je ležao vezan na zemlji. Pored njega Winnetou, bez 
svijesti. I njega su svezali. Nijedan Apač nije pobjegao, jer ti hrabri 
ratnici nisu htjeli napustiti svoje poglavice koji su odmah bili 
savladani. Mnogi bijahu ranjeni, među njima i Kiowe. Na žalost, bilo je 
i mrtvih. Žestok otpor Apača dao je Kiowama povod da se žilavije bore. 
Svi pobijeđeni neprijatelji bijahu svezani. 

Leševe smo stavili u stranu, a kako su Kiowe pomagale svojim 
ranjenicima, mi smo bijelci previjali ranjene Apače. Opirali su se i 
mračno nas promatrali. Bili su preponosni da bi primili usluge od 
svojih neprijatelja i radije su krvarili. Nisam bio odveć uznemiren, jer 
su povrede srećom bile lake. 


Kad smo obavili taj posao, upitali smo se kamo da noću smjestimo 
zarobljenike. Htio sam im olakšati položaj ali se Tangua na mene 
izderao: 


— Ti psi pripadaju nama i samo ja mogu odrediti što će biti s njima. 

— No, što? — upitao sam. 

— Jer želimo napasti njihova sela, a očekuje nas dugi put i ne 
možemo ih vući sa sobom, vezat ćemo ih odmah za mučenički stup. 

— Sve? 

— Sve. 

— To ne vjerujem. 

— Kako to? 

— Prevario si se. 

— Kada? 

— Kad si rekao da Apači pripadaju vama. To nije istina. 

— Istina je. 

— Ne. Po zakonu prerije zarobljenik pripada onome tko ga je 


pobijedio. Vi uzmite Apače koje ste savladali. Nemam ništa protiv. Oni 
koje smo mi uhvatili pripadaju nama. 


— Uf, uf! Kako pametno govoriš. Vi vjerojatno želite zadržati Inču- 
čunu i Winnetoua. 


— Da. 

— A ako to Tangua ne dopusti? 

— Dopustit ćeš! 

Govorio je neprijateljskim glasom, a ja sam odgovarao mirno i 


odrješito. Tada je izvukao nož, zario ga do drške u zemlju i prijeteći 
me pogledao. 


— Ako stavite ruku na ijednog Apača, vaše će tijelo izgledati kao 
mjesto u koje je zariven nož. Tangua je govorio. Howgh! 


Mislio je to ozbiljno. Ali ipak sam mu htio pokazati da se ne plašim. 
No, Sam Hawkens me upozoravao pogledom i ja sam odlučio da šutim. 


Vezani Apači ležali su oko vatre i bilo bi najjednostavnije da su 
tamo i ostali jer bismo ih tako lakše mogli čuvati. Ali Tangua je htio 
pokazati da ih drži svojim vlasništvom i zato je zapovjedio da ih 
uspravne svežu za obližnja stabla. 

Lako je zamisliti da s njima nisu nježno postupali. Kiowe su 
postupali bezobzirno i htjeli su im nanijeti što više bola. Apači su to 
šuteći podnosili. Najokrutnije su postupali s poglavicom i 
Winnetouom kojima su remenje toliko zategli daje gotovo krv potekla 
iz otečenog mesa. 

Bilo je nemoguće da se ijedan zarobljenik sam oslobodi. Ipak je 
Tangua postavio stražare oko logora i zapovjedio da se potraže apački 
konji. 

Vatra je ponovo gorjela na unutarnjem rubu travnjaka. Ležali smo 
uokolo, ali podalje od Kiowa da njihova prisutnost ne bi otežala 
spašavanje Winnetoua i njegovog oca. No nisu ni pomišljali da dođu k 

nama. Već od samog početka bili su neprijateljski raspoloženi prema 
nama, a poslije rječkanja s njihovim poglavicom još su se više 
namrštili. Hladni i prezimi pogledi kojima su nas mjerili nisu ulijevali 
povjerenje i znali smo da moramo biti sretni ako ne dođe do sukoba. 

Nedaleko od nas, dalje u savani, zapalili su nekoliko vatri oko kojih 
su logorovali. Tamo su razgovarali na jeziku svog plemena, da ih ne 
bismo mogli razumjeti, što također bijaše loš znak. Smatrali su se 
gospodarima situacije i ponašali su se poput lava koji u svojoj blizini 
podnosi nekog psića. 

Naš je naum bio otežan time što su za njega smjeli znati samo Will, 
Dick i Sam. Ostali bi se sigurno protivili, pa bi o našoj namjeri mogli 
izvijestiti Kiowe. Ležali su pored nas i mi smo se nadali da će ubrzo 
zaspati. Kasnije vjerojatno neće biti vremena za spavanje i Sam 
predloži da sada malo pridrijemamo. Dakle, legli smo i unatoč 
uzbuđenju bio sam sretan što sam ubrzo zaspao. Kasnije me Sam 
probudio. Tek je prošla ponoć. Naši su drugovi spavali, a vatra je bila 
ugašena. Kiowe su podržavali samo jednu vatru, a ostale su također 
pogasili. Mogli smo tiho razgovarati. I Stone i Parker bijahu budni. 


— Prije svega treba izvršiti izbor, jer sva četvorica se ne smijemo 
udaljiti odavde — šapne Sam. — Dovoljna su dvojica. 


— Jedan od njih bit ću svakako ja! 

— Oho, ne tako žurno, dragi sir. Stvar je opasna po život. 
— To znam. 

— I želite riskirati svoj život? 

— Da. 


— Well, vi ste dobar momak, ako se ne varam. Ali promislite o tome 
da naš uspjeh ovisi o ljudima koje odaberemo. 


— Tako je. 

— Raduje me što to priznajete, zbog toga i vjerujem da ćete se 
odreći toga da sami sudjelujete. 

— Ine mislim na to. 

— Budite razumni, gospodine! — molio je. — Ići ćemo ja i Dick. 

— Ne! 

— Vi ste novajlija. Ne razumijete se u šuljanje. 

— Možda! Ali danas ću vam dokazati da čovjek može uspjeti i u 
poslu koji ne razumije. Dovoljno je imati volje. 


— A spretnost, sir, spretnost? To ne posjedujete. Vama nedostaje 
vježba, iako možda imate taj dar. 


— Da pokušam? 

— Želite li? 

— Da. 

— Što? 

— Znate li dali Tangua spava? 

— Ne. 

— A ipak je važno da to znamo, zar ne, Same? 
— Da. Ja ću se kasnije tamo odšuljati. 
— Ne, to ću ja učiniti. 

— Vi? Zašto? 

— Zato da bih položio ispit. 

— Ah, tako! A ako vas otkriju? 


— Ne smeta jer imam ispriku. Jednostavno sam se htio uvjeriti jesu 
li stražari na mjestu. 


— U redu. Ali čemu sve to? 

— Želim da steknem vaše povjerenje. Mislim, budem li položio taj 
ispit, vi ćete me povesti sa sobom. 

— Hm! O tome još moramo razgovarati. 

— Pristajem! Ali sada idem do poglavice. 

— Ali, čuvajte se! Uhvate li vas, postat će sumnjičavi, ako ne sada a 
onda kasnije kad Winnetou bude oslobođen. Mislit će da ste to vi 
učinili. 

— I neće se prevariti. 


— Svako stablo i svaki grm koristite kao zaklon i pazite da vas vatra 
ne osvijetli! Držite se tame. 


— Poslušat ću vas. 


— Nadam se. Barem trideset Kiowa još je budno, ako se ne varam, 
ne računajući stražare. Ostanete li neopaženi, pohvalit ću vas i 
povjerovati da ćete zajedno desetak godina postati zapadnjak, iako ste 

sada još uvijek greenhorn kakva je teško naći, hihihihi. 


Zatakao sam nož i revolver dublje za pojas i odšuljao se dalje od 
vatre. Danas, kad o tome pripovijedam, svjestan sam odgovornosti 
koju sam tada preuzeo i smionosti pothvata. Naime, ja i nisam imao 
namjere da se došuljam do Tangue. 


Ne, zavolio sam Winnetoua i htio sam mu to dokazati činom koji 
dovodi u pitanje i moj život. Sada je bio najpogodniji čas, trebalo ga je 
osloboditi i ja sam to htio učiniti sam. Međutim, u igru je upao Sam sa 
svojim sumnjama. Namjeravao je to obaviti zajedno s Dickom 
Stoneom. Ako i položim ispit koji sam predložio, Sam neće biti manje 
sumnjičav. Zbog toga sam odlučio da ga ne nagovaram. Dakle, nisam 
htio Tangui nego Winnetouu. 


Pritom, naravno, nisam riskirao samo svoj život nego i život svojih 
drugova. Uhvate li me, i s njima i sa mnom bit će gotovo. 


O šuljanju sam bio čitao, a otkako sam se nalazio na Zapadu, 
mnogo sam o tome slušao. Sam mi je pokazao i objasnio kako se to 
radi, a ja sam marljivo vježbao, no još uvijek nisam bio osobito 
spretan. Ipak, vjerovao sam u uspjeh svog pothvata. 

Ležao sam u travi i šuljao se prema grmlju. Od našeg mjesta do 
stabla o koje su bili privezani Inču-čuna i Winnetou bilo je otprilike 
pedeset koraka. Tlo sam smio dodirivati samo vršcima prstiju i 
čizmama, a za to je bila potrebna prilična snaga i izdržljivost prstiju i 
palaca. Tu snagu još nisam imao i zbog toga sam puzao na koljenima i 
laktovima poput životinje. Rukama sam najprije opipavao teren da ne 
bih naišao na neku suhu granu koja bi se mogla slomiti i odati me 
pucketanjem. Kad bih naišao na granje, najprije bih ga spleo da mi ne 
smeta. Napredovao sam polako. 

Apači bijahu vezani za stabla s obje strane travnjaka. Poglavica i 
njegov sin bijahu lijevo od našeg logora, na rubu jezičca, a nekoliko 
koraka udaljen od njih sjedio je Indijanac koji je stražario. To je 
otežavalo moju zadaću, ali ja sam već smislio kako ću barem načas 
skrenuti njegovu pažnju. Bilo mi je potrebno sitno kamenje, ali čini se 
da ga ovdje nije bilo. 

Za pola sata prevalio sam otprilike polovicu puta. Zamislite, pola 
sata za dvadeset i pet koraka! Tada sam pogledao u stranu gdje je 
nešto svjetlucalo. Otpuzao sam onamo i ugledao malu udubinu 

duboku pola metra i ispunjenu pijeskom. Kad je jednom kiša naplavila 
mali potok i jezero, voda se prelila, ispunila udubinu i nanijela pijesak. 
Napunio sam džep i krenuo dalje. 


Ponovo je prošlo pola sata i ja sam se konačno našao iza 
Winnetoua i njegova oca, možda četiri koraka od njih. Stabla o koja su 
bili privezani meni okrenuti leđima, bijahu tanja od čovjeka. Ne bih im 
se mogao približiti da srećom pri korijenu stabla nije bilo granja s 
lišćem koje me moglo sakriti od stražareva pogleda. Treba spomenuti 
i to da se nekoliko koraka desno od stražara nalazio bodljikavi grm. 


Najprije sam se odšuljao do iza Winnetoua i nekoliko časaka 
mirovao promatrajući stražara. Činilo se da je umoran i imao je 
sklopljene oči koje je s vremena na vrijeme jedva otvarao. To je bilo 
dobro. 


Prvo je trebalo znati na koji je način Winnetou vezan. Oprezno 
sam opipao njegovu nogu. Morao je to osjetiti i plašio sam se da će to 
pokazati nekim znakom koji bi me mogao odati. Ali to se nije dogodilo. 
Bio je isuviše mudar i priseban. Noge su mu bile vezane oko gležnjeva 
i remenom privezane za stablo. Bijahu, dakle, potrebna dva reza 
nožem. 


Zatim pogledah gore. Pri odsjaju vatre vidio sam da su mu ruke 
remenom vezane o drvo. Tu je bio dovoljan samo jedan rez. 


Sada sam se sjetio okolnosti o kojoj ranije nisam razmišljao. Ako 
oslobodim Winnetoua, mogao sam očekivati da će odmah pobjeći i 
time mene dovesti u opasnost. Razmišljao sam kako da to spriječim, 
ali rješenja nisam našao. Trebalo je riskirati i pobjeći zajedno s njim. 

Ali podcijenio sam Winnetoua! Premalo sam ga poznavao. Kad 
smo kasnije razgovarali o njegovu oslobođenju, on mi je pričao što je 
tada mislio. Kad je osjetio moju ruku, vjerovao je da je to neki Apač. 
lako su svi bili zarobljeni, postojala je mogućnost da ih je slijedio neki 
uhoda ili glasnik koji je nosio vijest o glavnoj četi. Winnetou je bio 
siguran da će ga osloboditi i čekao je da nož zasiječe, ali je odmah 
odlučio da neko vrijeme sačeka, jer nije htio bježati bez oca, niti je htio 
spasioca dovesti u opasnost. 


Presjekao sam najprije oba donja remena. Gornji nisam mogao 
dohvatiti iz ležećeg stava. Da sam i mogao, trebalo je da budem 
oprezan da ne bih povrijedio Winnetoua. Morao sam, dakle, ustati. 

Sada je prijetila opasnost da me primijeti stražar. Da bih odvratio 
njegovu pažnju, ponio sam pijesak. Naravno, sitni kamenčići bili bi 
djelotvorniji. Posegao sam rukom u džep i bacio pijesak pored 
Winnetoua i stražara u bodljikav grm. Šušnulo je, Crvenokožac se 
okrenuo, ali se brzo smirio. Drugi je sušanj izazvao njegovu pozornost. 
U grmlju je moglo biti otrovnih zmija. Ustao je, približio se grmu i 
pažljivo ga promotrio okrećući nam leđa. Brzo sam ustao i presjekao 
remen. Pritom sam ugledao divnu Winnetouovu kosu koja je u teškim 
uvojcima padala niz njegova leđa. Brzo sam lijevom rukom uhvatio 
manji pramen, odsjekao ga i ponovo legao na zemlju. 


Zašto sam to učinio? Da bih mogao dokazati da sam ja oslobodio 
Apača. 

Na moju radost Winnetou se nije ni pomakao. Stajao je kao i prije. 
Omotao sam kosu poput prstena oko prsta i stavio je u džep. Zatim 
sam se odšuljao do Inču-čune i na isti način pregledao njegovo 
remenje. Bio je vezan poput Winnetoua i nije se pomakao kad sam ga 
dotakao. Najprije sam presjekao remenje nogu, zatim sam na isti način 
odvratio pažnju stražara i oslobodio mu ruke. Ni tada se nije 
pomakao.Sjetio sam se da će biti bolje ako remenje ne ostane na 
zemlji. Kiowe neće znati kako su Apači oslobođeni. Nađu li remenje, 
mogli bi u nas posumnjati. Zbog toga sam pokupio remenje i krenuo 
natrag. 

Trebalo je požuriti. Kad poglavice nestanu, stražari će dići uzbunu 
i bit će bolje ako ja ne budem u blizini. Najprije sam se odšuljao u 
grmlje gdje sam se bez opasnosti mogao uspraviti. Tamo sam zakopao 
izdajničko remenje i istresao pijesak iz džepa. Zatim sam se vratio u 
logor. Ponovo sam stao puzati. 

Moji su drugovi bili veoma zabrinuti. Kad sam ponovo ležao među 
njima, šapne mi Sam: 

— Plašili smo se, sir. Znate li koliko vas dugo nije bilo? Preko dva 
sata. 


— Da. Pola sata onamo, pola sata ovamo i čitav sat ondje — lagao 
sam. 


— Zašto ste ostali tako dugo? 
— Da bih saznao spava li poglavica. 

— Išto ste učinili? 

— Dugo sam ga promatrao i kad se nije micao, bio sam uvjeren da 
spava. 

— Ah, lijepo. Jeste li čuli, prijatelji? Da bi saznao spava li poglavica, 
zurio je u njega čitav sat, hihihihi. On je greenhorn, nepopravljiv 
greenhorn. Zar nemate mozga u glavi kad se ničeg boljeg niste sjetili? 
Sigurno ste putem naišli na neke grančice, zar ne? 

— Da. 

— Onda je trebalo da na poglavicu bacite malo zemlje ili takvu 
grančicu. Budan, on bi se pomaknuo. Ali vi ste bacali poglede čitav sat, 
hihihihi. 

— Može biti, ali ispit sam ipak položio. 

Dok sam govorio, napeto sam promatrao Apače. Čudio sam se što 
još uvijek stoje uza stabla. Ali Winnetou je mislio da je spasitelj 
oslobodio najprije njega, pa oca i sada je očekivao neki znak od 
neznanca. Jednako je mislio i njegov otac. Kako znaka nije bilo, 
iskoristio je Winnetou trenutak kad je stražar sklopio oči i pomaknuo 
ruku da bi ocu pokazao da nije vezan. Inču-čuna učini isto. Sada su 
znali na čemu su i začas su se izgubili. 

— Da, ispit ste položili — kimne glavom Sam. — Promatrali ste 
poglavicu čitav sat i nisu vas uhvatili. 

— Znači, možete mi vjerovati da mogu stići i do Winnetoua. 

— Hm, mislite li da ih možete osloboditi zureći u njih? 

— Ne. Presjeći ćemo remenje. 

— Govorite kao da je to lako. Zar ne vidite da je pored njih stražar. 

— Vidim. 

— On radi što i vi, zuri u njih. Vi još niste u stanju da ih oslobodite. 
To je tako teško da ni jane znam hoću li uspjeti. Pogledajte onamo, sir. 
Već i došuljati se do njih pravo je majstorstvo, a onda... za ime božje, 
što je to? 

Pogledao je u smjeru Apača i zašutio jer su upravo tog časa nestali 
iza stabla. Ponašao sam se kao da to ne vidim. 

— Što se dogodilo? — šapnuo sam. — Zašto šutite? 

— Zašto? Jer... je li to istina ili se varam? 

Trljao je oči i užasnuto gledao. 

— Da, good luck, istina je! Dick, Will, pogledajte da li još vidite 
Winnetoua ili Inču-čunu. 

Pogledali smo onamo kad je poskočio i stražar i prodorno kriknuo. 
To je probudilo sve spavače. Stražar je nešto vikao i podigla se 
neopisiva galama. Svi su potrčali do drveća. I bijelci. Pošao sam za 
njima jer sam se morao ponašati kao da sam i ja iznenađen. Više od 
dvije stotine ljudi motalo se oko mjesta na kome su bjegunci čas prije 
stajali privezani. Pritom su tako urlali da mi je bilo jasno što me čeka 
ako saznaju istinu. Konačno je Tangua naredio da se smire i izdao 
nekoliko zapovijedi poslije čega se polovica ljudi raštrkala po savani 
da bi tamo, iako je bila tama, tražili bjegunce. Poglavica se gotovo 
pjenio od bijesa. Udario je neopreznog stražara šakom u lice, strgnuo 
mu vrećicu s medicinom s vrata i zatim je stao gaziti nogama. Time je 
jadan momak izgubio čast. 


Riječ medicina nema u Indijanaca nikakve veze s ljekarijama i 
stala se upotrebljavati tek pošto su se bijelci pojavili u njihovim 
krajevima. Lijekovi bijelaca bijahu im nepoznati i oni su njihovo 
djelovanje držali posljedicom čarolije, tajne koja je u vezi s 
nadnaravnim. Otada su Indijanci sve što im se činilo čarolijom nazivali 
medicinom. Svako je pleme za tu riječ imalo svoj izraz. Na narječju 
Mandana kaže se hopeneš, na jeziku Tuskarora yunnu kwet, Crne 
noge govore nahtowa, Siouxi wakon, a Arikare warutih. 


Svaki odrasli muškarac, svaki ratnik ima svoju medicinu. Mladić 
koji želi da bude primljen među ratnike, odlazi na neko vrijeme iz 
kruga obitelji i živi sam. On posti, gladuje i gotovo ne pije vodu. 
Razmišlja o svojim nadama, željama i planovima. Napor duha spojen 
s tjelesnim odricanjem dovodi ga u neko grozničavo stanje, tako da 
više ne razlikuje privid od stvarnosti. On vjeruje da dobiva tajnovite 
upute. San je za njega nadzemaljsko očitovanje. U takvom stanju on 
čeka da mu se u snu ili na javi prikaže neki predmet i taj predmet za 
njega postaje svet, on je njegova medicina. Ako se radi o šišmišu, on 
neće mirovati sve dok ga ne uhvati. Ukoliko mu to uspije, on se vraća 
plemenu i predaje ga vraču koji ga priredi. Zatim ga nosi u vrećici za 
medicinu kao svoje najdragocjenije vlasništvo. Izgubljena medicina 
izgubljena je čast. Takav nesretnik može vratiti ugled samo ako ubije 

slavnog neprijatelja i pokaže njegovu medicinu. Tada ona postaje 
njegovom novom medicinom. 

Lako je zamisliti kakva je to kazna bila kad je stražara oduzeta 
medicina. Nije rekao ni riječi, uzeo je pušku i izgubio se u šumi. Od 
danas on je mrtav za svoje pleme i oni će ga ponovo primiti ako ispuni 
već spomenuti uvjet. 

Ali poglavičin bijes nije bio upućen samo protiv stražara već i 
protiv mene. Prišao mi je i viknuo: 

— Ti si ta dva pseta htio za sebe. Sada trči za njima i uhvati ih. 

Htio sam se okrenuti bez odgovora kad on uhvati moju raku. 

— Jesi li čuo što ti je Tangua zapovjedio? Treba da ih slijediš! 

Odgurnuo sam njegovu raku. 

— Zapovjedio? Ti meni zapovijedaš? 

— Da, jer Tangua je poglavica ovog logora i treba da ga slušate. 

Tada sam izvadio iz džepa limenu kutiju i zaprijetio: 

— Hoćeš li da ti dam pravi odgovor i da te zajedno s tvojim 


ratnicima bacim u zrak? Reci jošjednu riječ koja mi se ne sviđa i uništit 
ću sve vas ovom medicinom. 


Zanimalo me hoće li uspjeti moja lukavština. I te kako je djelovala! 
Tangua je uzmakao i viknuo: 


— Uf, uf! Zadrži svoju medicinu i budi pseto kao svaki Apač. 


Bila je to uvreda koju ne bih otrpio da nisam morao misliti na 
njegovo uzbuđenje i nadmoć u ljudima. Mi bijelci vratili smo se u svoj 
logor i raspravljali o događaju. Nitko nije znao rješenje. Šutio sam i 
nisam svoju tajnu otkrio ni Samu, ni Dicku, ni Willu. U sebi sam se 
radovao što znam rješenje tajne koja je drugima tako zagonetna. 
Winnetouov pramen kose nosio sam poput talismana na svim svojim 
putovanjima, a imam ga i danas. 

10. BRZI NOZ 


onašanje Kiowa bilo je takvo da smo strepili za svoju sigurnost. 

Zbog toga smo se prije spavanja dogovorili da će netko od nas 

stražariti. Crvenokošci su primijetili tu mjeru opreza i bijahu još 
neprijazniji. 

Kad je svanulo, stražari su nas probudili. Vidjeli smo da Kiowe 
ponovo traže apačke konje, kao i tragove odbjeglih zarobljenika koje 
noću nisu mogli otkriti. Konačno su našli trag bjegunaca i slijedili ga: 
vodio je do mjesta gdje su neprijatelji ostavili svoje konje. Inču-čuna i 
Winnetou odjahali su sa stražarima, ali nisu poveli ostale konje. Kad 
smo to saznali, Tangua se razbjesnio jer je spoznao koliko je kobno 
bilo što ranije nisu otkrili apačke konje i stražare. Sam Hawkens me 
lukavo pogledao: 

— Možete li zamisliti, sir, zašto su Winnetou i Inču-čuna ostavili 
životinje? 

— Da. To nije teško pogoditi. 

— Oho! Greenhorn kao vi ne smije sebi utvarati da će odmah doći 
do pravilnog zaključka. Potrebno je iskustvo da bi se odgovorilo na 
moje pitanje. 

— Imam ga. 

— Vi? Iskustva? Htio bih znati odakle. Možete li mi to reći? 

— Zašto ne? Moje iskustvo dugujem knjigama. 

— Opet vaše knjige. Možda ste i pročitali nešto što vam ovdje može 
koristiti, ali ipak ne treba da vjerujete kako ste mudrost grabili 
velikom žlicom. Odmah ću vam dokazati da baš ništa ne znate. Dakle, 
zašto su bjegunci poveli samo vlastite konje? 

— Zbog zarobljenika. 

— Ah. Zašto? 

— Jer će tim ljudima njihovi konji biti potrebni. 

— Mislite? Kako zarobljenicima mogu biti potrebni konji? 

Njegovo me ispitivanje nije povrijedilo. Bio je takav čovjek i ja 
sam to znao. 

— Može se dogoditi dvoje — objasnio sam. — Ili će se Inču-čuna i 
Winnetou ubrzo vratiti sa svojim Apačima da bi oslobodili 
zarobljenike, ili će Kiowe ranije otići i sa zarobljenicima napustiti ovaj 
kraj. U prvom slučaju bolje je konje ostaviti ovdje, u drugom se 
također olakšava položaj zarobljenika, jer mogu jahati. Još uvijek 
postoji mogućnost da ih se i putem oslobodi. Kad ne bi imali konje, 
morali bi pješačiti, a Kiowe, da bi izbjegli naporan transport, mogli bi 
ih ovdje odmah ubiti. 

— Hm, toinije bilo tako glupo. Ali zaboravili ste treći slučaj. Možda 
će Kiowe poubijati svoje zarobljenike iako su konji ovdje. 

— Ne, to nije moguće. 

— Ne? Kako to možete tvrditi, ako to ja smatram mogućim? 

— Jer je, čini se, taj Sam zaboravio da sam i ja ovdje. 

— Ah, vi ste ovdje? Ma nemojte. Uvjereni ste da je vaše cijenjeno 
prisustvo izvanredan događaj? 

— Ne. Želim reći da ja neću dopustiti da se to dogodi. 

— Nećete dopustiti da se to dogodi? Što ste vi važan momak, 
hihihihi. Kiowa ima dvije stotine, a vi ste sami i želite ih spriječiti da 
učine ono što žele. 

— Nadam se da neću biti sam. 

— Ne? Na koga još računate? 

— Na vas, i na Dicka Stonea i Willa Parkera. Čvrsto vjerujem da 
biste se vi suprotstavili takvom masovnom ubojstvu. 


— Tako! Dakle, ipak nam vjerujete! Zahvalan sam vam, jer doista 
je vrijedno uživati povjerenje takvog čovjeka. Doista sam ponosan, 
ako se ne varam. 

— Čujte, Same, govorim ozbiljno i nemam se namjere šaliti. Kad su 
u pitanju toliki životi, šala mora prestati. 

— Doista mislite ozbiljno? E, onda se moram uozbiljiti. Ali kako to 
zapravo zamišljate? Na ostale ne možemo računati. Četvorica protiv 
dvije stotine Kiowa. Mislite li da bi to za nas moglo dobro završiti? 


— Ne govorim o svršetku. U svom prisustvu neću trpjeti takav 

zločin. 

— Ipak će tako završiti, samo s jednom razlikom što ćete i vi biti 
ubijeni. Možda se želite pouzdati u svoje novo ime Old Shatterhand? 
Šakom ne možete oboriti dvije stotine Kiowa. 


— Glupost! Nisam ja odabrao to ime i znam da četvorica ne mogu 
ništa protiv dvije stotine. Ali zar je potrebna sila? Lukavstvo je često 
bolje. 

— Tako? I to ste pročitali? 

— Da. 


— Točno! I od toga ste postali pametni. Doista bih volio da ste 
lukavi. Kakvo bi onda bilo vaše lice. Kažem vam, ovdje se lukavstvom 
ništa ne može postići. Crvenokošci će učiniti što budu htjeli ne brinući 
se jesu li nam lica prijeteća ili lukava. 


— Dobro! — rekao sam zlovoljno. — Vidim da se u vas ne mogu 
pouzdati pa ću sam sve obaviti. 


— Za ime božje, ne pravite gluposti. Sami ne možete ništa već se 
morate ravnati prema nama. Nisam rekao da se neću zauzeti za Apače, 
ali nikada nisam glavom udarao u debeli zid. Jer zid je uvijek tvrđi od 
glave. 

— Ni ja nisam htio reći da želim učiniti nemoguće. Još ne znamo što 
su odlučili Kiowe pa se još ne moramo brinuti. Budemo li kasnije 
prisiljeni da stupimo u akciju, već će se naći neki izlaz. 

Sam Hawkens je zamišljeno gledao preda se. 

— Možda. Ali u to se oprezan čovjek ne smije pouzdati. Ono što tek 
treba naći nije sigurno. Pred nama je određeno pitanje: što ćemo 
učiniti ako oni budu htjeli poubijati Apače? 

— Nećemo to dopustiti. 

— Time niste ništa rekli. Izrazite se jasnije. 

— Mi ćemo se protiviti. 

— Time ništa nećemo postići. 

— Onda ću prisiliti poglavicu da me posluša. 

— Kako? 

— Ne bude li išlo drukčije, zarobit ću ga i staviti mu nož pod grlo. 

— [ubiti ga? 

— Ako me ne posluša. 

— Do vraga, vi ste brzopleti — vikne Sam uplašeno. — Vi ste to 
kadri učiniti. 

— Uvjeravam vas da ću to učiniti. 

— To je... to je — zašutio je. Njegovo ozbiljno i uplašeno lice kao da 
se preobrazilo. — To čak nije ni tako loše. Staviti nož pod grlo 
poglavici vjerojatno je jedini način da nas posluša. Istina je, i taj 
greenhorn može imati takozvanu ideju. Zapamtit ćemo to. 

Htio je nastaviti, ali nam je pristupio Bancroft i zatražio od mene 
da nastavim s radom. Glavni inženjer imao je pravo. Nije trebalo gubiti 
ni časa, da bismo završili s mjerenjem prije nego što se vrate Inču- 
čuna, Winnetou i njihovi ratnici. 

Do podneva smo naporno radili. Tada je došao Sam Hawkens i 
promrmljao: 

— Na žalost, moram vas smetati. Čini se da Kiowe imaju neke 
namjere sa zarobljenicima. 

— Neke? To je veoma neodređeno. Ne znate li što žele? 

— Mogu pretpostaviti. Žele ih poubijati na mučeničkim stupovima. 

— Kada? Kasnije ili odmah? 

— Dakako, brzo, inače ne bih došao ovamo. Završili su sve 
pripreme pa osnovi kojih zaključujem da će Apači biti mučeni u 
najskorije vrijeme. 

— Gdje je poglavica? 

— Među svojim ratnicima. 

— Moramo ga udaljiti od njih. Hoćete li to učiniti, Same? 

— Da. Ali kako? 

Pogledao sam iza sebe. Kiowe više nisu bili tamo gdje i jučer. 
Slijedili su naše mjeračke radove i smjestili se na rubu prerijske 
šumice. Rattler i njegovi drugovi bijahu s njima, a Sam Hawkens se sve 
do maločas muvao u njihovoj blizini, dok su Stone i Parker sjedili 
pored mene. Između Crvenokožaca i mene nalazilo se grmlje 
prikladno za moju namjeru, jer Kiowama nije dopuštalo da vide što se 
u nas zbiva. Predložio sam Samu: 

— Recite mu jednostavno da mu moram nešto reći, ali da ne mogu 

napustiti posao. On će doći. 
— Nadam se. A ako sa sobom povede i nekoliko svojih ljudi? 


— Njih prepuštam vama, Stoneu i Parkeru. Ja preuzimam 
poglavicu. Spremite remenje da ga svežemo. Sve treba obaviti brzo i 
mirno. 


— Well! Ne znam je li dobro to što smjerate. No, kako nemam bolje 
ideje, neka bude po vašoj volji. Riskiramo živote, ali kako još nemam 
volje da umrem, mislim da ćemo se izvući s nekoliko modrica, hihihihi. 

Udaljio se smijuljeći se. 

Moji drugovi nisu radili daleko od mene, ali nisu mogli čuti naš 
razgovor. Smatrao sam suvišnim da im bilo što kažem, jer sam bio 
uvjeren da bi nas spriječili. Više su cijenili svoj život nego živote 
zarobljenih Apača. 

Znao sam koliko je naš pothvat rizičan. Jesam li imao pravo Dicka 
i Willa uvući u opasnost, a da ih prije toga ne obavijestim? Ne. Pitao 
sam ih žele li sudjelovati i njihov je odgovor glasio kao što sam i 
očekivao. 


— Svakako, sir! —vikne Dick Stone. — Zar nas držite lopovima koji 
na cjedilu ostavljaju druga u nevolji? To što spremate pravi je 
zapadnjački pothvat i mi ćemo sudjelovati s oduševljenjem. Zar ne, 
stari Wille? 

— Da — kimne i Parker. — Htio bih vidjeti da se nas četvorica 
nismo kadri sukobiti s dvije stotine Indijanaca. Već se radujem kako 
će urlati, a ipak nam neće moći ništa. 

Mirno sam radio sve dok mi Stone nije doviknuo: 

— Pripremite se, sir! Dolaze! 

Okrenuo sam se. Sam je dolazio s Tanguom. Na žalost, s njima su 
bila i tri Crvenokošca. 

— Svaki na jednoga — rekao sam— moj je poglavica! Uhvatite ih 
za vrat da ne bi mogli vikati. Ali najprije sačekajte mene. 

Polako sam pošao u susret Tangui; Stone i Parker su me slijedili. 
Kad smo se sreli, stajali smo tako da nas je grm skrivao od ostalih 
Kiowa. Poglavica je bio ljut i zarežao je na mene: 

— Bijelac koji se zove Old Shatterhand pozvao je Tanguu. Zar si 

zaboravio da je on poglavica Kiowa? 

— Ne. 

— Onda si morao doći k njemu. No, kako si tek kratko vrijeme u 
ovoj zemlji, pa tek treba da naučiš kako se poštuje poglavica, oprostit 
će ti Tangua ovu pogrešku. Što želiš reći? Govori kratko jer poglavica 
nema vremena. 

— Imaš li neki važan posao? 

— Želimo apačke pse naučiti da zavijaju. 

— Kada? 

— Sada. 

— Zašto tako brzo? Mislio sam da ćeš zarobljenike povesti kao 
taoce u vaše wigwame da bi tamo umrli u nazočnosti vaših žena i 
djece. 

— Mislili smo o tome. Ali oni bi nam smetali u ratnom pohodu. 
Zbog toga već danas moraju umrijeti. 

— Molim te da to ne učiniš. 

— Uzalud moliš! — izderao se on. 

— Nećeš li sa mnom govoriti jednako ljubazno kao i ja s tobom? — 
upitao sam ga. — Izrekao sam samo molbu. Da sam ti namjeravao 
zapovijedati, možda bi imao razloga da budeš grub. 

— Tangua ništa ne želi čuti, ni molbu, ni zapovijed. Nijedan bijelac 
neće promijeniti njegovu odluku. 

— Možda hoće. Imate li pravo ubiti zarobljenike? Znam tvoj 
odgovor i ne želim se o tome prepirati. Ali razlika je umire li čovjek 
brzo ili polako. Mi nećemo dopustiti da se to u našoj prisutnosti 
dogodi. 

Uspravio se i prezirno odgovorio: 

— Nećete dopustiti? Što ti misliš tko sam ja? Ti si prema Tangui 
poput žabe koja se bori protiv medvjeda Stjenovitih planina. 
Zarobljenici su naše vlasništvo i poglavica će s njima učiniti što želi. 

— S našom pomoći dospjeli su vama u ruke i stoga i mi na njih 
imamo neko pravo. Mi želimo da ostanu živi. 

— Želi što hoćeš, bijelo pseto. Tangua se smije tvojim riječima. 
Pljunuo je i htio se okrenuti. Pogodila ga je moja šaka i on se sruši. 

Ali bio je tvrde glave i nije bio do kraja omamljen. Htio je ponovo 
ustati. Morao sam se sagnuti da mu zadam još jedan udarac i stoga 
načas nisam mogao paziti na ostale. Kad sam se ponovo uspravio, 
ugledao sam Sama Hawkensa kako kleči nad Crvenokošcem koga je 
uhvatio za vrat. Stone i Parker borili su se s drugim. Treći je glasno 
vičući pobjegao. Požurio sam Samu u pomoć i kad smo svezali 
njegovog Kiowu, Dick i Will su već savladali svog neprijatelja. 

— To nije bilo mudro od vas — rekao sam. — Zašto ste trećemu 
dopustili da pobjegne? 

— Stone i ja zgrabili smo istog čovjeka — rekao je Parker. — 
Izgubio sam samo dvije sekunde, ali to je bilo dovoljno da momak 
pobjegne. 

— Nije važno — tješio me Sam. — Ples će nešto ranije započeti. 
Time nećemo razbijati glavu. Za dvije do tri minute Crvenokošci će biti 
ovdje. Moramo se postarati da između nas i njih ostane slobodan 
prostor. 

Brzo smo svezali poglavicu. Mjernici su sa strahom promatrali što 
činimo. Dotrčao je glavni inženjer i užasnuto viknuo: 

— Što vam pada na um, ljudi? Što su vam Indijanci učinili? Sve će 
nas pobiti. 

— Svakako, sir, ukoliko ne požurite k nama — rekao je Sam. — 
Skupite ljude i dođite ovamo. Mi ćemo vas štititi. 

— Vi nas? 

— Šutite! — upadne mu mali u riječ. — Točno znamo što radimo. 
Ne budete li s nama, bit ćete izgubljeni. Dakle, brzo! 


Podigli smo tri svezana Indijanca i brzo ih odnijeli nešto dalje u 
otvorenu preriju gdje smo stali i položili ih na zemlju. Bancroft je s 
trojicom mjernika pošao za nama. Izabrali smo mjesto na otvorenom, 
jer smo tako bili sigurniji. 

— Tko će govoriti sa Crvenokošcima kad dođu. Da ja govorim? — 
upitao sam. 

— Ne, sir — odluči Sam. — Govorit ću ja, jer vi još ne vladate 
poluindijanskom papazjanijom. Ali pomagat ćete mi ponašajući se kao 
da želite ubiti poglavicu. 

Tek što je to izgovorio, začuli smo bijesne povike Kiowa i nekoliko 

časaka kasnije pojavili su se kraj grmlja koje je bilo neka vrst zavjese. 
Trčali su prema nama. No kako svi nisu bili jednako brzi, nisu dolazili 
u gomili već jedan za drugim. Za nas je to bilo povoljnije jer su nas tako 
teže mogli zaustaviti. 

Sam Hawkens im pođe u susret. Podigao je ruke u zrak u namjeri 
da ih zaustavi. Čuo sam kako im je nešto viknuo, ali ga nisam razumio. 
Nisu ga odmah poslušati i morao je nekoliko puta ponoviti naredbu. 
Tek tada su prvi Kiowe stali. Govorio je i pokazivao u našem smjeru. 
Rekao sam Stoneu i Parkeru da usprave poglavicu i prijeteći sam u 
njega upravio nož. Kiowe su vrisnuli od užasa. 

Sam je i dalje govorio. Ubrzo je istupio jedan Crvenokožac, 
zamjenik poglavice, i zajedno s malim lovcem polako krenuo prema 
nama. Kad su stigli, pokazao je Sam na zarobljenike i rekao: 

— Vidiš da sam govorio istinu. Oni su u našoj vlasti. 

Zamjenik ih je promatrao suzdržavajući bijes. 

— Ratnici su još živi, ali čini se da je poglavica mrtav! — rekao je 
zatim. 

— Nije mrtav. Oborila ga je Old Shatterhandova šaka i zato je bez 
svijesti. No brzo će se osvijestiti. Sjedi i pričekaj. Kad se poglavica 
osvijesti i bude sposoban da govori, savjetovat ćemo se. Ali ako netko 
od Kiowa digne oružje, Old Shatterhandov nož probost će Tanguino 
srce. 

— Zašto napadate nas koji smo vaši prijatelji? 

— Prijatelji? Ni sam ne vjeruješ u to. 

— Zar nismo s vama popušili lulu mira? 

— Da, ali tom se miru ne može vjerovati. 

— Zašto ne? 

— Zar je običaj Kiowa da vrijeđaju svoje prijatelje i braću? 

— Ne. 

— No, vaš je poglavica uvrijedio Old Shatterhanda. Znači, nismo 
braća. Ali evo, on se miče. 

Tangua, koga su Stone i Parker ponovo polegli, zaista se 
pomaknuo. Ubrzo je otvorio oči i pogledao prisutne kao da se polako 
prisjeća što se dogodilo. 

— Uf, uf! — viknuo je. — Old Shatterhand je oborio Tangueu. Tko 
ga je vezao? 

— Ja — rekao sam. 

— Skinite remenje. Poglavica to zapovijeda. 

— Prije ti nisi čuo moju molbu, sada ja ne slušam tvoju zapovijed. 
Ti nam ne možeš zapovijedati. 

Njegove su me oči bijesno odmjerile. 

— Šuti, dječače, inače će te Tangua smrviti. 

— Za tebe bi bilo bolje da šutiš. Ti si me maloprije uvrijedio i zato 


si kažnjen. Old Shatterhand ne dopušta da ga nazivaju žabom i bijelim 
psetom. Ne budeš li pristojan, bit će ti još gore. 

— Tangua zahtijeva da ga se oslobodi. Ne budeš li poslušao, naši će 
Vas ratnici sravniti sa zemljom. 

— Ne budi smiješan. Ti bi stradao prvi. Slušaj što ti želim reći! 
Tamo stoje tvoji ljudi. Podigne li samo jedan makar i nogu u namjeri 
da nam bez našeg dopuštenja priđe, ovaj će se nož zariti u tvoje srce. 
Howgh! 

Prislonio sam nož na njegove grudi. Morao je shvatiti da se nalazi 
u našoj vlasti i da moje riječi nisu bile prazna prijetnja. Neko vrijeme 
nismo ništa govorili. Tangua je nastojao savladati bijes i zatim nas 
nešto mirnije upita: 

— Što želiš od Tangue? 

— Isto što i prije: da ne ubijaš Apače na mučeničkom stupu. 

— Možda čak želite da ostanu živi? 

— Kasnije s njima učinite što želite. Ali dok smo mi ovdje, ne smije 
im se ništa dogoditi. 

Ponovo je šutio neko vrijeme. Iako mu je lice bilo premazano 
ratnim bojama, moglo se vidjeti kako ga mijenja mržnja, bijes i 
zluradost. Vjerovao sam da će pregovaranje duže trajati i zbog toga 
sam se začudio što je odjednom popustio. 


— Neka bude kako želiš. Da, Tangua će učiniti i više, ako pristaneš 
na jedan prijedlog. 

— Kakav je to prijedlog? 

— Najprije ti poglavica mora reći da se on ne plaši tvoga noža. Ti 

se i ne bi usudio da ga ubiješ jer bi te istog časa pregazili njegovi 
ratnici. Koliko god hrabri bili, dvije stotine protivnika ne možete 
savladati. Dakle, Tangua ismijava mogućnost da bi mogao biti ubijen. 
On bi mogao mirno reći da neće ispuniti tvoj zahtjev, a ti mu ipak ništa 
ne bi smio učiniti. Ipak, apački psi neće umrijetina mučeničkom stupu. 
Tangua se čak obvezuje da ih uopće neće ubiti ako pristaneš da se za 
njih boriš na život i smrt. 

— S kim? 

—S jednim ratnikom koga će imenovati poglavica. 

— Kojim oružjem? 

— Samo nožem. Ako te ubije, umrijet će i Apači. Ako ti savladaš 
njega, ostat će živi. 

— I bit će oslobođeni? 

— Da. 

Mogao sam pretpostaviti da nešto snuje. Vjerojatno me smatrao 
najopasnijim bijelcem i stoga me se htio riješiti. Jasno je bilo da će 
odabrati nekog majstora u borbi nožem. Ipak nisam oklijevao. 

— Slažem se. Dogovorit ćemo uvjete i popušiti lulu zakletve. Borba 
zatim može početi. 

— Što vam pada na um! — vikne Sam Hawkens. — Ne mogu 
dopustiti da učinite takvu glupost, sir! 

— To nije glupost, dragi Same. 

— Najveća koja postoji. U pravednoj i poštenoj borbi izgledi treba 
da su jednaki, a ovdje to nije tako. 

— Jest! 

— Ne, nije. Jeste li se ikada borili nožem? 

— Ne. 


— Eto! A vaš protivnik sigurno je neki majstor. Razmislite i o tome 
što sve ovisi o ishodu borbe. Ubije li vas, umrijet će i Apači. Bude li vaš 
protivnik ubijen, tko onda umire? Samo on. 


— Ali Apači će biti živi i oslobođeni. 
— Doista u to vjerujete? 
— Da, jer ćemo popušiti lulu, a to vrijedi kao zakletva. 

— Tko da vjeruje takvoj zakletvi? Pa kad bi sve ii bilo pošteno, vi ste 
greenhorn... 

— Prestanite s tim vašim greenhornom, dragi Same — upao sam 
mu u riječ. — Ta vi ste doživjeli da taj greenhorn uvijek zna što radi. 

Ipak je i dalje prigovarao. I Dick i Will su me stali odgovarati. Ali ja 
sam ostao pri svome. Sam na to mrko reče: 

— Dobro, što se mene tiče tresnite vašom tvrdom glavom o zid, 
nemam ništa protiv. Ali pazit ću da borba bude poštena i teško onome 
tko zaželi da nas prevari. Ustrijelit ću ga svojom Liddy, da će se 
raspasti na tisuću komada, ako se ne varam. 

Sad smo ugovorili da najednom mjestu bez trave treba u pijesku 
nacrtati broj osam. Broj s dvije nule. Svaki će se protivnik nalaziti u 
jednom krugu i za vrijeme borbe ne smije izići. Borba će biti na životi 
smrti jedan od protivnika mora umrijeti. Pobjedniku se nitko ne smije 
osvetiti. Ostali uvjeti bijahu već utvrđeni. 

Kad smo se tako složili, odriješili smo poglavicu i ja sam s njim 
popušio lulu. Zatim smo oslobodili i druga dva zarobljenika i tri 
Crvenokošca pođoše svojim ratnicima da bi ih o svemu obavijestili. 

Glavni inženjer i ostali mjernici stali su mi predbacivati. Nisam se 
na to obazirao. Ni Sam, ni Dick, ni Will nisu sa mnom bili zadovoljni, 
ali više nisu prigovarali. Hawkens je bio zabrinut. 

— Trebalo je izmisliti nešto bolje. Ali ja sam uvijek govorio da ste 
vi lakomisleni. Što imate od toga ako vas ubiju? Odajte mi to. 

— Što imam? Smrt. 

— Ništa drugo? Slušajte, ne pravite glupe šale. Smrt je posljednje 
što se čovjeku može dogoditi. 

— Nije, ima još nešto. 

— Tako? A što, na primjer? 

— Čovjek može biti pokopan. 

— Zavežite, plemeniti gospodine. Budete li me i dalje ljutili, požalit 
ću što svoju naklonost nisam dao nekom dostojnijem. 

— Doista se brinete za mene, dragi Same? 


— Dakako da se brinem. Gotovo je sigurno da ćete poginuti. Što ću 
onda ja na tome svijetu? Ta ja moram imati greenhorna s kojim se 

mogu svađati. A s kim da se svađam kad vas ubiju? 


— Svađat ćete se s nekim drugim greenhornom, na primjer s 
Willom koga također nazivate tim imenom. 

— To je lakše reći nego učiniti, jer takvog nepopravljivog 
greenhorna kao što ste vi nikad više neću naći. Parker vam nije ni 
sluga. Ali kažem vam, sir, ako vam se nešto dogoditi, upamtit će me 
Crvenokošci. Uletjet ću među njih kao bijesni Uhland. 


— Roland, kaže se Roland, dragi Same! 


— Svejedno mi je hoću li tada biti Roland ili Uhland — režao je mali 
traper. — Neću dopustiti da vas ubiju. A što je s vašom savješću, sir? 
Znam da imate dobro srce i da ne ubijate rado. Da možda ne 
namjeravate poštedjeti tog momka? 

— Hm, hm! 

— Hm, hm? Ništa, hm, hm. Radi se o životu i smrti! 

— A ako ga samo ranim? 

— Čuli ste da to ne vrijedi. 

— Mislim, ako ga ranim tako da ne može nastaviti borbu? 

— Nito ne vrijedi. Vi ne biste bili pobjednik i morali biste se boriti 
s drugim. Čuli ste da pobijeđeni mora umrijeti, mora! Ako ga i ranite, 
morali biste ga dotući. Neka vas ne peče savjest. Želite li postati pravi 
zapadnjak, vaš će nož okusiti još mnogi komad ljudskog mesa. Mislite 
na to da su Kiowe zločinci i da su svemu krivi, jer su željeli ukrasti 
apačke konje. Ubijete li takvog zločinca, spasit ćete život mnogim 
dobrim Apačima. Budete li ga štedjeli, oni će biti izgubljeni. A sada mi 
recite hoćete li biti hrabri kao pravi zapadnjak koji ne pada u nesvijest 
kad ugleda kap krvi? Umirite me. 

— Ako vas to može umiriti, budite uvjereni da neću biti popustljiv, 
jer ni neprijatelj neće mene poštedjeti. Tom borbom spasit ću mnoge 
ljudske živote. Dakle, obećajem vam da ću biti tvrd. 

— Dobro! To su prave riječi. Sada sam nešto mirniji. Ipak, osjećam 
se kao da mi sin ide na klaonicu. Najradije bih se borio umjesto vas. 

— Ne, dragi Same. Prvo, iskreno mislim da je bolje da umre 
greenhorn nego pravi zapadnjak kao što ste vi, a drugo... 

— Šutite! Nije važno umre li star čovjek. Ali ako takav mladi... 


162 


— Ne, sada vi zašutite — prekinuo sam ga. — A drugo, htio sam 
reći da bi sada bilo nečasno i kukavički tražiti zamjenika. Poglavica na 
to i ne bi pristao, jer je upravo na mene bacio oko. 


— To je ono što ne razumijem! Zašto baš na vas? Nadam se da će 
njegov kanu otploviti smjerom koji nije predvidio. Pazite, dolaze! 

Indijanci su se polako približavali. Nije ih bilo dvije stotine jer su 
neki ostali pored zarobljenih Apača. Tangua ih je odveo do mjesta 
određenog za borbu. Postavili su se u tri četvrtine kruga, dok je 
preostala četvrtina bila za nas, bijelce. Zatim poglavica mahne. Iz 
redova Crvenokožaca istupio je ratnik herkulskog stasa i zadržao od 
oružja samo nož. Zatim je skinuo gornji dio odjeće. Svatko bi se morao 
uplašiti ugledavši njegove mišiće. Poglavica ga je doveo u sredinu i 
objavio glasom sigurnim u pobjedu: 

— Ovdje stoji Metan-a kva, Brzi Nož, najsnažniji ratnik Kiowa čiji 
je nož do sada požderao svakog protivnika. Neprijatelj pada pod njim 
kao pokošen munjom. On će se boriti s Old Shatterhandom. 

— Do vraga! — šapne Sam. — To je pravi Golijat. Zovu ga Brzi Nož. 
Već samo ime govori dovoljno. Slušajte, dragi sir, svama je gotovo. 

— Pshaw! 

— Ništa ne umišljajte! Postoji samo jedan način da zagospodarite 
situacijom. Ne upuštajte se u dugotrajnu borbu, jer ako vas izmori, bit 
ćete izgubljeni. Kakav vam je puls? 

Uhvatio me za zglob ruke i zatim umireno kimnuo glavom: 

— Hvala Bogu, nije preko sedamdeset. Niste uzbuđeni? Ne plašite 
se? 

— Još bi mi samo to trebalo. Uzbuđenje i strah u situaciji kada život 
ovisi o hladnoj krvi i oštru pogledu. Ime ovog diva govori isto toliko 
kao i njegov lik. Zato što je najsnažniji i jer nikada nije pobijeđen 
nožem, predložio mi je poglavica da se nožem borim za Apače. Vidjet 
ćemo je li Crvenokožac nepobjediv. 

Za vrijeme tog razgovora skinuo sam gornji dio odjeće. To nije bio 
uvjet, ali nisam želio da pomisle kako se odjećom štitim od noža. 
Pušku i revolver predao sam Samu. Zatim sam stao u sredinu kruga. 
Dobrom je Hawkensu srce glasno lupalo, ali ja se nisam plašio. 

Sada je drškom tomahawka u pijesak ucrtana velika osmica, 

nakon čega je poglavica zapovjedio da zauzmemo mjesta. Brzi Nož me 
prezirno pogledao i jedva razumljivim engleskim rekao: 


— Tijelo ovog bljedolikog drhti od straha. Hoće li se kukavica 
usuditi stupiti na označeno mjesto? 

Čim je izgovorio ove riječi, stao sam u južni krug osmice. Postupio 
sam tako jer mi je sunce ostalo za leđima, dok je Crvenokošcu sjalo u 
lice. Moglo bi se to nazvati prednošću, ali on mi se rugao i lagao kad je 
tvrdio da drhtim od straha. Neka mu to bude kazna. Sada bi svako 
nježnije osjećanje bilo na krivom mjestu. Strašno je ubiti čovjeka; ali 
ja sam odlučio da tog Samsona ubijem. Bio sam hladnokrvan jer sam 
znao da sam dobar mačevalac, iako sam sada prvi put stajao nasuprot 
protivniku s nožem u ruci. 


— Doista se usudio — rugao se Crvenokožac. — Moj nož će ga 
požderati. Veliki duh oduzeo mu je pamet i predao ga meni u ruke. 


Kod Indijanaca su takve izreke uobičajene. Smatrali bi me 
kukavicom da sam šutio. Stoga sam odgovorio: 


— Ti se boriš ustima, a ja ovdje stojim s nožem u ruci. Zauzmi svoje 
mjesto ako se ne plašiš. 


Skočio je u drugi krug osmice i ljutito viknuo: 
— Ja da se plašim? Metan-a kva da se plaši? Jeste li to čuli, ratnici 
Kiowa? On će prvim ubodom uzeti život ovom bijelom psu. 


— Moj prvi ubod naći će tebe. Šuti sada! Ti se zapravo ne bi smio 
zvati Metan-a kva nego Hvalisavac. 

— Hvalisavac, hvalisavac! — ponovi Kiowa vičući. — Čujete li to, 
braćo moja? Na našem jeziku to bi se reklo Avat-y a! Taj smrdljivi kojot 
usudio se uvrijediti Metan-a kvu. Naprijed, lešinari će prožderati 
njegovu utrobu. 


Ta prijetnja neoprezno je otkrila njegove namjere. Moju utrobu! 
Dakle, vjerojatno se nije radilo o ubodu u srce već o udarcu odozdo 
koji mi treba rasporiti utrobu. 


Stajali smo tako blizu da je bilo dovoljno samo se malo pomaknuti 
da bi se doseglo protivnika. Zapiljio se u mene. Njegova je desna ruka 
visjela ispružena. Nož je držao tako da se kraj drška nalazio uz mali 
prst, a oštrica je virila između palca i kažiprsta. Sječivo je bilo 
okrenuto prema gore. Dakle, htio je, kao što sam i pretpostavljao, 

napasti odozdo prema gore. 

Sada sam znao kako će napasti i trebalo je saznati kada. Poznato 
je da se u zjenici može opaziti kratkotrajni trzaj čas prije neke 
munjevite odluke. Zatvorio sam kapke, da bi protivnik bio neoprezniji, 
ali oštro sam ga motrio kroz trepavice. 

— Ubodi, pseto! — izderao se. 

— Ne brbljaj nego napadni, momče crveni. 

Bila je to uvreda na koju je morao nešto odgovoriti ili me napasti. 
Dogodilo se ovo drugo. Najavilo mi je to munjevito širenje njegova oka 
iiduće je sekunde desnom rukom jurnuo prema naprijed u namjeri da 
mi raspori tijelo. Da sam očekivao napad odozgo, bio bih izgubljen. Ali 
tako sam njegov napad lako odbio zarivši mu sječivo u donji dio ruke. 

— Pseto šugavo! — zaurlao je povukavši ruku i ispustivši nož od 
bola i straha. 

— Ne brbljaj nego se bori! — upozorio sam ga ponovo podigavši 
ruku i tada mu se oštrica mog noža zarila u srce. Smjesta sam je 
izvukao. Ubod je bio tako točan da je gusti mlaz krvi šiknuo na mene. 
Div je zateturao, htio je nešto viknuti, ali je samo zastenjao i mrtav pao 
na zemlju. 

Indijanci su bijesno zaurlali. Samo jedan je šutio, Tangua. Prišao 
nam je, sagnuo se nad mojim protivnikom i opipao rubove rane. Kad 
se uspravio, pogledao me pogledom koji još dugo neću zaboraviti. U 
tom pogledu bijaše bijes, užas, strah i divljenje. Htio se bez riječi 
udaljiti. Zadržao sam ga. 

— Vidiš li da još uvijek stojim na svome mjestu? Ali Metan-a kva 
leži izvan borilišta. Tko je pobijedio? 

— Ti! — zasiktao je bijesno i otišao. Ali ubrzo se zaustavio: — Ti si 
bijeli sin zlog duha. Naš vrač će ti oduzeti čaroliju. Tada ćeš nam datii 
svoj život. 

— Neka tvoj vrač radi što želi, ali ti trebaš održati svoju riječ. 

— Koju riječ? — upitao je podrugljivo. 

— Da Apači neće biti ubijeni. 

— Mi ih nećemo ubiti. Tangua je to rekao i on drži do svoje riječi. 

— I bit će slobodni? 

— Da, ono što kaže poglavica Kiowa uvijek se ispuni. 

— Onda ću ja sa svojim prijateljima odvezati zarobljenike. 
— To ću sam učiniti kad za to dođe vrijeme. 

— To je vrijeme došlo, jer ja sam pobijedio. 

— Šuti! Jesmo li govorili o vremenu? 

— Nismo to posebno spominjali, ali je razumljivo... 


— Šuti! — zagrmi on ponovo. — Tangua će odrediti vrijeme. Mi 
apačke pse nećemo ubiti. Ali mi nećemo biti krivi ako oni umru od 
gladi i žeđi. Poglavica nije kriv što će oni umrijeti prije nego što ih 
može osloboditi. 


— Huljo! — viknuo sam mu u lice. 

— Pseto, reci još jednu riječ... 

Zašutio je zureći uplašeno u moje oči kojih mu se izraz nije svidio. 
Ja sam nastavio: 

— Oborit ću te šakom na zemlju, ti najbjedniji od svih lažljivaca. 

Ustuknuo je nekoliko koraka i izvukao nož. 

— Nećeš se ponovo približiti Tangui. On će te probosti. 

— Htio je to i Brzi Nož, a sada ovdje leži. I tebi bi se to dogodilo. O 
tome što treba učiniti s Apačima, razgovarat ću sa svojom bijelom 


braćom. Dirneš li im i vlas, s tobom i tvojima je svršeno. Znaš da vas 
sve možemo dići u zrak. 


Tek nakon tih riječi istupih iz osmice i pođoh do Sama. Mali traper 
u općoj galami nije mogao čuti o čemu smo razgovarali. Dotrčao mi je 
u susret, uhvatio me za obje ruke i oduševljeno viknuo: 

— Dobro došli, sir! Govorim tako jer se vraćate iz carstva mrtvih. 
Čovječe, prijatelju, mladiću, greenhorne, kakvo ste vi stvorenje! Nikad 
nije vidio bizona i odmah ubija dva najsnažnija. Nikad nije vidio 
mustanga i odmah je uhvatio Mary. Nije vidio ni grizzliya i ubio ga je 
kao da je to štuka. A sad je stao pred najsnažnijeg borca nožem i 
odmah ga pogodio u srce, a da sam nije bio ni ogreben. Dick i Will, 
pogledajte ovog mjernika. Što da učinim od njega? 

— Pomoćnika — smijuljio se Stone. 

— Pomoćnika? Kako to mislite? 


— Ponovo je dokazao da nije greenhorn i da nije učenik. Neka bude 

pomoćnik, a kasnije može postati majstor. 

— Više nije greenhorn? Pomoćnik? Ne govori gluposti! Taj momak 
je greenhorn od pete do glave, inače se ne bi usudio boriti s tim 
golemim Indijancem. Ali lakomisleni ljudi često imaju sreće, a 
najglupljim seljacima raste najdeblji krumpir. Takav je i on: glup i 
lakomislen. A to što još živi treba zahvaliti jedino sreći. Kad je pošao, 
jedva sam mogao disati i razmišljao sam o njegovoj oporuci. Tada; 
udarac i Crvenokožac pada. Sada smo postigli što smo htjeli, naime, 
život i slobodu uhvaćenih Apača. 

— Varate se — rekao sam mirno. 

— Varam se? Zašto? 

— Poglavica je, kad nam je dao svoju riječ, nešto je prešutio i to 
sada koristi. 

— Mislio sam da nešto snuje. O čemu se radi? 

Ponovio sam Tanguine riječi. Bio je tako bijesan da je odmah 
otišao k njemu u namjeri da ga pozove na red. Iskoristio sam to 
vrijeme da se očistim, obučem i uzmem svoje oružje. 

ll. NA RUBU GROBA 


iowe su bili uvjereni da će me Brzi Nož ubiti. Neočekivani ishod 

borbe razočarao ih je i razbjesnio. Najradije bi nas bili napali. Ali 

nisu se usudili jer smo se svečano dogovorili da se nitko ne smije 
osvetiti pobjedniku. U svakom slučaju oni su vjerovali da će ubrzo naći 
neki razlog za neprijateljstvo. Imali su dovoljno vremena i mi smo, kao 
što su vjerovali, bili siguran plijen. Nastojali su savladati bijes i počeli 
su se zanimati za leš poginulog druga. Ni ratnici, ni poglavica nisu 
prijazno saslušali Samov govor. Mrzovoljno se vratio i izvijestio nas o 
svom neuspjehu. 

— Taj momak doista ne želi održati riječ. Umorit će zarobljenike 
glađu. I to taj lopov naziva oslobođenjem. Ali mi ćemo paziti i pokazati 
mu što ga ide, hihihihi. 

— Samo ako oni ne pokažu nama!— upozorio sam ga.— Teško je 
štititi druge kad ti je samome potrebna zaštita. 

— Čini se da se plašite tih Crvenokožaca, sir. 

— Pah! Znate da se ne plašim kao ni vi. 

—S jednom razlikom! Za razliku od mene vi navaljujete kao bik na 
crvenu maramu. A gdje je potrebna prava hrabrost, vi razmišljate. 
Takvi su greenhorni. Što zapravo sada mislite? 

— O čemu? 

— O borbi nožem. 

— Mislim da sa mnom možete biti zadovoljni. 

— Ne mislim na to. Govorim o mogućem predbacivanju. 

— Predbacivanju? Tko mi predbacuje nešto? Vi? 

— Bože, kako teško shvaćate! Recite iskreno, jeste li ikada prije 
ubili čovjeka? 

— Ne. 

— Dakle, nikoga niste ubili? 

— Ne. 

— Onda ste danas izvršili prvo ubojstvo. Kako se osjećate? To sam 
htio saznati. 


— Hm. Dakako da to nije ugodan osjećaj. Ali to se neće tako brzo 
ponoviti. U meni se budi nešto nalik na lošu savjest. 


— Samo ništa ne uobražavajte. Ovdje, i bez namjere, svakog se 
dana može dogoditi da morate ubiti čovjeka da biste spasili vlastiti 
život. U takvoj se prigodi mora... nebesa, evo takve prigode! Tu su 
Apači! Bit će krvavih glava. Spremite se za borbu, gospodo! 


S one strane gdje su se nalazili zarobljenici odjeknuo je piskavi 
ovdje. Napali su logor Kiowa. Oni koji su stajali pored nas, uplašeno 
naćuliše uši. Tada Tangua vikne: 


— Neprijatelji, tamo dolje kod naše braće! Pomozimo im! 
Htio je potrčati, ali pred njim se stvorio Sam. 


— Ne možete onamo. Ostanite ovdje, jer i mi smo opkoljeni. Zar 
mislite da su poglavice Apača toliko glupi pa da će napasti samo 
stražare i da ne znaju gdje smo mi ostali? Za koji čas oni će... 

Govorio je brzo, ali ipak nije završio rečenicu jer se i oko nas začuo 
stravičan bojni poklič. Još uvijek smo bili na otvorenoj preriji, ali tu je 
bilo i grmlje iza koga su se sada nalazili Apači. Bili smo opkoljeni. 
Kiowe su pucali, ali napadači su već bili pred nama. 


— Nemojte ubiti ni jednog Apača! — viknuo sam Samu, Dicku i 
Willu. Bitka je bjesnjela, ali nas četvorica nismo u njoj sudjelovali. 
Glavni inženjer i tri mjernika ogorčeno su se branili. Ubili su ih. Bilo je 
to užasno. 

Dok sam to gledao, nisam ni opazio da su nas napali s leđa i 
rastavili. Viknuli smo tim ljudima da smo njihovi prijatelji, ali to nije 
pomoglo. Napali su nas noževima i tomahawcima, tako da smo se 
morali braniti iako to nismo željeli. Nekolicinu smo srušili udarcima 
kundaka. Tako da smo i ostale odbili. 

Iskoristio sam to vrijeme da bih se osvrnuo. Apači su opkolili 
Kiowe. I Sam je to vidio pa je viknuo: 

— Bježimo u grmlje. 

Mali je traper pokazao u smjeru grma koji nam je već poslužio kao 
zaštita od Kiowa i potrčao prema njemu. Dick Stone i Will Parker 

potrčali su za njim. Oklijevao sam nekoliko časaka gledajući mjernike. 
Bili su bijelci i rado bih im bio pomogao, ali bilo je prekasno. I ja sam 
potrčao prema grmlju. Još nisam stigao do cilja kad se tamo pojavi 
Inču-čuna. 

On se s Winnetouom nalazio na čelu odreda Apača koji je imao 
osloboditi zarobljenike. Kad su to postigli, poglavice su potrčale 
ovamo da bi vidjele što je s većim odredom koji se borio s nama. Inču- 
čuna je bio nešto ispred svog sina. Kad je obišao grm, on me ugleda. 


— Kradljivac zemlje! — viknuo je i navalio na mene kundakom 
svoje srebrne puške u namjeri da me smlavi. Pokušao sam mu 
objasniti da nisam neprijatelj, ali on nije slušao već je još žešće navalio. 
Nisam mogao drukčije postupiti i morao sam se braniti. Kad je ponovo 
podigao pušku, odbacio sam svoju, uhvatio ga ljevicom za vrat, dok 
sam ga desnom udario u sljepoočicu. Ispustio je pušku, zahroptao i 
pao u travu. Tada sam začuo radostan glas. 

— To je Inču-čuna, poglavica apačkih pasa! Tangua mora imati 
njegov skalp! 

Okrenuo sam se i ugledao Kiowu. Bacio je pušku, izvukao nož i 
jurnuo na onesviještenog Apača u namjeri da mu skine kožu s glave. 
Zgrabio sam ga za ruku. 

— Ostavi ga! Ja sam ga pobijedio i pripada meni. 

— Šuti, bijelo pseto! — siknuo je. — Tangua ne treba tvog 
dopuštenja. Poglavica je moj. Pusti me, inače... 

Zario mi je nož u zglob lijeve rake. Nisam ga želio ubiti i bacio sam 
se na njega trudeći se da ga odvučem od Inču-čune. Kako mi to nije 
uspjelo, stisnuo sam mu grlo sve dok se nije umirio. Zatim sam se 
sagnuo prema Inču-čuni čije je lice bilo poprskano krvlju iz moje rane. 
U tom času začuh šum i okrenuh se. Taj mi je pokret spasio život jer 
mi je rame pogodio strahovit udarac kundakom namijenjen mojoj 
glavi. Bio je to Winnetou. 

On je, kao što sam spomenuo, slijedio Inču-čunu. Ugledao me kako 
klečim pored njegova oca koji je ležao kao da je mrtav i poprskan 
krvlju. Winnetou je zamahnuo kundakom i srećom pogodio me u 
rame. Sada je odbacio pušku, izvukao nož i bacio se na mene. 


Moj je položaj bio veoma težak. Udarac mi je paralizirao raku. 

Rado bih sve objasnio Winnetouu, ali nije bilo vremena. Zamahnuo je 
prema mojim grudima, pomakao sam se u stranu i nož se zario u moj 
lijevi džep, pogodio limenu kutiju, skliznuo i zario mi se između vrata 
i brade u usta, povrijedivši jezik. Winnetou izvadi nož, dohvati me 
lijevom rakom za vrat i ponovo zamahne. Strah je udvostručio moju 
snagu. Mogao sam upotrijebiti samo jednu ruku, a protivnik je 
postrance ležao na meni. Uspjelo mi je da ga uhvatim za desnu ruku i 
da je tako stisnem da je od bola ispustio nož. Zatim sam brzo zgrabio 
njegov lijevi lakat i tako ga gurnuo da se morao slomiti ako ne pusti 
moj vrat. Privukao sam koljena i skočio. Pritom sam ga tako odbacio 
da je potrbuške legao na zemlju. Idućeg časa našao sam se ja na 
njegovim leđima. 

Valjalo ga je držati, jer ako se opet podigne, bit ću izgubljen. 
Koljenom sam mu stisnuo oba bedra, dragim jednu ruku, a desnom 
rukom uhvatio sam ga za potiljak. On je svojom slobodnom rukom 
tražio nož, ali uzalud. Među nama dođe do strahovitog rvanja. Treba 
znati da je moj protivnik bio Winnetou koji još nikada nije bio 
pobijeđen, koji je posjedovao zmijsku spretnost, željezne mišiće i 
čelične tetive. Sada sam imao vremena za objašnjenje, bilo bi dovoljno 
nekoliko riječi, ali krv mi je u potocima tekla iz usta, a kad sam 
probijenim jezikom pokušao govoriti, čulo se samo nerazumljivo 
mumljanje. 

Winnetou je napeo svu snagu da me odbaci, ali ležao sam na njemu 
poput more koje se čovjek ne može otresti. Stao je dahtali. Vršcima 
prstiju stisnuo sam mu jabučicu tako snažno da mu je nestalo daha. Da 
ga udavim? Ne, nipošto. Načas sam olabavio stisak i on podigne glavu. 
To je bilo dobro za ono što sam namjeravao: dva brza udarca šakom i 
Winnetou se onesvijestio. Savladao sam njega, nepobjedivog. 


Duboko sam udahnuo i morao sam paziti da ne progutam krv koja 
mi je ispunila usta. Širom sam otvorio usta da bi krv mogla istjecati. I 
vanjska je rana jako krvarila. Upravo sam htio ustati kad sam iza sebe 
čuo ljutit indijanski povik i dobio udarac kundakom u glavu koji me 
onesvijestio. 


Kad sam se osvijestio, bila je večer. Najprije sam mislio da sanjam: 
pao sam među stijene mlinskog kola. Mlin nije radio jer se kotač nije 
mogao micati. Voda je nada mnom žuborila i pritiskivala me kao da 

me želi smlaviti. Boljeli su me svi udovi, a glava mi je pucala. Zatim 
sam spoznao da to nije ni stvarnost, ni san. Nije šumila voda već je 
šumilo u mojoj glavi, a bolove u ramenu nije prouzrokovalo mlinsko 
kolo nego udarac koji mi je zadao Winnetou. Krv mi je još uvijek tekla 
iz usta. Činilo mi se da ću se ugušiti. Čuo sam strahovit hropac i to me 
razbudilo. To sam ja hroptao. 

— Miče se, miče se, hvala Bogu! — začuo sam Samov glas. 

— Ija sam to vidio — potvrdi Dick Stone. 


— Sada otvara oči. On živi, on živi! — dodao je Will Parker. Otvorio 
sam oči i ono što sam ugledao nije bilo osobito utješno. Još smo uvijek 
bili na bojištu. Gorjelo je najmanje dvadeset logorskih vatri među 
kojima se kretalo oko pet stotina Apača. Mnogi među njima bijahu 
ranjeni. Vidio sam i poginule Apače i poginule Kiowe. Pobjednici su 
izgubili jedanaest, a pobijeđeni trideset ratnika. Oko nas ležali su 
čvrsto svezani zarobljeni Kiowe. Nitko nije uspio pobjeći. 


Nedaleko od nas opazio sam čovjeka čije je tijelo bilo sklupčano u 
obliku prstena, kako su nekoć u vrijeme inkvizicije spremali ljude za 
mučenje na španjolskom kozliću. Bio je to Rattler. Strahovito je 
stenjao. Drugovi mu više nisu bili živi jer su pali u prvom napadu. 
Njemu su poštedjeli život jer je bio ubojica Kleki-petre i bilo je 
odlučeno da polako umre u najvećim mukama. I meni su bile svezane 
noge i ruke, kao i Stoneu i Parkeru koji su se nalazili meni slijeva. 
Desno je sjedio Sam. Noge su mu također bile svezane, desna mu je 
ruka bila vezana za leđa, a lijeva, začudo, slobodna. 


— Hvala Bogu što ste se osvijestili, sir! — rekao je pogladivši me 
slobodnom rukom po licu. — Kako se to dogodilo? 

Htio sam mu odgovoriti, ali nisam mogao jer su mi usta bila puna 
krvi. 

— Ispljunite krv! — upozorio me. 

Poslušao sam ga, ali mi je uspjelo samo da promrmljam nekoliko 
nejasnih riječi jer su mi se usta ponovo napunila krvlju. Bio sam slab 
od gubitka krvi. Govorio sam samo na mahove i tako tiho da me Sam 
jedva čuo. 

— Borio... Inču-čuna... došao Winnetou... ubo u usta... Gušio sam se 
u krvi. 

— Sto mu gromova! — čudio se Sam. — Tko je to mogao slutiti. Mi 
bismo se bili rado predali, ali Apači nisu slušali. Zbog toga smo se 
sakrili u grmlje u namjeri da pričekamo dok ih ne prođe bijes. Bili smo 
uvjereni da ste i vi tako postupili i tražili smo vas. Došuljao sam se do 
ruba grmlja da vidim gdje ste. Tamo je oko Inču-čune i Winnetoua, koji 
su izgledali kao mrtvi, zavijala i urlala skupina Apača. Vi ste 
nepomično ležali pored njih. Toliko sam se uplašio da sam odmah 
pozvao Dicka i Willa i zajedno s njima potrčao do vas da bismo vidjeli 
jeste li živi. Smjesta su nas zarobili. Rekao sam Inču-čuni da smo 
prijatelji Apača i da smo jučer uvečer namjeravali osloboditi 
zarobljene poglavice. On se samo bijesno nasmijao. Winnetouu mogu 
zahvaliti što mi je jedna ruka slobodna tako da vam mogu pomoći. On 
vam je povezao ranu, inače se više ne biste probudili. Je li ubod dubok? 

— Kroz... jezik— mumljao sam. 

— Do vraga! To je opasno. Dobit ćete groznicu. Jeste li još negdje 
ranjeni? 

— Udarac kundakom... glava... rame. 

— Dakle, oborili su vas na zemlju. Mislio sam da ste samo ranjeni 
nožem. Mora da vam strahovito bruji u glavi, ali to će proći. Glavno da 
vam nisu raznijeli ono malo razuma koji imate. Opasan je probijeni 
jezik koji se ne može poviti. Ja ću... 

Ponovo sam pao u nesvijest. Kada sam se osvijestio, osjetio sam 
da se ljuljam. Čuo sam udarce kopita i otvorio oči. Ležao sam na koži 
grizzlya koga sam ubio kao na nosiljci između dva konja. Toliko sam 
utonuo u krzno da sam mogao vidjeti samo glave konja i nebo. Usta mi 
bijahu otečena i puna zgrušane krvi. Nisam je mogao ispljunuti. Bio 
sam strahovito žedan, ali nisam mogao izgovoriti riječ — voda. 
Ponovo sam se onesvijestio. Kasnije sam se borio s Indijancima, 
bizonima, medvjedima, jahao kroz isušene stepe, mjesecima plivao 
morem bez obala— sve to u groznici boreći se sa smrću. S vremena na 
vrijeme ugledao bih pred sobom dva tamna, baršunasta oka, 
Winnetouove oči. Zatim sam umro, bio stavljen u grob i zakopan. 
Ležao sam cijelu vječnost nepomično u zemlji sve dok nisu podigli 
pokrov lijesa. Tada sam ugledao svijetlo nebo. Zar je to istina? Rukom 
sam dotakao čelo... 


— Hvala vragu! Uskrsao je od mrtvih — radovao se Sam. 

Okrenuo sam glavu. 


— Vidite, rukom je dotakao čelo i okrenuo glavu! — vikne mali 
lovac. Nagnuo se nada mnom. Lice mu je bilo ozareno od radosti. 
Opazio sam to iako je bilo zaraslo u gustu bradu. 

— Poznajete li me, dragi gospodine? Otvorili ste oči. Dakle, opet 
živite. Prepoznajete li me? 

Htio sam odgovoriti, ali nisam mogao. Bio sam slab i umoran, a 
jezik mi je bio težak poput olova. Kimnuo sam glavom. 

— I čujete me? Ponovo sam kimnuo. 

— Gledajte ga... gledajte ga! 

Njegovo se lice izgubilo i pojavile su se glave Stonea i Parkera. Oči 
im bijahu suzne. Htjeli su nešto reći, ali ih je Sam odgurnuo. 

— Pustite me k njemu! Želim govoriti s njim! 

Uhvatio me za ruke, pritisnuo ih na bradu i upitao: 

— Jeste li gladni, sir? Žedni? Možete li nešto pojesti ili popiti? 

Stresao sam glavom jer nisam osjećao potrebe za hranom. 

— Ne? Doista ne? Zar je to moguće? Znate li koliko dugo ovako 
ležite? 

Ponovo sam umorno stresao glavom. 

— Tri tjedna. Tri puna tjedna. Zamislite! Vi i ne znate što se otada 
dogodilo i gdje se nalazite. Tresla vas je strahovita groznica, a zatim 
ste se potpuno ukočili. Apači su vas htjeli zakopati, ali ja nisam mogao 
vjerovati da ste mrtvi i toliko sam ih dugo molio sve dok Winnetou 
nije razgovarao s ocem koji je dopustio da se još neko vrijeme čeka. 
Sve to zahvaljujemo Winnetouu. Moram otići po njega! 

Sklopio sam oči i mirno ležao obuzetnekim blaženim umorom koji 
bi da potraje vječno. Tada sam začuo korake. Jedna me ruka opipala. 
Zatim sam čuo Winnetouov glas: 

— Nije li se Sam Hawkens prevario? Je li Sehvikhi-l ata doista 
budan? 


— Da. Sva trojica jasno smo to vidjeli. Čak je kimanjem glave 
odgovarao na moja pitanja. 


— Onda se dogodilo veliko čudo. Ali bilo bi bolje da je mrtav. Vratio 
se u život samo zato da bi se s vama zajedno vratio u smrt. 

— Ali on je najbolji prijatelj Apača. 

— On je dva puta oborio Winnetoua na zemlju. 

— Jer je morao tako postupiti! 

— Nije morao. 

— Jest. Prvi put je to učinio da bi ti spasio život. Ti bi se branio i 
neprijatelj bi te ubio. Drugi put se borio protiv tebe. Htjeli smo se 
predati dobrovoljno, ali vaši ratnici nisu htjeli slušati naše riječi. 

— Hawkens tako govori da bi se spasio. 

— Ne, to je istina. 

— Tvoj jezik laže. Sve što si mi pričao uvjerilo nas je da ste nam 
veći neprijatelji od samih Kiowa. Ti si nas čak i uhodio. Da si naš 
prijatelj, bio bi nas upozorio. Tada nas ne bi mogli napasti i vezati za 
stabla. 


— Ali vi biste se nama osvetili za smrt Kleki-petre, ili biste nam 
onemogućili da nastavimo s mjerenjem. 


— Tvojim isprikama ni dijete ne bi povjerovale. Zar misliš da su 
Inču-čuna i Winnetou tako naivni? 


— Ne mislim. Old Shatterhand se opet onesvijestio. Da je pri 
svijesti, uvjerio bi te da govorim istinu. 


— Da, on bi lagao kao i ti. Svi bijelci su lažljivci i varalice. Winnetou 
je poznavao samo jednog bijelca u čijem je srcu stanovala istina. Bio je 
to Kleki— petra koga ste ubili. U tom Old Shatterhandu se Apač 
zamalo prevario. Vidio je njegovu smionost i snagu i divio mu se. 
Činilo se da su njegove oči iskrene i Winnetou je vjerovao da ga može 
voljeti. Ali i on je kradljivac zemlje kao i ostali. Nije vas spriječio da nas 
namamite u klopku i dva puta me udario šakom. Zašto je Veliki duh 
stvorio takvog čovjeka i dao mu tako lažno srce? 


Htio sam ga pogledati, ali nisam mogao. Moje je tijelo bilo toliko 
slabo da me nije htjelo slušati. Ali sada, kad sam čuo što Winnetou 
govori, kapci su me poslušali. Otvorili su se i vidio sam ga pored sebe. 
Nosio je laku platnenu odjeću, nije imao oružja, a u ruci je držao knjigu 
na kojoj je velikim zlatnim slovima pisalo: "Hiawatha". Taj sin naroda, 
taj Indijanac koga smatraju "divljakom", ne samo da je znao čitati nego 
je čak imao izgrađen ukus i volio je umjetnost. Slavna pjesma 
Longfellowa u ruci Apača. Jedva da sam to mogao zamisliti. 

— Opet je otvorio oči! — vikne Sam i Winnetou se okrene prema 
meni. Približio mi se, pogledao me i upitao: 

— Možeš li govoriti? 

Stresao sam glavom. 

— Osjećaš li bol u tijelu? 

Isti odgovor. 


— Budi iskren s Winnetouom. Kad se očekuje smrt, ne govore se 
laži. Jeste li nas vas četvorica doista htjeli spasiti? 

Dvaput sam kimnuo glavom. 

Prezirno je odmahnuo rukom i ogorčeno viknuo: 

— Laž, laž, laž! Čak i na rubu groba. Da si mi sada rekao istinu, 
možda bih pomislio da se možeš popraviti i Winnetou bi molio Inču- 
čunu, svog oca, da ti daruje život. Ali ti nisi vrijedan takve molbe. 
Pažljivo ćemo te njegovati da bi što prije ozdravio kako bi mogao 
podnijeti muke koje te očekuju. Bolestan, slab čovjek brzo umire i to 
nije kazna. 

Ponovo sam sklopio oči. Da sam barem mogao govoriti. Sam ga je 
ponovo stao uvjeravati: 

— Ta mi smo ti dokazali, jasno dokazali, da smo bili na vašoj strani. 
Vaši su ratnici morali umrijeti na mučeničkom stupu. Da bi to 
spriječio, Old Shatterhand se borio s Brzim Nožem i pobijedio ga. 
Dakle, za vas je stavio svoj život na kocku i sada za nagradu treba da 
umre? 

— Niste mi ništa dokazali, jer je i ta priča laž. 

— Pitaj poglavicu Kiowa koji je još uvijek u vašim rukama. 

— Winnetou ga je pitao. 

— Išto je rekao? 

— Da lažeš. Old Shatterhand se nije borio s Brzim Nožem već su 
tog Kiowu ubili naši ratnici. 

— To je podlo od Tangue. On zna da smo tajno bili na vašoj strani i 
sada nam se želi osvetiti. 

— Zakleo se Velikim duhom, dakle, Winnetou vjeruje njemu a ne 
vama. Kažem ti isto što sam rekao i Old Shatterhandu: da ste priznali, 
molio bih za vaš život. Kleki-petra, moj otac, prijatelj i učitelj, usadio 

je u moje srce blagost i mir. Winnetou ne traži krv, a njegov otac 
spreman je uvijek da ga posluša. Zbog toga još nismo ubili nijednog 
Kiowu koji je ovdje. Oni svoja nedjela neće platiti životom već konjima, 
oružjem, pokrivačima i šatorima. Još se nismo dogovorili o cijeni, ali 
ćemo ubrzo postići sporazum. Rattler je ubojica Kleki-petre i on mora 
umrijeti. Vi ste njegovi drugovi, no mi bismo ipak bili obzirni da ste 
iskreni. Ovako, dijelit ćete Rattlerovu sudbinu. 

Bio je to dug govor jer Winnetou je bio šutljiv čovjek i govorio je 
samo u važnim zgodama. Do naše sudbine bilo mu je više stalo nego 
što je bio spreman priznati. 

— Ne možemo tvrditi da smo vaši neprijatelji kad smo vam 
prijatelji — odgovori Sam. 

— Šuti! — zapovjedi Apač. — Winnetou zna da ćeš umrijeti 
izgovarajući tu laž. Dosad smo vam ostavili više slobode nego ostalim 
zarobljenicima, da biste mogli pomagati Old Shatterhandu. Vi to ne 
zaslužujete i više niste potrebni bolesniku. Sada me slijedite, 
Winnetou će vam pokazati mjesto koje nećete smjeti napustiti. 

— Ne, Winnetou, samo to ne! — vikne Sam uplašeno. — Ne mogu 
se rastati od Old Shatterhanda. 


— Možeš, jer to zapovijeda Winnetou. Dogodit će se ono što on želi! 

— Ali molim te barem... 

— Šuti! — prekine ga Apač strogo. — Apač ne želi čuti više nijedne 
riječi. Poći ćete s njim ili će vas njegovi ratnici svezati i odnijeti. 

— Mi smo u vašim rukama i moramo slušati. Kad ću opet moći 
vidjeti Old Shatterhanda? 

— Na dan vaše i njegove smrti. 

— Ne prije? 

— Ne. 

— Onda dopusti da se od njega oprostimo. 


Sam me uzeo za ruke i na svom licu osjetih njegovu bradu jer me 
poljubio u čelo. Učinili su to i Stone i Parker. Zatim su otišli s 
Winnetouom i ja sam neko vrijeme ležao sam, dok nije došlo nekoliko 
Apača koji su me odnijeli. Ne znam kamo, jer sam bio toliko slab da 
nisam mogao otvoriti oči. Zaspao sam još dok su me nosili. 

l2. LIJEPI DAN 


e znam koliko sam dugo spavao. Bio je to san ozdravljenja koji 

je uvijek dubok i dug. Kad sam se probudio, nije mi bilo teško 

otvoriti oči jer nisam bio slab kao ranije. Mogao sam micati 
jezikom i prstom očistiti usta od zgrušane krvi i gnoja. 


Začudio sam se kad sam vidio da se nalazim u četverokutnoj 
prostoriji kamenih zidova. Svjetlo je ulazilo kroz otvor na kome nije 
bilo vrata. Moj je ležaj bio smješten u stražnjem kutu sobe. Poda 
mnom je bilo nekoliko grizzlyevih krzna, a bio sam pokriven lijepim 
indijanskim pokrivačem. Desno i lijevo od izlaza sjedile su dvije 
Indijanke, starija i mlađa, moje njegovateljice i stražari. Stara je imala 
izborano lice i bila je ružna kao i većina squaw, mlada je bila lijepa, čak 
veoma lijepa. Na sebi je imala dugu haljinu nalik na košulju, zatvorenu 
oko vrata i na bokovima podignutu i vezanu kožom zmije čegrtuše. 
Nije nosila nakit, stakleno biserje ili jeftine novčiće čime su se inače 
Indijanke rado kitile. Njen jedini ukras bijaše predivna duga kosa, koja 
je spletena u dvije debele plavocrne pletenice dosezala sve do pojasa. 
Ta me kosa sjeti Winnetouove. I njene su crte lica bile slične 
njegovima. Imala je jednake, baršunaste i crne oči, napola skrivene 
ispod dugih trepavica, poput tajne koja ne smije biti otkrivena. 
Jagodice joj ne bijahu izbočene kao u ostalih Indijanaca, obrazi obli, a 
jamica na bradi govorila je da je vragoljaste naravi. Govorila je tiho da 
me ne bi probudila i kad se nasmiješila, zablistali su joj bijeli zubi 
između lijepih usana. Fino svinuti nos više je govorio o grčkom nego o 
indijanskom podrijetlu. Boja kože bijaše poput svijetlog bakra sa 
srebrnim odsjajem. Djevojci je moglo biti oko osamnaest godina i bio 
sam uvjeren da je Winnetouova sestra. 


Obje squaw bile su zaposlene vezenjem crvenih šara na bijelom 
kožnatom pojasu. 


Uspravio sam se, da, uspravio sam se, i to mi nije bilo teško, dok 
ranije od slabosti nisam mogao otvoriti oči. Starica je čula moj pokret, 

pogledala me i viknula: 
— Uf! Aguan inta... hinta! 


"Uf" je izraz čuđenja. Nisam znao što znače ostale riječi. Kasnije 
sam naučio dovoljno da sam i sam mogao prevesti ove riječi što znače: 
on je budan. 

Djevojka je digla pogled s veziva, ustala i krenula prema meni. 

— Probudio si se — rekla je prilično dobrim engleskim jezikom. — 
Želiš li nešto? 

Otvorio sam usta u namjeri da odgovorim, ali sam se tada sjetio da 
ne mogu govoriti. No, ako sam se mogao uspraviti, možda mogu i 
govoriti. 

Pokušao sam — i doista je uspjelo. 

— Da. Imam... čak... više želja. 


Bio sam sretan što ponovo čujem svoj glas. Dakako, bio mi je 
nekako stran. Riječi su bile malo piskave i govor mi je prouzrokovao 
bol u ždrijelu. Ali to su ipak bile riječi. 


— Govori tiho ili samo znakovima! — upozorila me djevojka. — 
Nšo— či čuje da ti govor pričinja bol. 

— Tvoje je ime Nšo-či? — upitao sam. 

— Da. Na jeziku bijelaca to znači Lijepi Dan. 

— Onda hvali onome tko ti je dao to ime. Bolje nisi mogla dobiti jer 
izgledaš kao lijepi proljetni dan kada miriše prvo cvijeće godine. 

Lako je porumenjela i podsjetila me: 

— Htio si mi reći što želiš. 

— Reci mi najprije jesi li ovdje zbog mene? 

— Zapovjeđeno mi je da te njegujem. 

— Tko je zapovjedio? 

— Moj brat Winnetou. 


— Pretpostavljao sam da si mu sestra jer si veoma slična mladom 
hrabrom ratniku. 


— Ti si ga htio ubiti! 
Bijaše to napola tvrdnja, napola pitanje. Pažljivo me pogledala u 
oči kao da želi proniknuti u moju dušu. 

— Ne — odgovorio sam. 
— On to ne vjeruje i smatra te neprijateljem. Ti si njega, koga nitko 
ne može savladati, dva puta oborio na zemlju. 


—Jednom, da bih ga spasio, drugi put jer me htio ubiti. Zavolio sam 
ga čim sam ga ugledao. 


Ponovo me dugo promatrala svojim tamnim očima i rekla: 

— On vam to ne vjeruje, a Nšo-či je njegova sestra. Bole li te usta? 
— Više ne. 

— Možeš li gutati? 

— Pokušat ću. Smiješ li mi dati vode? 

— Da, i za pranje i za piće. Donijet ću ti. 

Otišla je zajedno sa staricom, a ja sam se čudio. Što je to? 


Kako da sve to protumačim? Winnetou nas drži neprijateljima, ne 
vjerujenam,aipakje zapovjedio da me njeguje njegova vlastita sestra. 
To nekako nije bilo logično. 

Poslije nekog vremena obje su se žene vratile. Mlađa je u ruci 
držala posudu nalik na šalicu od smeđe gline kakvu izrađuju samo 
Pueblo Indijanci. Bila je napunjena svježom vodom. Vjerovala je da 
sam odveć slab da bih sam pio i prinijela mi je šalicu ustima. Gutao 
sam s naporom i osjećao sam bol. Ali ipak gutao sam. 

Kako me to osvježilo! Nšo-či je to opazila. 

— Godilo ti je. Kasnije ću ti donijeti i nešto drugo. Mora da si veoma 
žedan i gladan. Hoćeš li se umiti? 

— Da, ako mogu. 

— Pokušaj. 

Starica je donijela polovinu tikve punu vode. Nšo-či je sjela uz moj 
ležaj i pružila mi tkaninu od mekog lika. Pokušao sam se umiti, ali sam 
bio odviše slab. Tada je ona vrh tkanine uronila u vodu i stala mi 
umivati lice i ruke, meni, navodnom smrtnom neprijatelju njenog 
brata i oca. Kad je završila, upitala me gotovo nezamjetljivim i 
samilosnim smiješkom: 


— Zar si uvijek bio mršav kao sada? 


Mršav? Ah, na to nisam mislio. Tri duga tjedna groznice i ni kapi 
vode, ni mrvice hrane! To nije moglo ostati bez posljedica. Opipao sam 

obraz i rekao: 
— Nikada nisam bio mršav. 
— Pogledaj svoju sliku u vodi! 
Pogledao sam u tikvu i uplašio se, jer sam ugledao glavu sablasti. 
— Čudo je što još živim. 
— Da, i Winnetou to kaže. Preživio si čak i dugi put ovamo. Veliki 


duh ti je dao jako tijelo. Netko drugi sve to ne bi izdržao, pa ni pet dana 
puta. 


— Pet dana? Gdje se nalazimo? 

—U našem pueblu na Rio Pecosu. 

— Stanujete u pueblu? Mislio sam da Apači žive u šatorima. 

— Tako i jest. Iznimka su jedino Mescaleri, a i među njima samo 
obitelji poglavica žive u ovoj staroj građevini koja je dugo bila 
napuštena. Na to nas je nagovorio Kleki-petra. 

— Jesu li se ovamo vratili i svi vaši ratnici? 

— Da, svi. Oni su u blizini puebla. 

— A zarobljeni Kiowe? 

— Da. Trebalo je da budu ubijeni. Svako drugo pleme mučilo bi ih 
do smrti. Ali Kleki-petra je bio naš učitelj i naučio nas je praštanju. Kad 
Kiowe plate, smjet će se vratiti kući. 

— A moja tri druga? Znaš li gdje se nalaze? 

— U prostoriji kao što je ova. 

— Vezani? 

— Ne, to nije potrebno jer ne mogu pobjeći. 

— Kako im je? 

— Ne oskudijevaju, jer tko treba umrijeti na mučeničkom stupu, 
mora biti snažan. Inače to ne bi bila kazna. 

— Dakle, trebaju umrijeti? 

— Da. 

—lja? 

—Iti. 

U njenom glasu nije bilo ni traga samilosti. Zar je ta lijepa djevojka 
bez osjećaja te je ne dira ubojstvo? 

— Reci mi da li bih s njima mogao govoriti? 
— To je zabranjeno. 

— Zar ih ne bih smio vidjeti, makar izdaleka? 
—Nito. 

— Mogu li im nešto poručiti? 

— Ito je zabranjeno. 

— Želio bih im javiti kako mi je. 

Neko je vrijeme razmišljala. 


— Nšo-či zamolit će svog brata Winnetoua da oni saznaju kako ti 
je — rekla je konačno. 


— Hoće li Winnetou doći k meni? 

— Ne. 

— Ali jamoram govoriti s njim! 

— On ne mora s tobom. 

— Treba da mu kažem nešto važno. 

— Za njega? 

— Za mene i moje drugove. 

— On neće doći. Da mu ja poručim ono što želiš reći? 

— Ne. Hvala ti. Sve bih ti mogao reći, i sve povjeriti, ali ako je on 


toliko ponosan da sa mnom ne želi razgovarati, onda i ja imam toliko 
ponosa i ne želim glasnika. 

— Ti ćeš s njim govoriti tek na dan svoje smrti. Misli na to! A sada 
ćemo otići. Budeš li nešto želio, daj znak. Mi ćemo to čuti i netko će 
doći. 

Izvadila je iz džepa glinenu zviždaljku i dala mi je. Zatim se udaljila 
zajedno sa staricom. 

Doista sam bio u čudnovatom položaju. Bio sam bolestan i bila mi 
je potrebna njega da bih mogao ozdraviti i izdržati muke. Onaj koji je 
tražio da umrem, zapovjedio je da me njeguje njegova sestra, a ne 
stara, sasušena Indijanka. 

Nije potrebno spomenuti da me razgovor s Nšo-či veoma izmučio 
i čim su se žene udaljile, ja sam zaspao. 


Kad sam se nekoliko sati kasnije probudio, bio sam strahovito 


182 


žedan i gladan poput medvjeda. Iskušao sam čarobno sredstvo i 
puhnuo u zviždaljku. Smjesta se pojavila starica koja je sjedila pred 
vratima i nešto me upitala. Razumio sam samo riječi "iša" i "ištla“, ali 
nisam znao što znače. Pokazao sam joj rukama da želim jesti i piti. 
Poslije kraćeg vremena pojavila se Nšo-či noseći glinenu zdjelu i žlicu. 
Klekla je pored mene i hranila me kao da sam malo dijete. Apači inače 
nemaju takvih posuda, pokojni Kleki-petra bio je i u tome njihov 
učitelj. 

U zdjeli se nalazila krepka juha od mesa s kukuruznim brašnom 
koje Indijanke prave tako da zrnje kukuruza melju između dva 
kamena. Poglavici je Kleki-petra izradio ručni mlin koji su mi kasnije 
pokazali kao veliko čudo. 


Jeo sam s naporom. Ali priroda je tražila svoje i ako ne želim 
umrijeti od gladi, morao sam jesti. Zbog toga sam se trudio da ne 
pokažem koliko me boli, ali nisam mogao zaustaviti suze. Nšo-či je to 
opazila i kad mi je pružila posljednju žlicu, ona reče: 

— Još si veoma slab, ali ipak čvrst muškarac i junak. Da si barem 
rođen kao Apač, a ne kao lažljivi bijelac. 

— Ja ne lažem, ja nikada ne lažem. U to ćeš seiti uvjeriti. 

— Nšo-či bi ti rado vjerovala. Ali postojao je samo jedan bijelac koji 
je govorio istinu: bio je to Kleki-petra koga smo svi voljeli. Bio je 
unakažen, ali je imao bistar duh i dobro srce. Vi ste ga ubili iako vas 
on nije uvrijedio. Zbog toga morate umrijeti i bit ćete pokopani 
zajedno s njim. 

— Kako? Još ga niste pokopali? 

— Ne. 

— Ali njegov je leš već odavno morao istrunuti. 

— On leži u čvrstom lijesu u koji ne prodire zrak. Prije smrti vidjet 
ćeš taj lijes. 

Nakon tih utješnih riječi ona se udaljila. No ja nisam ozbiljno 
razmišljao o svojoj smrti. Naprotiv, bio sam uvjeren da ću ostati živ jer 
sam posjedovao dokaz koji govori o našoj nedužnosti, naime, pramen 
kose koji sam odsjekao Winnetouu kad sam ga oslobodio. 

No, da li ga još imam? Nisu li mi ga oduzeli? Uplašio sam se kad 
sam se sjetio te mogućnosti. Za onih nekoliko kratkih trenutaka kada 

sam bio budan nisam ni pomišljao na to da Indijanci pljačkaju svoje 
zarobljenike. Trebao sam pretražiti džepove. 


Na sebi sam imao svoje odijelo. Lako je zamisliti kako je izgledalo 
poslije groznice od tri tjedna. Pretražio sam džepove i obradovao sam 
se kad sam ustanovio da su mi oduzeli jedino oružje. Izvadio sam 
limenu kutiju. U njoj su se nalazile moje bilješke i među njima 
Winnetouov uvojak. Ponovo sam ga spremio i mirno legao u namjeri 
da se odmorim. Tek što sam se uvečer probudio, pojavila se Nšo-či i 
donijela mi jelo i svježu vodu. Sada sam jeo bez njene pomoći. 
Postavljao sam joj razna pitanja i ona je ponekad odgovarala, a 
ponekad i nije. Bilo je mnogo toga što ja nisam smio znati. Pitao sam 
djevojku i to zašto me nisu opljačkali. 

— Tako je zapovjedio Winnetou, moj brat. 

— Zašto? 

— Ne znam. Nisam ga pitala. Ali mogu ti reći nešto drugo, ljepše. 

— Što? 

— Bila sam kod one trojice bijelaca što su zajedno s tobom 
zarobljeni. 

— Ti sama? — upitao sam radosno. 

— Da. Htjela sam im reći da se bolje osjećaš i da ćeš brzo ozdraviti. 
Tada me zamolio onaj koji se zove Sam Hawkens, da ti predam nešto 
što je on za tebe učinio u ona tri tjedna dok te je njegovao. 

— Što je to? 

— Pitala sam Winnetoua smijem li ti to donijeti i on je dopustio. 
Evo ti. Mora da si hrabar i smion čovjek kad si se usudio nožem napasti 
sivog medvjeda. To mi je ispričao Sam Hawkens. 

Predala mi je ogrlicu koju je Sam načinio od zuba, pandža i ušiju 
ubijenog grizzlya. 

— Kako je to mogao načiniti? — čudio sam se. — Ta ne valjda golim 
rukama? Zar su mu ostavili nož zajedno s ostalim stvarima? 

— Ne, jedino tebi nisu ništa oduzeli. Ali on je rekao mom bratu da 
želi načiniti taj lanac i zamolio ga da mu vrate pandže, zube i uši 
ubijenog medvjeda. Winnetou mu je ispunio želju. Odmah ga stavi jer 
mu se dugo nećeš moći radovati. 

— Zar ću uskoro umrijeti? 

— Da. 

Uzela mi je lanac iz ruke i stavila mi ga oko vrata. Od toga dana na 
Divljem zapadu ga više nisam skidao. Da, čak je postao i nešto duži. 

— Tu si mi uspomenu mogla donijeti i kasnije — odgovorio sam 
lijepoj Indijanki. — Nije tako hitno i jase nadam da ću ga još godinama 
nositi. 

— Ne, samo kratko vrijeme. 

— Ne vjerujem. Vaši me ratnici neće ubiti. 

— Hoće! Tako je odlučeno na savjetu staraca. 

— Oni će zaključiti drukčije kad budu čuli da sam nedužan. 

— Oni u to ne vjeruju. 

— Vjerovat će, jer to mogu dokazati. 


— Dokaži to! Radovala bih se kad bih čula da nisi ni lažljivac, ni 
izdajica. Reci mi kako ćeš to dokazati, da bih to mogla reći Winnetouu, 
mom bratu. 


— Neka dođe ovamo da to sazna. 

— To on neće učiniti. 

— Onda ništa neće saznati. Nisam navikao moliti za prijateljstvo ili 
slati glasnika onome tko i sam može doći k meni. 

— Kako ste vi ratnici tvrdi ljudi! — uzdahne ona. — Ja bih ti tako 
rado donijela Winnetouov oprost. Ovako ga nećeš dobiti. 

— Ne tražim oproštenje, jer nisam ništa učinio. Ali molim te, učini 
nešto drugo. Budeš li opet vidjela Sama Hawkensa, reci mu da se ne 
brine. Čim ozdravim, bit ćemo slobodni. 

— Ne vjeruj u to! Ta se nada neće ispuniti. 

— Nije to nada nego sigurnost. Kasnije ćeš priznati da sam imao 
pravo. 

Glas mi je bio toliko čvrst i siguran da mi više nije proturječila. 
Otišla je. 

Dakle, moj se zatvor nalazio na rijeci Pecos, vjerojatno u jednoj od 
njenih dolina, jer sam kroz vrata vidio susjednu stijenu veoma blizu, 
dok je dolina Pecosa sigurno mnogo šira. Rado bih bio pogledao 

pueblo, ali nisam mogao ustati, a da sam i bio dovoljno čvrst, sigurno 
mi ne bi dopustili da napustim prostoriju. 


Kad se smračilo, došla je starica i sjela u kut. Donijela je svjetiljku, 
malu tikvu napunjenu uljem. Svjetiljka je gorjela cijelu noć. Starica je 
morala obavljati grublje poslove, dok je Nšo-či bdjela nad mojim 
zdravljem. 

Čitavu sam noć duboko spavao i idućeg sam jutra bio snažniji 
nego prije. Danas su mi šest puta donijeli hranu, uvijek krepku juhu 
od mesa s kukuruznim brašnom. Bilo je to hranjivo i lako probavljivo 
jelo i time su me hranili sve dok nisam mogao gutati meso. 


Moje se stanje popravljalo iz dana u dan. Ojačao sam, a oteklina u 
ustima se smanjivala. Nšo-či je bila jednako prijateljski zabrinuta i 
uvjerena da mi se smrt svakim danom približava. Kasnije sam opazio 
kako me ponekad krišom tužno i upitno promatra. Bio sam 
nepravedan kad sam zaključio da nema srca. Upitao sam je smijem li 
napustiti svoj zatvor. Odgovorila je da ne smijem i rekla da danju i 
noću stoje pred vratima dva stražara. 


Trebalo je da budem oprezan. Pouzdavao sam se u uvojak, ali bilo 
je moguće da ne uspijem, a tada treba računati samo na sebe i svoju 
snagu. Trebalo je vježbati, ali kako? 


Ležao sam samo kad sam spavao. Inače sam sjedio ili šetao amo-t 
amo. Rekao sam Nšo-či da nisam navikao na sjedenje na podu i upitao 
je mogu li dobiti kamen koji će mi poslužiti kao stolica. Obavijestila je 
o tome Winnetoua i on mi je poslao nekoliko komada kamenja raznih 
veličina. Najveći je bio težak gotovo stotinu kilograma. Kad sam bio 
sam, vježbao sam s tim kamenjem. Pred svojim njegovateljicama 
ponašao sam se kao da sam veoma slab, a zapravo sam već za 
četrnaest dana mogao nekoliko puta podići u vis veliki blok. Poslije tri 
tjedna znao sam da mi se vratila stara snaga. 


Bio sam ovdje već šest tjedana i nisam znao jesu li zarobljeni 
Kiowe pušteni na slobodu. Nije bilo lako hraniti oko stotinu i 
sedamdeset ljudi. Kiowe će to svakako platiti. Što duže budu ovdje, 
otkupnina će biti veća. 

I jednoglijepog jesenjeg jutra donijela je Nšo-či moj doručak i sjela 
pored mene, što već dugo nije učinila. Njene su me oči gledale meko i 
niz obraz joj je potekla suza. 


186 


— Plačeš? — upitao sam. — Što se dogodilo da si tako tužna? 

— Danas će se dogoditi, danas. 

— Što? 

— Kiowe će biti oslobođeni i odlaze. Njihovi su glasnici noćas stigli 
do rijeke sa svime što treba da nam plate. 


— Ito te rastužuje? Zapravo bi se morala radovati. 

— Ti ne znaš što govoriš i ne slutiš što te čeka. Odlazak Kiowa 
proslavit će se tako što će tebe i tvoje drugove privezati za mučeničke 
stupove. 

Odavno sam to očekivao, ali sam se ipak uplašio. Dakle, danas je 
dan odluke, možda moj posljednji dan. Što će mi donijeti do večeri? 
Ipak sam naizgled mirno i dalje jeo. Kad sam završio, pružio sam 
posudu Nšo-či. 

Ona je uze i ustade. Na ulazu se još jednom okrenula, prišla mi, 
pružila mi ruku i, ne suzdržavajući suze, rekla: 

— Nšo-či sada posljednji put može s tobom govoriti. Kći poglavice 
Apača zna da ne smije pokazati ni žalost, ni samilost. Tako ju je naučio 
otac. Ali ona je imala još jednu učiteljicu, svoju majku. 

— Imala? — upitao sam nježno. — Tvoja majka više ne živi? 

— Ne. Manitou, Veliki duh, pozvao ju je k sebi. Ona je bila blago 
sunce večeri koje odlazi. Muškarci su poput okrutnog sunca podneva. 
Zbogom! Tebe zovu Old Shatterhand i ti si snažan ratnik. Budi snažan 
i kad te budu mučili. Nšo-či je veoma žalosna zbog tvoje smrti, ali ona 
će se radovati ako ti bol ne bude izmamila ni jauk, ni naricanje. Učini 
mi tu radost i umri kao junak. 


Zatim je izišla. Stao sam do vrata i pogledao za njom. Tada u mene 
uperiše cijevi dviju pušaka. Stražari su obavljali svoju dužnost. Da sam 
se pomakao, sigurno bi me teško ranili. Na bijeg se nije moglo ni 
pomisliti, a ja nisam poznavao ovaj kraj. Povukao sam se mirno u svoj 
zatvor. 


187 


13. NA MUČENIČKOM STUPU 


> 4 


to da učinim? Najbolje je mirno čekati i u povoljnom trenutku 
Oe“ djelovanje uvojka. Pogled van uvjerio me da je pomisao 

na bijeg ludost. Pueblo je bio siguran zatvor. Do sada sam o 
indijanskim pueblima samo čitao. Sagrađeni su kao utvrde, a način 
građenja, kolikogod bio čudnovat, najbolje odgovara toj svrsi. 

Obično se nalaze u dubokim usjecima stijena, građeni su od 
čvrstog kamenja, a broj katova ovisi o terenu. Svaki kat građen je 
stepenasto, tako da pred njim nastaje platforma koju tvori strop 
donjeg kata. Cijela zgrada djeluje kao stepenasta piramida koje se 
katovi uvlače u pukotine stijena. Dakle, prizemlje je obično najšire, a 
idući katovi su uži. Nisu, kao u našim kućama, povezani stepenicama 
već se u njih ulazi s pomoću ljestava koje se mogu ukloniti. Ako se 
približi neprijatelj, te se ljestve uklone i on ne može ući, ako sam nije 
ponio ljestve. Ali i tada mora svaki kat posebno osvojiti, jer je izložen 
mecima branitelja s gornjih katova, dok su oni dobro zaštićeni. 

Ja sam se nalazio na takvoj jednoj piramidi, i to na osmom ili 
devetom katu. Kako bih mogao sići kad su na svim platformama 
Indijanci? Ne, trebalo je ostati. Legao sam i čekao. 

Bijahu to teški, gotovo nepodnošljivi sati. Vrijeme se vuklo sporo 
poput puža i bilo je već skoro podne, ali se nije dogodilo ništa što bi 
potvrdilo Indijankine riječi. Konačno sam vani začuo korake. Došao je 
Winnetou. Slijedilo ga je nekoliko Apača. Ja sam i dalje ležao. Dugo me 
i pažljivo promatrao i zatim rekao: 


— Neka mi Old Shatterhand kaže je li sada potpuno zdrav? 
— Ne potpuno — odgovorio sam. 

— Ali govoriti možeš, kako čujem. 

— Da. 

— I trčati? 

— Mislim da mogu. 

— Jesi li naučio plivati? 

— Malo. 

— To je dobro, jer ćeš morati plivati. Znaš li kad je trebalo da me 
vidiš? 

— Na dan svoje smrti. 

— Dobro si upamtio. Danas je taj dan. Ustani, trebaju te vezati! 

Glupo bi bilo ne poslušati. Ustao sam i pružio Indijancima ruke. 


Vezali su ih i zatim mi svezaše noge, tako da sam mogao hodati, ali 
samo kratkim koracima. Tada su me otpremili na platformu. 


Odatle su vodile ljestve do donjeg kata, zapravo ne ljestve nego 
drvena greda u koju bijahu usječene stepenice. Najprije su sišla tri 
Crvenokošca, zatim ja, pa druga dvojica s Winnetouom. Tako smo 
silazili s kata na kat. Na svim platformama stajale su žene s djecom i 
svi su me radoznalo promatrali. Silazili su za nama. Kad smo sišli s 
piramide, bilo ih je nekoliko stotina. Bijahu to gledatelji koji su htjeli 
promatrati kako umiremo. 


Pueblo se nalazio, kao što sam i pretpostavio, u uskoj, sporednoj 
dolini koja se ubrzo spajala sa širokom dolinom Rio Pecosa. Tamo su 
me odveli. Pecos nije rijeka bogata vodom, a u jesen i ljeti još je plića 
nego u proljeće i zimi. Ali ima i dubokih mjesta gdje je razina vode i za 
najtoplijih mjeseci ista. Tamo raste šaš i buja bogata trava, tako da 
Indijanci imaju dovoljno hrane za konje. Pred sobom sam ugledao 
takvo mjesto. Dolina rijeke bila je široka možda pola sata jahanja, a 
obale bijahu obrasle gustom šikarom i šumom. Ali tik pred nama šuma 
je prestajala, a ja nisam imao vremena da razmišljam što je tome 
uzrok. Na mjestu gdje se sporedna dolina spajala s pravom dolinom 
rijeke, teren je bio pjeskovit i širok oko pet stotina koraka. Vodio je 
prema vodi i nastavljao se na drugoj strani obale. Bio je nalik na 
svijetlu traku povučenu preko zelenog korita Rio Pecosa. Na toj 
širokoj, pjeskovitoj crti nije bilo ni trave, ni grmlja, ni drveća već samo 
jedan golemi cedar koji je rastao na drugoj obali. Stršio je uvis i Inču- 
čuna ga je izabrao da odigra važnu ulogu u današnjim zbivanjima. 


Na našoj je obali vladala živost. Najprije sam ugledao naša 
volovska kola koja su Apači zarobili. Tamo gdje je prestajao pijesak, 
pasli su konji koje su doveli Kiowe da bi otkupili zarobljenike. Tamo 

bijahu podignuti i šatori i bilo je izloženo različito oružje, također 
otkupnina. Između šatora hodao je Inču-čuna sa svojim ljudima; 
procjenjivali su vrijednost otkupa. S njima je bio Tangua, jer su njega 
i zarobljenike već oslobodili. Pogled na tu gužvu crvenih i fantastično 
odjevenih prikaza uvjerio me da je ovdje prisutno sigurno preko šest 
stotina Apača. 


Čim su nas ugledali, povukli su se i postavili u širokom polukrugu 
oko volovskih kola. Pridružili su im se i Kiowe. 


Kad smo stigli do kola, ugledao sam Hawkensa, Stonea i Parkera 
koji bijahu privezani za tri stupa duboko zarivena u zemlju. Četvrti je 
bio prazan; za njega su mene privezali. To, dakle, bijahu mučenički 
stupovi na kojima smo u mukama imali završiti svoj život. Bijahu 
zariveni u zemlju u jednom redu, u malim razmacima, tako da smo 
mogli razgovarati. Sam se nalazio pored mene, do njega Stone i Parker. 
U našoj blizini ležalo je nekoliko svežanja suhog granja određenog za 
nas koji poslije mučenja treba da budemo spaljeni. 


Čini se da moja tri druga također nisu oskudijevali jer bijahu 
dobro uhranjeni. 

— Ah, sir, evo i vas! — rekao je Sam. — Bijedno je to što 
namjeravaju s nama i ne vjerujem da ćemo preživjeti. Umiranje toliko 
nasrće na tijelo da to rijetko koji čovjek može preživjeti. Kasnije nas 
žele i spaliti, ako se ne varam. Što kažete na to, sir? 


— Nadate li se spasu, Same? — upitao sam. 

— Ne znam što bi nas moglo spasiti. Već tjednima razmišljam, ali 
bez uspjeha. Stanovali smo veoma otmjeno, na petom ili šestom katu 
one gostionice koju nazivaju pueblo, ako se ne varam. Ali sa svih 
strana bili smo okruženi Crvenokošcima i stražarima. Kako u takvoj 
situaciji čovjek može pobjeći. Kako je vama bilo? 

— Veoma dobro. 

— Vjerujem vam. Vidi se na vama. Kako je s ramenom? 


— Tako, tako. Mogu opet govoriti, a nadam se da će uskoro i 
otekline nestati. 

— Uvjeren sam u to. Taj dragi otok će danas biti tako temeljito 
izliječen da od njega neće ništa ostati, kao ni od vas. Samo hrpa pepela. 
Ne znam kako bismo se mogli spasiti pa ipak se ne osjećam kao da smo 

na samrti. Vjerujte mi, ne plašim se, niti sam zabrinut. Čini mi se kao 
da nam Crvenokošci ne mogu ništa i kao da će se odjednom pojaviti 
spasitelj. 

— Možda! Ni ja nisam izgubio nadu. Čak bih se okladio da ćemo se 
na kraju ovog opasnog dana dobro osjećati. 


— Govorite tako jer ste pravi greenhorn. Dobro osjećati! O dobrom 
ne može biti ni govora. Bit ću zahvalan budem li se uopće osjećao. 


— Već sam vam nekoliko puta dokazao da sam drukčiji greenhorn 
nego što su ovdašnji. 

— Što time želite reći? Imate li neku ideju? 

— Da. 

— Kakvu, i kad vam je pala na pamet? 

— One večeri kad su Winnetou i njegov otac pobjegli. 


— Tada? Čudnovato. To vam neće mnogo koristiti, jer tada još 
nismo znali da ćemo pasti Apačima u ruke. Kako se zove ta ideja? 


— Uvojak kose. 


— Uvojak? — ponovio je začuđeno. — Recite, sir, je li kod vas sve 
u redu? 


— Mislim da jest. 


— Što onda bulaznite o uvojku. Zar vam je neka od ljubavnica 
darovala svoju pletenicu koju sada želite darovati Apačima? 


— Ne, imam uvojak jednog muškarca. 
Promatrao me kao da sumnja u moj zdrav razum i stresao glavom. 


— Dragi sir, vama doista nije dobro. Mora da je to posljedica rane. 
Vjerojatno je uvojak u mozgu a ne u džepu. Čak i da postoji, ne znam 
kako bi nas uvojak spasio od mučeničkog stupa. 


— Hm, da. To je nezrela ideja. Vidjet ćemo hoće li koristiti. Što se 
tiče umiranja na mučeničkom stupu, ja sam siguran da na njemu neću 
ostati. 


— Svakako! Kad vas budu spalili, više nećete biti privezani. 
— Pah! Bit ću odvezan prije nego što mučenje počne. 

— Tako? Zašto to mislite? 

— Treba da plivam. 

— Da plivate? — čudio se gledajući me ponovo kao da sam poludio. 
— Da. A ne mogu plivati privezan za stup. 

— Do vraga! Tko vam je rekao da ćete plivati? 

— Winnetou. 

— A kada? 

— Danas, sada. 


— Kakva sreća. Ako je to rekao Winnetou, onda kao da je zraka 
sunca probila oblake. Čini se da ćete se boriti za svoj život. 


— Ija tako mislim. 

— Tako će onda biti i snama, jer ne vjerujem da će snama drukčije 
postupiti. Znači, naš položaj nije tako očajan kao što sam mislio. 

— Sigurno. Vjerojatno ćemo se moći spasiti. 

— Oho! Samo ne očekujte previše. Budemo li se borili za život, bit 
će to teška borba. Događalo se da su se bijeli zarobljenici spasili na 
takav način. Jeste li vješti plivanju, sir? 

— Da. 

— Kako plivate? 

— Dovoljno dobro da se ne moram plašiti utrke s Indijancem. 

— Čujte, ne budite tako sigurni u pobjedu. Ovi Crvenokošci plivaju 
kao ribe. 

— A ja kao vidra koja lovi i ždere ribe. 

— Pretjerujete! 

— Ne. Plivanje još od djetinjstva bijaše moj najdraži sport. Plivanje, 
ronjenje, veslanje i slično. Ako se doista radi o tome da moj život ovisi 
o plivanju, siguran sam da ću ovaj dan preživjeti. 

— Želim da se to dogodi, sir. Nadam se da će se i nama pružiti slična 
prilika. To je svakako bolje nego biti privezan o stup. Milije mi je da 
poginem u borbi nego da me nasmrt muče. 

Dopustili su nam da razgovaramo jer je Winnetou razgovarao sa 
svojim ocem i Tanguom, a Apači koji su me doveli, bili su zauzeti time 
što su zavodili red u polukrugu pred nama i oko nas, 

U unutrašnjosti polukruga sjedili su dječaci, a iza njih djevojke i 
žene, među kojima se nalazila i Nšo-či koja nije skidala oka s mene. 

Zatim su dolazili mladići, a iza njih odrasli ratnici. Tada je ustao Inču- 
čuna koji je s Winnetouom i Tanguom stajao između nas i gledatelja, a 
njegov je glas bio toliko snažan da su ga svi dobro razumjeli: 


— Moja crvena braća i sestre, a i ljudi iz plemena Kiowa, neka čuju 
što Inču-čuna želi da im kaže. 

Načas je prekinuo govor i kad je vidio da ga pažljivo slušaju, 
nastavi: 

— Bljedoliki su neprijatelji Crvenokožaca; i malo koji među njima 
gleda nas prijazno. Najplemenitiji među svim bijelcima došao je k 
narodu Apača da im bude prijatelj i otac. Zbog toga smo mu dali ime 
Kleki-petra, Bijeli otac. Moja braća i sestre su ga poznavali i voljeli. 
Neka to potvrde! 


— Howgh! — začulo se u krugu. Poglavica nastavi: 


— Bijelci su došli da nam otmu naše vlasništvo i da nas istrijebe. 
To im i uspijeva jer su od nas jači. Tamo gdje pasu bizoni i mustanzi 
sagradili su velika naselja odakle dolazi sve zlo što na nas pada. Tamo 
gdje je crveni lovac hodao prašumom ili savanom, sada juri vatreni 
konj s velikim kolima i donosi ovamo naše neprijatelje. A kad crveni 
čovjek ode u predjele koje još posjeduje i gdje želi umrijeti u miru, 
ubrzo dolaze za njim bljedoliki da bi i tamo sagradili putove za 
vatrenog konja. Mi smo sreli takve bijelce i miroljubivo s njima 
razgovarali. Rekli smo im da je ta zemlja naše vlasništvo. To su i sami 
morali priznati. Ali kad smo zahtijevali da odu i da ne dovedu vatrenog 
konja do naših ispaša, nisu nas poslušali i ustrijelili su Kleki-petru 
koga smo voljeli i poštovali. Neka moja braća i sestre potvrde da je 
Inču-čuna govorio istinu. 

— Howgh!— viknuli su Crvenokošci jednoglasno. 


— Mi smo leš ubijenog ovamo dopremili da bismo ga sačuvali za 
dan osvete. Kleki-petra bit će danas pokopan, a s njim i onaj koji ga je 
ubio. Uhvatili smo i muškarce koji su bili s njim kad se to dogodilo. Oni 
su prijatelji ubojice i drugovi Kiowa kojima su nas predali. Ali oni to 
ne priznaju. Ono što o njima znamo bilo bi svim ostalim 
Crvenokošcima dovoljno da ih osude na smrt. Ali mi želimo slijediti 
nauk našeg dobrog Bijelog oca, mi želimo biti pravedni. Budući da oni 
ne priznaju da su bili naši neprijatelji, mi ćemo ih saslušati i poslije 
toga odlučiti o njihovoj sudbini. Neka mi moja braća i sestre kažu 

pristaju li na to. 
— Howgh! — začulo se sa svih strana. 


— Sir, to je za nas povoljno — reče Sam. — Ako pristaju da nas 
saslušaju, nadam se da će nam uspjeti da dokažemo svoju nedužnost. 
Sve ćemo objasniti tim ljudima i uvjeriti ih da nas trebaju osloboditi. 


— Same, to vam neće uspjeti. 

— Zašto ne? Mislite li da ne znam govoriti? 

— Oh, još kao dijete naučili ste govoriti. Ali mi smo ovdje šest 
tjedana i do sada vam nije uspjelo da ih uvjerite. 

— Ni vama, sir. 

— Da, Same. Ali ja i nisam mogao govoriti, a kad sam prizdravio, 
nije mi se više približio nijedan crveni ratnik. Dakle, morate priznati 
da nisam mogao ni pokušati da nas opravdam. 

— Ni sada nemojte pokušavati. 

— Zašto ne? 

— Jer ne biste uspjeli. Vi ste greenhorn i previše ste neiskusni, pa 
bi nam mogli samo naškoditi. Vaša je tjelesna snaga velika, ali ovdje 
nam ne koristi jer je ovdje potrebno iskustvo, oštroumnost i 
lukavstvo. Sve to vi nemate. Niste krivi što ste se rodili bez tih lijepih 
sposobnosti, ali upravo stoga morate dopustiti da ja preuzmem našu 
obranu. 


— Onda vam želim bolji uspjeh nego do sada, dragi Same. 
— Ibit će tako! Samo me dobro poslušajte. 


Mogli smo razgovarati jer su Inču-čuna i Winnetou ponovo 
razgovarali s Tanguom, često gledajući u našem smjeru. Dakle, 
razgovarali su o nama. Pogledi Apača bijahu sve stroži i mračniji i 
vidjelo se da Kiowa želi da nas što više osumnjiči. Tko zna kakve je laži 
ispričao da nas upropasti. Zatim su nam pristupili. Oba Apača stali su 
desno od nas, a Tangua lijevo pored mene. Nato će Inču-čuna dovoljno 
glasno da bi ga svi mogli čuti: 

— Vi ste čuli što je rekao Inču-čuna. Sada se smijete braniti. 
Odgovarajte istinito na pitanja koja će vam on postaviti! Vi pripadate 
bijelcima koji su mjerili novi put za vatrenog konja? 

— Da. Ali moram ti reći da nas trojica nismo mjerili nego smo bili 

dodijeljeni kao zaštita — odgovori Sam. — A što se tiče četvrtog, 
zvanog Old Shatterhand... 


— Šuti! — prekine ga poglavica. — Odgovaraj samo na moja 
pitanja. Dakle, pripadate li onim bijelcima? Odgovori kratko: da ili ne? 

— Da— rekao je Sam. 

— A Old Shatterhand je mjerio? 

— Da. 

— Vas trojica ste štitili te ljude? 

— Da. 

— Onda ste još gori od njih, jer tko štiti lopove i razbojnike, 
zaslužio je dvostruku kaznu. Rattler, ubojica, bio je vaš drug? 

— Da, ali mi nismo bili njegovi prijatelji i... 


— Šuti, pseto! — vikne Inču-čuna. — Odgovaraj samo na moja 
pitanja. Poznaješ li zakone Divljeg zapada? 
— Da. 


— Kako se kažnjava kradljivac konja? 

— Smrću. 

— Što je vrednije, konj ili velika prostrana zemlja Apača. 

Sam je šutio da ne bi samome sebi potpisao smrtnu osudu. 

— Otvori usta, inače će ih Inču-čuna otvoriti nožem! 

— Učini tako! — zareža mali, hrabri Sam. — Sam Hawkens nije 
čovjek koga možeš silom natjerati da govori. 

Tada sam se i ja okrenuo i zamolio ga: 

— Govorite, Same, tako je bolje za nas. 

— Well — odgovori on. — Ako zahtijevate, govorit ću i o onome o 
čemu bih zapravo morao šutjeti. 

— Dakle, što je vrednije, konj ili ova zemlja? — ponovi Inču-čuna. 

— Zemlja. 

— Prema tome je kradljivac zemlje još mnogo prije zaslužio smrt 
nego kradljivac konja. Vi ste nam htjeli oduzeti zemlju. UZ to, vi ste i 
drugovi čovjeka koji je ubio Kleki-petru. Zločin je time još teži. Kao 
kradljivce zemlje mi bismo vas ustrijelili, ali, jer ste ubojice, bit ćete 
prije smrti mučeni. Ali mi nismo završili s nabrajanjem vaših zlodjela. 

Predali ste nas u ruke Kiowama koji su naši neprijatelji? 

— Ne. 

— To je laž! 

— To je istina! 

— Zar nisi s Old Shatterhandom pošao za nama kad smo vas 
napustili? 

— Jesam. 

— To je siguran znak neprijateljstva. 


— Ne. Vi ste nam prijetili i prema zakonima Zapada morali smo 
ispitati jeste li doista otišli. Mogli ste se sakriti i pucati na nas iz 
zasjede. Zbog toga smo pošli za vama. 


— Zašto nisi išao sam? Zašto si sa sobom poveo Old Shatterhanda. 

— Da bih ga naučio čitanju tragova jer je novajlija. 

— Ako su vaše namjere bile tako miroljubive, zašto ste Kiowe 
pozvali u pomoć? 

— Jer smo vidjeli da si ti požurio naprijed. Htio si pozvati svoje 
ratnike da biste nas napali. 

— Zar je bilo potrebno da se obratite Kiowama? 

— Da. 

— I nije bilo drugog izlaza? 

— Ne. 

— Opet lažeš. Da biste se spasili, bilo bi dovoljno da učinite ono što 
sam zapovjedio, naime, trebalo je da napustite naše područje. Zašto 
niste tako postupili? 

— Jer nismo mogli poći prije nego što završimo posao. 

— Dakle, htjeli ste nastaviti s pljačkom i pozvali ste Kiowe u pomoć. 
Tko na nas huška naše neprijatelje, također je naš neprijatelj i treba 
da umre. To je još jedan razlog da vam oduzmemo život. Ali, 
nastavimo. Vi niste ostavili Kiowe da nas dočekaju, napadnu i pobijede 
već ste im u tome i pomogli. Da li to priznaješ? 

— Učinili smo to da bismo spriječili prolijevanje krvi. 

— Želiš li da ti se narugam? Nisi li nam pošao u susret kad smo 
došli? 

— Da. 

— I uhodio nas? 

— Da. 

— I čitavu si noć proveo u našoj blizini? 
— Da. 


— Nisi li bijelce odveo do vode da bi nas odmamio onamo, i zatim 
Kiowe sakrio u šumi da bi nas napali? 


— To je istina, ali moram... 

— Šuti! Inču-čuna želi samo kratke odgovore. Postavljena nam je 
klopka. Tko ju je izmislio? 

— Ja! 

— Sada govoriš istinu. Nekoliko je naših ljudi bilo ranjeno i ubijeno, 
a ostali su bili zarobljeni. Vi ste tome krivi. Prolivena krv pada na vašu 
glavu i još je jedan razlog što morate umrijeti. 


— U mom je planu... 


— Šuti! Poglavica te sada nije ništa pitao. Veliki duh nam je poslao 
nepoznate i nevidljive spasioce. Inču-čuna i Winnetou su se oslobodili. 
Odšuljali smo se do naših konja i odjahati po svoje ratnike koji su 
zatim napali Kiowe. Brzo su našli trag neprijatelja i pošli za njim. Zato 
smo se tako brzo sreli i već idućeg dana stigli natrag. Proliveno je 
mnogo krvi. Izgubili smo šesnaest ratnika, ne računajući krv i boli 
ranjenih. Još jedan razlog za vašu smrt. Ne treba da očekujete nikakve 
milosti... 

— Ne želimo milost nego pravdu — prekine ga Sam. — Ja mogu... 

— Hoćeš li šutjeti, pseto! — prekine ga Inču-čuna ljutilo. — Govori 
samo kad te ja pitam. Inču-čuna je s vama završio. Ali, jer govoriš o 
pravdi, nećemo o vama suditi samo na temelju tvoje izjave, nego ćemo 
pozvati jednog svjedoka. Tangua, poglavica Kiowa, neka se ponizi i 
neka podigne svoj glas. Jesu li bijelci naši prijatelji? 

— Ne — odgovori Kiowa zadovoljan što za nas stvari stoje tako 
loše. — Ne. Huškali su me protiv vas i nagovarali me da vas sve 
pobijem. 

Ta me neistina toliko ogorčila da više nisam mogao šutjeti: 

— To je tako velika i bestidna laž da bih te oborio na zemlju kad bi 

mi ruke bile slobodne! — viknuo sam. 
— Pseto smrdljivo! — plane on. — Hoćeš li da te ubijem? 
Podigao je šaku. Mirno sam ga promatrao. 


— Udari, ako se ne stidiš udariti vezanog čovjeka. Vi govorite o 
saslušanju i pravdi. Zar je to saslušanje ili pravda, kad čovjek ne smije 
reći ono što želi? Mi treba da se branimo. Možemo li to kad nas 
prekidate čim kažemo riječ više nego što želite? Inču-čuna postupa 
kao nepravedni sudac. On pitanja tako postavlja da nas odgovori, koje 
on dopušta, moraju odvesti u propast. Druge odgovore ne smijemo 
dati. A kad bismo htjeli reći istinu koja bi nas spasila, on prijeti 
mukama. Takvo saslušanje i takva pravda nisu nam potrebni. Radije 
odmah počnite s mukama koje ste nam namijenili. Od nas nećete čuti 
ni jauka. 

— Uf, uf! — začuo sam zadivljen ženski glas. Bila je to Winnetouova 
sestra. 

— Uf, uf uf! — viknuli su mnogi Apači. 

Indijanac uvijek poštuje hrabrosti priznaje je i svome neprijatelju. 
Otuda ti usklici divljenja. 

— Kad sam prvi put ugledao Inču-čunu i Winnetoua — nastavio 
sam — reklo mi je srce da su oni hrabri i pravedni muževi koje bih 
mogao voljeti i poštovati. Prevario sam se. Oni nisu bolji od ostalih, jer 
slušaju glas lažljivaca i guše istinu. Smijem se njihovim prijetnjama i 
prezirem svakoga tko želi poniziti zarobljenika samo zato jer se ovaj 
ne može braniti. Da sam slobodan, ja bih drukčije razgovarao s vama. 


— Pseto, ti Tanguu nazivaš lašcem! — vikne Kiowa. — On će ti 
razbiti, glavu. 

Okrenuo je pušku u namjeri da me udari kundakom. Tada 
priskoči, Winnetou i zadrža ga. 

— Neka poglavica Kiowa ostane miran! Ovaj Old Shatterhand 
govorio je veoma smiono, ali Winnetou se s nekim njegovim riječima 
slaže. Moj otac Inču-čuna, poglavica svih Apača, dopustit će mu da 
kaže ono što želi! 

Tangua se morao umiriti, a Inču-čuna odluči poslušati želju svog 
sina. Pristupio mi je bliže. 

— Old Shatterhand je kao ptica grabljivica, koja kljuje i kad je 

uhvaćena. Nisi li dva puta oborio Winnetoua? Nisi li ga dva puta 
onesvijestio šakom? 

— Zar sam to učinio dobrovoljno? Nisi li me na to prisilio? 

— Prisilio? — čudio se on. 

— Da. Mi smo se htjeli predati bez otpora, ali vaši ratnici nisu 
slušali ono što smo govorili. Tako su nas napali da smo se morali 
braniti. Pitaj svoje ljude, jesmo li ijednog ranili iako smo ih mogli ubiti. 
Štoviše, mi smo pobjegli da ne bismo koga povrijedili. Ti si došao i 
napao me ne obazirući se na moje riječi. Morao sam se braniti. Mogao 
sam te ubiti, ali ja sam te samo udario jer te nisam htio povrijediti. 
Tada se pojavio poglavica Kiowa i htio uzeti tvoj skalp. Nisam to 
dopustio i on se borio samnom, ali ja sam ga pobijedio. Dakle, ne samo 
da sam ti spasio život i skalp. Onda... 


— Taj prokleti kojot laže kao da ima stotinu različitih jezika! — 
vikne Tangua ljutilo. 

— Zar je to doista laž? — upita ga Winnetou. 

— Da. Moj crveni brat Winnetou valjda ne sumnja u moje riječi? 

— Kad sam ja stigao, ti si ležao nepomično, ai moj otac. To je točno. 
Old Shatterhand je klečao pored vas. Neka nastavi! 

— Dakle, pobijedio sam Tanguu da bih spasio Inču-čunu. Tada se 
približio Winnetou. Nisam ga vidio i dobio sam udarac kundakom koji 
me nije pogodio u glavu. Winnetou me probo nožem. Tako nisam 
mogao govoriti. Inače bih mu bio rekao da ga volim i da želim biti 
njegov prijatelj i brat. Bio sam ranjen, ali ipak sam ga savladao. Ležao 
je u nesvijesti kao i Inču-čuna. Obojicu sam mogao ubiti. Jesam li to 
učinio? 

— Bio bi to učinio — ubaci Inču-čuna — ali došao je jedan od mojih 
ratnika i udario te kundakom. 

— Ne, ne bih to učinio — nastavio sam. — Zar se ova moja tri 
prijatelja nisu dobrovoljno predali. Bi li to učinili da su vas smatrali 
neprijateljima? 

— Postupili su tako jer su shvatili da ne mogu pobjeći. Inču-čuna 
priznaje da u tvojim riječima postoji nešto u što bi se gotovo moglo 
povjerovati. Ali sve nije točno. Kad si prvi put udario njegova sina 
Winnetoua, nisi bio na to prisiljen. 

— Bio sam. 

— Tko te prisilio? 

— Opreznost. Htjeli smo spasiti tebe i njega. Vi ste veoma hrabri 
ratnici i sigurno biste se branili. Tada biste bili ranjeni ili ubijeni, a ja 
sam to htio spriječiti. Zato sam udario Winnetoua, a tebe su savladala 
moja tri bijela prijatelja. Nadam se da vjeruješ mojim riječima. 

— Laži, same laži! — vikne Tangua. — Poglavica Kiowa stigao je 
upravo u času kad te je htio ubiti. Ne Tangua, on je htio uzeti tvoj skalp. 
Tangua ga je htio spriječiti i tada ga je pogodila njegova šaka u kojoj, 
čini se, stanuje zao duh tako da mu se ni najsnažniji čovjek ne može 
suprotstaviti. 

Okrenuo sam se prema njemu i rekao prijetećim glasom: 

— Da, nitko joj se ne može suprotstaviti. Koristim svoju snagu jer 
ne želim prolijevati krv. Ali kad se ponovo budem borio s tobom, neću 
to učiniti šakom nego oružjem i ništa te neće spasiti. Upamti to! 

— Ti ćeš se boriti s Tanguom? — rugao se on. — Za to više neće biti 
prilike. Mi ćemo te spaliti i tvoj pepeo rasuti na sve strane! 

— Ne vjerujem! Bit ću slobodan prije nego što i slutiš i zahtijevat 
ću od tebe da položiš račun! 

— Učini tako. Tangua želi da se tvoje riječi ispune. On bi se rado s 
tobom borio jer zna da bi te smlavio. 


Inču-čuna prekine ovaj razgovor. 


— Old Shatterhand je veoma smion kad vjeruje da će biti slobodan 
— rekao je. — Neka promisli koliko je optužbi protiv njega. Kad bi 
samo i jedna bila netočna, to ne bi promijenilo njegovu sudbinu. On je 
izgovorio samo tvrdnje, ali ne i dokaze. 


— Zar nisam oborio Rattlera kad je pucao na Winnetoua i pogodio 
Kleki-petru? Zar to nije dokaz? 


— Ne. Mogao si tako postupiti iz drugih razloga jer znamo da si s 
njim bio u svađi. Želiš li još nešto reći? 

— Sada ne, možda kasnije. 

— Reci sada, jer kasnije više neće biti prilike. 

— Ne, sada ne. Slušat ćete me kad budem kasnije govorio, jer Old 
Shatterhand nije čovjek u čije se riječi smije sumnjati. Sada šutim jer 

me zanima vaša presuda. 

Inču-čuna se okrenuo i podigao ruku. Iz polukruga iziđe nekoliko 
starijih ratnika koji sjedoše s trojicom poglavica da bi se savjetovali 
pri čemu se Tangua trudio da presuda bude što teža. Mogao sam to 
vidjeti po njegovim uzbuđenim kretnjama. 

14. NA ZIVOT I SMRT 


mali smo prilike razgovarati. 

— Zanima me što će smisliti — rekao je Dick Stone. — U svakom 
slučaju, neće biti ništa pametno. 

— Plašim se da nam se radi o glavi — rekao je Will Parker. 


— Ija — složio se Sam. — Crvenokošci nam ništa ne vjeruju. 
Možemo govoriti što želimo. Uostalom, sir, niste loše govorili. Cudio 
sam se Inču-čuni. 


— Zašto? — upitao sam. 

—Jerje dopustio da brbljate. Meni je upadao u riječ čim bih otvorio 
usta. 

— Zar ozbiljno mislite da sam brbljao? 

— Da. 

— Hvala na ljubaznosti! 

— Nazivam brbljanjem svaki bezuspješan govor, ako se ne varam. 
Ni vi niste uspjeli, hihihihi. 

— Ja mislim drukčije. 

— Za to nema razloga. 


— Ima. Winnetou je govorio o plivanju. Tako je bilo zaključeno 
ranije. Mislim da su nas tako saslušavali samo da bi nas uplašili. 
Presuda neće biti tako strašna. 


— Sir, ne nadajte se odveć. Zar mislite da će vam pružiti priliku da 
plivanjem spasite život? 
— Da. 


— Glupost! Da, ako su tako riješili, dopustit će da plivate. Ali, znate 
li kamo? U ralje smrti! A kad budete mrtvi, sjetite se da sam bio u 
pravu, hihihihi. 

Taj čudnovati mali momak bio je čak i u ovako teškoj situaciji 
spreman da se smije svojim sumnjivim šalama. No njegova je radost 

bila kratka vijeka jer je savjetovanje završilo. Ratnici su se povukli u 
polukrug, a Inču-čuna glasno reče: 

— Čujte, ratnici Apača i Kiowa, što smo zaključili o sudbini te 
četvorice zarobljenika. Na savjetu staraca bilo je već ranije 
dogovoreno da ih natjeramo u vodu gdje će se boriti i naposljetku biti 
spaljeni. Ali Old Shatterhand, najmlađi od njih, izgovorio je riječi u 
kojima je bilo tragova mudrosti i istine. Bijelci su zaslužili smrt, ali čini 
se da možda i nisu mislili tako loše kao što smo vjerovali. Zbog toga 
smo odustali od prvotnog zaključka i sada želimo da između nas i njih 
odluči Veliki duh. 


Nekoliko je časaka šutio, u svakom slučaju povećao je radoznalost 
slušatelja. Sam je iskoristio tu priliku: 


— Grom i pakao, to je zgodno. Znate li što on misli, sir? 
— Slutim. 

— Što? 

— Dvoboj. Radi se o božjem sudu. 


— Da. Vjerojatno će doći do dvoboja. Ali između koga? Zanima me 
da to čujem. 


Poglavica nastavi: 


— Čini se da je bijelac koji se naziva Old Shatterhandom, 
najotmjeniji među njima. U njegovim je rukama odluka. S naše strane 
odluka će ovisiti o onome koji je u nas po položaju najviši. To sam ja, 
Inču-čuna, poglavica Apača. 

— Do vraga, vi i on! — šapne Sam uzbuđeno. 


— Uf, uf, uf! — začuli su se povici čuđenja u redovima 
Crvenokožaca. Začudili su se što se njihov poglavica htio boriti sa 
mnom. Mogao je izbjeći tu opasnost i izabrati nekoga drugoga. On to 
objasni: 

— Inču-čuna i Winnetou bijahu povrijeđeni u svojoj časti, jer je 
samo jedna šaka bijelca bila dovoljna da ih obori na zemlju. Oni 
moraju sprati tu mrlju i jedan od njih mora se s njime boriti. Winnetou 
mora svoje mjesto prepustiti Inču-čuni, jer je on stariji i osim toga prvi 
poglavica Apača. Winnetou se s tim slaže, jer Inču-čuna će time spasiti 
i čast svoga sina i ubiti Old Shatterhanda. 

Zatim je neko vrijeme šutio. 

— Radujte se, sir — hrabrio me Sam. — U svakom slučaju umrijet 
ćete brže nego mi. Htjeli ste poštedjeti tog momka, a sada će vas on 
ubiti. 

— To ćemo još vidjeti. 

— Znam ja to dobro. Zar mislite da se radi o istom oružju? 

— Ne. 


— Well, uvjeti su u sličnim situacijama takvi da je bijelac unaprijed 
izgubljen, a ako se netko i spasio, to je iznimka koja potvrđuje pravilo. 
Čujte! 

Inču-čuna nastavi: 


— Odvezat ćemo Old Shatterhanda i on će bez oružja plivati preko 
rijeke. Inču-čuna će ga slijediti i ponijeti samo tomahawk. Uspije li mu 
da stigne živ do druge obale, sve do cedra, bit će spašen i njegovi će 
drugovi biti slobodni. Moći će otići kamo budu htjeli. Ali, ako ga 
poglavica ubije prije nego što stigne do cedra, umrijet će i oni. Neće 
biti mučeni i spaljeni nego ustrijeljeni. Neka svi prisutni ratnici 
potvrde da su čuli moje riječi i da se slažu. 

— Howgh! — glasio je odgovor. 

Lako je zamisliti kako smo bili uzbuđeni, osobito Sam, Dick i Will. 


— Momci su to lukavo smislili — ljutio se Hawkens. — Vi ćete 
plivati jer ste najotmjeniji. Ne, nego zato što ste greenhorn. Mene ne 
bi pustili u vodu. Pokazao bih im da Sam Hawkens pliva poput 
pastrmke. Ali vi! Čujte, sir, mislite na to da naši životi ovise o vama. 
Ako izgubite, i mi ćemo umrijeti i svama više neću progovoriti ni riječi, 
ako se ne varam. 

— Ne budite zabrinuti, stari Same — tješio sam ga. — Učinit ću sve 
što mogu. Uvjeren sam da to Crvenokošci nisu loše smislili i budite 
uvjereni da ću vas spasiti. 


— Nadajmo se. Dakle, radi se o životu i smrti. Ne smijete štedjeti 
Inču-čunu i na to ne pomišljajte. 

— Vidjet ćemo. 

— Nema tu što vidjeti! Budete li imali obzira, svi ćemo biti 
izgubljeni. Vi se pouzdajete u svoju šaku? 

— Da. 

— Neće vam pomoći jer do tuče i neće doći. 
— Mislim da hoće. 

— Neće! 

— Kako bi me inače ubio? 


— Tomahawkom. Valjda znate da se ne upotrebljava samo u borbi 
prsa o prsa već je i strahovito oružje na daljinu. Crvenokošci njime 
tako spretno barataju da na daljinu od stotinu koraka mogu njime 
odsjeći vršak prsta. Inču-čuna vas neće udariti tom sjekirom nego će 
je baciti za vama. Vjerujte mi, ma kako dobar plivač bili, nećete stići do 
druge obale. Još dok budete plivali, bacit će vam sjekiru u glavu. Vaša 
vam snaga neće koristiti. 

— Znam to, dragi Same, ali jednako tako znam i to da u nekim 
prilikama naprstak lukavosti valja više nego bačva tjelesne snage. 

— Lukavstvo? Vi vjerujete da ste lukavi? Kažem vam, stari Sam 
poznat je kao lukavac pa ipak ne može shvatiti kako biste mogli 
nadmudriti poglavicu. Što koristi lukavstvo protiv dobro bačenog 
tomahawka? 

— Koristi, Same, koristi! 

— Kako? 

— Vidjet ćete, to jest, najprije nećete ništa vidjeti. Ali, kažem vam 
da sam siguran u uspjeh. 

— Vi se hvalite da bi nama bilo lakše. 

— Ne. 


— Da, da biste nas utješili. Ali što nam koristi utjeha koja će biti 
tako kratka vijeka? 


— Smirite se, imam izvanredan plan. 

— Plan? Još i to. Moguće je samo plivati, a tada će vas pogoditi 
sjekira. 

— Ne. Pazite! Budem li se utopio, bit ćemo spašeni. 

— Ako se utopite? Umirete pa zbog toga i govorite tako ludo. 


— Znam što želim postići. Upamtite: ako se utopim, ne treba se 
ničega plašiti. 

Brzo sam izgovorio ove posljednje riječi jer su nam se poglavice 
približavale. 


— Sada ćemo odvezati Old Shatterhanda — rekao je Inču-čuna. — 
Ali neka ne misli da može pobjeći. Za njim bi odmah krenulo stotinu 
ratnika. 

— Ine mislim na to! — odgovorio sam. — Čak kad bih i mogao 
pobjeći, ne bih to učinio jer bi bila podlost napustiti drugove. 

Odvezali su me i ja sam protegao ruke da bih iskušao njihovu 
pokretljivost. Zatim sam počeo s pripremama. 


— Za mene je velika čast da se utrkujem sa slavnim poglavicom 
Apača, da plivam na životi smrt. Ali za njega to nije nikakva čast. 


— Zašto ne? 


— Jer ja nisam nikakav protivnik. Ponekad sam se kupao u potoku 
i trudio se da ne potonem. Ali preplivati tako široku i duboku rijeku to 
se ne usuđujem. 


— Uf, uf! — viknuo je začuđeno, jer je vjerovao da sam spretniji. — 
To ne raduje poglavicu. Winnetou i Inču-čuna su najbrži plivači svoga 
plemena. Što znači pobjeda nad tako lošim plivačem! 


— Osim toga ti imaš oružje, a ja ga nemam! — nastavio sam se 
pretvarati. — Dakle, ja idem u susret smrti, a moji su drugovi spremni 
da umru. Ipak, rado bih znao kako treba da izgleda ta borba. Tko prvi 
ulazi u vodu? 


— Ti! 

—Iti ćeš me slijediti? 

— Da. 

— A kad ćeš me napasti tomahawkom? 

— Kad to Inču-čuni bude po volji — odgovorio je ponosno 
smješkajući se  prezirno poput majstora koji razgovara s 
nespretnjakovićem. 

— To se može dogoditi u vodi? 

— Da. 

Ponašao sam se kao da sam veoma zabrinut: 

— Dakle, ti me smiješ ubiti. A smijem li ja tebe? 

Na licu mu se mogao pročitati odgovor: bijedniče, na to i ne 

pomišljaj. Pitao si to samo jer se plašiš. 

— To je plivanje i borba na životi smrt — rekao je zatim. — Dakle, 
ti možeš ubiti i Inču-čunu, jer ćeš samo tako doći do cedra. 

— I tvoja smrt neće biti osvećena? 

— Ne. No, sada pođi. 


Okrenuo se, a ja sam skinuo kaput i čizme. Iz džepova i pojasa 
izvadio sam svoje stvari. Čuo sam kako Sam jadikuje: 

— Propast, sir, propast! Kad biste samo mogli vidjeti svoje lice! I 
čuti svoj glas! Plašim se i za vas i za nas! 

Nisam mu ništa smio odgovoriti jer bi to čuli i Crvenokošci, a ja 
sam imao razloga da se pretvaram. Htio sam da se Inču-čuna osjeća 
sigurnim i da zagrize u taj mamac. I to je lukavstvo djelovalo! 

— Još samo jedno pitanje! — zamolih ga prije nego što sam pošao 
za njim. — Hoćete li nam vratiti naše stvari ako budemo slobodni? 

Inču-čuna se kratko i nestrpljivo nasmijao kao da je to pitanje 
smatrao besmislenim. 


— Da. 

— Sve? 

— Sve. 

—Ikonje i puške? 
Tada on reče ljutilo: 


— Inču-čuna je rekao sve! Zar nemaš uši? Žaba se htjela utrkivati 
sa sokolom i upitala ga što će joj dati ako ga pobijedi. Ako tako glupo 
plivaš kao što pitaš, poglavica Apača se stidi što nije izabrao squaw da 
se s tobom bori. 

Prošli smo kroz polukrug Indijanaca prema obali Rio Pecosa. 
Prošao sam pored Nšo-či koja me gledala kao da se zauvijek sa mnom 
oprašta. 

Indijanci su nas slijedili i sjeli da bi što udobnije mogli pratiti taj 
zanimljiv prizor. 

Bilo mi je jasno da se nalazim u velikoj opasnosti. Ma kako plivao 
bit ću izgubljen jer me poglavičina sjekira mora dostići. Postojao je 
samo jedan izlaz: roniti, i u tome nisam bio tako nespretan kao što je 
Inču-čuna vjerovao. Ali nisam se smio pouzdati samo u ronjenje. 

Trebat će načas i izroniti, a tada bi me mogla pogoditi sjekira. Ne, ne 
smijem na površinu, barem ne pred očima Crvenokožaca. Ali kako da 
to učinim? Pažljivo sam promatrao obalu i zadovoljno ustanovio da ću 
se moći izvući. 

Nalazili smo se, kao što sam već spomenuo, na pješčanoj površini, 
ali nešto dalje od sredine tog prostora. Mjesto gdje je opet počinjala 
šuma, bilo je od mene udaljeno oko stotinu koraka, a nešto dalje Pecos 
je zavijao. Donji kraj pješčane površine nalazio se na četiri stotine 
koraka daleko od mene. 


Skočim li u vodu i ne izronim, vjerovat će da sam se utopio i tražit 
će moje tijelo, i to nizvodno. Znači, spas leži u suprotnom pravcu. 
Ugledao sam mjesto gdje je rijeka podrovala obalu. Na tome mjestu 
mogao sam potražiti utočište, tim više što je tamo bilo i naplavljenog 
drvlja koje mi je moglo poslužiti kao zaklon. Ali trebalo je glumiti 
strah. 

Inču-čuna se također skinuo, ostao je u lakim indijanskim 
hlačama, zatakao je sjekiru za pojas i mahnuo mi. 

— Možemo početi. Skoči! 

— Ne bih li prvo mogao istražiti koliko je duboko? — upitao sam 
oklijevajući. 

Prezirno se nasmijao. Pozvao je jednog ratnika da donese koplje i 
ja sam ga zario u vodu. Nije dospjelo do dna. To mi je bilo drago. Iza 
sebe čuo sam mrmljanje puno prezira što znači da sam postigao cilj. 
Čuo sam Samov glas: 

— Za ime božje, dođite ovamo, sir! Ne mogu to gledati. Neka nas 
ubiju. Ito je bolje nego ovo! 

Što sada Nšo-či o meni misli? Okrenuo sam se. Tanguino lice 
odavalo je prezir. Winnetou je podigao gornju usnu tako da su mu se 
vidjeli zubi. Bio je bijesan što je ikada imao smilovanja prema meni. 
Njegova je sestra zatvorila oči i više me nije gledala. 

— Poglavica Apača je spreman! —vikne Inču-čuna. — Zašto još 
oklijevaš? 

Tangua je prezirno viknuo: 

— Oslobodite tu žabu. Poklonite mu život! Nitko ne treba da stavi 
ruku na takvu kukavicu! 

Doista sam morao djelovati bijedno, a Inču-čuna je stao vikati kao 
bijesan tigar: 
— Uđi, inače ću ti smjesta sjekirom razbiti glavu! 


Glumio sam da sam veoma uplašen, sjeo sam na obalu i stavio 
noge u vodu kao da polako želim ući. 


— Uđi! — vikne Inču-čuna i gurne me nogom u leđa. To sam i 
očekivao. Bespomoćno sam podigao ruke, kriknuo i pao u vodu. Ali 
tada je s glumom bilo gotovo. 


Osjetio sam dno i stao roniti uzvodno, tik uz obalu. Iza sebe sam 
čuo šum. Inču-čuna je skočio za mnom. Kasnije sam saznao da me je 
najprije namjeravao pustiti preda se, ali zbog mog kukavičluka 
odustao je od toga, skočio odmah za mnom u namjeri da me ubije čim 
izronim. 


Ubrzo sam stigao do nadsvođenog dijela obale i izronio do visine 
usta. Nitko me nije mogao vidjeti osim poglavice jer se on nalazio u 
vodi. Na moju radost bio je okrenut nizvodno. Duboko sam udahnuo i 
ponovo zaronio. Došao sam do mjesta s naplavljenim granjem, izronio 
i ponovo udahnuo. Granje je sakrilo moju glavu i ja sam neko vrijeme 
ostao nad vodom. Vidio sam kako poglavica leži na vodi spreman da 
svakog časa ubije svoj plijen. Sada se preda mnom nalazio posljednji, 
ali i najduži dio puta, sve do početka šume gdje je grmlje visilo s obale 
u vodu. Sretno sam i tamo stigao i skriven grmljem izišao na obalu. 

Sada je trebalo stići do zavoja rijeke i iza njega preplivati na drugu 
obalu. Bit će najbolje da onamo otrčim. Ali prije toga pogledao sam 
kroz grmlje prema onima koje sam prevario. Stajali su na obali mašući 
rukama, dok je poglavica još uvijek čekao na mene, iako je bilo 
nemoguće toliko dugo izdržati pod vodom. Da li se Sam sada sjetio 
mojih riječi: ako se utopim, mi smo spašeni? 

Trčao sam što sam brže mogao kroz šumu sve dok za mnom nije 
ostao zavoj Rio Pecosa, ponovo ušao u vodu i živ stigao na drugu 
obalu. Kao što sam rekao bilo je to lukavstvo, ali prilično nezgrapno, 
jer oni koji su me poznavali, nisu imali nikakvog razloga da me 
smatraju kukavicom. Stigao sam do kraja šume. Tamo sam, kroz 
grmlje, vidio da je nekoliko Crvenokožaca skočilo u vodu i da kopljem 
traže Old Shatterhanda koji se utopio. Mogao sam mirno poći do 
cedra, pobijedio sam, ali to nisam učinio jer nisam htio pobijediti samo 

lukavstvom. Htio sam malo poučiti Inču-čunu i obvezati ga na 
zahvalnost, javno, pred očima sviju. 

Još uvijek je plivao i tražio me. Nije se ni sjetio da pogleda prema 
Drugoj obali. Ponovo sam se vratio u vodu, legao na leđa tako da mi je 
iz vode virio samo nos, i polako veslajući rukama plivao naprijed. 
Nitko me nije primijetio. Kad sam stigao nasuprot onima što su me 
tražili, izronio sam i glasno viknuo: 

— Same, Same, mi smo pobijedili! 

Činilo se kao da stojim na nekom plićaku. Crvenokošci su me čuli, 
pogledali prijeko i bijesno kriknuli. Tko takav krik jednom čuje, nikad 
ga u životu neće zaboraviti. Čim me Inču-čuna ugledao, snažno je 
zamahnuo rukama i jurnuo kroz vodu. Ja sam stao plivati prema obali, 
izišao iz vode i ostao stojeći. 

— Maknite se, sir! — vikne Sam. — Trčite prema cedru! 

Sada me u tome nitko ne bi mogao spriječiti, ni Inču-čuna, ali ja 
sam stvorio plan i nisam se pomakao s mjesta sve dok on od mene nije 
bio udaljen četrdesetak koraka. Tada sam stao trčati prema drvetu. Da 
sam se nalazio u vodi, vjerojatno bi njegov napad sjekirom uspio, ali 
ovako sam bio uvjeren da se njome neće poslužiti prije nego što bude 
na obali. 

Stablo je od rijeke bilo udaljeno tri stotine koraka. 

Kad sam prevalio polovinu puta, stao sam i okrenuo se. Poglavica 
je upravo izlazio izvode. Ušao je u klopku koju sam mu postavio. Više 
me nije mogao stići i dostići me mogao samo njegov tomahawk. 
Izvukao ga je iz pojasa i stao trčati. Još uvijek nisam bježao. Kad mi se 
opasno približio, okrenuo sam se u namjeri da bježim, ali samo 
prividno. Mislio sam slijedeće: dok budem mirno stajao, on neće baciti 
sjekiru jer bih joj mogao izmaknuti. Ne bude li je bacio, još uvijek 
postoji mogućnost da me dostigne i ubije. Dakle, bacit će je dok budem 
trčao. Zbog toga sam potrčao i poslije dvadeset koraka brzo sam stao 
i okrenuo se. 


I doista! On je zastao u trku i vitlao sjekirom nad glavom. Bacio ju 
je u času kad sam se okrenuo. Brzo sam skočio u stranu — projurila je 
pored mene i zarila se u pijesak. 


To sam i htio. Potrčao sam do nje, dohvatio je i umjesto da jurnem 

prema stablu, krenuo sam mirno ususret poglavici. On je bijesno trčao 
prema meni. Tada sam zamahnuo tomahawkom i zaprijetio mu: 


— Stani, Inču-čuna! Opet si se prevario u Old Shatterhandu. Želiš li 
da te pogodi vlastita sjekira? 

Stao je. 

— Pseto, kako si mi pobjegao iz vode? Pomogao ti je zao duh! 


— Ne vjeruj u to! No ako govorimo o duhu, mogao mi je pomoći 
samo dobri Manitou. 


Vidio sam kako su mu oči bljesnule i ponovo sam ga upozorio: 


— Vidim da me želiš napasti. Ne čini to jer bi za te moglo zlo svršiti. 
Ništa ti se neće dogoditi, jer volim tebe i Winnetoua. Ali ako... 


Nisam mogao nastaviti. Bijes ga je savladao. Ispruženih ruku bacio 
se na mene. Brzo sam se sagnuo i pomakao u stranu. Silina napada 
oborila ga je na zemlju. Bacio sam se na njega, stavio lijevo koljeno na 
jednu ruku, desno na drugu, uhvatio ga ljevicom za vrat, zamahnuo 
tomahawkom i viknuo: 


— Inču-čuna, moliš li za milost? 

— Ne. 

— Onda ću ti raskoliti glavu. 

— Ubij me, pseto! — dahtao je uzalud pokušavajući da se oslobodi. 


— Ne, ti si Winnetouov otac i treba da živiš; ali moram te umiriti, 
jer ti me na to siliš. 

Udario sam ga pljoštimice sjekirom u sljepoočnicu — hropac i on 
se ispruži u travi. Crvenokošci koji su nas gledali, pomislili su da sam 
ga ubio. Začulo se užasno urlanje. Svezao sam pobijeđenog remenom, 
odnio ga do cedra i tamo stavio na zemlju. Morao sam to učiniti jer po 
pravilima dvoboja bilo je potrebno da stignem do cedra. Zatim sam 
brzo otrčao natrag do rijeke, jer sam vidio kako su Crvenokošci skočili 
u vodu i stali plivati prijeko na čelu s Winnetouom. Moglo je to biti 
opasno za mene i moje drugove, ukoliko Apači ne budu spremni da 
održe riječ. Zbog toga sam viknuo: 


— Natrag! Poglavica je živ, samo sam ga onesvijestio. Ali ako 
dođete ovamo, ubit ću ga. Neka dođe samo Winnetou. Želim 
razgovarati s njim. 

Nisu me poslušali. Tada se Winnetou uspravi u vodi i vikne nešto 
što nisam razumio. Poslušali su ga i on sam krene na obalu. Kad je 
izišao, rekoh: 

— Dobro je što si vratio svoje ratnike, oni bi ugrozili život tvoga 
oca. 

— Doista ga nisi ubio sjekirom? 

— Ne. Prisilio me da ga onesvijestim jer se nije htio predati. 

— Ali ti si ga mogao ubiti jer je bio u tvojim rukama. 

— Nerado ubijam čak i neprijatelja. Kako bih dakle mogao ubiti 
čovjeka koji je Winnetouov otac i koga zbog toga poštujem. Evo ti 
njegova oružja! Odredi jesam li pobijedio. 

Uzeo je tomahawk i dugo me promatrao. Njegov je pogled 
postajao sve blaži. Konačno je rekao gotovo zadivljeno: 

— Kakav je to čovjek, Old Shatterhand. Tko bi ga mogao shvatiti? 

— Naučit ćeš da me razumiješ. 

— Daješ mi ovu sjekiru i ne znajući hoćemo li održati riječ! Njome 
bi se mogao braniti. Znaš li da se time predaješ u moje ruke? 

— Pshaw! Ne plašim se, jer ostaju mi šake, a Winnetou nije lažljivac 
nego plemeniti ratnik koji neće pogaziti svoje riječi. 

Tada mi je pružio ruku. Oči su mu blistale. 


— Imaš pravo. Ti si slobodan kao i ostali bijelci, osim čovjeka koji 
se zove Rattler. Ti imaš povjerenja u Winnetoua. Kad bi on barem 
mogao tebi vjerovati! 


— Vjerovat ćeš mi kao i ja tebi. Pričekaj još malo. A sada pođimo 
do tvog oca. 

— Da, dođi! Winnetou ga mora pogledati, jer kad Old Shatterhand 
nekog udari, ovaj lako može umrijeti, iako on to nije želio. 

Pošli smo do cedra i odvezali poglavici ruke. Winnetou ga je 
pogledao i zatim rekao: 

— Živi, ali se neće tako brzo osvijestiti i dugo vremena boljet će ga 
glava. Ne smije ostati ovdje i poslat ću po nekoliko ljudi. Moj brat Old 
Shatterhand neka pođe sa mnom. 

Prvi put me nazvao bratom. Kako je često kasnije izgovarao tu 
riječ i uvijek je zračila ozbiljnošću, vjerom i toplinom. 

Preplivali smo rijeku. Prijeko su nas čekali Crvenokošci. Sada, kad 
smo tako miroljubivo plivali jedan pored drugoga, primijetili su da 
smo se složili, a i spoznali su da su me krivo sudili. Kad smo izišli na 
obalu, Winnetou me uhvati za ruku i glasno vikne: 


— Old Shatterhand je pobijedio. On i njegova tri druga sada su 
slobodni! 

— Uf, uf, uf! — viknuli su Indijanci. 

Winnetou je najprije poslao dvojicu Apača po oca. Tangua je još 
uvijek stajao ovdje i mračno je gledao. S njim sam još imao obračunati, 
jer je trebalo kazniti njegove laži i nastojanja da nas odvede u smrt. Ali 
ne samo zbog nas već i zbog svih bijelaca s kojima će se kasnije 
sukobiti. 


Winnetou je sa mnom prošao pored njega i ne gledajući ga. Odveo 
me do stupova o koje su bili vezani moji prijatelji. 

— Spašeni smo! — vikne Sam. — Neće nas ubiti. Čovječe, mužu, 
prijatelju, mladiću, greenhorne! Kako vam je to uspjelo? 

— Spašeni! Spašeni! — vikali su i Dick i Will, a Parker je dodao: 

— Nitko to osim vas ne bi mogao učiniti, pa ni Sam koji inače sve 
najbolje zna. 

Winnetou mi pruži nož. 

— Oslobodi ih! —rekao je. — Zaslužio si da to sam učiniš. 

Čim sam ih oslobodio, stali su me grliti tako čvrsto da sam se 
uplašio. 

Sam reče: 


— Sir, ako to ikada zaboravim, neka me pojede prvi medvjed 
zajedno s kožom i kosom. Kako se to dogodilo? Vi ste se toliko plašili 
vode da smo pomislili da ste se utopili. 


— Zar vam nisam rekao da ćemo biti spašeni ako se utopim? 


— To je Old Shatterhand ranije rekao? — čudio se Winnetou. — 
Dakle, sve je bila gluma? 


— Da — kimnuo sam glavom. 


— Moj je brat znao što želi. On je ronio uzvodno i zatim se ponovo 
vratio. Moj brat nije samo snažan kao medvjed već i lukav kao 
prerijska lisica. Njegovi neprijatelji trebaju ga se čuvati. 

— Takav je neprijatelj bio i Winnetou. 

— Winnetou je to bio, ali sada više nije. 

— Znači, ne vjeruješ više Tangui, lažljivcu, nego meni? 
Ponovo me dugo promatrao i zatim mi pruži ruku. 


— Tvoje su oči dobre, a na tvom licu ne stanuje nepoštenje. 
Winnetou ti vjeruje. 

Ponovo sam obukao kaputi iz džepa sam izvadio limenu kutiju. 

— Moj brat Winnetou se nije prevario i ja ću mu to sada dokazati. 
Možda on poznaje ovo što ću mu dati? 

Izvadio sam uvojak kose i pružio mu. Iznenađeno je ustuknuo. 

— To je kosa s moje glave. Odakle ti? 

— Inču-čuna je ranije rekao da vam je Veliki duh poslao nevidljivog 
spasioca dok ste bili vezani o stabla. Da, bio je nevidljiv jer ga Kiowe 
nisu smjele vidjeti. Ali sada se više ne mora pred njima skrivati. Sada 
ćeš vjerojatno biti siguran da nisam tvoj neprijatelj i da sam oduvijek 
bio tvoj prijatelj. 

— Ti... ti... ti si nas oslobodio? Dakle, tebi zahvaljujemo slobodu i 
živote! — viknuo je iznenađeno, on koga ništa nije moglo iznenaditi. 
Zatim me uhvatio za ruku i odvukao do mjesta gdje je stajala njegova 
sestra koja nas je cijelo vrijeme promatrala. Gurnuo me pred nju i 
rekao: 

— Nšo-či vidi ovdje hrabrog ratnika koji je krišom oslobodio oca i 
mene kad su nas Kiowe zarobili! Neka mu zahvali. 

Nakon tih riječi on me zagrli, a NŠo-či mi pruži ruku i šapne: 

— Oprosti! 

Trebala mi je zahvaliti, a umjesto toga zamolila me za oproštenje. 
Zašto? Shvatio sam je. Učinila mi je nažao. Kao moja njegovateljica 
morala me bolje poznavati, ali ipak je vjerovala da sam kukavica. 
Smatrala je važnijim da to ispravi nego da mi se zahvali. Srdačno sam 
stisnuo njenu ruku. 

— Nšo-či će se sjetiti svega što sam joj rekao. Sada se to dogodilo. 
Hoće li mi moja sestra odsada vjerovati? 

— Nšo-či vjeruje svom bijelom bratu. 

U blizini je stajao Tangua. Bio je bijesan. Pristupio sam mu i čvrsto 

ga pogledao u lice. 
— Jeli poglavica Kiowa lažljivac ili voli istinu? 
— Želiš li uvrijediti Tanguu? 
— Ne. Želim znati na čemu sam. Dakle, odgovori. 
— Neka Old Shatterhand zna da poglavica Kiowa voli istinu. 
— Vidjet ćemo! Ti ćeš se sjetiti što si mi rekao? 
— Kada? 
— Prije, dok sam bio vezan o stup. 
— Svašta se tada govorilo. 
— Da, ali ti znaš na što ciljam. Htio si mi dati zadovoljštinu. 
— Zar je Tangua o tome govorio? 


— Da. Zatim si rekao da bi se rado sa mnom borio jer znaš da bi me 
smlavio. 


Nelagodno se osjećao i zabrinuto rekao: 


— Tangua se ne sjeća tih riječi. Mora da ga je Old Shatterhand krivo 
shvatio. 


— Ne. Prisutan je bio i Winnetou. On će posvjedočiti. 

— Da — spremno potvrdi Winnetou. — Tangua je htio pružiti 
zadovoljštinu Old Shatterhandu i hvalio se da bi se rado s njim borio. 

— Dakle, vidiš da si to rekao. Hoćeš li održati riječ? 

— Zar to zahtijevaš? 


— Da. Ti si me nazvao žabom bez hrabrosti. Ti si me oklevetao i 
nastojao si da nas upropastiš. Tko je tako smion, sigurno će se htjeti 
boriti sa mnom. 


— Ne! Poglavica Kiowa bori se samo s poglavicama. 

— Ja sam poglavica! 

— Dokaži to. 

— Dobro! Dokazat ću ti tako što ću te užetom objesiti o prvo stablo 
ako mi odbiješ pružiti zadovoljštinu. 

Strahovita je uvreda prijetiti Indijancu vješanjem. Tangua odmah 
izvadi nož iz pojasa i vikne: 

— Pseto, hoćeš li da te Tangua ubije? 

— Da, ali ne tako kao što ti misliš, već u poštenoj borbi prsa o prsa. 


— Ne pada mi ni na pamet. Nemam nikakva posla s Old 
Shatterhandom. 


— Ali ranije, kad sam bio vezan i kad se nisam mogao braniti, tada 
si me vrijeđao, kukavico! 


Htio je navaliti na mene, ali se između nas ispriječio Winnetou. 


— Moj brat Old Shatterhand ima pravo — rekao je — Tangua ga je 
oklevetao i htio mu dati zadovoljštinu. Ako ne održi svoju riječ, on je 
kukavica i zaslužuje da ga otjeraju iz plemena. Taj sukob treba riješiti, 
jer nitko ne smije pričati o Apačima da u goste primaju kukavice. Što 
će učiniti poglavica Kiowa? 

Tangua pogleda oko sebe. Bilo je tri puta više Apača nego Kiowa i 
njegovi su ljudi bili na neprijateljskom području. Nije smio dopustiti 
da dođe do raspre, tim više što je morao platiti otkupninu i još uvijek 
je bio zarobljenik. 


— Tangua će razmisliti. 


— Pravi ratnik nema o čemu razmišljati — izjavi Winnetou. — Ili 
ćeš se boriti ili si kukavica. 


Tada Tangua vikne: 
— Tangua kukavica? Tko to kaže, tome ću zariti nož u grudi! 


— Winnetou to kaže — odgovori Apač mirno i ponosno — ako ne 
održiš riječ koju si dao Old Shatterhandu. 


— Tangua će održati riječ. 

— Dakle, spreman si da se s njim boriš? 

— Da. 

— Ito odmah? 

— Odmah! Hoću da što prije vidim njegovu krv. 

— Dobro, neka se odredi kojim ćete se oružjem boriti. 
— Tko će to odrediti? 

— Old Shatterhand. 

— Zašto? 

— Jer si ga uvrijedio. 

— Ne, to treba da odredi Tangua, jer je Old Shatterhand uvrijedio 

njega koji je poglavica, dok je on samo običan bijelac. Tangua je, dakle, 
mnogo viši od njega. 

— Old Shatterhand je mnogo viši od mnogih poglavica. 

— To i on kaže, ali to nije dokazao. Prijetnja nije dokaz. 

Tada sam se ja umiješao. 

— Neka Tangua izabere. Meni je svejedno kojim ću ga oružjem 
pobijediti. 

— Ti me nećeš pobijediti — zaurlao je bijesno. — Ti misliš da će 
Tangua izabrati borbu šakama u kojoj si nepobjediv, ili nožem kojim 
si probo Brzog Noža, ili tomahawk koji je upropastio čak Inču-čunu. 

— Što ćeš onda odabrati? 

— Pušku. Pucat ćemo jedan na drugoga i moj će metak naći tvoje 
srce. 

— Dobro, slažem se. Ali je li moj brat Winnetou čuo što je sada 
Tangua priznao? 

— Što? 

— Da sam se borio s Brzim Nožem i ubio ga. Učinio sam to da bih 
spasio zarobljene Apače. Tangua je to do sada poricao i to mu se 
priznanje omaklo. Neka svi čuju da sam imao pravo kad sam ga nazvao 
lašcem. 

— Tangua lažac? — bjesnio je Kiowa. — To ćeš platiti životom. 
Ovamo puške! Neka borba odmah počne kako bi poglavica Kiowa 
mogao uništiti ovo pseto! 

U ruci je držao pušku. Winnetou pošalje jednog Apača u pueblo da 
donese moje oružje. Zatim reče: 

— Neka moj bijeli brat kaže iz koje će se udaljenosti pucati i koliko 
puta. 

— Meni je svejedno — odgovorio sam. — Tko je odabrao oružje, 
neka i o tome odluči. 

— Da, Tangua će odlučiti. Dvije stotine koraka i toliko metaka dok 
jedan ne bude mrtav. 

— Dobro — kimne Winnetou. — Apač će paziti. Pucat ćete 
naizmjence. Winnetou će ovdje stajati s puškom u ruci i ubiti onoga 
tko bude pucao kad ne bude na redu. Tko puca prvi? 

— Tangua! — vikne Kiowa. Winnetou nezadovoljno strese glavom. 

— Tangua za sebe želi sve prednosti. Neka Old Shatterhand puca 
prvi. 

— Ne — rekao sam. — Neka mu bude. Jedan metak on i jedan ja. 


— Ne! — odgovori Tangua. — Pucat ćemo tako dugo dok jedan ne 
padne. 


— Da, jer će te pogoditi moj prvi metak. 

— Hvalisavac! 

— Pshaw! Zapravo bih te morao ubiti, ali to neću učiniti. Najmanja 
kazna koju zaslužuješ to je da te osakatim. Razmrskat ću ti desno 
koljeno, upamti to. 

— Jeste li čuli? — smijao se on. — Taj bijelac, koga njegovi prijatelji 
nazivaju greenhornom, želi da me s dvije stotine koraka pogodi u 
koljeno. Ismijte ga, ratnici, ismijte ga! 

Kiowa pogleda oko sebe, ali nitko se nije smijao. Zatim bijesno 
nastavi: 

— Bojite ga se! Ali Tangua će vam pokazati što o njemu misli. 
Dođite, izmjerimo dvije stotine koraka. 

U međuvremenu su mi donijeli moju pušku za medvjede. 
Pregledao sam je. Obje su cijevi bile napunjene. Ispalio sam obje i 
ponovo ih napunio. Tada mi priđe Sam. 

— Sir, želio bih vam postaviti stotinu pitanja, ali nemam vremena. 
Stoga ću vam postaviti samo jedno: hoćete li doista tog podlaca 
pogoditi u koljeno? 

— Da. 

— Samo u koljeno? 

— To je dovoljna kazna. 

— Ne, nije. Takvu gamad treba istrijebiti, ako se ne varam. 
Promislite samo koliko je taj Kiowa kriv i što se sve dogodilo samo 
zbog toga što je htio ukrasti konje Apača. 

— Jednako su krivi i bijelci koji su ga na to naveli. 

— Zašto je dopustio da ga nagovore? Ja bih na vašem mjestu ciljao 
u glavu. On će sigurno tako postupiti. 

— Ili u grudi, uvjeren sam u to. 

— Ali on neće pogoditi. Puške tih Crvenokožaca ne vrijede ništa. 

Daljina je bila izmjerena i mi smo stali na dva suprotna kraja. Bio 
sam miran, ali Tangua se pokušao narugati. Nato ga Winnetou 
upozori: 

— Neka poglavica Kiowa šuti i pazi! Winnetou će brojiti do tri i tada 
počnite pucati. 

Svi su napeto pratili događaje. Stali su u dva reda s lijeve i desne 
strane. Vladala je duboka tišina. 

— Poglavica Kiowa neka počne! — zapovjedi Winnetou. — Jedan, 
dva, tri! 

Nisam se pomakao i stajao sam okrenut neprijatelju prsima. 
Pažljivo je naciljao i okinuo. Metak je prošao pored mene. Sigurno je 
Tangua bio uzbuđen i nije mogao mirno ciljati. 

— Sada neka puca Old Shatterhand — reče Winnetou. — Jedan, 
dva... 

— Stanite! — prekinuo sam ga. — Ja sam stajao mirno nasuprot 
Kiowi, a on se okreće u stranu. 

— Tangua to smije. Tko mu to može zabraniti. Nije bilo određeno 
kako moramo stajati. 

— Istina je — potvrdio sam. — Dakle, Tangua može stajati kako 
želi. On se okrenuo u stranu jer vjeruje da ga tako neću moći pogoditi. 
Ali on se vara. Moj će metak pogoditi njegovo desno koljeno. Ali to se 
može dogoditi samo ako mi okrene lice. Ali, bude li stajao postrance, 
metak će mu razbiti oba koljena. U tome je razlika. Ja sam ga upozorio. 

— Ne pucaj riječima, nego mecima! — naruga se on i ostade stajati 
postrance. 

— Puca Old Shatterhand — ponovi Winnetou. — Jedan, dva, tri! 

Opalio sam. Tangua je glasno kriknuo, ispustio pušku i srušio se. 

— Uf, uf, uf! —viknuli su Indijanci i okupili se oko njega da bi vidjeli 
kamo sam ga pogodio. Kad sam se približio, s poštovanjem su se 
razmakli. 


— U oba koljena, u oba koljena! — čuo sam kako šapću. 
Tangua je stenjući ležao na zemlji. Winnetou je klečao pored njega 
i pregledavao mu rane. 

— Metak je prošao točno onako kako je moj bijeli brat obećao — 
rekao je. — Oba su mu koljena smrskana. Tangua više nikada neće 
moći jahati i pljačkati konje drugih plemena. 

Kad me ranjenik ugledao, dočekao me psovkama. Prekinuo sam 
ga: 

— Upozorio sam te, ali ti me nisi slušao. Sam si kriv! 


Nije se usudio jadikovati, jer Indijanac to ne smije. Ugrizao se za 
usnu i promrmljao: 


— Tangua je ranjen i ne može kući. On mora ostati kod Apača. 
Winnetou strese glavom. 


— Moraš se vratiti kući, jer nemamo mjesta za kradljivce naših 
konja i ubojice naših ratnika. Nismo se osvetili krvlju nego smo se 
zadovoljili životinjama i stvarima. Više ne možeš zahtijevati. Kiowa ne 
spada u naš pueblo. 

— Ali jane mogu jahati kući! 

— Old Shatterhand je bio još teže ranjen i nije mogao jahati. Ipak 
je morao s nama. Često misli o njemu, to će ti koristiti. Kiowe će nas 
danas napustiti i ubit ćemo svakoga koga sutra nađemo u blizini naših 
ispaša. Ja sam govorio, howgh! 

Uzeo me za ruku i odveo. Kad smo izišli iz gomile ljudi, vidjeli smo 
kako njegov otac između dva Crvenokošca pliva preko rijeke. Sin je 
pošao u susret ocu, a ja sam potražio Sama, Dicka i Willa. 


— Konačno ste ovdje — dočekao me Sam. — Recite mi prije svega 
kakav ste to uvojak pokazali Winnetouu? 


— Onaj koji sam odsjekao. 

— Kada? 

— Kad sam oslobodio njega i njegova oca. 

— Znači... vi ste... vi, greenhorn, vi ste ih oslobodili? 
— Da. 

— Sto mu gromova! — vikne Dick. 

— Divno! — reče Will. 

Ali moj učitelj nabra čelo. 

— A nama niste rekli ni riječi. 

— Nije bilo potrebno, dragi Same. 

— Ali, kako vam je to uspjelo? 

— Postupio sam kao pravi greenhorn. 

— Govorite razumno, sir. Bilo je to veoma teško. 

— Da, čak ste i vi sumnjali je li to moguće. 

— A vama je uspjelo! Ili nemam mozga ili je zatajio. 
— Istina je ono prvo, Same. 


— Ne zbijajte glupe šale. Takav podmuklica. Oslobađa poglavice, sa 
sobom nosi uvojak koji može izazvati čuda, a ništa o tome ne govori. 
Ima tako pošteno lice, taj momak, pa ipak je licemjer. Čovjek više 
nikome ne smije vjerovati. A što se danas dogodilo? Mnogo toga nije 
mi jasno. Potonuli ste, a zatim ste se odjednom pojavili. 

Ispričao sam sve svojim drugovima i Sam konačno vikne: 

— Čovječe, prijatelju, greenhorne. Vi ste ipak veliki lukavac, ako se 
ne varam. Moram vas ponovo upitati: doista još nikada niste bili na 
Divljem zapadu? 

— Ne. 

— Ni u Sjedinjenim Državama? 

— Ne. 

— Neka vas onda vrag razumije. Vi ste početnik, pa ipak vam sve 
polazi za rukom. Još nikad nisam sreo takva čovjeka. Doista vas 
moram pohvaliti. Lukavo ste sve to izveli, jer naš je život visio o niti. 
Samo nemojte ništa uobražavati. Drugi put ćete ipak učiniti neku 
glupost. Ipak bih se čudio kad bi od vas postao dobar zapadnjak. 

Bio bi nastavio, ali pojaviše se Winnetou i Inču-čuna. Poglavica me 
dugo i ozbiljno promatrao i zatim reče: 

— Inču-čuna je sve čuo od Winnetoua. Vi ste slobodni i oprostit 
ćete nam. Ti si veoma hrabar i lukav ratnik i pobijedit ćeš još mnoge 
neprijatelje. Mudar je onaj tko te odabrao kao prijatelja. Hoćeš li s 
nama popušiti lulu mira? 

— Da, želio bih postati vaš prijatelj i brat. 

— Onda pođi sa mnom i Nšo-či gore u pueblo. Poglavica Apača želi 
onome koji ga je savladao dati stan koji ga je dostojan. Winnetou 
ostaje ovdje da pazi na red. 

Popeli smo se u tvrđavu kao slobodni ljudi. 

15. SVRŠETAK KUKAVICE 


ek kad smo se vratili u pueblo, mogao sam vidjeti kako je to 

moćna i veličanstvena građevina od kamena. Popeli smo se 

ljestvicama sve do treće platforme, gdje su se nalazile najbolje 
prostorije u pueblu. Tamo je stanovao Inču-čuna sa svoje dvoje djece 
i tamo smo se i mi smjestili. 


Moj je stan bio velik. Nije imao prozora i svjetlo je ulazilo na vrata, 
ali ona bijahu tako visoka i široka da je svjetla bilo dovoljno. Prostorija 
je bila prazna, ali Nšo-či je brzo donijela krzna, pokrivače i potreban 
pribor tako da sam se osjećao veoma ugodno. Hawkens, Stone i Parker 
također su dobili sličnu sobu. 


Kad je moja soba bila donekle uređena, donese mi Lijepi Dan 
divno izrezbarenu lulu mira i duhan. Sada ju je napunila i upalila. Kad 
sam povukao prvi dim, ona reče: 

— Taj kalumet šalje ti Inču-čuna, moj otac. On je glinu donio iz 
svetih kamenoloma, a Nšo-či ju je izrezbarila. Još je nisu dotakla ničija 
usta i mi te molimo da je smatraš svojom vlastitom i da nas se sjetiš 
kad je budeš pušio. 

— Vaša je dobrota velika — odgovorio sam. — Postiđuje me, jer 
takav dar ne mogu uzvratiti. 

— Ti si nam već toliko dao što ti mi ne možemo uzvratiti, naime, 
život Inču-čune i Winnetoua. Obojicu si dva puta poštedio. Zbog toga 
su ti naša srca sklona i budi nam brat, ako želiš. 

— Time bi se ispunila moja najveća želja. Inču-čuna je slavan 
poglavica i ratnik, a Winnetoua sam zavolio čim sam ga ugledao. 
Velika je čast i radost biti bratom takvih muževa. Želio bih da i moji 
drugovi mogu u tome sudjelovati. 


— Ako to žele, voljet ćemo ih kao da su od rođenja Apači. 


— Mi ti zahvaljujemo. Dakle, ti si sama izrezbarila ovu lulu? Kako 
su spretne tvoje ruke. 

Porumenjela je. 

— Znam da su žene i kćeri bljedolikih mnogo spretnije nego mi. 
Sada ću ti donijeti još nešto. 

Otišla je i vratila se noseći moj revolver, nož i sve predmete koji 
su mi pripadali i kojih nije bilo u dŽepovima. Zahvalio sam joj i pitao: 

— Hoće li i mojim drugovima biti vraćeno sve što im je bilo 
oduzeto? 


— Da, sve. Sigurno su već dobili, jer dok te ja poslužujem, za njih se 
brine Inču-čuna. 


— Ašto je snašim konjima? 

— oni su vaši. Ti ćeš ponovo jahati svoga, a Hawkens svoju Mary. 
— Ah, ti znaš ime njegove mazge? 

— Da, iime njegove stare puške koju on zove Liddy. Nisam ti rekla 


da sam često razgovarala s njim. On je veoma šaljiv čovjek, ali 
sposoban lovac. 


— Da, i više od toga, naime, vjeran i požrtvovan drug koga čovjek 
mora voljeti. Ali, htio bih te nešto pitati. Hoćeš li mi reći istinu? 

— Nšo-či ne laže — odgovorila je ponosno. 

— Vaši su ratnici zarobljenim Kiowama oduzeli sve što su nosili sa 
sobom? 

— Da. 

—Imojim drugovima? 

— Da. 

— A zašto ne i meni? Nitko nije uzeo ono što je bilo u mojim 
džepovima. 

— Zato jer je tako zapovjedio moj brat Winnetou. 

— A znaš li zašto je to zapovjedio? 

— Jer te je volio. 

— lako me držao neprijateljem? 


— Da. Ti si ranije rekao da si ga zavolio od prvog časa. I njemu se 
dogodilo isto. Boljelo ga je što te morao smatrati neprijateljem, i ne 
samo neprijateljem. 


Zašutjela je jer je htjela nešto reći što bi me po njenom mišljenju 

uvrijedilo. 

— Nastavi! — zamolio sam je. 

— Ne. 

— Onda ću ja nastaviti umjesto tebe. To što me smatrao 
neprijateljem nije ga mnogo boljelo, jer čovjek može poštovati i 
neprijatelja. Ali on je vjerovao da sam lažac i podlac. To ga je boljelo, 
zar ne? 


— Da. 


— Nadam se da sada zna da se prevario. Još samo jedno pitanje: što 
je s Rattlerom, ubojicom Kleki-petre? 

— Upravo ga vežu za mučenički stup. 

— Što? Sada? Nitko mi ništa nije rekao. Zašto? 

— Tako je želio Winnetou. 

— Zbog čega? 

— Mislio je da to tvoje oči i uši neće moći podnijeti. 

— Vjerojatno se nije prevario, pa ipak, mogao bih kad biste mi 
ispunili jednu želju. 

— Kakvu želju? 

— Najprije reci gdje će se obaviti mučenje. 

— Dolje na rijeci. Inču-čuna vas je odveo jer ne želi da budete 
prisutni. 

— Ali ja želim da budem tamo. Kakve su muke za njega određene? 

— Sve koje postoje, jer taj je Rattler najgori bijelac koji je ikada 
Apačima pao u ruke. On je bez ikakvog razloga ubio našeg bijelog oca, 
Winnetouovog učitelja koga smo voljeli i poštovali. Zbog toga treba 
trpjeti sve muke koje poznajemo. 


— To se ne smije dogoditi, to je nečovječno. 

— On je to zaslužio. 

— Bili to mogla gledati? 

— Da. 

— Ti, djevojka? 

Spustila je trepavice i oborila pogled. Zatim me ozbiljno i gotovo 
prijekorno pogledala u oči. 

— Ti se tome čudiš? 

— Da. Žena ne bi smjela gledati takvo nešto. 

— Jeli u vas tako? 

— Da. 

— Varaš se. 

— Ti tvrdiš suprotno? Znači, poznaješ naše žene i djevojke bolje 
nego ja. 

— Možda ih ti ne poznaješ. Kad vaši zločinci stoje pred sucem, 
publika tome smije prisustvovati, zar ne? 

— Da. 

— Nšo-či je čula da među publikom ima više žena nego muškaraca. 
Spada li squaw tamo? Je li lijepo što je radoznalost goni na takva 
mjesta? 

— Nije. 

— A kad kažnjavaju ubojicu, kad ga vješaju ili mu skidaju glavu zar 
nisu prisutne i bijele squaw? 

— Tako je bilo ranije. 

— Sada im je zabranjeno? 

— Da. 

— I muškarcima? 

— Da. 


— Dakle, svima je zabranjeno? Kad bi svima bilo dopušteno, 
prisustvovale bi i žene. Oh, žene bijelaca nisu tako nježne kao što ti 
misliš. One veoma dobro podnose bolove, naime, bolove drugih ljudi i 
životinja. Nisam bila kod vas, ali to mi je pripovijedao Kleki-petra. 
Tada je Winnetou otišao u velike gradove Istoka i kad se vratio, pričao 
mi je o svemu što je vidio. Nisu li squaw prisutne kad se na ljude i 
konje puštaju divlji bikovi? Zar ne kliču od oduševljenja kad padne 
krv? Ja sam mlada, neiskusna djevojka, ali mogla bih ti koješta reći o 
tome što vaše nježne squaw čine ne osjećajući stravu koju bih ja 
osjetila. Među nama je zločinac i ubojica i treba da umre smrću koju je 
zaslužio. Želim biti prisutna i ti to osuđuješ. Zar je doista loše što mogu 
mirno gledati smrt takva čovjeka? Uostalom, tko je kriv što su se oči 
Crvenokožaca navikle na takve prizore? Zar nas ne prisiljavaju bijelci 

da na njihovu okrutnost odgovaramo istom mjerom? 

— Bijeli sudac ne bi zarobljenog Indijanca osudio na mučenički 
stup. 

— Sudac! Nemoj se ljutiti ako ti kažem riječ koju sam čula od 
Hawkensa. Ti si greenhorn. Ne poznaješ Zapad. Gdje ovdje ima takvih 
sudaca? Sudac je onaj tko je jači, a slabiji je osuđen. Ti znaš što se 
dogodilo u logorima bijelaca. Mnogi su Indijanci poginuli u borbi 
protiv bijelih osvajača, ali ne svi od metka ili noža. Mnoge od njih su 
mučili do smrti i to samo zbog toga što su branili svoja prava! I sada, 
kad jedan ubojica treba umrijeti, ja bih morala okrenuti glavu jer sam 
djevojka. Da, nekoć smo bili drukčiji, ali vi ste nas navikli da gledamo 
krv. Poći ću i prisustvovati kažnjavanju ubojice. 

Dosad sam o toj lijepoj i mladoj Indijanki razmišljao kao o tihom i 
blagom biću. Sada je stajala preda mnom užarenih obraza i sjajnih 
očiju. Bila je to živa slika božice osvete koja ne poznaje smilovanja. 
Gotovo mi se učinila ljepšom nego prije. Jesam li joj smio zamjeriti? 
Nije li ona imala pravo? 

— Onda pođi — rekao sam — ali i ja ću s tobom! 

— Radije ostani ovdje! — zamolila me ponovo. — Inču-čuna i 
Winnetou mogli bi se na mene ljutiti. 


— Hoće li mi to zabraniti? 


— Ne. Ne žele da budeš prisutan, ali ti to ne zabranjuju. Ti si naš 
brat. 


— Onda idem s tobom i oni će mi to oprostiti. 


Kad smo izišli na platformu, stajao je tamo Sam Hawkens. Pušio je 
svoju staru kratku lulu, jer su i njemu dali duhana. 

— Sad je to već nešto drugo, sir — rekao je. — Prije smo bili 
zarobljenici, a sada igramo veliku gospodu. Kako se vi osjećate? 

— Hvala, dobro! — nasmijao sam se. 


— lja. Izvanredno. Sam nas je poglavica poslužio. To je nešto, ako 
se ne varam. 


— Gdje je Inču-čuna? 
— Otišao je do rijeke. 
— Znate li što se sada tamo događa? 

— Mogu zamisliti. 

— No, što? 

— Nježan rastanak od dragih Kiowa. 
— Ne. 

— Nego što? 

— Rattlera će mučiti. 


— Rattlera će mučiti? A nas su doveli ovamo. Tome moram i ja 
prisustvovati! Dođite, sir, krenimo brzo dolje. 

— Polako! Zar biste mogli tako nešto gledati bez strave? 

— Strava? Kakav ste vi greenhorn, dragi gospodine. Kad se 
priviknete na Zapad, o tome više nećete razmišljati sa stravom. Čovjek 
je zaslužio smrt i sada će ga smaknuti na indijanski način, to je sve. 

— Ali to je okrutno. 

— Pshaw! Ne govorite o okrutnostima kad se radi o takvom 
nitkovu. On svakako treba umrijeti. Možda vam ni to nije pravo? 

— Pravo mi je. Ali trebalo bi da ga smjesta ubiju. I on je čovjek. 

— Čovjek koji ubija drugoga bez razloga nije čovjek. Bio je pijan 
kao životinja. 

— To je olakotna okolnost. On nije znao što čini. 

— Ne silite me da se nasmijem. Da, prijeko, u starom kraju, tamo 
sjede gospoda odvjetnici i zločin u pijanstvu smatraju manjim 
zločinom. Kaznu bi, međutim, trebalo pooštriti. Tko se napije i kao 
životinja napadne druge ljude, treba biti dvostruko kažnjen. Nemam 
samilosti za tog Rattlera. Sjetite se samo kako je s vama postupao. 

— Ipak ću pokušati da mu priskrbim brzu smrt. 

— Okanite se toga, sir. Prvo, on to ne zaslužuje, drugo, to vam neće 
uspjeti. Kleki-petra je bio učitelj plemena. Njegova je smrt za Apače 
nenadoknadiv gubitak, a ubojstvo se dogodilo bez ikakva povoda. 
Nemoguće je nagovoriti Crvenokošce da budu blagi. 

— Tada ću Rattlera ubiti metkom iz puške. 

— Da biste mu skratili muke? Za ime božje, okanite se toga. 
Zamjerit ćete se cijelom plemenu. Njihovo je pravo da odrede kaznu 
Rattleru. Ako im to pravo oduzmete, gotovo je s prijateljstvom koje 
smo tek sklopili. Dakle, idete li? 

— Da. 
— Ali ne činite gluposti. Pozvat ću Dicka i Willa. 


IŠčeznuo je, ali se ubrzo vratio sa svoja dva druga. Sišli smo. Nšo- 
či je krenula prije nas. Kad smo ušli u glavnu dolinu Rio Pecosa, vidjeli 
smo da su Kiowe otišli. Inču-čuna je bio tako mudar da je za njima 
poslao uhode, jer bi im lako moglo pasti na um da se krišom vrate u 
namjeri da se osvete. 


Već sam rekao da su i naša kola bila na tome mjestu. Kad smo stigli 
do njih, ugledali smo i Apače kako su oko njih načinili krug. U središtu 
je stajao Inču-čuna, Winnetou i nekoliko ratnika. Pored njih je bila i 
Nšo-či i razgovarala s Winnetouom. lako je bila poglavičina kći, nije se 
smjela miješati u muške poslove, a to što je sada tamo stajala, bijaše 
znak da je svome bratu imala reći nešto važno. Kad nas je ugledala, 
upozorila ga je na nas i povukla se među žene. Vjerojatno mu je 
govorila o nama. Winnetou se probio prema nama i ozbiljno upitao: 


— Zašto moja bijela braća nisu ostali gore u pueblu? Zar im se 
stanovi ne sviđaju? 


— Sviđaju nam se — odgovorio sam — i mi smo našem crvenom 
bratu zahvalni na brizi. Došli smo jer smo čuli da sada Rattler treba 
umrijeti. Je li to istina? 

— Da. 

— Ne vidim ga! 

— Leži u kolima uz leš ubijenog. 

— Kakva ga smrt čeka? 

— Mučenička. 

—Ito je zaključeno? 

— Da. 

— Ipak te molim da dopustiš da taj čovjek umre brzom smrću. 

— Što je zaključeno mora se izvršiti. 

— Bezuvjetno? 

— Da. 

— Dakle, nema načina da se moja želja ispuni? 

— Ima jedan. 


229 


— Koji? 

— Prije nego što ti kažem, zamolio bih te da ga ne pokušaš. To bi ti 
naši ratnici zamjerili. 

— Koliko? 

— Ne bi te više poštovali kao do sada. 

— Znači da je to sredstvo nečasno. 

— Po pojmovima crvenih ljudi, jest. 

— Reci mi o čemu se radi. 

— Morao bi se pozvati na našu zahvalnost. 

— Ah! Tako ne postupa čestit čovjek! 

— Ne. Mi ti dugujemo naše živote. Kad bi se na to pozvao, prisilio 
bi Inču-čunu i Winnetoua da ti ispune želju. 

— Na koji način? 

— Održali bismo novo savjetovanje i tako o tebi govorili da bi naši 


ratnici morali priznati zahvalnost koju tražiš. Ali tada bi postalo 
bezvrijedno sve što si učinio. Je li taj Rattler vrijedan takve žrtve? 

— Nije. 

— Moj brat zna da Winnetou s njim govori iskreno. On također zna 
kakve misli i osjećaji stanuju u srcu Old Shatterhanda. Ali naši ratnici 
to ne mogu shvatiti. Oni preziru čovjeka koji traži zahvalnost. 


Nisam znao što da mu odgovorim. Moje je srce tražilo jedno, moj 
razum, moj ponos govorio je drugo. Winnetou je znao što se u meni 
zbiva i stoga reče: 

— Govorit ću s Inču-čunom, svojim ocem. Neka moj brat ovdje 
pričeka. 

Otišao je. 

— Ne pravite gluposti, sir! — zamoli Sam. — I ne slutite što je sve 
na kocki. 

— Ne mnogo toga. 

— Nije tako. Crvenokožac prezire svakoga tko od njega traži 
zahvalnost. On će je uzvratiti, ali poslije toga taj čovjek za njega više 
ne postoji. Još danas bismo morali otići, a pred nama su neprijatelji, 
Kiowe. 

Inču-čuna i Winnetou razgovarali su neko vrijeme. Zatim su došli 
do nas i poglavica reče: 

— Da nam Kleki-petra nije toliko govorio o vašim običajima, Inču- 
čuna bi te držao čovjekom s kojim je sramota razgovarati. Ali tako 
mogu shvatiti tvoju želju. Ipak, moj sin Winnetou ti je već rekao: naši 
ratnici to ne bi shvatili i prezreli bi te. 

— Ne radi se samo o meni nego i o Kleki-petri. 

— Zašto?— On je mislio jednako kao i ja. Da je živ, ni on ne bi 
dopustio da Rattler umre takvom smrću. 

— Taj čovjek je bio i tvoj neprijatelj? 

— Da. 

— Onda slušaj što ti Inču-čuna želi reći. Pokušat ćemo saznati ima 
li u njemu makar malo dobrote. Ako je tako, nastojat ću ti ispuniti želju 
a dati pritom ne naškodim. Sjedite ovdje i čekajte! Kad ti dadem znak, 
prići ćeš ubojici i zatražiti od njega da te zamoli za oproštenje. Učini li 
to, umrijet će brzo. 

— Smijem li mu to reći? 

— Da! 

Inču-čuna i Winnetou vratiše se u krug, a mi smo sjeli. 

— Nisam to očekivao — reče Sam. — Mora da vas poglavica mnogo 
cijeni. 

— Može biti. Ali tu je i drugi, važniji razlog. Utjecaj Kleki-petre živi 
i poslije njegove smrti. Zanima me što će se sada dogoditi. 

— Ubrzo ćete saznati. 


Sada je s kola maknut šator. Vidjeli smo kako su skinuli neki dugi 
predmet nalik na kovčeg na koji je bio privezan čovjek. 

— To je lijes — reče Sam — sastavljen od spaljenih panjeva i 
obavijen mokrim krznima. Čim se koža osuši, stisne se i tako zrak ne 
može prodrijeti u lijes. 

Nedaleko od mjesta gdje sporedna dolina ulazi u glavnu, uzdizala 
se stijena na podnožju koje se nalazio otvoreni četverokut sastavljen 
od velikog kamenja. Do njega je stajala hrpa kamenja. Tamo su odnijeli 
lijes zajedno s čovjekom. Bio je to Rattler. 


— Znate li zašto su onamo donijeli ono kamenje? — upita Sam. 

— Sagradit će grob. 

— Točno. Dvostruki grob! 

—I za Rattlera? 

— Da. Ubojica će biti pokopan zajedno sa žrtvom. Tako bi trebalo 
postupiti sa svakim ubojicom. 

— Strašno! Biti živ privezan za lijes ubijenogiznati daseradiio 
tvome lijesu. 

— Čak mi se čini da vam je žao tog čovjeka. Mogu shvatiti da ste se 
za njega zauzimali, ali čemu žaliti? To ne razumijem. 


Uspravili su lijes i Rattler je mogao stati na noge. Jakim remenom 
privezali su lijes s čovjekom za kameni zid. Muškarci, žene i djeca 
načinili su polukrug oko tog mjesta. Vladala je duboka tišina puna 
iščekivanja. 

Inču-čuna i Winnetou stajali su pored lijesa, jedan lijevo, drugi 
desno. Tada poglavica reče: 

— Ratnici Apača skupili su se ovdje da bi održali suđenje, jer je 
narod Apača zadesio veliki gubitak i krivac to mora platiti životom. 

Inču-čuna je nastavio govoriti slikovito opisujući Kleki-petru i 
njegovu smrt. Nisam mnogo razumio, ali Sam mi je prevodio. 
Poglavica je sada rekao da će ubojica biti mučen do smrti i pokopan 
zajedno s mrtvacem. Nato me pogledao i dao mi znak. 


Ustali smo i ušli u polukrug. Ranije, zbog udaljenosti, nisam mogao 
vidjeti osuđenoga. Sada sam stajao pred njim i, premda je to bio 
pokvaren čovjek, osjetio sam samilost. Lijes je bio deblji od dva 
čovjeka i dug preko dva metra. Izgledao je kao debelo deblo 
presvučeno kožom. Rattler je bio leđima vezan za taj lijes, tako da su 
mu ruke bile odostrag vezane, a noge raskrečene. Vidjelo se da nije 
trpio ni glad ni žeđ, a usta mu bijahu začepljena. Dakle, do sada nije 
mogao govoriti, a glava mu je bila tako privezana da je nije mogao 
micati. Kad sam prišao, Inču-čuna mu izvadi krpu iz usta i reče: 


— Moj je bijeli brat htio govoriti s ubojicom. Neka to učini! 

Raltler je vidio da sam slobodan. Znači, znat će da sam prijatelj s 
Indijancima. Stoga sam vjerovao da će me zamoliti da se za njega 
zauzmem. Ali umjesto toga on me žestoko napadne: 

— Što želite? Gubite se! Ne želim s vama imati nikakva posla. 


— Čuli ste da ste osuđeni na smrt, Mr. Rattler — odgovorio sam 
mirno. — Tu se ništa ne da promijeniti. Vi morate umrijeti, ali ja 
želim... 


— Gubi se, pseto! — prekinuo me i htio mi pljunuti u lice. 


— Dakle, morate umrijeti — nastavio sam — ali o vama ovisi na 
koji način. Dugo će vas mučiti, možda cijeli dan, a možda još i sutra. To 
je strašno i ja ne bih želio da se to dogodi. Zamolio sam Inču-čunu i on 
je pristao da umrete brzo budete li ispunili uvjet koji je postavio. 


Zašutio sam jer sam mislio da će me pitati kakav je to uvjet. 
Umjesto toga on opsuje. 

— Trebate me zamoliti za oproštenje — nastavio sam. 

— Oproštenje? Vas da zamolim za oproštenje? — kriknuo je. — 
Radije ću odgristi vlastiti jezik i pretrpjeti sve muke koje ti crveni 
lupeži mogu izmisliti. 

— Upamtite, Mr. Rattler, ja nisam postavio taj uvjet! Tako je htio 
Inču-čuna. Razmislite u kakvom ste položaju i što vam prijeti. Čeka vas 
užasna smrt kojoj možete izbjeći ako kažete riječ: oprostite. 

— Nikada! Gubite se odavde! Ne želim gledati vaše prokleto lice. 
Idite do vraga, i još dalje. Meni niste potrebni. 

— Tada će za vas biti prekasno. Dakle, budite razumni i recite tu 
riječ. 

— Ne, ne ine! 

— Dobro, neka bude kako želite. Ali kažem vam, kasnije me više 
nećete moći pozvati. 

— Vas da pozovem? Što vi ne zamišljate. Gubite se, konačno! 


— Idem. No, imate li kakvu želju? Da nekom izručim pozdrav? 
Možda imate nekog rođaka kome bih mogao odnijeti vijesti? 


— Idite u pakao i tamo recite da ste prokleti lopov. Paktirali ste s 
Crvenokošcima i predali me u njihove ruke. Zato... 


— Varate se — prekinuo sam ga. — Dakle, imate li kakvu želju? 
— Samo jednu: da crknete prije nego ja! 


— Dobro, onda smo gotovi. Ipak, razmislite malo o svojim 
nedjelima. 

Ne mogu ponoviti što je na to odgovorio. 
Inču-čuna me uhvati za ruku i reče: 
— Moj mladi bijeli brat vidi da ovaj ubojica ne zaslužuje milost. 


Nisam mu odgovorio. A i što bih mogao reći? Nisam očekivao da 
će se Rattler tako ponašati. Ranije je bio plašljiv, a danas se ponašao 
kao da se ne boji muka. 


— Nije on hrabar — reče Sam — on je bijesan. On misli da ste vi 
krivi što je pao Indijancima u ruke. Nije vas vidio od dana kad su nas 
zarobili, a sad vidi da smo slobodni. Crvenokošci su snama prijazni, a 


ćete, ako se ne varam. 


Apači nas nisu ostavili da dugo čekamo. U početku sam 
namjeravao otići, ali kako nikada nisam vidio nešto slično, odlučio 
sam da ipak ostanem dok budem mogao izdržati. 


Gledatelji su sjeli. Nekoliko mladih ratnika stalo je, otprilike, 
petnaest koraka ispred Rattlera. Bacali su na njega noževe, ali su pazili 
da ga ne povrijede. Noževi su se zabadali u lijes. Tako su nastavili sve 
dok obje Rattlerove noge nisu bile okružene s četiri reda noževa. 


Do sada se dobro držao. Ali sada su blistava sječiva letjela sve više 
i više, kao da je trebalo okružiti čitavo njegovo tijelo. Stao se plašiti. 
Čim bi neki nož poletio prema njemu, glasno bi viknuo. Ta je vika 
postajala sve glasnija. 

Kad je i gornji dio tijela bio okružen noževima, na redu je bila 
glava. Prvi se nož zario desno pored njegova vrata, drugi lijevo. I tako 
su letjeli jedan za drugim sve dok više nije bilo mjesta. Zatim su sve 
noževe ponovo izvadili. Bila je to samo predigra. Mladi ljudi su imali 
pokazati da su naučili mirno i sigurno ciljati. Vratili su se na svoja 
mjesta i sjeli. 

Zatim je Inču-čuna pozvao starije ratnike koji su imali gađati s 
udaljenosti od trideset koraka. Kad je prvi bio spreman, poglavica 
pristupi Rattlera i pokaže na njegovu desnu nadlakticu. 

— Ovamo! 

Nož je poletio i točno pogodio označeno mjesto, prošao kroz mišić 
i zario se u poklopac lijesa. To je već bilo ozbiljno. Rattler osjeti bol i 
krikne kao da se radi o životu. Dragi se nož zario u isti mišić lijeve rake. 


234 


Krika se podvostručila. Treći i četvrti nož pogodili su butine, točno ona 
mjesta koja je označio poglavica. Krv se nije vidjela jer je Rattler bio 
odjeven, a Indijanci su smjeli gađati samo ona mjesta gdje ozljeda neće 
biti opasna po život. 

Možda je Rattler vjerovao da ga neće ubiti. Sada je morao uvidjeti 
da se prevario. Još se nekoliko noževa zarilo u rake i noge. Krikovi su 
se pretvorili u zavijanje. 

Gledatelji su mrmljali i zviždali pokazujući na taj način svoj prezir. 
Indijanac se sasvim drukčije ponaša na mučeničkom stupu. On 
započne mrtvačku pjesmu u kojoj veliča svoja djela i ruga se svojim 
mučiteljima. Što su bolovi veći, to su i uvrede teže. Ali on ne viče od 
bola. Kad umre, njegovi neprijatelji govore o njegovoj slavi i pokopaju 
ga sa svim počastima. 

Drukčije je s kukavicom koji viče i urla i moli za milost. Mučiti ga 
nije čast nego sramota. Stoga je i teško naći hrabrog ratnika koji će se 
njime baviti. Dotuku ga ili ga ubiju na drugi nečastan način. 


Takav je kukavica bio i Rattler. Njegove su rane bile lake i boljele 
su ga, ali o mukama još nije bilo ni govora. Ipak je on vikao i ponavljao 
moje ime. Zvao me je. Inču-čuna je zapovjedio da stanu i zamolio me: 


— Neka moj bijeli brat ode do njega i neka upita zašto viče. Noževi 
ga do sada nisu mogli tako povrijediti. 


— Da, dođite ovamo, sir, dođite ovamo! — vikao je Rattler. — 
Moram s vama razgovarati! 


— Što želite od mene? 

— Izvucite mi noževe iz ruku i nogu! 

— Ne smijem. 

— Ali ja ću umrijeti! Tko može izdržati tolike ozljede. 
— Čudnovato. Zar ste vjerovali da ćete ostati živi? 

— Ta i vi ste živi! 

— Ja nisam nikoga ubio. 

— Nisam kriv što sam to učinio. Znate da sam bio pijan. 


— To ništa ne mijenja. Često sam vas opominjao, ali vi me niste 
poslušati i sada snosite posljedice. 


— Do vraga i s posljedicama. Ta molite za mene. 

— To sam i učinio. Molite za oproštenje i umrijet ćete brzo, bez 
muka. 


— Da umrem brzo? Ali ja ne želim umrijeti! 
— To se ne može promijeniti. 

— Dakle, nema spasa? 

— Ne. 

— Nema spasa! 


Zaurlao je to i tako počeo jadikovati da to više nisam mogao 
izdržati te sam se udaljio. 

— Ostanite, sir, ostanite! — vikao je za mnom. — Inače će ponovo 
početi! 

Tada poglavica vikne: 

— Ne zavijaj više, pseto! Ti si smrdljivi kojot koga nijedan ratnik 
više neće dirnuti svojim oružjem. 

Obraćajući se svojim ljudima on nastavi: 

— Koji od hrabrih sinova Apača još uvijek želi da se bavi ovom 
kravicom? 

Nitko nije odgovorio. 

— Dakle, nitko? 

Opet šutnja. 

— Uf! Taj ubojica nije vrijedan da ga ubiju ratnici. Nećemo ga 
zakopatini sa Kleki-petrom. Kako bi se takva žaba mogla pored labuda 
pojaviti u vječnim lovištima? Odvežite ga! 

Dao je znak dvojici dječaka. Otrčali su, izvukli noževe i odsjekli 
remenje. 

— Vežite mu ruke na leđima! — zapovjedi poglavica. 

Dječaci su ga poslušali, a Rattler se nije opirao. Kakva sramota! 
Gotovo sam se stidio što sam bijelac. 

— Odvedite ga do rijeke i gurnite u vodu! — glasila je slijedeća 
zapovijed. — Ako stigne do druge obale, neka bude slobodan. 

Rattler je kriknuo od sreće i dječaci su ga odveli do Rio Pecosa. 
Tamo su ga gurnuli u rijeku. Najprije je potonuo, ali je ubrzo izronio i 
nastojao plivati na leđima. To nije bilo teško jer mu noge nisu bile 

svezane. 

Zar da on živ stigne na drugu obalu? 

Nijato nisam želio jer on je zaslužio smrt. Ostavimo li ga na životu, 
bit ćemo krivi zbog zločina koje će kasnije počiniti. 

Dječaci su stajali na obali i gledali za njim. Tada Inču-čuna 
zapovjedi: 

— Uzmite puške i pucajte mu u glavu! 


Otrčali su do mjesta gdje su ratnici odložili puške i svaki je uzeo 
jednu pušku. Ti dječaci su znali kako se puca. Klekli su na obalu i 
naciljali u Rattlerovu glavu. 


— Ne pucajte, za ime božje, ne pucajte! — vikne on užasnuto. 
Dječaci su poluglasno razgovarali. Ponašali su se kao sportaši i čekali 
su da zločinac odmakne. Poglavica je šutio. Ali odjednom su viknuli i 
opalili. Rattler je bio pogođen i začas je potonuo. 


Svi su šutjeli. 

Prezir Indijanaca bio je tako velik da se nisu pobrinuli ni za 
Rattlerov leš. Pustili su da ga voda odnese i nisu se ni osvrnuli. 

Inču-čuna mi priđe i upita: 

— Je li moj mladi bijeli brat sada sa mnom zadovoljan? 

— Da. Hvala ti! 


— Nema razloga da zahvaljuješ. Inču-čuna bi tako postupio i da nije 
znao tvoju želju. Taj pas nije bio vrijedan da umre mučeničkom smrću. 
Danas si vidio razliku između hrabrih crvenih ratnika i bijelih 
kukavica. Bijelci su spremni na sva zlodjela, ali kad treba pokazati 
hrabrost, zavijaju od straha kao batinani psi. 

— Poglavica Apača ne smije zaboraviti da svagdje ima hrabrih i 
kukavica, dobrih i loših ljudi. 

— Imaš pravo, i Inču-čuna te nije htio uvrijediti. Ali tada ni jedan 
narod ne smije vjerovati da je bolji od drugoga samo zbog toga što je 
druge boje. 

— Što će ratnici Apača sada učiniti? Pokopat će Kleki-petru? 

— Da. 

— Smijem li zajedno s drugovima tome prisustvovati? 

— Da. Dai nisi pitao, mi bismo te zamolili da prisustvuješ. Kad smo 

tada otišli po konje, ti si razgovarao s Kleki-petrom? O čemu? 


— Bilo je to nešto veoma ozbiljno, i za njega i za mene. Mnogo mi 
je govorio o sebi, rekao mi je da vas voli i da bi želio umrijeti za 
Winnetoua. Veliki duh mu je tu želju nekoliko minuta kasnije ispunio. 


— Zašto je htio umrijeti za mene? — upita Winnetou koji je prišao. 

— Jer te volio. 

— Kad je umirao, jeli govorio o meni? 

— Da. Molio me da ti ostanem vjeran. 

— Da meni ostaneš vjeran? Pa ti me tada još nisi ni poznavao! 

— Poznavao sam te, jer sam te vidio i jer mi je on o tebi govorio. 

— Što si mu odgovorio? 

— Obećao sam mu da ću mu ispuniti želju. 

— To je bila posljednja želja u njegovu životu. Ti si postao njegov 
nasljednik, obećao si mu da ćeš mi biti vjeran, ti si me štitio i čuvao, a 
ja sam te progonio kao neprijatelja. Ubod moga noža svakoga bi ubio, 
ali tvoje je snažno tijelo izdržalo. Ja sam kriv pred tobom. Budi moj 
prijatelj! 

— Odavno sam tvoj prijatelj. 

— Moj brat! 

— Od srca rado. 


— Onda ćemo sklopiti ovaj savez na grobu onoga koji je moju dušu 
predao tvojoj duši! Napustio nas je jedan plemeniti bijelac i na 
rastanku nam ostavio drugoga, jednako plemenitog. Moja krv neka 
bude tvoja krv, a tvoja krv neka bude moja! Ja ću piti tvoju, a ti moju. 
Moj otac Inču-čuna, najveći poglavica Apača, dopustit će mi to! 

Poglavica nam pruži ruke. 

— Inču-čuna to dopušta — rekao je srdačno. — Vi nećete biti samo 
braća već jedan jedini čovjek i ratnik s dva tijela. Howgh! 

16. KRVNA BRAČA 


putili smo se prema mjestu gdje je trebalo sahraniti Kleki-petru. 

Zanimao me način gradnje i visina grobnice, a potom sam 

zamolio tomahawk. Sa Samom, Dickom i Willom uputio sam se 
uz rijeku do šume gdje smo pronašli odgovarajuće stablo i uz pomoć 
tomahawka istesali križ. Kad smo se s njim vratili na mjesto sahrane, 
žalobna je svečanost već počela. Crvenokošci su posjedali oko groba 
koji je već bio gotovo dovršen, i pjevali svoje jednolične, čudnovate i 
potresne pogrebne pjesme. S vremena na vrijeme jadikovku su 
prekidali krikovi poput munja koje probijaju teške oblake. 


Oko podizanja grobnice bilo je zaposleno dvanaestak Indijanaca 
pod vodstvom poglavice i njegova sina. Između njih i ucviljene gomile 
čudesnim, laganim skokovima plesala je neobična prilika ukrašena 
brojnim nakitom. 

— Tko je to? — upitao sam. — Vrač? 

— Da — kimne Sam glavom. 

— Indijanski običaji pri ukopu kršćanina! Što kažete na to, dragi 
Same? 

— Smirite se, sir! Na to ne kažem ni riječi! Inače strašno ćete 
uvrijediti Apače. 

— Ali ta krabulja me smeta. 

— On misli dobro. Ovi dobri ljudi vjeruju u Velikog duha kojem je 
otišao umrli prijatelj i učitelj. Oni slave rastanak s mrtvacem na svoj 
način, i sve što vrač pritom radi ima simbolično značenje. Stoga ga ne 
ometajte! Ni oni nas neće smetati da nadgrobni spomenik okitimo 
našim križem. 

Kada smo položili križ pored kovčega, Winnetou upita: 

— Treba li se taj kršćanski znak postaviti na kamenje? 

— Da. 


— To je pravo. Winnetou je ionako namjeravao zamoliti svog brata 

Old Shatterhanda da načini križ, jer ga je Kleki-petra imao u svom 
stanu i pred njim se molio. Stoga i taj znak njegove vjere treba čuvati 
njegov grob. Gdje ćemo ga postaviti? 

— On treba stajati na vrhu nadgrobnog spomenika. 

— Jednako kao i kod velikih, visokih kuća gdje se kršćani mole 
Velikom duhu? Dat ću da ga se postavi kako ti želiš. Sjednite ovdje i 
promatrajte hoćemo li to dobro učiniti! 

Nakon nekog vremena grobnica je bila spremna za ukop. Na 
njenom vrhu bio je postavljen križ, a sprijeda je imala otvor za kovčeg, 
koji još nisu unijeli. 

Uto je došla Nšo-či. Bila je u pueblu i donijela je dvije okrugle 
posude od pečene gline. Napunila ih je vodom iz rijeke i stavila na lijes. 

Sada je sve bilo spremno za pogreb. Inču-čuna dade znak i 
naricanje prestade. Vrač je čučnuo na zemlju. Poglavica pristupi lijesu 
i stade govoriti polako i svečano. Sam mi je tiho prevodio. 

— Sunce ujutro izlazi na istoku i uvečer zalazi na zapadu, godina 
se budi u proljeće, a zimi odlazi na počinak. Tako je i s čovjekom, zar 
ne? 

— Howgh — odjeknu naokolo. 

— Čovjek ustaje kao sunce i ponovo silazi u grob. On dolazi na 
zemlju kao proljeće i kao zima odlazi na počinak. Ali kad sunce zađe, 
ono se drugog jutra ponovo javi, i kad zima prođe, ponovo dolazi 
proljeće. Je li tako? 

— Howgh! 

— Tako nas je učio Kleki-petra. Čovjeka polažu u grob, ali s one 
strane smrti ustaje kao novi dan i kao novo proljeće da bi nastavio 
živjeti u zemlji Velikog duha. To nam je govorio Kleki-petra, i on sada 
zna je li govorio istinu, jer on je nestao poput dana i godine, i njegova 
duša otišla je u prebivalište pokojnika, za kojim je uvijek čeznuo. Jeli 
tako? 

— Howgh! 

— Njegova vjera nije bila naša, i naša vjera nije bila njegova. Mi 
volimo naše prijatelje i mrzimo neprijatelje. Ali Kleki-petra nas je učio 
kako treba voljeti neprijatelje jer i oni su naša braća. To nismo htjeli 
vjerovati. Ali kadgod smo ga poslušali, to nam je koristilo i donosilo 

nam radost. Možda je njegova vjera ipak bila i naša, samo što mi to 
nismo mogli shvatiti kako je on to želio. Mi kažemo, naše duše odlaze 
u vječna lovišta, a on je tvrdio da će njegova otići u vječno blaženstvo. 
Ali često mislim da su naša vječna lovišta upravo to prebivalište 
pokojnika. Je li tako? 

— Howgh! 

— Tako nas je učio Kleki-petra. A sada govorim o njegovom 
svršetku. Stigao ga je kao što zvijer stiže svoj plijen. Iznenada i 
neočekivano. Bio je snama, zdrav i krepak. Htio se popeti na konja i s 
nama se vratiti kući. Tada ga je pogodio metak ubojice. Neka moja 
braća i sestre nariču! 


Počelo je muklo naricanje koje je postajalo sve glasnije, sve 
prodornije. Zatim poglavica nastavi: 

— Mi smo osvetili njegovu smrt. Ali duša ubojice pobjegla je i ne 
može mu s one strane groba služiti, jer je bila kukavna i nije ga htjela 
slijediti u smrt. To šugavo pseto ubili su dječaci i njegovo tijelo sada 
pliva niz vodu. Je li tako? 

— Howgh! 

— Dakle, Kleki-petra je otišao od nas, ali ostalo je njegovo tijelo da 
mu postavimo spomenik pored kojeg ćemo se mi i naši potomci 
spominjati dobrog bijelog oca koji je bio naš učitelj i koga smo voljeli. 
On se nije rodio u ovim krajevima već je stigao iz daleke zemlje koja 
se nalazi s one strane velike vode. Često nam je pričao o svojoj 
domovini na istoku i rekao nam da tamo raste hrast. Zbog toga smo 
mu iz ljubavi i poštovanja oko groba zasadili žirove. Kad oni prokliju i 
izniknu iz zemlje, njegova će duša izići iz groba. I kako ti hrastovi budu 
rasli, tako će se i njegove riječi, koje smo slušali, u našim srcima širiti 
kako bi naše duše pod njima našle hlada. On je uvijek mislio na nas i 
brinuo se za našu sudbinu. Otišao je od nas i ostavio nam je bijelog 
čovjeka koji će umjesto njega biti naš prijatelj i brat. Ovdje stoji Old 
Shatterhand koji potječe iz zemlje otkuda nam je došao Kleki-petra. 
On zna sve što je i on znao, a koji je usto još i ratnik, što pokojnik nije 
bio. On je ubio grizzlya nožem i svakog neprijatelja šakom obara na 
zemlju. Inču-čuna i Winnetou bijahu nekoliko puta u njegovim 
rukama, ali on ih nije ubio jer ih voli i jer je prijatelj Crvenokožaca. Je 
li tako? 


241 


— Howgh! 

— Posljednja riječ i posljednja volja Kleki-petre bijaše da Old 
Shatterhand bude njegov nasljednik kod ratnika Apača, a Old 
Shatterhand je obećao da će ispuniti tu želju. Zato neka bude primljen 
u pleme Apača i neka bude poglavica. Neka bude tako kao da se rodio 
među nama. Da bismo to potvrdili, on bi zapravo morao sa svakim 
ratnikom pušiti kalumet. Ali to neće biti potrebno, jer on će piti 
Winnetouovu krv, a ovaj njegovu. Tada će on biti krv naše krvi i meso 
našeg mesa. Da li se ratnici Apača s time slažu? 

— Howgh, howgh, howgh! — začuo se radosni odgovor svih 
prisutnih. 

— Onda neka Old Shatterhand i Winnetou pristupe lijesu i puste da 
im krv kaplje u vodu bratimstva! 

Dakle, krvno bratstvo, pravo krvno bratstvo o kome sam toliko 
često čitao. Postoji kod mnogih divljih ili poludivljih plemena i sklapa 
se tako da obojica pomiješaju krv i piju, ili jedan pije krv drugoga. Po 
starom vjerovanju oni su tako čvrsto povezani i nesebičnije složeni 
nego da su braća od rođenja. 

Trebalo je da pijem Winnetouovu krv, a on moju. Stali smo s obje 
strane lijesa, a Inču-čuna zavrne rukav košulje svog sina da bi mogao 
zasjeći njegovu ruku. Iz male rane poteče nekoliko kapi krvi koju 
poglavica uhvati u posudu s vodom. Jednako je učinio i sa mnom. 
Winnetouu je pružio posudu s mojom krvi, a meni posudu s njegovom. 
Zatim je rekao svečano: 

— Duša živi u krvi. Duše ovih mladih ratnika neka pređu jedna u 
drugu da bi postale jedna. Ono što će misliti Old Shatterhand neka 
odsad misli i Winnetou, a ono što bude želio Winnetou, neka odsad 
želi i Old Shatterhand. 


Ispio sam svoju posudu, a Winnetou svoju. Bila je to ona voda što 
ju je Nšo-či donijela s rijeke pomiješana s nekoliko kapi krvi koja mi 
nije prijala. Zatim mi poglavica pruži ruku. 

— Ti si sada kao Winnetou, sin moga tijela i ratnik našeg naroda. 
Slava tvojih djela brzo će biti poznata i nijedan te ratnik neće 
nadmašiti. Ti si sada poglavica Apača i sva će te plemena našeg naroda 
poštovati! 

Bilo je to brzo unapređenje! Donedavno sam bio kućni učitelj u St. 
Louisu, zatim mjernik, a sada poglavica. Moram priznati da su mi se 
ovi Crvenokošci sviđali mnogo više nego većina bijelaca koje sam 
upoznao u posljednje vrijeme. 

Dakako, kao Europljanin nisam vjerovao u tajanstvenu moć krvi. 
Znao sam da je sve to samo simbolično i da tako sude Inču-čuna i 
njegova djeca. 

Ipak, kasnije su se čudesno obistinile Inču-čunine riječi, jer 
Winnetou i ja doista bijasmo jedna duša u dva tijela. Razumjeli smo se 
i bez razgovora i dovoljno je bilo samo da se pogledamo pa da točno 
znamo što želimo. Čak ni to nije bilo potrebno, jer i kada smo bili 
daleko jedan od drugoga, postupali smo skladno. Bila je to prirodna 
posljedica naše iskrene, obostrane naklonosti. 

Kad je Inču-čuna završio svoj govor, svi su Apači glasno viknuli: 

— Howgh! 

Poglavica je zatim dodao: 


— Sada smo primili novog živog Kleki-petru i mrtvoga možemo 
staviti u grob. Neka to moja braća učine. 

Mislio je na Apače koji su gradili nadgrobni spomenik. Zamolio 
sam da još trenutak pričekaju i mahnuo Hawkensu, Stoneu i Parkeru 
da priđu. Kad su mi prišli, nad lijesom sam izgovorio kratku molitvu. 
Tada su ostatke pokojnika gurnuli u unutrašnjost kamene građevine i 
zatvorili otvor. 


Bila je to moja prva indijanska pogrebna svečanost. Duboko me se 
dojmila. Nisam želio osuđivati nazore koje je Inču-čuna tada navodio. 
Bilo je mnogo istine u njegovim riječima, ali i nejasnoća. Ali iz svega je 
izbijao krik za otkupljenjem, za otkupljenjem koje je on, kao i narod 
Izraelov, javno iskazivao, a ono je moglo biti samo unutarnje, 
duhovno. Dok su zatvarali grob, ponovo su odjeknule žalobne pjesme. 
Tek kad je na grobnicu stavljen i posljednji kamen, svečanost je bila 
završena i svatko je otišao svojim poslom. Mene je Inču-čuna pozvao 
na večeru. 


Inču-čuna je stanovao u najvećoj prostoriji puebla. Bila je 
jednostavno namještena, a na zidovima je visilo bogato ukrašeno 
oružje. Posluživala nas je Nšo-či, svog oca, Winnetoua i mene, i ja sam 

vidio da je umjetnica u pripremanju indijanskih jela. Gotovo da i nismo 
razgovarali. Crvenokošci inače malo govore, a danas su već toliko 
pričali da su sve ono o čemu treba još raspraviti ostavili za kasnije. 
Poslije večere počeo se hvatati sumrak. 

— Hoće li moj bijeli brat otići na počinak ili će poći sa mnom? — 
upita me Winnetou. 

— Poći ću s tobom — odgovorio sam ne pitajući ga kamo ćemo. 


Sišli smo i krenuli prema rijeci. To sam i očekivao. Osjetljive 
naravi, Winnetou je još jednom morao obići grob svog učitelja. Tamo 
smo sjedili jedan pored drugoga. Winnetou me uhvatio za ruku ne 
govoreći ni riječi. Ovdje moram spomenuti da nisu svi Apači stanovali 
u pueblu. Tamo su živjeli samo Inču-čuna i njegovi najbolji ratnici 
zajedno s obiteljima i tamo bijaše središte plemena Mescalera koji su 
bili lovački narod i najveći dio vremena provodili u lovu. Iz ove je kule 
poglavica vladao plemenom i odatle polazio na duga putovanja do 
ostalih plemena koja su ga također priznavala poglavicom. To su bili 
Ljaneri, Ikarilje, Tarakoni, Cirigue, Pinalenjo, Gile, Mibrenje, Lipani, 
Bakreni Apači i drugi. Čak se i pleme Navajo pokoravalo njegovim 
naredbama. 


Mescaleri koji nisu stanovali u pueblu otišli su poslije pogreba i 
ostalo ih je samo toliko koliko je bilo potrebno da nadziru konje koje 
su preuzeli od Kiowa. Zbog toga sam sada sjedio sam s Winnetouom 
kraj groba Kleki-petre. Konačno Winnetou prekine šutnju: 


— Hoće li moj brat Old Shatterhand zaboraviti da smo bili njegovi 
neprijatelji? 

— To je već zaboravljeno. 

— Ali jedno nećeš moći oprostiti. 

— Što? 

— Uvredu koju ti je nanio moj otac. 

— Kada? 

— Kad smo se prvi put sreli. 

— Ah, kad mi je pljunuo u lice? 

— Da. 

— Zašto to ne bih mogao oprostiti? 

— Zato jer se to samo krvlju može oprati. 

— Neka se Winnetou ne brine. I to je zaboravljeno. 

— Moj brat kaže nešto što ne mogu vjerovati. 

— Možeš mi vjerovati. Dokazao sam da sam zaboravio. 

— Čime? 

— Time što to nisam zamjerio Inču-čuni, tvome ocu. Zar misliš da 
bi Old Shatterhand dopustio da ga netko uvrijedi, a da na to odmah ne 
odgovori šakom? 

— Da, mi smo se kasnije čudili što to nisi učinio. 

— Winnetouov otac nije me mogao uvrijediti. Obrisao sam se i 
zaboravio. Ne govorimo više o tome. 

— Ipak, moram o tome govoriti; to sam dužan tebi, mome bratu. 

— Zašto? 

— Ti najprije moraš upoznati običaje našeg naroda. Nijedan ratnik 
rado ne priznaje svoju pogrešku, a poglavica to i ne smije. Inču-čuna 
zna da nije imao pravo, ali te ne smije moliti za oproštenje. Zbog toga 
mi je naložio da govorim s tobom. Winnetou te moli umjesto svog oca. 


— To nije potrebno, jer i ja sam vas uvrijedio. 
— Ne. 
— Jesam! Nije li udarac šakom uvreda? 


— To se dogodilo u borbi i ne smatra se uvredom. Moj je brat 
plemenit i velikodušan i mi to nećemo zaboraviti. 


— Govorimo o nečemu drugom. Danas sam postao Apač. A što je s 
mojim drugovima? 

— Oni ne mogu biti primljeni u pleme, ali oni su naša braća. 

— Tako, bez ikakvih formalnosti? 


— Mi ćemo s njima sutra popušiti kalumet. U domovini mog bijelog 
brata nema kalumeta? 


— Ne. 
— Zar vi ne ratujete? 
— Ratujemo. 


— Onda ljudi te zemlje nisu bolji od nas. Zašto je moj brat napustio 
svoju domovinu? 

— Da bih ovdje potražio sreću. 
— Sreću? Što je sreća? 
— Bogatstvo, ali ja... 


Ispustio je moju ruku i oči su mu bljesnule. Znao sam da je 
pomislio da se u meni prevario. 


— Bogatstvo! — prekinuo me. — Varaš se. Zlato je samo donijelo 
nesreću Crvenokošcima. Zbog zlata još danas nadiru bijelci i mi ćemo, 
polako ali sigurno, biti uništeni. Zlato je uzrok našoj smrti. Neka ga 
moj brat ne traži. 


— Ine tražim ga. 
— Ne? Ta rekao si da sreću tražiš u bogatstvu. 


— Da, to je istina. Ali ima različitih bogatstava: bogatstvo u zlatu, u 
mudrosti i iskustvu, u zdravlju i časti. 


— Uf, uf! Tako ti misliš! Za kojim bogatstvom ti težiš? 
— Za onim posljednjim. 
— Kako je došlo do toga da se moj brat pridružio 


zemljokradicama? Zar nije znao da je to zločin počinjen nad 
Crvenokošcima? 


— Trebalo je da znam, ali nisam na to mislio. Bio sam sretan što 
mogu postati mjernikom jer su me dobro plaćali. 


— Plaćali? Ja mislim da vi niste završili posao. Zar vam daju novac 
unaprijed? 

— Ne. Dobio sam samo predujam i opremu. Ostalo bi bilo plaćeno 
tek poslije dovršena posla. 

— Sada nećeš dobiti taj novac? 

— Ne. 

— Jeli to mnogo? 

— Za moje prilike vrlo mnogo. 

— Žao mi je što je moj brat zbog nas oštećen. Ti nisi bogat? 

— Novcem sam siromašan. 

— Koliko vam je dana bilo potrebno da završite mjerenje? 

— Samo nekoliko dana. 

— Uf! Da sam te poznavao kao što te sada poznajem, mi bismo 

Kiowe napali nekoliko dana kasnije. 

— Da bih završio posao? — upitao sam dirnut tom plemenitošću. 

— Da. 

— To znači, ti bi dopustio da dovršimo našu "krađu"? 

— Ne krađu, nego mjerenje. Crte koje rišete na papiru ne mogu nas 
okrasti. To još nije krađa. Krađa počinje tek kad stignu radnici da 
grade prugu. Ja bih ti... 

Zašutio je kao da se nečeg sjetio. Onda upita: 

— Dali bi ti, da bi dobio svoj novac, morao imati papire o kojima 
sam upravo govorio? 

— Da. 

— Uf! Onda ti nikad neće platiti jer smo uništili sve što ste narisali. 

— Ašto je snašim spravama za mjerenje? 

— Ratnici su ih htjeli razbiti, ali ja to nisam dopustio. lako nisam 
pohađao škole bijelaca, znam da takvi predmeti mnogo vrijede. 
Donijeli smo ih ovamo i spremili. Ja ću ih predati mom bratu Old 
Shatterhandu. 


— Hvala ti. Rado prihvaćam taj dar iako mi neće koristiti. Ali drago 
mi je što mogu vratili te sprave. 

— Dakle, one ti neće koristiti? 

— Ne. Koristile bi mi da sam završio mjerenje. 

— Ali ti nemaš onih papira. Uništeni su. 

— Ne. Bio sam tako oprezan pa sam radio u duplikatu. 

— I te druge crteže imaš? 

— Da, ovdje u džepu. Bio si tako dobar i zapovjedio si da mi ništa 
ne oduzmu. 

— Uf, uf! 

Viknuo je to i začuđen i zadovoljan. Zatim smo ponovo šutjeli neko 
vrijeme. Kasnije sam saznao da je razmišljao o nečem tako 


plemenitom što jedva da bi tko i pomislio. Nakon nekog vremena on 
ustade. 


— Pođimo kući — rekao je. — Mi smo oštetili našeg bijelog brata. 
Winnetou će to ispraviti. Ali najprije se moraš potpuno oporaviti. 

Vratili smo se u pueblo, gdje smo nas četvorica bijelaca prvi put 
spavali kao slobodni ljudi. Idućeg dana su veoma svečano Sam, Stone, 
Parker i Apači popušili lulu mira i održali uobičajene duge govore. 
Najljepši i najsmješniji bijaše Samov i Indijanci su s mukom nastojali 
da ostanu ozbiljni. Tog dana ponovo se raspravljalo o svim 
događajima koji su se zbili u posljednje vrijeme. Ponovo se govorilo i 
o tome kako sam spasio Inču-čunu i Winnetoua, a Hawkens mi je 
poslije toga održao pravi govor: 


— Vi ste doista podmukao čovjek, sir! Čovjek treba da je iskren s 
prijateljima, naročito ako im toliko toga duguje kao vi nama. Tko ste 
vi zapravo bili kad smo vas prvi put vidjeli u St. Louisu? Kućni učitelj, 
a to biste i ostali da se za vas nismo pobrinuli. Mi smo vas 
zadivljujućom blagošću vukli sa sobom kroz savanu, bdjeli nad vama 
kao nježna majka nad djetetom ili kokoš nad pilićima. Uz nas ste 
pomalo došli k pameti i mi smo tako izvježbali vaš mozak da i u njemu 
katkad nešto sine. Ukratko, bili smo vam i otac i majka, stric i tetka, 
nosili smo vas na rukama i tjelesno i duševno hranili našom mudrošću 
i iskustvom. Unatoč tome vi ste uvijek radili ono što je bilo zabranjeno. 
Boli me što je toliko ljubavi i poštovanja uzvraćeno s toliko 
neposlušnosti i nezahvalnosti. Kad bih stao nabrajati sva vaša loša 
djela, tome ne bi bilo kraja. Ali najgore je to što ste oslobodili Apače, a 
da nam to niste rekli. To vam nikada neću zaboraviti. Posljedice te 
podle šutnje brzo su se mogle osjetiti. Umjesto da nas jučer lijepo 
ispeku na mučeničkom stupu i umjesto da se danas probudimo na 
dražesnim lovištima mrtvih Indijanaca, nisu smatrali vrijednim ni da 
nas ubiju. Sjedimo živi i zdravi u ovom udaljenom pueblu gdje se svi 
trude da nam poslasticama pokvare želudac i da od greenhorna kakav 
ste vi učine poluboga. Tu nesreću zahvaljujemo samo vama, naročito 
zbog toga što ste tako slab plivač. Ali ljubav je nerazumljiva žena. Što 
je više mučite, to se bolje osjeća i zato vas i mi ovaj put ipak nećemo 
odbaciti nego ćemo vam oprostiti, dakako, u nadi da ćete se 
promijeniti, ako se ne varam. Evo moje ruke. Hoćete li mi obećati da 
ćete se popraviti, dragi gospodine? 

— Da — rekao sam i čvrsto prihvatio njegovu ruku. — Nastojat ću 
dostići plemeniti uzor i ubrzo će me smatrati drugim Samom 
Hawkensom. 

— Poštovani, toga se okanite. Bio bi to uzaludan trud. Takav 
greenhorn pa da bude sličan Samu Hawkensu? To je nemoguće! To je 
isto kao kad bi žaba htjela postati opernom pjevačicom. 

Prekinuo ga je Dick Stone, smijući se, ali ipak malo zlovoljno. 

— Stop! Ušuti konačno, stari brbljavče. S tobom se više ne može 
izdržati. Ti sve izvrćeš i navlačiš desnu rukavicu na lijevu ruku. Ja na 
Old Shatterhandovu mjestu ne bih podnosio da me netko stalno zove 
greenhornom. 

— Što on može imati protiv toga? Pa to je istina. 

— Glupost! Njemu dugujemo život. Među stotinama iskusnih 
zapadnjaka jedino je on u stanju učiniti ono što je učinio. Umjesto da 
mi štitimo njega, on je štitio nas. To upamti. Da nije bilo njega, ne 
bismo bili živi, niti bi ti bio tako zdrav pod tvojom starom, lažnom 
vlasuljom! 

— Što? Lažna vlasulja? Reci to jošjednom! To je prava vlasulja. Ako 
to još uvijek ne znaš, pogledaj je! 

Skinuo je vlasulju i pružio mu je. 

— Makni to krzno! — smijao se Stone. 

Mali traper ponovo stavi vlasulju na glavu i reče glasom punim 
predbacivanja: 

— Stidi se, Dick, što ponos moje glave nazivaš krznom. To nisam 
očekivao od svog dobrog druga. Nitko od vas ne zna cijeniti starog 
Sama. Dakle, kaznit ću vas prezirom i odmah potražiti svoju Mary. 
Moram pogledati je li i njoj dobro kao i meni. 

Odmahnuo je rukom i otišao. Veselo smo se smijali za njim jer mu 
ništa nismo mogli zamjeriti. 

Slijedećeg su se dana vratili uhode koji su slijedili Kiowe. Javili su 
da je neprijatelj otišao bez zaustavljanja, pa za sada ne treba očekivati 
napad. 

ic. TAJNA SRCA 


astalo je vrijeme mirovanja, iako je za mene to vrijeme bilo 

ispunjeno napornim radom. Dick i Will uživali su u 

gostoprimstvu Apača i odmarali se. Jedini Samov posao bila je 
dresura stare Mary da bi se ona, kako je rekao, divila njegovim 
finesama, što znači da je htio priviknuti životinju na svoj način jahanja. 
Ja se nisam odmarao. Winnetou je odlučio da me uzme u "indijansku 
školu". Često smo jahali po čitave dane i on me učio svemu što treba 
znati u lovu i borbi. Puzali smo šumom i ja sam ubrzo dobio 
izvanrednu poduku o šuljanju. Često bismo se rastajali, a ja sam ga 
morao tražiti. On se trudio da ukloni sve tragove, ja da ih pronađem. 
Često je ležao skriven u gustom grmlju ili u vodi Pecosa i gledao kako 
ga tražim. Upozoravao me na greške i pokazivao mi primjerom kako 
treba postupati. Bila je to izvanredna poduka i obojica smo u njoj 
uživali. Ipak, nikad me nije ni hvalio, ni kudio. Kao majstor u svim tim 
vještinama bio je izvanredan učitelj. 

Često sam se vraćao kući nasmrt umoran, pa ipak ni tada nisam 
mirovao jer sam htio što prije naučiti jezik Apača. Imao sam dva 
učitelja i jednu učiteljicu. Nšo-či me učila narječju Mescalera, Inču- 
čuna jeziku Llanera, a Winnetou Navaja. Kako su ta narječja srodna i 
njihov rječnik nije bogat, napredovao sam brzo. 


Kad Winnetou ne bi sa mnom odlazio daleko od puebla, događalo 
se da nas je pratila Nšo-či. Ona se radovala kad bih dobro riješio neku 
zadaću. 


Jednom smo se nalazili u šumi kad mi Winnetou reče da se udaljim 
i da se na isto mjesto vratim poslije četvrt sata. Oni više neće biti tamo 
i ja trebam potražiti Nšo-či koja će se sakriti. Otišao sam i vratio se 
poslije četvrt sata. Njihovi tragovi bijahu u početku prilično jasni. Ali 
odjednom se trag Indijanke izgubio. Znao sam da joj je korak lak, ali 
tlo je bilo mekano i neki trag bi ipak morao ostati. Ništa nisam našao, 
iako je na tom mjestu bilo mnogo guste mahovine. Jedino je 

Winnetouov trag bio jasan. No, ja sam imao naći njegovu sestru i na 
taj se trag nisam obazirao. 


Još jednom sam sve pretražio, ali traga nije bilo. Bilo je to 
čudnovato. Razmišljao sam. Noga Nšo-či morala je ostaviti neki trag u 
mekoj mahovini. No, što ako Nšo-či i nije dotakla tlo? 


Pažljivo sam promotrio Winnetouove otiske. Bili su nešto dublji. 
Da nije nosio svoju sestru? 


U tome je bila zadaća. Winnetou je držao da je veoma teška, ali za 
mene je bila laka od časa kad sam pogodio da je odnio svoju sestru. 
Zbog tereta, njegova su stopala bila dublje utisnuta. Sada se radilo o 
tome da nađem tragove Indijanke. Nije ih, naravno, trebalo tražiti na 
zemlji. 

Da je Winnetou išao sam, ruke bi mu bile slobodne i lako bi se 
probijao kroz grmlje. Ali, ako je nosio svoju sestru, moralo je tu negdje 
biti i slomljenih grančica. Slijedio sam njegov trag i promatrao grmlje. 
Točno! Kad je ovuda prošao noseći svoj teret, nije dovoljno pažljivo 
mogao razmaknuti granje. Nšo— či se toga također nije sjetila i našao 
sam nekoliko slomljenih grančica, što bijaše siguran znak da 
Winnetou ovuda nije prošao sam. 


Trag je vodio ravno do jedne čistine u šumi i preko nje dalje. Oni 
su sigurno bili s druge strane čistine, radosni jer vjeruju da je 
nemoguće riješiti tu zadaću. 

Mogao sam prijeći ravno prijeko, ali htio sam ih iznenaditi. Šuljao 
sam se oprezno oko čistine. S druge strane najprije sam potražio 
Winnetouov trag. Ako ga ne nađem, znači da se sakrio zajedno s Nšo- 
či. Legao sam na zemlju i tiho se šuljao naprijed trudeći se da ostanem 
sakriven. Nisam vidio nikakva traga, znači, sakrili su se na rubu čistine 
ito na mjestu kamo je trag vodio. 


Tiho sam se primakao tom mjestu. Bili su sigurno mirni i njihovim 
izvježbanim ušima nije mogao izbjeći nikakav šum. Morao sam biti 
naročito oprezan. Tada sam ih ugledao. Sjedili su jedan pored drugoga 
u grmu divlje šljive meni okrenuti leđima, jer su me očekivali sa 
suprotne strane. Šaptali su tako da ih nisam mogao razumjeti. 


Radovao sam se što ću ih iznenaditi i već su mi bili nadohvat ruke. 
Upravo sam htio ispružiti ruku da dotaknem Winnetoua kad me od 


251 


toga odvratiše njegove riječi: 

— Da idem po njega? — upita šapćući. 

— Ne — rekla je Nšo-či. — Sam će doći. 

— Neće doći. 

— Old Shatterhand će doći. 

— Moja sestra se vara. On je učio brzo, ali tvoj trag prolazi kroz 
zrak. Kako da ga nađe? 

— Naći će ga. Moj brat mi je rekao da Old Shatterhanda ne možeš 
prevariti. Zašto sada govori suprotno? 

— Zato što sam mu danas dao najtežu zadaću. Njegovo će oko naći 
svaki trag. Ali tvoj se može čitati jedino mislima, a to još nije naučio. 

— On će ipak doći, jer on može sve što želi. 

U njenom je glasu bilo toliko povjerenja da sam mogao biti 
ponosan. 


— Da, još nikada nisam upoznao čovjeka koji se tako lako u svemu 
snalazi — kimne Winnetou. — Postoji samo jedno u čemu se ne 
snalazi i to mi je žao. 

— Što je to? 

— To je želja sviju nas. 

Upravo sam im se htio javiti kad je Winnetou to rekao. Koju to 
želju tom dragom čovjeku ne bih ispunio? Nisu mi o tome govorili jer 
su vjerovali da je ne mogu ispuniti. Možda ću sada čuti o čemu se radi. 
Stoga sam šutio i slušao. 

—Jeli moj brat Winnetou s njim o tome već govorio? — upita Nšo- 
či. 

— Ne. 

— A naš otac? 

— Ne. Htio mu je to reći, ali ja nisam dopustio. 

— Nisi? Zašto? Nšo-či voli tog bijelca. Ona je kći poglavice svih 
Apača. 

— Ona je i mnogo više. Svaki ratnik i svaki bijelac bio bi sretan kad 
bi moja sestra pristala da bude njegova squaw. No Old Shatterhand ne 
bi. 

— Kako to moj brat zna kad s njim o tome nije razgovarao? 

— Znam to jer ga poznajem. On nije poput drugih bijelaca; on traži 
nešto više i neće oženiti Indijanku. 

—Jelitito on rekao? 

— Ne. 

— Dali njegovo srce pripada nekoj bijeloj ženi? 

— Ne. 

— Jesi li siguran? 

— Da. Govorili smo o bijelim ženama. Vidio sam da njegovo srce još 
nije progovorilo. 

— Ono će progovoriti kod mene. 


— Neka se moja sestra ne vara! Old Shatterhand misli i osjeća 
drukčije. Ako on izabere squaw, onda ona među ženama treba da je 
ono što je on među muškarcima. 


— Zar ja to nisam? 

— Jesi među Indijankama. Tu je moja lijepa sestra iznad svih. Ali u 
usporedbi s kćerima bijele rase, što si vidjela i čula? Što si naučila? Ti 
ne znaš ništa o tome što treba znati bijela squaw. Old Shatterhand ne 
traži sjaj ni ljepotu lika. On traži druge stvari koje u crvene djevojke 
ne može naći. 

Sagnula je glavu i šutjela. On je nježno pogladi po obrazu u želji da 
je utješi. 

— Boli me što nanosim bol srcu moje dobre sestre, ali Winnetou je 
navikao govoriti istinu pa i onda kad nije ugodna. Možda on zna put 
kako bi Nšo-či mogla dospjeti do cilja. 

Brzo je podigla glavu i upitala: 

— Koji je to put? 

— Onaj koji vodi u gradove bljedolikih. 

— Misliš, da odem onamo? 

— Da. 

— Zašto? 

— Da bi naučila što moraš znati, ako želiš da te Old Shatterhand 
voli. 

— Onda ću otići što prije. Hoće li mi moj brat Winnetou ispuniti 
jednu želju? Govori o tome s Inču-čunom, našim ocem. Moli ga da me 
pošalje u velike gradove bljedolikih! On neće reći ne, jer... 


Više nisam čuo jer sam se tiho odšuljao. Činilo mi se da sam 
počinio nepravdu prisluškujući razgovor između brata i sestre. Kako 
bi nam svima bilo neugodno da se to otkrije. Morao sam sada biti još 
oprezniji jer bi se inače otkrilo da sam saznao tajnu lijepe Indijanke. 
Tada bih bio prisiljen da još danas napustim svoje crvene prijatelje. 


Na sreću uspjelo mi je da se neprimjetno vratim. Brzo sam obišao 
čistinu i vratio se na trag. Zatim sam stao na čistinu i viknuo: 


— Neka moj brat Winnetou dođe ovamo! 

Ništa se nije pomaklo i ja sam nastavio: 

— Neka moj brat dođe, jer ja ga vidim! 

Ništa se nije pomaklo. 

— Winnetou sjedi prijeko, u grmu divlje šljive. Zar da dođem po 
njega? 

Grane su se pomakle i Winnetou je izišao, ali sam. 

— Je li moj brat Old Shatterhand našao Nšo-či? 

— Da. 

— Gdje? 

—U grmlju kamo me odveo njen trag. 

— Zar si vidio njen trag? — upitao je začuđeno. 

— Da, vidio sam ga. 

— Ali moja je sestra pazila i sigurno nije ostavila trag za sobom. 


— Varaš se. Trag je vidljiv, iako ne na zemlji, ali zato u granju. Nšo- 
či nije nogama dodirnula tlo, ali dok si je nosio, slomili ste nekoliko 
grančica. 

— Uf! Ja sam je nosio? Tko ti to kaže? 


— Tvoji tragovi stopala. Odjednom su postali dublji jer si postao 
teži. Kako ti nisi mogao promijeniti težinu, znači da si nosio teret, a taj 
teret bijaše tvoja sestra jer njena noga nije dotakla mahovinu. 

— Uf! Varaš se. Pođi još jednom natrag i traži. 


— To bi bilo uzaludno, jer Nšo-či sjedi tamo gdje si i ti sjedio. Poći 

ću po nju. 

Pošao sam preko čistine, ali ona je već izišla iz grmlja i zadovoljno 
rekla svom bratu: 

— Uvjeravala sam te da će me naći i imala sam pravo. 

— Da, moja je sestra rekla istinu, a ja sam se prevario. Moj brat ne 
čita tragove samo očima nego i mislima. On više nema što naučiti. 

— Oh, ima mnogo toga. Moj brat Winnetou iskazuje mi hvalu koju 
još ne zaslužujem. Ali ono što još ne znam, naučit ću od njega. 

Uvečer tog dana donio mi je fino izrađeno i crvenim indijanskim 
vezom ukrašeno lovačko odijelo od bijele štavljene kože. 

— Nšo-či, moja sestra, moli te da nosiš ovu odjeću — rekao je. — 
Tvoje odijelo više nije dobro za Old Shatterhanda. 

Imao je pravo. Moje je odijelo bilo veoma trošno i u nekom 
europskom gradu sigurno bi me smatrali skitnicom. No jesam li smio 


primiti takav dar od Nšo-či? Činilo se da Winnetou čita moje 
misli. 

— Ti možeš primiti ovo odijelo jer sam ga ja naručio. To _je 
dar 


Winnetoua koga si spasio od smrti, a ne dar njegove sestre. 
Bijelcima je vjerojatno zabranjeno da primaju darove od žena. 


— Da, ako to nije vlastita squaw ili rođakinja. 

— Tisi moj brat, dakle, Nšo-či je s tobom u rodu. Ipak, to je dar 
od mene a ne od nje. Ona ga je samo sašila za tebe. 

Kad sam drugog jutra obukao odijelo, stajalo mi je kao saliveno. 
Pokazao sam se svojoj lijepoj prijateljici koja je bila veoma sretna što 
sam je pohvalio. Kasnije su došli Dick i Will da mi priopće kako sui oni 
dobili darove, nove indijanske lule. Nešto kasnije vježbao sam se u 
glavnoj dolini u bacanju tomahawka kad mi se pridružila neka mala, 
čudnovata prilika. Bila je to nova kožnata indijanska odjeća sa starim 
čizmama i starim šeširom. Po bradi, velikom nosu i lukavim očicama 
prepoznao sam svog malog Sama Hawkensa. Stao je pred mene 
raširenih nogu i upitao me: 

— Sir, poznajete li čovjeka koji stoji pred vama? 

— Hm! Da vidimo! — uhvatio sam ga za ruke, okrenuo tri puta i 

zatim rekao: 
— Čini se da je to doista Sam Hawkens, ako se ne varam. 
— Jeste, mylord! Ne varate se. To sam ja. Osobno. Opažate li nešto? 
— Potpuno novo odijelo! 
— Aha! 
— Odakle? 
— Od medvjeđe kože koju ste mi darovali. 


— To vidim, ali kad kažem odakle, želim znati tko vam je dao to 
odijelo. 


— Osoba? Hm! Ah tako! Da, osoba, sir! To je tako, zapravo to i nije 
osoba. 


— Nego što? 

— Osobica. 

— Kako to? 

— No, zar ne poznajete dražesnu Kliunaai? 

— Ne. Kliunaai znači mjesec. Je li to djevojka ili squaw? 

— Oboje, to jest, nijedno ni drugo. 

— Dakle, baka? 

— Glupost. Ako nije squaw ni djevojka, mora da je udovica. Ona je 
bila squaw Apača koji je poginuo u posljednjoj bici s Kiowama. 

— I koju vi želite utješiti? 

— Da, sir — kimnuo je. — Nisam tome nesklon. Bacio sam oko na 
nju, to jest, oba oka. 

— Ali, Same, Indijanka! 

— Pa što onda? Oženio bih i Crnicu. Uostalom, ona je izvanredna 
partija. 

— Kako to? 

— Jer najbolje izrađuje kožu u čitavom plemenu. 

— Zar vi želite da budete štavljeni? 


— Ne zbijajte šale, sir! To je ozbiljna stvar. Topli dom, razumijete li 
me? Ima puno lice, kao mjesec. 


— Njegova prva ili posljednja četvrt? 

— Još jednom vas molim da se ne šalite s Mjesecom. Ona je pun 
mjesec i ja ću je oženiti, ako se ne varam. 


— Nadam se da neće ispasti mlađ. Kako ste se upoznali? 


— Pomoću štavljenja. Zanimao sam se tko najbolje štavi kožu, zbog 
medvjeđeg krzna. Preporučili su mi nju. Odnio sam joj, dakle, krzno i 
odmah sam opazio da joj se sviđam. 


— Žena ima ukusa, dragi Same! 


— Da, ima ga! Oh, ona nije neuobražena! Dokazuje to i time što nije 
samo štavila krzno nego mi je sašila i novo odijelo. Kako vam se 
sviđam? 


— Pravi kicoš. 


— Gentleman, zar ne? Da, gentleman! Kad me vidjela u tom odijelu, 
bila je dirnuta. Možete se u to pouzdati, sir, ja ću je oženiti. 


— A gdje je vaše staro odijelo? 

— Bacio sam ga. 

— Tako! A prije ste rekli da vam je sveto! 

— To je bilo prije. Tada nije bilo Kliunaai. Vremena se mijenjaju. 


Mali medvjeđokožni prosac se okrenuo i otišao. Nisam se mnogo 
brinuo za tu priču. Dovoljno je bilo pogledati njegova prevelika 
stopala, tanke i krive noge, lice, jastrebov kljun. I za Indijanku bilo je 
to previše. Nije otišao daleko kad se okrenuo i viknuo mi: 


— Ipak je sasvim druga stvar ova nova koža. Osjećam se kao 
ponovo rođen. Staru ne želim više ni vidjeti. Sam ide u prosce, 
hihihihihihi! 

Drugog dana sreo sam ga kraj puebla. Bio je zamišljen. 

— Kakve vam se astronomske misli vrzmaju po glavi, dragi Same? 

— Astronomske? Zašto? 

— Jer izgledate kao da želite otkriti mrlju nebeske maglice. 

— Gotovo da je tako. Mislio sam da je komet, ali čini se da je mrlja 
maglice. 

— Tko? 

— Ona, Kliunaai. 

— Ah tako? Pun mjesec je danas mrlja magle. Zašto? 

— Pitao sam je hoće li muža. Rekla je, ne! 

— To vas ne smije spriječiti da puni povjerenja gledate u 
budućnost. Ni Rim nije sagrađen u jedan dan. 

— Ni moje novo odijelo nije sašiveno za jedan sat. Imate pravo, sir, 
i još uvijek sam prosac. 

Sišao je niz ljestve da posjeti svoju Kliunaai. Dan poslije toga 
osedlao sam konja da bih s Winnetouom pošao u lov na bizone. Došao 
je Sam i upitao me: 

— Smijem li s vama, sir? 

— U lov na bizone? Ne. Vi sada lovite bolju divljač. Ali bez uspjeha. 

— Da. A ima i neke zahtjeve. 

— Kako to. 


— Opet sam bio kod nje. Rekla mi je da je odijelo sašila po 
Winoetouovoj zapovijedi. 


— Dakle, ne iz ljubavi? 

— Ne.. — Čini se da ne. Zatim je rekla da sam naručio štavljenje i 
što ću joj za to dati. 

— Dakle, tražila je da joj platite. 

— Da. Jeli to znak ljubavi? 

— Ne znam. Nemam iskustva u tome. Djeca vole svoje roditelje, pa 
ipak oni sve za njih plaćaju. Možda je upravo to dokaz ljubavi. 

— Dakle, nećete me povesti? 

— Winnetou želi da budemo sami. 

— Onda nemam ništa protiv. 

— Uništili biste svoje novo lovačko odijelo, dragi Same. 

— Da, istina je. Mrlje krvi mogle bi upropastiti tako lijepo odijelo. 

Pošao je, ali se još jednom okrenuo i upitao: 

— Ne mislite li, sir, da je moje staro odijelo ipak bilo mnogo 
praktičnije? 

— Možda. 

— Ne možda, nego sigurno. 


Time je to danas bilo okončano. Ali trećeg dana Sam je bio još 
zabrinutiji. Činilo se da je njegov Mjesec sve manji i manji. Jednog jutra 

sam ga ugledao u starom odijelu. 


— Što je to, Same? — upitao sam ga. — Mislio sam da ste to odijelo 
bacili kao što ste rekli. 


— Ibilo je tako. 

— Pa ipak ste ga opet pronašli? 

— Da. 

— Od jada? 

— Da. Bijesan sam! 

— Na posljednju četvrt? 

— Pretvorila se u mlađ. Više ne želim vidjeti Kliunaai. 

— Dakle, ispravno sam prorekao? 

— Da. Dogodilo se još nešto što me je strahovito razbjesnjelo. 

— Smijem li saznati što? 

— Da, reći ću vam. Dakle, jučer sam opet bio kod nje. Posljednjih 
dana loše je postupala sa mnom. Gotovo da me i nije gledala i samo je 
kratko odgovarala. Sjedio sam jučer kod nje i naslonio se glavom o 


drvenu gredu. Mora da je moja kosa zapela o neki iver i kad sam ustao, 
osjetio sam kako me nešto povuklo. Okrenuo sam se i što sam vidio? 


— Vjerojatno svoju vlasulju? 
— Da. Na gredi je visjela vlasulja, a šešir je pao na zemlju. 
— 1, dakako, puni mjesec smjesta se pretvorio u mlađ. 


— Točno. Stajala je i zurila u mene kao... no, kao u čovjeka koji 
nema kose na glavi. 

— A zatim? 

— Zatim? Vikala je kao da je ćelava. Odjurila je i više nije htjela da 
me vidi. 

— Možda će se sve to ipak srediti. 

— Ne! Poručila mi je nešto. 

— Što? 

— Da više ne dolazim. Bude li se ponovo udavala, ona želi da njen 
muž ima kosu na glavi. Nije li to glupost? 

— Hm! 


— Ništa: hm! Ženi treba biti svejedno ima li njen muž kosu ili 

vlasulju. Čak je mnogo časnije imati vlasulju, jer to stoji novaca. Prava 
kosa raste besplatno. 


— Ja bih na vašem mjestu ipak pustio da mi kosa ponovo naraste, 
Same. 


— Poštovani gospodine, neka vas vrag nosi! Tražio sam utjehe, a vi 
mi se rugate. 

Otrčao je smiješno se ljuteći. 

— Same! — viknuo sam za njim. — Još jedno pitanje. 

— Što? 

— Gdje je ono? 

— Što? 

— Novo odijelo. 


— Vratio sam joj. Htio sam se u njemu oženiti, no kako sada od 
vjenčanja nema ništa, ne treba mi ni novo odijelo. Howgh! 


Tako je svršilo prijateljstvo između Sama i Mjeseca u opadanju. 
Uostalom, Sam se ubrzo utješio i priznao mi je da se raduje što je ostao 
neoženjen mladić. Nikada se više neće rastati od svog starog kaputa 
jer mu je bolji i udobniji od svih lovačkih kaputa indijanskih krojačica. 
Dakle, dogodilo se ono što sam pretpostavio: Sam kao suprug bio je 
nezamisliv. 

18. PREMA ISTOKU 


ečerao sam kao i obično s Inču-čunom i Winnetouom. Moj mladi 

prijatelj je otišao poslije večere, a i ja sam se htio udaljili. Tada 

je Inču-čuna počeo govoriti o Samovoj pustolovini i uopće o 
vezama između bijelaca i Indijanki. Shvatio sam da želi saznati što ja 
o tome mislim. 

— Kakvu bi ženu želio moj mladi brat, crvenu ili bijelu? 

Jesam li smio reći: bijelu? Ne, to bi ga uvrijedilo i zato sam 
odgovorio: 

— Ne mogu samo tako odgovoriti. Radi se o glasu srca. Kad ono 
progovori, neće biti važna boja kože. Svi su ljudi jednaki i oni koji 
spadaju zajedno, ti će se i naći. 

— Howgh! — kimne poglavica. — Važan je glas srca. Moj je brat 
dobro odgovorio. 

Time je razgovor bio zaključen, po mome mišljenju onako kako 
sam želio. Ali tek drugog dana saznao sam posljedice tog razgovora. 
Inču-čuna me odveo u prvi kat gdje još nisam bio. Tamo su u jednoj 
prostoriji ležale naše mjerničke sprave. 

— Pogledaj te stvari i vidi da li nešto nedostaje! — reče poglavica. 

Ustanovio sam da je sve u redu. 

— Te su stvari za nas bile medicina — reče on. — Zbog toga smo ih 
dobro čuvali. Neka ih moj mladi bijeli brat sada uzme. Opet su njegove! 

Htio sam mu zahvaliti, ali on me prekine: 

— Bile su tvoje i mi smo ih uzeli jer smo te smatrali neprijateljem. 
Sada si ti naš brati trebamo ti vratiti sve što je bilo tvoje. Nije potrebno 
da zahvaljuješ. Što ćeš učiniti s tim stvarima? 

— Kad odem odavde, ponijet ću ih da ih vratim ljudima od kojih 
sam ih i dobio. 

— Gdje stanuju ti ljudi? 

— U St. Louisu. 

— Inču-čuna poznaje ime toga grada i zna gdje se on nalazi. Moj je 
sin bio tamo i pričao mi je. Dakle, ti želiš otići od nas? 
— Da, iako ne odmah. 


— Žao nam je. Ti si postao ratnik našeg plemena, dobio si i časti 
moć poglavice. Vjerovali smo da ćeš kod nas ostati zauvijek, kao Kleki- 
petra. 


— Moje su prilike drukčije nego što su bile njegove. 

— Što znaš o tome? 

— Sve mi je bio ispričao. 

— Ondaje imao veliko povjerenje u tebe. Čak je ina samrti s tobom 
razgovarao. Po njegovoj želji postao si Winnetouov brat, a ipak nas 
želiš napustiti. Ide li to jedno s drugim? 

— Ide. Braća ne moraju neprestano biti zajedno. Često se odvajaju 
jer treba da izvrše različite zadaće. 

— Ali se ipak viđaju? 

— Da.I vi ćete me ponovo vidjeti, jer moje će me srce voditi k vama. 

— To raduje moju dušu. Dočekat ćemo te s radošću. Inču-čuni je 
iskreno žao što si govorio o nekoj drugoj zadaći. Zar kod nas ne bi 
mogao biti sretan! 

— Ne znam, premalo sam ovdje. Bilo bi to kao kad dvije ptice sjede 
u sjeni jednog drveta. Jedna se hrani plodovima tog drveta i ostaje. 
Drugoj je potrebna druga hrana i ne može ostati zauvijek. Tada mora 
otići. 

— Ipak, trebaš znati da bi ovdje imao sve što želiš. 

— Znam to. 

— Hoćeš li ostati kod onih bijelaca što grade put za vatrenog konja? 

— Ne! 

— Imaš pravo. Ti si postao bratom crvenih ljudi i ne smiješ 
sudjelovati u pljački naše zemlje. Ali tamo nećeš moći živjeti od lova. 
Trebat će ti novaca, a Winnetou mi je rekao da si siromašan. Ti bi 
dobio svoj novac da vas nismo napali. Zbog toga me moj sin zamolio 
da ti nadoknadim gubitak. Hoćeš li zlata? 

Oštro me pogledao i osjećao sam da me iskušava. 

— Zlato? — upitao sam. — Vi mi niste oteli zlato i od vas ga ne 

mogu tražiti. 

Bio je to oprezan odgovor, ni da ni ne. Znao sam da neki Indijanci 
znaju gdje se nalaze nalazišta plemenitih kovina, ali to nikada nisu 
odavati bijelcima. Inču-čuna je sigurno također poznavao takva 
mjesta. 

— Ne, nismo ti uzeli zlato — rekao je — ali zbog nas nisi dobio ono 
što ti pripada i želim ti nadoknadili štetu. Kažem ti, u planinama ima 
mnogo zlata. Crveni ljudi znaju ta mjesta i potrebno je samo otići 
onamo. Želiš li da Inču-čuna pođe onamo za tebe? 

— Hvala ti. Zlato ne donosi sreću. Samo ono što čovjek sam stekne 
radom ima neku vrijednost. lako sam siromašan, nema razloga da se 
plašim kako ću umrijeti od gladi. 

Tada mi je pružio ruku i srdačno rekao: 

— Tvoje mi riječi govore da se u tebi nismo prevarili. Zlatni prah 
koji traže bijeli kopači zlata, prah je smrti. Tko ga nađe, obično i 
nastrada. Inču-čuna te htio iskušati. On ti ne bi dao zlata, ali dobit ćeš 
novaca onoliko koliko ti pripada. 

— To nije moguće. 

— Inču-čuna tako hoće, dakle, moguće je. Odjahat ćemo do mjesta 
gdje ste radili. Ti ćeš dovršiti započeti posao i primiti zasluženu plaću. 

Začuđeno sam ga pogledao. Da se ne šali? Ne. Takve šale ne zbija 
indijanski poglavica. 

— Moj mladi bijeli brat šuti — nastavi on. — Zar ga moja ponuda 
ne privlači? 

— Naprotiv. Ali ne mogu vjerovati da govoriš ozbiljno. 

— Zašto ne? 

— Zar da ja dovršim ono zbog čega si moje suradnike kaznio 
smrću, ono što si tako strogo osudio? 

— Ti si mjerio bez dopuštenja vlasnika zemlje. Ali sada ćeš dobiti 
dopuštenje i u tome je razlika. Uostalom, to je predložio moj sin 
Winnetou. On mi je rekao da nećemo biti oštećeni ako završiš 
prekinuti rad. 

— To nije točno. Gradit će se pruga i bijelci će sigurno doći. 

Mračno je pogledao preda se i zatim rekao: 

— Imaš pravo. Mi ih ne možemo spriječiti u pljački. Najprije šalju 
male skupine kao što je bila vaša. Njih možemo uništiti, ali to nam 
ništa ne pomaže jer kasnije dolaze u hrpama i mi se moramo povući. 
Ni ti ništa ne možeš promijeniti. Zar možda misliš da graditelji pruge 
neće doći ako ti ne završiš mjerenje? 

— Ne mislim to. Što god učinili, vatreni će konj proći kroz ovaj kraj. 

— Onda prihvati moju ponudu. Tebi će mnogo koristili, a nama 
neće naškoditi. Inču-čuna se dogovorio s Winnetouom. Obojica ćemo 
odjahati s tobom i pratit će nas trideset ratnika. To je dovoljno da 
budeš zaštićen. Zatim će nas ta tridesetorica otpratiti na Istok sve dok 
ne nađemo sigurne putove da bismo zatim s kanuom na paru otišli u 
St. Louis. 


— Što kaže moj stariji brat? Zar sam ga točno razumio? On želi na 
Istok? 


— Da, s tobom, s Winnetouom i Nšo-či. 

— I Nšo-či? 

— Da, i moja kći. Ona bi rado vidjela naselja bijelaca i ostala tamo 
tako dugo dok ne postane kao bijela squaw. 

Vjerojatno se zaprepaštenje vidjelo na mom licu jer reče smiješeći 
se: 


— Čini se da je moj mladi bijeli brat iznenađen. Možda on ne želi 
da ga pratimo? Neka mi to iskreno kaže. 


— Zašto ne bih želio? Veoma se radujem. S vama ću stići na Istok 
bez opasnosti i već samo zbog toga morao bih se radovati tvome 
prijedlogu. Ali najvažnije je to što će ostati sa mnom oni koje sam 
toliko zavolio. 

— Howgh! —kimnuo je zadovoljno. — Ti ćeš završiti svoj posao i 
zatim ćemo krenuti na Istok. Hoće li Nšo-či tamo naći ljude kod kojih 
bi mogla stanovati i učiti? 

— Da. U tome ću rado posredovati. Ali poglavica Apača mora znati 
da bijelci ne mogu biti tako gostoljubivi kao crveni ljudi. 

— Inču-čuna to zna. Ako bijelci nisu neprijatelji, od nas dobiju sve 
što im treba i ništa ne moraju platiti. Kad mi njih posjećujemo, 
moramo sve platiti i to dvostruko više nego bijeli putnik. Pa i tada 
ćemo biti lošije usluženi. Dakle, Nšo-či će morati platiti. 

— To je, na žalost, istina, ali se vi za to ne morate brinuti. Zbog tvoje 
plemenite ponude dobit ću mnogo novaca i vi ćete tada biti moji gosti. 

— Uf, uf! Što moj mladi bijeli brat misli o Inču-čuni i Winnetouu, 
poglavicama Apača? Već sam ti rekao da znamo mjesta gdje ima zlata. 
Ima planina punih zlatnih žila i dolina sa zlatnim prahom ispod 
tamnog sloja zemlje. Kad stignemo, nećemo imati novaca, ali imat 
ćemo toliko zlata da nam nitko neće morati darovati ni gutljaj vode. A 
ako Nšo-či tamo treba da ostane nekoliko ljeta, mogao bih joj ostaviti 
više zlata nego što će joj biti potrebno. Samo negostoljubivost bijelaca 
sili nas da potražimo nalazišta zlatne prašine na koju se inače ne 
obaziremo. Kad će moj mladi brat biti spreman za polazak? 

— Kad vi to zaželite. 

— Onda ne treba oklijevati, jer već je vrijeme kasne jeseni i brzo će 
zima. Crveni ratnici ne moraju se posebno pripremati za tako dalek 
put i možemo krenuti već sutra ako si spreman. 

— Ja sam spreman. Treba samo izračunati što moramo ponijeti, 
koliko konja... 


— To će obaviti Winnetou. On je na sve mislio i moj se mladi bijeli 
brat ni za što ne mora brinuti. 


Ponovo smo se vratili u gornji kat. Kad sam htio ući u sobu, izišao 
je iznje Sam Hawkens. 


— Imam neke novosti za vas, sir — rekao je blistajući od radosti. 
— Cudit ćete se, ako se ne varam. 


— Čemu? 

— Vijesti koju vam donosim. Zar možda nešto znate? 
— Ne znam o čemu govorite, dragi Same. 

— Odlazimo odavde! 

— Ah, tako? To već znam. 


— Već znate? Htio sam vas obradovati tom viješću. Dakle, zakasnio 
sam. 


— Upravo sam to saznao od Inču-čune. Tko vam je rekao? 

— Winnetou. Sreo sam ga dolje kraj vode gdje je izabirao konje. S 
nama jaše i Nšo-či. Znate li to? 

— Da. 

— Čudnovata zamisao! Čini se da će na Istoku pohađati neku školu 
za djevojke. Ne znam zašto, ako ne... 


Zastao je usred rečenice i značajno me pogledao. 


— Ako ne... ako ne... hu! Možda Nšo-či treba da postane vaša 
Kliunaai. Što vi o tome mislite, dragi gospodine? 


— Moja Kliunaai, dakle, moj Mjesec? Takve pothvate prepuštam 
vama. Što će mi Mjesec koji se smanjuje sve dok ne nestane. Meni ne 
može pasti na um da zbog Indijanke ostanem bez vlasulje. 


— Bez vlasulje? Slušajte, to nije fer. Uostalom i dobro je što je moja 
ljubav bila tako nesretna. 

— Zašto? 

—Jerbih je morao povesti sa sobom. A tko rado s mlađem jaše kroz 
preriju, hihihihi. Ipak u toj nesreći ima i sreće i ljut sam zbog nečega. 

— Zbog čega? 

— Lijepo grizzlyevo krzno. Da sam ga preradio, sada bih imao lijepi 
lovački kaput. Ovako nemam ni kaputa ni krzna. 


— Na žalost! Nadam se da će još biti prilike da ubijem grizzlya. 
Tada ću vam opet darovati njegovo krzno. 


— Vi meni? Možda ja vama, poštovani gospodine. Ne treba da 
mislite kako sivi medvjedi jednostavno jure naokolo i čekaju prvog 
greenhorna. Ono tada bio je slučaj. Uostalom, bit će bolje da ih ne 
susrećemo. Nije loša zamisao da vi nastavite s mjerenjem, zar ne? 


— Plemenita, Same, plemenita! 

— Da. Vi ćete dobiti svoj novac, a i mi. Možda... volio bih da sam 
pogodio! 

— Što? 

— Da ćete dobiti sav novac! 

— Ne razumijem vas. 


— Pa to je lako razumjeti. Obavljeni posao treba platiti. Ostali više 
nisu živi, dakle, njihov dio treba dati vama. 


— Natoine pomišljajte! Oni to neće učiniti. 
— Sve je moguće i vi trebate sve tražiti. 
— Ne želim tražiti više nego što mi pripada. 

— Greenhorn ostaje greenhorn. Kažem vam ponovo, zaboravite na 
to da ćete ikada postati zapadnjak. Morate misliti o nekoj drugoj 
karijeri a za to je potreban novac. Sada ga možete dobiti. Ne budete li 
poslušali moj savjet, propast ćete kao riba na suhom. 

— Vidjet ćemo. Nisam prešao Mississippi da bih postao zapadnjak, 
pa i ne treba za tim žaliti. U tom slučaju vas treba žaliti. 

— Mene? Zašto mene? 


— Jer ste se toliko trudili da od mene učinite zapadnjaka. Već 
čujem kako ljudi govore da sam imao učitelja koji se ni u što ne 
razumije. 


— Ne razumije? Ja? Sam Hawkens pa da ništa ne razumije? 
Hihihihi! Ja sve razumijem, čak i to da vas smjesta trebam ostaviti. 


Poslije nekoliko koraka ponovo se okrenuo. 


— Ali upamtite jedno: ako ne zatražite sav novac, uzet ću ga ja i 
staviti ga vama u džep. Howgh! 


Zatim se udaljio koracima za koje je vjerovao da su dostojanstveni, 
ali su bili neopisivo smiješni. 

Potvrdilo se ono što je rekao Inču-čuna: crveni ratnik ne sprema 
se dugo ni za najveći put. Život u pueblu odvijao se mirno i ništa nije 
govorilo o našem brzom odlasku. Čak se i Nšo-či, koja nas je 
posluživala kao i uvijek, ponašala kao i obično. Kako se samo bijela 
žena uzbuđuje prije i najmanjeg izleta! Tu je Indijanku očekivao dalek 
i opasan put da bi upoznala toliko hvaljene ljepote civilizacije, pa ipak 
se na njoj nije mogla opaziti ni najmanja promjena. Mene nisu ništa 
pitali i trebao sam se jedino pobrinuti za instrumente. Kao i obično 
cijelu smo večer sjedili zajedno, ali o putu nitko nije govorio. Kad sam 
pošao na počinak, činilo mi se kao da me ne očekuje tako dalek put. 
Zarazio me mir i hladnokrvnost Indijanaca. Ujutro me probudio 
Hawkens i rekao da je sve spremno za pokret. Tek je svanulo, studen 
kasnog jesenjeg jutra pokazala je da put više ne treba odlagati. 


Poslije doručka otpratili su nas svi stanovnici puebla do rijeke 
gdje se imala održati svečanost kakve još nisam doživio: vrač je trebao 
pretkazati hoće li putovanje biti sretno ili nesretno. 

Skupili su se i Apači koji su živjeli u blizini puebla. Tu su bila i naša 
velika volovska kola. Zbog težine ih nismo mogli povesti sa sobom i 

sada su bila, prekrivena gunjevima, svetište vrača koji je na njima 
sjedio. 

Apači su okruživali kola iz kojih se čulo režanje kao da se tuku psi 
i mačke. 

Stajao sam između Winnetoua i njegove sestre. Sličnost među 
njima danas je bila još veća jer je Nšo-či nosila mušku odjeću. Na glavi 
nije imala ničega, a kosa joj je bila vezana u čupu kao i njegova. Za 
pojasom je nosila nekoliko vrećica s različitim sadržajem, zatim nož i 
revolver, a na leđima pušku. Njeno je odijelo bilo novo i ukrašeno 
šarenim resama i vezovima. Izgledala je kao ratnik, ali je bila tako 
dražesna da su je svi promatrali. Kako sam i ja nosio odijelo koje sam 
dobio na dar, sve troje bijasmo gotovo jednako odjeveni. 


Winnetou je opazio čuđenje na mom licu kad sam začuo frktanje s 
kola te mi je stao objašnjavati što se zbiva. 


Poslije frktanja slijedilo je urlikanje koje bi samo načas utihnulo. 
Urlikanje je značilo da je vrač, koji ispituje budućnost, opazio zle 
znake, a tiši glasovi da je opazio dobre. Nakon nekog vremena skočio 
je s kola i stao divlje trčati u krugu. Malo-p omalo koraci su mu postali 
sporiji i urlikanje je prestalo. Zatim je počeo polako i čudnovato 
plesati, lice mu je bilo pokriveno strašnom maskom, a tijelo 
kojekakvim predmetima. Pratio se jednoličnom pjesmom. I pjesma i 
ples bijahu sve tiši i polaganiji dok sasvim nisu prestali. Tada je vrač 
sjeo, stavio glavu među koljena i neko vrijeme mirovao. Iznenada je 
poskočio i glasno objavio ishod vraćanja. 

— Čujte, čujte, sinovi i kćeri Apača! Evo što mi je rekao Manitou, 
Veliki duh. Inču-čuna i Winnetou, poglavice Apača, i Old Shatterhand 
koji je postao naš bijeli poglavica, polaze sa svojim crvenim i bijelim 
ratnicima da bi otpratili Nšo-či, mladu kćer našeg plemena, do naselja 
bijelaca. Dobar Manitou je spreman da ih čuva. Doživjet će nekoliko 
bezopasnih pustolovina i sretno će se ovamo vratiti. I Nšo-či, koja će 
duže ostati kod bijelaca, vratit će se sretno, samo je jedan među njima 
koga više nećemo vidjeti. 

Zašutio je i pognuo glavu da bi pokazao koliko je zbog toga tužan. 


— Uf, uf, uf! — vikali su Crvenokošci radoznalo i sažalno. Ali nitko 
se nije usudio pitati tko je taj čovjek. 

Jedino je moj mali Sam Hawkens izgubio strpljenje. 
— Tko se neće vratiti? — upitao je. — Neka nam to vrač kaže. 


Vrač je prijekorno mahnuo rukom i tek poslije dužeg vremena 
podigao glavu i pogledao me u oči. 

— Bilo bi bolje da me to niste pitali — viknuo je. — Nisam htio 
izgovoriti njegovo ime. Sada me na to prisilio Sam Hawkens, 
znatiželjni bijelac. Old Shatterhand se više neće vratiti! Smrt će ga naći 
ubrzo. Oni kojima sam prorekao sretan povratak, neka mu ne budu 
preblizu ako ne žele da poginu. Uz njega su u opasnosti, daleko od 
njega u sigurnosti. Tako kaže Veliki duh. Howgh! 

Nakon tih riječi vrač se ponovo popne na kola. Crvenokošci su me 
stali promatrati kao prokleta čovjeka koga treba izbjegavati. 

— Što taj lupež zapravo želi? — reče Sam. — Vi da umrete? Osim 
ovog glupana nitko u to ne vjeruje. Kako je samo došao na to? 

— Pitajte radije što time želi postići — odgovorio sam. — Plaši se 
mog utjecaja na poglavice i na cijelo pleme. Zbog toga je iskoristio ovu 
priliku da to osujeti. 

— Da odem do njega i da mu opalim nekoliko pljuski? 

— Ne pravite gluposti, Same! Što da se zbog toga uzrujavamo. 

Inču-čuna, Winnetou i Nšo-či zbunjeno su se gledali. Nije bilo 
važno hoće li oni u to povjerovati, ali oni su znali kakav je dojam to 
proročanstvo moglo imati na njihove podanike. S nama je trebalo 
jahati trideset ljudi. Ako ti ljudi vjeruju da moja blizina donosi nesreću, 
moglo bi doći do neprilika. To se moglo spriječiti jedino tako da 
poglavice otvoreno stanu na moju stranu i da to odmah pokažu. Zbog 
toga su me uhvatili za ruke, a Inču-čuna je glasno rekao: 

— Neka moja braća i sestre čuju moje riječi! Naš brat vrač 
posjeduje dar da gleda u budućnosti često se zbilo što je prorekao. Ali 
znamo i to da se on može prevariti. U vrijeme velike suše bio je obećao 
kišu, no kiša nije pala. Od posljednjeg pohoda na Komanče, rekao je, 
imat ćemo velike koristi, a pobjeda nam je donijela nekoliko starih 
konja i tri stare puške. Kad nam je pretprošle jeseni rekao da krenemo 
na obale rijeke Toyah, gdje ćemo ubiti mnogo bivola, mi smo ga 
poslušali. Ali životinja je bilo tako malo da smo zimi gladovali. Inču- 
čuna bi mogao navesti mnogo primjera koji dokazuju daje njegovo oko 

ponekad tamno. Stoga je moguće da se i ovom prigodom vara. 
Poglavica Apača prihvaća riječi vračeve kao da nisu izgovorene i 
poziva svoju braću i sestre da ga u tome slijede. Vidjet ćemo kako će 
sve to završiti. 

Tada je istupio moj mali Sam Hawkens i viknuo: 

— Ne, nećemo čekati, jer postoji način da odmah saznamo je li vrač 
govorio istinu. 

— Koji je to način? — upitao je poglavica. 

— Reći ću vam. Nemaju samo Crvenokošci vračeve koji znaju 
gledati U budućnost, imaju ih i bijeli. Ja, sam Hawkens, među njima 
sam najslavniji. 

— Uf, uf! — viknuli su Apači začuđeno. 

— Da, sada se čudite! Smatrali ste da sam običan zapadnjak jer me 
niste poznavali. Ali, upoznat ćete me, ako se ne varam, hihihihihi. Neka 
moja crvena braća uzmu tomahawke i u zemlji iskopaju duboku, ali 
usku rupu. 

— Hoće li moj bijeli brat gledati u unutrašnjost zemlje? — upita 
Inču-čuna. 

— Da, jer budućnost leži skrivena u krilu zemlje, ponekad i u 
zvijezdama. No, kako danju ne mogu vidjeti zvijezde, moram se 
obratiti zemlji. 

Nekoliko ga je Indijanaca poslušalo i iskopalo rupu. 

— Ne pravite gluposti, Same! — šapnuo sam. — Ako nas 
Crvenokošci prozru, samo ćete pogoršati naš položaj. 

— Gluposti? A što radi vrač? Također gluposti. Što smije on, smijem 
ija, poštovani gospodine. Znam što radim. Ostanemo li pasivni, naši će 
nam pratioci prkositi. 

— U to sam i ja uvjeren. Ali, molim vas, nemojte zbijati šale. 

— Ah, ne brinite. Vrlo sam ozbiljan! 

Ipak se nisam ugodno osjećao. Poznavao sam Sama. Bio je sklon 
šali. Htio sam mu još nešto reći, ali on je već pošao Indijancima da bi 
im rekao koliko jama treba biti duboka. 

Zatim ih je otjerao i skinuo svoj stari lovački kaput. Zakopčao ga je 
i stavio na zemlju, a kaput je stajao kruto kao da je od drveta ili lima. 

Stavio ga je nad rupu i viknuo: 

— Muškarci, žene i djeca Apača, vidjet će što ću učiniti i čudit će se 
tome. Kad izgovorim svoje čarobne riječi, zemlja će otvoriti svoje krilo 
i vidjet ću sve što će nam se dogoditi. 

Zatim se udaljio od jame i polako stao hodati oko nje govoreći 
pritom, na moj užas, tablicu množenja. Na svu sreću nisu ga razumijeli. 
Kad je završio, stao je trčati sve brže i glasno urlati i mahati rukama. 
Konačno je bez daha prišao kaputu, naklonio se nekoliko puta i turio 
glavu unutra da bi mogao zaviriti u jamu. 


Plašio sam se da ova djetinjarija neće uspjeti. Osvrnuo sam se i 
opazio da svi Crvenokošci veoma ozbiljno promatraju što se zbiva. Ni 
lica poglavica nisu pokazivala znake negodovanja. Bio sam, dakako, 
uvjeren da oni znaju kako se Sam samo igra. 


Samova je glava neko vrijeme ostala u otvoru kaputa. Za to je 
vrijeme micao rukama, da bi pokazao kako vidi nešto veoma važno. 
Konačno se uspravio. Lice mu je bilo ozbiljno. Otkopčao je kaput, 
obukao ga i zapovjedio: 

— Neka moja crvena braća zatrpaju jamu. Dok je otvorena, ne 
smijem govoriti. 

Kad su ga poslušali, on duboko uzdahne i objavi: 

— Vaš crveni vrač nije vidio istinu. Dogodit će se suprotno od 
onoga što je on rekao. Saznao sam sve što će nam donijeti idući tjedni, 
ali mi je zabranjeno da o tome govorim. Samo nešto smijem reći. Vidio 
sam u jami puške i čuo pucnjave, dakle, borit ćemo se. Posljednji 
metak bit će ispaljen iz Old Shatterhandove puške, a tko puca 
posljednji ne može biti mrtav već mora biti pobjednik. Mojoj crvenoj 
braći prijeti opasnost. Mogu je izbjeći jedino tako da ostanu u blizini 
Old Shatterhanda. Postupe li kako im vrač savjetuje, bit će uništeni. 
Govorio sam. Howgh! 

Djelovanje proročanstva bilo je kakvo je Sam i želio. Vidjelo se da 
mu Indijanci vjeruju. Puni očekivanja gledali su prema kolima. 
Pretpostavljali su da će se njihov vrač braniti. Kad se nije pojavio, 
držali su da se osjeća pobijeđenim. Sam Hawkens mi priđe i lukavo me 
pogleda: 

— No, sir, kako sam to izveo? 

— Kao pravi varalica. 

— Dakle, dobro ili ne? 

— Dobro. Čini se da ste postigli svrhu. 

— Siguran sam u to. Vrač je pobijeđen i više se neće pojaviti. 

Winnetou nas je promatrao mirno, ali značajno. Njegov otac nije 
bio tako šutljiv. Prišao nam je i rekao Samu: 

— Moj bijeli brat je pametan čovjek. On je riječima našeg vrača 
oduzeo snagu i posjeduje kaput pun važnih proročanstava. Taj 
dragocjeni kaput postat će slavan od jedne velike vode do druge. Ali 
Sam Hawkens je pretjerao u svome proročanstvu. 

— Kako to? — zanimao se mali lovac. 

— Bilo bi dovoljno da je rekao kako nam od Old Shatterhanda ne 
prijeti nikakvo zlo. Zašto je dodao da nas čekaju opasnosti? 

— Vidio sam to u jami. 

— Poglavica Apača zna kako stoje stvari i Sam mu treba vjerovati. 
Nije bilo potrebno uznemiriti naše ljude. 

— Uznemiriti? Ta ratnici Apača hrabri su muževi koji se ničega ne 
plaše. 

— Oni se ne plaše. Oni će to dokazati ako sretnemo neprijatelja. 
Krenimo sada! 

Inču-čuna je za vrijeme svoje odsutnosti predao vlast nad 
pueblom svome zamjeniku Enčar-k ou, što znači Velika vatra. Bio je 
nešto stariji od Winnetoua, sposoban i iskusan ratnik koga sam 
upoznao i cijenio. 

Doveli su konje. Među njima je bilo i tovarnih životinja od kojih su 
neke nosile moje sprave za mjerenje. 

Očima sam potražio zelenka, ali ga nisam vidio. Ugledao sam dva 
mlada, prekrasna vranca. Imali su crvene nozdrve i valovitu dugu 
grivu, siguran znak izvanrednih osobina. Bijahu osedlani indijanskim 
sedlima. 

Winnetou me odveo do njih. 

— Old Shatterhand je Winnetouov krvni brat. Stoga ćemo obojica 
jahati konje iste boje i iste majke. Zamolio sam Inču-čunu, mog oca, i 
on je odlučio da ti darujem ovog vranca. Veoma je brz i zove se 

Hatatitla, što znači munja i odlično je uvježban. Još je mlad i brzo će se 
na tebe naviknuti. Voljet će te i neće te u opasnosti ostaviti na cjedilu. 


Ostao sam bez riječi. Ali i ne bih stigao zahvaliti jer je Inču-čuna 
dao znak za pokret. 


Među Indijancima vlada običaj da ratnike dio puta prate oni koji 
ostaju. Danas nisu tako postupili jer to Inču-čuna nije dopustio. Ratnici 
se nisu ni oprostili od svoje rodbine, vjerojatno su to učinili prije jer 
im dostojanstvo nije dopuštalo da se rastaju pred svima. 

Samo se jedan oprostio riječima, naime, Sam Hawkens. Među 
ženama je ugledao Kliunaai, potjerao mazgu prema njoj i upitao: 

— Jeli Kliunaai čula što sam vidio u jami? 

— Rekao si i čula sam. 

— Mogao sam reći još koješta, na primjer, nešto i o tebi. 

— O meni? Zar sam i ja bila u jami? 

— Da. Vidio sam tvoju budućnost. Da ti kažem? 

— Da, učini to!— zamolila je brzo.— Što će mi budućnost donijeti? 

— Oduzet će ti nešto što je za tebe veoma dragocjeno. 

— Što je to?— upitala je plašljivo. 

— Kosu. Za nekoliko mjeseci izgubit ćeš je i biti ćelava kao mjesec 
koji također nema kose. Onda ću ti poslati svoju periku. Zbogom, ti 
žalosni Mjesece. 

Nasmijao se i otjerao mazgu, a ona je stajala postiđena, jer ju je 
radoznalost odvela na tanak led. 

Inču-čuna, Winnetou, njegova sestra i ja jahali smo na čelu. 
Slijedili su nas Hawkens, Stone i Parker, a iza njih trideset ratnika koji 
su naizmjence vodili tovarne konje. 

Nšo-či je sjedila na sedlu kao muškarac i bila je izvanredna 
jahačica. Tko bi nas sreo, sigurno bi je smatrao mlađim Winnetouovim 
bratom. 

Ipak, oštrome oku ne bi izmakla njena ženstvena ljepota. Bila je 
lijepa, uistinu lijepa, iako je bila odjevena kao muškarac. 

Moj se vranac brzo iskazao kao izvanredan konj. Bio je nedostižan 
u galopu, miran u kasu, neumoran i zdravih pluća. Winnetouov se konj 
zvao IIči, što znači vjetar. Mescaleri su uzgajali odlične životinje. lako 

sam dugo bio među njima, nikada ih nisam vidio. 


Prvi dani našeg puta protekli su bez ikakvih događaja. Kao što je 
poznato, Apačima je trebalo pet dana da od mjesta napada stignu do 
puebla na Rio Pecosu. Transport zarobljenika i ranjenika usporio je 
njihovo napredovanje. Mi smo za tri dana stigli do mjesta na kojem je 
Rattler ubio Kleki-petru. Tamo smo podigli logor i Apači su donijeli 
kamenje za jednostavan spomenik. Winnetou je bio ozbiljniji nego 
inače. 

Drugog jutra krenuli smo dalje, istim putem kojim smo nedavno 
mjerili. Tako smo dospjeli do mjesta gdje je iznenadan napad 
prekinuo naš rad. Kolci su još uvijek bili zabijeni u zemlju i ja sam 
odmah mogao početi s radom, ali najprije je trebalo učiniti nešto 
važnije. 

Naime, Apači tada, poslije borbe, nisu pokopali mrtve bijelce i 
Kiowe. To što je od njih ostalo raznijeli su lešinari i druge divlje 
životinje. Sada su naokolo ležale kosti. Bio je to strašan posao za Sama, 
Dicka, Willa i mene jer smo sve te zemne ostatke sakupili i pokopali u 
zajedničkom grobu. Apači u tome nisu sudjelovali. 


Prošao je tako cijeli dan i tek sam idućeg jutra počeo raditi. Osim 
ratnika, mnogo mi je pomagao Winnetou i njegova sestra. Bijaše to 
sasvim nešto drugo nego tada kada sam morao raditi sa svojim ranijim 
drugovima. Nezaposleni Crvenokošci lutali su naokolo i donosili 
lovinu. 


Rad je brzo napredovao. Iako je teren bio težak, već sam trećeg 
dana stigao do slijedeće dionice. Za crteže i dnevnike bio mi je 
potreban samo još jedan dan. Posao je tako bio završen i to je bilo 
dobro jer se zima približavala. Noći su već bile hladne i vatra je gorjela 
sve do jutra. 


Kad sam rekao da su mi Apači pomagali, ne mogu reći i to da su 
time bili oduševljeni. Slušali su zapovijed svojih poglavica. Uvečer su 
ratnici logorovali nešto dalje od nas, čak dalje nego što je zahtijevalo 
poštovanje prema vođama. Poglavice su to primijetili ali su šutjeli. No 
Sam je rekao: 


— Rad im se ne mili, tim Crvenokošcima. Indijanac je sposoban 
lovac i hrabar ratnik, ali je inače lijenčina. Rad mu ne prija. 

— To što za mene rade nije naporno i ne može se nazvati radom — 
odgovorio sam. — Zlovoljni su zbog drugog razloga. 

— Kojega? 

— Čini se da misle na vračevo proročanstvo i njemu vjeruju više 
nego vama, dragi Same. 

— Može biti, ali to je glupo. 

— Osim toga i ovaj moj posao mora da im je odvratan. To je njihova 
zemlja i ja je mjerim za njihove neprijatelje. I na to trebate misliti, 
Same. 

— To žele njihove poglavice. 

— Što ne znači da se njihov ratnik s time slaže. Oni su protiv toga. 
Kad ih gledam kako tiho međusobno razgovaraju, vidim po njihovim 
licima da govore o meni, ali ne ono što bi me moglo obradovati. 


—Imeni se tako čini. No nama to može biti svejedno. To što misle 
i govore ne može nam štetiti. S nama su Inču-čuna, Winnetou i Nšo-či, 
ana njih se ne možemo potužili. 

Imao je pravo. Winnetou i njegov otac u svemu su mi pomagali, 
bili su bratski susretljivi, a Indijanka mi je svaku želju čitala s očiju. 
Činilo se da može pogoditi o čemu razmišljam. Svakim je danom moja 
zahvalnost rasla. Pozorno me slušala i opazio sam da sam postao 
njenim učiteljem. Kad bih govorio, gledala je moja usta i činila sve što 
i ja, čak i kad se to protivilo običajima njene rase. Za moju udobnost 
brinula se više od mene, jer nisam želio da meni bude udobnije nego 
ostalima. 

19. PROKLETSTVO ZLATA 


U četvrtog dana posao je bio završen i ja sam spremio 
sprave za mjerenje. Idućeg smo jutra krenuli dalje. Poglavice su 
odlučili da pođemo istim putem kojim me je Sam doveo u ovaj 
kraj. 

Nakon dva dana jahanja sreli smo neke ljude. Nalazili smo se na 
ravnici obrasloj travom i ponekim grmom. Moglo se nadaleko vidjeti. 
Kako čovjek na Zapadu nikada ne zna kakve će ljude sresti, dobro je 
kad na vrijeme može opaziti svakoga tko se približava. Vidjeli smo 
kako nam u susret dolaze četiri jahača. Bili su to bijelci. I oni su nas 
ugledali i zastali su ne znajući da li da nastave putili da nam se uklone. 
Bijelcima ne može biti ugodno sresti trideset Crvenokožaca, pogotovo 
ako ne znaju kojem plemenu pripadaju. Ali vidjeli su da među 
Indijancima ima i bijelaca i pošli su nam u susret. 

Bili su odjeveni kao cowboyi i naoružani puškama, noževima i 
revolverima. Na dvadesetak koraka od nas zaustavili su konje, naperili 
puške i jedan je viknuo: 

— Dobar dan, gospodo! Je li potrebno držati prst na okidaču ili ne? 

— Dobar dan, ljudi! — odgovori Sam. — Slobodno sklonite svoje 
pucaljke. I ne mislimo na to da vas požderemo. Smije li se saznati 
odakle dolazite? 

— Iz starog Mississippija. 

— A kamo idete? 

— Gore u Novi Meksiko, a otamo u Kaliforniju. Čuli smo da tamo 
trebaju čuvare goveda i da dobro plaćaju. 

— Može biti, sir. Ali do tamo je dalek put. Mi putujemo u St. Louis. 
Jeli put sada čist? 

— Da. Barem nismo čuli suprotno. Ali vi se ne trebate plašiti, jer 
vas ima mnogo. No, možda crveni gentemeni neće s vama daleko? 

— Ne. Samo ova dva ratnika s kćeri i sestrom. Inču-čuna, poglavica 

Apača i njegov sin Winnetou. 

— Što ne kažete, sir. Crvena lady koja želi u St. Louis. Smije se 
možda saznati vaše ime? 

— Zašto ne! To je pošteno ime i ne treba ga tajiti. Zovu me Sam 
Hawkens, ako se ne varam. To su moji drugovi Dick Stone i Will 
Parker. Do mene je Old Shatterhand, čovjek koji nožem ubija sivog 
medvjeda i šakom obara najsnažnijeg čovjeka. Nećete li mi i vi reći 
svoje ime? 

— Rado. Čuli smo za Sama Hawkensa, za drugog gentlemana još 
nismo. Ja se zovem Santer i nisam tako slavan zapadnjak kao vi već 
običan cowboy. 

Rekao je i imena trojice drugova, ali ja ih nisam upamtio. Zatim se 
još malo zanimao za naš put i onda smo odjahali. Tada je Winnetou 
upitao malog Sama: 

— Zašto je moj brat tako točno obavijestio te ljude? 

— Zar to nije trebalo učiniti? 

— Ne. 


— Ne znam zašto ne. Pristojno su nas pitali, pristojno sam 
odgovorio. Sam Hawkens uvijek tako postupa. 


— Nemam povjerenja u pristojnost bijelaca. Bili su pristojni jer nas 
je bilo mnogo više. Nije mi drago što si im rekao tko smo. 

— Zašto? Misliš da bi nam to moglo škoditi? 

— Da. 

— Kako? 

— Na mnogo načina. Ti mi se bijelci nisu svidjeli. Oči onoga koji je 
s tobom razgovarao nisu bile dobre. 

— Nisam to opazio. Ali čak i da imaš pravo, oni nam ništa ne mogu. 
Osim toga, otišli su i neće im pasti na um da se vrate i da nam prave 
neprilike. 

— Ipak, želim znati što će učiniti. Neka moja braća krenu polako 
dalje, a ja ću s Old Shatterhandom neko vrijeme slijediti te bijelce. 


Nastavili su put, a mi smo krenuli tragom četvorice cowboya. 
Moram reći da se ni meni nije svidio taj Santer, a ni njegova tri druga 
ne bijahu dostojni povjerenja. Jedino nisam mogao shvatiti što bi nam 

oni mogli učiniti. Kad sam o tome pitao Winnetoua, on mi objasni 
zašto je zabrinut. 


— Ako su kradljivci, neće ih smetati što smo nadmoćni jer nas i ne 
namjeravaju otvoreno napasti. Slijedit će nas da bi u zgodnom času 
uhvatili onoga koga žele, kad se taj odvoji od društva. 


— Koga bi oni mogli uhvatiti? Ta oni nas i ne poznaju. 
— Onoga za koga pretpostavljaju da posjeduje zlato. 
— Zlato? Kako mogu znati da imamo zlata i kod koje je osobe. 


— Bit će dovoljno da razmisle i pogodit će. Sam Hawkens je bio 
tako neoprezan i otkrio je da je Inču-čuna poglavica i da zajedno sa 
svojom djecom putuje u St. Louis. Više i nije potrebno da znaju. 


— Ah, sada slutim o čemu govoriš. Kad Indijanac putuje na Istok, 
potreban mu je novac. Kako nema kovanog novca, sa sobom uzima 
zlato. Poglavica sigurno poznaje nalazišta zlata i sigurno sa sobom 
nosi veliku količinu. 


— Moj brat Old Shatterhand je pogodio. Nas dvojica, moj otac i ja, 
treba da budemo njihove žrtve ukoliko nas namjeravaju napasti. 
Dakako, sada ne bi ništa našli. 


— Ništa? Pa htjeli ste ponijeti zlato. 

— Čemu da ga nosimo sa sobom dok nam ne treba? Bit će nam 
potrebno tek kad svratimo u utvrde koje su nam usput. Zbog toga 
ćemo, vjerojatno, već sutra poći po zlato. 

— Zar se to nalazište nalazi u blizini našeg puta? 


— Da. Ima jedno brdo koje se zove Nugget-t sil. Oni koji ne znaju 
da tamo ima zlata zovu ga drukčije. Večeras ćemo stići onamo i uzeti 
zlata koliko nam treba. 


Priznajem da sam bio zadivljen, pa čak i malo zavidan. Ovi su ljudi 
znali gdje ima mnogo te dragocjene kovine i umjesto da se njome 
koriste živjeli su gotovo bez zahtjeva, skromno i jednostavno. 


Morali smo biti oprezni jer Santer nije smio opaziti da ga 
slijedimo. Zbog toga smo svaku uzvisinu i grm koristili kao zaklon. 
Ugledali smo ih poslije četvrt sata. Mirno su jahali svojim putem. Činilo 
se da im se žuri i da ne misle na povratak. Stali smo. Winnetou je 
gledao za njima sve dok se nisu izgubili. 


278 


— Nemaju zlih namjera — rekao je. — Možemo biti mirni. 

Nion ni ja nismo slutili koliko se prevario. Ti su momci bili mnogo 
pokvareniji nego što smo pretpostavili. Znali su da ćemo ih neko 
vrijeme promatrati i zbog toga su hinili žurbu. Ali kasnije su se vratili 
i slijedili nas. 

Vraćali smo se u galopu i brzo stigli naše drugove. Uvečer smo se 
zaustavili pored neke vode. Navikao da bude oprezan, Winnetou je 
najprije pažljivo pretražio cijeli kraj i tek tada je Inču-čuna zapovjedio 
da podignemo logor. Bilo je dovoljno trave za konje i kako smo bili 
okruženi grmljem smjeli smo zapaliti vatru bez straha da će se vidjeti. 
Inču-čuna je odredio dva stražara te se činilo da smo potpuno sigurni. 


Trideset Apača logorovalo je, kao i obično, nepotrebno daleko od 
nas. Sjedili smo na rubu grmlja oko vatre, jer tako bijasmo zaštićeni 
od hladnog vjetra. 

Poslije večere najčešće smo razgovarali, pa tako i ovaj put. Inču- 
čuna je rekao da ćemo sutra krenuti tek oko podneva. Sam Hawkens 
ga upita koji je tome razlog i on mu iskreno objasni o čemu se radi, što 
sam ja kasnije duboko požalio. 

— Zapravo, to je tajna, ali želim je povjeriti mojoj bijeloj braći ako 
mi obećaju da me neće uhoditi. 

Kad smo to obećali, on nastavi: 

— Potreban nam je novac. Zbog toga će Inču-čuna sutra ujutro otići 
sa svojom djecom da donese nuggeta i vratit će se tek oko podne. 

Stone i Parker začuđeno su kliknuli, a Sam Hawkens upita: 

— Zar u blizini ima zlata? 

— Da — potvrdi Inču-čuna. — Nitko to ne zna, pa ni moji ratnici. 
Inču-čuna je to saznao od svog oca, a ovaj od svoga. Takve tajne idu s 
oca na sina i ne govore se ni najboljem prijatelju. Poglavica je sada o 
tome govorio, ali nikome ne bi odao to mjesto i ubio bi svakoga tko bi 
ga potajno slijedio. 

— Inas bi ubio? 

— I vas! Inču-čuna vam je darovao povjerenje. Ako ga prevarite, 
zaslužili ste smrt. Ali on zna da vi nećete napustiti ovaj logor dok se ne 
vratimo. 

Zatim smo stali razgovarati o drugim stvarima. Poslije nekog 
vremena prekinuo nas je Sam. Inču-čuna, Winnetou, Nšo-či i ja sjedili 
smo leđima okrenuti grmlju. Sam, Dick i Will sjedili su nasuprot nama. 
Usred razgovora Sam je viknuo, dohvatio pušku i opalio u grmlje. 
Pucanj je uzbudio cijeli logor. Indijanci su skočili i dotrčali. Ustali smo 
imi i upitali Sama zašto je pucao. 

— Vidio sam dva oka u grmlju iza Inču-čune — rekao je. 


Crvenokošci su odmah na vatri upalili baklje i ušli u grmlje. 
Uzalud su tražili. Kad se sve smirilo, ponovo smo sjeli. 


— Sam Hawkens se prevario — reče Inču-čuna. — Kad vatra 
plamsa, to se lako može dogoditi. 


— Cudio bih se tome. Sasvim jasno vidio sam oči. 


— Vjerojatno je vjetar okrenuo dva lista. Moj bijeli brat vidio je 
njihovu donju stranu koja je bljesnula i pomislio da su to oči. 


— Moguće je. Dakle, ubio sam lišće, hihihihi. 

Smijao se tiho, ali Winnetou ozbiljno prigovori: 

— Moj brat Sam učinio je grešku koje se ubuduće mora čuvati. 
— Grešku? Kakvu? 

— Nije smio pucati. 

— Ne? Ako je uhoda u grmlju, trebam pucati, ako se ne varam. 


— Znamo li je li uhoda imao neprijateljske namjere? Otkrio nas je 
i pri šuljao se da bi saznao tko smo. Možda bi tada izišao iz grmlja da 
nas pozdravi. 

— Da, to je istina — prizna mali. 

— Taj je pucanj bio za nas opasan — nastavi Winnetou. — Možda 
se Sam Hawkens prevario i nije vidio oči, tada je pucanj bio suvišan 
jer bi mogao privući neprijatelja. Ako je to doista bio čovjek, mali su 
izgledi da ga metak pogodi. 

— Oho! Meci starog Sama sigurno pogađaju. Htio bih upoznati 
onoga tko će mi dokazati suprotno. 

— I Winnetou zna pucati, ali bi u takvom slučaju vjerojatno 
promašio. Uhoda vidi da se u njega cilja i dovoljno je samo da se 
pomakne u stranu. Metak promaši i čovjek se izgubi. 


— Da. Ali što bi moj crveni brat učinio na mome mjestu? 

— Ili bih pucao preko koljena, ili bih se tiho udaljio i prišao uhodi 
s leđa. 

Pucanj preko koljena najteži je koji postoji. Mnogi dobri strijelci 
nisu sposobni to izvesti. Ranije o tome nisam ništa znao, ali me 
Winnetou upozorio na taj pucanj i ja sam vježbao. 


Recimo da se nalazimo pored logorske vatre. Moja puška leži kao 
i obično pored desne ruke. Tada opazim dva oka. Lice ne mogu vidjeti 
jer ga skriva tama, ali oči se vide, ako trepavice nisu spuštene. Uvjeren 
da se radi o neprijateljskom uhodi moram ga, da bih se spasio, ubiti 
metkom među oči. Jer oči su jedino u što mogu ciljati. No budem li 
ciljao kao obično, prislonivši pušku uz obraz, on će to opaziti i nestati. 
Moram, dakle, ciljati tako da on to ne opazi, a upravo se to postiže 
pucanjem preko koljena. Desnu nogu treba tako saviti da se koljeno 
malo podigne i bedro postavi u pravac koji produžen pogađa uhodu 
između očiju. Zatim, kao da se igram, položim cijev na bedro i opalim. 
To je vrlo teško jer se čovjek služi samo desnom rukom. S dvije ruke 
sve to ne bi djelovalo tako nedužno. Jednom rukom ciljati, prisloniti 
pušku o bedro i opaliti, ne može svatko. Osim toga, treba ciljati ne 
gledajući kroz mušicu, a cilj su dvije gotovo nevidljive točke u lišću. 

Na to je mislio Winnetou kad je govorio o pucnju preko koljena. U 
tome je on bio majstor. To sam umijeće teško savladao jer je moja 
puška za medvjede bila teška, ali ustrajno vježbanje dalo je i dobre 
rezultate. lako su se ostali zadovoljili pretragom grmlja, Winnetou je 
ipak poslije nekog vremena ustao i udaljio se da bi sam još jednom 
pretražio okolicu. Vratio se poslije jednog sata. 

— Nikoga nema — rekao je. — Mora da se Sam Hawkens prevario. 

Ipak je postavio četiri stražara i zapovjedio da pažljivo motre 
okolicu logora. Zatim smo legli. 

Spavao sam nemirno. Budio sam se nekoliko puta i sanjao 
neugodne sne u kojima je glavnu ulogu igrao Santer sa svojim 
drugovima. 


Poslije doručka, koji se sastojao od mesa i skuhana brašna, krenuo 
je Inču-čuna sa sinom i kćeri. Prije nego što su pošli zamolio sam ih da 
mi dopuste da ih otpratim jedan dio puta. Objasnio sam im da me ne 
zanima nalazište i da ne mogu zaboraviti Santera. Čudio sam se 
samome sebi što sam danas bio uvjeren da se ipak vratio zajedno sa 

svojim drugovima. Bijaše to sigurno posljedica nemirnih snova. 


— Moj brat ne treba se brinuti — odgovori Winnetou. — Ali da bih 
ga umirio, još jednom ću pogledati ima li tragova. Mi znamo da Old 
Shatterhand ne žudi za zlatom. Ali bude li nas pratio, mogao bi 
naslutiti gdje je to mjesto i mogla bi ga obuzeti groznica za 
smrtonosnom prašinom. Iz ljubavi te, dakle, molimo da ne ideš s 
nama. 


Morao sam ostati. Još jednom je pregledao okolicu i zatim su otišli. 
Kako su pošli pješke, zaključio sam da to mjesto ne može biti daleko. 


Legao sam u travu, zapalio lulu i razgovarao sa Samom, Dickom i 
Willom, ne bih li se otresao bezrazložna straha. Ali nisam se mogao 
smiriti. Ubrzo sam ponovo ustao. Nešto me tjeralo. Prebacio sam 
pušku preko ramena i udaljio se. 

Inču-čuna je krenuo prema jugu i zbog toga sam pošao prema 
sjeveru da ne bi izgledalo da ih pratim. 

Poslije četvrt sata ugledao sam trag troje ljudi. Nosili su mokasine. 
Bijahu to dva velika, dva srednja i dva mala traga. Mora da su to bili 
Inču-čuna, Winnetou i Nšo-či. Da bi nas zavarali, krenuli su prema 
jugu. 

Jesam li smio ići dalje? Ne. Vjerojatno će na povratku naići na moje 
tragove i mogli bi pomisliti da sam ih krišom slijedio. Ali nisam se želio 
vratiti u logor i pošao sam prema istoku. 


Već poslije kraćeg vremena naišao sam na drugi trag. Ostavila su 
ga četiri muškarca koji su nosili čizme i mamuze. Odmah sam pomislio 
na Santera i njegova tri pratioca. Trag je vodio u smjeru kojim su pošli 
i Poglavice i činilo se kao da dolazi iz obližnjeg grmlja. Otišao sam 
onamo. 


Imao sam pravo: trag je dolazio iz tog grmlja i kad sam onamo 
ušao, ugledao sam četiri vezana konja koje su jahali Santer i njegovi 
ljudi. Na tlu se jasno vidjelo da su ovdje noćili. Dakle, ipak su se vratili. 
Zašto? Svakako zbog nas. Sam Hawkens se jučer uvečer nije prevario 
nego je doista vidio dva oka, ali je svojim lošim postupkom otjerao 
uhodu. Znači, prisluškivali su. Santer je vrebao u namjeri da uhvati 
onoga koga je želio. Ali ovo je mjesto bilo udaljeno od našeg logora. 
Kako bi nas odavde mogao promatrati. 

Pogledao sam stabla. Bijahu visoka, ali ne dovoljno jaka i na njih 
se nije bilo lako popeti. Na kori jednog stabla jasno su se vidjeli zarezi 
mamuza. Znači, popeli su se gore i, ako već nisu mogli vidjeti logor, 
lako su mogli vidjeti onoga tko bi taj logor napustio. 

Nebesa! Sjetio sam se o čemu smo jučer govorili prije nego što je 
Sam opalio. O tome da će Inču-čuna danas zajedno s djecom otići po 
zlato. Uhoda je to čuo. Danas ujutro popeo se na stablo da bi vidio kad 
će to troje otići i zatim su ih slijedili. Winnetou je u opasnosti! I Nšo-či 
i njen otac! Treba smjesta poći za njima. Nije bilo vremena da se 
obavijeste drugovi, brzo sam odvezao jednog konja, uzjahao i u galopu 
krenuo tragom čizama koji se brzo stopio s tragom poglavice i njegove 
djece. 

Kako je postojala mogućnost da ću izgubiti trag, stao sam 
razmišljati o tome gdje bi se moglo nalaziti nalazište. Winnetou je 
govorio o nekom brijegu koji je nazvao Nugget-t sil. Nugget znači 
zlatno zrno, a tsil je apačka riječ za brdo. To je dakle neka uzvisina. 
Promatrao sam kraj kroz koji sam jurio. Sjeverno od mene nalazile su 
se uzvisine obrasle šumom. Jedna od njih mora da je to brdo. 


Stari konj nije bio dovoljno brz. U trku sam dohvatio šibu i stao ga 
njome tjerati. Ravnica je ostajala za mnom i pojavila su se brda. Trag 
je vodio među njih, ali ga poslije nekog vremena više nisam mogao 
pratiti. Brdska je voda ovdje naplavila mnogo kamenja. Ipak nisam 
sjahao jer sam pretpostavljao da su oni i dalje krenuli dolinom. 


Kasnije se desno od mene pojavila provalija s kamenim dnom. 
Sada je trebalo saznati jesu li krenuli desno ili ravno. Skočio sam sa 
sedla i pretražio kamenje. Nije bilo lako naći trag, ali sam ga ipak 
našao. Vodio je u klanac. Ponovo sam uzjahao i krenuo za tragom. 
Ubrzo se put opet račvao i opet sam morao sjahati. Da mi konj ne bi 
smetao, privezao sam ga o jedno stablo i pješke stao slijediti trag. 


Žurio sam tijesnim stjenovitim koritom koje je bilo potpuno suho. 
Gotovo sam izgubio dah od straha. Morao sam stati da bih se odmorio. 
Zatim sam nastavio sve dok trag nije iznenada skrenuo lijevo u šumu. 
Što sam brže mogao trčao sam šumom koja je postajala sve rjeđa, pa 
sam pretpostavljao da se nalazim pred nekom čistinom. Nisam stigao 
do nje kad sam začuo nekoliko hitaca. Nešto kasnije začuo sam 
prodoran krik. Bio je to samrtni krik Apača. 

Stao sam juriti poput divlje životinje. Ponovo pucanj, i još jedan. 
Bila je to Winnetouova dvocijevka. Poznavao sam njen prasak. Dakle, 
on je još živ! Pred čistinom sam stao, jer ono što sam ugledao 
jednostavno me prikovalo za tlo.Čistina nije bila velika. U njenom 
središtu ležahu Inču-čuna i njegova kći. Nisam mogao vidjeti jesu li 
živi. Nedaleko od njih nalazila se omanja stijena iza koje se krio 
Winnetou. Upravo je punio pušku. Lijevo od mene stajala su dva 
momka zaštićena drvećem, spremna da pucaju čim se Winnetou 
otkrije. Desno od mene šuljao se treći momak u namjeri da zaobiđe 
Winnetoua i da ga napadne s leđa. Četvrti je ležao preda mnom, mrtav, 
pogođen u glavu. 


Ona dvojica trenutno bijahu opasniji mladom poglavici nego treći. 
Brzo sam skinuo pušku za medvjede i obojicu ustrijelio. Zatim sam, ne 
napunivši je ponovo, krenuo za trećim. Čuo je moje pucnjeve i brzo se 
okrenuo. Naciljao je u mene i opalio. Skočio sam u stranu i nije me 
pogodio. Vidio je da je igra izgubljena i pobjegao je u šumu. Jurnuo 
sam za njim. Bio je to Santer. Htio sam ga uhvatiti, ali udaljenost 
između njega i mene bila je tako velika da sam ga na rubu čistine još 
mogao vidjeti, ali u šumi sam ga ubrzo izgubio. Morao sam slijediti 
njegove tragove, a to je usporilo napredovanje. Zbog toga sam se 
ubrzo vratio. 


Kad sam ponovo stigao do čistine, Winnetou je klečao pored oca i 
sestre istražujući bojažljivo ima li u njima života. Nikada neću 
zaboraviti izraz njegovih očiju. U njima bijaše gotovo ludi bijes i 
očajanje. 

— Moj brat Old Shatterhand vidi što se dogodilo. Nšo-či, najljepša 
i najbolja među apačkim kćerima, neće vidjeti gradove bijelaca. U njoj 
je još malo života, a vjerojatno više neće otvoriti oči. 

Nisam mogao bilo što reći, bilo što pitati. A što sam i mogao pitati? 
Sve sam vidio. Ležali su jedno pored drugoga u dubokoj lokvi krvi. 
Inču-čuna je bio pogođen u glavu, a Lijepi Dan u grudi. On je bio odmah 
mrtav. Ona je još teško disala, a lijepa bronca njenog lica postajala je 
sve bljeđa. Puni obrazi su joj upali i licem se širio izraz smrti. 


Tada se Nšo-či pomakla. Okrenula je glavu u stranu gdje je ležao 
njen otac i polako otvorila oči. Ugledala je Inču-čunu u krvi i uplašila 
se. Činilo se da se tada sjetila što se dogodilo i desnom je rukom pošla 

prema srcu. Osjetila je toplu krv i duboko uzdahnula. 

— Nšo-či, moja dobra, jedina sestra! — zavapi Winnetou glasom 
koji se ne može opisati. 

— Winnetou, moj brate! — šapne djevojka. — Osveti... osveti... me. 
Tada je pogledala u mene i na usnama joj se javi umirući smiješak. 

— Old Shatterhand! — dahnula je. — Ti si... tu! Sada... umirem... 
tako... 


Više nije rekla, jer smrt joj je zauvijek zatvorila usta. Srce mije 
htjelo pući. Skočio sam i glasno kriknuo tako da je odjeknulo o 
susjedna brda. Winnetou je također ustao, polako kao da ga pritišće 
neizmjerna težina. Zagrlio me i rekao: 

— Sada su mrtvi! Najveći, najplemenitiji poglavica Apača i Nšo-či, 
moja sestra koja je svoju dušu dala tebi. Umrla je s tvojim imenom na 
usnama, dragi brate. 


— Nikada, nikada to neću zaboraviti. 

Tada se izraz njegova lica promijenio i glas mu zazvuči kao daleka 
grmljavina kad je upitao: 

— Jesi li čuo njenu posljednju želju? 

— Da. 


— Osveta! Treba se osvetiti i ja ću je osvetiti kao što nikada nije 
osvećeno nijedno umorstvo. Znaš li tko su bili ubojice? Ti si ih vidio. 
Bili su to bijelci kojima ništa nismo učinili. Tako je uvijek bilo i tako će 
uvijek biti, sve dok posljednji Crvenokožac ne bude ubijen. Jer ako i 
umre prirodnom smrću, ubojstvo je to što se događa mome narodu. 
Htjeli smo u gradove ovih prokletih bijelaca. Nšo-či je htjela postati 
kao što su bijele žene jer te voljela i jer je vjerovala da će tako dobiti 
tvoje srce. To je platila životom. Svejedno je mrzimo li vas ili volimo: 
gdje bijelac stavi nogu, tu je i naša propast. Odjeknut će tužaljke u svim 
plemenima Apača, a urlik bijesa i osvete bit će na svakom mjestu gdje 
živi naš narod. Oči svih Apača uprte su sada u Winnetoua, da bi vidjele 
kako će osvetiti smrt svog oca i svoje sestre. Neka moj brat Old 
Shatterhand čuje moju zakletvu pored ovih leševa. Kunem se Velikim 
duhom i svim hrabrim precima okupljenim u vječnim lovištima da ću 
od danas svakog bijelca koga sretnem ustrijeliti puškom koja je ispala 
iz ruke mog oca ili... 

— Stani! — prekinuo sam ga užasnut. — Stani! Neka se moj brat 
Winnetou sada ne zaklinje, ne sada! 


— Zašto ne sada? — upita gotovo ljutilo. 
— Zakletvu treba izgovoriti mirna srca. 
— Uf! Moje je srce ovog časa tako mirno kao grob u koji ću položiti 


svoje mrtve. Kao što on neće vratiti njih, tako ja neću prekršiti nijednu 
riječ koju sam izrekao. 


— Ne govori! 
Njegove su me oči gotovo prijeteći pogledale. 
— Zar me Old Shatterhand želi spriječiti da učinim svoju dužnost? 


Zar da starice pijunu na mene, zar da me moj narod progna, jer nemam 
hrabrosti da osvetim to što se danas dogodilo? 


— Ija zahtijevani kaznu za ubojice. Trojica su već kažnjena. Četvrti 
je pobjegao, ali nam neće umaći. 

— Kako bi nam mogao umaći! — vikne Apač. — Ali nije važan samo 
on. Postupio je kao sin one rase koja nam donosi uništenje i ona je 
odgovorna za sve čemu ga je naučila. 

Stajao je ponosno preda mnom, ratnik koji se, iako je bio mlad, 
osjećao kraljem svih svojih podanika. Da, sigurno bi mu uspjelo da 
okupi ratnike svih plemena i da započne strašnu bitku protiv svih 
bijelaca, očajnu bitku koje svršetak nije moguće predvidjeti, ali koja bi 
Zapad prekrila tisućama žrtava. 

Uzeo sam ga za ruku i rekao: 

— Ti treba da učiniš i učinit ćeš što želiš. Ali prije toga saslušaj 
molbu koja je možda posljednja. Ako je ne ispuniš, više nikada nećeš 
čuti glas svog bijelog prijatelja i brata. Ovdje leži Nšo-či. Sam si rekao 
da me voljela i da je umrla s mojim imenom na usnama. Voljela je i 
tebe, mene kao prijatelja, tebe kao brata i ti si bogato uzvraćao njenu 
ljubav. Zbog te ljubavi koja nam je zajednički pripadala, molim te da 
ne izgovoriš tu zakletvu sada, već kasnije kad kamen ploče pokrije 
najplemenitiju kćer Apača. 

Gledao me ozbiljno, gotovo mračno i zatim pogledao mrtvu 
djevojku. Vidio sam da su crte njegova lica postale blaže i on me 
ponovo pogleda. 

— Moj brat Old Shatterhand posjeduje veliku moć nad srcima onih 
s kojima je u vezi. Nšo-či bi sigurno ispunila njegovu molbu, pa ću tako 
i ja postupiti. Tek kad moje oči ne budu gledale ova dva leša, neka se 
odluči hoće li Mississippi i sve njegove pritoke nositi krv bijelih i 
crvenih ljudi prema moru. Ja sam govorio. Howgh! 

Zahvalno sam stisnuo njegovu ruku. 


— Moj crveni brat će odmah vidjeti da ne tražim milosti za krivca. 
Treba ga stići teška kazna koju je zaslužio. Moramo se pobrinuti da 
nam ne umakne. Ne smijemo dopustiti da stekne prednost. Neka mi 
Winnetou kaže što sada treba učiniti. 


— Moje su ruke vezane — rekao je mračno. — Običaj mog naroda 
traži da ostanem pored svojih mrtvih sve dok ne budu pokopani. Tek 
kasnije smijem stupiti na put osvete. 

— A kad će biti pogreb? 

— O tome se moram savjetovati sa svojim ratnicima. Ili ćemo ih 
pokopati ovdje, ili ćemo ih otpremiti u pueblo. Ali i kad bismo ih ovdje 
pokopali, proći će nekoliko dana prije nego što se ispune zahtjevi koje 
treba obaviti prilikom pogreba tako velikog poglavice. 

— Ali tada će ubojica sigurno umaći. 

— Ne. Jer iako ga Winnetou ne smije progoniti, smiju to učiniti 
drugi. Neka mi moj bijeli brat ispriča kako je došao ovamo. 

Mirno sam ispričao sve što se dogodilo. Uto smo začuli dubok 
uzdah. Brzo smo otišli do one dvojice koje sam držao mrtvima. Jedan 
je bio pogođen u srce, a drugi u grudi. Još je živio i upravo se osvijestio. 
Zbunjeno je zurio u nas i mrmljao nejasne riječi. Sagnuo sam se k 
njemu i viknuo: 

— Čovječe, prepoznajete li me? Znate li tko sam? 

Nastojao se sjetiti. Oči su mu postale bistrije i čuo sam tiho pitanje: 

— Gdje je... gdje je... Santer? 

— Pobjegao je. 

— Kamo? 

— To ne znam. Ali nadam se da ćete mi vi pomoći. Vaši su drugovi 
mrtvi, a i vi ćete živjeti još samo nekoliko minuta. Popravite barem 
nešto. Odakle je Santer? 

— Ne... znam. 

— Zar se doista zove Santer? 

— Ima... mnogo... imena. 

— Što je on zapravo? 

— Ne znam. 

— Ima li poznatih u blizini? Možda u nekoj utvrdi? 

— Ne. 

— Kamo ste pošli? 

— Ni... kamo. Tamo gdje zlato... plijen. 

— Dakle, vi ste lopovi! Strašno. Zašto ste napali Apače i djevojku? 

— Nuggeti. 

— Ali što ste vi mogli znati o nuggetima. 

— Htjeli smo prema... prema... 

Zašutio je. Bilo mu je teško govoriti. Pogodio sam što je htio reći i 
upitao: 

— Čuli ste da Apači kreću prema Istoku i pomislili ste da sa sobom 
nose zlato. 

Umirući je kimnuo glavom. 


— Dakle, odlučili ste ih opljačkati? Ali znali ste da smo oprezni i 
nastavili ste s jahanjem da biste se kasnije vratili. 


Ponovo je kimnuo. 

— Onda ste pošli za nama i uvečer ste nas uhodili? 
— Da... Santer. 

— Dakle, Santer osobno! On vam je rekao što je čuo? 
— Apači... Nugget-t sil... ići po nuggete... rano... 


— Kao što sam i pretpostavio. Zatim ste se sakrili u grmlje i 
promatrali nas s drveća. Htjeli ste saznati kamo idu Apači. 


Zatvorio je oči i nije odgovarao. 

— Ili ste ih htjeli napasti na povratku da bi... 

Prekinuo me Winnetou: 

— Neka moj bijeli brat više ne pita jer ovaj je bijelac mrtav. Ti bijeli 
psi htjeli su saznati našu tajnu, ali su zakasnili. Već smo se vraćali kad 


288 


su nas čuli. Tada su se sakrili iza stabla i pucali u nas. Inču-čuna i Lijepi 
Dan srušili su se pogođeni, a mene je metak okrznuo o rukav. Pucao 
sam u jednoga, ali on se krio iza stabla i nisam ga pogodio. Moj drugi 
metak oborio je jednoga. Zatim sam se sklonio iza ovog kamena, ali bi 
me ubili da nije došao moj brat Old Shatterhand. Sada moj brat zna 
sve, a saznat će i to što treba učiniti da bismo uhvatili Santera. 

— Koga će zapasti ta zadaća? 

— Obavit će je Old Shatterhand. On će naći trag ubojice. 

— Da. Ali dok ga budem tražio, proći će mnogo vremena. 


— Ne. Moj ga brat ne mora tražiti jer trag sigurno vodi do konja. 
Prvo treba poći onamo. Ondje ima trave i Old Shatterhand će lako 
pronaći kamo je Santer krenuo. 


— A onda? 


— Onda će moj brat uzeti deset ratnika, poći za njim i uhvatiti ga. 
Drugih dvadeset ratnika poslat će ovamo da bismo zajedno zapjevali 
pogrebne naricaljke. 


— Dobro. I ja se nadam da ću opravdati povjerenje svog crvenog 
brata. 


— Znam da će Old Shatterhand postupati kao da je Winnetou. 
Howgh! 

Pružio mi je ruku. Čvrsto sam je stegnuo i još jednom se nagnuo 
nad mrtve. Zatim sam otišao. Na rubu čistine još jednom sam se 
okrenuo. Winnetou je upravo pokrio njihove glave i započeo 
indijansku pjesmu smrti. Bilo mi je strahovito teško, ali morao sam 
poći i požurio sam putem kojim sam i stigao. 

Vjerovao sam da će se Winnetouovo proročanstvo ispuniti, ali kad 
sam se spuštao niz strminu, stao sam razmišljati. 

Santer treba da pobjegne što prije, no kad bi trčao u svoj logor, 
približio bi nam se još više. A što ako je našao konja koga sam ja jahao? 

Santer je vjerojatno pobjegao istim putem kojim je i stigao ovamo 
i tada će naići na tog konja. 

Požurio sam. Trčao sam niz strminu pažljivo gledajući gdje je 
životinja. Kako sam bio ljut kad sam shvatio da je više nema. Zastao 
sam samo načas i zatim jurnuo kroz klanac, jer je tlo bilo kamenito i 

ne bi imalo smisla tražiti tragove. Kad sam stigao u dolinu, potražio 
sam trag. Nisam ga odmah našao jer je zemlja i ovdje bila pretvrda. 
Tek deset minuta kasnije zemlja je bila nešto mekša. Ali, iako sam sve 
pažljivo pretražio, tragova nije bilo. Santer ovuda nije prošao. 

Mora da je skrenuo iz klanca na drugome mjestu. Drugo nije bilo 
moguće. 

Stajao sam i razmišljao što da učinim. Da li da se vratim i ponovo 
pretražim tlo? Mogli bi proći sati prije nego što nađem trag, a to bi bio 
preveliki gubitak vremena. Bit će bolje da se vratim u logor po pomoć. 


Tako sam i učinio. Trčao sam kao što me naučio Winnetou tako da 
je teret tijela bio samo na jednoj nozi. Kad sam došao u blizinu cilja, 
najprije sam pošao prema Santerovom logoru. Tri konja još su uvijek 
bila u grmlju. Uzjahao sam jednoga i zajedno s ostala dva odjahao u 
naš logor. Bilo je prošlo podne i Sam me dočeka riječima: 


— Kuda se skićete, sir. Zakasnili ste na ručak, a ja... 
Zašutio je i začuđeno pogledao konje. 


— Otišli ste pješke, a vraćate se s konjima. Jeste li postali 
konjokradica? 


— Ne. Te sam životinje zaplijenio. 

— Gdje? 

— Nedaleko odavde. 

— Od koga? 

— Samo ih dobro pogledajte. Ja sam ih odmah prepoznao, a i vi 
imate dobre oči. 


— Da. Odmah sam vidio čiji su samo nisam mogao vjerovati. To su 
konji Santerove družine, ali jedan nedostaje. 


— Njega ćemo potražiti. I onoga koji jaše na njemu. 
— Ali kako... 


— Samo mirno, dragi Same. Zbilo se nešto strahovito tužno. 
Trebamo odmah krenuti. 


— Zašto? 
Umjesto da mu odgovorim, pozvao sam Apače i obavijestio ih o 


smrti Inču-čune i njegove kćeri. Zavladala je duboka šutnja. Nisu mogli 
vjerovati u to što su čuli. Tada sam opširnije opisao što se dogodilo i 

dodao: 

— Sada neka moja crvena braća kažu tko je bolje predskazao 
budućnost, Sam Hawkens ili vaš vrač? Inču-čuna i Nšo-či otišli su u 
smrt jer su se udaljili od mene, a Winnetoua sam ja spasio. Dakle, 
donosi li moja blizina smrt ili život? 

Više nisu sumnjali i slali su vikati. Trčali su bijesno uokolo i mahali 
oružjem. Mogao sam ih nadglasati tek poslije nekog vremena. 

— Neka ratnici Apača zašute! — zapovjedio sam. — Moramo poći 
za ubojicom. 

— Da, da! — viknuti su i uzjahati konje. 

— Mirno! — zapovjedio sam ponovo. — Moja crvena braća još ne 
znaju što treba učiniti. Ja ću im to reći. 

Okupili su se oko mene. Daje Santer sada bio ovdje, smjesta bi ga 
ubili. Hawkens, Stone i Parker stajali su potišteni i tek sada su prišli. 
Sam reče: 


— Još uvijek to ne mogu vjerovati. Strašno! Užasno! Lijepa, dobra, 
draga, mlada crvena miss. Uvijek je bila tako prijazna s nama, a sada 
je mrtva. Znate li, sir, osjećam se kao... 


— Ostavimo to, dragi Same. Moramo poći za ubojicom. 

— Da, slažem se s vama. Ali znate li kamo je otišao? 

— Još ne. 
. —Tosami mislio. Niste naišli na njegov trag. Kako da ga nađemo? 
Čini se da je to nemoguće ili je veoma teško. 

— Nije teško. 

— Mislite? Hm! Hoćete reći da moramo gore do klanca. Bit će to 
dugotrajno traženje. 

— O klancu nema ni govora. 

— Ne? Zanima me što vam je na pameti. Da, ponekad i greenhorn 
može... 

— Prestanite s tim greenhornom. Nisam raspoložen da to slušam. 
Krvari mi srce i zadržite za sebe te svoje šale. 

— Što? Tko misli da se šalim, dobit će od mene udarac da će 
odletjeti do Kalifornije. Jedino ne mogu shvatiti kako ćete naći Santera 
ako ne pođemo do mjesta gdje mu se izgubio trag. 

— Tada bismo izgubili mnogo vremena. Kad bismo i našli trag, 
morali bismo jahati između bregova i to bi bilo polako napredovanje. 
Stoga mislim da započnemo drukčije. Kad bolje pogledam ona brda, 
čini mi se da nisu povezana s drugima već stoje pojedinačno... 


— Točno. Poznajem taj kraj. Svugdje su ravnice. Ta brda ne 
pripadaju nijednom planinskom lancu već je svako za sebe uzdignuto 
na preriji. 

— Prerija? Dakle, ima trave. 

— Da. Oko njih je trava kao i ovdje. 


— S tim sam i računao. Santer po tim brdima ili između njih može 
jahati koliko želi, to se nas ne tiče. Čim stigne u preriju, mora u travi 
ostaviti trag. 


— Da, tako bi moralo biti! 

— Čujte me! Podijelit ćemo se u dvije skupine i obići brda. Nas 
četvorica desno, a deset Apača lijevo. Kad se sastanemo, saznat ćemo 
jeli netko pronašao trag. Uvjeren sam da ćemo ga naći i tada ćemo ga 
slijediti. 

Sam me pogleda iskosa i reče: 

— Kako se ja toga nisam sjetio? Pa to je najjednostavnije rješenje i 
došlo bi na njega svako dijete, ako se ne varam. 

— Dakle, slažete se, Same? 

— Svakako, sir, svakako. Brzo izaberite deset Crvenokožaca. 


— Uzet ću one koji imaju najbolje konje. Tko zna koliko ćemo dugo 
progoniti Santera. Opskrbit ćemo se i namirnicama. Ako poznajete 
ovaj kraj, možda ćete znati i to koliko nam je vremena potrebno da 
bismo odavde stigli na drugu stranu brda. 


— Budemo li žurili, oko dva sata, 
— Onda ne treba više oklijevati. 


Izabrao sam deset Apača koji su se radovali što će poći za 
ubojicom. Ostalih dvadeset poslao sam Winnetouu. 

20. TRAG POKAZUJE PUT 


u luku prema zapadu, dok smo mi pošli prema istoku. Kad smo 

nas četvorica uzjahali, najprije smo krenuli do Santerovog 
logora i tamo sam potražio mjesto gdje je konjsko kopito najdublje 
utisnuto u zemlju. S tog otiska prenio sam točnu mjeru na papir. Sam 
Hawkens strese glavom. 


NL: kasnije mojih je deset Apača krenulo lijevo oko brda, dakle 


— Dali i ovo precrtavanje konjske noge spada u umijeće mjernika? 
— Ne, ali zapadnjak bi to morao znati. 

— Zašto? 

— Jer mu to ponekad može pomoći. 

— Kako? 


— Vidjet ćete kasnije. Kad nađem konjski trag, usporedit ću ga s 
ovim crtežom. 


— Nije ni tako loše. Jeste li i to pročitali? 

— Nisam. 

— Pa odakle vam to? 

— Sam sam se sjetio. 

— Doista? Nikad to ne bih pomislio, hihihihihi. 

— Pshaw! Mojim je mislima ugodnije kod mene nego pod vašom 
vlasuljom. 


— Tako je! — vikne Will Parker. — Ne trebate mu ostati dužni. Ta 
vidi se da ste ga nadmašili, sir. 

— Šuti! — vikne Sam glumeći bijes. — Što ti znaš o nadmašivanju. 
Uvredljivo je spominjati moju vlasulju. Ne mogu to trpjeti. 

— Što možeš protiv toga? 

— Darovat ću ti je. Tako ću je se riješiti, a ti ćeš saznati kakve su 
misli pod njom. Uostalom, moram priznati da naš greenhorn ima 
pravo. Samo je i onoj desetorici Apača trebalo nacrtati ovaj lijepi trag 

kopita. 

— Mislim da to nije potrebno. 

— Zašto ne? 

— Mislim da ne bi bili u stanju da usporede crtež s kopitom, jer u 
tome nemaju iskustva. Uostalom, uvjeren sam da neće naići na 
Santerov trag. 

— Ja tvrdim suprotno. Oni će naći Santerov trag, jer Santer sigurno 
jaše prema zapadu. 

— To nije tako sigurno. 

— Ne? Kad smo ga sreli, također je jahao prema zapadu. I sada će 
tako postupiti. 

— Ne vjerujem. On je lukav momak, dakle, pogodit će da smo 
uvjereni u to što ste vi sada rekli. Zbog toga će poći u drugom smjeru, 
vjerojatno prema istoku. To nije teško uvidjeti. 

— Nije, ako tako objasnite. Nadajmo se da imate pravo. 

Jurnuli smo u preriju, a kobno brdo stajalo je s naše lijeve strane. 
Oči su nam stalno bile prikovane za tlo. Što smo brže jahali, morali smo 

Prošao je jedan sat i još pola sata i već smo gotovo prevalili čitav 
polukrug oko brda kad smo u travi primijetili tamnu prugu. Bio je to 
trag, i to trag jednog jahača, dakle vjerojatno Santerov. Sjahali smo i ja 
sam potražio jasniji otisak. Usporedio sam ga s crtežom i bili su isti. 
Znači, Santer. 

— Takav je crtež doista koristan — reče Sam. — Upamtit ću to. 

— Da, upamti to! — složio se Parker. — I upamti još nešto. 

— Što? 

— Da je dotle došlo da učitelj sada uči od svog učenika. 

— Želiš li me razljutiti, stari Wille? To ti neće uspjeti, ako se ne 
varam, hihihihihi. Cast je za učitelja ako ga učenik nadmaši. S tobom 
čovjek ne bi mogao postići takav uspjeh. Koliko se već godina trudim 
da bih od tebe učinio zapadnjaka, ali sve je uzalud. Ti u starosti i nećeš 
imati što zaboraviti jer u mladosti nisi ništa naučio. 

— Znam! Rado bi me zvao greenhornom, jer bez te riječi više ne 
možeš živjeti, a našeg Old Shatterhanda tako više ne možeš nazivati. 

—Tiijesi greenhorn! Ito stari, koji bi se pred ovim mladim morao 
stidjeti, ako se ne varam. 


Složili smo se u tome da Santerov trag nije stariji od dva sata. Bili 
bismo krenuli dalje, ali morali smo čekati Apače. Stigli su poslije tri 
četvrt sata. Jednog sam poslao k Winnetouu da ga obavijesti o našem 
uspjehu. Mi ostali krenuli smo prema istoku. 


Kako je bila jesen, morali smo žuriti jer je do večeri ostalo samo 
još dva sata. Trebalo je prevaliti što veći dio puta, jer noću nismo mogli 
dalje. 

Bilo je sigurno da će Santer jahati i noću. Znao je da ćemo ga 
slijediti i da se trag noću ne vidi. No on će ujutro biti umoran i morat 
će dopustiti konju da se odmori pa smo se nadali da neće odveć 
odmaknuti. 


Brda su brzo nestala za nama i pred nama se nalazila ravna prerija, 
u početku grmovita, zatim prekrivena zelenom i kasnije suhom 
travom. Trag je bio jasan jer je Santer jahao brzo pa je njegov konj 
ostavljao za sobom duboke otiske kopita. 


Kad se stalo smrkavati, pošli smo pješke jer smo tako mogli bolje 
pratiti trag. Kad više ništa nismo vidjeli, stali smo srećom na mjestu 
gdje je bilo svježe trave. Tu su konji mogli pasti. Umotali smo se u 
pokrivače i odmah legli. 


Noć je bila veoma hladna i opazio sam da su se moji pratioci često 
budili. 

Ja također nisam mogao spavati. Pred očima mi je lebdjela slika 
mrtvih Indijanaca i čuo sam posljednje riječi NŠo-či. Predbacivao sam 
sebi što s njom nisam bio prijazan i što nisam u razgovoru s njenim 
ocem bio jasniji. Činilo mi se kao da sam je time otjerao u smrt. 


Pred jutro je studen bila još veća i ustao sam da se ugrijem.— 
Hladno vam je, poštovani gospodine? — upita Sam. — Trebalo je 
ponijeti termofor. Greenhorni obično tako i postupaju. Moj stari kaput 
ne može probiti ni indijanska strijela, ni studen. Hoćete li da vam ga 
ustupim, hihihihi? 

Hladnoća je sve probudila prije svitanja, trag se već mogao 
nazrijeti i mi smo nastavili put. Konji su bili odmorni i napredovali 
smo brzo. 

Još uvijek smo se nalazili u preriji koja je sada bila brežuljkasta. 
Na uzvisinama je trava bila suha, u dolinama zelena i meka. 

Dok je trag dosad vodio ravno prema istoku, oko podneva je 
skrenuo prema jugu. Kad je Sam to opazio, zamislio se. Pitao sam ga 
što mu je i on odgovori: 

— Ako je istina to što pretpostavljam, uzalud se trudimo. 

— Kako to mislite? 

— Taj lupež je lukav. Čini se da bježi Kiowama. 

— Ta valjda neće to učiniti. 

— Zašto ne? Zar da vama za volju ostane u preriji? Učinit će sve da 
bi se spasio. Zna da su naši konji bolji nego njegov konj i stoga 
pretpostavlja da ćemo ga stići. Potražit će zaštitu kod Kiowa. 

— Hoćeli ga oni prijateljski primiti? 

— Sigurno. Bit će dovoljno da ispriča kako je ubio Inču-čunu i Nšo- 
čii oni će ga pozdravili. Moramo nastojati da ga uhvatimo prije večeri. 

— Što mislite, koliko je trag star? 

— To nije važno. Tim putem je jahao noću. Moramo čekati dok ne 
stignemo do mjesta gdje je logorovao. Tada ćemo vidjeti koliko je star 
njegov današnji trag. 

Oko podneva smo stigli do mjesta gdje je Santer stao. Vidjelo se da 
je injegov konj legao. Mora da je bio veoma umoran. Ni jahač nije bio 
odmorniji jer smo ustanovili da je novi trag star manje od dva sata. 
Spavao je duže nego što je želio. Sada smo bili pola sata bliže nego 
jučer kad smo ga počeli slijedili. 

Njegov je trag sve više skretao prema jugu, slijedeći veliki luk 
sjevernog rukavca Red Rivera. Žurili smo da bismo ga uhvatili prije 
večeri. 

Poslije podne smo ponovo jahali zelenom prerijom, a kasnije se 
javilo i grmlje. Poslije pažljivog proučavanja traga zaključili smo da je 
Santer pola sata pred nama. 

— Pred nama je šuma — izjavi Sam. — Pretpostavljam da smo 
stigli do sporednih pritoka sjevernog rukavca Red Rivera. Volio bih da 
smo u preriji, jer bi to za nas bilo mnogo bolje. 


— Svakako bi bilo bolje. U savani se nadaleko vidi, dok u šumi lako 

možemo pasti u zasjedu. 


Sam je bio u pravu. Stigli smo do male rijeke koja nije tekla, već je 
mirno ležala u koritu. Na obalama je raslo grmlje i drveće. Tik prije 
večeri toliko smo se približili progonjenom da se svakog časa mogao 
pojaviti. Požurili smo još više. Jahao sam ispred ostalih jer je moj 
Hatatitla bio najsnažniji, a tjerala me i želja da uhvatim ubojicu. Nije 
to bila žeđ za osvetom već želja da se kazni ubojica. 


Jahali smo kroz rasute skupine drveća na lijevoj obali rječice. Kad 
sam stigao do posljednjih stabala, opazio sam da trag skreće u desno, 
u suho korito. Zastao sam načas i to je bila naša sreća, jer kad sam 
pogledao u korito, otkrio sam nešto što me natjeralo da brzo 
umaknem u šumicu i da se sakrijem. 


Samo pet stotina koraka odavde rasla je još jedna šumica, ali 
prijeko, na desnoj obali. Tamo su pasli indijanski konji. Vidio sam i 
kolce u zemlji na kojima je visilo meso. Da sam pošao dalje, 
Crvenokošci bi me otkrili. Stajao sam i pokazao našim ljudima to 
mjesto. 


— Kiowe! — rekao je jedan od Apača. 


— Da, Kiowe — složi se Sam. — Vrag mora da voli ovog Santera 
kad mu je u posljednji čas ponudio takvu pomoć. Već sam pružio ruku 
za njim. Ali, ipak nam neće umaći. 


— Nije li to veliki odred Kiowa — napomenuo sam. 


— Hm. Vidimo samo one koji su s ove strane. Ima ih sigurno još. 
Bili su u lovu i sada suše meso. 


— Što da učinimo, Same? Da se povučemo što dalje? 
— Ne! Ostanimo ovdje. 

— Ali to je opasnije! 

— Nije. 

— Lako bi ovamo mogao doći neki Crvenokožac! 


— Ine pomišljaju na to. Prvo, na drugoj su obali, a drugo, brzo će 
pasti mrak. Više se neće udaljavati od logora. 


— Moramo biti oprezni. 


— Kažem vam, pred tim smo Kiowama sigurni kao da smo u New 
Yorku. Oni neće doći ovamo, ali mi ćemo doći k njima. Moram uhvatiti 

tog Santera pa bilo tamo i tisuću Kiowa. 
— Uvijek me korite, a danas ste vi neoprezni, dragi Same. 


— Što? Neoprezan? Sam Hawkens i neopreznost? Moram se 
nasmijati. To mi još nitko nije predbacio. Vi se obično ne plašite. Čemu 
danas taj strah? 


— Nije to strah nego oprez. Preblizu smo neprijatelju. 
— Preblizu? Smiješno. Mislim da ćemo se još i više približiti. 
Čekajte samo dok se smrači. 


Danas je bio drukčiji nego inače. Smrt lijepe i dobre crvene miss 
tako ga je ogorčila da je žeđao za osvetom. Apači, Parker i Stone složili 
su se s njim i ništa nisam mogao učiniti. Privezali smo konje i sjeli da 
bismo dočekali večer. 


Morao sam priznati da se Kiowe ponašaju kao da su potpuno 
sigurni. Trčali su naokolo, vikali i mlatarali rukama kao da su u svom 
dobro čuvanom indijanskom selu. 


— Vidite li, oni ništa i ne slute — reče Sam. — Danas nemaju zlih 
misli. 

— A ako se varate? 

— Sam Hawkens se nikada ne vara. 


— Pshaw! Mogao bih vam dokazati suprotno. Slutim da se oni 
pretvaraju. 


— Slutite! —promrmlja Sam. — Stare žene slute, nitko drugi. Što 
bi im koristilo da se pretvaraju? 


— Da bi nas prevarili. 

— To nije potrebno jer ćemo ionako doći. 

— Ta vi pretpostavljate da je Santer kod njih. 

— Da! Kad ih je ugledao, prešao je preko suhog korita k njima. 

— Ivi mislite da im on nije ispričao što se dogodilo i zašto mu je 
potrebna njihova zaštita? 

— Kakvo pitanje! Pa to je jasno. 

— Onda im je rekao i to da su njegovi progonitelji blizu. 

— Vjerojatno. 

— Onda me čudi što Kiowe nisu poduzeli nikakve mjere opreza. 

— Nije to čudo. Ne vjeruju da bismo već sada mogli stići. Očekuju 
nas tek sutra. Čim se dovoljno smrači, odšuljat ću se prijeko i tada 
ćemo odlučiti kako ćemo postupiti. Moram uhvatiti tog Santera. 


— Dobro, poći ću s vama. 

— Nije potrebno. 

— Ja mislim da je potrebno. 

— Kad Sam ide u izvidnicu, pomoćnik mu nije potreban. Neću vas 
uzeti sa sobom. Znam vas i vašu takozvanu čovječnost. Vjerojatno 
želite spasiti život tom ubojici. 

— Ine pomišljam na to. 

— Ne pretvarajte se. 


— Govorim ozbiljno. Ija želim uhvatiti Santera, i to živog da bih ga 
odveo Winnetouu. Ali budem li vidio da to nije moguće, prosvirat ću 
mu glavu metkom. U to možete biti sigurni. 

— To je ono: metak u glavu! Vi ne želite da bude mučen. Ni ja nisam 
prijatelj takvih običaja, ali tom lopovu želim stostruku smrt. Uhvatit 
ćemo ga i odvesti Winnetouu. Najprije moramo saznati koliko ima 
Kiowa. 

Odlučio sam šutjeti jer su Samove riječi izazvale nepovjerenje 
Apača. Znali su da sam se zalagao za Rattlera pa su pomislili da bih i 
sada mogao tako postupiti. Ponašao sam se kao da se pokoravam 
Samovoj volji i legao pored svog konja. 

Sunce je zašlo i sumrak se spuštao. Prijeko su Kiowe upalili vatru. 
Plamen je visoko plamsao. To inače nije bio običaj opreznih 
Crvenokožaca i samo je pojačalo moju sumnju da nas žele prevariti. 
Trebamo vjerovati da oni ništa i ne slute o našem dolasku, a kad bismo 
ih napali, pali bismo im u ruke. 


Dok sam o tome razmišljao, učini mi se da sam čuo neki šum, iza 
mene gdje nije bilo naših ljudi. Osluhnuo sam i šum se ponovio. Bio je 
to šum grane na kojoj je bilo trnja. 

Iza mene među stablima rastao je grm kupina i sigurno se 
pomakla njegova grana. Mogla je to učiniti neka manja životinja, ali mi 
smo morali biti oprezni. Trebalo je ustanoviti što je to. 

Već sam rekao da su Kiowe ložili visoku vatru. Njihov sjaj nije 

mogao doprijeti do nas, ali ja sam ipak mogao vidjeti svaki predmet 
između mene i vatre. Ustao sam i polako krenuo, ali ne u željenom 
smjeru. Kad sam se dovoljno udaljio, okrenuo sam se i stao se sa 
stražnje strane približavati šumici. Zatim sam se tiho šuljao prema 
grmu kupine. Čak me ni moji ljudi nisu opazili. Grm je bio preda 
mnom, a u istom smjeru gorjele su vatre. Ponovo je šušnulo i to sa 
strane grma. Kliznuo sam onamo i potvrdilo se ono što sam slutio. 

U grmu je bio čovjek, Indijanac koji se upravo htio udaljiti. Čuo 
sam ga samo zato što sam bio blizu. Tijelo mu se nalazilo gotovo već 
na čistini, samo ruke, vrat i glava bijahu još pod grmom. 


Došuljao sam se bliže. Sve više se oslobađao grma. Trebalo je još 
samo izvući ruke. Uspravio sam se na koljena, ljevicom ga uhvatio za 
vrat, a desnicom udario po glavi. Mirno je legao. 


— Što je to bilo? — upitao je Sam. — Niste ništa čuli? 

— Old Shatterhandov konj je udario kopitom — reče Dick. 

— On je otišao. Gdje je? Neće valjda počiniti neku glupost! 

— Glupost? Taj? — upita Will Parker. — Još nijedne nije učinio, i 
neće. 


— Oho! On je u stanju da krišom potraži Kiowe samo da bi tom 
Santeru spasio život. 

— Ne! On to neće učiniti. Radije će udaviti ubojicu nego ga pustiti 
da pobjegne. Sudbina ubijenih strahovito ga je potresla. To si i sam 
mogao vidjeti. 

— Može biti. Ali ipak ga neću povesti kad budem išao Kiowama. On 
mi ne može pomoći. Želim da ih prebrojim i da istražim teren. Tada 
ćemo znati kako da ih napadnemo. Za njega bi to bio pretežak pothvat. 
Crvenokošci znaju da ćemo doći. Bit će oprezni i nađćulit će uši. 
Približiti im se može samo stari zapadnjak. 

Ustao sam brzo i rekao: 


— Varate se, dragi Same. Mislili ste da sam otišao, a ja sam ovdje. 
Dakle, znam li se šuljati ili ne znam? 


— Sto mu gromova! Vi ste ovdje? Nismo vas opazili. 


— To je dokaz da niste imali pravo. Uostalom, ima ovdje i drugih 
ljudi. 

— Koga? 

— Pođite do onih kupina. 

Ustao je i drugi su pošli za njim. 

— Halo! — viknuo je. — Tu leži jedan Indijanac. Kako je samo 
dospio ovamo? 

— Neka vam to sam kaže! 

— Mrtav je! 

— Ne. Samo sam ga onesvijestio. 

— Gdje? Valjda ne ovdje? 

— Dakako! Ležao je skriven u grmlju i ja sam ga opazio. Kad se htio 


udaljiti, udario sam ga. Čuli ste taj udarac, ali ste vjerovali da je to moj 
konj udario kopitom. 


— Tako je. Dakle, Crvenokožac je doista bio ovdje i čuo je sve o 
čemu smo razgovarali. Dobro je što ste ga onemogućili. Svežite ga! Ali 
zašto nije sa svojim ljudima? Što je tražio ovdje? Mora da je ovamo 
došao prije nas. 

— Vi postavljate takva pitanja, a druge ljude nazivate 
greenhornima, Same. Bio je ovdje prije nas. Kiowe su znali da 
dolazimo. Htjeli su nas dočekati i postavili su ovdje stražara koji ih je 
imao obavijestiti. Ali kako smo jahali brzo, ili jer se pojavio kad i mi, 
iznenadili smo ga i morao se sakriti u grmu. 

— Ali mogao je pobjeći? 

— Nije bilo vremena, jer bismo ga vidjeli i pogodili bismo da nas 
Kiowe čekaju. No možda je unaprijed bilo odlučeno da ovdje ostane 
skriven kako bi nas uhodio. 


— Sve je to moguće — reče Sam. — Kako bilo da bilo, sreća je što 
ste ga uhvatili, poštovani sir. A sada neka nam sve prizna. 


— Ništa od njega nećete izvući. 

— Može biti. I nije potrebno da se trudimo. Ionako znamo na čemu 
smo, a ono što ne znamo, ubrzo ćemo saznati, jer sada idem prijeko. 

— Zato da se više ne biste vratili? 

— Kako to? 


— Jer će vas Kiowe zadržati. Sami ste rekli kako se teško prišuljati 
pored tolikog plamena. 

— Da, vama, ali ne i meni. Bit će onako kako sam rekao. Ja idem 
prijeko, a vi ostajete ovdje! 
Rekao je to tako zapovjednički da sam se ipak morao suprotstaviti. 


— Vi ste danas sasvim drukčiji, Same. Valjda ne mislite da mi 
možete zapovijedati? 


— Naravno da to mislim! 


— Slušajte, Same, nemate pravo! Ja znam da ste vi bili moj prvi 
učitelj. Ali ja nisam ostao kakav sam bio, iako sam već na prvom 
izviđanju pokazao da znam misliti. Winnetou je meni zapovjedio da 
progonim Santera, ne vama. Ja snosim odgovornost i ako se nešto 
dogodi, meni će se predbacivati. Dakle, bit će onako kao što ja hoću. 


— Nesilite me da se nasmijem! — naruga se on. — Bili ste i ostajete 
greenhorn, a ja sam iskusan zapadnjak. To morate shvatiti ako ne 
želite da budete nezahvalni. Ne možete izmijeniti moju odluku. Ja sada 
idem, a vi ostajete ovdje. 


Zatim je otišao. Apači su mrmljali, a Stone je rekao mrzovoljno: 


— Danas je sasvim drukčiji nego inače. Vama govori o 
nezahvalnosti! Pa mi vama trebamo zahvaliti jer ste nam spasili 
živote. Zar je i on vama spasio život? 

— Ostavite ga! — odgovorio sam. — On je divan mali momak i 
upravo njegovo današnje ponašanje govori tako o njemu. Potresla ga 
je smrt Inču-čune i Nšo-či. No to bi ga uzbuđenje lako moglo navesti 
da učini nešto što inače ne bi učinio. Ostanite ovdje dok se ne vratim, 
pa čak i ako začujete pucnjeve, ne mičite se s mjesta. Dođite u pomoć 
jedino ako čujete moj glas. 

Ostavio sam pušku za medvjede, kao što je i Sam ostavio svoju, i 
udaljio se. Primijetio sam da je Sam prošao kroz korito. Htio se, dakle, 
prišuljati s druge obale. Smatrao sam to pogrešnim. Kiowe su znali da 
nas treba tražiti uzvodno i sigurno su tamo pažljivo stražarili. Zbog 
toga Hawkens nije dobro postupio. Odlučio sam da im se prišuljam sa 
suprotne strane. 

Najprije sam krenuo obalom nizvodno držeći se dalje od sjaja 
vatre, sve do kraja šumarka. Tamo je bilo mračno, a i drveće je štitilo 
od svjetla. Bilo je tako tamno da sam neopažen mogao prijeći korito. 
Sada sam se nalazio u šumi, legao na zemlju i stao puzati naprijed. 

Gorjelo je osam vatri. Toliko nije bilo potrebno jer sam nabrojio oko 
četrdeset Indijanaca. Dakle, plamen je imao pokazati gdje je njihov 
logor. 

Crvenokošci su sjedili pod drvećem sa spremnim puškama. Jao 
nama da smo bili tako neoprezni i utrčali u tu klopku. 

Rado bih bio uhodio neku skupinu u kojoj je bio vođa, ali gdje da 
ga potražim? Svakako tamo gdje se nalazio i Santer. Šuljao sam se od 
stabla do stabla da bih otkrio bjegunca. 

Poslije nekog vremena ugledao sam ga. Sjedio je s četvoricom 
Indijanaca od kojih nijedan nije nosio obilježja poglavice. Ali to i nije 
bilo potrebno, jer najstariji od te četvorice mora da je bio vođa. Na 
žalost, nisam im se mogao približiti jer tu nije bilo grmlja koje bi me 
štitilo. 

Na moju radost Crvenokošci su glasno razgovarali. Trebalo je ne 
samo da ih vidimo nego da ih i čujemo. Drveće je bacalo sjene i ja sam 
se došuljao do jedne od njih i ostao ležati oko dvanaest koraka udaljen 
od Santerove skupine. Čuo sam da Santer vodi glavnu riječ. 
Pripovijedao je o Nugget-t silu i pozivao Crvenokošce da zajedno s 
njim odu po apačko blago. 

— Zna li moj bijeli brat mjesto gdje se nalazi zlato? — upita 
najstariji Indijanac. 

— Ne. Htjeli smo to saznati, ali Apači su se brzo vratili. 

— Onda je traženje uzaludno. Deset puta deset ljudi može poći 
onamo, ali ništa neće naći. No, kako je moj bijeli brat ustrijelio našeg 
najvećeg neprijatelja i njegovu kćer učinit ćemo mu tu uslugu i otići 
kasnije s njim da bismo mu pomogli u traženju. Ali prije toga moramo 
uhvatiti tvoje progonitelje i ubiti Winnetoua. 

— Winnetoua? I on će biti s njima? 

— Ne, on sada ne smije napustiti svoje mrtve, a zadržao je i veći 
broj svojih ratnika. Manji je odred pošao za tobom i sigurno ga vodi 
Old Shatterhand, bijelo pseto koje je razmrskalo koljena našem 
poglavici. Tu ćemo skupinu danas savladati! 

— Onda ćemo odjahati do Nugget brda, svršiti s Winnetouom i 
potražiti zlato. 


— To se ne može učiniti tako brzo kao što moj brat želi. Winnetou 

mora pokopati svog oca i sestru. Pritom ga nitko ne smije smetati jer 
nam Veliki duh to nikada ne bi oprostio. Ali poslije toga ćemo ga 
napasti. On neće otići u gradove bljedolikih već kući, postavit ćemo mu 
zasjedu ili ga namamiti kao danas Old Shatterhanda. Čekam samo da 
se vrati uhoda koji se prijeko sakrio. Ni stražari mi još nisu donijeli 
nikakve vijesti. 


Kad sam to čuo, uplašio sam se. Dakle, u šumi je bilo stražara. Ako 
uhvate Sama! Istog časa čuo sam glasnu viku. Vođa je skočio. Stali su 
osluškivati. 


Pojavila su se četiri Crvenokošca koji su vukli nekog bijelca. On se 
uzalud branio. Nije bio vezan, ali su mu prijetili noževima. Taj je bijelac 
bio moj neoprezni Sam. Odmah sam odlučio da ga moram spasiti. 


— Sam Hawkens! — vikne Santer koji je odmah prepoznao malog 
trapera. — Dobra večer, sir! Sigurno niste vjerovali da ćete me ovdje 
ponovo vidjeti. 

— Lopove, kradljivce, ubojico! — stao je vikati neustrašivi Sam i 
uhvatio ga za vrat. — Dobro je što sam te uhvatio. Sada ćeš platiti, ako 
se ne varam. 


Napadnuti se branio. Crvenokošci su skočili i otrgli Sama od njega. 
Iskoristio sam tu zbrku. Izvukao sam oba revolvera i skočio usred 
Indijanaca. 

— Old Shatterhand! — vikne Santer i uplašeno stade bježati. 
Ispalio sam za njim dva metka, ali ga nisam pogodio, zatim sam stao 
pucati na Indijance koji su zaprepašteno uzmakli i viknuo Samu: 

— Trčite za mnom! 

Činilo se kao da su se Crvenokošci od užasa skamenili. Stajali su 
ukočeni iako sam pucao na njih; zgrabio sam Sama za ruku i odvukao 
ga u šumicu, sve do korita rijeke. Od časa napada nije prošlo više od 
minute. 

— Do vraga, to je bilo u zadnji čas! — rekao je Sam kad smo sretno 
stigli dolje. — Ti su me lopovi... 

— Kasnije ćemo o tome. Sad pođite za mnom! — prekinuo sam ga. 

Pustio sam njegovu ruku i skrenuo desno, niz korito, jer je trebalo 
stići izvan dohvata metaka. Tek sad su se Kiowe snašli. Čuo sam kako 
urlaju i ta je vika nadglasala Samove korake. Praskali su meci i 

odjekivali povici. Bila je to paklena buka. 


Zašto sam pošao niz vodu, u suprotnom smjeru od našeg logora. 
Prvo, Indijanci nas nisu mogli vidjeti jer je dolje bilo tamno, i drugo, 
trčat će uzvodno jer će pretpostaviti da ćemo i mi tim pravcem. Dakle, 
budemo li krenuli nizvodno, bit ćemo sigurni i moći ćemo se kasnije u 
luku vratiti u logor. 

Kad sam mislio da sam dovoljno daleko otrčao, stao sam. U daljini 
se još uvijek čulo urlanje Crvenokožaca. Ovdje se nije ništa micalo. 

— Same! — viknuo sam prigušenim glasom. Nitko nije odgovorio. 

— Same, čujete li me? — upitao sam glasnije. 

Ni sada nije odgovorio. Gdje je? Ta mora da me slijedio! Da nije 
pao i povrijedio se? Izvadio sam metke iz pojasa, napunio revolver i 
vratio se natrag tražeći Sama. 

Buka je još uvijek trajala. Ipak sam se približio šumici sve do 
mjesta gdje sam Samu rekao da me slijedi. Nisam ga našao. Vjerojatno 
je odmah prešao na drugu obalu ne obazirući se na moje riječi. Ali 
tamo ga je obasjala vatra i Kiowe su ga otkrili i možda ponovo uhvatili. 
Uplašio sam se za njega. Ponovo sam okrenuo leđa šumici i u luku 
krenuo prema našem logoru. 

Tamo je vladalo veliko uzbuđenje. Crveni i bijeli drugovi okupili 
su se oko mene i Dick reče prijekorno: 

— Sir, zašto ste nam zabranili da pođemo za vama čak ako bude i 
pucnjave? Mi smo nestrpljivo čekali vaš poziv. Hvala Bogu što ste se 
barem vi vratili i to, kao što vidim, nepovrijeđeni. 

— Gdje je Sam? Zar nije ovdje? 

— Ovdje? Kako to možete pitati? Zar niste vidjeli što se s njim 
dogodilo? 

— Što? 

— Kad ste otišli, mi smo čekali. Poslije nekog vremena začuli smo 
viku Crvenokožaca. Zatim je zavladala tišina. Onda smo čuli pucnjeve 
revolvera i užasno urlanje. Praskale su puške i vidjeli smo Sama. 

— Gdje? 

— Dolje pored šumice, na ovoj strani. 

— To sam i mislio. Sam je bio danas neoprezan kao nikada ranije. 

Dalje, dalje! 

— Trčao je prema nama, ali je za njim trčalo nekoliko Kiowa koji 
su ga stigli i uhvatili. Vidjeli smo to jasno jer je gorjela vatra. Potrčali 
smo u pomoć ali kad smo stigli do tog mjesta, oni su već bili prešli 
korito i nestali u šumi. Htjeli smo ih slijediti, ali sjetili smo se vaše 
zapovijedi i odustali smo. 


— Pametno ste postupili jer vas jedanaestorica ništa ne biste 
postigli i sve bi vas poubijali. 

— Ali što ćemo sada: Sam je uhvaćen! 

— Na žalost, i to po drugi put! 

— Po drugi put? 

— Da. Jednom sam ga već oslobodio; trebalo je da pođe sa mnom i 
sada bi bio ovdje. Ali on je tvrdoglav 

Ispričao sam što se dogodilo. Tada Will Parker reče: 

— Vi niste ništa krivi, sir. Učinili ste više nego što bi učinio bilo tko. 
Sam je za sve kriv, ali zbog toga ga ne trebamo ostaviti na cjedilu. 

— Ne, moramo ga spasiti. Sada će to biti mnogo teže. Zamislite, 
dvanaestorica protiv četrdesetorice koji samo čekaju na to da ih 
napadnemo. A kako su zarobili Sama, bit će posebno oprezni. Ne znam 
što da učinimo. Danju će biti mnogo opasnije. 

— Da, trebalo bi noćas napasti! 

— Polako, polako! Treba dobro razmisliti. 

— Razmislite, sir! Ali dopustite mi da se odšuljam prijeko i vidim 
kako je tamo. 

— U redu, samo kasnije kad budnost Kiowa popusti. Tada nećete 
poći sami jer ću vas pratiti. Vjerojatno ćemo i ostale povesti. 

— Slažem se, sir. Povesti i ostale, to već zvuči kao napad. Učinit 
ćemo svoju dužnost. Šest do osam Kiowa preuzet ću ja sam, a Dick isto 
toliko. Zar ne, stari? 

— Jasno, pogodio si, stari Wille. Nije važan broj kad se radi o Samu. 
Inače je to mali lukavac, ali danas je imao loš dan. 

Razmišljao sam o tome kako da ga oslobodimo. Jesam li imao 
pravo zbog njega riskirati život Apača? Možda bi se nešto moglo 
postići lukavstvom. Za svaki slučaj povest ću Apače. Možda se pokaže 

da je nenadani napad najbolji. 

Čekali smo i opazili da prijeko vlada velika živost. Ubrzo se sve 
smirilo i tišinu su prekidali samo glasni udarci tomahawka. 
Crvenokošci su sjekli drva. Vjerojatno su namjeravali do jutra 
održavati velike vatre. 

Konačno su i udarci sjekira utihli. Zvijezde su pokazivale da je 
ponoć i smatrao sam da sad treba krenuti. Najprije smo dobro 
privezali konje, zatim sam još jednom pregledao remenje zarobljenog 
Kiowe. Napustili smo logor putem kojim sam i ranije krenuo. 

Kad smo stigli pred šumicu, zapovjedio sam Apačima da pod 
vodstvom Dicka Stonea ostanu tamo i da budu tihi. Ja sam se s Willom 
polako penjao. Kad smo stigli na visinu obale, legli smo i stali 
osluškivati. Polako smo se šuljali naprijed. Vatre su još uvijek gorjele. 
Vidio sam da gore čitave hrpe granja. To me začudilo. Primakli smo se 
bliže, ali nismo ugledali nikoga. Konačno smo se uvjerili da je šumica 
prazna. Kiowa više nije bilo. 

— Otišli su, potajno su otišli — čudio se Parker. — Pa ipak su ložili 
vatru. 

— Da bi prikrili odlazak. Dok vatre gore, mi ćemo vjerovati da sui 
oni ovdje. 

— Kamo su otišli? 

— Kako je Sam za njih dobar plijen, otpremit će ga na sigurno 
mjesto. Ali možda spremaju i neku psinu. 

— Kakvu psinu? 

— Da nas napadnu. 

— To nije moguće! Moramo to spriječiti, sir. 

— Da. Najprije moramo skloniti konje na sigurno mjesto, makar se 
to kasnije i pokazalo nepotrebnim. Sigurno je sigurno. 

Vratili smo se do Apača i požurili do logora gdje je sve bilo u redu. 
Ali Kiowe su mogli i kasnije stići. Zbog toga smo odjahali dalje u 
preriju i tamo podigli logor. Kiowe nas neće naći i morat će pričekati 
jutro da bi nas potražili. Zarobljenika smo poveli sa sobom. 

Nije nam preostalo drugo nego da pričekamo jutro. Kad je svanulo, 
prvo smo odjahali do ranijeg logora. Nitko nije dolazio. Prešli smo 


elora 


rijeku, pošli prema šumici. Vatre su ugasle i ostalo je samo mnogo 
pepela. Tražili smo tragove. Od mjesta gdje su bili konji, trag Kiowa 
vodio je prema jugoistoku. Bilo je jasno da su odustali od borbe, jer su 
znali da nas više ne mogu iznenaditi. 


Sama su poveli i to je veoma uzbudilo Dicka i Willa. 

— Ako ga ne oslobodimo, mučit će ga —jadikovao je Dick. 

— Neće — tješio sam ga. — I mi imamo zarobljenika i taoca. 

— Znaju li oni to? 

— Svakako. Sam je sigurno bio tako pametan da im to kaže. Kako 
oni budu s njim postupali, tako ćemo i mi postupati s našim 
zarobljenikom. 

— Ali mi svakako moramo brzo za Indijancima. 

— Ne. Neću da me ti Crvenokošci vuku za nos. 

— Za nos? Ne razumijem vas. 

— No, kamo su po vašem mišljenju odjahali? 

— U svoje selo. 

— Krivo! Crvenokošci su krenuli prema Nugget-t silu. 

— Uvjereni ste u to? 


— Da. Jučer sam čuo razgovor između Santera i vođe. Htjeli su 
onamo, Santer radi zlata, a Kiowe da bi uhvatili Winnetoua. 


— Ali oni ne smiju ometati pogreb. 


— I neće. Čekat će dok svečanost ne prođe. Ali pretvarat će se kao 
da idu prema selu, jer misle da ih nećemo slijediti i da ćemo se vratiti 
Winnetouu. Pošli su prema jugoistoku. Usput će sakupiti još ratnika i 
krenuti prema Nugget-t silu gdje će nas napasti. 


— Lijepo bome! Ali mi ćemo se pobrinuti da sve to drukčije svrši. 

— Da. Hoćete li još uvijek za njima? 

— Ne. Odmah se moramo vratiti do Winnetoua da bismo ga 
upozorili. Slažete li se, sir? 

— Da. 

— A zarobljenika ćemo povesti? 


— Da. Svezat ćemo ga na Samovu Mary. Krenut ćemo odmah čim 
napojimo konje. 

Pola sata kasnije bili smo na putu, ali nimalo zadovoljni uspjehom 
čitavog pothvata. 

Progoneći Santera bili smo prisiljeni slijediti njegov trag i stoga 
smo morali obilaziti. Zaključio sam da sada treba poći prečacem. Tako 
smo slijedećeg dana, nešto poslije podneva, stigli do klanca koji je 
vodio do čistine gdje se dogodilo dvostruko umorstvo. 

Ostavili smo konje i zarobljenika s jednim Apačem i krenuli gore. 
Na rubu čistine stajao je jedan stražar koji nas je pozdravio pokretom 
ruke. Odmah smo vidjeli kako je marljivo tih dvadeset Apača 
pripremalo pogreb poglavice i njegove kćeri. Ugledao sam gomilu 
oborenih stabala za gradnju skele. Dovlačili su i velike količine 
kamenja. Tim radovima odmah su prišli i naši Apači i prihvatili se 
posla. Saznao sam da će pogreb biti idućeg dana. 

Sa strane su podigli jednostavnu kolibu u kojoj su ležala mrtva 
tijela. I Winnetou je bio unutra. Rekli su mu da smo se vratili i on je 
izišao. Njegov me izgled uplašio. 

Znao sam da je uvijek ozbiljan i da se rijetko kada smije. Ipak, na 
njegovu lijepom licu bijaše uvijek izraz dobrote. Kako su me često 
njegove oči prijateljski promatrale. Danas od svega toga nije bilo ni 
traga. 

Lice mu je bilo skamenjeno, a oči mračne. Hodao je sporo i teško. 
Prišao mi je, žalosno me pogledao, umorno mi stresao ruku i upitao: 

— Kada se moj brat vratio? 

— Sada. 

— Gdje je ubojica? 

— Pobjegao nam je. 

Moram priznati da sam se stidio. 

I Winnetou je oborio pogled. Rado bih bio zavirio u njegovu dušu. 
Tek nakon nekog vremena on upita: 

— Je li moj brat izgubio trag? 

— Ne. Još ga imam. On će doći ovamo. 

— Neka Old Shatterhand priča. 

Sjeo jena kamen, ja pored njega i izvijestio sam ga o svemu. Šuteći 
je slušao, a zatim upitao: 

— Moj brat ne zna točno je li ubojica pogođen mecima. 

— Ne. Ali pretpostavljam da ga nisam ranio. 

Samo je kimnuo glavom i stisnuo mi ruku. 

— Neka mi moj brat oprosti što sam ga pitao je li izgubio trag. Old 
Shatterhand je učinio sve što se moglo. Sam Hawkens će požaliti što je 
bio tako neoprezan. Nastojat ćemo ga što prije osloboditi. I Winnetou 
misli kao i njegov brat. Kiowe će doći, ali će nas zateći spremne. Sutra 
ćemo podići grobove nad Inču-čunom i Nšo-či. Hoće li moj brat biti 
prisutan? 

— Boljelo bi me kad mi Winnetou to ne bi dopustio. 


— Ne samo da ti dopuštam nego te i molim. Tvoja prisutnost 
sačuvat će možda život mnogome bijelcu. Zakon krvi zahtijeva smrt 
mnogih bijelaca, ali tvoje su oči poput sunca čija toplina otapa čvrsti 
led. Znaš koga sam izgubio. Budi mi ti i otac i sestra, Šarli. 

Oči su mu bile suzne. Stidio se toga i brzo se izgubio u kolibi gdje 
su ležali mrtvi. Danas me prvi put nazvao imenom Karl, ali ga je i 
kasnije izgovarao kao Šarli. 

Sada bih zapravo morao pripovijedati o pogrebu koji je obavljen 
na svečani indijanski način. Znam da bi to bilo potrebno, ali kad se 
sjetim tih tužnih trenutaka, još i danas osjećam duboku bol kao da se 
sve to zbilo jučer. Stoga vas molim, dopustite mi da izostavim taj 
opis.Inču-čunin je leš bio vezan na njegovog konja, na njih su nabacali 
zemlju sve dok se životinja više nije mogla micati i tada su konju pucali 
u glavu. Zemljom su prekrili jahača i preko svega naslagali nekoliko 
slojeva kamenja. 

Pokojniku su dali i medicinu i oružje, osim srebrne puške koju je 
naslijedio Winnetou. 

Na moju molbu Nšo-čije dobila drukčiji grob. Nisam želio da bude 
zasuta zemljom. Uspravili smo je i u sjedećem položaju prislonili o 
jedno stablo i naslagali oko nje šuplju piramidu od kamenja tako daje 
iz nje virio vrh stabla. 


Kasnije sam jednom s Winnetouom bio na Nugget-t silu da bismo 
posjetili grobove. Bijahu neoštećeni. 

21. NA NUGGET TSILU 


a vrijeme pogreba smio je Winnetou pokazati svoju veliku bol za 

ocem i sestrom. Kasnije je tugu morao čvrsto kriti u sebi. Tako 

su nalagali indijanski običaji, a i potreba da svu svoju pažnju 
posveti očekivanom dolasku Kiowa. Sada više nije bio potišten sin i 
brat već vođa svojih ratnika s kojima je htio odbiti napad neprijatelja 
i uhvatiti ubojicu Santera. Činilo se da je već smislio plan, jer je odmah 
poslije pogreba zapovjedio Apačima da dovedu konje iz doline. 

— Zašto je to moj brat zapovjedio? — upitao sam ga. — Teren je 
teško prohodan i bit će veoma teško dovesti gore životinje. 

— Znam — rekao je — ali to ipak moram učiniti jer time želim 
nadmudriti Kiowe. Oni su se zauzeli za ubojicu i svi će morati 
umrijeti... svi. 

Lice mu je dobilo prijeteći i odlučan izraz. Ako izvede svoj naum, 
Kiowe će biti izgubljeni. Oni su bili naši neprijatelji, ali nisu skrivili 
smrt Inču-čune i njegove kćeri. Jesam li smio zamoliti Winnetoua da 
izmijeni odluku? Čas je bio pogodan jer smo stajali sami na čistini. 
Apači su otišli, a Stone i Parker pošli su s njima. Počeo sam govoriti i 
na moje iznenađenje očekivana reakcija nije nastupila. Pogledao me 
mračno, ali je mirno odgovorio: 

— To sam mogao i očekivati od svog brata. On ne smatra slabošću 
izbjegavanje neprijatelja. 

— Nisam tako mislio i nema ni govora o tome da bismo pred njima 
morali pobjeći. Razmišljao sam o tome kako bismo ih uhvatili. Ali oni 
nisu krivi za to što se ovdje dogodilo i ne bi bilo pravedno da ih 
kaznimo. 


— Oni su se zauzeli za ubojicu i dolaze ovamo u namjeri da nas 
napadnu. Zar to nije dovoljan razlog? 

— Nije, barem ne za mene. Žao mi je što čujem da će i moj brat 
Winnetou ponoviti zabludu koja je uzrokom propasti svih crvenih 
plemena. 

— O kakvoj zabludi Old Shatterhand govori? 


— Indijanci se među sobom uništavaju umjesto da se zajednički 
bore protiv neprijatelja svoje rase. Dopusti mi da budem iskren. Tko 
je lukaviji ili pametniji, crveni čovjek ili bijelac? 

— Bijelac. Kažem to jer je istina. Bijelci imaju više znanja i 
spretnosti nego mi. Nadmoćni su gotovo u svemu. 

— Točno. Ali ti nisi bilo kakav Indijanac. Veliki duh ti je dao darove 
koji su rijetki i među bijelcima i stoga bih želio da misliš drukčije nego 
ostali Crvenokošci. Tvoj je razum oštar i ti si mnogo dalekovidniji od 
drugih ratnika. Koliko je puta među vama bila iskopana ratna sjekira. 
Moraš uvidjeti da je to ravno samoubojstvu. Inču-čuna i Nšo-či ubili su 
bijeli ljudi. Jedan od bijelaca prebjegao je Kiowama i nagovorio ih da 
vas napadnu. To je razlog da ih sačekamo i da se branimo, ali ne i da 
ih poubijamo kao divlje pse. Oni su sinovi tvoje rase, sjeti se toga. 

Mirno me slušao. Zatim mi pruži ruku i reče: 

— Moj brat Šarli je iskren prijatelj svih Crvenokožaca i ima pravo 
kad govori o samoubojstvu. Učinit ću što on želi. Uhvatit ću Kiowe, ali 
ću ih pustiti i zadržati samo ubojicu. 

— Uhvatiti? To će biti teško jer su brojno nadmoćniji. No možda 
imaš na umu istu misao kao i ja? 

— Koju? 

— Da Kiowe namamimo na mjesto gdje se neće moći braniti. 

— Da. Takav je moj plan. 

—Imoj. Ti poznaješ ovaj kraj. Htio sam te pitati ima li ovdje takvo 
mjesto. 


— Ima jedno i nije daleko odavde. Naime, to je uski klanac nalik na 
kanjon. Tamo želim namamiti neprijatelja. 

— Vjeruješ li da će ti to uspjeti? 

— Da. Kad budu u tom kanjonu strmih, neprohodnih stijena, 
napast ćemo ih sprijeda i straga. Morat će se predati ako ne žele da ih 
ubijemo. Darovat ću im život i bit ću zadovoljan što sam uhvatio 
Santera. 

— Hvala ti! Moj brat Winnetou ima otvoreno srce za dobru riječ. 
Možda će i drugom prilikom suditi tako blago. 

— O čemu to moj brat Šarli govori? 

— Htio si se zakleti na osvetu svim bijelcima, a ja sam te molio da 
pričekaš dok tvoji ne budu pokopani. Smijem li saznati što si odlučio? 

Pogledao me i pokazao na kolibu u kojoj su prije ležali leševi. 


— Prošlu noć proveo sam tamo pored mrtvih boreći se sam sa 
sobom. Željan osvete htio sam sazvati ratnike svih crvenih plemena i 
s njima krenuti protiv bijelaca. Vjerojatno bi nas pobijedili. Ali u bici 
sa samim sobom ja sam iznio pobjedu. 


— Napustio si tu zamisao? 


— Da. Razgovarao sam sa troje ljudi koje volim. Dvoje je mrtvo, a 
jedan je živ. Savjetovali su mi da napustim taj plan i odlučio sam ih 
poslušati. 


Upitno sam ga pogledao i on nastavi: 


— Moj brat Šarli želi znati o kome govorim? Mislim na Kleki-petru, 
Nšo-či i tebe. S vama sam a mislima razgovarao i dobio trostruki 
odgovor. 

— Da, kad bi živjeli, sigurno bi ti rekli isto što i ja. Plan koji si 
zamislio, velik je i ti bi bio sposoban da ga izvedeš, ali... 

— Neka moj brat o meni misli i govori skromnije. Kad bi jednom 
crvenom poglavici uspjelo ujediniti ratnike svih plemena, on to ipak 
ne bi mogao učiniti tako brzo kao što je potrebno, već bi bio potreban 
čitav ljudski život da se do tog cilja dođe. Samo jedan čovjek, kako god 
bio veliki slavan, ne bi mogao riješiti tu zadaću, a poslije njegove smrti 
možda ne bi bilo nasljednika da nastave njegovo djelo. 

— Raduje me što je moj brat Winnetou došao do tog uvjerenja. 
Imaš pravo. Jedan nije dovoljan, a nasljednika nije lako naći. Čak bi i 
tada borba crvenih protiv bijelaca svršila nesretno. 


— Winnetou to zna. To bi samo ubrzalo našu propast. Kad bismo i 
pobijedili u svim borbama, bijelaca ima tako mnogo i uvijek bi stizali 
novi, a nama bi bilo nemoguće da nadoknadimo gubitke. Pobjede bi 
nas iscrpile kao i porazi. O tome sam razmišljao dok sam sjedio pored 
mrtvih i odlučio sam da se odreknem tog plana. Htio sam se zadovoljiti 
time da uhvatim ubojicu i da se osvetim onima koji su mu pomogli. Ali 
sada me moj brat Šarli i od toga odgovorio. Moja će osveta pogoditi 
samo Santera. Kiowe ćemo pustiti. 


313 


— Ponosan sam na prijateljstvo koje nas veže. Nikada ti to neću 
zaboraviti. Obojica smo uvjereni da će Kiowe doći. Radi se samo o 
tome da saznamo čas njihova dolaska. 

— Doći će danas — rekao je Winnetou sigurno. 

— Kako znaš? 

— Zaključio sam po onome što si mi pričao. Kiowe su naizgled pošli 
u svoje selo da bi vas namamili, a zatim su krenuli ovamo. Išli su 
zaobilaznim putem, inače bi stigli još jučer. Zadržalo ih je još ponešto. 

— Što? 

— Sam Hawkens. Neće ga dovesti ovamo već su ga otpremili 
svojima. Možda je trebalo poslati i glasnika da najavi vaš dolazak. 

— Misliš radi toga da bi nam ratnici iz sela krenuli u susret? 

— Da. Neprijatelj s kojim ste imali posla na isušenoj rijeci nije imao 
dovoljno vremena da obračuna s vama. Oni su sigurno u selo poslali 
glasnike da bi vam pošli u susret. Ti su glasnici poveli i Sama 
Hawkensa. Poslije toga su Kiowe krenuli ovamo, ali vi to niste smjeli 
otkriti. Zbog toga su morali naći mjesto gdje ne ostaju tragovi. Takvih 
mjesta nema mnogo i obično su dalje od puta. Kiowe, dakle, nisu mogli 
stići jučer. Još uvijek ih nema, ali danas će sigurno stići. 

— Kako znaš da nisu već ovdje? 

Pokazao je u smjeru brda. Iz šume kojom je brdo prekriveno, 
stršilo je stablo. Bila je to najviša točka Nugget-t sila i sa stabla se 
mogla motriti cijela prerija. 

— Winnetou je gore poslao ratnika koji će opaziti dolazak Kiowa, 
jer ima sokolovo oko. Čim ih ugleda, smjesta će sići da mi to javi. 

— To je dobro. Ti si uvjeren da će danas doći? 

— Da, duže ne smiju oklijevati ako nas žele ovdje zateći. 

— Kiowe i nisu namjeravali doći sve do Nugget-t sila, već su htjeli 
postaviti zasjedu u blizini i napasti vas na povratku kući. 

— Možda bi im to i uspjelo da ti nisi prisluškivao. No ja ću ih navesti 
da dođu ovamo. Put kući vodio bi me prema jugu i oni bi u tom kraju 
morali podići logor. Sada ću postupiti kao da krećem prema sjeveru i 
namamit ću ih za sobom. 

— Hoćeli te slijediti? 

— Svakako. Moraju poslati uhodu da bi saznali jesmo li još ovdje. 
Dopustit ćemo mu da se vrati. Stoga sam i zapovjedio da se konji 
dovedu gore. Ima preko trideset životinja. Uhoda mora opaziti njihove 
tragove i poći će za njima. Mi ćemo otići u klanac koji je klopka. On 
neće za nama tako daleko. Pretražit će dio našeg traga da bi se uvjerio 
jesmo li doista otišli i brzo će se vratiti svojima da bi im javio kako 
nismo pošli prema jugu nego prema sjeveru. Slaže li se sa mnom moj 
brat? 

— Da. Kiowe će biti prisiljeni da odustanu od svog plana i gotovo 
je sigurno da će krenuti za nama. 

— Uvjeren sam u to. Santer još danas mora biti u mojim rukama. 

— Što ćeš učiniti s njim? 

— Molim mog brata da me o tome ne pita. Umrijet će. Je li to 
dovoljno? 

— Gdje? Ovdje? Ili ćeš ga otpremiti u pueblo? 

— To još ne znam. Nadam se da nije kukavica kao Rattler koji je 
morao umrijeti brzom smrću kukavnog psa. Napustit ćemo ovo 
mjesto, a kasnije ga s našim zarobljenikom ponovo posjetiti. 

Ratnici su doveli konje. I mog Hatatitlu i Samovu Mary. Nismo 
mogli jahati jer je teren bio teško prohodan i svatko je svog konja 
vodio za uzde. 

Winnetou je išao prvi. Vodio nas je prema sjeveru u šumu koja se 
prilično strmo spuštala, sve do jedne livade. Tamo smo uzjahali i pošli 
prema brdu koje je stajalo pred nama kao visok, okomiti stjenovit zid. 
Bio je presječen uskim klancem. Winnetou pokaže onamo i reče: 

— To je klopka o kojoj sam govorio. Jahat ćemo kroz klanac. 

Izraz klopka dobro je pristajao tijesnom klancu kroz koji smo sada 
prolazili. Stijene su se uzdizale gotovo okomito prema nebu i nije bilo 
prohodnog mjesta. Budu li Kiowe neoprezni i uđu ovamo, a mi 
zaposjednemo oba ulaza u klanac, svaka bi obrana bila ludost. 

Put nije bio ravan i skretao je čas u lijevo, čas u desno i poslije 
četvrt sata stigli smo do izlaza. Tamo smo stali i sjahali. Čim smo to 
učinili, ugledali smo Apača koji je s vrha stabla motrio na Kiowe. 

— Stigli su — javio je. — Htio sam ih izbrojiti, ali su bili predaleko. 

— Jesu li krenuli prema dolini? — zanimao se Winnetou. 

— Ne. Zaustavili su se u preriji gdje su među grmljem podigli logor. 
Odvojio se samo jedan ratnik. Vidio sam ga kako se pješke šulja prema 
dolini. 

— To je uhoda. Imamo još toliko vremena da otvorimo i zatvorimo 
klopku. Neka moj brat Šarli povede sa sobom Stonea, Parkera i 
dvanaest mojih ratnika i pođe lijevo oko brda. Čim ugleda visoku 
brezu, neka uđe u šumu koja se lagano uspinje i spušta s druge strane. 
Kad moj brat stigne prijeko, naći će se u produženju doline iz koje smo 
došli do Nugget-t sila. Pođe li niz tu dolinu, stići će do mjesta gdje smo 
bili ostavili konje. Ostali dio puta poznaje. Ali on ne smije proći 
dolinom već se mora skrivati u šumi. Dakle, Old Shatterhand će biti 
prijeko u šumi gdje je ulaz u naš klanac. On će opaziti neprijateljskog 
uhodu ali ga neće dirati. Zatim će vidjeti kako dolazi neprijatelj i pustit 
će ga da uđe u klanac. 

— Dakle, to je tvoj plan — nastavio sam. — Ti ćeš ostati ovdje da 
bi zatvorio izlaz iz klopke, a ja ću se zaobilaznim putem, koji si mi sada 
opisao, vratiti do podnožja Nugget-t sila, da bih tamo dočekao 
neprijatelja i potajno ga slijedio kad uđe u klopku. 


— Da, to mislim. Ne budu li primijetili mog brata Šarlija, to će nam 
i uspjeti. 

— Bit ću oprezan. Imaš li mi reći još nešto? 

— Ne. Sve ostalo prepuštam tebi. 

— Tko će pregovarati s Kiowama kad ih budemo opkolili? 

— Winnetou. Old Shatterhand treba jedino paziti da oni ne prođu 
kroz klanac kad opaze moje ratnike. Sada požurite! Skoro će večer a 
Kiowe će nas slijediti još danas prije nego što padne mrak. 

Sunce je gotovo zapalo i za sat vremena past će mrak. Pošao sam 
pješice s Apačima i bijelim prijateljima. Poslije četvrt sata ugledali smo 
brezu i skrenuli u šumu. Stigli smo do doline i do mjesta gdje su pasli 
naši konji. Tu se otvarao klanac koji je vodio do čistine i grobova. 

Sjeli smo ispod drveće i odatle smo mogli vidjeti dolazak Kiowa, 
ako uopće dođu, a oni nas nisu mogli opaziti. 

Apači su šutjeli, a Stone i Parker su tiho razgovarali. Bili su 
uvjereni da će Kiowe i Santer pasti u naše ruke. Ja nisam bio tako 

siguran u uspjeh. Mrak će za dvadeset minuta, a Kiowa nije bilo. 
Pretpostavio sam da će odluka pasti tek ujutro, pogotovo što nismo 
vidjeli ni uhodu koga je neprijatelj poslao u dolinu. Pod stablima je već 
bilo tamno. 


Stoneovo i Parkerovo šaputanje prestade. Vjetar je tiho prolazio 
kroz krošnje koje su tiho šumjele. Tada mi se učinilo da iza mene, na 
mekom šumskom tlu, nešto šuška. Osluhnuo sam. Da, nešto se micalo. 
Životinja nam se ne bi toliko približila. Zmija? Ne, nije zmija. Brzo sam 
se okrenuo i legao na zemlju. Učinio sam to u pravi čas, jer sam sada 
opazio nešto tamno kako se kreće među drvećem. Ustao sam i krenuo 
u tome pravcu. Ispružio sam ruku i uhvatio komad tkanine. 

— Dalje! — vikne uplašeni ljudski glas i tkanina se iščupa iz ruke. 
Sjena je nestala. Stao sam i osluškivao. I moji se drugovi primijetili 
moje brze kretnje i čuli uzvik. Ustali su i upitali me što je. 

— Tiho! — rekao sam i ponovo osluhnuo, ali ništa se nije čulo. 
Uhodio nas je neki bijelac. Vjerojatno je to bio Santer, jer osim njega 
nije bilo bijelaca među Kiowama. Trebalo je za njim iako je bila tama. 

— Sjedite i čekajte dok se ne vratim! — zapovjedio sam drugovima 
i otrčao. 

Bilo mi je jasno kojim smjerom treba krenuti: prema preriji, gdje 
su Kiowe. Onaj čovjek sigurno žuri prema njima. Treba usporiti njegov 
bijeg, dakle, treba ga uplašiti. Viknuo sam: 

— Stani ili pucam! 

Nekoliko sekundi kasnije opalio sam dva puta iz revolvera. Nije to 
bila pogreška jer su već znali za našu prisutnost. Sada sam 
pretpostavio da će se bjegunac sakriti u šumi gdje bi njegov bijeg bio 
usporen jer je tamo bilo tamno. Da bih ga prestigao, trčao sam rubom 
šume. Htio sam stići do doline i tamo se sakriti. Čovjek mora proći 
pored mene i ja ću ga uhvatiti. 

Taj je plan bio dobar, ali nije uspio jer upravo kad sam htio obići 
neko grmlje ugledao sam pred sobom ljude i konje. U posljednji čas 
sakrio sam se među drveće. 

Kiowe su ovdje iza grmlja podigli logor. Nije bilo teško pogoditi 
zašto. 

Najprije su se zaustavili vani u preriji i poslali uhodu. Njegova 

zadaća nije bila teška. Santer, koji je poznavao taj kraj krenuo je prije 
Indijanaca da bi pogledao gdje je Winnetou. Kad su stigli ovamo, još se 
nije bio vratio pa su poslali još jednog ratnika koji je slijedio Santerov 
trag. Uhoda je, dakle, pošao u dolinu i kad nije pronašao neprijatelja, 
vratio se da o tome izvijesti. Kako je dolina bolje mjesto za noćenje 
nego otvorena prerija, odlučili su Indijanci da se pomaknu naprijed. 
Santer ih također nije mogao mimoići i morao ih je ugledati čim ovuda 
prođe. 

Bilo je sigurno da ih danas nećemo moći zarobiti, možda ni sutra, 
bude li Santer toliko pametan i pogodi naš plan. 


Što da učinim? Da se vratim na stražarsko mjesto i tamo čekam 
hoće li Kiowe sutra ujutro ipak stići u klanac? Ili da potražim 
Winnetoua da bismo smislili novi plan? Postojalo je još i nešto treće, 
no to je bilo opasno: ostati ovdje. Za nas bi bilo važno da saznamo što 
će Kiowe odlučiti kad ih Santer obavijesti o svom otkriću. Kad bih bar 
mogao prisluškivati! To je bilo vrlo opasno. Santer sigurno zna da ga 
slijedim i mogao bi me iznenaditi. Ipak sam odlučio da pokušam. 
Crvenokošci nisu palili vatre. Taje okolnost i meni pomogla. 


Ispod krošanja ležali su visoki blokovi kamenja obrasli travom i 
paprati. Možda bih se mogao sakriti iza takvog kamena? 


Većina je Indijanaca bila zauzeta vezanjem konja, da se ne bi 
udaljili i tako otkrili logor. Ostali su sjedili ili ležali na rubu šume. S 
jednog mjesta začuo sam poluglasnu zapovijed. Tamo je, dakle, vođa i 
trebao sam se odšuljati onamo. 


Otišao sam u tom smjeru. Nije trebalo tražiti zaklon, jer je bilo 
veoma tamno, i sretno sam stigao do cilja. Tamo su ležala dva kamena 
bloka. Tu sigurno nitko neće tražiti uhodu. S nižeg bloka popeo sam se 
na viši i gore se ispružio. Ležao sam prilično sigurno na visini od preko 
dva metra, jer nije bilo vjerojatno da će se neki Crvenokožac ovamo 
popeti. 

Sada su sjeli ili legli i oni Indijanci koji su dosad bili zauzeti 
konjima. Čuo sam vođu, ali ga nisam razumio jer nisam poznavao jezik 
Kiowa. 


Nekoliko Crvenokožaca se udaljilo. Sigurno su to bili stražari. 
Opazio sam da su stražarili samo sa strane doline, a ne ispred šume, 
što je značilo da ću se kasnije moči neopaženo udaljiti. 

Indijanci su tiho razgovarali, ali ipak sam mogao čuti svaku riječ. 
Na žalost, nisam ih razumio. Kako bi bilo dobro da sam mogao saznati 
o čemu govore. Zbog toga sam kasnije uvijek nastojao da naučim jezik 
ljudi s kojima dolazim u dodir. Winnetou je znao šesnaest indijanskih 
narječja, pa mi je i u tome bio izvanredan učitelj. 

Ležao sam na kamenu otprilike deset minuta kad se začuo glas 
stražara. Slijedio je odgovor koji sam i priželjkivao: 

— Ja sam, Santer. Dakle, ušli ste u dolinu? 


— Da. Neka moj bijeli brat pođe dalje. Odmah će ugledati crvene 
ratnike. 


Te sam riječi razumio jer je i Santer govorio mješavinom 
engleskog i indijanskog jezika koju sam i ja poznavao. Vođa ga pozove 
k sebi i reče: 

— Moj bijeli bratje ostao duže nego što smo se dogovorili. Mora da 
je za to imao važne razloge. 

— Važnije nego što slutite. Otkad ste ovdje? 

— Manje od pola sata. 

— Trebalo je da ostanete u preriji! Ovdje nije sigurno. 


— Ovdje je bolje mjesto za logor, a osim toga vjerovali smo da tu 
nema nikakve opasnosti. Ti bi se inače vratio da nas upozoriš. 


— Zato sam i ostao tako dugo jer smo u velikoj opasnostiijer mi je 
bilo potrebno mnogo vremena da sve izvidim. Sada znam da je Old 
Shatterhand ovdje. 


— To sam i pretpostavio. Je li ga moj brat vidio? 
— Da. 


— Uhvatit ćemo ga i dovesti našem poglavici kome je razmrskao 
noge. Sigurna mu je smrt na mučeničkom stupu. Gdje se nalazi? 


Kiowe, dakle, nisu imali namjere da nas odvuku u svoje selo jer su 
pretpostavili da ćemo se vratiti Winnetouu. 


— Nije sigurno da ćete ga moći uhvatiti. Neprijatelj zna da 
dolazimo. Možda znaju i to da ste ovdje, jer su sigurno poslali uhode. 


— Uf! Oni znaju? — upita Kiowa začuđeno. — Onda ih ne možemo 
iznenaditi. 


— Ne — potvrdi Santer. 

— Dakle, doći će do borbe i krvoprolića, jer Winnetou i Old 
Shatterhand vrijede za dvadeset ratnika. 


— Nadam se da će sve proći bez bitke i velikog prolijevanja krvi. 
Znam kako ćemo ih uhvatiti. 


— Ako znaš, reci! 

— Trebamo lukavo iskoristiti klopku koju su nam spremili. 
— Postavili su nam klopku? 

— Htjeli su nas namamiti u tijesan klanac i tamo nas zarobiti. 
— Uf! Je li moj bijeli brat Santer u to siguran? 

— Da. 

—Znaliikojije to klanac? 

— Bio sam tamo. 

— Pričaj mi što si sve saznao. 


— Mnogo sam riskirao. Da su me opazili, umro bih strašnom 
mučeničkom smrću i sretan sam stoje sve tako dobro ispalo. Uspjeh 
zahvaljujem tome što sam već jednom prošao put do Nugget-t sila i što 
poznajem kraj gdje se nalaze grobovi. 

— Grobovi? Winnetou je, dakle, kao što smo i pretpostavljali, svoje 
mrtve ovdje pokopao? 

— Da, i to je za mene bila velika sreća jer su Apači bili zauzeti 
pogrebom. Pretpostavio sam da se nalaze gore na čistini i šuljao sam 
se kroz šumu. Tamo gdje ona desno skreće u klanac, ostavili su svoje 
konje. Nije bilo lako popeti se gore i proći klancem, ali mi je to uspjelo. 
Gore sam trebao biti dvostruko oprezniji i lukaviji. Smatrao sam da će 
biti nemoguće neopaženo doći do čistine, ali Apači su bili tako 
zaokupljeni pogrebom da sam dopro do jedne stijene na rubu čistine. 
Otamo sam sve mogao promatrati. 

— Moj bijeli brat bio je veoma smion. 


— Da. Slušajte dalje! Kad su zatvorili grobove, Winnetou je poslao 
svoje ljude da dovedu konje. 


— Gore? Mora da je postojao poseban razlog. 

— Svakako. Vjerovali su da ćemo, kad budemo opazili da nema 
njihovih konja, poći njihovim tragom koji vodi u klopku. 

— Zašto u to vjeruješ? 

— Znam jer sam to čuo. 

— Od koga? 

— Od Winnetoua. Kad su njegovi ljudi otišli po konje, on je ostao 
sam s Old Shatterhandom. Stajali su u blizini mog skrovišta i čuo sam 
o čemu su razgovarali. 

— Uf! Dogodilo se veliko čudo! Prisluškivao si Winnetoua, a da on 
to nije otkrio. To je moguće samo zbog toga što njegove misli nisu bile 
kod nas nego kod njegova oca i sestre. 

— Oh, mislio je on i na nas! Poslao je uhodu na najviše brdo i taj je 
sa stabla imao najaviti naš dolazak. 

— Je li nas opazio? 

— Moramo i na to računati. Dakle, vidiš kako je bilo dobro što sam 
sam krenuo naprijed. Uhoda me nije opazio. 

— Da, postupio si veoma mudro. Pričaj dalje! 

— Kad su Apači doveli konje, više nisu čekali. Napustili su čistinu 
da bi sišli u dolinu. Iza doline nalazi se dug i uzak klanac omeđen 
strmim stijenama. Onamo su nas htjeli namamiti. 

— Winnetou je namjeravao zatvoriti izlaz i ulaz? 

— Da. 

— Znači da su se podijelili. Jedan je odred jahao kroz klanac, a drugi 
je ostao skriven da bi nas slijedio kad uđemo. Winnetouov plan nije 
osobito pametan. On se nije sjetio da ćemo po tragovima sve pogoditi. 

— Oh, tisu momci lukaviji nego što misliš. Ni drugi odred nije ostao 
nego je također krenuo kroz klanac. 

— Uf! A kako će nas onda zatvoriti? 

—1lja sam se to pitao. Postojao je samo jedan odgovor, naime, da 
se taj odred vrati drugim putem. 

— Jesi li otkrio taj put? 

— Da — kimne Santer. — Najprije sam ušao u klanac, iako je to bilo 
opasno. Nisam smio otići predaleko da ne bih nabasao na neprijatelja. 
Dakle, brzo sam se vratio i još sam bio u klancu kad sam začuo žurne 
korake. Srećom bilo je tamo visokog kamenja iza kojeg sam se sakrio. 
Prošao je jedan Apač, ali me nije vidio. 

— Jeli to bio uhoda s brda? 


Bel 


— Vjerojatno. 
— Znači, on nasje vidio i htio je o tome izvijestiti Winnetoua. Dobro 
je što si se na vrijeme sakrio. Što je bilo dalje? 


— Razmišljao sam. Ako nas neprijatelj želi napasti s leđa, treba naći 
prikladno mjesto pored koga ćemo i mi proći. Koje je to mjesto? U 
svakom slučaju ova dolina u kojoj se nalazimo, i to njen stražnji dio 
gdje se desno uzdiže klanac. Sakriju li se Apači tamo među drveće, 
morat će nas opaziti, slijediti i za nama zatvoriti klopku. Stoga sam se 
odšuljao onamo. 

— I jesi li ih našao? 

— Ne odmah, jer sam onamo stigao prije njih. Ali nisam dugo čekao 
i oni su stigli. 

— Tko? Jesi li ih vidio i izbrojio? 

— Old Shatterhand s dvojicom bijelaca i desetak Apača. 


— Dakle, Winnetou zapovijeda drugim odredom koji je zaposjeo 
izlaz klanca — zaključi Kiowa. 


— Tako je. Ti momci su podigli logor. Danas sam bio veoma smion 
i sve je sretno prošlo. Stoga sam odlučio da im se približim ne bih li 
čuo što govore. 

— O čemu su razgovarali? 

— Ni o čemu! Bijelci su šaputali. Kad sam se dovoljno približio, 
zašutjeli su. I Apači su šutjeli, i Old Shatterhand. Ležao sam tik iza 
njega tako da sam ga mogao dirnuti rukom. Kako bi se samo ljutio da 
je to znao. 

Santer je imao pravo. I te kako sam se ljutio. Ležao je iza mene, čak 
sam ga uhvatio za kaput pa ipak mi je pobjegao. Da mi ga je uspjelo 
uhvatiti, sada to znam, događaji bi krenuli sasvim drugim tokom. 
Možda bi i moj život krenuo drugim tokom, ali čovjekova sudbina 
često ovisi o jednoj stvari. 

Donekle me umirila činjenica što sam ovdje i što ih slušam, dok 
Santer od nas nije ništa saznao. 

— Tako si blizu bio tom psu? — vikne Kiowa začuđeno. — Govori 
brzo. Je li Old Shatterhand još uvijek tamo gdje je i bio? 

— Nadam se. 

— Nadaš se? Zar je moguće da je otišao? Mislio sam da nas čeka. 
— Htio je, ali može biti da je odustao. 

— Zbog čega? 

— On zna da ga je netko promatrao. 

— Uf! Kako je to mogao saznati? 


— Kriva je tome mala rupa na zemlji — objasni Santer. — Htio sam 
se odšuljati i okrenuo sam se, ali sam desnom rukom upao u udubinu 
ito je prouzrokovalo šum koji je Old Shatterhand čuo. Brzo se okrenuo 
i mora da me vidio, jer kad sam skočio i pojurio, on je potrčao za 
mnom. Gotovo da me uhvatio, jer me zgrabio za kaput. Ali ja sam se 
iščupao i skočio u stranu. Viknuo je neka stanem, no ja nisam poslušao. 
Još sam dublje ušao u šumu gdje je bila tama, sjeo i pričekao da 
opasnost prođe. 

— A što su učinili njegovi ljudi? 

— Htjeli su krenuti za mnom, ali on im je zapovjedio da ga 
pričekaju. Neko sam vrijeme mogao čuti njegove korake i zatim je sve 
utihlo. 


— Možda je došao čak ovamo i negdje se sakrio da nas promatra? 


— Nemoguće! —reče Santer. — Nije mogao vidjeti kamo idem. 
Sigurno se vratio. Poslije nekog vremena i ja sam otišao do čistine gdje 
sam mogao brže trčati. Tamo me zaustavio tvoj stražar i tako sam 
saznao da se nalazite ovdje. 

Vođa Crvenokožaca je saznao što ga je zanimalo i činilo se da o 
tome razmišlja. Nakon nekog vremena razgovor ponovo počne. 

— Da nam je uspjelo iznenaditi Apače, pali bi živi ili mrtvi u naše 
ruke. Ovako oni nas očekuju. Old Shatterhand te je opazio, dakle zna 
daje njegov plan otkriven i bit će veoma oprezan. Bit će najbolje da 
napustimo ovaj kraj. 

— Da ga napustimo? — vikne Santer. — Što ti pada na pamet! Zar 
se plašiš šačice Apača? 

— Valjda me ne želiš uvrijediti? Ja se ničega ne plašim. Ali ako 
mogu zarobiti neprijatelja bez prolijevanja krvi, onda biram to 
rješenje. Tako postupa svaki mudar ratnik. 


— Vjeruješ li da ćemo uhvatiti bijelce i Apače ako se povučemo? 

— Da. Oni će nas slijediti. 
— Nije to sigurno. 


— Sigurno je. Winnetou se želi tebi osvetiti, a on zna da si snama. 
Neće ni načas napustiti naš trag. Mi ćemo odmah krenuti prema 
našem selu kamo sam poslao i zarobljenog Sama Hawkensa. 


— Sada odmah? To ne dopuštam. Što će reći vaš poglavica ako 
sazna da si odustao od tako velike prednosti koju sad imaš, a da na to 
nisi bio prisiljen? Pomisli na to. 

Te su riječi na Indijanca ostavile dojam i Santer nastavi: 


— Da. Ovdje smo u prednosti koju tvojim novim planom ne 
možemo postići. Potrebno će biti samo to da iskoristimo klopku koju 
su nam postavili i stradat će Apači umjesto nas. 

— Uf! Kako da to učinimo? 


— Napast ćemo oba odreda i to pojedinačno, tako da nas neće moći 
opkoliti. 

— Onda najprije moramo napasti Old Shatterhandov odred. Misliš 
li na to? 

— Da. Poznajem mjesto gdje se oni nalaze i odvest ću vas onamo. 
Oči Kiowa navikle su na tamu, a njihovi su pokreti kao pokreti zmije 
koju nitko ne čuje. Opkolit ćemo bijelce i Apače i napasti ih. Nitko nam 
neće umaći. Poubijat ćemo ih prije nego što se budu mogli braniti, a 
tada ćemo krenuti na Winnetoua. 


— Uf, uf, uf! — kliknuli su Indijanci kojima se Santerov prijedlog 
dopao. Njihov vođa nije bio tako brz i poslije kraćeg razmišljanja reče: 


— Budemo li oprezni, plan bi mogao uspjeti. A kad ćemo napasti 
Winnetoua? Također noću? 


— Ne, tek ujutro — izjavi Santer. — On mi je toliko važan da ga 
moram vidjeti za vrijeme napada. Noću to ne bih mogao. Postupit 
ćemo kao i Apači, podijelit ćemo se. Jednu skupinu odvest ću još noćas 
u klanac. Ostat će tamo sve dok ne svane i prodrijeti sve do izlaza gdje 
će ih napasti Winnetou, jer će Apači pomisliti da se iza nas nalazi Old 
Shatterhand sa svojim ljudima. Drugi odred poći će sa mnom u zoru 
onim putem kojim se Old Shatterhand vratio u dolinu. Uvjeren sam da 
vodi kroz šumu, zatim oko podnožja brda, sve do izlaza iz klanca gdje 
se nalazi Winnetou. Apač će pažljivo motriti dubinu klanca i naš prvi 

odred pa neće opaziti dolazak drugoga. Bit će opkoljen, a kako nema 
više od petnaest ratnika, morat će se predati. To je moj plan. 


— Ako se provede kako ga je moj brat zamislio, onda je dobar — 
kimne Crvenokožac. 

— Znači, ti se slažeš? 

— Da. Želim Winnetoua uhvatili živa i dovesti ga poglavici, a na 
osnovi tvog plana mogli bismo to već sada postići. 

— Onda ne treba oklijevati. 

— Bit će teško opkoliti Old Shatterhanda u šumi, a da on to ne 
opazi. Izabrat ću ratnike koji su najspretniji u šuljanju. 

Indijanac je stao izvikivati imena i bio je krajnji čas da se vratim i 
upozorim svoje ljude. Skliznuo sam s visokog kamena na niži, i otamo 
na zemlju i otpuzao. Kad sam izišao iz šume, potrčao sam dolinom sve 
dok nisam stigao do drugova koji su me nestrpljivo očekivali. 

— Tko ide? — upita Dick Stone kad je čuo moje korake. — Jeste li 
to vi, sir? 

— Da — potvrdio sam. 


— Gdje ste bili tako dugo? Zar ne da je ovdje bio uhoda? Kiowa, koji 
je ovamo slučajno naletio? 


— Ne, bio je to Santer. 


— Sto mu gromova, Santer? Taj nam ubojica leti u ruke, a mi ga 
nismo sposobni uhvatiti. Zar je to moguće? 


— Dogodile su se mnoge nemoguće stvari. Sada nemam vremena 
da vam sve ispričam. Moramo brzo odatle. 


— Da odemo? Zašto? 
— Dolaze Kiowe da nas napadnu. 
— Govorite li to ozbiljno, sir? — umiješa se Will Parker. 


— Da. Prisluškivao sam što govore. Žele nas odmah napasti, a sutra 
ujutro Winnetoua. Poznat im je naš plan i moramo smjesta otići. 


— Kamo? 

— K Winnetouu. 

— Kroz mračnu šumu? Bit će modrica! 
— Otvorite oči. Pođimo sada! 

Razumije se da je hodanje noću kroz šumu opasno za ljepotu lica. 
Trebalo se osloniti na opip. Dvojica su išli naprijed ispruženih ruku, a 
ostali su ih slijedili. To je tumaranje trajalo gotovo cijeli sat. Kad smo 
se našli na čistini, mogli smo brže hodati. Zaobišli smo brdo i krenuli 
prema klancu gdje je na izlazu čekao Winnetou. 

Apači su postavili stražara koji nas je glasno zaustavio. Odgovorio 
sam jednako glasno. Prepoznali su moj glas i skočili. 

— Moj brat Old Shatterhand? — upita Winnetou iznenađeno. — 
Mora da se nešto važno dogodilo. Uzalud smo čekali Kiowe. 

— Stići će tek sutra ujutro, ali ne klancem već također s ove strane 
da bi vas uništili. 

— Uf! Najprije bi trebalo da tebe savladaju, a osim toga morali bi 
poznavati naš plan. 

— Znaju što namjeravamo. Santer je bio gore kraj grobova i čuo je 
sve što si mi rekao. 

Nisam mogao vidjeti Winnetouovo lice. Nije mi odgovorio. Bio je 
začuđen. Zatim je sjeo i pozvao me da sjednem do njega. 


— Kad to znaš — rekao je — mora da si iti prisluškivao. 

— Da. 

— Onda je naš plan propao. Pričaj mi što se dogodilo. 

Poslušao sam ga. Apači su se okupili oko nas da bi čuli svaku riječ. 


Ponekad su me prekidali začuđenim uf! Winnetou je šutio sve dok 
nisam završio. Zatim upita: 

— Moj je brat smatrao da je u toj situaciji najbolje napustiti 
položaj? 

— Da. Najprije sam htio ostati, odbiti neprijatelja i uhvatiti Santera. 
No to ne bi uspjelo. U mraku bismo se morali boriti protiv 
tridesetorice. Zbog toga sam požurio ovamo da bismo se dogovorili 
što ćemo učiniti. 

— Što moj brat Šarli predlaže? 


— Teško je nešto predložiti dok ne znamo što će poduzeti Kiowe 
kad nas ne budu našli. 


— Treba li to najprije saznati? — upita Winnetou. — Zar se to ne 
bi moglo pogoditi? 

— Moglo bi se, ali pogađanje nije sigurno. Čovjek bi se mogao i 
prevariti. 

— Ne u ovom slučaju — reče Apač. — Kiowe će postupiti kako je 
najpametnije i postoji samo jedno rješenje. 

— Odjahat će u svoje selo? 


— Da. Kad nađu prazan logor, shvatit će da je Santerov plan propao 
i vođa će se vratiti na svoj prvobitni prijedlog. 

— Ami, što ćemo mi učiniti? Hoćemo li mi, kao što oni očekuju, poći 
za njima? 

— Bit će bolje da budemo ispred njih. 

— Dobro, bit ćemo ispred njih i moći ćemo ih iznenaditi. 

— Da, ali ima i nešto mnogo bolje. Moramo uloviti Santera i želimo 


osloboditi Sama. Dakle, put nas vodi do Tanguina sela gdje se 
Hawkens nalazio. Ali to ne mora biti put kojim će krenuti Kiowe. 


— Poznaje li moj brat selo poglavice Tangue? 

— Da. Leži na Salt Forku, sjevernom rukavcu Red Rivera. 
— Dakle, jugoistočno odavde? 

— Da. 


— Onda oni očekuju da ćemo doći sa sjeverozapada, stoga trebamo 
poći sa suprotne strane, s jugoistoka. 

— Upravo to i želim. Moj brat Šarli uvijek misli jednako kao i 
Winnetou. Mi ćemo posjetiti Tanguino selo, ali ne najkraćim putem 
nego ćemo ga zaobići i doći s druge strane. Tamo nema stražara i sada 
treba odlučiti kada da krenemo. Što misli Old Shatterhand? 

— Mogli bismo poći odmah. Put je dalek i što prije pođemo, prije 
ćemo stići. No, ja ti to ne bih savjetovao. 

— Zašto ne? 

—Jerjoš ne znamo kad će Kiowe napustiti ovaj kraj. Odemo li prije, 
moramo računati i s tim da mogu otkriti naš trag i slijediti nas. Tada 
će pogoditi što namjeravamo i sve je propalo. 

— Moj brat Šarli ponovo izgovara moje misli. Treba da ostanemo 
ovdje dok ne odu. Ali ovdje ne smijemo provesti noć jer postoji 
mogućnost da ipak ovamo dođu. 


— No tada moramo pronaći mjesto s kojega je moguće promatrati 


Bec 


izlaz iz klanca. 


— Znam takvo mjesto. Neka moja braća uhvate konje za uzde i 
neka me slijede. 

Doveli smo konje koji su u blizini pasli i pošli za njim u preriju. 
Nakon nekoliko stotina koraka stigli smo do skupine drveća gdje smo 
se zaustavili. Ovdje smo mogli logorovati a da nas Kiowe ne opaze. U 
zoru ćemo odavde moći motriti na ulaz u klanac. 


Noć je bila jednako hladna kao i prošla. Kad je i moj konj legao, 
prislonio sam se uza njega tako da me njegova toplina grijala. Životinja 
je ležala potpuno mirno kao da zna kakvu mi uslugu čini. Do jutra sam 
se samo jednom probudio. 


Kad je svanulo, sakrili smo se iza drveća i duže od jednog sata 
promatrali klanac. Tamo se ništa nije micalo. Odlučili smo da 
pogledamo gdje su Kiowe. Morali smo biti veoma oprezni, a to bi nam 
oduzelo mnogo vremena. Stoga sam predložio Winnetouu: 

— Do Nugget-t sila došli su prerijom i otići će istim putem. Zašto 
da ih tražimo? Dok zaobiđemo brdo i stignemo do mjesta gdje je tvoj 
stražar jučer ugledao Kiowe, sigurno ćemo saznati jesu li otišli. 

— Moj brat ima pravo, tako ćemo i postupiti. 

Uzjahali smo i pošli u luku najprije prema jugu, zatim prema 
zapadu oko brda. Bio je to isti put kojim su prošli Apači kad smo tražili 
Santerov trag. Kad smo stigli u preriju južno od brda, zbilo se ono što 
sam pretpostavio. Ugledali smo dva velika traga. Jučerašnji je vodio u 
dolinu, današnji iz nje. Dakle, Kiowe su otišli, nije bilo nikakve sumnje. 
Ipak smo, da bismo bili potpuno sigurni, pošli u dolinu, sve do mjesta 
gdje su nas tragovi uvjerili da su doista otišli. 


Sada smo slijedili njihov novi trag koji je bio tako jasan da smo 
morali uvidjeti kako žele da ih slijedimo. Upravo su se trudili da ostave 
otiske i na onim mjestima gdje inače ne ostaju tragovi. Winnetou se 
nasmiješio: 

— Trebalo bi da nas ti Kiowe poznaju pa da nastoje prikriti trag — 
rekao je. — Ovako, mi moramo posumnjati. Misle da mudro postupaju, 
ali čine upravo suprotno jer nemaju mozga u glavama. 


Rekao je to tako glasno da je to mogao čuti i zarobljeni Kiowa. 
Apač se zatim okrene njemu i reče: 

— Ti ćeš, vjerojatno, morati umrijeti, jer ako ne oslobodimo Sama 
Hawkensa, ili ako saznamo da su ga mučili, mi ćemo te ubiti. No ako 
se to ne dogodi, a mi ti darujemo slobodu, reci svojim ratnicima da 
postupaju kao mali dječaci koji na smiješan način oponašaju odrasle 
ratnike. I ne pomišljamo na to da i dalje slijedimo taj trag. 

Pošto je to rekao, on okrene prema istoku. Nalazili smo se između 
Kanadiana i izvora sjevernog rukavca Red Rivera. Winnetou je želio 
doći do tog rukavca. 

Konji Apača, koji su sa mnom progonili Santera, bijahu umorni, 
zbog toga nismo mogli napredovati brzo koliko smo željeli. Ponestalo 
je i hrane i bit će potrebno da lovimo. Tako ćemo gubiti vrijeme i 
ostavit ćemo tragove. 


Srećom, kasno poslijepodne naišli smo na manju skupinu bizona. 
Bijaše to začelje velikog stada koje je završilo putovanje prema jugu. 
Ubili smo dvije krave i mesa je sada bilo dovoljno za cijeli tjedan. 

22. ...AKO SE NE VARAM! 


put nizvodno još dva dana. U koritu nije bilo mnogo vode, ali su 
obale bile zelene te je bilo dosta paše za naše konje. 


Salt Fork, dakle Slani rukavac, utjecao je sa zapada u sjeverni 
rukavac. Red Rivera. U kutu koji je tako nastao, nalazilo se tada selo 
Kiowa čiji je poglavica bio Tangua. Mi smo se nalazili na lijevoj strani 
Crvene rijeke i nadali smo se da nas neće otkriti. Ipak smo, prije nego 
što smo stigli do Salt Forka, krenuli u velikom luku da bismo do rijeke 
stigli s donje strane. Učinili smo to noću i u ranu zoru ponovo smo 
pred sobom ugledali rijeku. Nalazili smo se suprotno od pravca odakle 
su nas Kiowe očekivali i potražili smo zaklon da bismo se odmorili od 
noćnog jahanja. Jedino za Winnetoua i mene nije bilo odmora jer je 
htio poći u izvidnicu, a ja sam imao poći s njim. 

Sada smo morali izviđati uzvodno i to na drugoj obali. Dakle, 
morali smo prijeći rijeku što ne bi bilo teško čak da je imala i više vode. 


S. smo stigli do sjevernog rukavca Red Rivera i nastavili 


Opreza radi nismo je prelazili u blizini našeg logora, jer bi nas 
tragovi mogli lako odati. Odjahali smo dio puta niz vodu sve do nekog 
potoka koji je s druge strane utjecao u rijeku. Tu smo utjerali konje i 
jahali kroz vodu protiv struje. Tako se naš trag izgubio. Poslije pola 
sata izišli smo iz rijeke i krenuli prema preriji da bismo ponovo stigli 
do Red Rivera i to dvije engleske milje iznad našeg logora. 

Taj obilazak i prikrivanje tragova oduzelo nam je dosta vremena, 
ali je naš trud bio nagrađen brže nego što smo mogli i pomisliti. Još 
uvijek smo bili u preriji kad smo ugledali dva jahača koji su za sobom 
vodili tucet natovarenih životinja. Trebalo je da prođu desno pored 
nas. Jedan je jahao naprijed, a drugi iza natovarenih mazgi, pa, iako 
nismo mogli prepoznati njihova lica, po odjeći smo zaključili da su 
bijelci. 

I oni su nas vidjeli i zastali. Bilo bi suviše napadno da smo se 
nastojali ukloniti. Naprotiv, mogli bismo od njih saznati štošta korisno 

jer su sigurno dolazili iz sela Kiowa. Stoga sam upitao Winnetoua: 

— Da pođemo k njima? 

— Da. To su bijelci, vjerojatno trgovci koji trguju s Kiowama. Ali oni 
ne smiju znati tko smo mi. 


— Dobro! Ja sam činovnik nekog indijanskog agenta pa moram 
posjetiti Kiowe. Ali ne znam njihov jezik i poveo sam tebe. Ti si 
Pawney Indijanac. 


— Slažem se. Neka moj brat govori s tom dvojicom bijelaca. 


Krenuli smo prema njima. Uzeli su puške u ruke i radoznalo nas 
promatrali. 


— Uklonite puške, gospodo! — rekao sam kad smo stigli. — 
Nemamo namjeru da vas ugrizemo. 

— Prisjelo bi vam — odvrati jedan. — I mi znamo gristi. Puške smo 
uperili jer ste nam se učinili sumnjivi. 

— Sumnjivi? Zašto? 

— No, ako dva gentlemena, od kojih je jedan bijelac a drugi 
Crvenokožac, sami jašu kroz preriju, obično se radi o sumnjivcima. 
Osim toga i vaše je odijelo indijansko. Čudio bih se da ste pošteni 
momci. 


— Hvala na iskrenosti — nasmiješio sam se. — Uvijek je korisno 
znati što drugi o nama misle. Ali uvjeravam vas da se varate. 


— Možda — rekao je. — Nemate lice lopova. Hoćete li biti tako 
dobri pa nam reći odakle dolazite? 


— Rado. Nemamo razloga da to krijemo. Dolazimo od Washita 
Rivera. 


— Tako! A kamo ste pošli? 

— Do Kiowa. 

— Kojem plemenu? 

— K onom plemenu čiji se poglavica zove Tangua. 
— To nije daleko odavde. 


— Znam. Selo se nalazi između North Forka i Salk Forka na Red 
Riveru. 


— Točno! Ali ako želite poslušati dobar savjet, okrenite se prije 

nego što vas Kiowe ugledaju. 

— Zašto? 

— Zato što Tangua ima ozbiljne namjere da svakog bijelca, a i 
svakog Crvenokošca koji nije Kiowa, smjesta ubije. 

— Vrlo dobroćudan gentleman. Je li vam to on rekao? 

— Da, i to nekoliko puta. 

— A kako to da ste vi živi i zdravi? 

— S nama je Tangua postupio drukčije jer smo stari znanci i često 
smo bili u njegovu selu. Mi smo, naime, trgovci, što ste sigurno 
pogodili, i to pošteni trgovci, a ne lopovi koji varaju Crvenokošce, pa 
se dva puta ne smiju pojaviti na istome mjestu. Stoga nas svugdje 
lijepo primaju. Ali vas će Kiowe ubiti, u to se možete pouzdati. 

— Vjerojatno neće jer ću i ja s njima biti pošten i imat će od mene 
koristi. 

— Tako? Onda nam recite tko ste i što od njih želite. 

— Pripadam agenciji. 

— Agenciji? To je pogotovo loše! Nemojte mi zamjeriti, ali želim 
vam otvoreno reći da su Crvenokošci bijesni upravo na agente, jer... 

Oklijevao je da nastavi i ja sam nadopunio njegove riječi: 

— Jer su ih često varali. To mislite? Priznajem. 


— Raduje me što od vas čujem da ste vi agenti lopovi — nasmije se 
on. — Upravo su Kiowe prevarili kod posljednje isporuke. Ako želite 
umrijeti u mukama, pođite onamo! 

— Mogu i bez toga, sir. Kažem vam, Kiowe me možda neće dobro 
primiti, ali tim više će se radovati kad im budem rekao što od njih 
želim. Isposlovao sam da se ispravi nepravda koja im je nanesena. Sve 
će dobiti i ja ih trebam obavijestiti na kojem će mjestu primiti robu. 

— Ah, kakva ste vi bijela vrana! — vikne on začuđeno. — U tom 
slučaju neće vam ništa učiniti. Ali zašto sa sobom vodite ovog 
Crvenokošca? 

—Jerne poznajem jezik Kiowa. On je moj prevoditelj, Pawney koga 
i Tangua poznaje. 

— Onda je sve u najboljem redu i moja su upozorenja bila suvišna. 
Ali bilo je dovoljno razloga, jer Tangua je bijesan na sve što ne nosi 

ime Kiowa. 

— Zašto? 

— U posljednje vrijeme imao je prokleto loša iskustva. Apači su 
prodrli u njegovo područje i ukrali mu nekoliko stotina konja. Odmah 
je krenuo za njima u potjeru, ali, jer oni imaju tri do četiri puta više 
ratnika, bio je potučen. No ni to se ne bi dogodilo da Apačima nisu 
pomogli neki bijelci. Jedan od tih ljudi obogaljio je poglavicu. Taj se 
čovjek zove Old Shatterhand, momak koji i najsnažnijeg čovjeka 
šakom obara na zemlju. No on neće dobro završiti. 

— Zar se Crvenokošci žele osvetiti? 


— Svakako. Tangui su prostrijeljena oba koljena i to je strašna 
sudbina za poglavicu ratnika. On neće mirovati dok ne uhvati tog Old 
Shatterhanda i njegova prijatelja Winnetoua. 

— Winnetou? — ponašao sam se kao da ne znam to ime. — Tko je 
to? 

— Mladi poglavica Apača koji je s malom skupinom ratnika 
logorovao otprilike tri dana jahanja odavde. S njim su i bijelci i onamo 
je odjahala skupina Kiowa da namami momke u selo. 

— Hm! Hoće li bijelci i Apači biti tako glupi da nasjednu? 

— Vjerojatno. Tangua je u to uvjeren. Zapovjedio je da se 
zaposjedne kraj kroz koji moraju proći. Ti su ljudi izgubljeni. Jedan je 
već uhvaćen, bijelac iz Old Shatterhandova društva. Zove se Sam 
Hawkens, neki čudan momak koji se neprestano smije i ne ponaša se 
kao da se boji smrti. 

— Vi ste ga vidjeli? 

— Bio sam prisutan kad su ga doveli i ostavili ga sat vremena 
vezanog na zemlji. Kasnije su ga odveli na otok. 

— Na otok? 


— Da. Nalazi se u Salt Forku, blizu obale, nekoliko koraka od sela i 
služi kao zatvor te je dobro čuvan. 

— Jeste li razgovarali sa zarobljenikom? 

— Samo nekoliko riječi. Pitao sam ga mogu li za njega nešto učiniti. 
Prijazno se nasmiješio i rekao da želi ptičje mlijeko; zamolio me da 
odjašem u Cincinnati i da mu donesem čašu. Sasvim šašav momak. 

Uostalom, ne postupaju loše s njim jer je Old Shatterhand zarobio 
jednog Kiowu. Jedino se Santer trudio da mu oteža situaciju. 


— Santer? Po imenu to je bijelac. Zar je tamo bilo i drugih bijelaca? 

— Samo taj koji se naziva Santer. Momak koji je meni odvratan. 
Stigao je jučer sa Crvenokošcima i odmah se pozabavio sa 
zarobljenikom. Upoznat ćete ga kad stignete u selo. 

— Je li taj Santer poglavičin gost ili ima svoj posebni šator? 

— Dali su mu šator, ali ne pored poglavičinog, kakav bi dali rado 
viđenom gostu, već neki stari na kraju sela. Čini se da nije u naročitoj 
milosti. 


— Možete li mi točno opisati položaj šatora u kome Santer stanuje? 


— Čemu? — upita trgovac. — Vidjet ćete ga kad stignete onamo. 
To je četvrti ili peti, ako računamo uzvodno. Ne vjerujem da će vam se 
taj čovjek svidjeti. Ima lopovsko lice i čuvajte ga se. Vi ste mladi i 
nećete mi zamjeriti što vas savjetujem. No, sada moram poći. Zbogom 
i vratite se čitave kože. 


Ovaj nam je susret bio dobrodošao. Da bismo saznali to što smo 
saznali, morali bismo poduzeti opasna izviđanja. Sada smo prilično 
točno znali gdje se nalazi Hawkens, pa i Santer, i mogli smo se vratiti 
u logor. Ali neko smo vrijeme nastavili put, da trgovci ne bi 
posumnjali. 

Malo-p omalo trgovci su nam nestali iz vida. Jahali su polako jer su 
vodili mnogo tovarnih životinja. Kasnije sam saznao kako je to za njih 
bilo kobno. Kod Kiowa su zamjenom dobili različita krzna. Onaj koji je 
s nama razgovarao bio je trgovac, drugi je bio njegov pomoćnik. Kada 
smo ih izgubili iz vida, okrenuli smo se i istim putem vratili u logor 
nastojeći da sakrijemo tragove. 

Naše je skrovište uglavnom bilo dobro izabrano. Ali nalazili smo 
se usred neprijateljskog područja i lako se moglo dogoditi da neki 
Kiowa dođe na našu obalu. Zbog toga je Winnetou predložio: 

— Znam jedan otok koji se nalazi niže usred rijeke. Na njemu ima 
grmlja i stabala. Onamo neće nitko doći. Neka moja braća pođu sa 
mnom na taj otok. 

Napustili smo logor i jahali za Winnetouom, sve dok nismo 
ugledali otok. Voda je bila duboka i prilično brza, ali smo je sretno 

prešli. Pokazalo se da je Winnetou imao pravo. Otok je bio velik i 
obrastao raslinjem te nam je pružio sigurnu zaštitu. 

U grmlju sam načinio ležaj i legao jer smo mogli pretpostaviti da 
iduće noći to nećemo moći i to zbog vode. 

Sam Hawkens bio je na malom otoku na koji sam se kanio 
odšuljati. Trebat će, dakle, u vodu. Da, veći ranije, čim krenemo, morat 
ćemo Winnetou i ja s našeg otoka plivati do obale i pritom se smočiti 
do kože. Bila je sredina prosinca i voda je bila hladna. Tko bi mogao 
spavati u mokroj odjeći! 

Probudili su nas kad se smrklo. I Winnetou je bio spavao. Bilo je 
vrijeme da pođemo. Skinuli smo sa sebe sve bez čega smo mogli i 
ispraznili džepove. Od oružja smo zadržali samo noževe. Zatim smo 
skočili u rijeku i plivali prema desnoj obali, jer smo otamo neopazice 
mogli stići do Salt Forka. Poslije sata hoda uz obalu stigli smo do 
mjesta gdje Salt Fork utječe u sjeverni rukavac Red Rivera, slijedili 
smo ga nekoliko stotina metara uzvodno i konačno ugledali vatre u 
selu. Ležalo je na drugoj obali Salt Forka. Dakle, morat ćemo prijeko. 

Najprije smo našom obalom prešli dužinu sela. Riječ selo u ovom 
slučaju ne znači skupinu kuća, već nastambu od kožnatih šatora. 

Gotovo pred svakim šatorom gorjela je vatra oko koje su čučali 
stanovnici da bi se ugrijali i priredili večeru. Najveći šator bio je u 
sredini sela. Ulaz je bio ukrašen kopljima na kojima su visila orlova 
pera i medicine. Pred vatrom je sjedio Tangua u društvu mladog 
osamnaestogodišnjeg Indijanaca i dvojice dječaka od dvanaest do 
četrnaest godina. 

— To su njegovi sinovi — reče Winnetou. — Najstariji je njegov 
ljubimac i bit će hrabar ratnik. Izvanredan je trkač. Zato je dobio ime 
Pida, što znači jelen. 

I žene su užurbano hodale amo-t amo. Ali među Indijancima nije 
dopušteno da žene i kćeri jedu zajedno s muževima i sinovima. 

Tražio sam otok. Nebo je bilo puno oblaka, nije bilo zvijezda, ali je 
vatra dopuštala da na rijeci vidimo tri mala otoka. 

— Na kojem je Sam? — upitao sam svog pratioca. 

— Neka se moj brat sjeti trgovčevih riječi — podsjeti me Winnetou. 

— Otok je u blizini obale? Prvi i treći su bliži nama, dakle, bit će da 

je drugi, srednji. 

— Vjerojatno. A tamo desno je kraj sela gdje u četvrtom ili petom 
šatoru stanuje Santer. Morat ćemo se razdvojiti. Ja ću potražiti ubojicu 
oca i sestre i izvidjet ću gdje se nalazi. Sam Hawkens je tvoj drug i zbog 
toga ćeš ti ustanoviti što je s njim. 

— A gdje ćemo se sastati? 

— Ovdje, na ovom mjestu. 


— Ukoliko se ne dogodi nešto neočekivano. Ako opaze nekog od 
nas, nastat će uzbuna. U tom slučaju trebamo odrediti mjesto koje je 
dalje od sela. 


— Naša zadaća nije laka. Ako te uhvate, ja ću ti pomoći. Ako prođeš 
sretno, vratit ćeš se na naš otok, ali obilaznim putem, da ne bi otkrili u 
kom si pravcu pobjegao. 


— Ali sutra ujutro će opaziti tragove. 
— Ne, jer će ubrzo kiša koja će ih isprati. 
— Dobro! A ako se tebi nešto dogodi, ja ću te izbaviti. 


— To neće biti potrebno ako se ne dogodi nešto nepredviđeno. 
Pogledaj prijeko. Ispred petog šatora ne gori vatra. Tamo je Santer i 
vjerojatno spava. 


On zatim krene desno niz rijeku u namjeri da je nešto niže prepliva 
i da se s druge strane približi šatoru. 

Ja sam morao drukčije postupiti jer moj je cilj bio u blizini vatre. 
To je otežavalo moju zadaću. Nisam smio plivati površinom već roniti 
sve do otoka. Nisam se plašio ronjenja, ali što ću učiniti ako izronim 
ispred nekog stražara? Ne, najprije moram doplivati do susjednog 
otoka gdje sigurno nema nikoga. Taj je otok udaljen dvadeset metara 
od mog cilja i odatle ću moći vidjeti što se na njemu zbiva. 


Krenuo sam nizvodno i pažljivo promatrao gornji otok. Ništa 
sumnjivo nisam opazio. Dakle, vjerojatno nema nikoga. Polako sam 
ušao u vodu i zaronio. Sretno sam stigao prijeko i prvo sam oprezno 
izvirio da bih udahnuo zrak. Nalazio sam se na gornjem kraju prvog 
otoka i vidio da je moja zadaća lakša nego što sam bio pretpostavio. 


Otok pored kojega sam stajao u vodi, bio je također samo dvadeset 
metara udaljen od obale uz koju je bio privezan cijeli red kanua. Ti 

čamci mogli su mi pružiti izvanredan zaklon. Odlučno sam ponovo 
zaronio i otplivao do prvog kanua. Zatim do drugog, pa trećeg i tako 
sve dok iza šestog kanua nisam pred sobom ugledao srednji otok. 


Bio je bliže obali od druga dva, na njemu je raslo nisko grmlje oko 
dva stabla. Nisam vidio ni zarobljenika ni stražare. Upravo sam htio 
zaroniti u namjeri da preplivam prijeko kad sam iza sebe na obali 
začuo šum. Pogledao sam gore. Silazio je neki Indijanac, žilav i mlad 
ratnik. Na sreću pošao je prema udaljenijem kanuu tako da me nije 
vidio. Skočio je u čamac, odvezao ga i stao veslali prema srednjem 
otoku. Trebalo je čekati. 


Ubrzo sam čuo razgovor i prepoznao glas mog malog Sama. 
Trebalo je saznati o čemu razgovaraju i ronio sam do slijedećeg kanua. 
Bilo ih je toliko da sam pretpostavio kako svaki stanovnik sela 
posjeduje po jedan. Kad sam opet izronio skriven iza kanua, čuo sam 
glas mladog ratnika: 


— Tangua, moj otac, želi to znati! 

— Nemam namjere da mu to kažem — odgovori Sam. 

— Onda ćeš morali izdržati deseterostruku muku. 

— Ne budi smiješan. Sam Hawkens i muke, hihihihihi. Tvoj otac me 
već jednom uhvatio, tamo na Rio Pecosu, kod Apača. I što se dogodilo? 
Možeš li mi to reći? 

— Old Shatterhand, ono pseto, osakatio ga je. 

— Dobro! Tako će biti i sada. Ne možete mi ništa. 

— Ako to misliš ozbiljno, mora da si lud. Mi smo te zarobili i ti nam 
nećeš pobjeći. Sjeti se da ti je tijelo vezano remenjem i da se ne možeš 
ni pomaknuli. 

— Da, to dugujem dobrom Santeru, ali dobro se osjećam, 
hihihihihi! 

— Boli te, znam, ali to nećeš priznati. Osim toga, vezan si i za stablo 
i četiri te ratnika čuvaju danju i noću. Kako bi mogao pobjeći? 

— To je moja stvar, dragi dječače. Zasad mi se ovdje sviđa. Kad 
budem htio otići, nećete me zaustaviti. 

— Mi bismo te oslobodili kad bi nam rekao kamo će otići tvoji bijeli 
prijatelji. 


BT 


— To neću reći. Sjetite se sami. Odjahali ste do Nugget-t sila da 
biste uhvatili Old Shatterhanda i Winnetoua. Smiješno! Uhvatiti Old 
Shatterhanda koji je moj učenik, hihihihi! 

— Ali ti, njegov učitelj, dopustio si da te uhvate. 

— Samo tako, da mi prođe vrijeme. Htio sam provesti nekoliko 
dana kod vas jer vas volim, ako se ne varam. Dakle, uzalud ste jahali i 
sada vjerujete da će Winnetou sa svojim Apačima i Old 
Shatterhandom trčkarati za vama. Kakva je to glupost. Danas ste 
shvatili da ste se prevarili i sad biste htjeli saznati kamo su odjahali. 
Iskreno ću ti reći da to znam. 


— Kamo? 
— Saznat ćeš to ubrzo i bez mene... 


Prekinula ga je glasna vika. Na žalost, nisam razumio riječi, ali čuo 
sam da progone nekog bjegunca i izgovaraju ime Winnetou. 

— Vidiš li gdje su? — radovao se Hawkens. — Gdje je Winnetou 
tamo je i Old Shatterhand. Ovdje su, ovdje su! 

Vika u selu pojačala se i čuo sam kako Indijanci trče. Vidjeli su 
Winnetoua,ali ga nisu uhvatili. To mi je pokvarilo plan. Vidio sam kako 
se mladi ratnik zajedno sa stražarima uspravio i gledao prema obali. 
Onda Kiowa skoči u kanu i vikne stražarima: 

— Uzmite puške i ubijte bijelca ako ga netko pokuša spasiti. 

Nato je odveslao do obale. 

Htio sam Hawkensa, bude li to moguće, već danas osloboditi. Sada 
to više nisam mogao učiniti. Ali sjetio sam se nečeg drugog. Kiowa koji 
je posjetio Sama, govorio je o svom ocu Tangui, znači bio je to njegov 
sin ito Pida, Tanguin ljubimac. Ako ga uhvatim, mogao bih ga mijenjati 
za Sama. Mladića treba uhvatiti tako da to nitko ne opazi. 

Činilo se da je situacija povoljna. Winnetou je krenuo niz rukavac 
prema istoku, dok se naš logor nalazio južnije na otoku u sjevernom 
rukavcu. Postupio je pametno jer će tako zavesti progonitelje. Iz onog 
se pravca čula vika Crvenokožaca koji su trčali za njim i u tom su 
smjeru gledali stražari. Gotovo su mi okrenuli leđa. 


Poglavičin sin stigao je kanuom na obalu, htio je privezati čamac i 
otrčati. Sagnuo se. Izronio sam pored njega. Udarac šake onesvijestio 
ga je. Bacio sam ga u čamac, popeo se gore i odveslao protiv struje tik 

uz obalu. Smion pothvat je uspio. Nitko se nije na mene obazirao, ai 
stražari su još uvijek gledali u suprotnom smjeru. 


Snažno sam veslao da bih se što prije udaljio. Kad me vatra više 
nije obasjavala, odveslao sam na desnu obalu gdje sam onesviješćenog 
mladića položio u travu i oduzeo mu oružje. Skinuo sam remenje s 
kanua i vezao zarobljenika. Kanu sam gurnuo u rijeku, da me ne bi 
izdao. Kad sam čvrsto svezao Pidine ruke, prebacio sam ga preko 
ramena i krenuo prema našem otoku. 


Bilo je to veoma teško jer se Pida, kad se osvijestio, žestoko branio. 

— Tko si ti? — upita on bijesno. — Šugavi bijelac koga će Tangua, 
moj otac, već sutra uhvatiti i ubili. 

— Tvoj me otac neće uhvatiti jer ne može hodati. 

— Ali on ima mnogo ratnika koje će poslati za tobom. 


— Ne plašim se vaših ratnika. Svi će proći kao i tvoj otac budu li se 
sukobili sa mnom. 


—Uf! Ti si se već borio s njim? Gdje? 

— Tamo gdje je pao kad su mu moji meci prostrijelili koljena. 

— Uf, uf! Onda si ti Old Shatterhand? — upita Pida uplašeno. 

— Da. Tko bi se osim njega i Winnetoua usudio doći ovamo i 
zarobiti poglavičina sina! 

— Uf! Onda ću umrijeti, ali nećete od mene čuti ni glasa. 


— Mi te nećemo ubiti. Mi nismo ubojice. Ako nam tvoj otac preda 
oba bijelca koji se nalaze kod vas, mi ćemo te pustiti. 


— Santera i Hawkensa? 
— Da. 


— On će ih predali, jer mu je njegov sin vredniji od deset puta deset 
Hawkensa, a do Santera mu uopće nije stalo. 

Sada je bio miran. 

Winnetouovo se predviđanje ispunilo. Stala je padati tako gusta 
kiša da nisam mogao naći mjesto na obali nasuprot našem otoku. 
Potražio sam neku krošnju da bih ispod nje sačekao prestanak kiše i 
Zoru. 

Bila je to duga kušnja strpljivosti. Kiša nije prestajala, a nije ni 
svitalo. Tješio sam se time što ne mogu biti mokriji nego što sam bio. 

Bilo je tako hladno da sam s vremena na vrijeme ustajao da bih se 
ugrijao hodanjem. Žalio sam mladog poglavičinog sina koji je morao 
mirno ležati. Ali on je bio mnogo otporniji nego ja tada. 

Konačno su se moje obje želje istovremeno ispunile: kiša je 
prestala i počelo je svitati. Oko mene je ležala gusta i teška magla. Ipak 
mi nije bilo teško naći ono mjesto na obali. Glasno sam viknuo. 


— Halo! — odgovori odmah Winnetouov glas. — Moj brat Šarli? 

— Imam zarobljenika. Pošalji mi dobrog plivača i nekoliko remena. 

— Sam ću doći! 

Kako sam se radovao što nije pao Kiowama u ruke. Ubrzo sam u 
magli ugledao njegovu glavu. Kad je izišao na obalu i ugledao 
Indijanca, začudio se. 

— Uf! Pida, poglavičin sin! Gdje ga je moj brat uhvatio? 

— Na obali rijeke, nedaleko od Hawkensovog otoka. 

— Jesi li vidio Hawkensa? 


— Ne, ali sam čuo kako razgovara s ovim Kiowom. Bio bih ga 
vjerojatno oslobodio, ali tada su tebe otkrili i morao sam pobjeći. 


— Bila je to nesreća. Gotovo sam stigao do Santerovog šatora kad 
je stiglo nekoliko Kiowa. Nisam smio skočiti i odvaljao sam se u stranu. 
Stali su i razgovarali. Tada me jedan ugledao i pošli su prema meni. 
Morao sam ustati i bježati. Vatra me osvijetlila i Kiowe su me 
prepoznali. Bježao sam prema istoku, preplivao rijeku i pobjegao. 
Santera nisam vidio. 

— Ubrzo ćeš ga vidjeti, jer je ovaj mladi ratnik spreman da ga 
zamijenimo za Hawkensa i Santera i ja sam uvjeren da će poglavica na 
to pristati. 

— Uf! To je veoma dobro! Moj brat Old Shatterhand postupio je 
smiono kad je uhvatio Kiowu i to je najbolje što se moglo dogoditi. 


Kad sam rekao da će vidjeti Santera, pokazalo se da sam imao 
pravo. Vidjeli smo ga prije nego što smo pretpostavljali. Vezali smo 
zarobljenika između nas tako da su mu ramena bila između naših, a 
glava nad vodom. Nogama nam nije mogao pomagati kod plivanja. Ušli 
smo u rijeku. Pida se nije opirao već je u istom ritmu s nama snažno 
veslao nogama. 

Nad vodom je ležala gusta magla, ništa nismo vidjeli, ali poznato 
je da se u magli bolje čuje. Nismo se mnogo udaljili od obale kad 
Winnetou reče: 


— Tiho! Nešto sam čuo. 

— Što? 

— Pljuskanje, kao od vesala, gore uzvodno. 

— Da, slušaj! 

Kretali smo se tek toliko da bismo se održali nad vodom. Da, 


Winnetou je dobro čuo. Netko je veslao niz rijeku. Mora da se žurio 
kad se unatoč struji služio veslima. 


Približavao se brzo. Možda je to neprijateljski uhoda. No, moglo bi 
biti korisno da saznamo tko je. Pogledao sam Winnetoua. Shvatio je 
što želim i tiho rekao: 


— Ne natrag! Želim saznati tko je. Vjerojatno nas neće otkriti. 


Ostali smo na mjestu. Pida je bio napet kao i mi. Mogao nas je 
odati povikom, ali to nije učinio, vjerojatno jer je znao da će ionako biti 
oslobođen. 


Vesla su sada bila veoma blizu. Iz magle se pojavio indijanski kanu, 
au njemu je sjedio bijelac. Kad je Winnetou ugledao čovjeka, glasno je 
viknuo: 


— Santer! Bježi! 
Moj inače tako miran prijatelj toliko se uzbudio da je svom 


snagom stao plivati prema kanuu. No bio je vezan za nas i mi smo ga 
zadržali. 


— Uf! Moram se osloboditi, moram ga uhvatiti! — viknuo je i 
nožem prerezao remen kojim je bio vezan za Pidu. 


Kad je Santer čuo Winnetouov krik, okrenuo se i ugledao nas. 

— Prokletstvo! — viknuo je uplašeno. — To su ti... 

Naglo je zašutio. S lica mu je nestao strah i pojavi se zluradost. 
Shvatio je naš položaj, dohvatio pušku i uperio je u nas. 

— Vaše posljednje plivanje, vi psi! — viknuo je. 

Srećom, pucao je u času kad se Winnetou oslobodio remenja i 


snažnim zamasima stao plivati prema čamcu. Time je odgurnuo i Pidu 
i mene s mjesta na koje je Santer ciljao. Metak je promašio. 

Winnetou nije plivao nego upravo jurio vodom. Među zubima je 
držao nož i letio prema neprijatelju kao kamen koji se baca 
pljoštimice. Santer je u cijevi imao još jedan metak, uperio je pušku u 
Apača i prezirno viknuo: 

— Dođi ovamo, prokleti Crvenokošče. Poslat ću te do vraga. 


Mislio je da će s njim lako svršiti, ali se prevario u Winnetouu. 
Apač je odmah zaronio da bi odozdo podigao čamac i prevrnuo ga. 
Uspije li mu to, Santer će pasti u vodu. Tada mu puška neće mnogo 
pomoći i došlo bi do borbe u kojoj bi okretan Apač sigurno pobijedio. 
Santer je to shvatio, odbacio je pušku i dohvatio veslo. Učinio je to u 
posljednjem času, jer čim je krenuo, izronio je Winnetou na mjestu 
gdje se maloprije nalazio čamac. Santer se udaljio snažnim zamasima 
vesala i vikao: 

— Jesi li me uhvatio, pseto? Čuvat ću ovaj metak za naš naredni 
susret! 


Winnetou je plivao brzo, ali uzalud. Nijedan plivač ne bi mogao 
stići Čamac koji nosi brza voda. 


Sve se to zbilo za pola minute, ali čim se Santer izgubio u magli, 
pojavilo se nekoliko Apača koji su čuli pucanj i povike te su s otoka 
skočili u vodu da bi nam pomogli. Pozvao sam ih da zajedno 
prenesemo Pidu na otok. Dok sam odvezivao Kiowu, zapovjedi 
Winnetou svojim ljudima: 


— Neka se moja braća brzo pripreme! Santer je upravo čamcem 
krenuo niz rijeku. Moramo za njim. 


Bio je strahovito uzbuđen. 


— Da, moramo smjesta za njim — složio sam se. — Ali što će biti 
sa Samom i našim zarobljenicima? 


— To prepuštam tebi — odluči on. 
— Zar da ja ostanem ovdje? 


— Da, Winnetou mora uhvatiti tog Santera, a ti moraš osloboditi 
Sama koji je tvoj drug. Dakle, moramo se rastati. 


— Na koliko dugo? 
Apač je neko vrijeme razmišljao. 
— Ne znam kad ćemo se opet vidjeti — rekao je. — O nama to ne 

ovisi. Mislio sam da ću ostati duže sa svojim bratom Šarlijem, ali 
događaji su drukčije odredili. Možeš li pretpostaviti zašto je Santer 
pobjegao odavde? 

— Naslućujem to. Svima je poznato da mi nećemo mirovati sve dok 
ga ne uhvatimo i ne oslobodimo Hawkensa. Santer se uplašio i 
pobjegao, tim više što zna da Tangui do njega nije mnogo stalo. 

— A zašto je izabrao vodeni put i odrekao se konja? 

— Plaši se da ćemo otkriti njegov trag i slijediti ga. Stoga je uzeo 
kanu. Hoćeš li ga stići konjem? 

— Bit će teško, ali je moguće. Moramo presijecati zavoje rijeke. 

— To ne smiješ učiniti. To ne bi bilo dobro. 

— Zašto ne? 

— Jer bi Santer lako mogao put nastaviti kopnom. Vi tada ne biste 
znali na kojoj se obali iskrcao i morali biste se podijeliti i slijediti Red 
River s obje strane. 

— Moj brat Šarli ima pravo. Postupit ćemo kao što je savjetovao. 

— Trebate biti oprezni da ne biste previdjeli mjesto gdje će Santer 
izići iz vode. Izgubit ćete mnogo vremena. Također ne smijete presjeći 
zavoje jer bi inače drugi odred morao više zaobilaziti i lako biste se 
mogli izgubiti. 

— Tako je kako moj brat kaže. Prisiljeni smo slijediti zavoje rijeke 
i više ne smijem izgubiti ni trenutka. 

— Kako bih rado odjahao s vama, ali moja je dužnost da se 
pobrinem za Sama Hawkensa. Ne smijem ga napustiti. 

— Winnetou od tebe nikada neće tražiti nešto što se protivi tvojoj 
dužnosti. No mi ćemo se za nekoliko dana ponovo vidjeti. 

— Gdje? 

— Kad pođeš odavde, usmjeri svoj put prema mjestu gdje se Red 
River ulijeva u Rio Boxo de Natchitoches. Tamo gdje počinje 
sjedinjena rijeka, na lijevoj obali, naći ćeš moje ratnike ako to bude 
moguće. 

—Aako ne nađem ratnike? 

— Znači da još uvijek progonim Santera, a jer ne znam kamo bježi, 
ne mogu ti reći kamo da dođeš. Odjaši sa svoja tri druga u St. Louis k 

bijelcima koji žele graditi put za vatrenog konja. Ali molim te da nam 
se što prije vratiš. Uvijek ćeš biti dragi gostu pueblu na Rio Pccosu. Ne 
budem li tamo, saznat ćeš gdje me možeš naći. 


Apači su bili spremni za polazak. Pružio je ruku Dicku i Willu, a 
zatim se ponovo okrenuo meni. 


— Moj brat Šarli zna kako su bila radosna naša srca kad smo 
krenuli na Rio Pecos. Taj je put donio smrt Inču-čuni i Nšo-či. Kad opet 
dođeš k nama u pueblo, više nećeš čuti glas najljepše kćeri Apača. Sada 
me osveta rastavlja od tebe, ali ljubav će te ponovo dovesti k nama. 
Silno želim da se nađemo dolje na ušću Rio Boxa, ali ako se to ne 
dogodi, nemoj predugo boraviti u gradovima Istoka nego se brzo vrati 
k meni. Hoćeš li mi to obećati, moj dragi, dragi brate Šarli? 

— Obećavam ti. Moje srce odlazi s tobom, moj dragi brate 
Winnetou. Ti znaš što sam obećao umirućem Kleki-petri. Ja ću održati 
svoju riječ. 

— Neka te dobri Manitou vodi i neka te čuva na svim putovima. 
Howgh! 

Zagrlio me, izdao svojim ljudima kratku zapovijed i popeo se na 
konja. Zatim su se Apači podijelili. Jedan je odred otplivao do desne 
obale, a Winnetou sa svojom skupinom do lijeve. Gledao sam za 
prijateljem sve dok nije nestao u magli. Činilo mi se kao daje od mene 
otišao dio mene samoga, a i njemu je rastanak bio težak. 


Stone i Parker su vidjeli koliko mi je teško. Prvi je prijazno rekao: 


— Ne budite žalosni, sir. Ubrzo ćemo ponovo vidjeti Apače. Ta 
krenut ćemo za njima čim oslobodimo Sama. Stoga ne zavlačimo dugo 
sa izmjenom zarobljenika. Kako ćemo to izvesti? 

— Recite mi najprije svoje mišljenje, dragi Dick. Vi ste iskusniji 
nego ja. 

— Smatram da će biti najjednostavnije da zarobljenog ratnika 
Kiowu odmah pošaljemo Tangui i da mu on kaže gdje se nalazi njegov 
sin i kako će biti oslobođen. Što misliš ti o tome, stari Wille? 


— Hm! — promrmlja Parker. — Još nikada nisi izmislio veću 
glupost. 


— Glupost? Zašto? 
— Ako im kažemo gdje smo, poslat će Tangua svoje ljude i oni će 

oteti Pidu, a mi ćemo ostati bez Sama. Ja bih drukčije postupio. 

— Kako? 

— Pođimo odavde s otoka do prerije, gdje je pregled mnogo bolji. 
Odande bismo mogli poslati Kiowu u selo s porukom da smiju do nas 
samo dva ratnika koji će dovesti Sama i odvesti Pidu. Ukoliko dođe 
više ljudi, mogli bismo ih izdaleka vidjeti i sakriti se. Nije li tako 
najbolje, sir? 

— Ja ne bih poslao čak ni glasnika. 

— Ne? Ali kako će Tangua saznati da je njegov sin... 

— Saznat će to od mene — prekinuo sam ga. 

— Od vas? Zar ćete vi poći u selo. 

— Da. 

— Okanite se toga, gospodine. To je opasno. Odmah bi vas zarobili. 

— Ne vjerujem. 

— Sigurno! 


— Tada bi Pida bio izgubljen. Nema smisla da šaljem glasnika jer 
bih tako izgubio jednog taoca. 

— To je istina. Ali zašto biste vi otišli u selo? I ja to mogu učiniti. 

— Vjerujem vam da ste dovoljno hrabri, ali mislim da će biti bolje 
ako sam govorim s Tanguom. 


— Sjetite se koliko je na vas bijesan. Dođem li ja, lakše će prihvatiti 
naše uvjete. Kad vas ugleda, poludjet će od bijesa. 


— Upravo zbog toga i želim otići. Neka se samo ljuti, neka bjesni 
kad bude vidio da sam u njegovu selu i da mi ne može ništa. Pošaljem 
li drugoga, pomislit će da se plašim, a to ne želim. 

— Postupite kako želite, ali gdje ćemo biti mi za to vrijeme? Ovdje 
na otoku, ili da potražimo bolje mjesto? 

— Nema boljeg mjesta. 


— Dobro. Ali jao našim zarobljenicima ako se vama nešto dogodi. 
U tom slučaju nećemo imati nikakvih obzira. Kada ćete krenuli? 


— Večeras. 


— Nije li to prekasno? Prođe li sve kako treba, zamjenu bismo 
mogli obaviti do podneva. Tada bismo mogli poći za Winnetouom. 

— Kiowe bi nas mogli slijediti i poubijati. 

— Mislite? 

— Da. Tangua će nam rado dali Sama da bi dobio svog sina, ali kad 
ga dobije, poduzet će sve da nam se osveti. Zbog toga moramo noću 
izvršiti zamjenu, jer ćemo lako moći odmah krenuti, a oni nas po 
mraku ne mogu slijediti. Osim toga, poglavica će se duže vremena 
plašili za sina i to će ga smekšali. 

— To je istina. Ali ako nas prije toga otkriju, Mr. Shatlerhand? 

— Ni to neće bili strašno. 

— Sigurno traže Pidu i Crvenokošci bi mogli doći ovamo. 


— Nena naš otok. A budu li na obali, vidjet ćemo ih. Tamo će otkriti 
i Winnetouov trag i pomislili da smo olišli zajedno s Pidom. To će još 
više zabrinuli Tanguu. Slušajte! 


Začuli su se ljudski glasovi. Magla se stala dizala i mogli smo vidjeti 
obalu. Tamo je stajalo nekoliko Kiowa koji su glasno raspravljali o 
tragovima konja koje su upravo otkrili. Zatim su se izgubili i ne 
pogledavši prema otoku. 

— Otišli su. Čini se da im se žuri — reče Dick. 

— Vratili su se u selo da bi obavijestili Tanguu o tragovima. On će 
vjerojatno poslati neki odred da slijedi trag. 


To se proročanstvo već nakon dva sala ispunilo. Pojavila se 
skupina jahača koja je pošla za tragom. Nije postojala opasnost da će 
stići Winnetoua, jer je bio brz barem kao i oni. 

Ovdje još moram spomenuti da smo tiho razgovarali. Zarobljenici 
nisu smjeli čuli o čemu govorimo. Nisu vidjeli ni to što se zbiva na obali 
jer su ležali vezani iza grmlja. 


Nedugo nakon podneva ugledali smo u vodi neki predmet koji je 
plovio prema otoku i zapleo se u niskom grmlju. Bio je to kanu u kojem 
je ležalo veslo. Remen je bio odsječen i po tome sam zaključio da je to 
čamac kojim sam odvezao Pidu. Struja ga je dotjerala do otoka. Dobro 
mi je došao i izvukao sam ga na obalu. Tako se neću morati smočiti 
plivajući. 

Čim se smračilo, prebacio sam preko ramena pušku za medvjede, 
gurnuo čamac u vodu i zaveslao uzvodno. Stone i Parker poželjeli su 

mi sreću. Rekao sam im da se ne brinu prije idućeg jutra. 


Sporo sam napredovao protiv struje i tek poslije nekog vremena 
stigao u blizinu sela. Privezao sam kanu novim remenom o jedno drvo. 


I sad su gorjele vatre oko kojih su sjedili muškarci. Vjerovao sam 
da će danas bolje čuvali selo, ali nije bilo tako. Kiowe su poslali ratnike 
za Apačima i vjerovali su da su sigurni. 


Tangua je i danas sjedio pred šatorom zajedno sa dva svoja mlađa 
sina. Pognuo je glavu i mračno zurio u vatru. Nalazio sam se na lijevoj 
obali Sali Forka, stoga sam krenuo desno do rijeke i zatim gore do 
šatora sve do poglavičine nastambe. Srećom u blizini nije bilo nikoga. 
Legnuo sam na zemlju i došuljao se do stražnjeg dijela šatora. Čuo sam 
duboku i jednoličnu Tanguinu tužaljku. On je na indijanski način 
oplakivao gubitak svog najdražeg sina. Obišao sam šator, ustao i 
odjednom se stvorio pored poglavice. 

— Zašlo Tangua pjeva tužaljku? — upitao sam ga. — Hrabri ratnik 
ne smije jadikovati. To čine samo stare squaw. 

Nije moguće opisali koliko sam ga uplašio. Kiowa je htio govoriti, 
ali nije mogao izustili ni riječi. Zurio je u mene kao u sablast. Konačno 
je promucao: 

— Old... Old... Shatt... uf, uf, uf!... Kako dolaziš... gdje si... vi ste još 
ovdje... niste otišli? 

— Kao što vidiš, još sam ovdje. Došao sam jer moram govoriti s 
tobom. 

— Old Shatterhand! — izgovorio je konačno moje ime. Njegovi su 
dječaci pobjegli u šator. 

— Old Shatterhand! — ponovi poglavica još uvijek uplašeno. Ali 
odjednom mu se lice izobliči od bijesa i on vikne neku zapovijed koju 
nisam razumio, ali sam čuo da spominje moje ime. 

Čas kasnije podigla se u selu takva vika da sam mislio da će 
propasti zemlja pod mojim nogama. Ratnici su trčali prema nama s 
podignutim oružjem; Izvadio sam nož i viknuo Tangui u uho: 

— Hoćeš li da Pida bude ubijen? On me šalje k tebi! 

On je shvatio moje riječi i podigao desnu ruku. Nastupila je tišina. 
Kiowe su nas opkolili. Sjeo sam pored Tangue i rekao: 


BAT 


— Između Tangue i mene vlada smrtno neprijateljstvo. Ja tome 
nisam kriv, ali nemam ništa ni protiv toga. Da te se ne plašim možeš 
zaključiti po tome što sam došao da razgovaram s tobom u tvoje 
vlastito selo. Budimo kratki. Pida se nalazi u našim rukama i objesit će 
ga ne vratim li se u određeno vrijeme. 


Nijednim pokretom Crvenokošci nisu pokazali koliko su ih moje 
riječi pogodile. Poglavičine su oči bijesno blistale, jer ako nešto 
poduzme, ugrozit će život svog sina. Procijedio je kroz stisnute zube: 

— Kako ste ga zarobili? 

— Bio sam jučer prijeko na otoku kad je razgovarao sa Samom. 
Oborio sam ga šakom i poveo sa sobom. 

— Uf! Old Shatterhand je ljubimac zlog duha koji ga je ponovo 
čuvao. Gdje se nalazi moj sin? 

— Na sigurnom mjestu koje sada nećeš saznati. Neka ti ga on 
kasnije pokaže. U nas je još jedan Kiowa koga smo zarobili. Bit će 
oslobođen zajedno s tvojim sinom ako mi vratiš Sama Hawkensa. 

— Uf! Dobit ćeš ga. Ali najprije dovedi Pidu i drugog ratnika. 

— Da ih dovedem? I ne mislim na to. Poznajem Tanguu i znam da 
mu ne smijem vjerovati. Dajem vam dvojicu za jednog, ali ne želim 
nikakve podlosti. 

— Dokaži mi najprije da je Pida doista kod vas. 

— Da dokažem? Što ti pada na um. To je istina. Old Shatterhand 
nije kao poglavica Kiowa. Dopusti mi da vidim Sama Hawkensa. 
Sigurno više nije na otoku. Moram govoriti s njim. 

— Što želiš od njega? 

— Hoću da čujem kako mu je bilo kod vas i prema tome ću 
postupiti. 

— Tangua se najprije mora savjetovati sa svojim najstarijim 
ratnicima. Pođi do obližnjeg šatora i zatim ćeš saznati što smo odlučili. 

— Dobro! Ali nemojte dugo vijećati, jer ako se ne vratim u 
određeno vrijeme, Pida će biti obješen. 

Otišao sam do označenog šatora i tamo sjeo držeći spremnu 
pušku. Tangua je sazvao ratnike i savjetovao se s njima. Opazio sam 
da je moja neustrašivost djelovala na njih. 

Poslije nekog vremena poglavica je nekamo poslao jednog 
Crvenokošca. Čovjek je nestao u jednom šatoru i ponovo se pojavio 
vodeći malog Sama. Skočio sam i krenuo mu u susret. Kad me ugledao, 
radosno je viknuo: 


— Grom i pakao, Old Shatterhand! Ta rekao sam da ćete vi doći! 
Došli ste po svog starog Sama? 

— Da — potvrdio sam — došao je greenhorn da vam pokaže da ste 
vi najveći majstor u šuljanju kao što ste to i dokazali. Što god vam 
čovjek rekao, vi uvijek trčite u suprotnom smjeru. 

— Ostavite predbacivanja za kasnije, moj dragi gospodine, i radije 
mi recite je li moja Mary još kod vas? 

— Da. 

— A Liddy? 

— I pušku smo spasili. 

— Onda je sve u redu, ako se ne varam. Dođite, krenimo što prije 
odavde. Dosadno mi je. 

— Strpite se, dragi Same. Vi se ponašate kao da je moja zadaća 
lagana. 

— Vama je to dječja igra. Vi biste me skinuli i s Mjeseca da sam 
onamo zalutao, hihihihi. 

— Samo se smijte! Po tome vidim da vam ovdje nije bilo loše. 

— Loše? Dobro mije bilo! Svaki me Kiowa volio kao svoje vlastito 
dijete. Kljukali su me kao gosta na vjenčanju, a kad bih zaželio spavati, 
nije trebalo da legnem jer sam neprestano ležao na leđima. 

— Jesu li vam oduzeli stvari? 

— Da, ispraznili su mi džepove. 

— Sve ćete dobiti natrag. Čini se da je savjetovanje završeno. 

Rekao sam poglavici da više ne mogu čekati ako želi da njegov sin 
ostane u životu i započela je kratka, ali tvrdoglava rasprava u kojoj 
sam ja pobijedio, jer nisam želio popustiti, a poglavica se plašio za 
život svog sina. Izručili su mi sve stvari malog trapera. Dogovoreno je 
da četiri naoružana ratnika u dva kanua otprate mene i Sama i da 
prihvate zarobljenike. Zaprijetio sam im da će Pida umrijeti bude li 
nas krišom pratilo više Kiowa. 

Zapravo sam mnogo zahtijevao, ali oni su vjerovali mojoj riječi. 
Nisam rekao kamo ćemo veslati. Kad su malom Samu odvezali ruke, 
on ih podigne u vis i vikne: 

— Slobodan, ponovo slobodan! Neću vam to nikada zaboraviti, sir, 
niti ću ikada trčati ulijevo ako vaše blažene noge budu krenule desno. 


Kad smo krenuli, začulo se ljutilo mrmljanje. Indijanci su se ljutili 
što nas moraju pustiti, a Tangua procijedi: 

— Bit ćeš siguran sve dok mi se sin ne vrati. Poslije toga će te 
progoniti cijelo pleme. Naći ćemo tvoj trag i uhvatit ćemo te čak i onda 
ako budeš jahao zrakom. 

Ništa nisam odgovorio i odveo sam Kiowe i Sama do rijeke gdje 
smo ušli u kanu. Od časa kad smo napustili obalu pratilo nas je urlanje 
koje se nadaleko čulo.Dok sam veslao, morao sam ispričati Samu što 
se sve dogodilo od vremena kad su ga zarobili. Bilo mu je žao što smo 
se morali rastati od Winnetoua, ali ne odveć, jer se plašio Apačeva 
predbacivanja. 


Tako je bila tama, sretno smo stigli na otok gdje su nas Dick Stone 
i Will Parker radosno dočekali. 


Izručili smo zarobljenike Kiowama koji su bez riječi otišli od nas i 
čekali smo sve dok se više nisu čuli udarci vesala. Zatim smo se popeli 
na konje i krenuli prijeko na drugu stranu rijeke. Trebalo je još ove 
noći prijeći velik dio puta i bilo je dobro što je Sam donekle poznavao 
taj kraj. Uspravio se na sedlu svoje Mary, podigao ruku i zaprijetio: 

— Sada su oni tamo skupili glave da bi se savjetovali kako da nas 
ponovo uhvate. Začudit će se, ali Sam Hawkens više neće biti tako lud 
da padne u jamu iz koje ga mora izvlačiti jedan greenhorn. Mene više 
nikada neće uhvatiti neki Kiowa, ako se ne varam! 

23. KAO DETEKTIV 


b>4 


im je izašao prvi svezak Winnetoua, primio sam pisma mnogih 
( čitatelja u kojima su se ovi zanimali za dalje događaje. No 
događaji bijahu posve drukčiji no što sam tada predviđao. 


Poslije napornog jahanja stigli smo na ušće Rio Boxo de 
Natchitoches, gdje smo očekivali da ćemo naći Apača kojega je tamo 
ostavio Winnetou. Na žalost, nada nam se nije ispunila. Zapravo, našli 
smo tragove ljudi, ali kakve: leševe obojice trgovaca koji su nas 
obavijestili o selu Kiowa. Njih je ubio Santer, kako sam kasnije saznao 
od Winnetoua. 


Santerova je vožnja kanuom bila tako brza da je na ušće 
spomenute rijeke stigao zajedno s trgovcima, iako su oni Tanguin 
logor _ napustili prije njega. Bio je prisiljen da se odrekne 
Winnetouovih nuggeta, dakle, bio je bez sredstava. Tada mu je za oko 
zapela roba ovih trgovaca, i da bi je se domogao, ubio ih je, 
najvjerojatnije iz zasjede. Nakon toga je pobjegao s njihovim mulama. 
To je Winnetou odgonetnuo po tragovima koje je našao na tome 
mjestu. 


Ubojica nije imao laku zadaću, jer je transport tolikih natovarenih 
životinja kroz savanu veoma naporan za jednog čovjeka. Osim toga, 
strahovito mu se žurilo jer je za sobom osjećao progonitelje. 


Na nesreću, nekoliko je dana padala kiša koja je izbrisala sve 
tragove, pa se Winnetou više nije mogao pouzdati u svoje oko. 
Najvjerojatnije je Santer, da bi unovčio svoj plijen, posjetio jednu od 
najbližih naseobina. Apaču, dakle, nije preostalo ništa drugo nego da 
jaše od jedne naseobine do druge. 

Tek nakon niza izgubljenih dana pronašao je u Garterovoj faktoriji 
nestali trag. Santer je navratio tamo, sve je prodao i kupio dobrog 
konja, da bi tadašnjom Red River cestom krenuo prema Istoku. 
Winnetou je otpustio svoje Apače koji bi mu samo smetali; poslao ih 
je kući i sam je nastavio progoniti Santera. Imao je dovoljno zlatnih 

zrnaca, dakle posjedovao je potrebna sredstva za dulji boravak na 
Istoku. 


Kako nam kod Natchitochesa nije ostavio nikakvu poruku, nismo 
znali gdje se nalazi i nismo ga mogli slijediti, pa smo krenuli prema 
Arkansasu, da bismo najkraćim putem stigli u St. Louis. Bilo mi je 
veoma žao što neću ponovo sresti prijatelja, ali nije bilo u mojoj moći 
da to promijenim. 


Jedne smo večeri nakon dugog putovanja stigli u St. Louis. Dakako, 
odmah sam posjetio svoga starog Mr. Henrya. Kad sam ušao u njegovu 
radionicu, sjedio je uz svjetiljku za tokarilicom i nije čuo da sam 
otvorio vrata. 


— Dobra večer, Mr. Henry! — pozdravio sam ga kao da smo se tek 
jučer rastali. — Kako napreduje posao na vašoj novoj karabinki. 

Zatim sam sjeo na ugao klupe, kako sam to i ranije često činio. On 
skoči i neko je vrijeme, kao odsutan, zurio u mene, a zatim je od radosti 
viknuo: 

— Vi... vi... vi ste to? Vi ste ovdje? Učitelj... mjernik... vražji Old 
Shatterhand! 

Zagrlio me, privukao k sebi i ljubio u obraze, da je sve zvonilo. 

— Old Shatterhand! Odakle vam je poznato to ime? — upitao sam 
ga kad se njegova radost malo stišala. 

— Odakle? Još pitate? Ta svi o vama pričaju! Postali ste westman o 
kakvima se piše u knjigama. Mr. White, inženjer iz obližnje sekcije, 
prvi je donio vijesti; moram reći da vas je hvalio na sva usta. A kruna 
svega bijaše Winnetou. 

— Kako to? 

— Sve mi je ispričao, sve! 

— Što? Kako? Zar je bio ovdje? 

— Pa razumije se da je bio ovdje, nego što! 

— Ali kada, kada? 

— Prije tri dana. Vi ste mu pripovijedali o meni, o meni i o staroj 
pušci za medvjede pa je odlučio da me posjeti. Pričao mi je kakav ste 
postali westman. Bivol, medvjed, grizzly i tako dalje, i tako dalje! Cak 

su vas proglasili i poglavicom! 

I tako je govorio i govorio, i nije mi uspjelo da ga zaustavim. Od 
vremena do vremena ponovo me grlio i strahovito se radovao što je 
upravo on moj životni put usmjerio prema Divljem zapadu. 


Winnetou nije izgubio Santerov trag i u brzom ga je tempu slijedio 
do St. Louisa, a odatle prema New Orleansu. Ta njegova žurba bijaše 
razlog što sam poslije njega stigao u St. Louis. Kod Henrya je ostavio 
vijest da dođem za njim u New Orleans, ukoliko mi se bude dalo, a ja 
sam odmah odlučio da ga poslušam. 


Razumljivo, prije toga sam morao srediti svoje poslove, i to sam 
obavio idućeg jutra. Sjedio sam već rano ujutro s Hawkensom, 
Stoneom i Parkerom iza onih staklenih vrata gdje su me bez mog 
znanja bili podvrgnuli ispitu. Moj stari Henry pošao je s nama. Pričali 
smo, razgovarali o proteklom vremenu i ustanovilo se da je od svih 
sekcija upravo moja doživjela najzanimljivije i najopasnije 
pustolovine. Ja sam bio jedini preživjeli mjernik. 

Sam se trudio da za mene izbori posebnu nagradu, ali uzalud. 
Odmah smo dobili svoj novac, ali ni dolara više, i iskreno moram 
priznati da nisam bez bijesa i razočaranja predao s toliko truda 
načinjene i spašene crteže i bilješke. Gospoda su namjestila pet 
mjernika, ali plaćali su samo jednog, a honorar ostale četvorice 
stavljali su u svoje džepove, iako su raspolagali rezultatom čitavog 
našeg posla — zapravo, rezultatom samo moga napornog rada. 

Sam je održao oštar govor, ali time nije ništa postigao. Oni su ga 
ismijali i zajedno s Dickom i Willom ljubazno ispratili na ulicu. Ja sam, 
razumije se, otišao s njima. Uostalom, svota koju sam primio bijaše za 
moje prilike prilično velika. 

Dakle, htio sam poći za Winnetouom koji mi je kod Mr. Henrya 
ostavio adresu nekog hotela u New Orleansu. Iz pristojnosti, ali i 
odanosti, upitao sam Sama i njegova dva druga hoće li poći sa mnom. 
Međutim, oni su se htjeli najprije pošteno odmoriti u St. Louisu i ja im 
to nisam zamjerio. Kupio sam rublje i drugo. Između ostalog i novo 
odijelo, da bih zamijenio svoje indijansko, i krenuo sam prema jugu. 
Ono što nisam htio ponijeti, među njima i tešku pušku za medvjede, 
ostavio sam kod Mr. Henrya koji mi obeća da će je čuvati. Vranca sam 
također ostavio; više mi nije bio potreban. Svi smo vjerovali da će 

moja odsutnost biti veoma kratka. 


Ali u tome smo se prevarili. Nalazili smo se — što uopće još nisam 
spomenuo, jer to dosad nije utjecalo na ispričane događaje — usred 
građanskog rata. Slučajno je upravo sada Mississippi bio otvoren, jer 
jeslavni admiral Farraguttu rijeku ponovo osvojio za Sjeverne države. 
Pa ipak je vožnja parobrodom na kojem sam se nalazio bila veoma 
spora zbog različitih mjera koje su bile nužne. Kad sam stigao u New 
Orleans i u označenom hotelu potražio Winnetoua, odgovorili su mi 
da je jučer otputovao. Ostavio mi je vijest da je za Santerom krenuo 
prema Vicksburgu, ali mi zbog nesigurnih prilika ne savjetuje da ga 
slijedim nego će mi kasnije, kod Mr. Henrya u St. Louisu, ostaviti vijest 
gdje se nalazi. 


Što sada da učinim? Htio sam posjetiti svoje rođake u domovini, 
kojima je bila potrebna pomoć. Imao sam i sredstava. Da se vratim u 
St. Louis i tamo čekam Winnetoua? Ne. Tko zna hoće li moći svratiti 
onamo. Raspitao sam se kada odlazi brod. U luci je stajao brod kojega 
je kapetan htio iskoristiti trenutno mirno stanje i krenuti u Kubu, 
odakle bih možda mogao otići u Europu ili bar u New York. Na brzinu 
sam se odlučio i krenuo na brod. 


Opreza radi trebalo je da svoju gotovinu u nekoj banci zamijenim 
za uputnicu; ali u kojeg se bankara tada u New Orleansu čovjek mogao 
pouzdati? K tome, nisam imao ni dovoljno vremena, jer sam odlučio 
da putujem čas prije odlaska broda; dakle, svu svoju gotovinu nosio 
sam sa sobom. 


Da bih ukratko ispričao taj kobni događaj, želim spomenuti samo 
to da nas je noću iznenadio orkan. Vrijeme bijaše oblačno i vjetrovito, 
ali plovidba nije bila neugodna i uvečer nije ništa najavljivalo neku 
opasnu oluju. Dakle, ja sam zajedno s ostalim putnicima koji su 
iskoristili priliku da napuste New Orleans bezbrižno krenuo na 
počinak. Poslije ponoći probudilo me iznenadno bujanje i brujanje 
oluje. Skočio sam iz postelje. U tom trenutku brod se snažno potresao 
i ja sam pao, a kabina u kojoj sam se nalazio s još trojicom putnika 
srušila se sa svim što je bilo u njoj na moju glavu. Tko u takvom času 
misli na novac? Život može ovisiti o jednom jedinom trenutku, a u 
potpunoj tami i velikoj zbrci moglo je proći prilično mnogo vremena 
dok pronađem svoj kaput s lisnicom. Brzo sam se izvukao iz ruševina 

i požurio — ne, teturao prema palubi, jer se brod užasno naginjao i 
plesao na valovima. 


Vani nisam ništa vidio. Bilo je potpuno mračno. Orkan me smjesta 
bacio na tlo i poklopio me veliki val. Činilo mi se da čujem viku, ali je 
zavijanje oluje bilo mnogo jače. Tada je kroz noć sijevnulo nekoliko 
munja koje su je na trenutak osvijetlile. Vidio sam valove pred nama i 
iza njih kopno. Brod se zario među grebene, a odostrag su ga podizali 
veliki valovi. Bio je izgubljen i svakog se časa mogao raspasti. Valovi 
su otplavili čamce za spašavanje. Kako da se čovjek spasi? Samo 
plivanjem! Nova munja osvijetlila je ljude koji su ležali na palubi 
držeći se za sve moguće predmete da ih more ne bi otplavilo. Ali ja 
sam bio uvjeren da se čovjek upravo takvom moru mora povjeriti. 


Tada je nadošao novi val, visok kao kuća. Usprkos tami vidio sam 
ga zbog njegova fosforescirajućeg sjaja. Stigao je do broda. Brod se 
potresao; bio sam uvjeren da će se istog časa raspasti. Pridržavao sam 
se za neki željezni nosač, ali sam ga odmah pustio. Učinilo mi se kao 
da me more podiže. Okretalo me u krug poput lopte, uvlačilo me u 
dubinu i ponovno bacalo na površinu. Nisam uopće pokušavao plivati, 
jermi nikakav napor ne bi pomogao. No kad val stigne do obale, morat 
ću uprijeti sve sile da me ponovo ne odnese. 


U svakom slučaju nisam više od pola minute bio u vlasti divljeg 
mora, a činilo mi se kao da se već satima nalazim u vodi. Tada me 
golemi val podigne i ponese. Zatim me ispljune i baci među stijene, u 
mirnu vodu. Samo da me ponovno ne dohvati! Stao sam iz sve snage 
lomatati rukama i nogama i plivao sam snažno kao nikada prije. Kad 
sam rekao "mirna voda", bilo je to, dakako, relativno. Val me odnio 
preko virova: više se nisam nalazio među valovima visokim poput 
kuće, ali oluja je još uvijek kovitlala vodu i bacala me amo— tamo 
poput lakog čepa u posudi koja se trese. Bila je velika sreća što sam 
vidio kopno. Bez te povoljne okolnosti vjerojatno bih bio izgubljen. 
Znao sam u kom smjeru moram plivati, pa iako sam samo sporo 
napredovao kroz strahovito divljanje elemenata, dospio sam napokon 
do obale, aline onako kako sam to želio. More je bilo tamno, a isto tako 
i kopno. U gustom mraku nisam mogao razlikovati jedno od drugoga, 
nisam mogao pronaći pogodno mjesto za uspinjanje i udario sam 
glavom o greben, kao da me netko lupio sjekirom. Bio sam još toliko 

priseban da se popnem na tu stijenu, a zatim sam izgubio svijest. 


Kad sam se ponovo osvijestio, orkan je još uvijek bjesnio. Glava 
me boljela, ali ja se na to nisam mnogo obazirao. Mnogo me više 
zabrinjavalo to što nisam znao gdje se nalazim. Ležim li na kopnu ili 
na grebenu koji strši iz vode? Nisam se smio maknuti s mjesta na 
kojem sam se nalazio. Stijena je bila glatka i stajalo me mnogo truda 
da se na njoj održim jer je snaga oluje bila dovoljno velika da me zbaci. 
Ubrzo sam opazio da nevrijeme popušta i, kako se to često događa, 
orkan je odjedanput prestao, kiša također, a na nebu su se pojavile 
zvijezde. 


Sada je trebalo ustanoviti gdje sam. Nalazio sam se na obali. Iza 
mene su šumjeli valovi; ispred sebe ugledao sam nekoliko stabala. 
Krenuo sam prema njima; oduprla su se oluji dok su ostala bila 
iščupana iz zemlje i srušena ili čak odnesena daleko. Tada sam opazio 
neka svjetla koja su se micala. To mora da su ljudi. Požurio sam prema 
njima. 

Nalazili su se pred nekim zgradama koje je oluja jako oštetila. 
Jednoj je odnijela cijeli krov. Kako su se ljudi začudili kad su me 
ugledali! Zurili su u mene kao da sam sablast. More je još zavijalo, tako 
da smo morali vikati da bismo se razumjeli. Bijahu to ribari. Oluja je 
naš brod odnijela prema Tortugama i bacila ga na otok na kojem se 
nalazi Fort Jefferson. U tvrđavi su tada bili zatvoreni zarobljeni vojnici 
Konfederacije. 

Ribari su me prijazno primili i opskrbili rubljem i najpotrebnijom 
odjećom, jer sam bio odjeven kao čovjek koji noću spava u svojoj 
kabini. Dali su znak za uzbunu, jer su namjeravali pretražiti obalu, ne 
bi li pronašli još neke putnike koji su se možda spasili. Do jutra je 
pronađeno šesnaest ljudi. Trojicu su povratili u život; ostali su bili 
mrtvi. Kad je svanulo, vidio sam da je obala prekrivena naplavljenim 
ostacima broda. Brod se razbio; prednji se dio trupa nalazio na 
grebenu, kamo ga je bacio orkan. 


Bio sam, dakle, brodolomac, i to u punom smislu te riječi. Nisam 
posjedovao baš ništa. Novac određen za tako plemenite svrhe ležao je 
sada na dnu mora. Razumije se, žalio sam za njim, ali sam se i utješio. 
Ta ja sam bio spašen, ja i trojica od toliko ljudi. To je sigurno bila velika 
sreća. 

Komandant tvrđave zauzeo se za nas. Dobili smo sve što nam je 
bilo potrebno, a meni je pomogao da stignem brodom u New York. 
Stigavši tamo, bio sam siromašniji nego kad sam prvi put došao u taj 
grad. Nisam posjedovao ništa do hrabrosti da počnem iznova. 


Zašto iz New Yorka nisam pisao u St. Louis, gdje sam imao 
prijatelje i svakako sam mogao računati na pomoć starog Henrya? 
Zato što sam mu već toliko dugovao, pa nisam htio povećati svoj dug. 
Da, kad bih bio siguran da ću tamo sresti Winnetoua! Ali to nije bilo 
vjerojatno. Lov na Santera mogao je potrajati mjesecima, pa i duže. 
Gdje da ga tražim. Odlučio sam da se svakako s njim ponovo sastanem. 
Da bih to mogao, trebalo je krenuti na zapad, prema pueblu na Rio 
Pecosu. No prije toga morao sam ponovo stati na vlastite noge. Bio 
sam uvjeren da ću u sadašnjim prilikama najprije uspjeti u New Yorku. 


Nisam se prevario; imao sam sreće. Upoznao sam poštovanog Mr. 
Josha Tailora, šefa tada slavnog odreda privatnih detektiva, i zamolio 
sam ga da me primi u službu. Kad je čuo tko sam i što sam sve u 
posljednje vrijeme radio, izjavio je da će pokušati sa mnom. Nakon 
nekoliko dobro obavljenih poslova, pri čemu je veću ulogu igrao slučaj 
nego moja oštroumnost, uspjelo mi je da steknem njegovo povjerenje. 
Ono bijaše sve veće, tako da mi je napokon postao naročito sklon i 
davao mi takve naloge koji su obećavali siguran uspjeh i dobru zaradu. 

Jednog me dana pozvao u svoj ured, gdje je sjedio postariji, 
zabrinuti gospodin. Bio je to bankar Ohlert, koji je došao da zatraži 
našu pomoć u nekoj privatnoj stvari. Slučaj je bio isto toliko žalostan 
koliko i opasan za njegov posao. 


Imao je samo jedno dijete, sina Williama od dvadeset i pet godina, 
neoženjena, čije su dispozicije u poslovanju imale jednaku važnost 
kao i one njegova oca. Sin, koji je bio pomalo sanjar, više se bavio 
znanstvenim i umjetničkim knjigama metafizičkog sadržaja nego 
knjigovodstvom i nije se držao samo velikim učenjakom, nego i 
pjesnikom. U to je bio još čvršće uvjeren kad su njegove pjesme 
objavljene u nekom časopisu. Tada je došao na misao da napiše 
tragediju u kojoj je glavni junak neki ludi pjesnik. Da bi to mogao, 
odlučio je proučiti duševne bolesti i nabavio je mnogo knjiga s tog 
područja. Strahovita posljedica tog rada bijaše da se sve većma 
poistovjećivao s tim svojim junakom, uvjeren da je i sam lud. Otac je 

nedavno upoznao nekog liječnika koji je navodno namjeravao 
osnovati privatni sanatorij za duševne bolesnike. Čovjek je tvrdio da 
je dugo bio asistent slavnih psihijatara i stekao je bankarevo 
povjerenje, tako da ga je ovaj zamolio da upozna njegova sina i da ga 
pokuša izliječiti. Od tog dana razvilo se iskreno prijateljstvo između 
tog liječnika i Ohlerta juniora, koje je urodilo neočekivanom 
posljedicom, naime, obojica su sasvim iznenada nestali. Tek sada je 
bankar potražio točnije obavijesti o tom liječniku i saznao da je to 
jedan od onih nadriliječnika, kakvih u Sjedinjenim Državama ima na 
tisuće. 

Tailor je pitao kako se taj navodni liječnik zove, a kad je čuo ime 
Gibson i njegovu adresu, pokazalo se da je to naš stari znanac, koga 
sam već zbog neke druge stvari pratio. Čak sam imao i njegovu 
fotografiju. Nalazila se u uredu, a kad sam je pokazao Ohlertu, on je 
odmah prepoznao sumnjivog prijatelja i liječnika svoga sina. 

Taj Gibson bijaše varalica prvoga reda i dugo je vremena u 
različitim ulogama djelovao u Sjedinjenim Državama i Meksiku. Jučer 
je bankar otišao do gostioničara, gdje je ovaj stanovao, i saznao da je 
Gibson platio svoje dugove i otputovao u nepoznatom pravcu. 
Bankarov je sin ponio sa sobom veću svotu novaca, a danas je iz jedne 
banke u Cincinnatiju stigla brzojavna obavijest da je William tamo 
podigao pet tisuća dolara i da je otputovao u Louisville po svoju 
zaručnicu. Ovo je posljednje bilo, dakako, laž. 


Na osnovi svega toga trebalo je pretpostaviti da je liječnik oteo 
svog pacijenta, kako bi došao u posjed velike svote novaca. Williama 
su poznavali svi bankari i on je od njih mogao dobiti novaca koliko je 
htio. Zbog toga je trebalo uhvatiti Gibsona, a bolesnika otpremiti kući. 
Ta je zadaća povjerena meni. Dobio sam potrebne punomoći, upute i 
fotografiju Williama Ohlerta i otputovao sam najprije u Cincinnati. 
Kako me je Gibson poznavao, ponio sam i one rekvizite koji su mi bili 
potrebni da bih se ako zatreba mogao preodjenuti i maskirati. 


U Cincinnatiju sam posjetio onog bankara i od njega saznao da je 
William Ohlert doista bio kod njega u društvu s Gibsonom. Odatle sam 
krenuo u Louisville, gdje sam saznao da su obojica kupila karte sa St. 
Louis. Dakako, krenuo sam za njima, ali sam tek nakon dužeg i 
napornog traženja naišao na njihov trag. U tome mi je pomogao moj 

stari Mr. Henry. Razumije se samo po sebi da sam ga odmah posjetio. 
Nemalo se začudio kad me vidio u ulozi detektiva, žalio me zbog 
gubitka u brodolomu i kad smo se rastajali morao sam mu obećati da 
ću kad riješim ovaj slučaj napustiti to mjesto i krenuti na Divlji zapad. 
Trebalo je da tamo iskušam njegovu novu repetirku. 

Ohlert i Gibson su se na brodu odvezli Mississippijem u New 
Orleans, a ja sam ih onamo slijedio. Ohlert stariji dao mi je popis 
poslovnih kuća s kojima je bio u vezi. U Louisvilleu i St. Louisu sam ih 
posjetio i saznao da je William već bio kod njih i podigao novac. 
Jednako je postupio i u New Orleansu. One kod kojih još nije bio, 
upozorio sam i zamolio ih da me odmah obavijeste ako ih ta dvojica 
posjete. 

To bijaše sve što sam saznao i sada sam se nalazio usred gomila 
ljudi koji su se valjali ulicama New Orleansa. Razumije se samo po sebi 
da sam se obratio i policiji. Sada mi nije preostalo ništa drugo nego da 
čekam na pomoć tih ljudi. Da ne bih bio sasvim besposlen, lutao sam 
promatrajući ljude. Možda će mi pomoći sretan slučaj. 


New Orleans ima izrazito južnjački karakter, naročito u svojim 
starijim dijelovima. Tamo ima prljavih i uskih ulica s kućama 
ukrašenim odrinama i balkonima. Onamo se povlači život koji se plaši 
svjetlosti dana. Tu bijahu zastupljene sve moguće boje lica, od bolesne 
žućkastobijele do najdublje crne. Ulični svirači, pjevači i gitaristi 
pokazuju svoje kreštavo umijeće. Muškarci viču, žene vrište; ovdje 
neki bijesni mornar za sobom vuče Kineza za pletenicu; tamo se tuku 
dva Crnca, okružena gledateljima koji se smiju. Na nekom uglu 
sudarila su se dva nosača. Odmah su zbacili teret i stali se mlatiti. 
Prilazi im neki čovjek da ih smiri i od obojice dobiva batine, koje 
prvobitno nisu njemu bile namijenjene. 

Bolji dojam ostavljaju mala predgrađa koja se sastoje od kućica 
okruženih urednim vrtovima. U njima rastu ruže, palme, oleandri, 
kruške, smokve, breskve, naranče i limuni. U takvim predgrađima 
stanovnici nalaze željeni mir poslije gradske buke. 

Dakako, najživlje je u luci. Tamo upravo vrvi od brodova i vozila 
svih vrsta i veličina, tamo leže naslagane goleme bale vune i do njih 
burad, među kojima prolaze stotine radnika. Čovjek kao da se nalazi 
na jednoj od tržnica pamuka u Istočnoj Indiji. 

Tako sam šetao gradom otvorenih očiju — uzalud. Bilo je podne i 
postalo je veoma vruće. Nalazio sam se u lijepoj i širokoj Commom 
Street, kad sam zapazio natpis neke pivnice. Gutljaj piva mi na toj 
vrućini neće škoditi. Ušao sam. 

Pivo je očito mnogima prijalo. To sam zaključio po gužvi koja je 
ovdje vladala. Tek nakon dužeg traženja ugledao sam praznu stolicu 
straga u kutu. Tamo je stajao mali stol sa samo dvije stolice, ana jednoj 
je sjedio neznanac čiji izgled nije mogao ohrabriti čovjeka koji bi želio 
zauzeti slobodnu stolicu. Ipak sam se uputio prema njemu i zamolio 
ga za dopuštenje da sjednem i popijem čašu piva. 

Njegovim je licem prošao gotovo samilostan smiješak. Promotrio 
me je ispitujućim, gotovo prezimim pogledom i upitao: 

— Imate li sa sobom novaca, master? 

— Dakako — odgovorio sam čudeći se tom pitanju. 

— Onda možete platiti pivo, a i mjesto na koje želite sjesti? 

— To i namjeravam. 


— Well, zašto onda tražite dopuštenje? Pretpostavljam da ste 
zelembać. Vrag neka odnese svakoga tko bi se usudio da me spriječi 
sjesti tamo gdje mi se sviđa! Dakle, sjednite; stavite svoje noge gdje 
želite i svakome tko bi vam to želio zabranili opalite zaušnicu! 

Iskreno priznajem da mi se svidio taj čovjek. Osjećao sam da su mi 
se obrazi zarumenjeli. Strogo uzevši, njegove su riječi bile uvredljive i 
ja sam osjećao da to ne smijem dopustiti i da se moram barem 
pokušati obraniti. Zbog toga sam, sjedajući, odgovorio: 

— Ne bih vam preporučio da me tako nazivate, jer ću biti prisiljen 
da vam dokažem kako nisam zelembać. Čovjek može biti i pristojan i 
lukav u isto vrijeme. 


— Pshaw! — odvratio je ravnodušno. — Vi mi baš ne izgledate 
lukavo. Nemojte se truditi da budete ljuti. Ne bi to dovelo ni do čega. 
Ja vas doista nisam želio uvrijedili, a osim toga ne znam kako biste me 
vi to mogli poučiti. Old Death nije čovjek koga se može zaplašiti. 

Old Death! A, taj čovjek bijaše Old Death! O tom poznatom, da, 
slavnom westmanu mnogo sam čuo. Njegovo je ime doprlo do svih 
logorskih vatri s one strane Mississippija i sve do gradova Istoka. Ako 
je samo deseti, dvadeseti dio onoga što se o njemu priča istina, onda 

je to bio lovac i izviđač pred kojim je trebalo skinuti šešir. Čitav jedan 
ljudski vijek potucao se Zapadom i usprkos svim opasnostima nikada 
nije bio ranjen. Zbog toga su praznovjerni mislili da ga metak ne može 
pogoditi. 

Nije se znalo kako se zapravo zove. Old Death bijaše njegovo 
ratničko ime; nadjenuli su mu ga zbog njegova naročito mršava tijela. 
"Stara smrt"! Kad sam ga vidio kako sjedi preda mnom, postalo mi je 
jasno zbog čega je dobio to ime. 

Bio je visok, veoma visok, i njegova malo pognuta pojava kao da 
se doista sastojala samo od kostiju i kože. Kožnate hlače plivale su mu 
oko nogu. Lovačka košulja od kože tijekom vremena se tako stisla da 
su mu rukavi sezali do nešto ispod lakata. Na rukama su mu se isticale 
kosti tako jasno kao u nekih ljudi rebra. Bijahu to ruke kostura. 


Iz lovačke košulje stršao je dugi mrtvački vrat, a Adamova 
jabučica plivala je u kožnatoj vrećici. A glava! Kao da na njoj uopće nije 
bilo mesa. Oči su počivale duboko u dupljama, a na lubanji nije imao 
ni jedne jedine vlasi. Strahovito upali obrazi, oštra brada, izbočene 
jagodične kosti i široki, tupi nos širokih i gore okrenutih nosnica — 
uistinu, bila je to mrtvačka glava koje bi se čovjek mogao prestrašiti 
kad bi je iznenada ugledao. Izgled te glave djelovao je i na moj nos: 
činilo mi se da osjećam zadah truleži, smrad sumporovodika i 
amonijaka. Čovjek bi pritom mogao potpuno izgubiti tek. 

Njegove dugačke, tanke noge nalazile su se u futrolama nalik na 
čizme, koje bijahu načinjene od jednog komada konjske kože. Na 
njima je imao goleme ostruge s kotačićima od meksičkih srebrnih 
pezosa. 

Pored njega na zemlji ležalo je sedlo s potpunom opremom, a do 
nje naslonjena jedna od onih kentucky pušaka koje se još rijetko mogu 
vidjeti, jer su ustupile mjesto puškama što se pune odostrag. Inače se 
njegovo naoružanje sastojalo od jednog bowie noža i dva velika 
revolvera, čije su drške stršile iz pojasa. Ovaj se posljednji sastojao od 
kožnate cijevi u obliku takozvanog čemera, oko kojeg su visili skalpovi 
veličine dlana. Kako ti skalpovi nisu bili skinuti s glava bljedolikih, 
moglo se pretpostaviti da ih je njihov sadašnji vlasnik skinuo s 
Indijanaca koje je pobijedio. 

Krčmar je donio pivo koje sam naručio. Kad sam čašu približio 


361 


ustima, pružio mi je lovac svoju i rekao: 

— Stoj! Ne tako žurno, boy! Najprije da se kucnemo. Čuo sam da je 
to običaj. 

— Da, ali samo među dobrim znancima — odgovorio sam 
oklijevajući da li da prihvatim njegov poziv. 

— Nemojte se nećkati! Sada sjedimo zajedno i nije nužno da makar 
i u mislima jedan drugome slomimo šiju. Dakle, kucnimo se! Ja nisam 
uhoda ni varalica, i vi mirno možete sa mnom provesti četvrt sata. 


To je zvučalo drukčije nego ono ranije. Kucnuo sam čašom o 
njegovu čašu i rekao: 

— Znam što treba misliti o vama, sir. Ako ste doista Old Death, 
nemam se razloga plašiti da sam u lošem društvu. 


— Vi me, dakle, poznajete? No, onda nije potrebno da vam pričam 
o sebi. Govorimo, dakle, o vama. Zašto ste zapravo došli u Sjedinjene 
Države? 

— Iz istog razloga kao i ostali — da bih potražio sreću. 

— Vjerujem vam! Prijeko u staroj Europi ljudi misle da ovdje 
čovjek treba samo otvoriti torbu, i već u nju padaju dolari. Ako to 
nekome i uspije, onda o njemu pišu sve novine; ali o tisućama koje u 
borbi s valovima života nestaju bez traga ne govori nitko. Jeste li već 
pronašli sreću ili se barem nalazite na njenom tragu? 


— Mislim da na ovo posljednje mogu potvrdno odgovoriti. 


— Onda samo budno pazite da ne biste izgubili trag! Ja najbolje 
znam kako je teško slijediti takav trag. Možda ste čuli da sam izviđač, 
scout, i da sam ravan svakom drugom westmanu, a ipak sam dosad 
uzalud trčao za srećom. Stotinu sam puta pomislio da mi je nadohvat 
ruke, ali čim sam ispružio ruku, nestala je kao kula u zraku koja postoji 
samo u mašti. 


Rekao je to nekako tužna glasa, tiho, gledajući preda se. Kako na 
njegove riječi nisam ništa odgovorio, podigao je nakon nekog 
vremena glavu i dodao: 

— Vi ne možete znati zašto tako govorim. Objašnjenje je veoma 
jednostavno. Uvijek sam tužan kad vidim čovjeka, mlada čovjeka, i 
moram pomisliti da će vjerojatno i on... propasti. Vi ste odviše fini i 
mirišete. Kad bi Indijanac ugledao vašu frizuru, od straha bi pao 

mrtav. Na vašem odijelu nema ni najmanje mrlje, ni zrnca prašine. 
Tako se na Zapadu ne može naći sreća. 

— Nemam namjere da je tražim upravo ovdje. 

— Tako! Hoćete li biti tako dobri pa mi kažite kakve ste struke? 

— Studirao sam. 

Rekao sam to sodređenim ponosom. Ali on me pogledao smiješeći 
se pomalo, a to je njegovoj mrtvačkoj glavi dalo podrugljiv izraz, i 
rekao: 

— Studirao! Jao! Nadam se da niste na to odveć ponosni? Jer 
upravo su ljudi vaše vrste najmanje sposobni da nađu sreću. Često 
sam to iskusio. Imate li neko namještenje? 

— Da, u New Yorku. 

— Kakvo? 

Bio je tako čudnovat ton kojim je postavljao pitanja da nisam 
mogao uskratiti odgovor. Kako mu nisam smio reći istinu, objasnio 
sam: 

— Radim za nekog bankara po čijem se nalogu nalazim ovdje. 

— Bankar? Ah! Onda je, dakako, vaš put mnogo ravniji nego što 
sam mislio. Čuvajte to mjesto, sir! Ne nalazi svaki student namještenje 
kod američkog bankara. I to čak u New Yorku! Onda unatoč svojim 
godinama uživate veliko povjerenje. Iz New Yorka šalju na jug samo 
one ljude u koje se čovjek može pouzdati. Radujem se što sam se u 
vama prevario, sir! U svakom slučaju posrijedi je neki posao u vezi s 
novcem? 

— Nešto slično. 

— Tako! Hm! 

Ponovo me oštro i upitno pogledao, nacerio se i nastavio: 

— Ali ja mislim da mogu pogoditi pravi razlog vaše prisutnosti. 

— U to sumnjam. 

— Nemam ništa protiv toga, ali ipak ću vam dati dobar savjet. Ako 
ne želite da se opazi kako ste došli ovamo u potrazi za nekim 
čovjekom, onda bolje pripazite na svoje oči. Vi ste pozorno promotrili 
sve ljude u lokalu i neprestano kroz prozor gledate prolaznike. Dakle, 
vi nekog tražite. Jesam li pogodio? 

— Da, master. Imam namjeru da sretnem nekog čije mi boravište 
nije poznato. 

— Obratite se portirima hotela. 

— To nije urodilo plodom, isto kao ni nastojanja policije. 

Njegovim je licem ponovo preletjele cerekanje, koje je imalo 
namjeru da bude ljubazno. Hihotao je, pokazao figu i rekao: 

— Master, vi ste ipak greenhorn, pravi pravcati zelembać. Nemojte 
mi to zamjeriti, ali to je istina. 

Dakako, u tom sam trenutku shvatio da sam odviše ispričao. On je 
potvrdio to moje mišljenje rekavši: 

— Došli ste ovamo zbog nečega što je u vezi s novčanim 
poslovanjem, kako ste mi rekli. Čovjeka na kojega se to odnosi traži po 
vašem nalogu policija. Vi trčite po ulicama i krčmama ne biste li ga 
pronašli... ne bio ja Old Death ako ne znam koga imam pred sobom. 

— No, koga, sir? 

— Detektiva, privatnog policajca koji mora riješiti zadaću više 
obiteljske nego kriminalističke prirode. 

Ovaj je čovjek doista bio neobično oštrouman. Da li da priznam da 
je pogodio? Ne. Zbog toga sam odgovorio: 

— Čast vašem oštroumlju, sir; ali ovaj put ste ipak pogriješili. 

— Ne vjerujem! 

— Sigurno! 

— Well! Vaša je odluka hoćete li to priznati ili ne. Jane mogu, aine 
želim da vas na to prisilim. Ali, ako ne želite da vas prozru, ne smijete 
se tako upadljivo ponašati. Radi se o novcu. Zadaću su povjerili 
jednom greenhornu; dakle, žele postupiti što je moguće obazrivije. Iz 
toga slijedi da je dotični dobar znanac ili čak član obitelji oštećenog. 
Ima u tome nešto kažnjivo, inače vam ovdašnja policija ne bi 
pomagala. Vjerojatno se s vašim čovjekom nalazi neka varalica koja ga 
želi iskoristiti. Da, da, samo me gledajte, sir! Čudite se mojoj mašti? No, 
dobar westman na osnovi dva otiska nogu konstruira dugačak put 
odavde do, što se mene tiče, Kanade i rijetko se u tome vara. 

— Vi doista imate bujnu maštu, master. 

— Pshaw! Što se mene tiče, ne morate priznati! Meni to neće 

nanijeti štetu. Ja sam ovdje kao kod kuće i mogao bih vam dati poneki 
dobar savjet. Ali ako vi mislite da ćete na svoj način brže doći do cilja, 
onda je to veoma pohvalno, ali, sumnjam da je to pametno. 


Ustao je i izvadio staru kožnatu kesu iz džepa da bi platio svoje 
pivo. Mislio sam da sam ga povrijedio svojim nepovjerenjem, pa da bih 
to ispravio, rekoh: 

— Ima poslova koje čovjek ne smije nikome povjeriti, a najmanje 
strancu. Nisam vas namjeravao uvrijediti i mislim... 

— Jao, jao! — prekinuo me stavljajući novac na stol. — Nema ni 
govora o uvredi. Želio sam vam dobro, jer ima u vama nešto što mi se 
sviđa. 


— Možda ćemo se ponovo sresti! 


— Ne vjerujem. Danas odlazim u Teksas, a odatle u Meksiko. Nije 
vjerojatno da će vas put nanijeti u te krajeve i zbog toga... farewell, sir! 
I sjetite se ponekad da sam vas nazvao greenhornom! To od mene 
možete mirne duše primiti, jer ne namjeravam vas vrijeđati, a novajliji 
ne može škoditi ako o sebi bude imao skromnije mišljenje. 

Stavio je na glavu sombrero široka oboda koji je dotad visio nad 
njim na zidu, prebacio na leđa sedlo i opremu, dohvatio pušku i 
krenuo. Ali nakon tri koraka brzo se okrenuo, vratio se i šapnuo: 

— Nemojte ništa zamjeriti, sir. Ija sam, naime, studirao i još i danas 
se s veseljem sjećam kakva sam tada bio umišljena budala. Good bye! 

Sada je izišao iz gostionice a da se više nije okrenuo. Gledao sam 
za njim sve dok njegov neobičan lik, koji su prolaznici sa smiješkom 
promatrali, nije nestao u gomili. Rado bih se bio na njega ljutio. Trudio 
sam se da budem ljut, ali mi to nije uspjelo. Njegova je vanjština u meni 
izazvala neku vrst samilosti; njegove su riječi bile grube, ali njegov je 
glas pritom bio nekako blag i dobronamjeran. Svidio mi se usprkos 
svojoj ružnoći, ali da mu zbog toga priznam svoje namjere, to ne bi bilo 
samo neoprezno nego čak i lakomisleno, iako se moglo pretpostaviti 
da bi mi mogao dati kakav dobar savjet. Riječ greenhorn nije me 
uvrijedila; na to me navikao Sam Hawkens. Jednako tako nisam držao 
potrebnim da mu kažem kako sam već jednom bio na Zapadu. 


Naslonio sam se laktovima na stol i zamišljeno gledao preda se. 
Tada su se otvorila vrata i ušao je — nitko drugi nego Gibson. 

Stao je na ulazu i motrio je prisutne. Kako sam pretpostavio da će 
me pogledati, okrenuo sam vratima leđa. U krčmi nije bilo nijednog 
praznog mjesta osim onog na kome je do maločas sjedio Old Death. 
Dakle, Gibson je morao sjesti za moj stol. Već sam se u sebi radovao 
strahu što će ga u njemu izazvati moja prisutnost. 


Ali on nije došao. Čuo sam škripu vrata koja su se ponovo zatvorila 
i brzo sam se okrenuo. Zaista, prepoznao me i pobjegao. Vidio sam 
kako je izišao i brzim koracima grabio ulicom. U trenutku sam 
dohvatio šešir, dobacio krčmaru novac i jurnuo van. Tamo, desno, 
trčao je, trudeći se da nestane iza veće gomile ljudi. Čak se okrenuo, 
ugledao me i ubrzao korak. Slijedio sam ga istom brzinom. Kada sam 
prošao pokraj skupine ljudi, vidio sam kako nestaje u nekoj pokrajnjoj 
ulici. Stigao sam tamo kad je on nestajao iza ugla. Prije toga se još 
jednom okrenuo, skinuo šešir i mahnuo. Time me, dakako, naljutio ija 
sam, bez obzira hoće li se prolaznici smijati, potrčao. U blizini nisam 
vidio policajca. Nije imalo smisla moliti prolaznike za pomoć; nitko mi 
ne bi pomogao. 


Kad sam stigao do ugla, nalazio sam se na nekom malom trgu. S 
obje su strane stajali zatvoreni redovi malih kuća; na suprotnoj sam 
strani ugledao vile okružene prekrasnim Vrtovima. Na trguje bilo 
mnogo ljudi; ali Gibsona nisam opazio. Nestao je. 

Na vratima brijačnice stajao je naslonjen neki Crnac. Činilo se da 
već dugo tako stoji; sigurno je opazio bjegunca. Pristupio sam mu, 
pristojno skinuo šešir i upitao ga je li vidio nekog bijelog gentlemana 
koji je ovuda protrčao. Iskezio je svoje duge, žute zube, nasmijao se i 
odgovorio: 

— Yes, sir! Vidio. Trčao veoma brzo, veoma. Ušao tamo unutra. 

Pokazao je prema jednoj od malih vila. Zahvalio sam mu i požurio 
prema kućici. Željezna vrtna vrata bila su zaključana, i zvonio sam oko 
pet minuta prije nego što mije otvorio neki čovjek, također Crnac. 
Rekao sam mu što tražim, ali on mi pred nosom zalupi vratima i reče: 

— Najprije pitati massu. Bez dopuštenja massa ne otvoriti. 

Otišao je, a ja sam stajao bar deset minuta kao na žeravici. 
Napokon se vratio. 


— Ne smije otvoriti. Massa ne dopusti. Nikakav čovjek danas ušao 

unutra. Vrata uvijek zaključana. Vi brzo otići, jer ako skočiti preko 
plota, massa upotrijebiti kućno pravo i pucati sa revolver. 

Što da učinim? Na silu nisam smio ući. Bio sam uvjeren da će tada 
vlasnik doista pucati; jer Amerikanci u takvim prigodama ne razumiju 
šalu. Nije mi preostalo ništa drugo nego da odem na policijsku postaju. 


Dok sam bijesno prelazio trgom, pritrčao mi je neki dječak. U ruci 
je držao papirić. 

— Sir, sir! — vikao je. — Čekajte! Treba da mi date deset centi za 
ovu cedulju. 

— Od koga je ta cedulja? 

— Od nekog gentlemana koji je upravo — nije pokazao prema vili 
nego u suprotnom smjeru — izišao iz one kuće. Napisao je na cedulju 
nekoliko redaka i rekao da vam to predam. Deset centi, i vaša je. 


Dao sam mu novac i dobio cedulju. Dječak otrči. Na papiru, 
iščupanom iz notesa, pisalo je ovo: 


"Moj poštovani master, 

Jeste li možda zbog mene došli u New Orleans? Vjerojatno, jer me 
pratite. Držao sam vas glupim; ali ipak ne tako glupim da biste mene 
željeli uhvatiti. Tko nema više nego pola lota mozga, ne smije se u to 
upustiti. Vratite se u New York i lijepo pozdravite mastera Ohlerta. 
Pobrinuo sam se za to da me ne zaboravi, i nadam se da ćete se i vi 
ponekad sjetiti našeg današnjeg susreta koji za vas nije ispao naročito 
slavno. 


Gibson" 


Lako je zamisliti s koliko sam oduševljenja pročitao ovu ljubaznu 
poslanicu. Zgužvao sam papirić, stavio ga u džep i krenuo dalje. Bilo je 
moguće da me krišom promatra, a ja mu nisam htio pružiti 
zadovoljstvo da me vidi u neprilici. 

Pozorno sam promatrao trg. Gibsona nisam vidio. Crnac pred 
brijačnicom je nestao; ni dječaka nije nigdje bilo. Sigurno je dobio 
nalog da se odmah izgubi. 

Dok sam stajao pred ulazom u vilu, Gibson je imao dovoljno 

vremena da mi napiše pismo od nekoliko redaka. Crnac me prevario; 
Gibson mi se bez sumnje rugao, a i po izrazu dječakova lica trebao sam 
vidjeti da je on znao tko će zapravo biti nasamaren. 


Bio sam veoma loše raspoložen, jer sam se osramotio, strahovito 
osramotio i nisam smio ni policiji spomenuti da sam sreo Gibsona. 
Stao sam pretraživati uličice koje su vodile do trga, ali bez ikakva 
uspjeha. Gibson je brzo napustio za njega tako opasan dio grada. Čak 
se moglo pretpostaviti da će prvom zgodnom prilikom napustiti New 
Orleans. 


Tako sam zaključio, iako je moj mozak bio težak "samo pola lota" 
i uputio sam se prema mjestu s kojeg su svakodnevno odlazili brodovi. 
Pomagala su mi dva policajca odjeveni u civilna odijela — također 
uzalud. Bio sam bijesan što sam nasamaren i lutao sam ulicama do 
kasno u noć. Pretraživao sam sve moguće krčme i jazbine. Zatim, kad 
sam bio preumoran, vratio sam se u hotel i legao u postelju. 


Sanjao sam da se nalazim u ludnici. Stotine luđaka, koji su se 
smatrali pjesnicima, pružali su mi debele rukopise, a ja sam ih morao 
pročitati. Dakako, bile su tragedije u kojima je glavni junak bio ludi 
pjesnik. Morao sam čitati i čitati, jer je pokraj mene stajao Gibson s 
revolverom u ruci i prijetio mi da će me odmah ustrijeliti ako i na 
trenutak stanem. Čitao sam i čitao, a znoj mi je curio s čela. Da bih ga 
obrisao, izvukao sam rupčić i načas prekinuo čitanje — i tada me 
Gibson ustrijelio. 

Probudio me prasak. Ali to nije bio prasak samo u snu. Bacao sam 
se amo-t amo u namjeri da izbijem Gibsonu revolver iz ruke i pritom 
udario o svjetiljku koja je stajala na ormariću pored kreveta. Ujutru su 
štetu procijenili na osam dolara. 


Probudio sam se sav mokar od znoja. Popio sam čaj i odvezao se 
na divno jezero Pontehartrain, gdje sam se okupao. Zatim sam 
nastavio tražiti. Put me doveo do krčme u kojoj sam jučer sreo Old 
Deatha. Ušao sam i ne sluteći da ću ovdje naići na neki trag. Krčma u 
tom trenutku nije bila tako puna kao prošli put. Jučer ovdje nisam 
opazio nikakvih novina; danas su ležale na svim stolovima. Dohvatio 
sam prve koje su mi došle pod ruku. 


Otvorio sam ih i prvo što mije upalo u oči bila je neka pjesma. 
Naslov je nalikovao na naslov nekog stravičnog romana. To me nije 

privlačilo. Naslov je glasio: 

"Najstrašnija noć". 

Već sam htio okrenuti list, kad zamijetih inicijale ispod pjesme: 
"W. O." To bijahu početna slova imena William Ohlert! To mi se ime 
neprestano vrazlo po glavi, i nije bilo čudno što sam ga odmah doveo 
u vezu s tim slovima. Zar je on svoj boravak u New Orleansu iskoristio 
da bi objavio svoje stihove? Možda su mu pjesmu tako brzo objavili 
zato što je platio da je tiskaju. Ako je moja pretpostavka točna, mogao 
bih s pomoću te pjesme pronaći pravi trag. Počeo sam čitati: 


"NAJSTRAŠNIJA NOĆ 

Poznaješ li noć koja se zemlji sprema uz mukli vjetar i kišu koja lije? 
Ničije oko ne može probiti zid vremena, noć u kojoj na nebu nijedne 
zvijezde nije? Kako god mračna bila ta noć, ima jutra; Lezi na počinak i 
bezbrižno spavaj do sutra. Poznaješ li noć koja na život pada, na 
posljednjoj postelji ležiš umirući kad je poziv vječnosti blizu kao sada u 
žilama kuca bilo kao da će pući. Kako god mračna, ta noć ima jutra; lezi 
na počinak i bezbrižno spavaj do sutra. Poznaješ li noć koja na tebe 
silazi tako da uzalud tražiš spas u njoj, noć što poput zmija oko tebe 
plazi i tisuću demona pljuje u mozak tvoj? Plaši se takve noći i budan 
čekaj sutra, jer jedino ova noć neće imati jutra! 


W.0." 


Priznajem da me ova pjesma duboko potresla. Koliko god da je 
bila bez umjetničke vrijednosti, ipak je sadržavala krik užasa 
nadarena čovjeka koji se uzalud bori protiv mračnih sila ludila i osjeća 
da mu nema spasa. Ali brzo sam svladao svoje osjećaje, jer je trebalo 
nastaviti s traganjem. Bio sam uvjeren da je William Ohlert napisao tu 
pjesmu; potražio sam adresu izdavača novina i uputio se tamo. 

Ekspedit i uredništvo nalazili su se u istoj kući. Najprije sam kupio 
jedan primjerak novina, a zatim sam otišao u uredništvo gdje sam 
saznao da su moje pretpostavke bile točne. Neki William Ohlert donio 
je dan prije pjesmu i zamolio da je što prije objave. Kako urednik nije 
bio naročito oduševljen, pjesnik je deponirao deset dolara, uz uvjet da 
pjesma iziđe u današnjem broju i da mu pošalje reviziju. Ponašao se 

veoma pristojno, ali je djelovao malo smeteno i neprestano je 
ponavljao da je pjesmu napisao krvlju svog srca. To je, uostalom, fraza 
koju često upotrebljavaju i daroviti i nedaroviti pjesnici. Da bi mu 
mogli poslati reviziju, ostavio je svoju adresu. Stanuje ili je stanovao u 
otmjenom i skupom privatnom pansionu u nekoj ulici u novijem dijelu 
grada. 


Pošto sam se u svom stanu preobukao i izmijenio svoj izgled, 
uputio sam se onamo. Najprije sam pošao po dva policajca da bi 
stražarili pred vratima pansiona dok budem unutra. 


Bio sam uvjeren da ću uhvatiti lopova i njegovu žrtvu i vedro sam 
pozvonio na vratima iznad kojih je na mjedenoj ploči pisalo: 
"Prvoklasni pansion za dame i gospodu". Nalazio sam se, dakle, na 
pravom mjestu. Vlasnica kuće bila je neka gospođa. Otvorio mi je 
vratar i upitao me što želim, a zatim mi je rekao da se trebam najaviti 
gospođi. Predao sam mu svoju posjetnicu na kojoj je stajalo drugo ime. 
Odveo me u trijem, i nisam morao dugo čekati. 


Bila je to lijepo odjevena, punašna žena, stara otprilike pedeset 
godina. Činilo se da u njenim žilama teče i mali dio crne krvi, što se 
moglo vidjeti po kovrčavoj kosi i boji noktiju. Primila me veoma 
prijazno. 

Predstavio sam se kao urednik feljtona nekih novina. Pokazao sam 
joj novine i rekao da moram razgovarati s autorom te pjesme. 
Neobično mi se svidjela, i nosim mu honorar i nove narudžbe. 


Ona me mirno slušala, pozorno promatrala i zatim rekla: 

— Dakle, gospodin je kod vas objavio pjesmu? Kako zgodno! Je li 
dobra? 

— Izvanredna! Već sam imao čast da vam kažem kako mi se pjesma 
veoma svidjela. 

— To me raduje. Taj gospodin djeluje veoma obrazovano, kao pravi 
gentleman. Na žalost, ne govori mnogo i ni s kim ne održava vezu. 
Izišao je samo jedan jedini put, vjerojatno da bi vam odnio pjesmu. 

— Doista? Iz razgovora s njim saznao sam da je ovdje podigao 
nešto novca. Dakle, mora da je češće izlazio. 

— Možda se to dogodilo dok nisam bila ovdje, a možda je i njegov 
tajnik obavio te poslove. 

— On ima tajnika? O tome nije govorio. Mora da je prilično bogat 
gospodin. 

— Sigurno! On dobro plaća i odlično se hrani. Njegov tajnik, master 
Clinton, vodi blagajnu. 

— Clinton! Ah, ako se taj tajnik zove Clinton, onda mora da sam ga 
sreo u klubu. Podrijetlom je iz New Yorka, ili dolazi odatle, i 
izvanredno je društven čovjek. Jučer u podne smo se sreli. 

— To je točno — rekla je ona — u to vrijeme je izišao. 

— I odmah smo se tako sprijateljili da mi je darovao svoju 
fotografiju. Kod sebe nisam imao nijedne svoje slike, ali sam mu 
morao obećati da ćemo se danas ponovo sastati. Evo njegove slike. 

I ja sam joj pokazao Gibsonovu sliku, koju sam uvijek nosio sa 
sobom. 

— Točno, to je tajnik — potvrdila je kad ju je pogledala. — Na 
žalost, nećete ga tako brzo ponovo vidjeti. A ni od mastera Ohlerta 
nećete dobiti pjesme. Obojica su otputovali. 

Uplašio sam se, ali sam se brzo savladao i rekao: 

— Strahovito mi je žao. Sigurno su iznenada odlučili da otputuju? 

— Da. To je veoma, veoma dirljiva priča. Dakako, master Ohlert mi 
nije ništa rekao, jer nitko ne otkriva svoje rane, ali njegov tajnik 
ispripovjedio mi je to u povjerenju. Vi, naime, morate znati da uživam 
povjerenje ljudi koji kod mene stanuju. 

— To vam vjerujem. Vaše fino ponašanje, vaša nježnost... čovjek 
mora imati u vas povjerenja — lagao sam s najvećom drskošću. 

— Oh, molim! — rekla je polaskana. — Priča me dirnula do suza, i 
radujem se što je nesretnom mladiću uspjelo pravodobno pobjeći. 

— Pobjeći? To zvuči kao da ga progone! 

— Imate pravo. 

— Ah, kako zanimljivo! Darovit, genijalan pjesnik, a progone ga. Ja 
kao urednik, dakle, na neki način kolega onog nesretnika, gorim od 
radoznalosti da o tome nešto saznam. Novine su značajna snaga, i 
možda bih mu mogao pomoći nekim člankom. Kakva šteta što vas je 
tajnik zamolio da tu zanimljivu priču nikome ne povjerite! 

Obrazi su joj se zarumenjeli. Izvadila je ne sasvim čisti rupčić da 

bi joj se ako zatreba odmah našao pri ruci, i rekla: 


— Što se tiče diskrecije, sir, ne osjećam se sada, kad su gospoda 
otputovala, toliko obaveznom. Znam da su novine velesila, i bila bih 
sretna kad biste mogli pomoći sirotom pjesniku da dođe do svojih 
prava. 


— Učinit ću sve što je u mojoj moći; samo bih morao saznati o čemu 
se radi. 

Moram priznati da sam s mnogo truda skrivao uzbuđenje. 

— Onda ću vam, jer mi to srce zapovijeda, sve ispričati. Naime, riječ 
je o jednoj vjernoj i nesretnoj ljubavi. 

— To sam i mislio, jer nesretna ljubav je jedna od najvećih, 
najsnažnijih patnji koje poznajem. 

O ljubavi gotovo ništa nisam znao. 

— Kako ste to lijepo rekli, sir! Jeste li i vi bili nesretno zaljubljeni? 

— Još ne. 

— Onda ste sretan čovjek. Ja sam to proživjela. Moja je majka bila 
mulatkinja. Zaručila sam se sa sinom nekog francuskog plantažera, 
dakle, s jednim kreolcem. Naša je sreća bila razorena, jer otac mog 
zaručnika nije dopuštao da se njegov sin oženi obojenom djevojkom. 
I zbog toga toliko suosjećam s nesretnim pjesnikom koji zbog istog 
razloga prolazi kroz sva ta iskušenja. 


— Znači, on voli neku obojenu djevojku? 


— Da, neku mulatkinju. Otac mu ne dopušta tu vezu i na lukav je 
način došao do potvrde kojom je djevojka zajamčila da se odriče sreće 
u braku s Williamom Ohlertom. 


— Kako okrutan otac! — viknuo sam ogorčeno, našto me gospođa 
pogledala s mnogo simpatije. 


Veoma ju je dirnula Gibsonova izmišljena priča. Sigurno mu je 
razgovorljiva lady ispričala sve o svojoj nekadašnjoj nesretnoj ljubavi, 
a on je odmah izmislio priču koja će je dirnuti i objasniti njihov 
nenadani odlazak. Za mene je bilo veoma korisno što znam da se sada 
naziva Clinton. 


— Da, strašan otac! — složila se ona. — Ali William joj je ostao 
vjeran, i ona je zajedno s njim pobjegla ovamo, gdje ju je smjestio u 

neki pansion. 

— Ipak još ne mogu shvatiti, zašto je napustio New Orleans. 

— Zato što je ovamo stigao njegov progonitelj. 

— Otac ga progoni? 

— Da, namjestio je nekog detektiva. On treba da uhvati Williama i 
da ga sa sobom povede u New York. 

— Je li vam tajnik opisao tog čovjeka? — upitao sam, napeto 
očekujući nove obavijesti o sebi. 

— Da, veoma točno, jer se može pretpostaviti da će taj barbarin 
otkriti Williamov stan i doći k meni. Ali ja ću ga dočekati! Već znam 
svaku riječ koju ću mu reći. On neće saznati kamo je William otišao. 
Poslat ću ga točno u suprotnom smjeru. 

Opisala mi je tog "barbarina" i rekla njegovo ime — bilo je to moje 
ime, aiopis je bio veoma točan, samo što nije bio za mene prelaskavo 
izrečen. 


— Očekujem ga svakog trenutka — nastavila je ona. — Kad ste vi 
pozvonili, mislila sam daje to on. Ali srećom prevarila sam se. Vi niste 
progonitelj tih ljubavnika, razbojnik koji im želi oduzeti najslađu 
sreću. Po vašim dobrim očima vidi se da ćete u novinama napisati 
članak koji će zaštititi progonjene. 

— Ako to trebam učiniti, što bih veoma želio, onda je prijeko 
potrebno da saznam gdje se nalazi William Ohlert. Ja mu svakako 
moram pisati. Nadam se da znate gdje trenutno boravi? 


— Znam kamo je otputovao, ali ne mogu reći hoće li još uvijek biti 
tamo kad stigne vaše pismo. Onog detektiva bih poslala na 
sjeverozapad. Ali vama mogu reći da je otputovao na jug, u Teksas. 
Htio je otputovati u Meksiko, brodom u Vera Cruz. Ali nije bilo broda 
koji bi odmah polazio. Kako je opasnost nalagala najveću žurbu, 
odvezao se "Delphinom" koji plovi prema Quintani. 

— Da li to točno znate? 


— Sasvim točno. Veoma se žurio. Bilo je još toliko vremena da se 
prtljaga prebaci na brod. Odnio ju je moj vratari bio je na palubi. Tamo 
je razgovarao s nekim mornarom i saznao da "Delphin" plovi samo do 
Quintane, ali da prije toga pristaje u Galvestonu. Tim je brodom 
master Ohlert zaista otplovio, jer je moj vratar čekao da brod krene. 

— A njegov tajnik i djevojka također su otputovali s njim? 

— Razumije se. No vratar nije vidio gospođu, jer se povukla u svoju 
kabinu. On nije ni pitao za nju, jer moji su namještenici veoma 
diskretni i obazrivi. Ali, razumije se samo po sebi, William nije ostavio 
svoju zaručnicu ovdje, gdje je izložena opasnosti da je uhvati detektiv. 
Zapravo se radujem što će on doći ovamo. Bit će to veoma zanimljiv 
prizor. Najprije ću ga pokušati dirnuti a zatim, ako mi to ne uspije, 
bacit ću mu u lice pogrde i tako ću s njim razgovarati da se pod mojim 
prezirom jednostavno sruši. 


Dobra je žena doista bila uzbuđena. Čitava ta zgoda neobično je se 
dojmila. Sada je ustala, stisnula male mesnate šake i prijeteći viknula 
prema vratima: 

— Da, samo dođi, samo dođi! Moji će te pogledi probosti, a moje 
riječi smrviti! 

Saznao sam sve što sam želio i mogao sam otići. Netko drugi bi to 
i učinio i ostavio ženu u zabludi. Ali ja sam rekao samome sebi da 
moram reći istinu. Zašto da i dalje jednog varalicu smatra poštenim 
čovjekom. Dakle, ja sam rekao: 


— Ne vjerujem da ćete imati prilike za to. 

— Kako to? 

— Vjerojatno će on sasvim drukčije postupiti nego što vi mislite. 
Također vam neće uspjeti da ga pošaljete prema sjeverozapadu. On će 
otići ravno u Quintanu i uhvatiti Williama i njegova takozvanog 
tajnika. 

— Ta on ne zna gdje se nalaze! 

— Zna, jer ste mu vi to rekli. 

— Ja? Nemoguće! To bih morala znati! Kada se to dogodilo? 

— Upravo sada. 


— Sir, sir, ja vas ne razumijem! — viknula je gospođa, veoma 
iznenađena. 


— Pomoći ću vam. Dopustite mi da samo malo promijenim svoj 
izgled. 

Skinuo sam tamnu vlasulju, bradu i naočale. Gospođa je 
prestrašeno ustuknula. 

— Za ime božje — viknula je — ta vi niste urednik nego onaj 
detektiv! Vi ste me prevarili! 


— Morao sam to učiniti, jer su vas prije toga prevarili. Priča o 
mulatkinji je laž od početka do kraja. Iskoristili su i prevarili vaše 
dobro srce. Clinton nije Williamov tajnik. On se zapravo zove Gibson i 
opasan je varalica koga moram onemogućiti. 

Ona je kao u nesvijesti pala na stolicu i viknula: 

— Ne, ne! To nije moguće! Taj dragi, prijazni, ljubazni čovjek ne 
može biti varalica! Ja vam ne vjerujem. 

— Vjerovat ćete mi čim me saslušate. Dopustite mi da vam 
ispričam. 

Ispričao sam joj istinu i uspjelo mije da njenu simpatiju prema 
dragom, prijaznom, ljubaznom čovjeku pretvorim u žestoki bijes. 
Uvidjela je da je na najpodliji način bila prevarena, i na kraju je čak 
izrazila svoje zadovoljstvo što sam preodjeven došao k njoj. 

— Da to niste učinili — rekla je — ne biste od mene saznali istinu i 
otplovili biste prema sjeveru, u Nebrasku ili Dakotu. Ponašanje tog 
Gibsona— Clintona doista je kažnjivo. Nadam se da ćete odmah 
krenuti za njim, i molim vas da mi iz Quintana pišete jeste li ga uspjeli 
uhvatiti. Kad ga budete vodili u New York, navratite ovamo kako bih 
mu mogla reći koliko ga prezirem. 


— To vjerojatno neće bili moguće. Nije lako u Teksasu uhvatiti 
nekog čovjeka i odvesti ga u New York. Bio bih veoma sretan kad bi mi 
uspjelo da Williama Ohlerta oslobodim od njegova zavodnika i spasim 
bar dio novca koji su obojica putem podigli. 


Srdačno smo se oprostili. Policajcima koji su čekali pred kućom 
rekao sam da mi više nisu potrebni. Dao sam im napojnicu i žurno sam 
otišao. 

Trebalo je što prije doći u Quintanu. Zato sam otišao u luku da bih 
pronašao brod koji onamo plovi. Nisam imao sreće. Jedan je brod 
odlazio u Tampico, ali na svom putovanju nije nigdje pristajao. 
Brodovi koji su plovili u Quintanu polazili su tek za nekoliko dana. 
Napokon sam našao jedan brzi kliper, koji je vozio tovar za Galveston 
i koji je polazio u podne. Mogao sam poći njime. Nadao sam se da ću u 
Galvestonu naći priliku i otputovati u Quintanu. Brzo sam posvršavao 

poslove i krenuo na brod. 


Na žalost, moje očekivanje da ću u Galvestonu naći brod za 
Quintanu nije se ostvarilo. Postojala je mogućnost da odem nešto dalje 
od svog cilja, do Matagorde, ušća istočnog Colorada. Uvjeravali su me 
da ću tamo lako naći brod do Quintane. Zbog toga sam odlučio da tu 
priliku iskoristim. Kasnije se pokazalo da je to bila dobra odluka. 


Tada je pozornost vašingtonskog kabineta bila usmjerena prema 
jugu, prema Meksiku, zemlji koju je još uvijek razdirala krvava borba 
između republike i carstva. 


Sjedinjene Države priznale su Benita Juareza predsjednikom 
meksičke republike. Cara Maximiliana smatrali su sada kao i prije 
uzurpatorom i vršili pritisak na Napoleona, tako da je ovaj morao 
izjaviti da će iz Meksika povući svoje trupe. Održao je obećanje, 
posredno prisiljen na to uspjesima Pruske u njemačkom ratu. Otada 
je Maximilianova sudbina bila zapečaćena. 


Teksas je u građanskom ratu stao na stranu Secesije, dakle, na 
stranu robovlasničkih država. Iako je Jug izgubio rat, narod se nije 
smirio. Ljudi su bili ogorčeni na Sjevernjake i zbog toga su se 
neprijateljski odnosili prema njihovoj politici. Zapravo je teksaško 
stanovništvo bilo republikanski nastrojeno. Voljeli su Juareza, 
"indijanskog junaka" koji se nije plašio suprotstavi se Napoleonu i 
izdanku moćne kuće Habsburg. Ali kako je vašingtonska vlada 
podržavala tog junaka, potajno su protiv njega rovarili. Tako je 
stanovništvo Teksasa dijelio duboki jaz. Jedni su otvoreno pristajali uz 
Juareza; drugi su bili protiv njega, ne iz uvjerenja, već samo zato da bi 
se suprotstavili. Zbog toga nije bilo lako putovati tom zemljom. Sav 
oprez pojedinca koji bi želio sakriti svoja politička uvjerenja bio bi 
uzaludan; čovjek je jednostavno bio prisiljen da se izjasni. 

Takve su bile prilike kad smo ugledali jezik obale, koji je dijelio 
Matagorda bay od Meksičkog zaljeva. Jedrili smo kroz Paso Caballo, ali 
smo brzo morali spustiti sidro jer je zaljev bio tako plitak da bi se 
brodovi duboka gaza mogli lako nasukati. 

Iza jezika bijahu usidreni manji brodovi, a ispred njega velike lađe 
s tri katarke i parobrodi. Odmah sam čamcem otplovio u Matagordu 
da bih saznao ima li neka brza veza s Quintanom. Na žalost, saznao 
sam da tek za dva dana polazi jedrenjak. Nisam se mogao maknuti i 

ljutio sam se, jer je Gibson tako dobio prednost od četiri dana, što mu 
je bilo dovoljno da nestane bez traga. Tješio sam se time da sam učinio 
sve što se moglo. 


Kako mi nije preostalo ništa drugo nego da strpljivo čekam, 
potražio sam prikladnu gostionicu i poslao po svoju prtljagu na brodu. 


Matagorda je tada bio samo gradić. Nalazio se na istočnom dijelu 
zaljeva i njegova je luka bila mnogo manje važna nego, na primjer, 
Galveston. Kao i svugdje u Teksasu, i ovdje je obala bila veoma 
nezdrava. lako se nije mogla nazvati močvarnom, bila je veoma bogata 
vodom. 

Čovjek bi ovdje lako mogao navući groznicu, i nije mi bilo drago 
što tako dugo moram ostati. 

Soba u mom hotelu bila je nalik na brodsku kabinu, a krevet je bio 
tako kratak da su mi iz njega virile noge. 


Kad sam smjestio svoje stvari, izišao sam razgledati mjesto. Da bih 
iz sobe dospio do stepenica, morao sam proći pokraj nekih otvorenih 
vrata. Pogledao sam u prostoriju i vidio da je namještena jednako kao 
i moja. Kraj zida je na podu ležalo sedlo, a na zidu je visjela oprema. U 
kutu, u blizini prozora, stajala je naslonjena dugačka Kentucky puška. 
I nehotice sam se sjetio Old Deatha, iako su ti predmeti mogli pripadati 
bilo kome. 


Kad sam izišao iz kuće, krenuo sam polako šetajući kroz ulice. 
Upravo kad sam zaokretao iza ugla, sudario sam se s čovjekom koji mi 
je dolazio u susreti koji me nije vidio. 


— Grom i pakao! — viknuo je ovaj. — Pazite, sir, kad već tako jurite 
ulicom! 

— Ako moje puzanje nazivate jurnjavom, onda je oštriga parobrod 
na Mississippiju — odgovorio sam smijući se. 

On malo uzmakne, pogleda me i vikne: 

— Ta to je greenhorn koji nije htio priznati da je detektiv! Što vi 
tražite ovdje u Teksasu, i to još u Matagordi, sir? 

— Vas ne, master Death! 

— To vjerujem! Čini se da pripadate onoj vrsti ljudi koji nikad ne 
nalaze ono što traže, ali se zato svakog časa sudaraju s onima s kojima 
nemaju nikakva posla. U svakom slučaju sigurno ste žedni i gladni. 

Dođite, usidrimo se negdje gdje se toči dobro pivo. Jeste li već našli 
sobu? 

— Da, tamo dolje u "Uncle Samu". 

— Lijepo! I ja sam tamo podigao svoj wigwam. 

— Možda u sobi na prvom katu, u kojoj sam opazio sedlo i pušku? 

— Da. Trebate znati da nikamo ne idem bez sedla. Zavolio sam ga. 
Konja možete dobiti svagdje, ali ne i dobro sedlo. No, dođite, sir. 
Upravo sam bio u nekom sobičku gdje ima hladnog piva, a to je ovog 
lipanjskog dana pravi melem. Spreman sam popiti još jednu čašu ili 
još nekoliko čaša. 

Odveo me do krčmice gdje se prodavalo pivo na boce, i to prilično 
skupo. Bili smo jedini gosti. Ponudio sam mu cigaru, ali on odbije. 
Izvadio je iz džepa duhan za žvakanje i odrezao komad dovoljan za 
petoricu mornara. Gurnuo je taj komad u usta, smjestio ga s puno 
ljubavi pod obraz i rekao: 

— Tako, sad vam stojim na raspolaganju. Radoznao sam, kakav vas 
je vjetar tako brzo doveo za mnom. Da li povoljan? 

— Naprotiv, veoma nepovoljan. 

— Znači, vi niste namjeravali poći ovamo? 

— Ne, moj cilj bijaše Quintana. Ali kako nisam mogao naći brod, 
došao sam ovamo jer su mi rekli da ću se odavde lako prebaciti do tog 
mjesta. Na žalost, moram čekati puna dva dana. 

— Budite strpljivi, master, i tješite se slatkim uvjerenjem da imate 
smolu! 

— Lijepa utjeha! Mislite li da vam na tome moram zahvaliti? 

— Molim — nasmijao se Old Death. — Uvijek dajem savjete 
besplatno. Uostalom, ni meni nije bolje nego vama; i ja ovdje sjedim 
besposleno, jer sam bio odviše spor. Htio sam poći gore do Austina i 
zatim dalje, preko Rio Grande del Norte. Godišnje doba je povoljno. 
Padala je kiša i Colorado ima dovoljno vode da plitke parobrode nosi 
do Austina. Naime, rijeka je veći dio godine veoma siromašna vodom. 

— Čuo sam da plovidbu ometa neki sprud. 

— To zapravo i nije pravi sprud, već naplavljeno drvo koje otprilike 
osam engleskih milja uzvodno prisiljava rijeku da se grana u nekoliko 

rukavaca. Iza toga plovidba je slobodna sve do Austina, pa još i dalje. 
Kako zbog tog naplavljenog drveta treba prekinuti vožnju, bolje je do 
tog mjesta ići pješke, a tek odatle brodom. Tako sam ija želio postupiti. 
Ali, počeo sam piti pivo. Pio sam i pio, predugo sam se zadržao u 
Matagordi, i kad sam stigao do naplavina, brod je upravo bio otišao. 
Morao sam svoje sedlo ponovo donijeti ovamo i sada moram čekati do 
sutra ujutro, kad polazi idući brod. 

— Onda smo drugovi u nevolji, i vi se možete utješiti jednako kao i 
ja. I vi imate smolu. 

— Ne, nemam. Ja nikoga ne progonim i meni je potpuno svejedno 
hoću li danas ili za tjedan dana stići u Austin. Ali ipak se ljutim, 
naročito zbog toga što me ismijao onaj glupavi greenfog. Bio je brži od 
mene i fućkao mije s palube dok sam sa svojim sedlom stajao na obali. 
Ako tog momka još jednom sretnem, dobit će sasvim drukčiju ćušku 
od one koju je dobio na palubi našeg broda. 

— Vi ste se tukli, sir? 

— Tukao? Kako to mislite, sir? Old Death se nikada ne tuče. Ali na 
"Delphinu" kojim sam došao ovamo nalazio se neki momak koji se 
smijao mom izgledu svaki put kad bi me vidio. Tada sam ga upitao što 
je to tako smiješno, a kad mi je odgovorio da se smije mojim kostima, 
dobio je takvu pljusku da je sjeo na pod. Tada je htio revolverom 
navaliti na mene, ali je pristupio kapetan i zapovjedio mu da se gubi. 
Zbog toga mi se i smijao kad sam zakasnio na brod. Žalim čovjeka s 
kojim putuje. Izgledao je kao pravi gentleman, uvijek tužan i mračan: 
zurio je preda se kao duševni bolesnik. 

Posljednje riječi izazvale su moju pažnju. 

— Duševni bolesnik? — upitao sam. — Jesteli možda čuli 
njegovo ime? 

— Kapetan ga je nazivao master Ohlert. 

Kao da me netko udario u lice. Brzo sam ga upitao: 

— Ah! A njegov pratilac? 

— Ako se dobro sjećam, zvao se Clinton. 

— Jeli moguće, je li to moguće? — viknuo sam i skočio sa stolca. 
— Ta dvojica su bila s vama na brodu? 


On me začuđeno pogleda i upita: 

— Zar ste poludjeli, sir? Skočili ste kao raketa. Imate li kakvog 
posla s tom dvojicom? 

— Mnogo, veoma mnogo! Ta to su ljudi koje tražim! 

Njegovim licem ponovo preleti prijazan smiješak. 

— Lijepo, lijepo — kimne on glavom. — Napokon ste ipak priznali 
da tražite dva čovjeka. I baš tu dvojicu? Hm! Vi ste doista greenhorn, 
sir. Sami ste krivi što ih niste uhvatili. 

— Kako to? 

— Jer u New Orleansu niste bili iskreni. 

— Nisam smio — odgovorio sam. 

— Čovjek smije učiniti sve što ga dovodi do cilja. Da ste mi ispričali 
svoj slučaj, obojica bi se sada nalazila u vašim rukama. Ja bih 
prepoznao te ljude čim su došli na brod i odmah bih pošao po vas. Zar 
nemam pravo? 

— Tko je mogao znati da ćete se tamo s njima sastati! Uostalom, 
oni nisu namjeravali putovati u Matagordu, nego u Quintanu. 

— To su samo tako rekli. Oni u Quintani uopće nisu izišli na kopno. 
Budite razumni i ispričajte mi svoju priču. Možda bi vam mogao 
pomoći da uhvatite te momke! 

Čovjek mi je želio dobro. Nije mu ni palo na um da me uvrijedi, a 
ipak sam bio postiđen. Jučer mu ništa nisam htio reći, a danas me 
prilike sile da to učinim. Taština mije šaputala da mu ništa ne kažem, 
ali ipak je pobijedio razum. Izvadio sam fotografije i rekao: 

— Prije no što vam sve ispričam, pogledajte ove slike. Jesu li to te 
osobe? 

— Da, to su oni — kimnuo je glavom pogledavši fotografije. — 
Zabuna nije moguća. 

Iskreno sam mu ispričao čitav slučaj. On me pažljivo slušao, a kad 
sam završio, stresao je glavom i zamišljeno rekao: 

— Jedno mi ipak nije jasno: je li taj William Ohlert potpuno lud? 

— Ne. Ne razumijem se u duševne bolesti, ali ipak mislim da je 
posrijedi monomanija, jer on, osim u jednoj stvari, vlada svim svojim 
duševnim sposobnostima. 

— Utoliko mi je neshvatljivije kako taj Gibson ima na njega tako 

velik utjecaj. Čini se da on toga čovjeka u svemu sluša i slijedi. Sigurno 
je da ovaj lukavo iskorištava monomaniju bolesnika i služi se njome u 
svoje svrhe. Ali, nadajmo se da ćemo ga pronaći. 


— Vi ste, dakle, uvjereni da oni putuju prema Austinu? Ili možda 
namjeravaju da se negdje usput iskrcaju? 

— Ne. Ohlert je rekao kapetanu broda da putuju u Austin. 

— To mi je čudno. Ta zašto bi rekao kamo putuje? 

— Zašto ne? Ohlert možda uopće ne zna da ga netko progoni i da 
je na krivom putu. On vjerojatno misli da sasvim ispravno postupa. On 
živi samo za svoju ideju, a ostalo je Gibsonova stvar. Luđak nije 
smatrao nerazumnim da kao cilj svog putovanja navede Austin. To mi 
je ispričao kapetan. Što ćete vi učiniti? 

— Razumije se, trebam ih što prije slijediti. 

— Usprkos nestrpljenju morate čekati do sutra ujutro. Prije nema 
nijednog broda. 

— A kad stižemo? 

— S obzirom na vodostaj, tek prekosutra. 

— To je isuviše mnogo vremena! 


— Trebate znati da će i oni zbog toga stići prilično kasno. Ne može 
se izbjeći a da se brod ponekad ne nasuče, i potrebno je prilično 
mnogo vremena dok ga ponovo ne oslobode. 

— Kad bi čovjek znao što Gibson zapravo namjerava i kamo želi 
odvesti Ohlerta? 


— Da, to je svakako zagonetno. On sigurno ima neku određenu 
namjeru. Novci, koje su dosad podigli dovoljni su da ga učine imućnim 
čovjekom. Potrebno je samo da ih prisvoji, a Ohlerta može 
jednostavno napustiti. Kad to dosad nije učinio, znači da ga i nadalje 
želi iskorištavati. Sve me to veoma zanima, a kako bar zasad putujemo 
u istom smjeru, stojim vam na raspolaganju. Ako sam vam potreban, 
eto me. 


— Vašu ponudu primam s velikom zahvalnošću, sir. Imam u vas 
povjerenja i mislim da će mi vaša pomoć biti veoma korisna. 


Rukovali smo se i ispraznili čaše. Da sam se barem još jučer 
povjerio tom čovjeku! 

Upravo smo ponovo napunili čaše, kad se izvana začu strahovita 
buka. Približavahu se ljudski glasovi izmiješani s lavežom pasa. Vrata 
su se naglo otvorila i ušlo je šest muškaraca koji su već popili znatne 
količine pića; nijedan od njih nije više bio trijezan. Njihova gruba lica 
odmah su na sebe svraćala pozornost, kao i laka južnjačka odjeća i 
prekrasno oružje. Svaki od njih imao je pušku, nož, revolver i bič i 
vodio je na uzici psa. Svi ti psi neobične veličine bijahu od one brižno 
uzgojene vrste koja se u južnim državama upotrebljava za hvatanje 
pobjeglih Crnaca a nazivaju ih krvoločnim psima ili lovcima na ljude. 


Skitnice su zurile u nas bez pozdrava i drsko, bacili su se na stolice 
tako da su zaškripale, i stavili noge na stol lupajući po njemu petama. 
Time su dali na znanje gostioničaru da ih treba poslužiti. 

— Čovječe, imaš li piva? — viknuo je jedan od njih. Prestrašeni 
gostioničar potvrdno kimne glavom. 

— Donesi. Pivo Nijemaca hoćemo piti, ali oni neka se peku u paklu, 
ti abolicionisti koji su pomogli Sjeveru i koji su krivi što smo izgubili 
svoja namještenja! 

Krčmar se brzo povukao da bi što prije poslužio svoje otmjene 
goste. Ja sam se i nehotice okrenuo i pogledao govornika. On to opazi. 
Uvjeren sam da u mom pogledu nije bilo ništa uvredljivo. Ali on nije 
želio da ga netko gleda, a možda je i čeznuo za tim da se s nekim 
potuče, pa je viknuo prema meni: 

— Što zurite u mene? Nisam li možda rekao istinu? 

Okrenuo sam se i nisam ništa odgovorio. 


— Čuvajte se — šapnuo mi je Old Death — to su razbojnici najgore 
vrste. To su sigurno otpušteni nadglednici robova čiji su gospodari 
ukidanjem ropstva bankrotirali. Sada su se skupili i spremni su na 
svaku psinu. Bolje da se na njih ne obaziremo. Popijmo svoje pivo i 
izgubimo se. 

Ali upravo se to šaputanje nije svidjelo onom čovjeku. On vikne: 

— Što to šapćeš, stari kosture? Ako govoriš o nama, govori glasno, 
inače ćemo ti mi otvoriti usta. 


Old Death prinese čašu ustima i ne reče ni riječi. Krčmar im je 
donio pivo. Piće je doista bilo dobro; ali gosti su bili u pravom 

razbojničkom raspoloženju i polijevali su ga po gostionici. Onaj koji je 
ranije vikao, držao je punu čašu u ruci i rekao: 

— Ne na pod! Tamo sjede dvojica kojima se taj napitak očito sviđa. 
Neka ga oni dobiju. 

On zamahne rukom i izlije pivo preko stola na nas. Old Death je 
rukom mirno obrisao lice, ali ja nisam mogao mirno otrpjeti uvredu. 
Moj šešir, ovratnik, kaput, sve bijaše mokro. Okrenuo sam se i rekao:— 
Sir, molim vas da to ne ponovite! Šalite se sa svojim drugovima, mi se 
tome nećemo protiviti; ali nas ostavite na miru. 

— Tako! A što biste učinili da vas još jednom polijem? 

— To ćete vidjeti. 

— Vidjeti? No, da vidimo. Gazda, nove boce! 

Ostali su se smijali i odobravali svom matadoru. Bilo je očito da će 
svoju drskost ponoviti. 

— Za ime božje, sir, nemojte se upuštati u svađu s tim momcima! 
— upozorio me Old Death. 

— Da se možda ne plašite? — upitao sam ga. 

— Ne pada mi na um. Ali oni su brzi na oružju, a protiv podlog 
metka ni najhrabriji ništa ne može. Sjetite se da imaju pse! 

Nasilnici su svoje pse privezali za noge od stola. Da ne bih 
odostrag bio pogođen, napustio sam svoje dosadašnje mjesto i sjeo 
tako da sam njima bio okrenut desnom stranom tijela. 

— Ah! On zauzima položaj! — nasmijao se onaj svađalica. — Hoće 
se braniti. Ali čim se pomakne, pustit ću na njega Plutona. Taj je 
upravo za to dresiran. 

On odveže psa i sada ga je držao na uzici. Gostioničar još nije donio 
pivo; bilo je vremena da stavimo novac na stol i da odemo. Ali ja nisam 
vjerovao da će nam banda dopustiti da se udaljimo, a nisam ni htio 
bježati pred tim ljudima. Jer takvi hvalisavci su u dnu duše kukavice. 

Stavio sam ruku u džep i otkočio revolver. U hrvanju bih pobijedio, 
to sam znao, ali sumnjao sam da ću uspjeti savladati pse. 

Pojavio se i gostioničar. Stavio je čaše na stol i molećim glasom 
rekao svojim svadljivim gostima: 


— Gentlemeni, vaš mi je posjet veoma ugodan, ali molim vas, 

ostavite onu dvojicu na miru. Oni su također moji gosti. 
1, gts Propalico! — izdere se jedan. — Hoćeš li nas ti podučavati? 
Čekaj, odmah ćeš se ohladiti. 

I sadržina dviju ili triju čaša izlila se po krčmaru, koji je držao da 
će biti najbolje ako se izgubi. 

— A sad onaj govornik tamo! — vikne moj protivnik. 


Držeći psa lijevom rukom, desnom je izlio pivo prema meni. 
Skočio sam u stranu, tako da me nije pogodio. Zatim sam podigao 
pesnicu da ga udarim, ali on me preduhitri. 


— Pluton, navali! — viknuo je, pustio uzicu i pokazao prema meni. 
Imao sam još toliko vremena da stanem uza zid, kad je golema 
životinja kao tigar skočila prema meni. Pasje od mene bio udaljen oko 
pet koraka. Preskočio je tu udaljenost jednim skokom. Bio sam 
siguran da će me zubima dohvatiti za grkljan ako ostanem na mjestu. 
Upravo kad me je htio zgrabiti, skočio sam u stranu i on njuškom udari 
o Zid. Skok je bio snažan, i pas se od sudara gotovo onesvijestio. Pao je 
na pod. Munjevitom brzinom uhvatio sam ga za stražnje noge, 
zamahnuo njegovim tijelom i bacio ga glavom prema zidu, tako da je 
razbio lubanju. 


Sada se podigla strahovita galama. Psi su zavijali i svojim uzicama 
pomicali stolove; ljudi su psovali, a vlasnik mrtvog psa htio se baciti 
na mene. Ali tada je Old Death, koji je ustao i uperio u njih svoja dva 
revolvera, viknuo: 

— Stoj! Sada je dosta, momci. Još jedan korak ili pokret, i ja pucam. 
Vi ste se u nama prevarili. Ja sam Old Death, izviđač. Nadam se da ste 
o meni čuli. A ovaj sir, moj prijatelj, plaši vas se isto tako malo kao i ja. 
Sjednite i mirno pijte svoje pivo! Ne dirajte oružje, ili, duše mi, ja ću 
pucati. 

Ova posljednja opomena bila je upućena jednom od nadglednika, 
koji je ruku primakao džepu, vjerojatno u namjeri da izvuče revolver. 
I ja sam izvukao svoj. Obojica smo imali osamnaest metaka. Prije no 
što jednom od momaka uspije izvući oružje, naši bi ga meci pogodili. 
Činilo se da je stari izviđač postao sasvim drugi čovjek. Njegovo inače 
pognuto tijelo odjednom se uspravilo; oči su mu blistale, a na njegovu 
se licu mogao vidjeti izraz nadmoćne energije kojoj se ništa ne može 

suprotstaviti. Bilo je smiješno kako su se ti domalo tako drski ljudi 
odjednom umirili. Mrmljali su poluglasno, ali ipak su sjeli za stol; čak 
se ni gospodar mrtvog psa nije usudio prići životinji, jer bi inače 
morao proći pokraj mene. 

Nas smo dvojica još neko vrijeme stajali s revolverima u rukama, 
kad je ušao novi gost — neki Indijanac. 


Na sebi je imao bijelu lovačku košulju ukrašenu crvenim 
indijanskim vezom. Hlače mu bijahu od istog materijala, a na 
šavovima su visjele debele rese od vlasi skalpova. Na košulji i hlačama 
nije bilo nijedne mrlje, ni najmanje nečistoće. Na malim stopalima 
imao je mokasine opšivene staklenim biserjem i ukrašene 
dikobrazovim čekinjama. Oko vrata je nosio vrećicu s medicinom, 
umjetnički izrezbarenu lulu mira i trostruki lanac od pandža sivog 
medvjeda. Oko struka je nosio široki pojas od dragocjenog santillo-p 
okrivača. Odatle su virile drške noža i dvaju revolvera. U desnici je 
držao dvocijevku čiji su drveni dijelovi bili okovani srebrnim čavlima. 
Na glavi nije imao ništa. Njegova duga, gusta, plavocrna kosa bila je 
začešljana u visoku čupu nalik na kacigu u koju je bila upletena koža 
zmije čegrtuše. Tu kosu nije resilo orlovo pero, ni ikakav drugi znak 
dostojanstva, a ipak se odmah vidjelo da je taj mladić poglavica i 
slavan ratnik. Izraz njegova ozbiljna i lijepa lica mogao bi se nazvati 
rimskim. Jagodične kosti bijahu samo malo izbočene; usne na potpuno 
glatkom licu pune, a ipak lijepo povijene, a boja kože mutno 
svijetlosmeđa, s lakom primjesom bronce. Jednom riječju — bio je to 
Winnetou, poglavica Apača, moj krvni brat. 

Jedan je trenutak zastao na vratima. Pogled njegova tamnog oka 
oštro je odmjerio prostorija i osobe koje su se u njoj nalazile. Tada je 
sjeo blizu nas, što je moguće dalje od južnjaka koji sa zuriti u njega. 

Već sam pomakao nogu da poskočim prema njemu i da ga radosno 
pozdravim, ali on, se nijena mene obazirao, iako me je vidio i, dakako, 
prepoznao. Mora da je postojao dobar razlog; zbog toga sam ponovo 
sjeo i nastojao poprimiti ravnodušan izgled. 

Odmah se vidjelo da je shvatio situaciju. Njegove sa se oči sasvim 
malo stisle, i on je prezirno pogledao naše protivnike. Kad smo sjeli i 
ponovo spremili revolvere, na njegovim se usnama pojavio gotovo 
neprimjetan i dobrodušan smiješak. 

Djelovanje njegove ličnosti bilo je tako veliko — da je nastupila 
tišina. Ta je tišina po svoj prilici uvjerila gostioničara; da je opasnost 
prošla. Provirio je kroz napola otvorena vrata, i kad je vidio da se 
nema čega plašiti, oprezno je ušao u prostoriju. 

— Molim čašu piva! — rekao je Indijanac zvučnim glasom na 
najljepšem engleskom jeziku. 

To je nasrtljivcima bilo čudnovato. Skupili su glave i počeli 
šaputati. Skriveni pogledi kojima su promatrali Indijanca odavali su 
da o njemu nisu govorili ništa dobro. 

Krčmar mu je donio pivo, on podigne čašu prema svjetlu, pogleda 
je pogledom poznavaoca — i ispije. 

— Well! —rekao je gostioničaru. — Vaše je pivo dobro. Veliki 
Manitou bijelih ljudi naučio ih je mnogom umijeću, a varenje piva nije 
među njima najmanje. 

— Je li moguće da je taj čovjek Indijanac! — rekao sam tiho Old 
Deathu, hineći da ne poznajem Winnetoua. 

— Ito kakav! — odgovori starac isto tako tiho, ali značajno. 

— Vi ga poznajete? Jeste li ga već sreli? 

— Vidio ga još nisam. Ali prepoznao sam ga po izgledu, odjeći, 
godinama, a osobito po njegovoj pušci. To je slavna srebrna puška čiji 
metak nikada ne promaši cilj. Imate sreću što možete vidjeti 
najslavnijeg indijanskog poglavicu Sjeverne Amerike, Winnetoua, 
poglavicu Apača. 

On je najznačajniji od svih Indijanaca. Njegovo ime živi u svakoj 
palači. U svakoj brvnari kraj svake logorske vatre. Pravedan, mudar, 
pošten, vjeran, ponosan, hrabar, majstor u uporabi svih oružja, nimalo 
dvoličan, prijatelj i zaštitnik onih kojima je potrebna pomoć, bez 
obzira na boju kože. On je poznat u čitavim Sjedinjenim Državama i 
daleko preko njenih granica kao najčasniji i najslavniji junak dalekog 
Zapada. 

— Ali kako to da tako dobro govori engleski i da se ponaša kao 
bijeli gentleman? 

— Često odlazi na Istok, i govori se kako je neki europski 
znanstvenik dospio u zarobljeništvo Apača i kako su s njim postupali 
tako dobro da je odlučio ostati kod njih i na njih utjecati. On je bio 

Winnetouov učitelj, ali njegovo čovjekoljublje vjerojatno nije imalo 
mnogo uspjeha. 

Izgovorio je to veoma tiho, tako da sam ga jedva razumio. Ali ipak 
se Indijanac, koji je od nas bio udaljen preko pet stopa, obratio mom 
novom prijatelju: 

— Old Death se prevario. Bijeli znanstvenik je došao k Apačima i 
oni su ga ljubazno primili. On je postao Winnetouov učitelj i naučio ga 
je da bude dobar i da razlikuje grijeh od pravde i istinu od laži. On nije 
propao, već je bio veoma poštovan i nikada nije čeznuo da se vrati 
bijelim ljudima. Kad je umro, podignut mu je spomenik na grobu, a oko 
groba su posađeni hrastovi života. On je otišao u vječno zelene zemlje 
savane, gdje se blaženi ne ubijaju i gdje s lica Manitoua piju čarobne 
užitke. Tamo će ga Winnetou ponovo vidjeti i zaboraviti svu mržnju 
koju vidi ovdje na zemlji. 

Old Death je bio neizmjerno sretan što ga je taj čovjek prepoznao. 
Lice mu je blistalo od radosti kad ga je upitao: 


— Što, sir, vi me poznajete? Doista? 
— Još nikad vas nisam vidio, ali čim sam ušao odmah sam vas 
prepoznao. Vi ste scout čije se ime čuje sve do Las Animasa. 


Nakon tih riječi ponovo se okrenuo od nas. Dok je govorio, nije se 
pomakao nijedan mišić na njegovu licu. Sada je sjedio tiho i kao 
zaronjen u sebe; samo su mu se usne školjke povremeno trzale, kao 
da se bavi nečim što se odvija izvan njega. 


U međuvremenu su nasrtljivci još uvijek među sobom šaputali, 
upitno se pogledali i kimnuli, kao da su konačno stvorili neku odluku. 
Oni nisu poznavali Indijanca, niti su iz njegova govora zaključili tko je 
pa su vjerojatno svoj poraz htjeli izravnati time da upravo njemu daju 
na znanje koliko preziru Crvenokošce. Pritom su vjerojatno mislili da 
mu ni ja ni Old Death nećemo pomoći, jer kad nas nitko ne vrijeđa, mi 
smo trebali biti mirni kao što je bilo uobičajeno. Dakle, jedan od njih 
je ustao, isti koji se prije bio okomio na nas, i polako i izazovno krenuo 
prema Indijancu. Izvadio sam revolver i stavio ga preda se na stol, tako 
da ga brzo mogu dohvatiti. 


— To nije potrebno — šapne mi Old Death. — Momak kao što je 
Winnetou može izići na kraj s dvostrukim brojem takvih propalica. 

Grubijan je raskrečenih nogu stao pred Apača, podbočio se i 
rekao: 

— Što ti tražiš u Matagordi, Crvenokošče? Mi ovdje ne trpimo 
divljake. 

Winnetou ga nije ni pogledao, prinio je čašu ustima, ispio gutljaj, 
zatim je čašu ponovo stavio na stol i mirno pucnuo jezikom. 

— Zar nisi čuo što sam rekao, prokleti Crvenokošče? — ponovio je 
ovaj. — Hoću da znam što radiš ovdje. Šunjaš se naokolo da bi 
prisluškivao, uhodio. Crvenokošci podupiru lopova Juareza čije je 
krzno također crveno; ali mi smo na strani imperatora Maxa i uklonit 
ćemo svakog Indijanca koji nam stane na put. Ako odmah ne vikneš: 
živio car Max, stavit ćemo ti uže oko vrata. 

Ni sada Apač nije odgovorio. Lice mu je bilo potpuno nepomično. 

— Pseto, razumiješ li me? Želim odgovor! — vikne sada čovjek, 
očito gnjevan, stavljajući mu šaku na rame. 

Sada se gipko tijelo Indijanca munjevitom brzinom uspravilo. 

— Natrag! — viknuo je zapovjedničkim glasom. — Ne trpim da 
pokraj mene zavija kojot. 

Kojotom nazivaju kukavičkog prerijskog vuka kojeg svi preziru. 
Indijanci izgovaraju tu pogrdnu riječ kad žele izraziti najveći prezir. 

— Kojot? — vikne napadač. — To je uvreda koju ćeš mi odmah 
platiti. 

Izvadio je revolver. Ali tada se dogodi nešto što nitko nije 
očekivao: 


Apač mu izbije oružje iz ruke, uhvati ga za bokove, podigne u vis i 
baci u prozor, koji se, dakako, razbio i zajedno s njim izletio na ulicu. 

To se odigralo mnogo brže nego što se dade ispričati. Zveket 
stakla, zavijanje pasa, ljutiti uzvici ostalih nadglednika robova — sve 
je to prouzrokovalo strahovitu buku, koju je ipak nadjačao 
Winnetouov glas. Pristupio je momcima, pokazao rukom prema 
prozoru i viknuo: 

— Hoće li još netko tim putem van? Neka samo kaže! 

Previše se približio jednom od pasa. Ovaj skoči prema njemu, ali 
ga Apač udari nogom, tako da da se tuleći sakrio pod stol. Nadglednici 

robova su plašljivo ustuknuli i zašutjeli. Winnetou nije u ruci imao 
nikakvo oružje, ali njegova je osoba ostavljala snažan dojam. Nijedan 
od napadnutih nije odgovorio. Indijanac je bio nalik na krotitelja 
životinja koji ulazi u kavez i pogledom kroti divlje zvijeri. 

Tada su se naglo otvorila vrata i ušao je čovjek koji je bio izbačen 
kroz prozor i čije su lice povrijedile krhotine stakla. Izvukao je nož i 
bijesno viknuvši skočio na Winnetoua. Ovaj se pomakao u stranu i 
brzo ga uhvatio za ruku, koja je držala nož. Zatim ga je, isto kao i ranije, 
uhvatio za bokove, podigao u vis i tresnuo o pod, gdje je ostao ležati 
bez svijesti. Nijedan od njegovih drugova nije ni pokušao da mu 
pomogne. Indijanac je mirno, kao da se ništa nije dogodilo, podigao 
čašu i popio pivo. Zatim je mahnuo gostioničaru koji se prestrašeno 
povukao iza vrata svog ureda, izvadio iz pojasa kožnatu vrećicu i 
stavio mu u ruku mali žuti predmet. 


— Uzmite ovo za pivo i za prozor, master. Kako vidite, divljak plaća 
svoje dugove. Nadam se da će vam i civilizirani ljudi dati vaš novac. 
Oni ne podnose Crvenokošce, ali Winnetou, poglavica Apača, ne odlazi 
zato što ih se plaši, već zato što je spoznao da nije samo koža, nego i 
duša bljedolikih svijetle boje. Ne sviđa mu se ovdje. 

Izišao je iz krčme, pošto je uzeo svoju srebrnu pušku. Nikoga nije 
ni pogledao, ni mene. 

Sada su nasrtljivci ponovo živnuli. Ali činilo se da je njihova 
radoznalost veća od njihove ljutnje i stida, kao i brige za 
onesviještenog druga. Odmah su pitali gostioničara što je dobio. 


— Nugget — odgovorio je on, pokazavši im komad zlata veći od 
lješnjaka. Nugget koji mora da je vrijedan barem dvanaest dolara. 
Prozor je bogato naplaćen; bio je star i truo, a staklo je bilo napuknuto 
na nekoliko mjesta. Čini se da je imao čitavu vrećicu punu takvih 
nuggeta. 


Grubijani su bjesnjeli što jedan Crvenokožac posjeduje toliku 
količinu zlata. Komadić je putovao od ruke do ruke; procjenjivali su 
njegovu vrijednost. Iskoristili smo tu priliku da platimo račun i da se 
udaljimo. 

— No, što kažete o Apaču, master? — upitao me Old Death kad smo 
se našli na ulici. — Ima li igdje takva Indijanca? Razbojnici su pred 
njim uzmakli kao vrapci pred sokolom. Šteta što ga više nema! Mogli 

smo poći za njim, jer me veoma zanima što on radi ovdje, stanuje li 
izvan grada ili u nekoj gostionici. Mora da je negdje smjestio svoga 
konja, jer se Apači, a pogotovu Winnetou, ne mogu ni zamisliti bez 
konja. Uostalom, sir, vi ste dobro izveli čitavu stvar. Gotovo da sam se 
uplašio, jer uvijek je opasno doći u sukob s takvim ljudima; ali 
smionost i okretnost koju ste pokazali braneći se od psa govori da 
nećete dugo ostati greenhorn. No, sada smo u blizini našeg hotela. 
Hoćemo li ući? Mislim da ne. Stari traper, kao što sam ja, ne osjeća se 
ugodno među zidovima. Najmilije mi je otvoreno nebo nad glavom. 
Šetajmo, dakle, još malo po ovoj lijepoj Matagordi. Ne znam kako 
bismo inače utukli vrijeme. Volite li karte? 
— Ne, nisam kartaš i nemam namjere da to postanem. 


— Ispravno, mladiću! Ali ovdje gotovo svi kartaju, a u Meksiku je 
još mnogo gore; tamo kartaju muškarci i žene, mačke i miševi, a noževi 
ne sjede čvrsto za pojasom. Uživajmo u šetnji. Zatim ćemo večerati i 
rano leći. U ovoj blagoslovljenoj zemlji čovjek nikad ne zna gdje i kako 
će iduće noći spavati. 

— No, vjerojatno nije sve tako strašno! 

— Ne smijete zaboraviti, sir, da se nalazite u Teksasu, gdje su 
prilike još uvijek nesređene. Mi, na primjer, želimo u Austin. Ali veliko 
je pitanje hoćemo li onamo stići. Događaji u Meksiku preplavili su i 
preko Rio Grande. Može se dogoditi svašta, što inače nije uobičajeno, 
a osim toga moramo računati i smušicama toga Gibsona. Ako se on na 
primjer sjeti da prekine putovanje i da se iskrca negdje drugdje, bit 
ćemo i mi prisiljeni da tako postupimo. 

— Ali kako ćemo saznati je li sišao s broda? 

— Raspitivanjem. Parobrod je ovdje na Coloradu veoma spor. Ljudi 
se žure kao na Mississippiju i drugdje. U svakom mjestu imamo četvrt 
sata vremena da se raspitamo. Moramo čak biti spremni i na to da se 
iskrcamo negdje gdje nema ni hotela ni krčme. 

— Ašto bi se u tom slučaju dogodilo s mojom prtljagom? 

On se glasno nasmije. 

— Kovčeg! Kovčeg! —viknuo je. — Nositi kovčeg sa sobom... to je 
ostatak odavno proteklih, pretpotopnih prilika. Koji razuman čovjek 
vuče sa sobom takav komad prtljage! Da sam sa sobom uzeo sve što bi 

mi za vrijeme takva putovanja moglo korisno poslužiti, nikada ne bih 
daleko stigao. Uzmite samo ono što vam je trenutno potrebno; ostalo 
kupite kad za to dođe vrijeme. Kakve to važne stvari imate u tom svom 
starom sanduku? 


— Odijela, rublje, toaletni pribor i pribor za prerušavanje. 


— Sve su to lijepe stvari, ali svagdje ih možete pribaviti. A tamo 
gdje ne možete, tamo vam neće biti ni potrebne. Čovjek nosi košulju 
tako dugo dok je cijela, a zatim kupi novu. Toaletni pribor? Nemojte 
mi zamjeriti, sir, ali četke za kosu i pranje, pomade, češljevi i slično, 
samo štete ugledu muškarca. Pribor za maskiranje? To vam je možda 
moglo poslužiti tamo, gdje ste sada bili. Ovdje se nećete morati 
skrivati iza lažne brade. Takva romantična glupost neće vas dovesti 
do cilja. Važno je da brzo postupite kad naiđete na vašeg Gibsona. A... 


Zastao je, promotrio me od glave do pete, vedro razvukao lice i 
nastavio: 


— Ovakav kakav sada stojite preda mnom možete ući u salon svake 
dame ili u bilo koje kazalište. Ali Teksas nije ni najmanje nalik na neku 
ložnicu ili kazališnu ložu. Lako se može dogoditi da će već nakon dva 
ili tri dana vaše fino odijelo biti u krpama i da će vaš lijepi cilindar 
dobiti oblik harmonike. Znate li kamo to ide Gibson? Nije moguće da 
namjerava ostati u Teksasu; stalo mu je da se izgubi, mora dakle 
napustiti granice Sjedinjenih Država. Budući da se uputio u ovom 
smjeru, nema nikakve sumnje da je njegov cilj Meksiko. Nestat će u toj 
nemirnoj zemlji i nijedan čovjek, nikakva policija neće vam pomoći da 
ga pronađete. 

— Možda imate pravo. Ali ja mislim da bi, ako već želi poći u 
Meksiko, izravno krenuo prema nekoj tamošnjoj luci. 


— Glupost! On je tako brzo napustio New Orleans da se morao 
ukrcati na prvi brod. Nadalje, meksičke su luke u vlasti Francuza. 
Znate li vi, smeta li ga to? On nema izbora; mora krenuti kopnenim 
putem i svakako je dovoljno pametan da se odveć ne pokazuje u većim 
gradovima. Zbog toga je moguće da će se kloniti i Austina i da se ranije 
iskrcao. On ide prema Rio Grandeu. Dakako, na konju. Kroz veoma 
pustu zemlju. Hoćete li ga slijediti sa svojim kovčegom, cilindrom i u 
tom elegantnom odijelu? Kad biste to željeli, morao bih vas ismijati. 


Znao sam da ima pravo, ali radovalo me da tužno pogledam u 

svoje novo odijelo. Tada me, smiješeći se, lupnuo po ramenu i rekao: 


— Nemojte žaliti; rastanite se mirne duše s tim nepraktičnim 
odijelom. Pođite do nekog trgovca pa prodajte sve te svoje nepotrebne 
stvari i nabavite novu odjeću. Potrebno vam je čvrsto i trajno 
trapersko odijelo. Pretpostavljam da imate dovoljno novaca? 


Kimnuo sam glavom. 

— No, onda je sve u redu. Dakle, bacite svu tu lakrdiju! Znate li 
jahati i pucati? 

Potvrdio sam kimanjem glave. 


— Trebate nabaviti konja, ali ovdje na obali konji se ne kupuju. 
Ovdje su životinje skupe i loše. U unutrašnjosti, međutim, svaki će vam 
farmer prodati dobra konja samo bez sedla. Sedlo morate kupili ovdje. 


— Jao! Zar da trčim naokolo kao vi sa sedlom na leđima? 


— Da. Zašto ne? Zar se možda stidite? Koga se tiče što ja nosim 
sedlo? Nikoga! Ako želim, vući ću i sofu sa sobom, da bih se u preriji ili 
prašumi mogao na njoj odmarati. Tko me zbog loga ismije, dobit će po 
nosu da će mu zasjali sve zvijezde. Čovjek se mora stidjeti samo 
gluposti ili nepravde. Pretpostavimo da se Gibson s Williamom 
iskrcao negdje drugdje, da je kupio konje i odjahao i vidjet ćete koliko 
je korisno što ste sa sobom nosili sedlo. Postupite kako želite. Ali ako 
zaista želite da pođem s vama, onda poslušajte moj savjet. Dakle, 
odlučile se! 


Nije ni sačekao moj odgovor, okrenuo me, uhvatio pod ruku i 
pokazao neku kuću u kojoj se nalazila velika trgovina nad kojom je 
pisalo: "Store for ali things", trgovina za sve, odvukao me prema ulazu, 
tako da sam upao u dućan i naletio na otvorenu bačvu s haringama. 
On je cerekajući se ušao za mnom. 


Natpis nad dućanom nije lagao. Trgovina je bila veoma velika i u 
njoj se moglo nabaviti sve što je čovjeku bilo potrebno, čak sedla i 
puške. 

Scena koja se tada odigrala, bijaše jedinstvena. Bio sam nalik na 
učenika koji s ocem stoji pred sajamskom tezgom, smije samo 
prestrašeno izreći svoje želje i uzeti ono što je iskusan otac za njega 
odabrao. Old Death je odmah u početku postavio uvjet da vlasnik 
trgovine umjesto naplate uzme moje odijelo i čitavu sadržinu mog 

kovčega. Trgovac je na to rado pristao i odmah je poslao svog 
pomoćnika po kovčeg. Kad ga je donio, procijenili su moje stvari, a 
zatim je Old Death počeo izabirati robu. Dobio sam crne kožne hlače, 
par visokih čizama, razumije se s ostrugama, crnu vunenu košulju, 
vestu iste boje s nebrojenim džepovima, crnu vunenu maramu, 
lovački kaput od jelenje kože, neobojen kožnati pojas, vrećicu za 
metke, lulu, kompas i dvadeset drugih potrebnih sitnica, obojke 
umjesto čarapa, golem sombrero, vuneni pokrivač s prorezom u 
sredini kroz koji se može provući glava, laso, upaljač, bowie nož, sedlo 
s torbama i opremu za konja. Zatim smo prišli puškama. Old Death nije 
bio prijatelj novina. Odgurnuo je sve što je bilo novijeg datuma i 
izabrao staru vojničku pušku koju ja uopće ne bih ni pogledao. Pošto 
ju je znalački pregledao i nabio, izišao je pred trgovinu i opalio prema 
nekom ukrasu na krovu jedne prilično udaljene kuće. Pogodio je. 

— Well! — kimnuo je zadovoljno. — Ta će biti dobra. Ta je puška 
bila u dobrim rukama i vrednija je od sve starudije koju sada nazivaju 
puškama. Pretpostavljam da je tu pušku načinio veoma sposoban 
majstor i nadam se da ga nećete osramotiti. Još moramo nabaviti 
metke, pa smo gotovi. Možemo kupiti i olova; zatim ćemo otići kući i 
izliti zalihu metaka koje će se oni prijeko, u Meksiku, prestrašiti. 

Pošto sam kupio još neke sitnice i slično, što je Old Death smatrao 
suvišnim, morao sam ući u malu susjednu prostoriju da se presvučem. 
Kad sam se vratio u trgovinu, starac me zadovoljno promatrao. 


Nadao sam se da će on nositi sedlo; ali to mu nije palo ni na um. 
Natovario mije sedlo na leđa i gurnuo me van. 


— Tako! — nacerio se. — Sada pogledajte imate li razloga da se 
stidite! Svaki pametan čovjek smatrat će vas veoma razumnim 
gentlemanom, a što govore ljudi koji se u to ne razumiju, to možete 
poslati do vraga. 


Kad smo stigli u "hotel", on je legao na pod, a ja sam otišao 
potražiti Winnetoua. Lako je zamislili koliko sam se radovao tom 
susretu. Strahovito sam se morao savladati da mu se ne objesim oko 
vrata. Kako je došao u Matagordu i što traži ovdje? Zašto se ponašao 
kao da me ne poznaje? On mora imali neki razlog, ali koji? 


Sigurno i on želi sa mnom razgovarati, jednako tako kao što i ja 
čeznem da govorim s njim. Vjerojatno me negdje čeka. Kako sam ga 

poznavao, nije mi bilo teško pronaći ga. Sigurno nas je promatrao i 
vidio da smo ušli u hotel; dakle, trebalo ga je tražiti u blizini hotela. 
Krenuo sam prema stražnjem dijelu kuće, iza koje se prostiralo polje. 
Točno! Vidio sam ga na udaljenosti od nekoliko stotina metara, 
naslonjenog na neko drvo. Kad me opazio, krenuo je polako prema 
šumi; ja sam ga, dakako, slijedio. Čekao me među drvećem, došao mi 
radosna lica u susret i viknuo: 


— Šarli, moj dragi, dragi brate! Koliko je ovaj susret drag mome 
srcu! Tako se jutro raduje kad poslije noći izlazi sunce. 


On me privuče k sebi i poljubi. Odgovorio sam: 


— Jutro zna da sunce mora doći; ali mi nismo mogli slutiti da ćemo 
se ovdje sresti. Kako sam sretan što ponovo čujem tvoj glas! 


— Što vodi tvoju nogu u ovaj grad? Imaš li ovdje nekog posla ili si 
stigao u Matagordu da bi odavde krenuo k nama, u Rio Pecos? 


— Moram riješiti jednu zadaću koja me dovela ovamo. 

— Smije li mi moj brat otkriti o čemu se radi? Hoće li mi ispričati 
gdje je sve bio otkako smo se rastali tamo gore na Crvenoj rijeci? 

Odvukao me još dublje u šumu, i tamo smo sjeli. Ispričao sam mu 
svoje doživljaje. Kad sam završio, on je ozbiljno kimnuo glavom i 
rekao: 


— Mi smo izmjerili put vatrenom konju da bi ti dobio novac. Orkan 
ti gaje ponovo uzeo. Kad bi ostao kod ratnika Apača koji te vole, novac 
ti više nikada ne bi bio potreban. Učinio si pametno što nisi otišao u 
St. Louis i kod Henrya čekao na mene, jer me ne bi dočekao. 


— Je li moj brat uhvatio ubojicu Santera? 


— Ne. Zao duh ga je zaštitio, a veliki i dobri Manitou dopustio je da 
mi pobjegne. Otišao je k vojnicima Južnih država i tamo se izgubio. Ali 
moje će ga oko ponovo ugledati, i tada mi neće pobjeći! Vratio sam se 
natrag u Rio Pecos a da ga nisam kaznio. Naši su ratnici čitave zime 
oplakivali smrt Inču-čune i moje sestre. Zatim sam morao mnogo i 
daleko jahati da bih posjetio plemena Apača i odvratio ih od 
nepromišljenih koraka, jer su htjeli poći u Meksiko i sudjelovati u 
tamošnjoj revoluciji. Je li moj brat čuo za Juareza, crvenog 
predsjednika? 

— Da. 

— Tko ima pravo, on ili Napoleon? 
— Juarez. 


— Moj brat misli jednako kao i ja. Molim te da me ne pitaš što radim 
ovdje u Matagordi! Ja to moram zatajiti čak i pred tobom, jer sam to 
obećao Juarezu koga sam sreo u EI Paso del Norteu. Ti ćeš, iako si 
ovdje sreo mene, slijediti ona dva bljedolika koje tražiš? 


— Prisiljen sam na to. Kako bih se radovao kad bi me ti mogao 
pratiti. Zar to ne možeš baš nikako? 


— Ne. Moram izvršiti dužnost koja je isto tako velika kao i tvoja. 
Danas još moram ostati; ali sutra ću se brodom odvesti do Lagrangea, 
odakle ću preko Fort Ingea do Rio Grande del Nortea. 


— Plovit ćemo istim brodom, samo ne znam dokle. Dakle, sutra 
ćemo još biti zajedno. 

— Ne. 

— Ne? Zašto ne? 


— Zato što svog brata ne bih želio umiješati u taj pothvat. Zbog toga 
sam se i ranije ponašao kao da te ne poznajem. I zbog Old Deatha 
nisam s tobom razgovarao. 


— Zašto zbog njega? 
— Zna li on da si ti Old Shatterhand? 
— Ne. To ime nije nijedan od nas spomenuo. 


— On je sigurno čuo to ime. Ti si dosad bio na Istoku i ne znaš kako 
se često na Zapadu o tebi govorilo. Old Death je sigurno čuo za Old 
Shatterhanda; ali čini se da tebe smatra greenhornom? 

— Da, to je točno. 

— Strahovito će se iznenaditi kad čuje tko je taj greenhorn. Ne bih 
to iznenađenje htio pokvariti svome bratu. Dakle, na brodu nećemo 
razgovarati. Kad pronađeš Ohlerta i njegovog otmičara, bit ćemo duže 
vremena zajedno, jer ti ćeš sigurno doći k nama? 


— Sigurno! 
— Tako, a sada se rastanimo, Šarli. Čekaju me neki bljedoliki. 


Ustao je. Morao sam poštovati njegovu tajnu i rastali smo se, 
nadajmo se na kratko vrijeme. 


Idućeg smo jutra unajmili dvije mule na kojima smo jahali do 

naplavine, gdje je parobrod čekao putnike. Na životinje smo natovarili 
i naša sedla, tako da ih sami nismo morali nositi. 


Parobrod je bio plitka gaza, sagrađen u američkom stilu. Na njemu 
su se nalazili mnogi putnici. Kad smo noseći svoja sedla stigli na 
palubu, netko glasno vikne: 


— Boga mi, evo dolazi par dvonožnih osedlanih mula! Tko je vidio 
tako što? Razmaknite se, ljudi! Pustite ih dolje pod palubu! Takva 
stoka ne smije putovati među gentlemenima! 


Poznavali smo taj glas. Najbolja mjesta prvog razreda, natkrivena 
staklenim krovom, zauzeli su nasrtljivci koje smo jučer upoznali. Onaj 
kavgadžija od jučer koji je, čini se, bio njihov vođa, dočekao nas je 
novom uvredom. Ponašao sam se kao Old Death. Kako je ovaj mirno 
dočekao te riječi, i ja sam se pravio da ih ne čujem. Sjeli smo 
razbojnicima nasuprot i gurnuli sedla pod svoja sjedala. 

Starac se udobno smjestio, izvukao revolver, napeo ga i stavio 
pokraj sebe. Slijedio sam njegov primjer. Momci su skupili glave, nešto 
među sobom šaputali, ali nas više nisu glasno vrijeđali. Poveli su i 
svoje pse, od kojih je jedan nedostajao. Čovjek koji je ranije viknuo 
promatrao nas je posebno neprijateljskim pogledima. Držao se 
pognuto, vjerojatno zbog pada kroz prozor i ne odviše nježnog 
Winnetouovog postupka. Na licu su mu se još uvijek razabirali svježi 
tragovi prozorskog okna. 


Kad nam je pristupio kondukter i upitao nas dokle se vozimo, 
odgovorio je Old Death da se vozimo do Kolumbusa, dokle smo platili 
kartu. Odatle smo mogli produžiti karte, ali on je bio uvjeren da Gibson 
neće putovati do Austina. 


Kad je zvono zazvonilo po drugi put, stigao je novi putnik — 
Winnetou. Jahao je na vrancu uzgojenom na indijanski način, 
prekrasnoj životinji s koje je sišao tek na palubi i odveo je na prednji 
dio palube, do mjesta za konje. Zatim je, ne obazirući se ni na koga, 
sjeo pokraj konja na ogradu broda. Grubijani su ga oštro promatrali. 
Kašljucali su i kašljali da bi na sebe svratili njegovu pozornost, ali 
uzalud. Sjedio je naslonjen na cijev svoje srebrne puške, napola 
okrenut leđima i nije se na njih obazirao. 

Sada je posljednji put pozvonilo; još nekoliko trenutaka čekali 
smo hoće li stići koji novi putnik; zatim su proradili strojevi i brod je 

krenuo. 


Činilo se da će naše putovanje proteći u najboljem redu. Na brodu 
je vladala potpuna tišina sve do Whartona, gdje je izišao jedan čovjek 
i ušlo mnogo novih putnika. Old Death je na nekoliko minuta izišao na 
kopno, gdje je stajao komesar, da bi ga upitao za Gibsona. Saznao je da 
ovdje nisu sišla dva čovjeka nalik na strance koje mu je opisao. Isti 
negativni odgovor dobio je i u Kolumbusu, tako da smo produžili karte 
do Lagrangea. Od Matagorde do Kolumbusa brod treba prevaliti put 
od oko pedeset sati hoda. Dakle, stigli smo tamo kasno poslijepodne. 
Za čitavo to vrijeme Winnetou je samo jednom napustio svoje mjesto, 
da bi svom konju dao vode i kukuruza. 


Činilo se da su kavgadžije zaboravili svoj bijes. Čim su stigli novi 
putnici, pokušavali su s njima zapodjenuti prepirku, ali to im nije 
uspijevalo. Hvalisali su se svojim antiabolicionističkim stavom, 
zanimali su se za političko mišljenje drugih i psovali sve koji se snjima 
nisu slagali. Izrazi kao "prokleti republikanac", "stric niggera", "sluga 
Yankeeja" i još gori, samo su tekli iz njihovih usta. Zbog toga su se svi 
klonili njihova društva i ponašali se kao da ih ne zapažaju. Zato su i 
nas ostavili na miru. Nisu mogli očekivati da će ih ostali poduprijeti i 
okrenuti se protiv nas. Ali da se na brodu nalazilo više secesionista, 


vožnja sigurno ne bi protekla u miru. 


U Kolumbusu su izišli mnogi od tih miroljubivih ljudi, ali su zato 
na brod stigli drugi koji nisu ni najmanje ulijevali povjerenje. Između 
ostalih doteturala je i jedna banda od petnaest, dvadeset pijanica, od 
kojih nije trebalo očekivati ništa dobro, a kavgadžije su ih burno 
pozdravili. Priključili su im se i drugi novi putnici, i sada se moglo 
vidjeti da je nemirni element u većini. Bacali su se na sjedala ne 
pitajući smetaju li druge i gurali se među mirnim putnicima amo-t 
amo ne bi li pokazali da su oni ovdje gospodari. Kapetan je dopustio 
da galame; vjerojatno je zaključio da će biti najbolje ako se na njih ne 
obazire. Tako dugo dok ne ometaju upravljanje brodom, neka se 
putnici sami brane. 

Većina secesionista otišla je u brodsku restauraciju. Odatle se čulo 
divlje urlanje. Razbijali su boce i uskoro je do kapetana dotrčao Crnac 
koji je nešto vikao. Bio je to konobar; on je izgovorio gotovo 
nerazumljive jadikovke. Čuo sam samo toliko da su ga udarili bičem i 

da ga žele objesiti o dimnjak. 

Sada se kapetan zamislio. Pogledao je plovi li brod dobrim kursom 
i sišao dolje. U susret mu je došao kondukter. Stajali su blizu nas i 
mogli smo čuti o čemu razgovaraju. 

— Kapetane — rekao je kondukter — ne smijemo to dulje trpjeti. 
Ovi su ljudi spremni na zločin. Pustite onog Indijanca na kopno! Hoće 
ga objesiti. Jučer se potukao s jednim od njih. Osim toga, ovdje su i dva 
bijelca, ne znam koji su to, njih također žele linčovati. Govore da su oni 
Juarezovi uhode. 

— Do vraga! To postaje ozbiljno. Koja su to dvojica? — upitno je 
pogledao oko sebe. 

— To smo mi, sir — odgovorio sam i pristupio k njima. 

— Vi? No ako ste vi Juarezov uhoda, onda ću pojesti svoj brod za 
doručak! —rekao je. 

— Ni usnu, ja se ne bavim politikom. 

— Ne smije vam se ništa dogoditi. Odmah ću pristati uz obalu da 
biste se mogli iskrcati. 

— Ne pristajem. Moram nastaviti put ovim brodom i ne mogu 
gubiti vrijeme. 

— To je nezgodno. Ali čekajte! 

Krenuo je prema Winnetouu i nešto mu rekao. Apač ga je slušao, 
prezirno stresao glavom i okrenuo se. Kapetan se vratio k nama i 
rekao ljutita lica: 

— To sam i mislio! Crveni, imaju glave od željeza. Ni on se ne želi 
iskrcati. 

— Onda su on i ova dva gospodina izgubljeni, jer momci misle 
ozbiljno — naglasi kondukter zabrinuto. — Šačica posade ne može 
učiniti ništa protiv tolike premoći. 

Kapetan je zamišljeno gledao preda se. Zatim se njegovo 
dobrodušno lice nasmiješilo, kao da mu je na um pala neka izvanredna 
ideja, i on se obrati nama: 

— Priredit ću ovim secesionistima šalu koje će se još dugo sjećati. 
Ali vi se morate ponašati onako kako budem od vas zahtijevao. Prije 
svega, ne smijete upotrijebiti oružje. Spremite puške pod klupu. Otpor 

bi samo pogoršao situaciju. 

— Ali devils! Zar da mirno dopustimo da nas linčuju, master? — 
viknuo je Old Death mrzovoljno. 

— Ne. Samo se pasivno ponašajte! U pravom času ja ću se pojaviti 
na sceni. Ohladit ćemo te propalice jednom kupkom. Pouzdajte se u 
mene! Nemam sada vremena za objašnjavanje. Momci se već 
približuju. 

Banda je doista izlazila iz restauracije. Kapetan se brzo odmaknuo 
od nas i tiho izdao kondukteru neke zapovijedi. Kondukter je požurio 
do kormilara. Ubrzo nakon toga vidio sam kako mirnim putnicima 
krišom nešto šapuće, ali nisam imao vremena da gledam u tom 
smjeru, jer su se secesionisti okrenuli prema meni i Old Deathu. Idućih 
deset minuta opazio sam samo toliko da su se miroljubivi putnici 
skupili na gornjem dijelu palube. 

Čim su svi pijani secesionisti izišli iz restauracije, opkolili su nas. 
Mi smo prema kapetanovu savjetu odložili puške. 

— To je on! — viknuo je kavgadžija pokazujući prema meni. — 
Uhoda Sjevernjaka koji potpomažu Juareza. Jučer je bio odjeven kao 
fini gentleman, a danas ima odijelo trapera. Zašto mijenja odjeću? 
Ubio je moga psa, i obojica su nam prijetili revolverima. 

— To je uhoda, da, uhoda! —vikali su drugi. — To dokazuje 
preodijevanje. Sastavite sud! On mora visiti! Dolje sa Sjevernim 
državama, s Yankeejima i njihovim slugama! 


— Što to radite dolje, gentlemeni! — u tom času viknuo je kapetan. 
— Hoću da na brodu vlada red i mir. Ostavite putnike na miru! 

— Šutite, sir! — viknuo je jedan od razbojnika. — I mi želimo red i 
sada ćemo ga uspostaviti. Je li vaša dužnost da na brodu imate uhode? 

— Moja je dužnost da prevozim ljude koji su platili kartu. Ako 
ovamo dođu i vođe secesionista, smjet će se voziti ako plate kartu i 
ako se ponašaju kako dolikuje. To je moja lojalnost. A ako mi vi želite 
pokvariti posao, iskrcat ću vas na obalu i plovite kopnom do Austina. 

Odgovorio mu je preziran i glasan smijeh. Old Deatha i mene su 
tako stisli da se nismo mogli micati. Mi smo, dakako, prosvjedovali. 
Odgurali su nas sve do dimnjaka, o koji su nas namjeravali objesiti. 
Gore na dimnjaku bile su pričvršćene željezne kuke kroz koje je bila 

provučena užad. Dakle, veoma praktičan i lijep uređaj za te svrhe! 
Trebalo je samo olabaviti užad, svezati je oko naših vratova i 
podignuti nas u vis. Na tom mjestu formirali su sud. Mislim da se 
lopovi uopće nisu pitali zašto se mi ne branimo; ta vidjeli su da imamo 
noževe i revolvere i da se njima ne služimo. Mora da je postojao neki 
razlog. Old Death se trudio da ostane miran. Njegova se ruka često 
primicala pojasu; ali čim bi pogledao kapetana, ovaj bi mu krišom 
mahnuo rukom. 

— To su uhode i izdajice, likvidirajmo ih po kratkom postupku! — 
viknuo je sada spomenuti nasrtljivac. 

Njegov je prijedlog urlajući prihvaćen. Kapetan ih je ponovo oštro 
opomenuo, ali oni su ga ismijali. Zatim je netko upitao koga će prije 
objesiti — Indijanca ili nas — i odlučili su da prvo objese Winnetoua. 
Dva su čovjeka otišla po njega. 

Kako smo bili okruženi ljudima, nismo mogli vidjeti Winnetoua. 
Čuli smo glasan krik. Winnetou je jednog od glasnika udario, a drugog 
bacio preko palube. Zatim je ušao u kondukterovu kabinu od 
željeznog lima. Na kabini se nalazio prozorčić kroz koji je sada virila 
cijev njegove puške. Podigla se strahovita galama. Svi su nagrnuli na 
ogradu palube i tražili od kapetana da spusti čamac kako bi mogli 
spasiti svoga druga. Kapetan dade znak nekom mornaru. Čovjek skoči 
u čamac koji je brod vukao za sobom, odveže uže i stade veslati prema 
razbojniku, koji je srećom znao plivati i održavao se na vodi. 


Ja sam stajao s Old Deathom. O linčovanju zasad nije bilo ni 
govora. Kapetan nam je mahnuo da mu se približimo i tiho nam 
šapnuo: 

— Pazite, gospodo! Sada ću ih okupati. Ostanite mirno na brodu, 
što god se dogodilo, ali galamite što je moguće glasnije! 

Naredio je da se zaustave strojevi i rijeka je polako nosila brod 
nizvodno, prema desnoj obali. Tamo se nalazio plitki sprud. Odatle pa 
do obale rijeka nije bila duboka. Kapetan mahne, a kormilar kimne 
glavom i pusti da brod plovi upravo prema sprudu. Pod nama se 
začulo kratko škripanje, zatim udar. Svi su zateturali, mnogi su pali i 
brod je stao. Mirni putnici koje je kondukter obavijestio glasno su 
vikali kao da se nalaze u najvećoj smrtnoj opasnosti. Ostali, koji su 
vjerovali da se doista dogodila nesreća, vikali su još glasnije. 

Tada se na palubi pojavio užasnuti mornar i viknuo: 


— Prodire voda, kapetane! Greben je probio krmu. Za dvije minute 
brod će potonuti! 


— Onda smo izgubljeni! — viknuo je kapetan. — Neka se spašava 
tko može! Voda je plitka sve do obale. Brzo u vodu! 

On žurno siđe sa svoga mjesta, skine kaput i kapu, izuje čizme i 
baci se preko ograde. Voda mu je sezala samo do vrata. 

— Dolje, dolje! — vikao je. — Još ima vremena. Inače će brod sa 
sobom pokopati sve koji ostanu na palubi. 

Secesionistima nije bilo sumnjivo što je kapetan prvi skočio u 
vodu i što se prije toga samo napola skinuo. Zahvatio ih je užas. Skakali 
su preko ograde i žurno plivali prema obali, ne obazirući se na 
kapetana koji je otplivao do druge strane broda i tamo se ljestvama 
popeo na palubu. Brod je sada bio očišćen, a tamo gdje je još minutu 
prije vladala strava, začuo se radostan smijeh. 

Kad su prvi razbojnici stigli do kopna, kapetan izda zapovijed za 
polazak. Plitki brod, dolje veoma širok i čvrst, nije bio ni najmanje 
oštećen i odmah se pokorio snazi strojeva. Mašući svojim kaputom 
kao zastavom, kapetan je viknuo prema obali: 


— Ostajte zbogom, gentlemeni! Ako vam još jednom padne na 
pamet da nekome sudite, objesite sami sebe. Vaše ću stvari predati u 
Lagrangeu, tamo ih možete podići. 

Lako je zamisliti kakav su dojam te riječi ostavile na prevarene. 
Počeli su bijesno zavijati, tražili su od kapetana da ih smjesta ponovo 
primi na brod, prijetili su prijavom, smrću i grozili mu se na različite 
načine. Čak su i pucali iz pušaka koje se nisu smočile, ali nisu nikoga 
pogodili. Napokon je jedan u nemoćnom bijesu viknuo kapetanu: 

— Pseto! Čekat ćemo te ovdje na povratku i objesiti na vlastiti 
dimnjak! 

— Well, sir! Samo dođite na brod! Ali dotada, dopustite mi da 
pozdravim generale Majia i Marqueza! 


Sada smo plovili punom parom, da bismo nadoknadili izgubljeno 
vrijeme. 

24. KUKLUKSKLANOVCI 


Riječ "kukluksklanovci" još je i danas jezična zagonetka koju 
tumače na različite načine. Ime zloglasnog Kukluxklana, ili drukčije 
pisano Ku—Klux— Klana, znači — kao što neki tvrde — samo 
oponašanje zvuka što ga proizvodi puška kad se napinje. Drugi drže 
da je sastavljena od riječi cuc(opomena), gluck(klokolanje), i dan 
(škotska riječ za pleme, rod ili bandu). Ali to je svejedno; članovi Ku— 
Klux—Klana vjerojatno ni sami nisu znali odakle im ime i što ono 
znači; njima je to bilo svejedno. Možda se jodnom netko od njih sjetio 
te riječi, a drugi su je prihvatili ne brinući se za njen smisao. 

No mnogo je jasnija bila svrha udruženja, koje se najprije javilo u 
nekim grofovijama Sjeverne Karoline i koje se zatim brzo proširilo 
Južnom — Karolinom, — Georgijom, — Alabamom, = Mississippijem, 
Kentuckyjem i Tennesseejem, da bi napokon svoje pipce ispružilo i do 
Teksasa. Savez je obuhvaćao veliki broj ogorčenih neprijatelja 
Sjevernih država, kojima je zadaća bila da se svim sredstvima, 
nedopuštenim i zločinačkim, bore protiv reda što je nastupio poslije 
svršetka građanskog rata. I doista su kukluksklanovci čitav niz godina 
uznemiravali Jug, izazivali nesigurnost, kočili industriju i trgovinu, pa 
čak ni najstrože odredbe nisu mogle dokrajčiti njihovo zloglasno 
djelovanje. 

Tajni se savjet sastojao od ljudi koji su bili pristalice ropstva i 
neprijatelji Unije i Republikanske stranke. Članovi su se strogim 
zakletvama obavezali da će poštovati tajne odredbe, a svakome tko bi 
izdao organizaciju prijetila bi smrtna kazna. Nisu uzmicali ni pred 
nasiljem, paležom i ubojstvima; redovito su se sastajali i uvijek su se 
pojavljivali na konjima i maskirani. Pucali su na suce, napadali dobre 
očeve obitelji, ostavljajući ih izmrcvarene. Ni svi razbojnici i ubojice 
zajedno nisu bili toliko okrutni kao kukluksklanovci, koji su počinili 
takve strašne zločine da je guverner Južne Karoline zatražio od 
predsjednika Granta vojnu pomoć, jer je to bio jedini način da se 
onemogući djelatnost tajnog saveza. Grant je problem iznio pred 

Kongres, i ovaj je izglasao zakon protiv Ku—Klux—Klana, koji je 
predsjedniku davao prava diktatora, da bi uništio tu bandu. Te su 
mjere bile siguran dokaz koliko je bilo opasno djelovanje 
kukluksklanovaca... 


Kad je naš parobrod stigao u Lagrange bila je večer i kapetan nam 
je objasnio da ne može nastaviti plovidbu, jer je ovdje rijeka veoma 
opasna. Bili smo dakle prisiljeni da se iskrcamo. Winnetou je jahao 
pred nama preko mosta i u tami nestao među obližnjim kućama. 

I u Lagrangeu se na obali nalazio komesar. Old Death mu se odmah 
obratio: 

— Sir, kad je stigao posljednji brod iz Matagorde, jesu li svi putnici 
izišli? 

— Posljednji je brod stigao prekjučer u isto doba, i svi su se putnici 
iskrcali, jer je parobrod nastavio plovidbu tek ujutro. 

— Jeste li bili ovdje kad su se ujutro ponovo ukrcavali? 

— Razumije se, sir. 

— Onda biste mi možda mogli dati jednu obavijest. Tražimo dva 
prijatelja koji su putovali tim parobrodom. Rado bismo znali jesu li 
ujutro nastavili put. 

— Hm, na to nije lako odgovoriti. Bilo je tako tamno, i putnici su se 
toliko gurali da pojedincima nisam mogao posvetiti posebnu 
pozornost. Vjerojatno su svi ljudi nastavili put, osim stanovitog 
mastera Clintona. 

— Clinton? Ah, upravo njega tražim. Molim vas, približite se 
svjetlu! Moj će vam prijatelj pokazati fotografiju, pa ćete nam reći je li 
to taj čovjek. 

Komesar je odlučno potvrdio da je to čovjek koga je spomenuo. 

— Je li vam možda poznato gdje je odsjeo? — upita Old Death. 

— Ne znam točno, ali vjerojatno kod senjora Cortesia, jer su 
njegovi ljudi došli po kovčege. On je agent za sve, podrijetlom 
Španjolac. Mislim da se sada bavi tajnom isporukom oružja u Meksiko. 

— Nadajmo se da ćemo u njemu upoznati gentlemana. 

— Sir, danas svatko želi da je gentleman, čak i onda kad na leđima 

nosi svoje sedlo. 

To je, razumije se, bilo namijenjeno nama, ali bockanje nije bilo 
zlobno. Zato je Old Death bio i dalje jednako ljubazan. 

— Postoji li u ovom blaženom mjestu, gdje osim vaše svjetiljke 
nema drugih, gostionica u kojoj bi čovjek mogao spavati a da ga ne 
smetaju ljudi i drugi insekti? 

— Postoji samo jedna gostionica. Ali kako ste vi tako dugo 
razgovarali sa mnom, ostali su vas putnici pretekli i sigurno zauzeli 
sve slobodne sobe. 


— To svakako nije ugodno — odgovori Old Death. — U privatnim 
kućama se, vjerojatno, ne možemo smjestiti? 


— Hm, sir, ja vas ne poznajem. Kod mene ne biste mogli stanovati, 
jer je moj stan veoma malen. Ali znam nekoga tko će vas primiti, 
ukoliko ste pošteni ljudi. To je neki kovač, koji se doselio iz Missourija. 

— No, mi nismo nikakvi nevaljalci, a želimo i možemo platiti. 
Hoćete li nam opisati gdje se nalazi njegova kuća? 

— To nije potrebno. Ja bih vas mogao odvesti onamo, ali sada još 
imam posla. No master Lange sada nije kod kuće. U ovo se vrijeme 
obično nalazi u gostionici. Potrebno je samo da pođete onamo i da 
tražite mastera Langea iz Missourija. Recite da vas je poslao komesar! 
Pođite pravo, a zatim lijevo oko druge kuće; vidjet ćete svjetlo 
gostionice. Kapci su još otvoreni. 


Dao sam čovjeku napojnicu i mi smo krenuli. Gostionicu nismo 
pronašli samo po svjetlima nego i po buci koja je prodirala kroz 
otvorene prozore. Na vratima je visjela slika koja je prikazivala nešto 
nalik na golemu kornjaču, ali je imala krila i samo dvije noge. Ispod nje 
je pisalo: "Hawks inn". Dakle, kornjača je bila grabežljiva ptica, a 
gostionica se zvala "K jastrebu". 

Kad smo otvorili vrata, dočekao nas je gusti oblak smrdljiva 
duhanskog dima. Čini se da su gosti imali neobično dobra pluća, jer ih 
taj dim nije gušio; čak su se osjećali ugodno. Uostalom, da su im pluća 
zdrava pokazivala je i neobično snažna djelatnost ostalih njihovih 
golemih organa. Svi su vikali, tako da se činilo kao da nitko ni na 
trenutak ne šuti da bi bar čuo što drugi govori. Ugledavši to ugodno 
društvo, zastali smo nekoliko trenutaka na vratima da bi se naše oči 

privikle na dim i da bismo mogli razlikovati pojedine osobe. Odmah 
smo opazili da postoje dvije sobe: jedna veća za obične i manja za bolje 
goste. To je bilo za Ameriku čudnovato, pa čak i opasno, jer nijedan 
stanovnik slobodnih država ne priznaje društvenu ili moralnu razliku 
između sebe i drugih. 


Kako u prvoj sobi nije bilo mjesta, uputili smo se u stražnju 
prostiju, kamo smo stigli a da nas nitko nije zapazio. Ondje su se 
nalazile dvije slobodne stolice i mi smo sjeli, a sedla smo ostavili u 
kutu. Za stolom je sjedilo nekoliko ljudi. Pili su pivo. Načas su nas 
upitno pogledali i činilo se da su brzo promijenili temu razgovora. 
Dvojica bijahu veoma slični. Na prvi se pogled moglo vidjeti da su to 
otac i sin. 


Kad smo sjeli za stol, oni su se malo primakli i tako nam dali na 
znanje da im naš dolazak nije ugodan. 

— Samo sjedite, gospodo! — rekao je Old Death. — Mi nismo 
opasni, iako od jutros gotovo ništa nismo jeli. Možda biste nam mogli 
reći, može li se ovdje nešto naručiti? 

Jedan od njih smijući se odgovori: 

— Nećemo se mnogo buniti ako vam padne na pamet da nas 
pojedete. Uostalom, vi ste veoma nalik na Old Deatha, i mislim da vas 
ta usporedba neće uvrijediti. 

— Old Death? Tko je to? — upitao je moj prijatelj i podesio lice što 
je moguće gluplje. 

— U svakom slučaju čovjek slavniji od vas, zapadnjak i izviđač koji 
je za mjesec dana proživio više nego tisuće drugih za čitava života. Moj 
dječak Will ga je vidio. 

"Dječaku" je možda bilo dvadeset i šest godina, a njegovo smeđe 
lice govorilo je o tome da se može lako ogledati s pola tuceta ljudi. Old 
Death ga promotri sa strane i upita: 

— On ga je vidio? Gdje? 

— Godine šezdeset druge, gore u Arkansasu, nešto prije bitke kod 
Pea Ridgea. Ali vi o tim događajima, vjerojatno, ništa ne znate. 

— Zašto ne? Često sam dolazio u stari Arkansas, a u to vrijeme 
također nisam bio daleko. 

— Tako? A na čijoj ste strani tada bili, ako se smije pitati? Prilike 

su sada takve da svatko mora točno znati političku boju čovjeka s 
kojim sjedi za stolom. 


— Nemojte se brinuti, master. Pretpostavljam da niste na strani 
pobijeđenih robovlasnika i potpuno se s vama slažem. 


— Onda ste ovdje dobrodošli. Ali mi smo razgovarali o Arkansasu 
i Old Deathu. Vi možda znate da se ta država na početku građanskog 
rata htjela izjasniti za Uniju. Ali neočekivano se dogodilo nešto sasvim 
drugo. Mnogi valjani ljudi kojima je ropstvo, a naročito ponašanje 
južnjačkih baruna, bilo odvratno, okupili su se i izjavili da su protiv 
secesije. Ali ološ, u koji naravno ubrajam i te barune, brzo se domogao 
vlasti, i tako je Arkansas pripao Jugu. Ja sam stanovao u Missouriju, u 
Poplar Bluffu, u blizini granice. Moj dječak, koji evo sjedi ovdje, pošao 
je s pukovima koji su se borili protiv secesionista. Trebalo je pomoći 
unionistima u Arkansasu i jedan je odred krenuo preko granice. Među 
tim ljudima bio je i Will. Ali pobijedili su južnjaci, kojih je bilo mnogo 
više. 

— Dakle, pali su u zarobljeništvo? To je doista bilo strašno. Zna se 
kako su Južne države postupale sa svojim zarobljenicima. Od stotinu 
je bar osamdeset umrlo zbog lošeg postupka. Ali nisu ih valjda i 
otvoreno ubijali? 


— Oho, strahovito se varate. Momci su se hrabro borili, ispucali su 
svoje streljivo, a zatim su se tukli kundacima i noževima. Secesionisti 
su imali velike gubitke i odlučili su da strijeljaju zarobljenike. Što 
nisam izgubio Willa, svog jedinog sina, zahvaljujem samo Old Deathu. 

— Kako to, master? Neobično sam radoznao. Zar je taj izviđač 
doveo patrolu da bi oslobodio zarobljenike? 

— Na taj način stigao bi prekasno, jer prije nego što bi takva pomoć 
stigla, momci bi već bili strijeljani. Ne, on je postupio kao pravi, lukavi 
westman. Zarobljenike je oslobodio potpuno sam. 

— Bogami, to je bila psina! 

— I te kakva! On se ušuljao u logor, a pomogla mu je i kiša koja je 
te večeri lijevala kao iz kabla i ugasila vatru. Razumije se samo po sebi 
da je stražar morao postati žrtva noža. Čitav bataljun secesionista 
nalazio se na nekoj farmi. Časnici su, dakako, stanovali u zgradi, a 
vojnike su smjestili kako su mogli; zarobljenike, kojih je bilo više od 

dvadeset, zatvorili su u šećeranu. Tamo su ih čuvala četiri stražara, na 
svakom uglu po jedan. Idućeg jutra trebali su biti strijeljani. Noću, 
nešto prije smjene straže, zarobljenici su čuli nad sobom na krovu 
neobičan šum, koji nije prouzrokovala kiša. Tada se odjednom začuo 
tresak. Netko je načinio rupu u krovu koji se sastojao od dugih dasaka 
od mekog drveta, i proširivao je rupu sve dok unutra nije počela 
padati kiša. Zatim je deset minuta vladala tišina. Poslije toga unutra je 
bilo spušteno deblo mladog stabla, dovoljno jako da izdrži težinu 
čovjeka. Po njemu su se zarobljenici uspeli na krov niske zgrade, a 
zatim su skočili na zemlju. Tamo su ugledali četiri stražara kako 
nepomično leže na zemlji i oduzeli im oružje. Spasilac ih je veoma 
lukavo izveo iz logora i doveo do puta na granici, koji su svi poznavali. 
Tek tamo su saznali da je to Old Death, izviđač, stavio na kocku svoj 
život da bi ih spasio. 

— Je li otišao s njima? — upita Old Death. 

— Ne. Rekao je da mora obaviti još jedan važan posao i nestao je u 
mračnoj, kišovitoj noći, ne ostavljajući im ni toliko vremena da mu 
zahvale. Noć je bila tako tamna da nisu mogli prepoznati njegovo lice. 
Will je mogao opaziti samo da je visok i mršav. Ali on je s njim 
razgovarao i još uvijek pamti svaku riječ koju mu je taj hrabri čovjek 
rekao. Kad bi Old Death jednom došao k nama, saznao bi koliko smo 
mu zahvalni. 


— On će to vjerojatno i ovako znati. Ali, sir, poznajete li vi možda 
nekog mastera Langea iz Missourija? 

— Lange? — upita on.— Zašto pitate za njega? 

— Bojim se da ovdje u "Jastrebu" više nema mjesta i pitao sam 
komesara gdje bismo mogli prenoćiti. On nam je rekao ime mastera 
Langea i savjetovao nam da ga ovdje potražimo i da mu kažemo da nas 
šalje komesar. 

Stariji nas je čovjek još jednom upitno pogledao, a zatim rekao: 

— Dobro je postupio, sir, jer ja sam master Lange. Budući da vas 
šalje komesar, a ja vas smatram poštenim ljudima, budite dobrodošli. 
Nadam se da se u vama neću prevariti. Tko je vaš drug koji još nije 
progovorio ni riječi? 

— Moj prijatelj, a došao je ovamo da potraži sreću. 

— Jao! Ljudi misle da ovdje pečeni golubovi jednostavno ulijeću u 
usta. Ali ja vani kažem, sir, da čovjek, da bi nešto postigao, ovdje mora 
mnogo više i mnogo teže raditi nego u Europi. No, svejedno! Želim 
vam sreću i dobrodošlicu. 

Sad je i meni pružio ruku. Old Death reče: 

— Ako još sumnjate da li zaslužujemo vaše povjerenje, onda ću se 
obratiti vašem sinu, koji će posvjedočiti da smo pošteni ljudi. 

— Moj sin Will? — upitao je Lange začuđeno. 

— Da, on i nitko drugi. Vi ste mi rekli da je on razgovarao s Old 
Deathom i da se dobro sjeća svake njegove riječ. Hoćete li mi, mladiću, 
ispričati o čemu ste razgovarali? To me veoma zanima. 

Sada je Will živo odgovorio: 

— Kad nas je Old Death doveo do puta, koračao je ispred nas. Meni 
je metak okrznuo ruku. Veoma me je boljela, a kako nisam imao zavoj, 
rukav se prilijepio za ranu. Koračali smo kroz grmlje. Old Death je 
pustio granu, koju je sklonio u stranu, i ona me tako ošinula da sam 
kriknuo... 

— Tada je izviđač rekao da ste magarac! — prekinuo ga je Old 
Death. 


— Odakle vi to znate? — upitao je Will začuđeno. 
Starac nastavi: 


— Na to ste rekli da vam je ruka ranjena i da vam se rana upalila, a 
on vam je savjetovao da rukav natopite vodom i da zatim ranu 
namažete sokom bokvice, što će spriječiti upalu. 

— Da, tako je! Kako to znate, sir? — viknuo je mladi Lange 
iznenađeno. 

— Još pitate? Ta ja sam osobno dao taj savjet. Vaš otac je ranije 
spomenuo da sam nalik na Old Dealha. Imao je pravo, jer ja sam na tog 
starog momka nalik kao što je žena nalik na suprugu. 

— Znači... to... to ste vi? — vikne Will radosno, skoči sa stolice i 
raširenih ruku krene prema Old Deathu; ali njegov ga otac zadrži i 
snažnim pokretom vrati natrag na stolac. 

— Stoj, dječače! Mislim da je očevo pravo i dužnost da prvi zagrli 
tvog spasioca. Ali to ovaj put nećemo učiniti, jer znaš gdje se nalazimo 

i koliko na nas paze. Ostani, dakle, mirno sjediti! 
Okrenuo se Old Deathu i nastavio: 


— Nemojte mi zamjeriti šio sam se umiješao, sir! Za to imam dobre 
razloge. Ovdje se svašta događa. Upravo zbog toga što vam dugujem 
zahvalnost moram spriječili sve što bi vaš život moglo dovesti u 
opasnost. Vi ste, koliko znam i kako sam često čuo, poznati pristalica 
abolicionista. Za vrijeme rata ste izveli nekoliko pothvata koji su vaše 
ime učinili slavnim i koji su veoma škodili Južnjacima. Vodili ste 
Sjevernjake putovima kojima se nitko nije usudio poći i doveli ih 
neprijatelju s leđa. Mi smo vas zbog toga slavili, ali Južnjaci su vas 
nazivali i još vas i danas nazivaju uhodom. Sada znate kako stoje 
stvari. Ukoliko upadnete među secesioniste, izlažete se opasnosti da 
vas objese. 

— Znam to vrlo dobro, master Lange; ali meni je to svejedno — 
odgovorio je Old Death veoma hladno. — Ne osjećam naročitu želju da 
me objese, ali mnogi su mi često time prijetili, a ja sam još uvijek živ. I 
danas nas je neka banda htjela objesiti o dimnjak parobroda, samo 
nisu stigli izvršiti svoj naum. 

Old Death ispriča naš doživljaj na brodu. Kad je završio, Lange je 
veoma zamišljeno rekao: 

— To je bilo veoma pošteno od kapetana, ali i veoma opasno za 
njega. — Do sutra ujutro ostaje ovdje u Lagrangeu, a oni mogu stići još 
ove noći. Treba biti spreman na njihovu osvetu. A vas možda očekuje 
nešto još mnogo gore. 

— Pah! Ja se ne plašim tih ljudi. Imao sam posla i s drukčijim 
momcima. 

— Nemojte biti odviše sigurni, sir. Banditi će ovdje dobiti priličnu 
pomoć. U Lagrangeu već danima vladaju nemiri. Sa svih strana dolaze 
stranci koji se skupljaju po uglovima na tajne dogovore. Oni ovdje 
nemaju nikakva posla, nego lutaju uokolo. Sada sjede tu u gostionici i 
toliko otvaraju usta da bi se u njih mogao smjestiti medvjed grizzly. 
Uostalom, nemam ni najmanje volje da duže ovdje sjedim, a i vi ste 
sigurno pospani. Što se tiče večere, izgledi nisu najbolji. Mi, naime, 
živimo momačkim životom, jer ja sam udovac, i hranimo se u 
gostionici. 

Usto sam prije nekoliko dana prodao kuću, jer mi je tlo pod 
nogama postalo prevruće. Time ne želim reći da mi se ne sviđaju 
ovdašnji ljudi. Nisu gori nego drugdje, ali bratoubilački rat je tek 
završio i posljedice se još uvijek osjećaju, a prijeko u Meksiku još se 
uvijek ubijaju. Teksas leži usred ova dva područja. Svugdje vrije. Zbog 
toga sam odlučio sve prodati i otići svojoj kćeri, koja je sretno udata. 
Njen muž će mi naći odlično namještenje. Usto sam našao kupca, kome 
se sviđao položaj kuće i koji mi je sve odmah platio u gotovu. Prekjučer 
mi je dao novac; dakle, mogu krenuti kad zaželim. Putujem u Meksiko. 

— Zar ste poludjeli, sir? — vikne Old Death. 

— Ja? Zašto? 

— Maloprije ste loše govorili o Meksiku i priznali ste da se tamo 
ubijaju, a sada i sami želite poći u Meksiko! 

— Drukčije ne ide, sir. Uostalom, nije u svim predjelima Meksika 
ista situacija. Tamo, kamo ja putujem, naime nešto iza Chihuahue, rat 
je završen. Juarez je morao bježati sve do El Pasa, ali ubrzo je ponovo 
otjerao Francuze natrag prema jugu. Njima su dani odbrojeni; bit će 
istjerani iz zemlje. Borba će biti najžešća oko glavnoga grada, a 
sjeverne će provincije biti pošteđene. Tamo stanuje moj zeti tamo nas 
očekuje sve što možemo poželjeti, jer je moj zet vlasnik rudnika srebra 
i veoma je imućan. U Meksiku živi već godinu i pol i piše mi u svom 
posljednjem pismu da je na svijet stigao mali kralj srebrnog rudnika i 
da žestoko plače za djedom. Mogu li ostati ovdje? I ja i moj sin Will 
dobit ćemo dobro namještenje u rudniku, a malog kralja srebrnih 
rudnika moći ću naučiti jedanput jedan. Djed treba da je pored svog 
unuka, inače nije na pravom mjestu. Dakle, ja moram ići u Meksiko, a 
ako želite jahati sa mnom bit će mi drago. 


— Hm! — promrmlja Old Death. — Nemojte se šaliti, sir! Lako bi 
se moglo dogoditi da vas poslušamo. 

— Što, vi želite prijeko? To bi bilo divno. Dajte mi ruku, sir! Jahat 
ćemo zajedno. 

On mu pruži ruku. 


— Polako, polako! — smijao se Old Death. — Rekao sam da ćemo 
vjerojatno otići u Meksiko, ali to još nije sigurno, a kad bi se to i 
ostvarilo, zasad ne znam kojim ćemo smjerom morati krenuti. 

— Ako je riječ samo o tome, sir, jahat ću s vama kamo želite. 
Odavde svi putovi vode u Chihuahuu, a menije svejedno hoću li tamo 
stići danas ili sutra. Ja sam sebičan čovjek i pazim na svoje interese. Vi 
ste okretan westman i slavan izviđač. Budem li jahao s vama, sigurno 
ću stići prijeko, a to je danas, u ovo nemirno vrijeme, prilično teško. 
Gdje ćete saznati sve pojedinosti? 

— Kod nekog senjora Cortesia. Poznajete li možda toga čovjeka? 


— I te kako dobro! Lagrange je tako maleno mjesto da tu čak i 
mačke govore jedna drugoj ti, a upravo je taj senjor od mene kupio 
kuću. 

— Prije svega bih želio znati je li hulja ili pošten čovjek. 

— Ovo posljednje, ovo posljednje. Njegovo me se političko 
uvjerenje, dakako, ništa ne tiče. On je u vezi s ljudima s one strane 
granice. Promatrao sam kako su noću tovarili na mule teške sanduke 
i opazio sam da se kod njega krišom sastaju ljudi koji zatim odlaze 
prema Rio del Norteu. Zato držim da je točna moja pretpostavka da on 
pristalicama Juareza šalje oružje i municiju, a i ljude koji se žele boriti 
protiv Francuza. To je u ovdašnjim prilikama veoma smiono i čovjek 
se u to upušta samo onda ako je uvjeren da će učiniti dobar posao. 


— Gdje on stanuje? Još danas moram s njim govoriti. 


— U deset sati moći ćete govoriti s njim. U to vrijeme imam s njim 
ugovoreni sastanak. Rekao mi je da dođem k njemu u deset sati i da će 
biti kod kuće. 


— Jeli bio netko s njim kad ste bili kod njega? 

— Da, bila su ondje dva čovjeka, jedan mlađi i jedan stariji. 

— Jeste li čuli njihova imena? — umiješao sam se ja. 

— Da. Gotovo jedan sat sjedili smo zajedno, i čuo sam da se mlađi 
zove Ohlert, a stariji senjor Gavilano. Čini se da je posljednji Cortesijev 


znanac, jer su govorili o tome da su se prije nekoliko godina sreli u 
glavnom gradu Meksika. 


— Gavilano? Ne poznajem tog čovjeka. Da se slučajno Gibson tako 
sada ne naziva? 


Ovo je pitanje bilo meni upućeno. Izvadio sam fotografije i 
pokazao ih kovaču. Odmah je prepoznao obojicu. 

— To su oni, sir. Ovaj ovdje, mršava, kreolska, žuta lica je senjor 
Gavilano; ovaj drugi je master Ohlert, čovjek koji me doveo u 
nepriliku. Neprestano se zanimao za gentlemene koje nikada u životu 
nisam vidio — tako na primjer za Crnca imenom Othello, za neku 
mladu miss iz Orleansa, imenom Ivana, i za određenog master 
Fridolina, za nesretnu lady Mariju Stuart, kojoj su Englezi odrubili 
glava i za nekog sira imenom Ludwig Uhland, koji je prokleo dva 
pjevača, na što mu je kraljica bacila ružu. Sve mu se to vrtjelo u glavi 
kao mlinsko kolo. Taj mladi master Ohlert izgledao je pošten i 
bezopasan; izvukao je list papira i pročitao pjesmu o strašnoj noći. 
Doista nisam znao da li da se smijem ili da plačem. 

Nije bilo nikakve sumnje da je razgovarao s Williamom Ohlertom. 
Njegov pratilac Gibson ponovo je promijenio ime. Da je otmičar imao 
žuto kreolsko lice znao sam i ja, jer sam ga vidio. Možda je doista 
podrijetlom iz Meksika i možda se uistinu zove Gavilano, pod kojim ga 
je imenom upoznao senjor Cortesio. Prije svega zanimalo me kakav je 
razlog naveo Williamu što ga vuče sa sobom. Mora da je to bilo nešto 
neobično privlačno za tog duševnog bolesnika i svakako u vezi s 
njegovom idejom da napiše tragediju o ludom pjesniku. Zbog toga sam 
upitao kovača: 

— O čemu je mladić govorio? 

— Govorio je veoma mnogo o nekoj drami koju želi napisati i o 
tome kako prije toga sve sam mora doživjeti. 

— Ali to je nevjerojatno! 

— Ne mislim tako, sir. Ludost se sastoji upravo u tome što lud 
čovjek poduzima ono što razumnu čovjeku ne pada na pamet. 
Neprestano je spominjao neku senjoritu Felisu Perilla, koju zajedno sa 
svojim prijateljem mora oteti. 

— To je potpuno ludo! Ako taj čovjek likove i događaje svoje drame 
prenosi u stvarnost, onda ga svakako treba u tome spriječiti. Nadam 
se da je još u Lagrangeu? 

— Ne, jučer je otputovao. Sa senjorom Cortesiom otišao je do 
Hopkinsove farme, da bi odatle krenuo prema Rio Grandeu. 


— To je nezgodno, veoma nezgodno! Moramo brzo za njim, ako je 
moguće još danas. Znate li možda gdje se mogu kupiti dva dobra 

konja? 

— Kod senjora Cortesia. On uvijek ima konje, koje prepušta 
ljudima što ih vrbuje za Juareza. Ali ipak vam ne bih savjetovao da 
jašete noću. Vi ne poznajete put i potreban vam je vodič, a danas ga 
više nećete naći. 

— Možda ipak hoćemo. Učinit ćemo sve da bismo krenuli još danas. 
Prije svega moramo razgovarati sa Cortesiem. Prošlo je deset sati, a 
kako je rekao da će u to vrijeme biti kod kuće, molio bih vas da nam 
pokažete put do njegove kuće. 


— Rado. Krenimo, dakle, ako želite, sir! 


Kad smo ustali, začuli smo pred kućom topot kopita. Nekoliko 
trenutaka kasnije ušli su u prednju prostoriju novi gosti. Na moje 
čuđenje prepoznao sam devet ili deset secesionista koje je kapetan 
danas tako lijepo okupao. Činilo se da ih gosti koji su se nalazili u 
gostionici poznaju, jer su ih živo pozdravili. Po pitanjima i odgovorima 
smo saznali da su ih očekivali. Na nas se još nisu obazirali. To nam je 
bilo veoma drago, jer nismo ni željeli da nas opaze. Ponovo smo sjeli. 
Kad bismo sada krenuli, morali bismo proći pokraj njih, a tu bi priliku 
oni sigurno iskoristili da započnu kavgu. Kad je Lange čuo tko su oni, 
pritvorio je vrata, tako da smo mogli čuti sve što govore, ali nas oni 
nisu mogli vidjeti. Osim toga, promijenili smo mjesta, tako da smo 
sjedili leđima okrenuti prvoj sobi. 

— Ne bi bilo dobro da vas vide — upozori nas kovač. — Veći prije 
toga raspoloženje u prvoj prostoriji nije za nas bilo povoljno. Ako vas 
opaze ovi koji vas smatraju uhodama i koji su vas danas već htjeli 
objesiti nastat će gužva. 

— U redu — odgovori Old Death — ali zar da mi ovdje sjedimo tako 
dugo dok oni ne odu? Nemamo dovoljno vremena, jer svakako 
moramo posjetiti Cortesija. 


— Krenut ćemo putem gdje nas neće primijetiti. 

Old Death pogleda oko sebe i reče: 

— Čini se da možemo proći samo kroz prednju sobu. 

— Ne. Ovuda će biti mnogo bolje. 

Pokazao je prema prozoru. 

— Zar to mislite ozbiljno? — upitao je starac. — Sve mi se čini da 

se plašite! Zar da odemo poput miševa, koji se u strahu pred mačkom 
skrivaju u rupe? Lijepo bi nas ismijali. 

— Ne, ja ne poznajem strah, ali postoji dobra stara poslovica koja 
kaže da pametniji popušta. Meni je sasvim dovoljno ako samome sebi 
kažem da tako ne postupam jer se plašim nego jer sam oprezan. Ne 
želim spomenuti da ih ima deset puta više nego nas. Lupeži su bijesni 
i obijesni. Oni neće pustiti da prođemo u miru, a kako nisam čovjek 
koji bi to mogao otrpjeti, a čini mi se da ni vi niste takvi, doći će do 
velike tučnjave. Ja se ne plašim borbe šakom ili nogama od stolaca. Ali 
revolver je prokleto glupo oružje. Najkukavniji balavac može metkom 
velikim kao grašak srušiti najhrabrijeg diva. Zbog toga će biti najbolje 
da krišom iziđemo kroz prozor. Kad to saznaju, ljutit će se mnogo više 
nego da nekolicini od njih razbijemo nosove, a pritom i sami dobijemo 
svoj dio. 

U sebi sam se složio s tim čovjekom, a i Old Death reče nakon 
kraćeg vremena: 

— Vaš prijedlog nije tako glup. Pristajem. Ali čujte ih kako viču. 
Mislim da razgovaraju o pustolovini na parobrodu. 

Imao je pravo. Pridošlice su pričale o tome što im se dogodilo na 
brodu, zatim o Old Deathu, Indijancu i meni, kao i o lukavom kapetanu. 
Nisu se složili kako da se osvete. Šest nasrtljivaca i njihovi pristalice 
htjeli su dočekati parobrod, ali ostali za to nisu imali vremena ni volje. 


— Nismo mogli čitavu vječnost sjediti na obali — rekao je netko — 
morali smo što prije stići ovamo gdje nas očekuju. Zbog toga smo imali 
mnogo sreće kad smo u blizini pronašli neku farmu gdje smo posudili 
konje. 

— Posudili? — upita jedan smijući se. 

— Da, posudili, ali dakako na naš način. No nije bilo dovoljno konja, 
i morali smo jahati po dvojica. Kasnije smo naišli i na druge farme, i 
konačno je svatko imao svog konja. 


Tu priču o krađi pratio je divlji smijeh. Zatim je pripovjedač 
nastavio: 

— Je li ovdje sve u redu? Jeste li našli ljude? 

— Da. 

— A odijela? 

— Donijeli smo dva sanduka. To će biti dovoljno. 


— No, to će biti zabava. Ali uhode i kapetan dobit će svoj dio. 
Parobrod je noćas ovdje u Lagrangeu i lako ćemo naći kapetana, ai 
Indijanca i ona dva špijuna. Uostalom, lako ćemo ih prepoznati. Jedan 
je imao novo trapersko odijelo, a obojica su sa sobom nosili sedla. 


— Sedla? — uzviknuo je netko. — Zar nisu ona dvojica koji su 
ranije ušli i sada sjede u drugoj sobi imali... 

To je govorio tiše da ga ne bismo čuli. 

— Gospodo — upozori kovač — vrijeme je da krenemo, jer za 


nekoliko minuta već bi moglo biti kasno. Brzo, penjite se! Ja ću vam 
dodati sedla. 


Imao je pravo, i ja sam bez stida brzo skočio kroz prozor. Slijedio 
me Old Death, a zatim smo prihvatili naše stvari. Za nama su iskočili i 
kovači. 

Nalazili smo se na stražnjoj strani kuće pred malim ograđenim 
povrtnjakom. Kad smo preskočili preko plota, opazili smo da sui drugi 
gosti, koji su sjedili snama u maloj sobi, skakali kroz prozor. Ni oni se 
nisu mogli nadati da će ih secesionisti ljubazno pozdraviti i držali su 
da će biti najbolje ako slijede naš primjer. 

— No — nasmijao se Lange — momci će razrogačiti oči kad vide 
da su ptičice odletjele, ali tako je ipak najbolje. 

— Ipak je to velika sramota! — psovao je Old Death. — Čini mi se 
kao da za sobom čujem njihov podrugljivi smijeh. 

— Neka se samo smiju! Poznato je da se posljednji najslađe smije... 
Ja ću vam već dokazati da ih se ne bojim, ali u tučnjave u gostionici 
nerado se upuštam. 


Oba su kovača nosila naša sedla, jer nisu dopuštali da njihovi gosti 
nose takav teret. Uskoro smo se našli između dvije zgrade; jedna, 
lijevo od nas, bila je u potpunom mraku, a u drugoj, desno, kroz kapke 
se vidjelo svjetlo. 


— Senjor Cortesio je kod kuće — rekao je Lange.— Kroz prozor se 
Vidi svjetlo. Treba samo pokucati na vrata, i on će vam otvoriti. Kad 
budete gotovi, dođite ovamo lijevo, gdje mi stanujemo. Pokucajte na 
kapak pored vrata! Mi ćemo dotle pripremiti nešto za večeru. 


Krenuli smo prema kući. Kad smo pokucali, vrata su se malo 

odškrinula i neki glas upita: 

— Tko biti ovdje? 

— Dva prijatelja — odgovori Old Death. — Jeli senjor Cortesio kod 
kuće? 

— Što želite od senjor? 

Po načinu izražavanja činilo se da je čovjek Crnac. 

— Želimo s njim sklopiti neki posao. 

— Što, posao? Najprije reći, inače ne moći unutra. 

— Samo recite da nas šalje master Lange! 


— Massa Lange? On biti dobar. Onda valjda smjeti unutra. Čekati 
trenutak! 


Zatvorio je vrata, ali se nakon kratkog vremena ponovo vratio: 
— Udite! Senjor rekao da hoće da govori s prijateljima. 


Prošli smo kroz uski kućni trijem i ušli u malu sobu koja je 
nalikovala na ured, jer se čitav namještaj sastojao od jednog pisaćeg 
stola i nekoliko stolica. Pored pisaćeg stola stajao je mršav, visok 
muškarac okrenut vratima. Na prvi pogled vidjelo se da je Španjolac. 


— Buenas tardes! — odgovorio je na našljubazan pozdrav. — Šalje 
vas senjor Lange? Smijeni li saznati što vas vodi k meni, senjores? 


Bio sam radoznao što će Old Death odgovoriti. Prije toga mi je 
rekao da to prepustim njemu. 

— Možda neki posao, a možda samo neka radoznalost. Ni sami to 
još točno ne znamo — rekao je starac. 

— No, vidjet ćemo. Sjednite i poslužite se cigarillosima. 

Pružio nam je kutiju s cigarama i upaljač, a to nismo smjeli odbiti. 
Meksikanac ne može ni zamisliti razgovor bez cigara. Old Death, kome 
je bio mnogo draži duhan za žvakanje nego najfinija cigara, uzeo je 
jednu od malih tankih cigara i popušio je u dva-t ri dima. Ja sam sa 
svojom postupio štedljivije. 

— Ono što nas vodi k vama — počeo je Old Death — prilično je 
važno. Došli smo do vas tako kasno, jer vas ranije nismo mogli naći. A 
do sutra nismo htjeli čekati jer ovdašnje prilike nisu posebno 
gostoljubive. Namjeravamo otići u Meksiko i staviti se Juarezu na 
raspolaganje. Dakako, čovjek tako što nerado čini na slijepo. Potrebna 

je neka sigurnost da će ga tamo objeručke prihvatiti. Zato smo se 
potajno raspitivali i saznali da se ovdje u Lagrangeu čovjek može 
prijaviti. Pritom je spomenuto vaše ime, senjor, i tako smo došli k 
vama i bili bismo vam zahvalni da nam kažete jesmo li se obratili 
pravome čovjeku. 


Meksikanac nije odmah odgovorio, nego nas je pozorno 
promatrao. Činilo se da je samnom zadovoljan, bio sam mlad i snažan, 
ali Old Death mu se manje svidio. Mislio je da taj mršavi starac neće 
moći izdržati velike napore. Zatim je upitao: 

— Tko vam je rekao moje ime, senjor? 


— Neki čovjek koga smo sreli na parobrodu — lagao je Old Death. 
— Slučajno smo kasnije sreli i mastera Langea i saznali da prije deset 
sati nećete biti kod kuće. Već smo se borili protiv Južnih država i 
imamo vojničkih iskustava, tako da ćemo koristiti predsjedniku. 


— Hm! To zvuči veoma dobro, senjor; ali iskreno ću vam reći da ne 
ostavljate dojam čovjeka koji je dorastao naporima i oskudici. 


— To je, svakako, veoma iskreno, senjor — nasmiješio se starac. — 
Ali mislim da će biti dovoljno da vam kažem svoje ime, da bih vas 
uvjerio kako sam veoma upotrebljiv. Obično me zovu Old Death. 


— Old Death! — viknuo je Cortesio začuđeno. — Jeli to moguće! Vi 
ste slavni izviđač koji je Jugu nanio toliko štete? 
— Da, to sam ja. Moj je izgled moja osobna karta. 


— Svakako, svakako, senjor. Ali ja moram biti veoma oprezan. 
Javnost ne smije saznati da radim za Juareza; naročito sam sada 
prisiljen da se čuvam. No kako ste vi Old Death, nemam nikakvog 
razloga da budem suzdržljiv i moram iskreno priznati da ste se 
obratili na pravu adresu. Spreman sam vas odmah tamo poslati i mogu 
vam čak obećati i čin, jer čovjeka kao što je Old Death znat ćemo 
cijeniti i nećemo ga strpati među obične vojnike. 

— Nadam se, senjor. A što se tiče moga druga, i on će, čak i kao 
običan vojnik, veoma brzo napredovati. On je među abolicionistima 
unatoč mladosti dotjerao do kapetana. Zove se jednostavno Muller, ali 
vjerojatno ste o njemu čuli. Služio je pod Sheridanom i sudjelovao je 
kao poručnik u slavnom maršu preko Missionary Ridgea. Vi sigurno 
znate koliko je smion bio taj pothvat. Muller je bio Sheridanov 

ljubimac. Zbog toga mislim da je vrijedan svake preporuke, senjor. 


Starac je lagao kao podmazan! Osjećao sam kako mi krv navire u 
obraze, ali dobri Cortesio smatrao je moje rumenilo skromnošću i 
pružio mi je ruku. 

— Ne treba vam biti neugodna ova zaslužena hvala, senjor Muller. 
Čuo sam o vama i o vašim djelima i želim vam srdačnu dobrodošlicu. 
I vi ćete, razumije se, biti primljeni kao časnik, a ja sam spreman da 
vam odmah sada uručim novac koji će vam biti potreban za najnužnije 
nabavke. 


Old Death je htio pristati. Kad sam to opazio, brzo sam ga 
prekinuo: 


— Nije potrebno, senjor. Nije potrebno da nas vi opremate. Nama 
su potrebna samo dva konja. Sedla imamo. 


— To je dobro. Ja vam mogu ustupiti dvije dobre životinje, a ako 
zaista želite platiti, dat ću vam ih uz cijenu koju sam ja platio. Gdje ćete 
spavati noćas? 

— Pozvao nas je master Lange. 


— U redu. Inače bih ja pozvao da ostanete ovdje, iako je moj stan 
veoma mali. Pojedinosti možemo obaviti odmah ili sutra ujutro, kako 
želite. 

— Sad odmah — odgovorio je Old Death.— Kakve su formalnosti 
još potrebne? 

— Zasad nikakve. Vi ćete se, jer sve plaćate sami, zakleti na 
vjernost tek u svom puku. Jedino vas moram opskrbiti osobnim 
dokumentima i preporukama koje će vam osigurati činove na koje po 
svojim sposobnostima imate pravo. Najbolje će biti ako to odmah 
napišem, jer čovjek nikad ne zna što se može dogoditi. Imajte, dakle, 
četvrt sata strpljenja. Požurit ću se. Evo, ovdje leže cigarillosi, a 
ponudit ću vam i dobro piće koje inače nikome ne nudim. Na žalost, 
imam samo jednu bocu. 

Gurnuo je pred nas cigare i donio bocu vina. Zatim je sjeo za pisaći 
stol. Old Death mi je iza njegovih leđa dao znak po kome sam zaključio 
daje veoma zadovoljan. Zatim je natočio čašu i ispio je u njegovo 
zdravlje. Ja nisam bio toliko zadovoljan kao on, jer uopće nisu bila 
spomenuta imena one dvojice ljudi koje smo tražili. To sam šapnuo 

starcu. On mi je odgovorio kretnjom koja je značila da će i to urediti. 


Poslije četvrt sata Old Death je sam ispio čitavu bocu vina, a 
Cortesio je završio posao. Pročitao nam je preporuke, čijim smo 
sadržajem bili veoma zadovoljni. Zatim je ispunio četiri formulara i 
svakome dao po dva. Bio sam začuđen kad sam vidio da su to 
putovnice, od kojih je jedna bila tiskana na francuskom, a druga na 
španjolskom jeziku. Prvu je potpisao Bazaine, a drugu Juarez. Cortesio 
je opazio moje čuđenje i zadovoljno je rekao: 

— Vidite, senjor, mi smo kadri da vas zaštitimo od svih mogućih 
neprilika. Moja je tajna kako dolazim do francuskih dokumenata. Vi ne 
znate što vam se može dogoditi; u svakom slučaju dobro je misliti na 
sve. Drugima ne dajem dvije putovnice, a momčad koja odlazi odavde 
s pratiocima uopće nema putovnica. 


Old Death napokon postavi pitanje koje sam tako željno očekivao: 
— Kad su posljednji ljudi prešli prijeko? 
— Jučer. Bio je to transport od preko trideset novaka, koje sam 


osobno pratio do Hopkinsove farme. S njima su privatno putovala i 
dva senjora. 


— Ah, vi prebacujete i privatnike? — upitao je Old Death začuđeno. 


— Ne. Ali jučer sam tako iznimno postupio, jer je jedan od te 
gospode bio moj dobar znanac. Uostalom, imat ćete izvanredne konje 
i moći ćete, ako sutra rano krenete, stići odred prije nego što stigne do 
Rio Grandea. 

— Gdje će ti ljudi prijeći rijeku? 

— Oni su krenuli u smjeru Eagle-p rijelaza. Ali kako ih tamo nitko 
ne smije vidjeti, drže se malo sjevernije. Između Rio Nueres i Rio 
Grande prijeći će puteljak za mule, koji dolazi od San Antonija, proći 
će pored Fort Ingea, kojeg se također moraju kloniti i prijeći će Rio 
Grande između pritoka Las Morasa i Morala, jer tamo ima prijelaz koji 
poznaju samo naši vodiči. Odatle će se držati desne strane, da bi preko 
Baya—Crucesa, San Vizenta, Tabala i San Carlosa stigli u grad 
Chihuahu. 


Sva ta mjesta bijahu za mene španjolska sela, ali Old Death je 
kimao glavom i svako ime glasno ponovio kao da taj kraj veoma dobro 
poznaje. 


419 


— Sigurno ćemo ih stići, ako su naši konji doista dobri, a njihovi 
slabiji. Ali, hoće li oni dopustiti da im se priključimo? 

Cortesio je živahno kimnuo glavom, ali moj ga prijatelj upita: 

— Hoće li ona dva mastera, koje ste nazvali privatnicima, biti s tim 
sporazumni? 


— Svakako, oni nemaju nikakva prava da zapovijedaju i moraju biti 
sretni što mogu putovati pod zaštitom odreda. Kako ćete se s njima 
sresti, mogu vam reći da su to gentlemeni. Jedan, rođeni Meksikanac 
imenom Gavilano, moj je stari znanac. S njim sam proživio lijepih 
časova u glavnom gradu. On ima mlađu sestru, koja svim senjorima 
muti pamet. 

— Ondaje ion vjerojatno lijep čovjek. 

— Ne. Nisu naročito slični jer nisu pravi brat i sestra. Ona se zove 
Felisa Perillo i kretala se u dobrom društvu kao plesačica i pjevačica. 
Kasnije je nestala, i tek sada sam od njena brata saznao da još uvijek 
živi u okolici Chihuahue. Točne mi obavijesti nije mogao dati, jer je i 
on tek mora pronaći. 

— Smijem li vas pitati što je zapravo taj senjor? 

— Pjesnik. 

Old Deathovo lice postade toliko smeteno i prezirno da je dobri 
Cortesio dodao: 


— Senjor Gavilano ne traži za taj posao novac, jer posjeduje znatan 
imetak. 


— Onda mu, jasno, treba zavidjeti! 


— Da, ljudi mu zavide, a zbog mnogih je spletaka morao napustiti 
grad, pa čak i zemlju. Sada se vraća s jednim Yankeejem, koji želi 
upoznati Meksiko i koji ga je zamolio da ga uvede u carstvo pjesničke 
umjetnosti. Oni namjeravaju sagraditi kazalište u glavnom gradu. 

— Želim im svaku sreću! Dakle, Gavilano je znao da vi sada živite u 
Lagrangeu? 

— Ne. Slučajno sam stajao kraj ograde kad je stigao parobrod. 
Odmah sam prepoznao senjora i pozvao ga zajedno s pratiocem k sebi. 
Saznao sam da putuju prema Austinu da bi tamo prešli granicu, i ja 
sam im ponudio bolji način da brže i sigurnije stignu prijeko, jer 

strancima, ako nisu secesionisti, ne treba savjetovati da ostanu ovdje. 
U Teksasu ima mnogo ljudi koji love u mutnom, mnogo opasnih 
pustolova o kojima se ništa ne zna. Svugdje se priča o nasilju, 
prepadima i okrutnostima. Zločinci nestaju bez traga, a policija je 
potpuno nemoćna. 

— Nije li možda posrijedi Ku—Klux—Klan? — upita Old Death. 

— To su već mnogi pitali, a posljednjih dana ustanovljeno je da se 
vjerojatno radi o tom tajnom udruženju. Prekjučer su u Halletsvillu 
pronađena dva leša i na njima cedulje s natpisom "Yankee-h ound". 
Prijeko, u Shelbyu, jednu su obitelj bičevali gotovo do smrti, jer je otac 
služio pod generalom Grantom. A danas sam saznao da je dolje kod 
Lyonsa pronađena crna kapuljača na kojoj su ušivena dva bijela 
guštera. 


— Sto mu gromova! Takve maske nose kukluksklanovci! 


— Da, nose crne kapuljače s ušivenim bijelim likovima. Svatko ima 
na kapuljači naročiti lik po kojem se može prepoznati, jer imena ni 
međusobno ne znaju. 

— Onda se vjerojatno može pretpostaviti da će tajno udruženje i 
ovdje započeti s terorom. Čuvajte se, don Cortesio! Oni će sigurno doći 
ovamo. Počeli su u Halletsvillu, kapuljača je pronađena u Lyonsu, a to 
je već mnogo bliže nama. 

— Da, senjor, imate pravo. Od danas ću još pažljivije zatvarati vrata 
i prozore i pripremiti nabijene puške. 

— To je pametno. Ne treba štedjeti te momke, jer ni oni nikoga ne 
štede. Tko im se preda bez otpora, jer računa na njihovu blagost, ljuto 
se vara. Ja bih s njima razgovarao samo s puškom u ruci. Uostalom, ni 
u gostionici nije sve u redu. Vidjeli smo gentlemene od kojih ne treba 
očekivati ništa dobro. Bilo bi pametno kad biste sakrili sve na osnovi 
čega bi vam mogli dokazati da radite za Juareza. Učinite to još danas! 
Bolje je da čovjek bude i bez potrebe oprezan, nego da nastrada zbog 
malog propusta. Sada mislim da smo gotovi. Sutra ujutro vidjet ćemo 
se ponovo. 


— Da, senjores, danas nemamo više nikakva posla. Veoma se 
radujem što smo se upoznali i nadam se da ću i kasnije o vama čuti 
mnogo dobra. Uvjeren sam da ćete uspjeti kod Juareza i brzo 

napredovati. 


Oprostili smo se. Cortesio nam je ljubazno pružio ruku i mi smo 
otišli. Kad su se vrata za nama zatvorila ikad smo se već uputili prema 
Langeovoj kući, nisam mogao izdržati a da starca ne gurnem u rebra. 


— Ali, master, čemu ste tom senjoru ispričali toliko laži, velike 
poput kuća? 

— Tako? Hm! Vi to ne razumijete, sir! Senjor nas je lako mogao 
odbiti. Zbog toga sam mu otvorio što je moguće veći tek. 

— Čak ste htjeli primiti i novac! To bi bila očita prijevara. 

— No, očita baš ne, jer on o tome ništa nije znao. A zašto ga ne 
bismo primili, kad nam ga je dobrovoljno ponudio? 

— Zato što taj novac nećemo zaslužiti. 


— Tako! No, zasad nemamo tu namjeru. Ali zar vi tako dobro znate 
da nam se neće pružiti prilika da služimo Juarezovoj stvari. Možda 
ćemo i u vlastitom interesu biti na to prisiljeni. Ali, vi imate pravo. 
Dobro je što nisam primio novac, jer smo tako došli do putovnica i 
preporuka. A najbolje je to što sada znamo kamo je krenuo Gibson. Taj 
put vrlo dobro poznajem. Ujutro ćemo rano krenuti i uvjeren sam da 
ćemo ga stići. Kad mu pokažemo svoje papire, komandant odreda neće 
ni sekunde razmišljati nego će nam odmah prepustiti onu dvojicu. 


Lange nam je brzo otvorio vrata i uveo nas u sobu. Soba je imala 
tri prozora zastrta debelim pokrivačima. 


— Nemojte se čuditi, gospodo! — rekao je. — Stavio sam pokrivače 
namjerno. = Uostalom, — moramo veoma tiho = razgovarati. 
Kukluksklanovci ne smiju znati da se nalazite ovdje. 


— Zar ste vidjeli te razbojnike? 


— Vidio sam njihovu izvidnicu. Dok ste bili kod senjora Cortesia, 
izišao sam da ne biste morali kucati. Čuo sam kako se netko šulja 
ovamo iz gostionice. Odškrinuo sam vrata i provirio. Došla su tri 
čovjeka i stala u blizini vrata. Usprkos tami vidio sam da imaju duge i 
široke hlače i isto tako široke halje s kapuljačama, koje su navukli 
preko glave. Odjeća im je bila od tamne tkanine, a na njoj su bile 
našiveni bijeli likovi. 

— Dakle, kukluksklanovci! 

— Da. Dvojica su ostali pokraj vrata, treći se došuljao do prozora i 
provirio kroz kapke. Kad se vratio, javio je da se u sobi nalazi samo 
jedan mladić, vjerojatno mladi Lange; starca nema, ali na stolu se 
nalazi hrana. Jedan je napomenuo da ćemo sada večerati i zatim poći 
na spavanje. Htjeli su obići kuću, da bi vidjeli kako se najlakše može 
ući. Zatim su nestali iza ugla. Vi ste stigli baš kad smo zastrli prozore. 
Ali zbog tih propalica ne treba zaboraviti da ste moji gosti. Sjednite! 
Jedite i pijte! Večera nije obilna, ali to što imam nudim vam od srca. I 
za vrijeme večere možemo razgovarati o opasnosti koja mi prijeti. 

— Opasnost u kojoj vas nećemo napustiti — rekao je Old Death. — 
Gdje je vaš sin? 

— Kad ste vi stigli, on se odšuljao do nekih prijatelja na koje mogu 
računati. Treba ih krišom dovesti ovamo. Dvojicu od njih već 
poznajete. Sjedili su u gostionici za našim stolom. 


— Hoće li im uspjeti da neopaženo uđu u kuću? Bilo bi dobro da 
kukluksklanovci vjeruju kako ste samo vas dvojica ovdje. 


— Ne morate se brinuti! Ti ljudi znaju što čine, a osim toga rekao 
sam Willu kako se treba ponašati. 


Večera se sastojala od šunke, kruha i piva. Čim smo počeli jesti, 
začuli smo u blizini zavijanje nekog psa. 

— To je znak — rekao je Lange ustajući od stola. — Ljudi su stigli. 

Izišao je i vratio se sa svojim sinom i petoricom ljudi koji su bili 
naoružani puškama, noževima i revolverima. Šutke su posjedali po 
sobi. Nitko nije progovorio ni riječi, ali svi su pogledali prema 
prozorima da bi vidjeli jesu li dobro zastrti. Među njima se nalazio 
neki stari i sijedi čovjek, koji je neprestano promatrao Old Deatha. On 
je prvi progovorio obraćajući se mom pratiocu: 

— Oprostite, master! Will mi je rekao koga ću ovdje sresti, i veoma 
sam se radovao tome, jer mislim da smo se već jednom vidjeli. 

— Možda— odgovorio je izviđač. 

— Zar me se ne sjećate? 

Old Death ga je pomno promotrio i zatim rekao: 


— Čini mi se da smo se već jednom sreli, ali se ne mogu sjetiti gdje 
je to bilo. 

— Prijeko, u Kaliforniji, prije možda dvadeset godina, i to u 
kineskoj četvrti. Sjetite se. Tamo su ljudi kartali i pušili opijum. Ja sam 
proigrao svoj novac, blizu tisuću dolara. Ostao mi je jedan jedini 
novčić; nisam ga htio prokartati, nego sam namjeravao kupiti opijum 
i zatim protjerati metak kroz glavu. Tada... 

— Dobro! Sjećam se! — prekide ga Old Death. — Nije potrebno da 
to pričate. 

— Ali, sir, vi ste me spasili. U kartanju ste baš vi bili dobili polovicu 
moga novca. Odvukli ste me u stranu i vratili mi novac, a ja sam vam 
morao obećati da više nikad neću kartati, a prije svega da neću pušiti 
opijum. Ja sam to obećanje održao, iako mi je često bilo veoma teško. 
Vi ste moj spasilac. U međuvremenu sam postao imućan čovjek, i 
mnogo biste me obradovali kad biste dopustili da vam vratim vaš 
novac. 


— Tako glup nisam! — nasmijao se Old Death. — Dugo sam 
vremena bio ponosan na to da sam i ja jednom učinio dobro i neću taj 
osjećaj prodati za novac. Govorimo o drugim stvarima, koje su sada 
mnogo važnije. Ja sam vas tada samo odvratio od dva poroka, koja sam 
na žalost poznavao. Ali vi svoj spas dugujete snazi svoje volje. Ne 
govorimo više o tome. 


U meni se javila neka slutnja. Možda on još uvijek tajno puši 
opijum? Da se tog poroka odrekao, njegovo bi se tijelo bilo oporavilo 
od tih posljedica. Počeo sam starca promatrati drugim očima. Osim 
poštovanja koje sam prema njemu osjećao javila se i samilost. Kako li 
se morao boriti protiv tih poroka! Kako su njegovo tijelo i duh morali 
biti zdravi, kad ih otrov ni do danas nije uspio potpuno razoriti. Što 
znače sve pustolovine koje je doživio, svi napori i oskudice, prema 
dugotrajnoj borbi koja mora da se odigravala u njegovoj 
unutrašnjosti. On se jednako tako divlje borio protiv neumoljivih i 
nadmoćnih strasti, kao Indijanac da ne izumre protiv nadmoćnih 
bijelaca. Old Death, to je ime sada za mene dobilo neki stravični 
prizvuk. 

— Well, sir, sada imamo posla s neprijateljem koji je jednako tako 
neumoljiv kao kartanje ili opijum. Srećom, njega je lakše savladati. 
Ku—Klux—Klan je zvijer koja se sastoji od tisuću udova. Svaka 
popustljivost bila bi greška koja se može ljuto osvetiti. Odmah 

moramo pokazati da smo neumoljivi. Uspije li kukluksklanovcima da 
se ovdje utvrde, svi ćemo biti izgubljeni. Zbog toga mislim da im danas 
treba prirediti doček koji će ih tako prestrašiti da se više neće usuditi 
ponovo doći. Nadam se da se i vi s tim slažete? 


Svi su potvrdili kimanjem glave. 


— Dobro! — nastavio je starac, jer je kao najstariji među njima 
vodio riječ. — Trebamo se ne samo obraniti, nego sve okrenuti protiv 
njih. Ima li netko neki prijedlog? Tko ima dobru ideju, neka je iznese. 


Njegove oči i oči svih ostalih upraviše se prema Old Deathu. On je 
kao iskusan westman najbolje znao kako treba postupiti s takvim 
neprijateljem. On to opazi, kimne glavom i reče: 


— Ako mi dopustite, reći ću nekoliko riječi. Moramo računati da će 
oni doći tek kad master Lange legne na počinak. Da li na stražnjim 
vratima postoji zasun? 

— Ne, na njima se nalazi brava, kao i na ostalim vratima. 

— Well! Njima je sigurno to poznato i sigurno imaju otpirače. Bilo 
bi neoprostivo da na to nisu mislili. Među njima sigurno ima i bravara 
i ljudi koji znaju rukovati otpiračima. Oni će, dakle, sigurno ući, i mi se 
trebamo dogovoriti kako ćemo ih dočekati. 

— Razumije se, puškama. Odmah ćemo početi pucati. 

— A oni će pucati na vas, sir. Bljesak vaših pušaka odat će im gdje 
se nalazite, gdje stojite. Ne, ne treba pucati. Bio bi pravi užitak da ih 
čovjek uhvati a da se ne izloži nikakvoj opasnosti. 

— Mislite li da je to moguće? 

— Čak veoma lako. Mi ćemo se sakriti u kući i pustit ćemo ih 
unutra. Čim uđu u vašu sobu, zaključat ćemo vrata. Neki od nas 
stražarit će pred vratima, a neki pred prozorima. Oni neće moći izići i 
morat će se predati. 

Starac se s tim nije složio. On predloži da ih jednostavno pobiju. 

— Prijedlog našeg prijatelja je veoma praktičan i lako se može 
izvesti. Ali ja mislim da se to neće odvijati onako kako on pretpostavlja 
— odgovori Old Death. — Kukluksklanovci bi zaslužili batine kad bi 
postupili onako kako on vjeruje da će postupiti. On misli da će svi 
odjednom ući unutra i postaviti se pred naše puške. Kad bi to učinili, 
u njihovim glavama ne bi bilo mozga. Uvjeren sam da će tiho otvoriti 

vrata i da će unutra ući jedan ili dvojica, da bi izvidjeli situaciju. Tu 
dvojicu, jasno, možemo ustrijeliti; ali ostali će brzo pobjeći i ponovo 
se vratiti da bi se osvetili. Ne, sir, taj plan nije dobar. Postoji i drugi 
razlog. Čak da se vaš plan i može izvesti, ne sviđa mi se da toliko ljudi 
jednostavno pobijemo. 


Ljudi su kimnuli glavama i starac se složi: 


— Imate pravo, sir. Ja sam mislio da bi ih takav doček zauvijek 
istjerao iz Lagrangea; možemo prihvatiti vaš plan, ako smo dovoljno 
sigurni da će uspjeti. 

— Svaki plan, pa i najbolji, može doživjeti neuspjeh, sir. Nije samo 
čovječno, nego je i mudro da ljude uhvatimo žive. Vjerujte mi, to je 
mnogo bolje, mnogo bolje nego da ih ustrijelimo. Pomislite na to da 
bismo na sebe navukli osvetu čitavog klana kad bismo ubili toliki broj 
njihovih članova. Tek tada bi kukluksklanovci došli u Lagrange da 
okrutno osvete smrt svojih ljudi. Dakle, molim vas da prihvatite moj 
plan. To je najbolje što se može učiniti. A da ništa ne bismo propustili, 
ja ću sada obići kuću. Možda ću nešto otkriti. 

— Nije li bolje da to ne učinite, sir — reče Lange. — I sami ste rekli 
da su sigurno ostavili stražara. Taj bi vas čovjek mogao vidjeti. 

— Mene? — nasmijao se Old Death. — To mi još nitko nije rekao! 
Zar da Old Death bude tako glup i dopusti da ga vide dok se šulja oko 
kuće? Master, to je smiješno. Ako imate komadić krede, nacrtajte mi 
tloris vaše kuće i dvorišta. Izići ću na stražnja vrata, i tamo me 
pričekajte. Neću kucati, nego ću noktom grepsti po vratima. Dakle, ako 
netko bude kucao, to će biti netko drugi koga ne smijete pustiti unutra. 

Lange uzme komadić krede i nacrta tloris na stolu. Zatim su pošli 
prema vratima. Old Death se još jednom okrenuo i upitao me: 

— Jeste li se ikada šuljali, sir? 

— Ne — odgovorio sam, jer sam se tako dogovorio s Winnetouom. 

— Odmah imate prilike da vidite kako se to radi. Ako želite, možete 
poći sa mnom! 

— Stanite, sir! — upao je Lange. — To bi bio prevelik rizik. Vaš je 
drug i sam priznao da je u tome neiskusan. Ako učinite i najmanju 
grešku, stražar će vas primijetiti i sve će biti pokvareno. 

— Gluposti! Ja toga mladića poznajem samo kratko vrijeme, ali 

znam koliko on čezne za tim da stekne osobine dobrog westmana. On 
će nastojati da ne učini nijednu grešku. Da, kad bi se radilo o tome da 
se prišuljamo nekom indijanskom poglavici, onda ga ne bih uzeo sa 
sobom. Ali ja vas uvjeravam da njihov stražar nije toliko spretan da bi 
nas mogao uhvatiti. A čak da nas i opazi, Old Death bi odmah ispravio 
grešku. Želim da mladić pođe sa mnom, dakle on će poći! Dođite, sir! 
Ostavite ovdje svoj sombrero. Mogla bi nas odati žuta slama. Spustite 
kosu na čelo i podignite ovratnik preko brade, da sakrijete lice. Samo 
se držite mene i postupite kao ja. Da vidim toga kluksa ili klexa, koji će 
nas opaziti! 

Nitko se nije usudio protiviti, i krenuli smo hodnikom prema 
stražnjim vratima. Lange je tiho otvorio vrata i ponovo ih za nama 
zaključao. Čim smo bili vani, Old Death je čučnuo. I ja sam tako učinio. 
Činilo se da želi očima prodrijeti kroz tamu. Čuo sam kako duboko 
diše. 

— Pretpostavljam da pred nama nema čovjeka — šapne mi starac 
i pokaže prema staji na drugoj strani dvorišta. — Ali ipak se želim 
uvjeriti. Čovjek mora biti oprezan. Jeste li možda kao dječak naučili da 
s pomoću travke među palcima oponašate zrikavca? 


Tiho sam potvrdio. 


— Ovdje pred vratima raste trava. Otkinite travku i čekajte me. 
Nemojte se micati s mjesta. Ukoliko se nešto dogodi, zazričite, i ja ću 
odmah doći. 


Legao je na zemlju i nestao u mraku. Vratio se nakon deset minuta. 
I doista, nisam ga vidio, ali sam po njuhu osjećao da se približava. 

— Tako je kako sam i mislio — šapnuo je. — U dvorištu nema 
nikoga. Ali iza ugla, tamo gdje se nalazi prozor spavaće sobe, sigurno 
netko stražari. Lezite na zemlju i šuljajte se za mnom. Ali ne na trbuhu 
kao zmija, nego kao gušter, na prstima. Nemojte gaziti čitavim 
stopalima, nego samo vrškom nogu. Pretražite rukama tlo da ne bi 
puknula neka grančica i zakopčajte svoj lovački kaput da se ne bi 
vukao po zemlji. Naprijed! 

Puzali smo sve do ugla. Tamo se Old Death zaustavio. Stao sam i 
ja. Nakon nekog vremena okrenuo se i šapnuo: 


— Dvojica. Budite oprezni! 

On krene, a ja za njim. Nije se držao kućnog zida, nego je krenuo 
do plota kojim je vrt bio ograđen. Duž tog plota puzali smo usporedo 
sa stražnjom stranom kuće, udaljeni od nje možda deset koraka. Na 
tom međuprostoru opazio sam uskoro tamnu hrpu u obliku šatora. 
Kasnije sam saznao da je to gomila štapova za grah i mahune. Podno 
te hrpe netko je tiho govorio. Old Death me uhvati za ovratnik, privuče 
k sebi i šapne: 

— Tamo sjede. Moramo čuti što govore. Zapravo bih se sam morao 
prišuljati, jer vi ste greenhorn i mogli biste sve pokvariti. Ali dvojica 
čuju više nego jedan. Možete li se približiti tako tiho da vas ne čuju? 

— Da — odgovorio sam. 


— Onda ćemo pokušati. Vi pođite jednom, a ja ću drugom stranom. 
Kad priđete sasvim blizu, legnite licem prema zemlji, da ne bi vidjeli 
Sjaj vaših očiju. Ako vas ipak opaze, morat ćemo ih učiniti 
neškodljivima. 

— Ubiti? — šapnuo sam. 

— Ne. To bi trebalo obaviti tiho, dakle, nožem, a tome vi niste vješti. 
Revolverom se ne smijemo poslužiti. Čim vas ili mene ugledaju, bacite 
se na jednoga, ja ću na drugoga, i stisnite mu rukama vrat, tako da ne 
može viknuti. Zatim ga bacite na zemlju. Tada ću vam reći kako ćemo 
dalje postupiti. Ali samo nikakve buke! Vidio sam da ste snažan 
momak. Ali, jeste li sigurni da ćete moći tiho savladati takvog skitnicu? 

— Svakako — odgovorio sam. 

— Dakle, naprijed, sir. 

Puzao je s jedne strane kolaca, a ja sam se šuljao s druge strane. 
Napokon sam dospio do hrpe. Skitnice su sjedile jedan pored drugog, 
okrenuti kući. Prišuljao sam se veoma blizu. Tada sam legao na trbuh 
i sakrio glavu među ruke. Uskoro sam opazio da iz toga proizlaze dvije 
prednosti. Prvo, nije me moglo odati lice, a drugo, u tom sam položaju 
mnogo bolje čuo. 

— Kapetana nećemo dirati — rekao je čovjek najbliži meni. — 
Ostavio nas je na suhom, ali strogo uzevši izvršio je svoju dužnost. 
Osim toga, on bi nam mogao škoditi ako se budemo htjeli usidriti 
ovdje u Teksasu, jer moramo biti u dobrim odnosima s tim ljudima s 
parobroda. 

— Dobro, kako želite, kapetane. Pretpostavljam da nam je 
Indijanac pobjegao. Nijedan Indijanac ne ostaje u Lagrangeu da bi 
čitavu noć čekao na polazak broda. Ali ona druga dvojica mora da su 
ovdje. To su uhode i valja ih linčovati. Kad bismo samo saznali gdje se 
nalaze. Nestali su kroz prozor gostionice, te kukavice! 


MALI 


— Saznat ćemo to. "Puž" je zbog toga ostao u gostionici i neće 
mirovati dok ne sazna gdje se nalaze. On je lukav. Njemu zahvaljujemo 
ito što znamo da Lange ima novac koji mu je Meksikanac dao za kuću. 
Dakle, učinit ćemo dobar posao i pritom se zabaviti. Dječak se kao 
časnik borio protiv nas. Zbog toga treba biti obješen. Starca valja 
kazniti jer mu je obukao odoru; ali nećemo ga objesiti. Samo ćemo ga 
istući, dok mu ne prsne koža na leđima. Zatim ćemo ga izvući van i 
zapaliti kuću. 

— To mu može biti svejedno, jer kuća više nije njegova. 

— Utoliko će se više ljutiti Meksikanac, koji sigurno ubuduće 
nikoga neće poslati preko Rio Grandea da bi služio Juarezu. On će nas 
upamtiti. Ljudi su primili upute, a jesili ti, Locksmithe, uvjeren da tvoji 
ključevi pristaju? 

— Nemojte me vrijeđati, kapetane. Ja se razumijem u svoj posao. 
Ova se vrata neće moći oduprijeti mom otpiraču. 

— U redu. Kad bi ovi barem uskoro pošli u postelju! Naši su ljudi 
već nestrpljivi, jer se prokleto loše osjećaju u grmlju iza staje. 
Langeovi su tamo bacili različitu starudiju i krhotine. Htio bi da to što 
prije započne. Prišuljat ću se prozorskim kapcima da bi saznao jesu li 
legli. 

Kapetan je ustao i tiho prišao prozoru dnevne sobe. Njegov ga je 
drug nazivao kapetanom); taj naziv, a i razgovor koji su vodili, svjedoči 
da je on vođa. Drugom se obratio nazivajući ga Locksmith. To znači da 
je bio bravar. Možda se tako i zvao, ali bit će da je ipak bravar, jer je 
rekao da se razumije u otpirače. Upravo se sada malo pomakao, i čuo 
sam zveckanje ključeva. 

Netko me povukao za nogu. Otpuzao sam natrag. Iza kolaca je 
ležao Old Death. On me tiho upita jesam li sve čuo i razumio. Potvrdio 
sam da jesam. 


— Sada znamo na čemu smo. Našalit ću se s tim momcima tako da 

će još dugo tresti glavom. Samo kad bih se na vas mogao osloniti! 

— Pokušajte! Što da učinim? 

— Trebalo bi jednog zgrabiti za gušu. 

— Well, sir, učinit ću to. 

— Dobro, ali da bismo bili sasvim sigurni, objasnit ću vam kako da 
postupite. Slušajte! Valjda neće doći ovamo? 

Kapetan se vraćao. Na sreću je ponovo odmah sjeo. Old Death nije 
držao potrebnim da i dalje prisluškujemo. On mi šapne: 

— Dakle, reći ću vam kako da postupite. Dopuzat ćete do njega i 
prići mu s leđa. Čim poluglasno viknem, stavit ćete mu ruku oko vrata. 
Razumijete li? Oba palca na potiljak, tako da se vršci dodiruju, a drugih 
osam prstiju, četiri sa svake strane, na grkljan. S tih osam prstiju 
pritisnite grkljan što jače možete! 

— Ali on će se ugušiti! 

— Gluposti! Ne možete čovjeka tako lako ugušiti. Propalice, hulje i 
lopovi veoma su žilavi grabežljiva. Kad ste ga tako uhvatili, pritisnut 
ćete ga o zemlju. Ali kako sam rekao, nalazit ćete se iza njega i ne 
smijete ga pritisnuti prema sebi, nego u stranu, lijevo, tako da će 
najprije leći na bok, a zatim na trbuh. Vi ćete se popeti na njega. Tako 
će biti najsigurnije. Držite ga tako sve dok jane dođem. Hoćete li moći? 

— Svakako. Ranije sam se mnogo bavio hrvanjem. 

— Hrvanje! — naruga se starac. — To ništa ne znači! Morate misliti 
i na to da je kapetan viši nego onaj drugi. Nemojte osramotiti svog 
učitelja i ne dopustite da vas oni unutra ismiju. Dakle, naprijed. 
Čekajte na moj znak! 

On se udalji, a ja ponovo otpuzah na mjesto gdje sam već i ranije 
ležao. Još sam se više približio kapetanu i privukao koljena da bi se u 
trenu mogao uspraviti. 

Oba kukluksklanovca su još uvijek razgovarali. Ljutili su se zbog 
toga što ih drugovi tako dugo moraju čekati. Ponovo su spomenuli nas 
dvojicu i nadu da će "Puž" pronaći naše boravište. Tad sam začuo Old 
Deathov poluglasni povik: 

— Evo nas, gospodo. Pazite! 

Brzo sam se uspravio i skočio na kapetana uhvativši ga rukama 

kako mi je to izviđač savjetovao. Stiskajući mu prstima grkljan, 
polegao sam ga na zemlju sve dok nije licem dodirivao tlo, a zatim sam 
mu se popeo na leđa. Nije ispustio ni glasa, samo se trzao, a onda se 
smirio. U tom se času pojavio Old Death. Starac je udario kapetana po 
glavi kundakom revolvera i rekao: 

— Pustite ga, sir, inače će se zaista ugušiti. Čini se da ćete jednom 
postati dobar lopov ili sposoban westman. Prebacite momka preko 
leđa i dođite. 

On uze svog čovjeka na rame, i mi se vratismo do stražnjih vrata. 
Old Death poče po njima grepsti kako je bilo dogovoreno. Lange nas 
pusti unutra. 

— Koga to nosite? — upita tiho, jer je vidio da nosimo neki teret. 

— Vidjet ćete — odgovori Old Death veselo. — Zatvorite vrata i 
dođite. 

Ljudi su se veoma začudili kad smo ušli noseći plijen. 

— Sto mu gromova! — vikne starac. — To su dva kukluksklanovca! 
Jesu li mrtvi? 

— Nadajmo se da nisu — reče izviđač. — Vidite kako je bilo dobro 
što sam sa sobom poveo ovog mladića. Dobro se držao, čak je savladao 
vođu bande. 

— Vođu? To je divno! Ali gdje se nalaze njegovi ljudi i zašto ste 
doveli ovu dvojicu? 

— Zar je potrebno da vam to kažem? Bar to je lako pogoditi! Ja i 
ovaj mladi sir presvući ćemo se u odjeću ovih lopova i uvesti bandu 
koja je skrivena iza staje. 

— Zar ste poludjeli! Riskirate svoje živote! Što ako otkriju da ste 
lažni kukluksklanovci? 

— Neće nas otkriti — odgovori starac samouvjereno. — Old Death 
je lukav momak, a ovaj mladić također nije glup kao što izgleda. 

Old Death ispriča što smo čuli i objasni im zatim svoj plan. Trebalo 
je da ja kao Locksmith pođem do staje i dovedem kukluksklanovce. On 
će igrati ulogu kapetana. 

— Razumije se samo po sebi da ćemo šaptati — dodao je izviđač — 
ako se šapće, svi su glasovi jednaki. 

— No, ako se usuđujete, u redu — složio se Lange. — Ne nosite 
našu kožu na prodaju, nego svoju, ali što mi treba da radimo? 


— Iziđite tiho van i donesite nekoliko čvrstih kolaca ili štapova 
kojima ćemo poduprijeti vrata sobe da se ne mogu iznutra otvoriti. 
Zatim pogasite svjetla i posakrivajte se po kući. To je sve. Sada ne 
možemo predvidjeti što će s kasnije dogoditi. 

Otac i sin iziđoše u dvorište po kolce. Mi smo u međuvremenu sa 
zarobljenika skinuli odjeću. Bila je crna s ušivenim bijelim oznakama. 
Na kapetanovoj kapuljači, grudima i bedru nalazio se lik bodeža, a 
Locksmith je na istim mjestima imao ušivene ključeve. Dakle, bodež je 
oznaka vođe. Onoga koji je sjedio u krčmi nazvali su Pužem. Vjerojatno 
se na njegovoj odjeći nalazi puž. Upravo kad smo kapetanu skinuli 
hlače, on se probudi. Začuđeno i zbunjeno gledao je oko sebe, htio je 
skočiti i rukom se mašio boka, gdje mu je prije bio skriven revolver. 
Ali Old Death ga brzo pritisne dolje i uperi vršak bowie noža u njegove 
grudi. 

— Mirno, momče! Samo jedan krivi pokret ili povik, i ovaj nož ću ti 
zariti u grudi. 

Kukluksklanovac je bio čovjek od otprilike trideset godina, nosio 
je vojnički podšišanu bradu, a njegovo oštro, tamno i prilično 
izmoždeno lice pokazivalo je da je Južnjak. Rukama se uhvatio za glavu 
i upitao: 

— Gdje se nalazim? Tko ste vi? 

— Ovdje stanuje Lange, koga ste htjeli napasti, boy. A ja i ovaj 
mladić smo ona dvojica o kojima se brine "Puž". Kako vidiš, nalaziš se 
na pravome mjestu. 


Čovjek stisne usnice pa divlje i uplašeno pogleda oko sebe. U tom 
se času vratio Lange sa sinom. Donijeli su kolce i pilu. 


— Užeta ima dovoljno za dvadeset ljudi — rekao je Lange. 
— Zasad ćemo svezati samo ovu dvojicu. 


— Ne, ne dopuštam da me vežete! — vikne kapetan, koji se ponovo 
pokuša uspraviti. Ali Old Death mu odmah primakne nož i reče: 

— Samo se usudi maknuti! Čini se da smo ti zaboravili reći tko sam 
ja. Zovu me Old Death, a ti ćeš već znati što to znači. Ili možda misliš 
da sam ja prijatelj robovlasnika i kukluksklanovaca? 

— Old... Old Death... to ste vi! — promuca kapetan prestrašeno. 

— Da, dječače, to sam ja. Mislim da ćeš sada biti pametniji. Ja znam 
da si mladog Langea htio objesiti, a njegova oca bičevati do besvijesti 
i zatim zapaliti kuću. Ako očekuješ bilo kakvu milost, onda se možeš 
mirno prepustiti sudbini. 

— Old Death, Old Death! — ponavljao je čovjek problijedivši. — 
Onda sam izgubljen! 


— Još ne. Jer mi nismo ubojice kao vi. Mi ćemo vam darovati život 
ako se predate bez borbe. Ne postupite li tako, sutra će vaše leševe 
baciti u rijeku. Ako učiniš kako želimo, moći ćeš napustiti zemlju, da se 
više nikad ne vratiš. U protivnom ćete biti izgubljeni. Sada ću dovesti 
tvoje ljude. Zarobit ćemo ih kao i tebe. Zapovjedi im da se predaju. 
Ukoliko tako ne postupiš, ustrijelit ćemo vas kao divlje golubove! 


Kukluksklanovca smo svezali i stavili mu maramu na usta. I drugi 
se osvijestio, ali nije rekao ni riječi. Svezali smo i njega. Zatim smo ih 
stavili na krevete, gdje su inače spavali Lange i njegov sin, i tako ih 
svezali da se nisu mogli ni maknuti. Pokrivačima smo ih pokrili sve do 
vrata. 


— Tako! — nasmije se Old Death. — Sada komedija može početi. 
Momci će se začuditi kad u ovim blaženim spavačima otkriju svoje 
drugove. To će ih neobično obradovati! Ali recite mi, master Lange, 
kako bismo mogli s njima govoriti kad budu u sobi tako da oni nas ne 
vide a da mi njih možemo promatrati? 


— Hm! — oglasi se Lange i pokaže prema stropu — odande. Strop 
je pokriven daskama. Jednu dasku možemo izvaditi. 


— Iziđite svi van i ponesite oružje. Popnite se uza stepenice i 
ostanite gore dok ne dođe vrijeme. Ali prije toga se moramo pobrinuti 
za nekoliko prikladnih potpornja. 


Pilom su skratili nekoliko kolaca, tako da su odgovarali svrsi. Ja 
sam obukao Locksmithove hlače i bluzu, a Old Death kapetanove. U 
širokom džepu mojih hlača nalazio se željezni prsten s mnogo 
otpirača. 

— Vi ih uopće nećete upotrijebiti — reče Old Death. — Niste bravar 
ni provalnik i vaša bi vas nespretnost mogla odati. Morate ponijeti 
pravi ključ i ponašati se kao da otvarate otpiračem. Ponijet ćemo svoje 

noževe i revolvere. Puške će uzeti ova gospoda. Dok mi vani budemo 
obavljali svoju zadaću, oni će izvaditi jednu dasku. Zatim treba 
pogasiti sva svjetla. 


Izišli smo i za nama su zatvorili vrata. Imao sam tri ključa: od 
kućnih vrata, od sobe i od komore. Old Death me sada opširnije 
poučavao. Kad smo čuli tresak izvađene daske, rastali smo se. On 
krene prema kolju, a ja prijeđoh preko dvorišta da pozovem svoje 
drage drugove. Uputih se prema staji. Hodao sam prilično bučno, jer 
sam želio da me čuju i pozovu, da ne bih učinio što krivo. Upravo kad 
sam htio okrenuti iza ugla, ustade neki lik o koji sam se gotovo 
spotakao. 


— Stoj! — rekao je. — Jesi li to ti, Locksmithe? 

— Da. Dođite, ali veoma tiho. 

— Reći ću poručniku. Čekaj ovdje! 

Nestao je. Dakle, imali su i poručnika! Činilo se da je Ku—Klux— 


Klan vojnička organizacija. Nakon jedne minute čovjek se vratio i tiho 
rekao: 


— To je dugo trajalo. Da li ti prokletnici napokon spavaju? 
— Da! Ali zato dubokim snom. Popili su čitav vrč brandya. 
— Imat ćemo onda lak posao. Kako je s vratima? 

— Sve je u redu. 


— Dakle, krenimo. Ponoć je već prošla, a treba završiti i s 
Cortesiem. To je zakazano za sat poslije ponoći. Vodi nas! 


Iza njega se pojavila čitava skupina zakukuljenih osoba. Kad smo 
stigli do kuće, tiho nam pristupi Old Death koji se u tami nije mnogo 
razlikovao od kapetana. 

— Imate li nekih posebnih zapovijedi, kapetane? — upita drugi 
časnik. 

— Ne — odgovori starac sigurno. — Sve će ovisiti o tome kako se 
događaji odvijaju. No, Locksmithe, pokušajmo s vratima. 

Pristupio sam k vratima držeći pravi ključ u ruci. Hinio sam kao 
da iskušavam nekoliko otpirača. Kad sam otvorio vrata, stao sam s Old 
Deathom u stranu a ostali su pokraj nas krenuli unutra. I poručnik je 
ostao s nama. Kad smo ušli, upitao je! 

— Da izvadimo svjetiljke? 

— Zasad samo vašu. 

Ponovo sam zatvorio vrata, ali ih nisam zaključao, a poručnik je iz 
džepa svojih širokih hlača izvadio svjetiljku. Na njegovom su odijelu 
bili prišiveni bowie noževi. Nabrojili smo petnaest ljudi. Svaki je od 
njih imao drugi znak. Kugla, polumjesec, križ, zmija, zvijezda, žaba, 
kotač, srce, škare, ptice, različite životinje i likovi. Činilo se da 
poručnik voli zapovijedati. Dok su drugi nepomično stajali, on je 
svijetlio uokolo i upitao: 

— Da postavimo stražara kraj vrata? 

— Čemu? — odgovori Old Death. — To nije potrebno. Locksmith 
neka zaključa. Tako nitko neće moći ući. 

Odmah sam zaključao vrata, da poručnik ne bi ništa posumnjao, 
ali sam ključ ostavio u bravi. 

— Svi moramo ući — rekao je Old Death. — Kovači su veoma 
snažni ljudi. 

— Vi ste danas nekako drukčiji nego inače, kapetane. 

— Prilike su drukčije. Naprijed! Naprijed! 

Gurnuo me prema vratima sobe, gdje sam ponovo tražio 
nepostojeći otpirač. Zatim su svi ušli. Old Death je poručniku uzeo 
svjetiljku iz ruke i osvijetlio vrata komore. 

— Onamo! —rekao je. — Ali tiho, tiho! 

— Dali da i ostali izvade svjetiljke? 

— Ne sada, tek u komori. 

Old Death je na taj način htio spriječiti da prije vremena 
prepoznaju spavače. Sve te ljude trebalo je strpati u komoru, da ih 
kasnije ne bismo morali hvatati po ostalim sobama. Sada sam još 
polaganije otvarao vrata. Old Death osvijetli spavaću sobu, pogleda 
unutra i šapne: 

— Spavaju. Brzo uđite! Ali tiho! Poručnik naprijed! 

Nije mu ostavio vremena za prigovor i gurne ga naprijed, a ostali 
su ga na vršcima prstiju slijedili. Ali čim je posljednji ušao, zatvorio 
sam vrata i zaključao ih. 

— Brzo motke! — reče Old Death. 

Bile su upravo tako duge da smo ih mogli ukliještiti između okvira 
prozora i ruba vrata. Bila je potrebna slonovska snaga da se razvale 
vrata. Požurio sam prema stepenicama. 


— Jeste li ovdje? — viknuo sam gore. — Nalaze se u klopci! Siđite! 

Ljudi su požurili dolje. 

— Svi se nalaze u spavaćoj sobi. Trojica od vas neka iziđu van pred 
prozor i podupru ga motkama. Pucajte ako netko pokuša izići! 


Ponovo sam otvorio stražnja vrata i trojica su žurno izišla. Ostali 
su me slijedili u dnevnu sobu. U međuvremenu se u spavaćoj sobi 
podigla strahovita buka. Prevareni su razbojnici opazili da su 
zaključani, izvadili su svjetiljke i ugledali svoje prijatelje na postelji. 
Sada su psovali i urlali i šakama udarali po vratima. 

— Otvorite, otvorite, inače ćemo sve porazbijati! — čulo se kako 
viču. Kako njihove prijetnje nisu urodile plodom, pokušali su razvaliti 
vrata, ali potpornji nisu popuštali. Zatim smo čuli kako otvaraju 
prozor i pokušavaju otvoriti kapke. 

— Ne ide! — viknuo je neki ljutiti glas. — Stavili su nešto izvana. 
Tada smo čuli kako netko izvana viče: 


— Maknite se od prozora. Uhvaćeni ste. Tko otvori kapke, dobit će 
metak! 


— Da — dodao je Old Death glasno — i ova su vrata zaposjednuta. 
Imamo dovoljno ljudi da vas sve pošaljemo na drugi svijet. Pitajte 
vašeg kapetana što trebate učiniti. — A meni je tiše dodao: — Dođite 
sa mnom na tavan. Ponesite svjetiljku i pušku, ostali neka ovdje zapale 
lampe. 


Popeli smo se gore na otvoreni tavan koji se nalazio nad spavaćom 
sobom. Lako smo našli istrgnutu dasku. Pošto smo zastrli svjetiljku i 
odložili kapuljače, podigli smo dasku i pogledali dolje u osvijetljenu 
spavaću sobu. 

Stajali su skupljeni u gomilu. Zarobljenicima su skinuli užad i 
marame, a kapetan je nešto tiho govorio svojim ljudima. 

— Oho! — rekao je poručnik glasnije. — Zar da se predamo? Koliko 
ih zapravo ima? 

— Dovoljno da vas u pet sekundi smlavimo! — vikne Old Death. 

Sve se oči uprave gore. Istog trenutka izvana se začu pucanj, pa još 
jedan. Old Death je odmah shvatio što to treba značiti ikako se to može 
iskoristiti. 

— Čujete li! — nastavio je. — Prijeko kod Cortesia pucaju na vaše 
drugove. Čitav Lagrange je protiv vas. Svi su znali da ste ovdje i 
priredili su vam doček kakav niste očekivali. Nama nije potreban Ku— 
Klux—Klan. U sobi pokraj vaše nalazi se dvanaest ljudi, vani pred 
prozorom šest, a gore također šest. Ja se zovem Old Death, razumijete 
li? Dajemo vam deset minuta. Odložite oružje i mi ćemo s vama 
pošteno postupiti. Ali ako to ne učinite, ustrijelit ćemo vas. Više 
nemam što reći. To je moja posljednja riječ. Razmislite! 

Ponovo je stavio dasku na staro mjesto i tiho mi kazao: 

— A sad brzo dolje da bismo pomogli Cortesiu! 


Sa sobom smo uzeli dva čovjeka iz sobe i dvojicu ispred kuće Jer 
je jedan tamo zasad bio dovoljan. Sada nas je bilo šest. Ponovo se 
začuo pucanj. Tiho smo potrčali prijeko i ugledali četiri-p et 
zakukuljenih osoba. Isto toliko ljudi trčalo jek nama sa strane kuće, a 
jedan je viknuo glasnije nego stoje namjeravao: 

— I straga pucaju. Ne možemo ući! 

Legao sam na zemlju i prišuljao se bliže; čuo sam kako je jedan od 
onih koji su stajali sprijeda odgovorio: 

— Prokleta stvar, probudit će svojim pucnjevima ljude. Svugdje se 


pale svjetla. Straga već čujem neke korake. Za nekoliko minuta bit će 
nam za petama, požurimo. Razvalimo kundacima vrata! Hoćete li? 


Nisam sačekao odgovor nego sam se brzo odšuljao do drugova. 


— Meš'surs, brzo, udarimo kundacima po bandi. Oni žele razvaliti 
Cortesieva vrata. 

— Well, well! Samo žestoko! — glasio je odgovor i već su udarci 
kao iz oblaka pljuštali po zaprepaštenim momcima. Oni su počeli 
vikati i bježati, ostavljajući za sobom četiri svoja nepomična druga. 
Razoružali smo ih, a zatim je Old Death pokucao na vrata Cortesieve 
kuće. 

— Tko je? — upita netko iznutra. 

— Old Death, senjor. Mi smo vas oslobodili razbojnika. Otišli su. 
Otvorite! 

Vrata su se oprezno otvorila. Meksikanac prepozna izviđača, iako 
je ovaj još uvijek na sebi imao kapetanovu bluzu i hlače. Rekao je: 


— Doista su otišli? 
— Preko svih brda. Četvoricu smo uhvatili. Jeste li vi pucali? 


— Da. Sreća je što ste me upozorili. Inače bih se loše proveo. Ja sam 
pucao odavde, a moj Crnac sa stražnje strane, tako da nisu mogli ući. 
Zatim sam vidio kako ste ih napali. 


— Da, mi smo vas oslobodili, ali sada vi nama pomozite! K vama se 
više neće vratiti, ami u kući imamo petnaestmomaka koje ne smijemo 
pustiti da pobjegnu. Vaš Crnac neka obavijesti susjede. Neka ustane 
cijeli Lagrange. Treba momcima pošteno natrljati uši. 

— Neka najprije otrči do šerifa. Čujte, dolaze neki ljudi! Odmah ću 
doći prijeko, senjor. 

Ušao je u kuću. S desne su se strane pojavila dva čovjeka s 
puškama u ruci. Upitali su nas što znači ta pucnjava. Kad smo im 
objasnili o čemu se radi, odmah su bili spremni da nam pomognu. Čak 
i oni stanovnici Lagrangea koji su bili secesionisti nisu stali uz 
kukluksklanovce, čiji su postupci svima bili odvratni. Četvoricu 
ranjenika odvukli smo u Langeovu sobu. Ovaj nas je obavijestio da su 
kukluksklanovci dosada bili mirni. Došao je senjor Cortesio, a zatim 
toliko stanovnika Lagrangea da svi nisu ni mogli ući u sobu. Buka 
glasova i šum koraka odavali su kukluksklanovcima kakva je situacija. 
Pošao sam s Old Deathom ponovo na tavan. Kad smo odmakli dasku, 
ugledali smo sliku tihog, ali bijesnog očaja. Zarobljenici su stajali 
naslonjeni na zidove i sjedili na postelji ili na podu spuštenih 
zakukuljenih glava. 

— No — rekao je Old Death — deset minuta je prošlo. Što ste 
odlučili? 

Šutjeli su. Jedan je nešto opsovao. 

— Šutite? Znači li to da se nećete predati? Pucnjava, dakle, može 
početi... 

Otkočili smo puške. Čudno, ali nijedan se od njih nije sjetio da 
okrene oružje prema nama. Razbojnici su bili kukavice i svoju su 
hrabrost pokazivali samo prema onima koji se nisu mogli braniti. 


— Dakle, odgovorite ili pucamo! — prijetio je starac. — To je moja 

posljednja riječ. 

Nitko nije odgovorio. Tada mi Old Death šapne: 

— Pucajte i vi. Moramo pogoditi, inače se neće uplašiti. Ciljajte u 
poručnikovu ruku, a ja ću u kapetanovu. 

Opalili smo u isti čas. Meci su točno pogodili cilj. Oba su časnika 
glasno kriknula i brzo su svi počeli vikati i zavijati. I ostali su čuli naše 
pucnjeve. Mislili su da se borimo s kukluksklanovcima; začula se 
pucnjava u sobi i vani pred prozorom. Meci su letjeli kroz vrata i kapke 
u spavaću sobu. Nekoliko je kukluksklanovaca bilo pogođeno. Svi su 
se bacili na pod i vikali kao da ih peku na ražnju. Kapetan se sklonio 
pored kreveta, zamotao ruku u plahtu i viknuo: 

— Prestanite!... Predajemo se! 


— Dobro! — odgovori Old Death. — Odmaknite se svi od kreveta. 
Bacite tamo svoje oružje, zatim ćemo vas pustiti van. Kod koga 
nađemo oružje, bit će smjesta strijeljan. Čuli ste da vani ima stotinu 
ljudi. Samo vas bezuvjetna predaja može spasiti. 

Kukluksklanovci su se nalazili u beznadnoj situaciji, jer na bijeg 
nisu mogli ni pomisliti. To su znali. Ako se predaju, što im se može 
dogoditi? Svoje namjere nisu izvršili. Dakle, nismo ih mogli okriviti za 
izvršenje zločina. Svakako je bilo bolje da poslušaju Old Deatha nego 
da se bez ikakva smisla pokušaju probiti, što bi ih skupo stajalo. 


Noževi i revolveri letjeli su na krevet. 


— Dobro, meš'surs! — vikne starac. — A sad vas upozoravam da 
ću pucati na svakoga tko bi ponovo pokušao dohvatiti oružje kad 
otvorimo vrata. Pričekajte časak. 


Poslao me dolje u dnevnu sobu da bih Langeu predao uputu kako 
da postupi. Trebalo je kukluksklanovce pustiti van i zarobiti ih. Ali taj 
nalog nije bilo lako izvesti kako smo mislili. Osvijetljeni kućni trijem 
bio je pun ljudi. Osim kapuljače, imao sam na sebi i košulju, tako da su 
me smatrali članom tajnog udruženja i odmah zarobili. Uopće nisu 
slušali što govorim. Gurali su me i udarali i htjeli su me smjesta odvući 
pred kuću i tamo linčovati. 


Nalazio sam se u velikoj neprilici jer me napadači nisu poznavali. 
Naročito je grub bio neki visoki i koščati momak koji me neprestano 
udarao šakama i urlao: 

— Van s njim, van! Drveće ima grane, lijepe grane, krasne grane, 
jake grane, koje uopće ne pucaju kad se na njih vješaju takvi ljudski 
izrodi — pritom me gurao prema stražnjim vratima. 

— Ali, sir — vikao sam-j a nisam kukluksklanovac. Pitajte mastera 
Langea! 

— Lijepe grane, divne grane — odgovorio je i ponovo me udario u 
bok. 

— Zahtijevam da me odvedete masteru Langeu! Ovako sam se 
obukao samo zbog... 


— Uistinu divne grane! A i užeta ima dovoljno u Lagrangeu: fino, 
čvrsto uže od dobre konoplje! 


On me i dalje gurao i neprestano udarao šakom, tako da sam 
izgubio strpljenje. Ovaj je momak bio kadar tako uzbuditi ljude da će 
me doista linčovati. Ako mu uspije da me izgura van, ne čeka me ništa 
dobra. 


— Gospodine — viknuo sam — zabranjujem vam da me vučete! 
Želim k masteru Langeu, razumijete li? 


— Divne grane! Divna užad! — vikao je glasnije od mene i ponovo 
me snažno udario u rebra. Meni je sada prekipjelo. Udario sam ga 
svom snagom šakom po nosu, i on bi sigurno odletio na pod da je samo 
bilo dovoljno mjesta. Ljudi su bili zbijeni, ali nešto malo je mjesta ipak 
bilo. Iskoristio sam tu priliku i nasrnuo naprijed urlajući i udarajući 
oko sebe, tako da su barem malo uzmaknuli pa mi je uspjelo probiti se 
do sobe. Ali dok sam se probijao, ljudi su se ponovo skupili i sve šake 
koje su me mogle dostići pljuštale su po meni kao kiša. Jao pravim 
kukluksklanovcima kad lažni na takav način stradava! Koščati me 
momak brzo stigao. Vikao je kao lud i dospio je u sobu zajedno sa 
mnom. Kad ga je Lange ugledao, upitao je: 

— Za ime Božje, što se dogodilo, gospodine? Zašto tako vičete, 
zašto krvarite? 

— Na stablo s tim kukluksklanovcem! — odgovorio je bijesno. — 
Razbio mi je nos i dva-t ri zuba. Divne zube, jedine prednje zube. 
Objesite ga! 


krvario. 

— Ovaj ovdje? — upitao je Lange pokazujući na mene. — Ali, sir, to 
uopće nije kukluksklanovac! To je naš prijatelj i upravo njemu 
zahvaljujemo što smo momke uhvatili. Bez njega ni mi ni senjor 
Cortesio ne bismo više živjeli, a naše bi kuće bile zapaljene. 


— Bez... bez... ovoga ovdje? 


Svi udariše u smijeh. On rupčićem obrisa znoj sa čela i krv s ustiju 
inosa, aja sam trljao različita mjesta na kojima su se još i kasnije mogli 
vidjeti tragovi njegovih koščatih prstiju. 

— No, čuli ste, sir! — grmio sam pritom na njega. — A vi ste upravo 
poludjeli i htjeli ste me objesiti. Po čitavom tijelu osjećam vaše 
proklete udarce! 

Čovjek nije znao što da učini. Otvorio je usta i nijemo ispružio 
lijevu ruku. Na dlanu su ležala dva slomljena zuba. Tada sam se i ja 
morao nasmijati, jer je izgledao doista smiješno. Zatim sam izvršio Old 
Deathov nalog. 


Pripremljena užad, remenje i uzice nalazili su se u jednom kutu. 


— Dakle, pustite ih van — rekao sam. — Ali pojedinačno. Čim jedan 
iziđe, odmah ga vežite. Old Death sigurno ne zna zašto toliko 
oklijevamo. Zapravo bi i šerif morao biti ovdje. Po njega je otišao 
Cortesiev Crnac. 

— Šerif? — upita Lange začuđeno. — Pa on je ovdje! Zar ne znate 
kome dugujete udarce koje ste primili? To je on! 

Pokazao je prema koščatom čovjeku. 

— Sto mu gromova, sir! — viknuo sam. — Vi ste šerif? Vi ste čuvar 
zakona u ovoj lijepoj zemlji? Vi bi trebali paziti na red i zakone, a sami 
ste pobornik linča! To je previše! Onda nije čudo što u vašem kraju ima 
toliko kukluksklanovaca. 

On se strahovito zbunio. Nije znao što da učini, osim da mi pokaže 
svoja dva zuba i promuca: 


— Oprostite, sir. Prevario sam se, jer imate tako zločinačko lice! 


— Mnogo vam hvala! Vaše je utoliko bolje. Ali bar sada izvršite 
svoju dužnost, ako ne želite da posumnjam kako samo zbog toga želite 
linčovati poštene ljude jer ste tajno u vezi s kukluksklanovcima. 


— Oho! — viknuo je i isprsio se. — Ja, šerif cijenjenog County 

Fayetta, ja da sam kukluksklanovac? Odmah ću vam dokazati 
suprotno. Još ćemo noćas suditi ovim huljama. Razmaknite se, 
meš'surs, načinite mjesta. Iziđite na hodnik. Ali okrenite puške prema 
vratima da biste vidjeli tko je gospodar u kući. Uzmite užad i otvorite 
vrata. 


Zapovijed je bila izvršena i pola tuceta dvocijevki okrenulo se 
prema vratima. U sobi se sada nalazio šerif, oba Langea, Cortesio, dva 
Langeova prijatelja i ja. Vani je mnoštvo vikalo da požurimo. Zbog toga 
smo otvorili kapke kako bi ljudi mogli pogledati unutra i vidjeti da ne 
gubimo vrijeme. Sada smo uklonili potpornje, a ja sam otključao vrata. 
Nijedan od kukluksklanovaca nije htio izići prvi. Zapovjedio sam da 
iziđe kapetan, a zatim poručnik. Obojica su svoje ruke omotali 
maramama. Osim njih bilo je tri-č etiri ranjenika. Gore kroz strop virio 
je Old Dearh s puškom u ruci Ljudima koje je tako uspješno nasamario 
vezali su ruke; zatim su morali pristupiti četvorici koje smo zarobili 
pred Cortesievom kućom. Ljudi koji su stajali pred kućom, glasno su 
izražavali svoje zadovoljstvo. Zarobljenicima još nismo skinuli 
kapuljače. Bez njih bijahu jedino kapetan i poručnik. Na moj zahtjev 
doveden je čovjek koji se predstavio kao liječnik i koji je tvrdio da sve 
rane može u najkraće vrijeme previti, operirati i izliječiti. Pregledao je 
ranjenike, a zatim su ljudi počeli po kući tražiti zavoje, vatu, krpe, 
flastere, mast, sapun i druge potrebštine za obavljanje njegove 
humane dužnosti. 


Kad smo napokon svezali sve kukluksklanovce, postavljeno je 
pitanje kamo da ih smjestimo, jer u Lagrangeu nije bilo zatvora u koji 
bi moglo stati devetnaest ljudi. 

— Otpremite ih u gostionicu! — zapovjedi šerif. — Najbolje da to 
zaključimo što prije. Sastavit ćemo sud s porotnicima i odmah izreći 
osudu. Kako se radi o iznimnom slučaju, možemo poduzeti iznimne 
mjere. 

Vijest o toj odluci brzo se proširila. Ljudi su požurili u gostionicu 
da zauzmu dobra mjesta. Oni kojima to nije uspjelo, stajali su na 
stepenicama, u hodniku i ispred gostionice. Dočekali su 
kukluksklanovce strašnim prijetnjama, tako da su pratioci morali biti 
veoma strogi ako su htjeli zarobljenike sačuvati od udaraca. Jedva smo 
dospjeli u salon, prostranu ali nisku prostoriju koja je bila određena 

za ples. Zarobljenike smo smjestili na podij. Kad smo im skinuli 
kapuljače, ustanovilo se da među njima nema nijednog stanovnika iz 
okolice. 


Izabran je sud kome je predsjedavao šerif. Sud se sastojao od 
javnog tužitelja, branitelja, pisara i porotnika. 

Svjedoci bijahu oba Langea, Cortesio, Langeovi prijatelji, Old 
Death i ja. Dokazni materijal bijaše oružje zarobljenika. Old Death se 
pobrinuo za to da se donesu puške iz skrovišta iza staje za konje. 
Ustanovljeno je da je oružje bilo nabijeno. Šerif je izjavio da je 
zasjedanje otvoreno i naglasio da svjedoci ne moraju položiti zakletvu, 
jer "optuženi nemaju moralne kvalifikacije, a ni nas, časne 
gentlemene, ne želi gnjaviti takvim — postupkom". Osim 
kukluksklanovaca, u gostionici se nalaze ljudi bez dvojbe ispravni i 
pravedni "što on s velikom radošću i zadovoljstvom mora ustanoviti". 
Gromki bravo uslijedio je nakon ovog laskanja, i on se zahvali i 
dostojanstveno nakloni. Ali ja sam ugledao mnoga lica koja nisu 
ulijevala povjerenje u tu toliko hvaljenu ispravnost i pravednost. 

Najprije su saslušani svjedoci i Old Death je opširno ispričao čitav 
događaj. Mi ostali ograničili smo se na to da potvrdimo njegovu izjavu. 

Zatim je uzeo riječ javni tužitelj. On je ponovio naše izjave i 
ustanovio da optuženi pripadaju zabranjenom udruženju čiji su ciljevi 
nepošteni, koje potkopava red i zakon, razara temelje države i širi 
nasilje, pa ih zbog toga valja osuditi na dugogodišnji kaznu zatvorom, 
ili čak kazniti smrću. Već sama pripadnost tom udruženju dovoljna je 
da se kazni zatvorom od deset ili dvadeset godina. Osim toga, 
dokazano je da su optuženi htjeli ubiti bivšeg republikanskog časnika, 
da su htjeli okrutno izbičevati dva uvažena gentlemena i zapaliti jednu 
od kuća ovog blagoslovljenog grada. Osim toga, namjeravali su objesiti 
dva miroljubiva i dostojanstvena stranca — nakon tih riječi naklonio 
se prema nama — a to treba kazniti naročito strogo, jer upravo toj 
dvojici valja zahvaliti što je Lagrange očuvan od tih zlodjela. Dakle, on 
traži da se neki kukluksklanovci, koje će oštar pogled poštovanog suda 
znati izabrati, objese a da se drugi pošteno izbičuju i zatim doživotno 
zatvore, kako više ne bi mogli dovoditi u opasnost državu i časne 
građane. 


Javnom su tužitelju nazočni ljudi pljeskali, i on se zahvalio 

dostojanstvenim naklonom. Zatim je govorio branitelj. On je najprije 
napomenuo da je predsjednik suda učinio neoprostivi propust, jer 
optužene nije upitao kako se zovu, niti se zanimao za druge okolnosti. 
On predlaže da se to sada učini, jer to treba znati ako nekog želimo 
objesiti ili zatvoriti, već zbog same osmrtnice i drugih formalnosti — 
duhovita opaska s kojom sam se u sebi složio. On priznaje da su 
kukluksklanovci namjeravali počiniti sve te zločine, ali nijedna od tih 
namjera nije izvršena, i zbog toga ne može biti ni govora o vješanju ili 
doživotnom zatvoru. Zatim je upitao je li samo pokušaj da se nekome 
nešto učini ikome nanio bilo kakvu štetu. Dakle, kako nitko nije 
oštećen, on traži oslobođenje, što će pokazati da su visoki sud i svi 
poštovani prisutni pravedni gentlemeni. Nekoliko je ljudi odobravalo. 
On se tako duboko poklonio kao da mu je cijeli svijet pljeskao. 

Zatim je po drugi put ustao predsjednik. Najprije je rekao da je 
namjerno izostavio pitanje o imenima i drugim "okolnostima" 
optuženih, jer je bio potpuno uvjeren u to da bi oni ionako lagali. Što 
se tiče vješanja, on predlaže, kratkoće radi, jednu jedinu osmrtnicu 
koja bi glasila otprilike ovako: "Devetnaest kukluksklanovaca 
obješeno vlastitom krivnjom." Nadalje je priznao da se doista radilo 
samo o namjerama, ali da obojici stranih gentlemena treba zahvaliti 
što te namjere nisu pretvorene u djelo. Namjera je bila opasna i to 
treba kazniti. On nema ni volje ni vremena da se satima nateže s 
tužiteljem i braniteljem, niti želi da se pretjerano dugo bavi bandom, 
koja se sastojala od devetnaest dobro naoružanih ljudi i koju su 
zarobila dva čovjeka. Takvi junaci nisu vrijedni ni pozornosti 
kanarinca. Čak je morao dopustiti da mu spočitnu kako je prijatelj 
kukluksklanovaca; to on ne može trpjeti i pobrinut će se barem za to 
da ti ljudi zauvijek odu postiđeni. Dakle, on pita gospodu porotnike 
jesu li optuženi krivi zbog pokušaja ubojstva, pljačke, tjelesnih 
povreda i paleža i moli da se s odgovorom ne odlaže do posljednjeg 
prosinca iduće godine, jer se pred sudom nalazi velik broj poštovanih 
slušatelja, koji zahtijevaju brzu odluku. 

Njegovo sarkastično = izlaganje  pozdravljeno je glasnim 
odobravanjem. Porotnici su se povukli u jedan kut, raspravljali dvije 
minute, a zatim je njihov predsjednik objavio rezultat. Proglašeni su 
krivima. Sada se šerif tiho posavjetovao sa svojim pomoćnim sucima. 

Opazio sam kako je on zapovjedio da se zarobljenicima oduzme sve 
što su imali u džepovima, naročito novac. Kada je zapovijed bila 
izvršena, ljudi su prebrojili novac. Šerif je zadovoljno kimnuo glavom 
i ustao da objavi presudu. 

— Meš'surs — rekao je — optuženi su proglašeni krivima. Mislim 
da ću postupiti po vašoj želji kad vam bez mnogo suvišnih riječi 
objasnim kakva ih kazna čeka. Zločini koje smo spomenuli nisu bili 
izvršeni; zbog toga smo, u dogovoru s gospodinom braniteljem, koji je 
apelirao na našu humanost, odlučili da odustanemo od izravnog 
kažnjavanja... 

Optuženi su odahnuli; to se moglo vidjeti po njihovim licima. 
Među gledateljima čuli su se pojedinačni uzvici nezadovoljstva. Šerif 
nastavi: 


— Već sam rekao da pokušaj zločina može biti veoma opasan. Ako 
te kukluksklanovce i ne budemo kaznili, ipak se moramo pobrinuti za 
to da ubuduće ne budu opasni. Zbog toga smo odlučili da ih istjeramo 
iz države Teksas, i to tako da ih bude stid da se ikada ponovo vrate. 
Zbog toga je određeno da im se svima ošiša kosa i ostrižu brade, i to 
do kože. Neki od nazočnih gentlemena učinit će to s veseljem. Oni koji 
ne stanuju daleko, neka pođu kući po škare; onima koji ne znaju dobro 
šišati, časni će sud dati prednost. 


Začuo se sveopći smijeh. Netko je otvorio prozor i viknuo van: 


— Donesite škare! Kukluksklanovce treba ošišati. Tko donese 
škare, bit će pušten unutra. 


Bio sam uvjeren da će istog trenutka svi potrčati po škare. I doista, 
odmah se čuo topot nogu i glasni povici. Neki je glas čak tražio škare 
za striženje ovaca, a drugi vrtne škare. 

— Nadalje smo odlučili — nastavio je šerif — da osuđene 
otpremimo do parobroda koji u jedanaest sati dolazi iz Austina i koji 
u svitanje odlazi u Matagordu. Tamo će ih ukrcati na prvi brod koji 
odlazi, a koji ne pristaje u Taksasu. Bit će ukrcani na taj brod bez 
obzira tko su, odakle dolaze i kamo brod plovi. Odsad pa sve do 
ukrcavanja ne smiju skinuti svoju odjeću, tako da svaki putnik vidi 
kako Teksašani postupaju s Kukluksklanovcima. Ruke će im ostati 
svezane. Vodu i hranu dobit će tek u Matagordi. Troškove ćemo 
namiriti od njihova vlastitog novca, a ima ga preko tri tisuće dolara, 

što su sigurno zadobili pljačkom. Sav ostali imetak, naročito oružje, bit 
će konfisciran i odmah stavljen na dražbu. Sud je odredio da se novac 
koji se pritom dobije potroši na kupovanje piva i brandya, tako da bi 
časni svjedoci ove rasprave sa svojim gospođama mogli piti za vrijeme 
plesa poslije rasprave i da bi zatim u svitanje uz glazbu i pjesmu 
otpratili kukluksklanovce do parobroda. Oni će biti promatrači ove 
svečanosti i sjedit će ovdje gdje se sada nalaze. Ukoliko branitelj ima 
nešto protiv te presude, spremni smo ga saslušati ako bude kratak. 
Trebamo ošišati kukluksklanovce i rasprodati njihove stvari. Dakle, 
ima još mnogo posla prije nego što započne ples. 

Odobravanje koje je slijedilo moglo bi se nazvati urlanjem. 
Predsjednik i branitelj jedva su umirili ljude da bi posljednji mogao 
doći do riječi. 

— Moram reći nešto u korist mojih klijenata. Nalazim da je presuda 
visokopoštovanog suda donekle kruta. Ali ta je strogost posljednjim 
dijelom presude, koji se odnosi na pivo, brandy, ples i glazbu, na neki 
način ublažena. Zbog toga izjavljujem u ime onih čije interese 
zastupam da se slažem s presudom i da se nadam kako će ona 
pozitivno utjecati na optužene. Također ih upozoravam da se više 
nikada ne vrate k nama, jer ću u tom slučaju odbiti da ponovo 
preuzmem njihovu obranu i tada više neće imati tako odličnog 
pravnog savjetnika. Što se tiče poslovnih stvari, napominjem da za 
svoju obranu tražim po klijentu dva dolara, što ukupno iznosi trideset 
i osam dolara, za koje neće biti potrebna pismena potvrda jer će mi 
biti predani odmah i pred svjedocima. U tom slučaju primit ću za sebe 
samo osamnaest, a dvadeset ću dati za svjetlo i najamninu. Predlažem 
da svaki gentleman plati ulaznicu od petnaest centi kako bismo skupili 
novac za glazbenike. Gospođe, dakako, ne moraju ništa platiti. 

Sjeo je, a šerif je izjavio da se u svemu slaže s njim. Osjećao sam se 
kao da sanjam. Je li sve to bila stvarnost? Nisam u to mogao sumnjati, 
jer je branitelj upravo primao svoj novac, a mnogi su ljudi otrčali po 
svoje žene. Drugi su opet dolazili i nosili sa sobom sve vrsti škara. 
Trebao sam se ljutiti, ali nisam to mogao i smijao sam se zajedno s Old 
Deathom, kome je sve to bilo naročito smiješno. Kukluksklanovce su 
doista ošišali do kože. Zatim je počela dražba. Puške su prodane 
veoma brzo i uz dobru cijenu. I ostali predmeti ubrzo su nestali. Buka 

koja je pritom vladala, gužva i guranje bijahu neopisivi. Svatko je htio 
u dvoranu, iako nije mogla stati ni desetina prisutnih. Zatim su stigli 
glazbenici, jedan klarinetist, violinist, trubač i neki čovjek sa starim 
fagotom. Ta čudesna kapela stala je ujedan kut i počela ugađati svoje 
pretpotopne instrumente. Htio sam otići, pogotovo jer su se sada 
pojavile gospođe, ali Old Death na to nikako nije htio pristati. On je 
rekao da smo nas dvojica glavni junaci i da poslije svih muka i 
opasnosti moramo uživati i u veselju. Šerif se s tim složio i energično 
izjavio da bi se stanovnici Lagrangea uvrijedili kad nas dvojica ne 
bismo zaplesali prvi ples. On je Old Deathu stavio na raspolaganje 
svoju ženu, a meni svoju kćer. Dame izvanredno plešu. Kako sam mu 
izbio dva zuba i kako je on mene nekoliko puta udario u rebra, 
smatrali smo se, svakako, rođacima po izboru i on bi se veoma 
uvrijedio da nisam ostao. On će se pobrinuti da se za nas rezervira 
poseban stol. Što sam mogao učiniti? Na nesreću, sada su došle i obje 
dame, kojima smo bili predstavljeni. Vidio sam da se moram pridružiti 
plesačima kola i da ću možda morati pretrpjeti još nekoliko udaraca, 
ja, jedan od junaka današnjeg dana i — privatni detektiv incognito. 


Dobri se šerif neobično radovao što nam je prepustio božice svog 
ognjišta. Nabavio je stol, na žalost samo za četiri osobe, tako da smo 
bez milosti bili prepušteni gospođama. Dame su bile otmjene, jer je 
položaj oca i muža tražio da se ponašaju dostojanstveno. Majci je bilo 
nešto preko pedeset godina. Plela je vunenu jaknu i govorila o 
Napoleonovu zakoniku; zatim su se njena usta zauvijek zatvorila. 
Kćerkica, kojoj je bilo preko trideset, donijela je sa sobom knjigu 
pjesama i iz nje je, unatoč velikoj buci, neprestano čitala. Počastila je 
Old Deatha opaskom o Pierru Jeanu de Berangeru, koja je trebala biti 
duhovita, a kad joj je stari izviđač iskreno odgovorio da s tim 
gospodinom još nikad nije razgovarao, utonula je u vječnu šutnju. Kad 
su nam ponudili pivo, naše dame nisu pile; ali kad je šerif donio dvije 
Čaše brandya, njihova su oštra i neprijateljska lica oživjela. 

Tom prilikom me je taj časni činovnik ponovo udario u rebra i 
šapnuo: 

— Sada dolazi ples. Prihvatite se posla! 

— Neće li nas odbiti? — upitao sam glasom u kome nije bilo mnogo 
nade. 

— Ne. Gospođe su obaviještene. 


Ustao sam i naklonio se pred kćerkom, promrmljavši nešto o časti 
i zadovoljstvu. Old Death je viknuo majci: 


— No, dođite, mis'siss! Udesno ili ulijevo, kako želite. Ja skačem 
svim nogama. 


Kako smo plesali i kakva je nezgoda zadesila prijatelja, koje je sa 
svojom plesačicom pao na pod i kako su gentlemeni pili, o tome neću 
govoriti. Kad je svanulo, zalihe pića su se prilično smanjile. Šerif je 
rekao da još ima novaca od prodanih stvari i da bismo uvečer ili 
sutradan opet mogli prirediti malu zabavu. Ljudi se sjedili u 
prostorijama, u vrtu i pred kućom. Ali čim se proširila vijest da će 
povorka krenuti prema luci, svi su se našli na nogama. Povorka se 
kretala ovim redom: na čelu su stupali glazbenici, zatim članovi suda, 
kukluksklanovci u svojoj čudnovatoj odjeći, pa mi svjedoci, a iza nas 
gospoda i gospođe. 

Amerikanac je čudnovat čovjek. Uvijek nađe ono što mu je 
potrebno. Odakle su ljudi tako brzo došli do tih stvari ne znam, ali svi 
koji su se priključili povorci imali su u ruci po neki instrument 
pogodan za mačju deračinu. Kad se svi poredaše, šerif dade znak. 
Povorka krenu, a glazbenici počeše mučiti Yankee—Doodle. 
Nemoguće je opisati što su sve ljudi zviždali i pjevali. Činilo mi se da 
se nalazim među samim luđacima. Polakim žalobnim korakom krenuli 
smo prema rijeci. Tu su zarobljenici bili predani kapetanu, koji ih je, 
kako smo se uvjerili, smjestio na sigurno mjesto. O bijegu nije moglo 
biti ni govora. 


Kad je brod krenuo, glazbenici su zasvirali svoj najljepši tuš i 
mačja je deračina iznova počela. Dok su svi pogledima pratili 
parobrod, uhvatio sam Old Deatha pod ruku i zajedno s Langeom i 
njegovim sinom krenuo kući. Odlučili smo malo prileći; ali spavali smo 
duže nego što smo željeli. Kad sam se probudio, Old Death je već bio 
budan. Od bolova u kuku nije mogao spavati. Na moje zaprepaštenje 
rekao je da danas neće moći jahati. Bijahu to posljedice pada na plesu. 
Poslali smo po liječnika. Pregledao je pacijenta i izjavio da je iščašio 
nogu. Najradije bih mu opalio zaušnicu. Pola vječnosti navlačio je nogu 
i uvjeravao nas da ćemo čuti škljocanje. Dakako, osluškivali smo, ali 
uzalud. To navlačenje izviđača gotovo uopće nije boljelo; zato sam 

liječnika odgurnuo i sam pogledao kuk. Na njemu se vidjela plava 
mrlja sa žutim rubom. Bio sam uvjeren da se samo pošteno udario. 


— Moramo vam povredu namazati slačicom ili alkoholom. To će 
vam pomoći — rekao sam. — Svakako, morate mirovati. Šteta što će 
Gibson u međuvremenu pobjeći! 

— Gibson? — odgovori starac. — Ne morate brinuti, sir. Kad stari 
lovački pas kao što sam ja nanjuši trag, onda on ne odustaje dok ne 
pronađe divljač. U to se mirne duše možete pouzdati. 

— U to se i pouzdajem, ali William Ohlert i on daleko će nam 
odmaći. 

— Već ćemo ih stići. Svejedno je hoćemo li ih stići dan prije ili 
kasnije, glavno je da ih pronađemo. Gore glavu! Ovaj časni šerif 
pokvario nam je račune svojom zabavom i svojim gospođama; ali 
budite sigurni da ću ja to popraviti. Zovu me Old Death, razumijete li? 


Te su riječi, dakako, zvučale utješno. Kako sam vjerovao starcu da 
će održati riječ, trudio sam se da budem bezbrižan. Sam nisam mogao 
otići. Zbog toga sam se veoma razveselio kad je master Lange za 
vrijeme ručka rekao da će putovati snama, jerion ide u istom smjeru. 

— Moj sin i ja nećemo biti loši suputnici — uvjeravao nas je. — Ja 
znam vladati konjem i služiti se puškom. Ako usput sretnemo 
razbojnike, neće nam pasti na um da pobjegnemo. Dakle, hoćete li nas 
povesti? Amo ruku! 


Mi smo, dakako, pristali. Cortesio, koji je spavao nešto duže od nas, 
došao je kasnije da nam pokaže konje. Old Death je usprkos bolovima 
odšepao u dvorište. 

— Ovaj mladi master tvrdi da zna jahati — rekao je. — Ali ja znam 
kako je to. A pogotovu mu ne vjerujem da se razumije u konje. Kad ja 
kupujem konja, mogu izabrati i onoga koji izgleda najbjednije. Ali ja 
ipak znam da je najbolji. To mi se često dogodilo. 

Morao sam pred njim jahati na svim konjima, i on ih je znalački 
promatrao, pitajući prije toga oprezno za cijenu. 

— Izgledaju bolji nego što jesu — rekao je. — Lipsali bi već za 
nekoliko dana. Ne, uzet ćemo ova dva stara riđana koji su mnogo 
jeftiniji. 

— Ali to su obični konji za vuču! — upozori ga Cortesio. 

— Vi to ne razumijete, senjor. Riđani su prerijski konji, ali nisu bili 
u dobrim rukama. Oni ne gube dah i mislim da poslije malog napora 
neće pasti u nesvijest. Zadržat ćemo ih. Basta, zaključeno! 

25. PREKO GRANICE 


Tjedan dana kasnije nalazilo se pet jahača, četiri bijelca i jedan 
Crnac, otprilike na točki gdje se sastaju južni kutovi sadašnjeg 
teksaškog County Medina i Uvalde. Bijelci su jahali po dvojica, a Crnac 
ih je slijedio. Prva dva bijelca bijahu odjevena gotovo jednako, samo 
što je odijelo mlađeg bilo novije od odijela starijeg i veoma mršavog 
čovjeka. Njihovi su konji bili riđi; oni su lako kaskali i s vremena na 
vrijeme radosno zanjištali, tako da se moglo pretpostaviti kako su u 
svemu dorasli naporima u toj pustoši. Druga dvojica očito bijahu otac 
i sin. I oni su bili jednako odjeveni, ali ne u kožu nego u vunu. Na 
glavama su imali pustene šešire širokih oboda. Oružje im se sastojalo 
od dvocijevki, noževa i revolvera. Crnac, veoma kršan momak, bio je 
odjeven u laki, tamni callico i na vunenoj je lubanji nosio sjajan i 
gotovo nov cilindar. U ruci je držao dugu dvocijevku, a za pašom 
machetu, dug savijen nož nalik na sablju, koji se upotrebljava u 
Meksiku. 


Imena četvorice bijelaca već su nam poznata. Old Death, Lange, 
njegov sin i ja. Peti je bio Cortesijev Crnac iz Lagrangea, isti koji nas je 
one večeri pustio u Meksikančevu kuću. 

Old Deathu su bila potrebna tri puna dana da se oporavi od 
povrede koju je zadobio na tako smiješan način. Mislim da se stidio 
tog događaja. Čast je biti ranjen u borbi; ali pasti za vrijeme plesa i 
pritom se povrijediti, veoma je smiješno, i to je starog izviđača duboko 
povrijedilo. Udarac mora da je bio daleko bolniji nego što je htio 
priznati, jer inače ne bismo tri dana odlagali polazak. Još uvijek je 
krivio lice i znao sam da njegovi bolovi nisu prestali. Cortesio je, 
dakako, saznao da će nam se pridružiti oba Langea. Posljednjeg dana 
došao je k nama i upitao nas da li bismo mu učinili uslugu i poveli 
njegovog Crnca Sama. Mi smo se, zapravo, začudili, ali to nismo 
pokazivali. Cortesio nam je sve objasnio. Iz Washingtona je primio 
važan brzojav i sada je trebao poslati veoma važno pismo u 
Chihuahuu. On bi nam mogao predati to pismo, ali očekivao je i 

odgovor, koji mu mi ne bismo mogli donijeti. Zbog toga je bio prisiljen 
da pošalje glasnika, a za to je bio najpogodniji Crnac Sam. On je već 
mnogo godina bio u njegovoj službi, bio mu je veoma odan i često je 
prelazio opasnu meksičku granicu i u svim se pogibeljnim situacijama 
hrabro ponio. Cortesio nas je uvjeravao da nam Sam neće biti na 
smetnji, jer je neobično pažljiv i dobar sluga. Mi smo pristali i dosad 
to još nismo požalili. Sam nije bio samo dobar, nego upravo 
izvanredan jahač. On je to umijeće naučio dok je sa svojim 
gospodarom živio u Meksiku i jašući na konju čuvao stada goveda. Bio 
je brz i veoma uslužan, uvijek pun poštovanja, a činilo se da je mene 
naročito zavolio, jer me obasipao mnogim pažnjama koje su svakako 
bile izraz osobne naklonosti. 


Old Death je smatrao suvišnim da Gibsonov trag pratimo od 
mjesta do mjesta. Točno smo znali kojim je smjerom krenuo odred i 
izviđač je bio uvjeren da će biti najbolje ako budemo jahali izravno 
prema Rio Nuecesu i zatim prema Eagle-p rijelazu. Bilo je vjerojatno 
da ćemo između te rijeke i tog prijelaza, a možda već i ranije, naići na 
trag odreda. Morali smo brzo jahati, jer su oni daleko odmakli. Nisam 
vjerovao da ćemo ih stići. No Old Death mi je objasnio da meksička 
četa dobrovoljaca ne smije na sebe svraćati pozornost, pa su zbog toga 
prisiljeni skretati čas lijevo, čas desno i mnogo zaobilaziti. A mi 
možemo jahati u gotovo ravnoj crti i to će izjednačiti njihovu prednost 
od nekoliko dana. 


Za šest dana prošli smo gotovo dvije stotine engleskih milja. Old 
Death je imao pravo kad je izabrao riđane. Činilo se da su stari konji 
ovdje na Zapadu ponovo oživjeli. Iz dana u dan postajali su sve 
hrabriji, življi i mlađi. Izviđač se tome radovao, jer je time dokazao da 
je izvanredan poznavalac konja. 


Ostavili smo za sobom San Antonio i Castroville. Jahali smo kroz 
vodom bogati County Medina i približavali smo se području u kojem 
je bilo sve manje vode i gdje počinje žalosna teksaška pustinja, koja je 
upravo između Nuecesa i Rio Grandea najpustija. Najprije smo htjeli 
stići do Rio Leonea, jednog od glavnih rukava Rio Frija, a zatim do 
onog mjesta Rio Nuecesa gdje utječe Turkey Creek. Na sjeverozapadu 
pred nama ležala je visoko planina Leona u blizini koje se nalazio Fort 
Inge. Ondje je trebao proći odred, ali nisu smjeli dopustiti da ih 

zamijeti posada tvrđave. Dakle, mogli smo se nadati da ćemo uskoro 
opaziti neki znak da je ovuda prošao Gibson. 

Tlo pod nama bilo je veoma pogodno za brzo jahanje. Nalazili smo 
se na ravnoj preriji s niskom travom kojom su naši konji lako jurili. 
Zrak je bio veoma čist i obzor se jasno ocrtavao u daljini. Kako smo 
jahali prema jugozapadu, gledali smo u tom smjeru i nismo se baš 
mnogo obazirali oko sebe. Zbog toga smo veoma kasno opazili jahače 
na koje nas je upozorio Old Death. Pokazao je desno i rekao: 

— Pogledajte onamo, meš'surs! Što mislite, što je to što vidite? 

Vidjeli smo neku tamnu točku koja se polako približavala. 

— Hm! —progunđa Lange zasjenjujući oči rukom. — Bit će daje to 
neka životinja koja pase. 

— Tako! — nasmiješi se Old Death. — Životinja! I to koja pase! 
Divno! Čini se da se vaše oči još nisu navikle na perspektivu. Ova je 
točka od nas udaljena otprilike dvije engleske milje. Na takvoj 
udaljenosti predmet takve veličine ne može biti samo životinja. 
Trebalo bi da je to bi vol pet puta veći od slona, a bivola ovdje nema. 
Možda ponekad neki bivol i zaluta ovamo, ali ne u ovo doba godine, 
već samo u jesen. Nadalje, čovjeka lako mogu prevariti pokreti 
predmeta na takvoj udaljenosti. Bivol ili konj dok pasu veoma polako 
napreduju. Ali ja se kladim da se ona točka tamo kreće u brzom galopu. 

— Nije moguće — reče Lange. 

— No, kad bijelci ne mogu pogoditi — nastavi Old Death — da 
vidimo što kaže Crnac. Same, što misliš što je ono? 

Crnac je dosad skromno šutio. Ali sada odgovori: 

— To jahači. Četiri, pet ili šest. 

— Ilja tako mislim. Možda su to Indijanci? 

— One, sir! Indijanci ne dolaze tako ravno bijelcima. Indijanci se 
sakriti i potajno promatrati bijelce prije nego s njima govoriti. Jahači 
jašu ravno prema nama, dakle, to biti bijelci. 

— Veoma dobro, moj dragi Same. Zadovoljan sam tvojim 
razumom. 

— 0, sir, o! — uživao je valjani momak pokazujući sve zube. 
Polaskalo mu je što ga je Old Death pohvalio. 

— Ako ti ljudi doista namjeravaju doći do nas — reče Lange — 
onda ih trebamo ovdje sačekati. 

— Ne pada mi na um! — odgovori izviđač. — Ta vidite da ne jašu 
ravno prema nama, nego malo prema jugu. Opazili su da se krećemo 
naprijed i jašu po dijagonali, da bi se s nama sastali. Dakle, naprijed. 
Nemamo vremena za stajanje. Možda su to vojnici iz Fort Ingea, u tom 
slučaju se ne moramo radovati susretu. 

— Zašto ne? 

— Zato jer ćemo saznati neke neugodnosti, master. Fort Inge leži 
prilično daleko na sjeverozapadu. Ako komandant tako daleko šalje 
svoje patrole, mora da je posrijedi nešto veoma neugodno. No, čut 
ćemo. 

Jahali smo dalje nesmanjenom brzinom. Točka se sada sve više 
približava i konačno se rastavila u manje točke, koje postajahu sve 
veće. Uskoro smo jasno vidjeli da su to jahači. Pet minuta kasnije već 
smo mogli razabrati odore. Uskoro smo bili tako blizu da smo mogli 
čuti što viču. Tražili su da stanemo. Bio je to konjički narednik s pet 
ljudi. 

— Zašto tako brzo jašete? — upitao je zaustavljajući svog konja.— 
Zar niste vidjeli da dolazimo? 

— Vidjeli smo — odgovorio je izviđač hladnokrvno — ali ne znam 
zašto bismo vas morali čekati. 

— Zbog toga što moramo znati tko ste vi. 

— No, mi smo bijelci koji jašu prema jugu. To je valjda dovoljno. 

— Do vraga! — vikne narednik. — Nemojte misliti da ću dopustiti 
da se s nama šalite! 

— Pshaw! — nasmije se Old Death nadmoćno. — Ni ja nisam 
raspoložen za šalu. Ovo je prerija, a ne učionica gdje se možete igrati 
učitelja i gdje bi mi trebali poslušno odgovarati na vaša pitanja, jer 
bismo inače mogli dobiti po prstima. 

— Trebate poštovati naređenja. Zahtijevam da kažete svoja imena! 

— A ako nemamo volje da vas poslušamo? 

— Vjerojatno ste vidjeli da smo naoružani i da vas možemo prisiliti 
na poslušnost? 

— Ah! Doista? To me neobično raduje. Samo bih vam savjetovao da 
to ne pokušavate. Mi smo slobodni ljudi, master sergeant! Htjeli bismo 
vidjeti čovjeka koji kaže da mi moramo slušati, čujete li, moramo! Ja 
bih takvog momka jednostavno pregazio konjem! 

Oči su mu bljesnule, uhvatio je uzde i konj se propeo kao da će 
skočiti na narednika. Ovaj je svoju životinju brzo povukao unatrag i 
htio je viknuti, ali Old Death brzo nastavi: 


— Neću ni spominjati da sam dvostruko stariji od vas i da sam 
proživio više no što ćete vi ikada proživjeti. Ali vi ste govorili o oružju. 
Zar možda mislite da su naši noževi od marcipana, naše puške od 
šećera a meci od čokolade? Ti vam slatkiši neće ići u slast. Vi kažete da 
morate slušati naredbe pretpostavljenih. Well, to je u redu i nemam 
ništa protiv toga. Ali zar su vam zapovjedili da vičete na iskusne 
westmene i da s njima govorite kao general s regrutima? Mi smo 
spremni razgovarati s vama, ali nismo vas zvali i prije svega 
zahtijevamo pristojnost! 


Narednik se zbunio. Činilo se da je Old Death postao drugi čovjek. 
Njegov nastup je djelovao. 

— Nemojte se toliko ljutiti! — rekao je narednik. — Nisam ni imao 
namjeru da budem grub. 

— Nisam uočio ni da ste bili naročito fini. 

— No, nismo u salonu neke otmjene dame. Ovuda se potucaju 
mnogi probisvijeti i trebamo budno paziti, jer se nalazimo na 
istaknutom položaju. 

— Probisvijeti? Možda i nas ubrajate u te sumnjive gentlemene? — 
uzrujao se starac. 

— Ne mogu reći ni da, ni ne. Ali čovjek čija je savjest čista neće 
odbiti kazati svoje ime. Sada ovuda prolazi mnogo onih prokletih 
momaka koji žele prijeko, k Juarezu. Tim se lopovima ne može 
vjerovati. 

— Dakle, vi ste na strani secesionista, Južnih država? 

— Da. Nadam se i vi? 

— Ja sam na strani svakog poštenog čovjeka i protiv hulja. Što se 
tiče naših imena i našeg podrijetla, nema razloga da to tajimo. Mi 
dolazimo iz Lagrangea. 

— Vi ste, dakle, Teksašani. No, Teksas je na strani Juga. Mi smo 
istomišljenici. 

— Istomišljenici! Do vraga! Vi se izražavate otmjeno, kao da niste 
narednik; ali umjesto da vam kažem naših pet imena, koje biste brzo 
zaboravili, reći ću vam samo svoje. Ja sam stari izviđač, a oni koji me 
znaju obično me nazivaju Old Death. 


To je ime odmah djelovalo. Narednik se uspravio u sedlu i 
zaprepašteno pogledao starca. I ostali su ga vojnici pogledali 
iznenađeno, ali prijazno. Dočasnik skupi obrve i reče: 


— Old Death! To ste vi? Uhoda Sjevernih država! 


— Gospodine! — vikne starac prijeteći. — Čuvajte se! Ako ste o 
meni čuli, sigurno ćete znati da nisam čovjek koji mirno podnosi 
uvrede. Ja sam za Uniju žrtvovao svoj imutak, riskirao krv i život jer 
sam to želio i jer sam bio uvjeren da su namjere Sjevera ispravne, a 
tako mislim i danas. Pod uhodom razumijem nešto drugo nego što 
sam ja bio, a kad mi dječak kao što ste vi dobaci takvu riječ, onda ga 
samo zbog toga neću udariti šakom, jer mi ga je žao. Old Death se ne 
plaši šestorice konjanika, ni deset, pa ni više od toga. Na sreću, čini se 
da su vaši pratioci razumniji od vas. Neka oni kažu komandantu Fort 
Ingea da ste sreli Old Deatha i da ste se prema njemu nepristojno 
ponijeli. Uvjeren sam da će vam dobro natrljati nos! 


Posljednje su riječi postigle svrhu. Komandant je vjerojatno bio 
razumniji čovjek nego njegov podređeni. Narednik je u svom 
izvještaju svakako morao spomenuti i susret snama. Kad vođa patrole 
sretne tako slavnog lovca, onda treba da s njim izmijeni misli i primi 
savjete, koji mogu biti od velike koristi. Časnici veoma poštuju 
westmene kakav je Old Death. A što je taj narednik mogao izvijestiti 
kad je na takav način razgovarao sa slavnim izviđačem? O tome je 
vjerojatno sada razmišljao, jer mu se lice od zbunjenosti zarumenjelo 
sve do čela. Da bi ga još više zbunio, Old Death nastavi: 


— Čast vašoj odori, ali moj je kaput isto toliko vrijedan. U vašim 
godinama bilo bi vam svakako korisno da primite nekoliko savjeta od 
Old Deatha. Tko je sada komandant Fort Ingea? 


— Major Webster. 
— Onaj koji je još prije dvije godine u Fort Ripleyu bio kapetan? — 

upita Old Death. 

— Da. 

— Onda ga pozdravite. On me veoma dobro poznaje. Često sam s 
njim gađao u metu i metkom zabijao čavao u sredinu crnog kruga. 
Možete li mi dati svoju bilježnicu da mu napišem nekoliko redaka. 
Pretpostavljam da će se radovati što je njegov narednik nazvao Old 
Deatha uhodom. 


Narednik se sasvim zbunio. Gutao je i gutao i napokon s naporom 
rekao: 


— Ali, sir, uvjeravam vas, nisam tako mislio! Mi imamo svojih briga 
i nije čudo što čovjek ponekad kaže i ono što nije namjeravao. 

— Tako, tako! No, to je već prijaznija riječ. Dakle, pretpostavljam 
da će naš razgovor tek sada početi. Imate li cigara u Fort Ingeu? 

— Ne. Na žalost, sav je duhan potrošen. 


— To je zlo. Vojnik bez duhana samo je pola čovjeka. Moj drug ima 
punu torbu cigara, možda će vam dati malu zalihu! 


Oči vojnika čeznutljivo su me pogledale. Izvadio sam šaku cigara i 
razdijelio im. Kad je narednik povukao prvi dim, na njegovu se licu 
pojavio izraz zadovoljstva. Zahvalno mi je kimnuo glavom i rekao: 


— Takva je cigara prava lula mira. Mislim da se ne bih mogao 
naljutiti ni na najgoreg neprijatelja, kad bi mi ovdje u preriji, gdje 
tjednima nismo mogli pušiti, ponudio takvu stvar. 


— Kad za vas cigara ima veću snagu od najljućeg neprijatelja, onda 
sigurno niste tako zao čovjek — nasmijao se Old Death. 


— Ne, nisam. Ali, sir, mi moramo krenuti dalje i zbog tog vas 
trebamo pitati što je potrebno. Jeste li možda vidjeli Indijance ili neke 
druge ljude? 

Old Death zaniječe i upita ga ima li ovdje Indijanaca. 


— Svakako. Imamo razloga da u to vjerujemo, jer su ti prokletnici 
iskopali ratnu sjekiru. 


— Sto mu gromova! To je zlo. Koja plemena? 

— Komariči i Apači. 

— Ah, to su opasna plemena! A mi se nalazimo točno između 
njihovih područja. Kad se kliješta stisnu, najgore prolaze oni koji se 

nalaze između. 


— Da, čuvajte se! Obavili smo već sve pripreme i poslali nekoliko 
glasnika po pojačanje i provijant. I danju i noću pretražujemo čitav 
kraj. Sumnjiv je svatko, sve dok se ne uvjerimo da nije lopov. Zbog toga 
mi oprostite moje ranije ponašanje. 

— To je zaboravljeno. Ali zbog čega Crvenokošci kreću jedni protiv 
drugih? 

— Tome je kriv taj prokleti... pardon, sir, možda o njemu drugačije 
mislite nego ja... taj predsjednik Juarez. Vi ste sigurno čuli da je morao 
pobjeći sve do El Pasa. Francuzi su ga, dakako, slijedili. Stigli su do 
Chihuahue i Cohahuele. Morao se pred njima sakriti kao medvjed pred 
psima. Tjerali su ga sve do Rio Grandea i sigurno bi ga konačno 
uhvatili da naš predsjednik u Washingtonu nije bio toliko glup da im 
to zabrani. Svi su bili protiv Juareza, svi su ga se odrekli; čak i Indijanci, 
kojima kao rođeni Crvenokožac pripada. 

— I Apači? 

— Ne. To jest, oni nisu bili protiv njega, ni za njega. Nisu zauzeli 
nikakav stav i ostali su u svojim skrovištima. Tako im je savjetovao 
Winnetou, njihov mladi ali već slavni poglavica. No zato je Bazainovim 
agentima vrlo brzo uspjelo da Komanče nahuškaju na Juareza. Oni su 
u velikim jatima došli, razumije se potajno, preko granice u Meksiko 
da bi otjerali pristalice Juareza. 

— Hm! Da bi pljačkali, ubijali i palili, htjeli ste reći! Meksiko se njih 
ništa ne tiče. Oni živeilove sove, ane s one strane Rio Grandea. Njima 
je svejedno tko vlada u Meksiku, Juarez, Maximilian ili Napoleon. Ali 
kad ih gospoda Francuzi pozovu, onda će oni, jasno, iskoristiti tu 
priliku da se obogate. Ne želim istraživati tko snosi odgovornost. 

— No, ni mene se to ne tiče. Ukratko, oni su prešli prijeko, učinili 
su ono što se od njih tražilo i pritom se sukobili s Apačima. Komanči 
su uvijek bili zakleti neprijatelji Apača. Zato su napali njihov logor, 
ubili one koji se nisu predali, a ostale su zarobili zajedno sa šatorima i 
konjima. 

— A zatim? 

— Što zatim, sir? Muške su zarobljenike svezali za mučenički stup. 

— Pretpostavljam da nije naročito ugodno kad te prže i bodu 

noževima. To gospoda Francuzi nose na svojoj savjesti! Svakako, 
Apači su odmah krenuli da se osvete! 


— Ne. Ta oni su kukavice! 

— To prvi put čujem. U svakom slučaju, oni nisu mirno primili tu 
pogrdu. 

— Poslali su nekoliko ratnika da pregovaraju s najstarijim 
poglavicama Komanča. Ti su se pregovori održali kod nas. 

— U Fort Ingeu? Zašto tamo? 

— Jer je to neutralno područje. 

— Dobro. Shvaćam. Dakle, poglavice Komanča su došle? 

— Pet poglavica s dvadeset ratnika. 

— A koliko je Apača došlo? 

—Tri. 

— A pratilaca? 

— Bez pratilaca. 

— Hm! A vi kažete da su oni kukavice? Tri su se čovjeka usudila 
proći kroz neprijateljsku zemlju da bi se sastali s dvadeset i pet 
protivnika. Gospodine, ako imalo poznajete Indijance, onda morate 
priznati da je to herojstvo. Kako su pregovori završili? 

— Neprijateljski. Jaz je postao još veći. Napokon su Komanči napali 
Apače. Dvojicu su ubili nožem, a treći se, iako ranjen, uspio popeti na 
konja i preskočiti zid. Komanči su ga slijedili, ali ga nisu mogli uhvatiti. 

— Ito se dogodilo na neutralnom tlu, pod zaštitom tvrđave i pod 
nadzorom majora trupa Unije? Kakva prijevara. Je li onda ludo što su 
sada i Apači iskopali ratnu sjekiru? Ratnik koji je pobjegao sigurno im 
je donio tu vijest i sada oni sigurno kreću da bi se osvetili. A kako se 
ubojstvo poslanika dogodilo u tvrđavi bijelaca, njihovo će se oružje 
okrenuti i protiv bljedolikih. Kako će se Komanči odnositi prema 
nama? 

— Prijateljski. Tako su tvrdile poglavice prije nego što su napustile 
utvrdu. Rekli su da se bore protiv Apača i da zbog toga odmah moraju 
krenuti; ali bljedoliki su njihovi prijatelji. 

— Kad su održani pregovori koji su završili tako krvavo? 

— U ponedjeljak. 

— A danas je petak. Dakle, prije četiri dana. Kako su se dugo 
Komanči nakon bijega Apača zadržali u tvrđavi? 


— Sasvim kratko. Odjahali su nakon jednog sata. 

— Ivi ste ih pustili da odu? Oni su povrijedili narodno pravo i 
trebalo ih je zadržati da okaju svoje djelo. Ogriješili su se o Sjedinjene 
Države, na čijem je području izvršena izdaja i dvostruko ubojstvo. 
Major ih je morao zarobiti i o tom slučaju obavijestiti Washington. Ja 
ga ne razumijem. 

— Onjetogdana bio u lovu i vratio se tek uvečer. 

— Danebi bio svjedok pregovora i izdaje! Znam ja to! Kad Apači 
budu saznali da je Komančima bilo dopušteno da napuste utvrdu, jao 
svakom bijelcu koji im dopadne šaka! Nikoga neće poštedjeti. 

— Sir, nemojte se suviše uzrujavati. I za Apače je bilo dobro što su 
se Komanči smjeli udaljiti, jer da Komanči nisu otišli, sat kasnije 
izgubili bi još jednog od svojih poglavica. 

Old Death se iznenadi: 

— Još jednog poglavicu? Ah, pogađam! Prošlo je četiri dana. Imao 
je izvanrednog konja i jahao je brže nego mi. On je to bio, on! 

— O kome to govorite? — upita narednik iznenađeno. 

— O Winnetouu. 


— Da, bio je to on. Tek što su se Komanči izgubili u smjeru zapada, 
vidjeli smo kako s istoka, sa Rio Frija, dolazili neki jahač. Došao je u 
tvrđavu da bi nabavio barut, olovo i metke za revolver. On nije bio 
ukrašen oznakama svog plemena i mi ga nismo poznavali. Dok je 
kupovao, saznao je što se dogodilo. Slučajno je bio prisutan dežurni 
časnik. Njemu se Indijanac obratio. 

— To je veoma zanimljivo — vikne Old Death. — Da sam barem bio 
prisutan. Što je rekao časniku? 

— Samo to: "Mnogi bijelci morat će platiti što se takav zločin zbio 
kod vas, a vi ga niste spriječili ili barem kaznili!" Zatim je izišao iz 
magazina i uzjahao konja. Časnik ga je pratio, da bi se divio 
prekrasnom vrancu na kome je Crvenokožac jahao, a ovaj mu je tad 
rekao: "Hoću da budem iskreniji nego vi. Kažem vam da će od 
današnjeg dana početi borba između ratnika Apača i bljedolikih. 
Ratnici Apača miroljubivo su sjedili u svojim šatorima. Tada su ih 

Komanči podmuklo napali, uzeli im žene, djecu, konje i šatore, ubili 
mnoge ratnike, a ostale odveli sa sobom, da bi umrli na mučeničkom 
stupu. No mudri očevi Apača još uvijek su slušali opominjući glas 
Velikog duha. Oni nisu odmah iskopali ratnu sjekiru, nego su k vama 
poslali glasnike da bi ovdje pregovarali s Komančima. Ali ti su glasnici 
u vašoj nazočnosti također bili ubijeni. Vi ste ubojice pustili na 
slobodu i time dokazali da ste i vi neprijatelji Apača. Sva krv koja od 
danas poteče neka padne na vas!" 


— Da, to je on! Kao da ga čujem kako govori! — rekao je Old Death. 
— Što je odgovorio časnik? 

— Upitao ga je tko je on i tek tada je Crvenokožac odgovorio da je 
Winnetou, poglavica Apača. Časnik je odmah viknuo da se zatvore 
vrata i da ga se zarobi. Imao je pravo, jer je pala objava rata, a 
Winnetou nije bio kod nas u svojstvu parlamentarna. Ali ovaj se samo 
glasno nasmijao, srušio konjem neke od nas, časnika također, i nije 
krenuo prema vratima, nego je kao i onaj drugi Apač preskočio zid. 
Odmah su za njim uputili odred ljudi, ali oni ga nisu mogli stići. 

— Eto vam! Sada je vrag odnio šalu! Jao tvrđavi i posadi ako 
Komanči ne pobijede. Apači nijednog od vas neće ostaviti na životu. Je 
li još netko dolazio k vama? 


— Da, preksinoć jedan čovjek, koji je jahao prema Sabinalu. Rekao 
je da se zove Clinton. Upravo sam bio na straži kad je došao. 

— Clinton? Hm! Opisat ću vam jednog čovjeka, a vi mi recite je li to 
on. 

On opiše Gibsona, koji se ranije zvao krivim imenom Clinton, a 
narednik odgovori da opis potpuno odgovara. Pokazah mu fotografiju 
i on ga odmah prepozna. 

— Prevario vas je — reče Old Death. — Taj čovjek nije jahao prema 
Sabinalu, nego je došao k vama da bi saznao kakva je situacija. On je 
jedan od propalica o kojima ste ranije govorili. Sigurno se ponovo 
vratio društvu koje je na njega čekalo. Inače se nije ništa važno 
dogodilo? 

— Ne znam ništa drugo. 

— Onda smo gotovi. Dakle, recite majoru da ste me sreli. Vi ste 
njegov podređeni i ne smijete mu ispričati što ja mislim o posljednjim 

događajima, ali spriječili biste veliku nesreću i prolijevanje krvi da 
niste bili tako neodgovorni u ispunjavanju svojih dužnosti. Zbogom, 
momci! 

Okrenuo je konja i krenuo. Slijedili smo ga kratko pozdravivši 
konjanike, koji su se uputili prema sjeveru. U galopu smo šuteći 
prevalili velik dio puta. Old Death je razmišljao spuštene glave. Na 
zapadu je zalazilo sunce; dan će potrajati još najviše jedan sat, a ipak 
smo južni obzor još uvijek vidjeli pred sobom kao oštru crtu. Htjeli 
smo još danas stići do Rio Leonea, gdje ima zelenila. No u tom slučaju 
bi horizont bio mnogo deblja linija. Zbog toga se činilo da smo još 
daleko od cilja. To je vjerojatno mislio i Old Death, jer je neprestano 
bodrio svog konja. Ta je žurba urodila uspjehom, jer kad je sunce 
dodirnulo zapadni obzor, ugledali smo na jugu crtu koja je postajala 
sve jasnija. Tlo koje se dosad sastojalo samo od golog pijeska bijaše 
obraslo travom, a sad smo primijetili i drveće čije su nas krošnje 
mamile. Old Death je pokazao na njega, usporio konja i rekao: 

— Gdje ima drveća, mora biti u blizini i vode. Pred nama se nalazi 
rijeka Leone, na čijoj ćemo obali logorovati. 

Uskoro smo stigli do drveća. Tvorilo je uski šumarak koji se 
protezao s obadvije strane rijeke, a pod krošnjama je raslo gusto 
grmlje. Korito rijeke bilo je široko, ali siromašno vodom. Mjesto kamo 
smo stigli nije bilo prikladno za prijelaz preko rijeke, pa smo zbog toga 
polako jahali uz obalu. Nakon kratkog vremena stigli smo do plićine. 
Okrenuli smo konje da bismo prešli preko rijeke. Old Death je bio prvi. 
Upravo kad je njegov konj htio zagaziti u vodu, on ga zaustavi, siđe i 
stane pozorno promatrati dno rijeke. 

— Well! — kimne on glavom. — To sam i mislio! Evo traga koji 
nismo mogli ranije opaziti jer je obala posuta šljunkom koji ne 
pokazuje tragove. Pogledajte dno rijeke! 

Imi smo sišli s konja i uočili okrugle udubine, nešto veće od dlana. 

— To je trag? — upita Lange. — Ali vi svakako imate pravo, sir! 
Možda je to bio konj, dakle neki jahač. 

— Neka Sam pogleda trag. Hoću da čujem što on misli. 


Crnac je skromno stajao iza nas. Sada istupi naprijed, pogleda u 
vodu i reče: 

— To bila dva jahača koja prešli rijeku. 

— Zašto misliš da su to bili jahači, a ne konji bez gospodara? 

— Zato što konji koji imaju kopita nisu divlji mustanzi nego pitomi 
konji na kojima sjediti jahači. A i tragovi duboki. Konji morali nositi 
teret, a taj teret biti jahači. Konji ne ići jedan pored drugoga, već jedan 
iza drugoga. Također zastati na obali, da se napoje, prije nego trče 
prijeko. Ali ovi ne zastali već odmah ravno preko voda. Oni i trčali 
jedan pored drugoga. To rade samo kad moraju slušati uzde, a gdje 
uzde, tamo i sedlo na kome sjedi jahač. 


— To si dobro zaključio! — pohvali ga starac. — Ni sam to ne bih 
mogao bolje objasniti. Vidite, meš'surs, ima mnogo toga što bijelac 
može naučiti od Crnca. Jahači su se žurili, čak nisu ni napojili konje. Ali 
kako su sigurno bili žedni i kako svaki westman prije svega pazi na 
svog konja, pretpostavljam da su ih napojili prijeko, na drugoj obali. 
Dakle, ta dva muškarca mora da su imali dobar razlog što su se toliko 
žurili da prijeđu prijeko. Nadam se da ćemo taj razlog saznati. 

Za vrijeme ispitivanja tragova konji su pili vodu u dugim 
gutljajima. Ponovo smo uzjahali i suhi dospjeli na drugu obalu, jer je 
rijeka na tom mjestu bila tako plitka da ni stremen nije dodirnuo vodu. 
Čim smo stigli na obalu, Old Death, čijem oštrom oku nikad ništa nije 
promaklo, izjavi: 

— Evo nam razloga. Pogledajte ovu lipu kojoj je kora oguljena do 
visine čovjeka. A ovdje, što strši iz zemlje? 

On pokaza na tlo gdje su bila zabodena dva reda štapića debelih i 
velikih kao olovka. 


— Što znače ovi štapići? — nastavi Old Death. — U kakvoj su vezi s 
oguljenom korom? Vidite li male osušene komadiće lika koji razasuti 
leže uokolo? Jeste li ikada vidjeli dasku koja služi za pletenje mreža, 
marama i slično? Ne? No, takvu dasku za pletenje imamo pred sobom, 
samo što se ne sastoji od drveta i željeznih klinova. Oba jahača isplela 
su dugu, široku traku od lika. Bila je dugačka dva lakta, a široka oko 
šest cola, što se može vidjeti po štapićima. Takve trake od svježeg lika 
Indijanci upotrebljavaju za povijanje rana. Svježe liko obavija ranu, a 
kad se osuši, tako se skupi da čvrsto drži i povrijeđene kosti. Mislim 
da je barem jedan od jahača bio ranjen. A sada pogledajte u vodu! 
Vidite li ove dvije udubine u pijesku? To su se dva konja valjala u vodi. 

To rade samo indijanski konji. Skinuli su im sedla da bi se mogli 
okupati, a to se životinjama dopušta samo kad su veoma umorne. 
Možemo dakle sigurno pretpostaviti da oba jahača nisu ovdje boravili 
dulje nego što im je trebalo da dovrše traku. Dakle, evo rezultata naših 
ispitivanja: dva jahača na indijanskim konjima, od kojih je barem 
jedan bio ranjen, toliko su se žurili da nisu dopustili konjima piti s one 
strane rijeke, jer su vidjeli lipu čiju su koru htjeli upotrijebiti kao zavoj. 
Kad su načinili traku, odmah su odjahali. Što iz toga slijedi, meš'surs? 
Napregnite svoj mozak! — starac se obratio meni. 


— Pokušat ću — odgovorio sam. — Ali ne smijete me ismijati ako 
ne pogodim! 

— Ni na pamet mi ne pada! Ja vas držim svojim učenikom, a od 
učenika se ne može očekivati zreo sud. 


— Kako se radi o indijanskim konjima, pretpostavljam da su 
njihovi vlasnici Indijanci. To treba povezati s događajima u Fort Ingeu. 
Indijanac koji je pobjegao bio je ranjen. Winnetou je također brzo 
odjahao, slijedeći prvoga, i kako je imao boljeg konja, sigurno ga je 
brzo stigao. 

— Nije loše! — kimne Old Death. — Znate li još nešto? 


— Da. Oba Apača htjeli su što prije stići do svog plemena da ga 
obavijeste o događajima u tvrđavi i da bi upozorili na opasnost koja 
im prijeti. Zbog toga su se žurili. Ali oni su ovdje malo zastali da bi 
previli ranu, pogotovu jer su očekivali da će kraj rijeke naći liko. 
Dopustili su svojim konjima da se osvježe, a zatim su odmah odjahali 
dalje. 

— Tako je. Zadovoljan sam s vama. Ne sumnjam da je to bio 
Winnetou s pobjeglim Apačem. Mi smo, dakako, stigli prekasno da 
bismo na otvorenom u travi pronašli njihov trag; ali ja mogu 
pretpostaviti kojim su smjerom krenuli. Trebalo je da prijeđu Rio 
Grande, jednako kao i mi, i krenuli su najkraćim putem, što ćemo i mi 
učiniti i pretpostavljam da ćemo naići na neki trag. A sada potražimo 
mjesto gdje ćemo logorovati, jer sutra moramo krenuti što je moguće 
ranije. 

Njegovo izvježbano oko pronašlo je veoma brzo prikladno mjesto, 
okruženo grmljem i obraslo sočnom travom, pravom poslasticom za 
naše konje. Skinuli smo s njih sedla ilasom ih privezali za kolce. Zatim 

smo sjeli i pojeli skromnu večeru. Na moje pitanje da li da zapalimo 
logorsku vatru, Old Death je podrugljivo odgovorio: 

— To sam pitanje od vas očekivao, sir. Vjerojatno ste čitali lijepe 
indijanske priče od Coopera i drugih pisaca. Sigurno su vam se 
svidjele? 

— Prilično. 

— Hm, da! To je lijepa lektira; sve se odvija glatko i fino. Čovjek 
zapali lulu ili cigaru, sjedne na sofu, podigne noge i udubi se u čitanje. 
Ali pođite jednom sami u divljinu, na daleki Zapad! Ondje je malo 
drukčije nego što piše u takvim knjigama. Cooper je bio dobar 
romanopisac, ai ja sam uživao u njegovoj Kožnoj čarapi. Ali na Zapadu 
nije bio. On je izvanredno dobro znao poeziju povezati sa stvarnošću; 
ali na Zapadu postoji samo stvarnost, a poeziji nisam mogao otkriti ni 
traga. Čovjek čita o lijepoj logorskoj vatri na kojoj se peče sočno 
bivolje meso. Ali ja vam kažem, ako sada zapalimo vatricu, miris 
paljevine domamio bi svakog Indijanca koji se nalazi u krugu čiji 
polumjer iznosi dvije engleske milje. 

— Čak sat daleko! Je li to moguće? 


— Još ćete saznati kakve nosove imaju ti Crvenokošci. Ako to sami 
ne osjete, nanjušit će njihovi konji i odati im to onim kobnim njiskom, 
koji je već mnoge bijelce stajao života. Zbog toga će biti bolje da se 
danas odreknemo poezije logorske vatre. 

— Ali mislim da se Indijanci još ne nalaze u blizini, jer Komanči još 
nisu mogli krenuti. Prije no što poslanici stignu kući i prije no što 
glasnici skupe ratnike različitih plemena proći će prilično mnogo 
vremena. 

— Hm! Kako takav greenhorn zna tako mudro govoriti. Na žalost, 
pritom ste štošta zaboravili. Prvo, mi se nalazimo na području 
Komanča. Drugo, njihovi su ratnici već prešli u Meksiko, a treće, one 
koji su preostali ne treba polako skupiti, jer su već odavno sakupljeni 
u punoj ratnoj spremi. Ili možda mislite kako su Komanči tako glupi 
da bi ubili Apače da nisu spremni za napad? Kažem vam, ta izdaja nije 
bila posljedica trenutnog bijesa; sve je već prije bilo dogovoreno i 
zaključeno. Mislim da na Rio Grandeu već ima Komanča i plašim se da 
Winnetou neće moći lako neprimjetno proći pokraj njih. 

— Dakle, vi ste na strani Apača? 


— U sebi da. Njima je učinjena nepravda. Oni su bili podlo 
napadnuti. Osim toga, upravo mi je taj Winnetou neobično drag, ali 
razum zabranjuje da se izjasnim za bilo koju stranu. Možemo sami 
sebi čestitati ako zdravi dospijemo do cilja, i ne trebamo ni pomisliti 
da očijukamo s ovom ili onom stranom. Uostalom, ne treba se mnogo 
plašiti Komanča. Oni me poznaju. Nikad im nisam učinio ništa nažao i 
često sam bio kod njih, a oni su me veoma prijazno primali. Jedan od 
njihovih najpoznatijih poglavica Ovokoltsa, Bijeli dabar, moj je dobar 
prijatelj, kojemu sam učinio uslugu i on mi je obećao da to nikad neće 
zaboraviti. To se dogodilo gore na Red Riveru, gdje ga je napao odred 
Cikasaha, i sigurno bi bio izgubio skalp i život da se nisam umiješao. 
To je prijateljstvo za nas sada neobično važno. Pozvat ću se na njega 
ako sretnemo Komanče koji bi pokazivali neprijateljske namjere. 
Uostalom, ima nas pet, i nadam se da svaki od nas zna rukovati 
puškom. Prije no što neki Crvenokožac dobije moj skalp, morat će tuce 
njegovih drugova kupiti kartu za vječna lovišta. Mi u svakom slučaju 
moramo biti na to spremni i moramo se ponašati kao da se nalazimo 
u neprijateljskoj zemlji. Zbog toga će jedan uvijek stražariti. Ubrat 
ćemo travke različite dužine da bismo odredili redoslijed stražarenja. 

Odrezao je pet travki. Zapala me posljednja straža. Spustila se noć 
i bilo je potpuno tamno. Dokle god smo bili budni nije nam bila 
potrebna straža, a za spavanje još nitko od nas nije bio raspoložen. 
Zapalili smo cigare i razgovarali, a Old Death nam je pričao mnoge 
zanimljive doživljaje. Zapazio sam da je izabrao one koji bi nas 
nečemu mogli naučiti. Tako je prolazilo vrijeme. Navio sam sat; bilo je 
pola jedanaest. Odjednom je Old Death zašutio i pozorno osluhnuo. 
Javio se jedan od naših konja, i to tako čudnovato kao da se plaši. I 
njemu je to bilo neobično. 

— Hm! — promrmljao je. — Što je to bilo? Nisam li imao pravo kad 
sam Cortesiju rekao da su naše dvije rage već bile u preriji? Tako njišti 
samo konj kojega je jahao westman. U blizini mora da se događa nešto 
sumnjivo. Ali nemojte gledati oko sebe, gospodo. Grmlje je tako 
mračno da čovjek mora naprezati oči ne bi li što vidio u takvoj tami, a 
one onda tako blistaju da ih neprijatelj lako opazi. Gledajte, dakle, 
mirno preda se! Ja ću krenuti u izvide i navući šešir na lice, tako da mi 

se ne vide oči. Još jednom: nemojte se micati! 

Konj još jednom njisne. Jedan od konja, vjerojatno moj, udario je 
kopitom kao da se želi otrgnuti od kolca. Činilo nam se prirodnim da 
zašutimo, ali Old Death šapne: 

— Što vam pada na um da ste odjednom tako mirni! Ako se netko 
odista nalazi u blizini, čuo je da smo razgovarali i sada će zaključiti da 
nam je njištanje konja postalo sumnjivo. Dakle, govorite, razgovarajte 
dalje! Pričajte nešto, svejedno što! 

Tada je Crnac tiho rekao: 

— Sam zna gdje čovjek. Sam vidjeti dva oka. 

— Dobro. Ali nemoj gledati onamo, inače će i on vidjeti tvoje oči. 
Gdje je? 

— Ondje gdje sam pri vezao svog konja, desno kraj divljeg šljivika. 
Sasvim dolje na zemlji slabo svjetlucaju dvije točke. 

— Dobro! Doći ću mu iza leđa i uhvatit ću ga. Ne trebamo se plašiti 
da ih ima više, jer bi se tada naši konji drukčije ponašali. Dakle, 
govorite glasnije! To će biti od dvostruke koristi. Prvo, čovjek će 
misliti da nismo ništa opazili, a drugo, vaš će razgovor nadglasati šum 
grmlja, jer u toj tami jedva da ću se moći tiho pri šuljati. 

Ustao je i krenuo u suprotnom smjeru. Lange me je nešto glasno 
zapitao, a ja sam isto tako glasno odgovorio. Zatim smo se stali 
prepirati, a ja sam nastojao da ispadnem smiješan kako bismo imali 
razloga za smijeh. Glasno je smijanje vjerojatno bilo najprikladnije da 
uhodu uvjeri koliko smo bezbrižni. Will i Crnac također su se umiješali 
i tako smo otprilike deset minuta veoma glasno govorili, sve dok 
nismo začuli Old Deathov glas: 


— Halo! Ne morate više rikati kao lavovi! To više nije potrebno jer 
sam ga uhvatio. Dovest ću ga. 


Čuli smo kako je ondje gdje se nalazio Crnčev konj zapucketalo 
grmlje, a zatim se pojavio starac noseći teret koji baci pred nas. 


— Tako! — rekao je. — To je bila veoma laka borba, jer ste bili tako 
glasni da ovaj Indijanac ne bi primijetio ni potres sa svime što uz to 
ide. 

— Indijanac? Onda mora da ih u blizini ima više? 

— Možda, ali to nije vjerojatno. Sada bi nam ipak trebalo malo 
svjetla da bismo mogli pogledati našeg čovjeka. Tamo lijevo pronašao 
sam suho lišće i malo osušeno drvce. Otići ću tamo, a vi pripazite na 
zarobljenika. 


— Ne miče se. Jeli mrtav? 


— Ne, ali je njegova svijest otputovala na malu šetnju. Svezao sam 
mu ruke njegovim vlastitim pojasom. Prije nego što se osvijesti bit ću 
ovdje. 

Kad se vratio, zapalili smo malu vatru čije je svjetlo bilo dovoljno 
da bismo točno mogli promotriti zarobljenika. Drvo je bilo tako suho 
da se gotovo i nije dimilo. 


Sada smo pogledali Crvenokošca. Na sebi je imao indijanske hlače 
s kožnatim resama, isto tako lovačku košulju i jednostavne mokasine 
bez ukrasa. Glava mu je bila glatko obrijana, samo je na sredini imao 
čuperak. Lice mu je bilo obojeno; crne pruge na žutoj podlozi. Old 
Death mu je oduzeo oružje i sve što je visilo o njegovu kožnatom 
pojasu. To se oružje sastojalo od noža, luka i kožnatog tobolca za 
strijele. Posljednja su dva predmeta bila svezana remenom. Ležao je 
nepomično i zatvorenih očiju, kao da je mrtav. 


— Običan ratnik — rekao je Old Death — koji sa sobom ne nosi 
dokaz da je ubio nekog neprijatelja. Za pasom nema skalpa, niti su 
njegove hlače ukrašene resama od ljudske kose. Nema uza se ni 
vrećicu s medicinom. Dakle, nema imena ili gaje izgubio, jer je izgubio 
svoju medicinu. Zbog toga su ga poslali kao izviđača, jer je to opasan 
pothvat prilikom kojeg se može ubiti neprijatelja i tako ponovo doći 
do imena. Pogledajte, on se miče. Odmah će se osvijestiti. Budite 
mirni! 

Zarobljenik ispruži udove i duboko udahne. Kad je osjetio da su 
mu ruke svezane, tijelom mu prođe nešto poput straha. Pokušao je 
skočiti, ali je ponovo pao. Zurio je u nas blistavim očima. Kad je 
ugledao Old Deatha, viknuo je: 


— Kosha-p ehve! — Ta je riječ na jeziku Komanča značila "Stara 
smrt". 


— Da, to sam ja — kimnuo je izviđač. — Da li me crveni ratnik 
poznaje? 

— Sinovi Komanča dobro poznaju čovjeka koji nosi to ime, jer on 
je bio kod njih. 

— Ti si Komanč. Vidio sam to po boji rata, koju nosiš na licu. Kako 
glasi tvoje ime? 

— Sin Komanča izgubio je svoje ime i nikad ga više neće imati. On 
je krenuo da ga ponovo stekne; ali on je pao u ruke bljedolikih i sada 
je osramoćen. On moli bijele ratnike da ga ubiju. On će zapjevati 
ratničku pjesmu i oni neće čuti uzvik bola ako njegovo tijelo budu 
pekli na mučeničkom stupu. 

— Ne možemo ti ispuniti želju, jer smo tvoji prijatelji. Uhvatio sam 
te zato što je bilo tako tamno da nisam mogao vidjeti da si sin 
Komanča koji s nama žive u miru. Ostat ćeš na životu i izvršit ćeš 
mnoga velika djela, tako da ćeš steći ime pred kojim će neprijatelj 
drhtati. Ti si slobodan. 

On mu odriješi ruke. Očekivao sam da će Komanč radosno skočiti, 
ali on to ne učini, kao da je još uvijek vezan, i reče: 

— Sin Komanča ipak nije slobodan. On želi umrijeti. Udari ga 
nožem u srce. 


— Nemam za to volje ni razloga. Zašto bih te ubio? 


— Jer si me prevario i zarobio. Kad to saznaju ratnici Komanča, oni 
će me otjerati i reći: najprije je izgubio medicinu i ime, a zatim ga je 
zarobio bljedoliki. Njegovo je oko slijepo, a njegovo uho gluho, i on 
nikad neće biti dostojan da nosi znak ratnika. 

Rekao je to tako tužno da sam ga zaista požalio. Nisam mogao 
razumjeti sve njegove riječi, jer je govorio engleskim jezikom 
ukrašenim izrazima Komanča; ali ono što nisam razumio, pokušao 
sam odgonetnuti. 

— Naš crveni brat nije osramoćen — rekao sam brzo, prije nego 
što je Old Death mogao odgovoriti. — Nije sramota ako te nadmudri 
slavni bljedoliki, kao što je to Kosha-p ehve, a ratnici Komanča nikad 
neće saznati da si bio naš zarobljenik. Naša će usta o tome šutjeti. 

— A hoće li to Kosha-p ehve potvrditi? — upita Indijanac. 

— Veoma rado — pristade starac. — Pravit ćemo se kao da smo se 
miroljubivo sreli. Ja sam vaš prijatelj, i ti imaš pravo da mi otvoreno 
pristupiš čim me prepoznaš. 

— Moj bijeli slavni brat govori mi riječi radosti. Ja vjerujem 
njegovom govoru i mogu ustati, jer se neću stidjeti vratiti ratnicima 
Komanča. A bljedolikima ću biti zahvalan za njihovu šutnju sve dok 
moje oči budu gledale sunce. 


Ustao je i duboko udahnuo. Lice mu je bilo potpuno mirno, ali ipak 
smo uočili da smo mu olakšali srce. Iskusnom izviđaču prepustili smo 
da nastavi razgovor. On je rekao: 

— Naš crveni prijatelj je vidio da mu želimo dobro. Nadamo se dai 
on nas smatra svojim prijateljima i da će iskreno odgovoriti na moja 
pitanja. Je li moj crveni brat krenuo sam i samo zbog toga da bi ubio 
nekog neprijatelja ili opasnu divlju životinju i da bi se vratio u svoj 
wigwam s novim imenom? Ili se s njim nalaze i drugi ratnici? 

— Ima ih toliko koliko ima kapi u ovoj rijeci. 

— Hoće li moj crveni brat time reći da su svi ratnici Komanča 
napustili svoje šatore? 

— Pošli su da uzmu skalpove svojim neprijateljima. 

— Kojim neprijateljima? 

— Psima Apačima. Od Apača se proširio smrad koji je dopro sve do 
šatora Komanča. Zato su oni uzjahali konje, da bi istrijebili te kojote. 

— Jesu li prije toga saslušali savjet starih, mudrih poglavica? 

— Stari su se ratnici sastali i odlučili da se krene u rat. Zatim su se 
vračevi obratili Velikom duhu, a _Manitouov je odgovor bio 
zadovoljavajući. Od logora Komanča sve do velike rijeke, koju 
bljedoliki nazivaju Rio Grande del Norte, sve vrvi od naših ratnika. 
Sunce je četiri puta zašlo otkako je iskopana ratna sjekira. 

— A moj crveni brat pripada takvoj skupini ratnika? 

— Da. Mi logorujemo gore pokraj rijeke. Na sve strane krenuli su 
izviđači da bi ispitali je li područje sigurno. Ja sam krenuo nizvodno i 
stigao ovamo, gdje sam namirisao konje bljedolikih. Šuljao sam se 
kroz grmlje da bih saznao koliko ih ima. Ali tada je došao Kosha-p ehve 
ina kratko me vrijeme ubio. 

— To je zaboravljeno i nitko to ne treba spominjati. Koliko ratnika 
Komanča tamo logoruje? 


— Ima ih deset puta deset. 

— A tko ih vodi? 

— Avat-v ila, Veliki Medvjed, mladi poglavica. 

— Njega ne poznajem, niti sam čuo njegovo ime. 

—Onjeto ime dobio tek prije nekoliko mjeseci, jer je u planini ubio 
sivog medvjeda i donio sa sobom njegovo krzno i šape. On je sin Oyo- 
k oltsa, kojega bljedoliki nazivaju Bijelim Dabrom. 

— Oh, njega poznajem. On je moj prijatelj. 

— Znam to, jer sam te vidio dok si bio gostu njegovu šatoru. Njegov 
sin Veliki Medvjed prijazno će te primiti. 

— Koliko je udaljeno mjesto gdje logoruje sa svojim ratnicima? 

— Moj bijeli brat neće jahati ni polovinu vremena koje naziva 
satom. 

— Zamolit ćemo ga da budemo njegovi gosti. Moj crveni prijatelj 
neka nas vodi. 

Nakon pet minuta već smo sjedili na konjima, a Indijanac je 
koračao pred nama. Odveo nas je do čistine i zatim krenuo uzvodno. 

Poslije dobrih četvrt sata ugledali smo neke tamne likove. Bili su 
to stražari. Vođa je s njima izmijenio nekoliko riječi pa se udaljio. Ali 
mi smo morali stati. Nakon kraćeg vremena došao je po nas. Bilo je 
potpuno mračno. Nebo se naoblačilo i na njemu nije bilo ni zvijezde. 
Gledao sam lijevo i desno, ali nisam mogao ništa razaznati. Ponovo 
smo morali stati. Vodič je rekao: 

— Neka moja bijela braća stanu. Sinovi Komanča za vrijeme ratnog 
pohoda ne pale vatru. Ali kako su sada uvjereni da u blizini nema 
neprijatelja, prekršit će to pravilo. 

Nestao je. Nakon nekoliko časaka vidio sam užarenu točkicu, 
veliku poput glavice pribadače. 

— To je punks — objasni Old Death. 

— Što je to punks? — upitao sam kao da to ne znam. 

— Prerijski upaljač. Dva drveta, jedno široko i jedno tanko, 
okruglo. Široko drvo ima malu udubinu, koja se puni punksom, to jest 
suhim gnjiležom iz šupljih i trulih stabala. To izvanredno gori. Tanki 
štapić stavlja se u udubinu i vrti objema rukama. Trenjem nastaje 
toplina i trulež se upali. Pogledajte! 

Plamičak je zatitrao i pretvorio se u veliki plamen što ga je hranilo 
suho lišće. Ali uskoro se smanjio, jer Indijanci nisu dopuštali da vatra 
svijetli nadaleko. Oko vatre su naslagali granje, jednim krajem 
okrenuto prema sredini. U središtu je gorjela vatra, koju je 
primicanjem i odmicanjem granja bilo lako povećati ili smanjiti. Kad 
je lišće zaplamsalo, vidio sam gdje se nalazimo. Stajali smo pod 
drvećem okruženi Indijancima, koji su u rukama držali oružje. Samo 
je nekoliko njih imalo puške. Ostali su bili naoružani kopljima, 
strijelama i lukovima. Ali svi su imali tomahawke, strahovite 
indijanske ratne sjekire, koje su u ruci izvježbanih ratnika mnogo 
opasnije oružje nego što se općenito misli. Kad su podesili vatru, 
zatražili su da siđemo s konja. Zatim su odveli naše konje. Sada smo se 
nalazili u vlasti Crvenokožaca, jer bez konja je u tom kraju čovjek bio 
potpuno bespomoćan. Ostavili su nam oružje, ali petorica ljudi bila je 
nemoćna protiv stotinu. 

Smjeli smo se približiti vatri kraj koje je sjedio jedan ratnik. Nismo 
mogli vidjeti je li mlad ili star, jer mu je lice bilo obojeno istim bojama 
i istim šarama kao i lice izviđača. Kosa mu je bila spletena u visoku 
pletenicu u koju je bilo utaknuto pero bijelog orla. Za pasom su mu 
visila dva skalpa, a oko vrata vrećica s medicinom i kalumet, lula mira. 
Preko koljena je držao pušku, neku starudiju iz dvadesetih ili 
tridesetih godina.. Pozorno nas je promatrao. Činilo se da ne vidi 
Crnca, jer Crvenokošci preziru Crnce. 


— Taj se pravi ponosan — rekao je Old Death tiho. — Pokazat ćemo 
mu da smo i mi poglavice. Sjednite i pustite me da govorim. 

Sjeo je nasuprot poglavici i mi smo slijedili njegov primjer. Samo 
je Sam ostao stojeći, jer je znao da bi stavio život na kocku kad bi sjeo 
pokraj vatre. 

— Uf! — vikne Indijanac ljutito i izgovori još nekoliko riječi koje 
nisam razumio. 

— Razumiješ li govor bljedolikih? — upita Old Death Indijanca. 

— A vat-v ila ga razumije, ali ne govori njime jer mu nije drag — 
odgovorio je poglavica, a Old Death nam je to odmah preveo. 

— Ali ja te molim da sada govoriš tim jezikom! 

— Zašto? 


4c2 


— Zato što moji drugovi ne razumiju jezik Komanča, a i oni treba 
da znaju o čemu govorimo. 

— Oni se nalaze kod Komanča i trebaju se služiti njihovim jezikom. 
Tako nalaže pristojnost. 


— Ti se varaš. Oni se ne mogu služiti jezikom koji ne poznaju. To 
znaš i sam. Oni jesu gosti Komanča, dakle, imaju pravo da traže 
pristojnost. Ti znaš engleski. Ako ne želiš govoriti tim jezikom, neće 
vjerovati da ga znaš. 


— Uf! — viknuo je, a zatim je na lošem engleskome nastavio: — Ja 
sam rekao da znam taj jezik i ja ne lažem. Ako mi ne vjeruju, oni me 
vrijeđaju i ja ću zapovjediti da ih ubiju. Kako to da ste se usudili sjesti 
pokraj mene? 

— Jer kao poglavice imamo na to pravo. 

— Čiji si ti poglavica? 

— Poglavica izviđača. 

— A ovaj? — pokazao je na Langea. 

— Poglavica kovača koji prave oružje. 

— A ovaj? — okrenu se prema Willu. 

— To je njegov sin i on kuje mačeve kojima se sijeku glave, a 
izrađuje i tomahawke. 

Činilo se da je to poglavicu zadivilo, jer je upitao: 

— Ako to zna, onda je veoma spretan poglavica. A ovaj ovdje? — 
on kimne prema meni. 

— Taj slavni čovjek došao je iz daleke zemlje preko mora da bi 
upoznao ratnike Komanča. On je poglavica mudrosti i znanja svih 
stvari. A kad se bude vratio, pričat će tisućama ljudi o tome kakvi su 
Komanči. 

Činilo se da to nadilazi moć Crvenokoščeva shvaćanja. On me 
pažljivo pogleda i reče: 

— Znači da on pripada mudrim i iskusnim muževima. Ali njegova 
kosa nije bijela. 

— U onoj se zemlji sinovi rađaju isto tako mudri kao što su ovdje 
starci. 


— Onda Veliki duh mnogo voli tu zemlju. Ali sinovima Komanča 

nije potrebna njegova mudrost, jer su i sami dovoljno pametni da bi 
znali što je potrebno za njihovu sreću. Čini se da mudrost nije došla 
zajedno s njim u ovu zemlju, jer se usudio stati na naš put. Kad ratnici 
Komanča iskopaju ratnu sjekiru ne podnose u svojoj blizini bijele 
ljude. 

— Čini se da ne znaš što su tvoji poslanici rekli u Fort Ingeu. Oni su 
izjavili da će ratovati s Apačima, a bljedoliki će ostati njihovi prijatelji. 

— Neka se samo drže onoga što su rekli. Ja tamo nisam bio. 

Dosad je govorio veoma neprijateljskim glasom. Old Death je 
odgovarao veoma prijazno. Ali sada je držao potrebnim da promijeni 
ton i ljutilo je viknuo: 

— Tako to govoriš? Tko si ti da se usuđuješ Kosha-p ehveu govoriti 
takve riječi? Zašto nisi rekao svoje ime? Imaš li imena? Ako ne, kaži mi 
ime svog oca! 


Činilo se da se poglavica ukočio, začuđen takvom smionošću. 
Nekoje vrijeme netremice promatrao govornika, a zatim je odgovorio: 


— Čovječe! Hoćeš li da te vežemo za mučenički stup? 

— To ti neće pasti na pamet. 

— Ja sam Avat-v ila, poglavica Komanča. 

— Avat-v ila? Veliki Medvjed? Bio sam dječak kad sam ubio prvog 
medvjeda, a od tog vremena ustrijelio sam toliko grizzlya da bih čitavo 
svoje tijelo mogao okititi šapama. Covjek koji ubije medvjeda nije u 
mojim očima velik junak. 

— Pogledaj skalpove na mom pojasu! 

— Pshaw! Da sam uzeo skalpove svima koje sam pobijedio, mogao 
bih ukrasiti čitav tvoj odred. Nije to ništa! 

— Ja sam sin Oyo-k oltsa, velikog poglavice! 

— To je već neka preporuka. Ja sam s Bijelim Dabrom popušio lulu 
mira. Mi smo se zakleli da će njegovi prijatelji biti i moji, a moji njegovi 
i uvijek smo držali riječ. Nadam se da sin misli kao i otac! 

— Ti govoriš smionim jezikom. Misliš li da su ratnici Komanča 
miševi na koje pas može lajati kad god zaželi? 

— Što kažeš? Pas? Smatraš li Old Deatha psom koga možeš udariti 
nogom? Onda bih te ovog trenutka poslao u vječna lovišta. 

— Uf! Ovdje ima stotinu muškaraca! 
Rukom je pokazao uokrug. 


— Dobro! — odgovorio je starac. — Ali ovdje sjedimo mi, a mi 
vrijedimo isto toliko kao i tvojih stotinu Komanča. Svi oni ne mogu 
spriječiti da ti u tijelo zarijem metak. A tada bismo i s njima 
porazgovarali. Pogledaj! Ovdje imam dva revolvera. U svakom se 
nalazi šest metaka. Moja četiri druga jednako su naoružana. To znači 
šezdeset metaka. A usto imamo puške i noževe. Prije no što nas 
savladate, polovica tvojih ratnika morala bi umrijeti. 


Tako s poglavicom još nitko nije razgovarao. Petorica protiv 
stotine! To Crvenokožac nije mogao shvatiti i zato je rekao: 


— Mora da imaš jaku medicinu! 


— Da, imam medicinu, amulet koji je dosad svakog mog 
neprijatelja poslao u smrt, a tako će biti i ubuduće. Pitam te hoćeš li 
nas primiti kao prijatelje ili ne? 

— Posavjetovat ću se sa svojim ratnicima. 


— Poglavica Komanča mora svoje ljude pitati za savjet? To dosad 
nisam vjerovao. Ali kad ti kažeš tako, onda moram vjerovati. Mi smo 
poglavice koje rade što žele. Mi, dakle, imamo više ugleda i moći nego 
ti i zbog toga ne možemo s tobom sjediti kraj vatre. Uzet ćemo svoje 
konje i odjahati. 

Ustao je držeći još uvijek u rukama oba revolvera. I mi smo ustali. 
Veliki je Medvjed skočio kao da ga je ujela guja. Oči su mu blistale, a 
usne su mu se otvorile, tako da su se vidjeli bijeli zubi. Očito se borio 
sam sa sobom. U slučaju bitke mi bismo smionost starčevu morali 
platiti životom. Ali isto je tako bilo sigurno da bi mnogi Komarči bili 
ubijeni ili ranjeni. Mladi je poglavica znao kakvo je strahovito oružje 
revolver na bubanj i da će njega prvoga pogoditi kugla. On je pred 
ocem odgovarao za sve — bio je podređen željeznoj disciplini i 
neumoljivim zakonima. Otac šalje svoje vlastite sinove u smrt. Ako je 
netko u borbi nesposoban ili je kukavica, svi ga preziru i nijedno drugo 
pleme, pa čak ni neprijateljsko, neće ga prihvatiti; on izopćen luta 
divljinom i svoj dobar glas može donekle vratiti samo tako da se 
približi plemenu i da se sam osudi na najpolaganiju, najbolniju smrt, 
da bi barem dokazao kako može podnositi bolove. To je jedini način 

da osigura put u vječna lovišta. Pomisao na ta lovišta daje Indijancima 
snagu za sve ono na što ostali ne bi mogli ni pomisliti. 


Vjerojatno su sada takve misli prolazile Crvenokoščevom glavom. 
Da li da nas ubije i zatim kaže ocu, ili, ukoliko i sam pogine, da mu 
drugi kažu kako se nije znao savladati i kako je, da bi odigrao ulogu 
poglavice, uskratio gostoprimstvo prijateljima svoga oca i kako je na 
njih režao kao kojot? S tim je Old Death i računao. Njegovo lice nije 
pokazivalo ni traga zabrinutosti dok je stajao pred Crvenokošcem s 
prstima na okidaču i gledao čvrsto u njegove ljutite oči. 

— Vi želite otići? — upitao je Indijanac.— Gdje su vam konji? 
Nećete ih dobiti! Vi ste opkoljeni! 

— Ati zajedno snama! Pomisli na lice Bijelog Dabra! Kad te pogodi 
moj metak, on neće zastrti glave niti će nad tobom zapjevati tužaljku, 
nego će reći: "Ja nisam imao sina. Onaj, koga je Old Death ustrijelio, bio 
je neiskusan dječak koji nije poštovao moje prijatelje i koji je slušao 
glas svoje gluposti." A sjene onih koje ćemo ubiti zajedno s tobom 
branit će ti ulaz u vječna lovišta, dok će starice otvoriti svoja krezuba 
usta i rugati se vođi koji nije čuvao živote povjerenih mu ratnika, jer 
nije znao vladati sobom. Pogledaj kako ovdje stojim! Zar izgledam kao 
da se plašim? Ja ne govorim tako jer se plašim, nego jer si sin mog 
crvenog brata i jer želim da ti se raduje. Odluči se! Jedna kriva riječ, 
jedan krivi pokret i ja pucam; borba počinje! 

Poglavica je još jednu minutu stajao potpuno nepomično. Nije se 
moglo vidjeti što se odigrava u njegovoj nutrini, jer mu je lice bilo 
premazano bojom kao ljepilom. Ali odjednom je sjeo, odvezao 
kalumet s vrpce i rekao: 


— Veliki Medvjed popušit će s bljedolikim lulu mira. 

— Dobro si odlučio. Tko se želi boriti protiv Apača ne smije i bijelce 
učiniti svojim neprijateljima. 

Ponovo smo sjeli. 


Veliki je Medvjed izvukao vrećicu iza pojasa i napunio lulu kini— 
kinikom, duhanom pomiješanim s lišćem divlje konoplje. Zapalio je 
lulu, ponovo ustao, držeći kraći govor koji sam zaboravio i u kome su 
se ponavljale riječi kao što je mir, prijateljstvo, bijela braća, povukao 
šest dimova, puhnuo u smjeru neba, zemlje i na sve četiri strane 

svijeta i zatim lulu pružio Old Deathu. Ovaj je također održao veoma 
prijateljski govor, ponovio istu ceremoniju i pružio mi lulu naglasivši 
da je on govorio u ime svih nas i da mi jedino trebamo povući šest 
dimova. Zatim su pušili Langeovi. Sama su preskočili. Ali Crnac je, 
dakako, bio uključen u naš prijateljski savez. Kad je ta ceremonija bila 
završena, sjeli su Komanči koji su dotle stajali, a izviđač je morao 
ispričati kako nas je sreo. Izostavio je prizor zarobljavanja. Kad je 
završio, poslao sam Sama da ode do naših konja i donese cigare. 
Cigare, naravno, nisam podijelio ratnicima, nego sam ih dao samo 
poglavici, jer bi mom ugledu poglavice moglo naškoditi da se tako 
prijateljski odnosim prema običnim ratnicima. Činilo se da Veliki 
Medvjed zna što je cigara, jer se njegovo lice iskrivilo od užitka kad ju 
je zapalio, a poslije prvog dima zadovoljno je zagunđao. Zatim nas je 
izvanredno ljubazno upitao za svrhu našeg putovanja. Old Death nije 
smatrao potrebnim da mu kaže istinu, nego mu je objasnio da želimo 
stići neke bijelce koji su krenuli u smjeru Rio Grandea kako bi se 
prebacili u Meksiko. 

— Moja bijela braća mogu jahati sa mnom — napomenuo je 


Crvenokožac. — Mi ćemo krenuli čim pronađemo trag Apača kojega 
tražimo. 

— Odakle je taj čovjek došao? 

— Nalazio se ondje gdje su ratnici Komanča razgovarali s 
lešinarima Apačima. Bijelci to mjesto nazivaju Fort Inge. Trebalo je da 
bude ubijen, ali je pobjegao. No dobio je nekoliko metaka i neće se 
dugo držati u sedlu. Mora da se nalazi negdje u ovom području. Jesu li 
možda moja bijela braća uočila neki trag? 

Bilo je jasno da se radi o Apaču kojega je Winnetou odveo preko 
rijeke i ondje mu povio rane. O Winnetou nije ništa znao. 

— Ne — odgovorio je Old Death. Nije ni pomislio da izda 
Winnetoua. 

— Onda je taj pas sigurno krenuo dalje nizvodno. Dalje nije mogao 
jahati onako ranjen, a i zbog toga što su ratnici Komanča stajali 
spremni s ove strane rijeke da bi dočekali Apače iz Fort Ingea. 

To bijaše prilično opasno za Winnetoua. Ja sam, dakako, bio 
uvjeren da Komanči neće pronaći traga u rijeci, jer su ga naši konji 
uništili. Kako se, međutim, već četiri dana nalaze u tom području, lako 

se moglo dogoditi da oba Apača padnu u ruke jednom od njihovih 
odreda. Što Veliki Medvjed o tome još nije ništa znao, ne znači da se to 
već nije dogodilo. Lukavi izviđač, koji je na sve mislio, reče: 

— Kad moja crvena braća krenu u potragu, naći će mjesto gdje smo 
prešli preko rijeke i ogulili drvo. Imam staru ranu koja se otvorila i 
morao sam je poviti likom. To je izvanredno sredstvo, i neka ga moj 
crveni brat upamti. 


— Ratnici Komanča znaju to sredstvo i njime se služe uvijek kad se 
nalaze u blizini šume. Moj bijeli brat nije mi rekao ništa novo. 


— Onda želim da hrabri ratnici Komanča ne dođu u priliku da to 
sredstvo često koriste. Želim im pobjedu i slavu, jer sam njihov 
prijatelj i zbog toga mi je žao što ne mogu ostati kod njih. Oni ovdje 
trebaju tražiti tragove, a mi moramo požuriti da bismo stigli bijele 
muškarce. 


— Onda će moja bijela braća sresti Bijelog Dabra, koji će se sigurno 
radovati što ih vidi. Dat ću im ratnika, koji će ih odvesti k njemu. 


— Gdje se nalazi tvoj otac, slavni poglavica? 


— Ako Old Deathu želim odgovoriti na to pitanje, moram mjesta 
nazivati imenom bljedolikih. Kad moja braća krenu odavde, doći će na 
pritok Nuecesa, koji se naziva Turkey—Creek, Puranov potok. Onda 
moraju preko Chico— Creeka, odakle se prostire velika pustinja sve 
do Elm—Creeka. U toj se pustinji nalaze ratnici Bijelog Dabra. Nikoga 
neće pustiti preko prijelaza koji se nalazi iznad Eagle-p rijelaza nad 
Rio del Norteom. 


— Do vraga! — omaklo se izviđaču, ali brzo doda: — Upravo tim 
putem i mi moramo poći. Moj me crveni brat veoma obradovao svojim 
riječima. Sretan sam što ću ponovo vidjeti Bijelog Dabra. Ali sada 
pođimo na počinak, da bismo sutra rano ustali. 

— Ja ću svojoj braći pokazati mjesto gdje će spavati. 

Ustao je i odveo nas do velikog stabla pod kojim smo se trebali 
smjestiti. Zatim je zapovjedio da donesu naša sedla i pokrivače. Postao 
je sasvim drugi čovjek otkako je s nama popušio kalumet. Kad je 
otišao, pretražili smo torbe na sedlima. Ništa nije manjkalo, a to je 
svakako trebalo cijeniti. Sedla smo upotrijebili kao jastuke i legli jedan 
pokraj drugoga umotani u pokrivače. Uskoro su došli Komanči i mi 

smo usprkos tami opazili da su oko nas načinili krug. 


— Ne trebate biti sumnjičavi — reče Old Death. — Oni tako 
postupaju kako bi nas zaštitili, a ne da bi nas spriječili da pobjegnemo. 
Kad čovjek sa Crvenokošcem popuši lulu mira, može se u njega 
pouzdati. Ali ipak ćemo se nastojati izgubiti. Što sam im sve nalagao 
zbog Winnetoua, jer je trebalo zamesti njegov trag! No njemu će sada 
biti veoma teško prijeći preko Rio Grandea. Netko drugi to uopće ne 
bi mogao. Uz to još vodi i ranjenika. Na takva se savjetovanja obično 
šalju najiskusniji ljudi. Zbog toga pretpostavljani da je taj čovjek star. 
Ako pomislimo i na groznicu od rane, koju mora da je dobio, onda se 
strahovito plašim za njega i Winnetoua. No, sada moramo spavati. 
Laku noć! 


Zaželio nam je laku noć! Ali noć mi nije bila laka, jer nisam mogao 
spavati od brige zbog Winnetoua. Zato sam još uvijek bio budan kad 
je na istoku počelo svitati. Probudio sam drugove. Oni su ustali sasvim 
tiho, ali odmah su ustali i svi Indijanci oko nas. Na danjem svjetlu 
mogao sam bolje nego jučer promotriti Crvenokošce. Uhvatila me 
strava kad sam ugledao odvratno oslikana lica i njihovu čudnovatu 
odjeću. Samo neki od njih potpuno su prekrili svoju golotinju. Mnogi 
su na sebi imali samo sirotinjske krpe pune gamadi, ali svi su bili 
snažni, čvrsti muškarci, jer je upravo pleme Komanča poznato po 
najljepšim muževima. O ženama, jasno, ne treba govoriti. Squaw je 
prezrena robinja Crvenokošca. 

Poglavica nas je upitao želimo li jesti i donio nam je nekoliko 
komada žilavog konjskog mesa. Odbili smo pod izlikom da imamo 
dovoljno zalihe, iako smo imali samo malo šunke. Predstavio nam je 
čovjeka koji nas je imao pratiti, i Old Death je morao pokazati svu 
svoju umješnost da bi ga od toga odvratio. Kad mu je starac objasnio 
da je za bijele ratnike uvreda ako ih netko vodi, on napokon popusti. 
To je potrebno dječacima i neiskusnim i nespretnim muškarcima. Mi 
ćemo već naći Bijelog Dabra i njegove ljude. Pošto smo se opskrbili 
vodom i travom za konje, oprostili smo se i krenuli. Na mom satu bilo 
je četiri. 

Najprije smo jahali polako, da bi se konji uhodali. Pod nama se još 
i nalazila trava, ali je postajala sve rjeđa i konačno sasvim nestala. 
Zamijenio ju je pijesak. Kad za sobom više nismo mogli vidjeti drveće, 

činilo nam se kao da se nalazimo u Sahari. Prostrana ravnica, pijesak, 
samo pijesak, a nad nama sunce koje je prilično peklo mada je bilo još 
rano jutro. 

— Sad možemo jahati malo brže —rekao je Old Death. — Osobito 
se prije podne moramo žuriti, jer tada nam je sunce za leđima. Mi 
idemo ravno prema zapadu. Popodne će nam sjati u lice, a to je veoma 
naporno. 

— Zar ne može čovjek u toj jednoličnoj ravnici bez ikakva obilježja 
izgubiti smjer? — upitao sam ja, navodni greenhorn. 

Old Death se samilosno nasmiješio i odgovorio: 

— To je opet jedno od vaših poznatih pitanja, sir. Sunce je 
najsigurniji putokaz koji postoji. Naš naredni cilj je Turkey—Creek, 
odavde udaljen otprilike šesnaest milja. Ako vam je pravo, stići ćemo 
onamo za nešto više od dva sata. 


Sada smo galopirali. Odsad više nismo razgovarali. Svatko je 
mislio to da svom konju što više olakša teret i da ga ne napreže 
nepotrebnim okretima. 


Prošao je jedan sat, zatim još jedan. Tada je Old Death pokazao 
preda se i rekao: 


— Pogledajte na svoj sat, sir! Jahali smo dva sata i pet minuta. 
Lijevo pred nama nalazi se Nueces. Točno? 


Imao je pravo. 


— Da, vidite — nastavio je — čovjeku kao što sam ja sat tako reći 
leži u udovima. Ja ću vam i u najtamnijoj noći reći koliko je sati i 
pogriješit ću najviše za nekoliko minuta. To ćete i vi tijekom vremena 
naučiti. 

Tamna traka obilježavala je tok rijeke, a na njenoj obali nije bilo 
drveća, već samo grmlja. Našli smo pogodno mjesto za prijelaz, a zatim 
smo stigli do Turkey—Creeka koji u ovom području utječe u Rio 
Nueces. U koritu gotovo i nije bilo vode. Odatle smo krenuli prema 
Chico—Creeku, kamo smo stigli nešto poslije devet sati. I njegovo je 
korito bilo suho. Samo tu i tamo vidjeli smo prljave bare iz kojih je 
tekla tanka nit vode. Drveća i grmlja nije bilo, a ono malo trave bilo je 
sasušeno. Na drugoj smo obali sišli s konja i napojili ih vodom koju 
smo ponijeli. Kao vedro je služio šešir Avilla Langea. Životinje su brzo 

požderale travu koju smo donijeli i poslije odmora od pola sata 
ponovo smo krenuli prema Elm—Creeku, našem posljednjem cilju. 
Sada smo opazili da su konji umorni. Kratak odmor samo ih je malo 
odmorio, pa smo morali jahati polako. 


Bilo je podne. Sunce je strahovito peklo, a pijesak je bio vruć i tako 
dubok da su konji kroza njega prolazili s mukom. To je otežavalo 
napredovanje. Oko dva sata smo ponovo sjahali i dali konjima ostatak 
vode. Mi nismo pili. Old Death to nije dopustio. Držao je da mi možemo 
žeđ podnijeti mnogo lakše od konja koji nas moraju vući kroz pijesak. 

— Uostalom — dodao je zadovoljno — veoma ste se dobro držali. 
Vi ni ne znate kakav smo put prevalili. Ja sam rekao da ćemo tek 
uvečer stići do Elm—Creeka, no mi ćemo doći do rijeke za dva sata. To 
je pothvat koji drugi na takvim konjima ne bi lako ponovili. 


Sada je starac malo skrenuo prema jugu i nastavio: 


— Pravo je čudo što još nismo naišli ni na kakav trag Komanča. Oni 
su se u svakom slučaju povukli prema rijeci. Kakva glupost što tako 
dugo traže odbjeglog Apača. Da su prešli ravno preko Rio Grandea, 
iznenadili bi neprijatelja. 

— Oni sigurno vjeruju da to još uvijek mogu učiniti — oglasio se 
Lange — jer ako Winnetou s ranjenikom nije sretno prešao rijeku, 
onda Apači i ne slute da su izdajnički Komanči tako blizu. 


— Hm! Imate pravo, sir. Upravo to što nismo naišli na Komanče 
zabrinjava me zbog Winnetoua. Više ne lutaju uokolo, nego su se 
negdje sakupili. To je veoma loš znak. Možda su uhvatili Apače. 

— Kakva bi u tom slučaju bila sudbina Winnetoua? 

— Najstrašnija koju možete zamisliti. Ne bi ga ubili ili mučili za 
vrijeme ratnog pohoda. Ne. Uhvatiti najslavnijeg poglavicu Apača bio 
bi za Komanče takav događaj koji bi trebalo najdostojnije, a to znači 
najstrašnije, proslaviti. Oni bi ga otpremili kući, gdje su ostale samo 
žene, djeca i starci. Ondje bi ga dobro čuvali i ne bi mu nedostajalo 
ništa osim slobode. Žene bi mu ispunjavale svaku želju. Ali ako mislite 
da je to prijaznost što tako postupaju sa zarobljenicima, onda se 
varate. Oni žele samo to da zarobljenik što više ojača kako bi mogao 
što duže podnositi muke. Kažem vam, Winnetou bi morao umrijeti, ali 
ne brzo, ne za jedan sat, jedan dan. Njegovo bi tijelo znalački 

raskomadali, tako da bi moglo proći i nekoliko dana prije nego što ga 
oslobodi smrt. Takva je smrt dostojna poglavice, i ja sam uvjeren da 
on uza sve to ne bi ni uzdahnuo, nego bi se rugao svojim mučiteljima. 
Doista se plašim za njega i iskreno vam kažem da bih stavio na kocku 
svoj život da ga spasim. U svakom slučaju Komanči se nalaze zapadno 
od nas. Skrenuli smo malo prema jugu da bismo došli do jednog mog 
starog prijatelja. Od njega ćemo možda saznati kako je na Rio Grandeu. 
Prenoćit ćemo kod njega. 

— Hoće li nas primiti? 

— Razumije se. Inače ga ne bih nazvao svojim prijateljem. On je 
ranchero, poljodjelac, pravi Meksikanac španjolskog podrijetla. Jedan 
od njegovih predaka bio je vitez i on se naziva caballerom. Zbog toga i 
njegov ranč ima zvučno ime Estanzia del Caballero. On se zove senjor 
Atanasio. 

Nakon tih riječi šuteći smo jahali dalje. Uspjelo nam je konje 
natjerati u galop. Utonuli smo u pijesak gotovo do koljena. Ali 
postupno je pješak postajao sve plići, i oko četiri sata poslijepodne 
naišli smo na pravu travu. Zatim smo dospjeli do prerije, gdje su 
vaquerosi čuvali svoje konje, goveda i ovce. Naše su životinje živnule, 
počele su same od sebe brže kaskati. Ugledali smo drveće i konačno 
nešto bijelo, što se razabiralo među zelenilom. 

— To je Estanzia del Caballero — rekao je Old Death. — Veoma 
čudna građevina, sagrađena u stilu grada Moquia i Zuna, prava 
tvrđava, što je veoma potrebno na ovom području. 


Sve smo se više približavali zgradi i već smo mogli prepoznati 
pojedinosti. Bila je okružena zidom u visini čovjeka. U zidu su bila 
usječena visoka i široka vrata do kojih je vodio most preko dubokog 
jarka, samo iz vode. Zgrada je imala oblik kocke. Prizemlje nismo 
mogli vidjeti, jer je sakrivao zid. Katovi bijahu zidani u obliku 
stepenica, a balkoni natkriveni bijelim šatorskim platnom. Prozore 
nismo mogli opaziti. Tako su se prizemlje, prvi i drugi kat sastojali od 
tri kocke, od kojih je donja bila najveća, druga manja, a treća još manja. 
Zidovi su bili obijeljeni vapnom. Platno je bilo iste boje, pa je zbog toga 
zgrada tako blistala u daljini. Tek kad smo se još više približili, uočili 
smo na svakom katu red uskih otvora koji su služili kao prozori. 


— Lijepa palača! — nasmiješio se Old Death. — Čudit ćete se kako 

je uređena. Htio bih vidjeti indijanskog poglavicu koji misli da može 
zauzeti tu kuću. 


Sada smo preko mosta dojahali do vrata. Na njima se nalazio mali 
otvor. Sa strane je visilo zvono, veliko kao čovječja glava. Old Death 
pozvoni. Zvuk zvona čuo se vjerojatno na pola sata daleko. Uskoro se 
kroz rupu mogao vidjeti indijanski nos i dvije debele usne. 


— Tko je? — upita glas na španjolskom jeziku. 

— Prijatelji domaćina, — odgovori izviđač. — Je li senjor Atanasio 
kod kuće? 

Nos i usta se spustiše, a kroz otvor ugledasmo dva tamna oka: 


— Kakva radost! Senjor Death! Jasno, odmah ću vas pustiti unutra. 
Dođite, senjores! Odmah ću vas najaviti. 


Čuli smo škljocanje zasuna, vrata su se otvorila i mi smo ušli. 
Čovjek koji nam je otvorio bio je debeli Indijanac odjeven u bijelo 
platno. On je zatvorio vrata, duboko nam se naklonio, dostojanstveno 
prešao preko dvorišta i tamo povukao neku žicu koja je visila sa zida. 


— Imamo vremena da obiđemo oko kuće — rekao je Old Death. — 
Dođite i pogledajte zgradu. 

Tek smo sada mogli vidjeti prizemlje. Umjesto prozora, na zidu 
bijahu načinjene male puškarnice. Zgrada je ležala usred širokog 
dvorišta koje nije bilo popločano nego obraslo travom. Osim 
puškarnica, nismo nigdje vidjeli ni prozora ni vrata. Jahali smo oko 
cijele kuće i ponovo se vratili do Indijanca a da nigdje nismo vidjeli 
vrata. 


— Ali kako se ulazi u unutrašnjost zgrade? — upitao je Lange. 
— Odmah ćete vidjeti! — odgovori Old Death. 


Tada se s galerije na prvom katu nagnuo neki čovjek, da bi vidio 
što se dolje događa. Kad je vidio Indijanca, ponovo se izgubio. Zatim 
su spuštene uske stepenice nalik na ljestve, po kojima smo se morali 
popeti. Tko je mislio da se na prvom katu nalaze vrata, taj se prevario. 
Na drugom je katu također stajao sluga odjeven u bijelo, spustio 
ljestve, i mi smo se ponovo popeli. Ta se platforma sastojala od 
cinčanog lima prekrivenog pijeskom. U sredini se nalazilo otvor u 
obliku četverokuta, odakle su vodile stepenice u unutrašnjost zgrade. 


— Tako se već prije nekoliko stoljeća gradilo u sadašnjim 

indijanskim pueblima — objasnio je Old Death. — Nitko ne može u 
dvorište. Ako nekom neprijatelju uspije prijeći preko zida, stepenice 
se povuku u vis i on se nalazi pred zgradom bez vrata. U mirna 
vremena čovjek, dakako, može ući i bez stepenica, ako stane na konja 
i tako se prebaci na galeriju. Ali u vrijeme rata to nikom ne bih 
savjetovao, jer s ove platforme i s galerije meci prijete po čitavoj 
okolini. Senjor Atanasio ima dvadeset vaquerosa, peona i slugu, od 
kojih svaki ima pušku. Ako dvadeset takvih ljudi stoji ovdje gore, 
poginulo bi stotinu Indijanaca prije nego što bi jednome uspjelo da 
prijeđe preko zida. Ovakva je građevina ovdje na granici neobično 
korisna i izdržala je sretno više nego jednu opsadu. 


S balkona se moglo vidjeti daleko na sve strane. Opazio sam da iza 
kuće u blizini teče Elm—Creek. Voda je bila bistra i obale plodne. 
Njegova čista, bistra voda probudila je u meni želju da se okupam. 


Silazili smo za slugom niz stepenice i dospjeli u dugi, uski hodnik, 
sprijeda i straga osvijetljen puškarnicama. Sa strana su se nalazila 
vrata, a na donjem su se kraju stepenice spuštale u prizemlje. Dakle, 
da bi se iz dvorišta dospjelo u prizemlje, trebalo se izvana dvaput 
popeti po ljestvama, a unutra sići niz dva stubišta. To sam smatrao 
veoma nespretnim, ali je vjerojatno bilo korisno u prilikama koje su 
ovdje vladale. Sluga je nestao iza nekih vrata i vratio se nakon kratkog 
vremena, rekavši da nas senjor capitano de caballeria očekuje. 


Dok smo čekali, upozori nas Old Death: 


— Nemojte mom starom senjoru Atanasiu zamjeriti što će vas 
ponešto hladno primiti. Španjolac voli etiketu, a Meksikanac, koji je 
njegov potomak, zadržao je taj običaj. Da sam stigao sam, on bi mi već 
odavno dotrčao u susret. Ali kako sam u društvu, on će prirediti pravo 
primanje. Nemojte se smješkati ako se bude pojavio u odori. On ima 
čin meksikanskog konjičkog kapetana i još uvijek voli svoju staru 
odoru. Inače je to divan momak. 

Pojavio se sluga i ušli smo u ugodnu, hladnu prostoriju. Namještaj 
u njoj, nekoć vjerojatno veoma dragocjen, sada je potpuno izblijedio. 
Kroz tri napola zastrte puškarnice širila se prigušena svjetlost. U 
sredini sobe stajao je visok, mršav gospodin, snježnobijele kose i 
brkova. Na sebi je imao crvene, širokim zlatnim trakama opšivene 
hlače i visoke jahaće čizme od sjajne kože s ostrugama. Kaput odore 


484 


bio je plav i bogato ukrašen zlatnim vezom. Zlatne epolete pokazivale 
su čin ne kapetana nego generala. O boku mu je visjela sablja u toku 
od čelika. U lijevoj ruci držao je trorogi šešir, kojega su rogovi bili 
ukrašeni zlatnim gusjenicama. Izgledao je kao da se maskirao, ali kad 
bi čovjek pogledao u to staro, ozbiljno lice, u još mladenačke, 
dobroćudne oči, ne bi imao srca da se u sebi smije. Kad smo ušli, 
lupnuo je petama, uspravio se i rekao: 


— Dobar dan gospodo! Dobro došli u moj dom! 


To je zvučalo veoma ukočeno. Mi smo se nijemo naklonili. Old 
Death je na engleskom jeziku odgovorio: 


— Hvala vam, senjor capitano de cabelleria! Kako smo se nalazili u 
ovom kraju, htio sam svojim pratiocima pružiti časnu priliku da 
upoznaju vas, hrabrog borca za nezavisnost Meksika. Dopustite mi da 
vam ih predstavim! 


Nakon tih laskavih riječi, licem haziendera prelije se zadovoljan 
smiješak. Kimnuo je glavom i rekao: 


— Učinite to, senjor Death. Vrlo sam radostan što mogu upoznati 
gospodu koju ste doveli k meni. 


Old Dealh je rekao naša imena, a caballero je svakom od nas, i 
Crncu, pružio ruku i ponudio nam da sjednemo. Izviđač je upitao kako 
su senjora i senjorita, a odmah zatim je haziendero otvorio vrata i ušle 
su obje dame, koje su čekale na njegov znak. Senjora je bila veoma 
lijepa i prijazna matrona, a senjorita dražesna djevojka, njena unuka, 
kako smo kasnije saznali. Bile su odjevene u crnu svilu, kao da su 
upravo namjeravale krenuti na dvor. Old Death jurne prema 
gospođama i stade im tako srdačno tresti ruke da sam se uplašio. Oba 
Langea duboko su se naklonili. Sam se nacerio i viknuo: 

— 0, missis, missis, kako lijepe, kao svila! 

Pristupio sam senjori, uhvatio vršcima prstiju njenu ruku i 
poljubio je. Gospođa je moju pristojnost primila blagonaklono i 
ponudila mi obraz, da bih joj dao beso de cortesia, što je za mene bila 
velika počast. Isto se ponovilo i sa senjoritom. Tada smo svi ponovo 
sjeli. Razgovor je, dakako, odmah skrenuo na svrhu našeg puta. 
Ispričali smo ono što smo smatrali potrebnim, a i to da smo sreli 
Komanče. Domaćini su nas pozorno slušali i uočio sam da se 


485 


pogledavaju. Kad smo završili, zamoli nas senjor Atanasio da mu 
opišemo ona dva muškarca koje tražimo, izvadio sam fotografiju. 
Senjora je odmah viknula: 


— To su oni, to su oni! Sasvim sigurno! Zar ne, dragi Atanasio? 


— Da — potvrdio je caballero — to su doista ona gospoda koja su 
prošle noći bila kod mene. 


— Kad su došli i kada su otišli? — upita izviđač. 


— Došli su veoma kasno noću i bili su veoma umorni. Doveo ih je 
jedan od mojih vaquerosa, koji ih je sreo. Spavali su veoma dugo i 
probudili su se tek u podne. Otišli su prije tri sata. 

— Dobro! Onda ćemo ih sutra sigurno stići. U svakom slučaju naći 
ćemo njihov trag. 

— Da, senjor, svakako. Odavde su krenuli prema Rio Grande, da bi 
prešli na drugu stranu iznad Eagle-p rijelaza, otprilike između Rio 
Morala i Rio las Morasa. Uostalom, još ćemo o njima čuti. Poslao sam 
za njima nekoliko vaquerosa, koji će vam moći točno reći kamo su 
odjahali. 

— Zašto ste za njima poslali svoje ljude? 

— Zato što su nezahvalnošću nagradili moje gostoprimstvo. Kad su 
odjahali, poslali su ovamo vaquera s lažnom viješću i za njegove 
odsutnosti ukrali su iz jednog stada šest konja i pobjegli. 


— Sramota! Znači, oni nisu bili sami? 

— Ne. Snjima je bio odred novaka za Meksiko. 

— Ne vjerujem da će vam vaši ljudi dovesti konje. Ima ih premalo. 

— O, moji vaquerosi znaju upotrijebiti oružje, a ja sam izabrao 
najbolje momke. 

— Jesu li Gibson i William Ohlert govorili o svojim planovima? 


— Nisu. Prvi je bio veoma veseo, a drugi šutljiv. Darovao sam im 
svoje povjerenje. Molili su me da im pokažem kako je kuća uređena i 
čak su vidjeli ranjenog Indijanca, kojega pred svima skrivam. 


— Ranjeni Indijanac? Tko je on i kako je došao k vama? 
Caballero se nadmoćno nasmiješio i odgovorio: 


— Da, to će vas zanimati, senjores! Pružio sam gostoprimstvo 
poslaniku Apača o kojemu ste govorili i kojega je povio Winnetou gore 

na Rio Leni. To je stari poglavica Inda-n isho. 

— Inda-n isho, Dobar Čovjek, onaj koji nosi to ime s punim pravom! 
Najstariji, najmudriji i najmiroljubiviji poglavica Apača! Moram ga 
vidjeti. 

— Pokazat ću vam ga. On je ovamo stigao teško ranjen. Trebate 
znati da me slavni Winnetou poznaje i da uvijek svraća k meni kad se 
nalazi u ovom predjelu, jer zna da mi može vjerovati. On je iz Fort 
Ingea stigao poglavicu. Ovaj je bio ranjen u ruku i u bedro. Na Rio Leni 
mu je Winnetou povio rane, a zatim su odmah krenuli. Ali starog, 
ranjenog čovjeka žestoko je obuzela groznica, a Komanči su preplavili 
čitav kraj, ne bili ga uhvatili. Kako je Winnetouu uspjelo da ga usprkos 
svemu dovede ovamo još uvijek mi je zagonetno. To može učiniti samo 
Winnetou. Ali odavde Inda-n isho više nije mogao dalje. Bio je veoma 
slab, tresla gaje groznica i nije mogao sjediti u sedlu. Izgubio je mnogo 
krvi, a konačno, ima i preko sedamdeset godina. 

— To je gotovo nevjerojatno! S takvim ranama jahati od Fort Ingea 
dovde. Put koji su prošli iznosi više od stotinu i šezdeset engleskih 
milja. To može izdržati samo Crvenokožac. Molim vas, nastavite! 


— Stigli su uvečer i pozvonili. Ja sam sišao dolje i prepoznao 
Winnetoua. Sve mi je ispričao. Molio me da zaštitim njegova crvenog 
brata dok netko ne dođe po njega, a on mora brzo prijeći Rio Grande 
da obavijesti svoja plemena o izdaji i približavanju Komanča. S njim 
sam poslao svoja dva najbolja vaquerosa kako bih saznao hoće li se 
uspjeti probiti. Trebalo je da ga prate i da mi zatim donesu vijesti. 

— No — upitao je Old Death uzbuđeno. — Je li mu uspjelo prijeći? 

— Da, i tome sam se veoma obradovao. Bio je mudar i nije prešao 
rijeku iznad Rio Morala, gdje se nalaze Komanči, nego niže dolje. 
Dakako, ondje je rijeka veoma divlja i smrtno je opasno plivat prijeko. 
Usprkos tome, s njim su prešli i moji vaquerosi i pratili su ga tako 
daleko dok nisu bili sigurni da neće sresti Komanče. Sada je on već 
obavijestio Apače i oni će znati dočekati svoje neprijatelje. Ali pođimo 
sada starom poglavici, ako vam je po volji, senjores. 

Ustali smo. Oprostili smo se od gospođa i sišli kat niže. Stigli smo 
u hodnik sličan gornjem hodniku i ušli kroz zadnja vrata lijevo. 


U veoma hladnoj prostoriji ležao je stari poglavica. Groznica je 

popustila, ali on je bio tako slab da je jedva govorio. Oči su mu duboko 
upale, a na obrazima su se isticale jagodične kosti. U ovom kraju nije 
bilo liječnika, ali je caballero rekao da je Winnetou majstor u liječenju 
rana. Na rane mu je stavio ljekovite trave i strogo je zabranio da se 
zavoji skinu. Čim prođe groznica, nestat će i opasnosti za ranjenikov 
život. Kad smo izišli, rekao sam hazienderu da bih se želio okupati u 
rijeci. 

— Ako se želite okupati, nije potrebno da se uspinjete stepenicama. 
Možete poći odavde u dvorište. 

— Mislio sam da nema vrata! 

— Postoje, ali tajna. Dao sam ih načiniti kako bih mogao pobjeći 
ako neprijateljskim Crvenokošcima ikada uspije prodrijeti u kuću. 
Odmah ćete ih vidjeti. 


Kraj zida je stajao ormarić; on ga odgurne i ukaže se otvor koji 
vodi u dvorište. Vani je bio prekriven grmljem, što je u tu svrhu bilo 
posađeno. Izveo me u dvorište i pokazao mi na suprotnu stranu 
vanjskog zida, uz razno slično grmlje: 

— Ondje se može izići a da to nitko i ne sluti. Hoćete li poći tim 
najkraćim putem do rijeke? Ali, pričekajte malo! Poslat ću vam 
prikladniju odjeću. 

U tom času zazvoni zvono na vratima. On pođe otvoriti, a ja za 
njim. Uđoše pet jahača, sve snažni momci, koje je poslao za 
konjokradicama. 

— No? — upita on. — Jeste li doveli konje? 

— Ne — odgovori jedan. — Već smo im se sasvim približili. Upravo 
su prešli rijeku i vidjeli smo po tragovima da ćemo ih stići za četvrt 
sata. Ali ubrzo smo naišli na tragove mnogih konja koji su s desne 
strane naišli na njihov trag. Dakle, sreli su Komanče. Krenuli su dalje i 
uskoro smo ih vidjeli pred sobom. Bilo je preko pet stotina Komanča, 
a to je bila prevelika premoć. 


— Sasvim ispravno. Ne treba izlagali život zbog nekoliko konja. 
Jesu li Komanči s bijelcima ljubazno postupali? 


— Bili smo predaleko da bismo to mogli vidjeti. 
— Kamo su jahali? 
— Prema Rio Grandeu. 

— Dakle, krenuli su naprijed i ne trebamo se plašiti. Dobro. Vratite 
se svojim stadima. 


Ljudi odjahaše. Ali dobri caballero se varao. Bilo je mnogo razloga 
za zabrinutost, jer su Komanči, kako smo kasnije čuli, saznali od 
Gibsona da se ranjeni poglavica Apača nalazi u haziendi del Caballero. 
Zbog toga je odred crvenih ratnika odmah krenuo prema haziendi da 
zarobi poglavicu, a senjora Atanasia kazni. Senjor se mirno uspinjao 
stepenicama i uskoro se pojavio peon, koji me zamoli da pođem s njim. 
Izveo me kroz vrata do rijeke. Iza haziende nalazio se plićak, a ispod 
tog plićaka rijeka je bila veoma duboka. Tu se peon zaustavio. Preko 
ruke je nosio bijelo platneno odijelo. 


— Evo, senjor — rekao je. — Poslije kupanja obucite ovo odijelo. 
Vašu odjeću odmah ću ponijeti sa sobom. Kad se budete vraćali, 
pozvonite i odmah ću vam otvoriti. 

Udaljio se noseći moju odjeću, a ja sam skočio u vodu. Poslije svih 
tih napora bijaše užitak plivati i roniti u dubokoj rijeci. Kupao sam se 
oko pola sata. Napokon sam izišao i obukao odijelo. Tada sam 
pogledao prema suprotnoj obali. Između drveća vidio sam mjesto gdje 
rijeka zavija. Opazio sam dugu zmiju jahača koji su jahali jedan iza 
drugoga, kao što to čine Indijanci. Brzo sam otrčao do vrata i pozvonio. 
Otvorio mi je peon koji me je čekao. 

— Brzo caballeru! — rekao sam. — S one strane rijeke dolaze 
Indijanci. 

— Koliko? 

— Vjerojatno preko pedeset. 

Čovjek, koji se bio strahovito uplašio, sada se malo smirio. 

— Ne više? — upitao je. — No, onda se ne trebamo plašiti. S 
pedeset i više Crvenokožaca možemo lako izići na kraj. Uvijek smo 
spremni na takav posjet. Ne mogu gore do caballera, jer moram 
odmah obavijestiti vaquerose. Evo vam vaših stvari. Zatvorite za 
mnom vrata i požurite do senjora Atanasia. Ali povucite za sobom 
stepenice. 


— Kako je s našim konjima? Jesu li na sigurnom mjestu? 
— Da, senjor. Nalaze se vani, na paši kod vaquerosa. Ali sedla su 
ovdje u kući. Životinje vam ne mogu uzeti. 


489 


Odjurio je. Za njim sam zatvorio vrata i uspeo se uza stepenice 
koje sam povukao za sobom. Upravo kad sam stupio na platformu, 
pojavio se Atanasio s Old Deathom. Haziendero se ni najmanje nije 
uplašio kad sam ga obavijestio o dolasku Indijanaca i o njihovom 
broju. On me mirno upita: 


— Kojem plemenu pripadaju? 
— To ne znam. Nisam mogao prepoznati boje na njihovim licima. 


— No, uskoro ćemo vidjeti. To su ili Apači, koje je sreo Winnetou i 
koji dolaze po ranjenog poglavicu, ili Komanči. U tom slučaju radi se 
možda samo o odredu koji nas želi upitati jesmo li vidjeli Apače. Oni 
će odmah odjahati, čim im budemo odgovorili. 


— Rekao bih da imaju neprijateljske namjere — umiješa se Old 
Death. — Savjetujem vam da što prije pripremite sve za obranu. 

— To je učinjeno. Svaki od mojih ljudi zna kako da postupi u 
takvom slučaju. Vidite, tamo vani peon trči do najbližeg konja. On će 
odjahati i obavijestiti vaquerose. Za najviše deset minuta oni će 
skupiti svoja krda. Dvojica će ostati kod životinja, a ostali će se 
okrenuti protiv Crvenokožaca. Njihova su lasa opasno oružje, jer je 
vaquero mnogo izvježbaniji nego Indijanac. Njihove puške imaju dalji 
domet od lukova i starih pušaka Crvenokožaca. Oni se ne trebaju 
plašiti pedesetorice Indijanaca, a mi smo ovdje zaštićeni. Nijedan 
Crvenokožac neće prijeći preko zida. Uostalom, smijem i s vama 
računali. Vas petorica dobro ste naoružani. K tome sam ovdje i ja s 
osam peona. Znači, ima nas četrnaest. Htio bih vidjeti Indijanca 
kojemu bi uspjelo razvaliti vrata. O ne, senjor! Crvenokošci će 
miroljubivo pozvoniti, pitati što ih zanima i zatim otići. Kad izviđač 
ovdje gore ugleda četrnaest dobro naoružanih muškaraca, proći će ih 
volja za svađom. Nema nikakve opasnosti. 


Old Deathovo je lice izražavalo sumnju. Stresao je glavom i rekao: 


— Ja nisam tako bezbrižan. Uvjeren sam da to nisu Apači nego 
Komanči. Što oni ovdje traže. Ne dolaze oni ovamo da bi pitali za 
Apače, jer da se ovdje nalazi odred neprijateljskih Apača, oni bi naišli 
na njihove tragove. Zašto bi dolazili ovamo i raspitivali se? Ne, banda 
ima sasvim određeni razlog zašto dolazi upravo ovamo k vama, senjor, 
a to je ranjeni poglavica koji se nalazi kod vas. 

— Ali oni o njemu ništa ne znaju. Tko bi im to mogao reći? 

— Gibson, čovjek koga progonimo i koji je bio kod vas. Ta vi ste mu 
pokazali Apača. On je to odao Komančima, da bi ih obvezao. Ako to nije 
točno, ne zvao se ja Old Death. Ili možda sumnjate? 

— To je moguće. U tom će nas slučaju Komanči htjeti prisiliti da im 
predamo ranjenika. 

— Svakako. A hoćete li to učiniti? 

— Niu kom slučaju! Winnetou je moj prijatelj. On mi je povjerio 
Dobrog Covjeka, a ja želim opravdati to povjerenje. Komanči neće 
dobiti ranjenika. Mi ćemo se braniti. 

— Izlažete se velikoj opasnosti. Nama će uspjeti da se obranimo od 
pedeset Indijanaca, ali vratit će ih se deset puta više, i tada ćete 
vjerojatno biti izgubljeni. 

— Svejedno. Ja ću održati riječ koju sam dao Winnetouu. 

Old Death pruži ruku senjoru i reče: 


— Vi ste častan čovjek i možete računati s našom pomoći. Vođa 
Komanča je moj prijatelj. Možda će mi uspjeti da ga odvratim od 
napada. Jeste li Gibsonu pokazali tajna vrata? 


— Ne, senjor. 
— Odlično. Dokle god Crvenokošci ne znaju za ta vrata moći ćemo 
se braniti. Sada pođimo dolje po oružje. 


Dok mene nije bilo, mojim su drugovima dodijeljene sobe u koje 
su spremili svoje i moje stvari. Krenuli smo tamo. Prostorija određena 
za mene nalazila se na prednjoj strani kuće, a svjetlost je prodirala 
kroz dvije puškarnice. Ondje je visjela moja puška. Kad sam je htio 
skinuti sa zida, pogledao sam van i vidio Indijance kako izlaze, iz 
šumarka, gore kraj plićaka iza haziende. U galopu su se približavali 
zgradi i nisu urlali, što inače bijaše njihov običaj, već su nekako podlo 
šutjeli, a to mi se učinilo prilično opasno. Po bojama na licu prepoznao 
sam da su to Komanči. Zaustavili su se pred zidom, koji je bio tako 
visok da se jahači nisu mogli vidjeti. Bili su naoružani kopljima, 
lukovima i strijelama. Samo je vođa imao pušku. Neki od njih vukli su 
za sobom nekakve duge predmete. Najprije sam mislio da su to motke 
za šator, ali sam ubrzo uvidio da sam se prevario. Odmah sam izišao 
iz sobe da bih obavijestio ostale. Na hodniku mi je u susret došao Old 


491 


Death. 

— Pozor! — viknuo je. — Oni preskaču zid. Ponijeli su mlada stabla 
da bi im poslužila kao ljestve. Brzo na platformu. 

Ali to nije išlo tako brzo kako je želio. Peoni su se nalazili kat niže 
od nas i zakrčili su prolaz, a uz to smo sreli i gospođe koje su nas 
uplašeno zaustavile. Proteklo je više od dvije minute prije nego što 
smo stigli gore, a to je u takvoj situaciji bilo dragocjeno vrijeme. 
Posljedice tog gubitka vremena pokazale su se odmah čim smo stigli 
na platformu, jer se prvi Indijanac već prebacivao preko njenog ruba. 
Za njim je dolazio drugi, treći, pa četvrti. U rukama smo imali oružje, 
ali im više nismo mogli zabraniti pristup, osim da ih jednostavno 
ustrijelimo. S pomoću spomenutih stabala brzo su se popeli na obje 
platforme. Nalazili smo se na sredini a oni na kraju gornjeg kata. 

— Uperite puške u njih, ne dopustite da se približe! — zapovjedi 
Old Death. — Prije svega, moramo dobiti na vremenu. 

Nabrojao sam pedeset i dva Crvenokošca. Nijedan od njih nije 
dosad izustio ni glasa. Potpuno su nas iznenadili. Ali ipak se nisu 
usudili približiti, nego su stajali na rubu platforme držeći u rukama 
lukove i strijele. Caballero im krene nekoliko koraka u susret i upita 
ih na mješavini španjolskog, engleskog i indijanskog: 

— Što crveni muževi žele kod mene? Zašto su ušli u moju kuću a da 
me prije toga nisu upitali za dopuštenje? 

Vođa, koji je sada pušku držao u ruci, stupi nekoliko koraka 
naprijed i odgovori: 

— Ratnici Komanča su došli, jer je bljedoliki njihov neprijatelj. 
Sunce današnjeg dana posljednje je koje gleda. 

— Ja nisam neprijatelj Komanča. Ja volim sve Crvenokošce, bez 
obzira kojem plemenu pripadaju. 

— Bljedoliki je kazao veliku laž! U ovoj je kući sakriven poglavica 
Apača. Psi Apači su neprijatelji Komanča. Tko skriva Apača, naš je 
neprijatelj i mora umrijeti. 

— Caramba! Zar mi možda želite zabraniti da u kuću primim koga 
želim? Tko ovdje zapovijeda, vi ili ja? 

— Ratnici Komanča popeli su se na ovu kuću i oni su, dakle, njeni 
gospodari. Predaj nam Apača! Ili ćeš možda reći da se ne nalazi kod 

tebe? 


— Ne pada mi na um. Laže samo onaj koji se plaši; ali ja se ne 
plašim Komanča i otvoreno ću vam... 


— Stoj! — prekine ga Old Death prigušena glasa. — Ne pravite 
gluposti, senjor! 

— Mislite li da to ne smijem priznati? — upita Meksikanac. 

— Očito. Bilo bi pravo samoubojstvo reći im istinu. 

— Samoubojstvo? Što mogu ti ljudi protiv naših četrnaest pušaka? 

— Mnogo, kad su već ovdje gore. Većina od njih bi svakako 
poginula; ali i poneki od nas, senjor. A čak i da pobijedimo, preživjeli 
bi otišli i vratili se s pet stotina ratnika. Pustite da ja s njima govorim. 

On se obrati vođi: 


— Riječi moga brata veoma me čude. Kako su Komanči došli na 
pomisao da se ovdje nalazi Apač? 

— Oni to znaju — odgovori kratko. 

— Onda oni znaju više nego mi. 

— Hoćeš li reći da se varamo? Onda lažeš. 

— A ti si sada rekao riječ koju ćeš morati platiti životom ako je 
ponoviš. Ne dopuštam da me se naziva lašcem. Zar ne vidiš da su naše 
puške uperene u tebe. Treba samo da mahnem i umrijet će toliko ljudi 
koliko ima pušaka. 

— Ali ostali ne bi bili samo promatrači. Vani ima još mnogo ratnika, 
više od deset puta deset puta pet. Oni bi došli i sravnili ovu kuću sa 
zemljom. 

— Oni se ne bi popeli preko zida jer smo sada upozoreni. Mi bismo 
ih odavde pozdravili s toliko metaka da nijedan ne bi preostao. 

— Moj bijeli brat ima velika i široka usta. Zašto on sa mnom 
govori?... Jeli možda on vlasnik ove kuće? Tko je on i kako se zove kad 
se usuđuje govoriti svođom Komanča? 

Old Death prezirno mahne rukom: 

— Tko je vođa Komanča? Jeli on slavni ratnik, ili se nalazi u savjetu 
mudrih staraca? On u kosi nema pero orla ni vrane, a ja na njemu ne 
vidim ni neki drugi znak poglavice. No ja sam poglavica bljedolikih. Iz 
kojeg ste vi plemena Komanča, kad pitate tko sam? Moje je ime Kosha- 

p ehve i ja sam pušio lulu mira s Oyo-k oltsom, poglavicom Komanča. 
Jučer sam razgovarao s njegovim sinom Avat-v ilom i proveo noć kod 
njegovih ratnika. Ja sam prijatelj Komanča, a onome tko me nazove 
lašcem odgovorit ću metkom. 

U redovima Crvenokožaca začulo se mrmljanje. Njihov se vođa 
okrenuo prema njima i tiho je s njima razgovarao. Po pogledima 
kojima su gledali Old Deatha vidjelo se da je njegovo ime na njih 
ostavilo jak dojam. Vođa se ponovo obratio izviđaču: 

— Ratnici Komanča znaju da je Stara Smrt prijatelj Bijelog Dabra, 
ali njegove riječi nisu riječi prijatelja. Zašto pred nama taji da se ovdje 
nalazi Apač? 

— Ja ništa ne tajim, nego vam otvoreno kažem da ga ovdje nema. 

— A mi smo ipak saznali da je Inda-n isho ovdje, i to nam je rekao 
bljedoliki koji je zatražio zaštitu Komanča. 

— Kako se taj bljedoliki zove? 

— Njegovo ime nije prikladno za usta Komanča. Zvuči kao Ta-h i— 
ha-h o. 

— Možda Gavilano? 

— Da, tako glasi njegovo ime. 

— Onda su Komanči učinili veliku pogrešku. Ja poznajem tog 
čovjeka. On je zlikovac i na jeziku su mu uvijek laži. Ratnici Komanča 
će požaliti što su mu pružili zaštitu. 

— Moj brat se vara. Bljedoliki nam je rekao istinu. Mi znamo da je 
Winnetou doveo Dobrog Čovjeka i da je zatim pobjegao preko Avat— 
Hone, Velike rijeke. Ali mi ćemo požuriti za njim, uhvatit ćemo ga i 
privezati za mučenički stup. Mi znamo da je Dobri Čovjek ranjen u 
ruku i nogu. Čak točno znamo i mjesto gdje se nalazi. 

— Ako je to istina, reci mi to mjesto. 

— Odavde se treba dva puta spustiti u dubinu kuće, sve do uskog 
hodnika koji ima mnogo vrata s lijeve i desne strane. Zatim se s lijeve 
strane otvaraju posljednja vrata. Tamo Apač leži na ležaljci, jer više 
nema snage da ustane. 

— Bljedoliki je lagao. Ti na tom mjestu ne bi našao nikakvog Apača. 

— Onda siđimo dolje da bismo ustanovili tko govori istinu, ti ili 

bljedoliki. 

— To nipošto neću učiniti. U ovu kuću smiju ući samo oni kojima 
to dopušta vlasnik, a ne oni koji su je neprijateljski napali. 

— Nakon tih tvojih riječi moramo vjerovati da je Apač ovdje. Bijeli 
Dabar je zapovjedio da ga dovedemo, i mi ćemo ga poslušati. 

— Varaš se. Ja nisam odbio da ispunim tvoju želju zato što se Apač 
nalazi ovdje, nego zbog toga što je tvoj zahtjev za mene uvreda. Kad 
vam Old Death kaže da su vam lagali, onda to trebate vjerovati. Želite 
li usprkos tome na silu ući... pokušajte! Zar ne vidite da je jedan od nas 
dovoljan da brani ulaz? Ako stoji dolje na stepenicama, može ustrijeliti 
svakog koji bi se usudio sići. Vi ste nas napali u neprijateljskoj namjeri; 
zato se morate vratiti. Otiđite dolje pred ulaz i zamolite dopuštenje, a 
mi ćemo vas tada možda dočekati kao prijatelje. 


— Stara Smrt dijeli savjete koji su dobri za njega, ali ne i za nas. Ako 
ima čistu savjest, neka nam dopusti da uđemo u kuću. Ukoliko to ne 
učini, ostat ćemo ovdje i poslati glasnika da dovede još mnogo 
Komanča. Onda će biti prisiljen da nas pusti. 


— Ne! Čak kad bi došlo i tisuću Komanča, uvijek bi samo jedan 
mogao ovamo unutra i odmah bi to morao platiti glavom. Uostalom, 
neće ti uspjeti poslati glasnika, jer ću ga ja odavde pogoditi svojim 
metkom. Ja sam prijatelj Komanča, ali vi ste došli kao neprijatelji i ja 
ću tako s vama postupati. 

Za vrijeme čitavog tog razgovora naše su puške bile uperene u 
Indijance. Iako im je uspjelo popeti se na platformu, još uvijek su bili 
u slabijem položaju nego mi. To je vjerojatno znao i njihov vođa i stao 
je ponovo tiho s njima razgovarati. Ali ni naš položaj nije bio zavidan. 
Old Death se zamišljeno počešao iza uha i rekao: 


— Stvar nije ugodna. Mudrost nam zabranjuje da prema 
Komančima pokažemo neprijateljstvo. Ako odu po ostale ratnike, mi 
ćemo biti izgubljeni. Da, kad bismo samo mogli sakriti Apača da ga ne 
pronađu! Ali ja tu kuću dobro poznajem i znam da nema takvog 
skrovišta. 


— Iznesimo ga van! — rekao sam. 
— Van? — upita starac. — Zar ste poludjeli, sir? Na koji način? 
— Zar ste zaboravili na tajna vrata? Nalaze se sa stražnje strane, a 

Komanči s prednje. Ne bi, dakle, ništa primijetili. Ja ću ga iznijeti van u 
grmlje kraj rijeke, i tamo će ostati dok ne odu. 

— Ideja nije loša — reče Old Death. — Ja na ta vrata uopće nisam 
pomislio. Moguće je iznijeti ga van, ali što ako su Komanči vani ostavili 
stražare? 


— To ne vjerujem. Nema ih mnogo više od pedeset. Neki su morali 
ostati kod konja koji se nalaze sprijeda kraj zida. Nije vjerojatno da su 
i sa stražnje strane postavili stražare. 


— Dobro, mogli bismo pokušati, sir. Preuzmite to vi i jedan od 
peona. Mi ćemo se postaviti tako da neće opaziti vaš silazak. Neka vam 
pomognu gospođe i neka ponovo stave ormarić na staro mjesto. 


— Imam još jedan prijedlog. Zar ne bismo upravo gospođe mogli 
smjestiti u bolesničku sobu? Kad Crvenokošci budu vidjeli da tamo 
stanuju žene, bit će potpuno uvjereni da se ondje nije nalazio 
Indijanac. 

— U redu — reče senjor Atanasio. — Unesite u sobu nekoliko 
pokrivača i viseće postelje iz sobe moje žene i unuke. Kuke za vješanje 
postoje u svakoj sobi. Gospođe neka samo legnu, a vi ćete najbolje 
skrovište naći pokraj mjesta na rijeci gdje ste se danas kupali. Tamo 
cvjetaju guste petunije ispod kojih smo sakrili čamac. Stavite Apača u 
čamac i neće ga pronaći nijedan Komanč. Petro neka pođe s vama. Tek 
kad se vratite, dopustit ćemo Indijancima da uđu u kuću. 


Sišao sam s peonom koji se zvao Petro. Dolje su nas dočekale obje 
gospođe, zabrinute razvojem događaja. Kad smo im rekli o čemu se 
radi, brzo su nam pomogle da ostvarimo naum. Same su donijele 
pokrivače i viseće postelje. U jedan od pokrivača umotali smo Apača. 
Kad je čuo da su došli Komanči i da ga traže, rekao je slabim glasom: 

— Inda-n isho vidio je mnoge zime i njegovi su dani odbrojani. 
Zašto bi dobri bljedoliki dopustili da ih zbog njega ubiju? Neka ga 
predaju Komančima, ali neka ga prije toga ubiju. On ih za to moli. 

To sam odlučno odbio. 


Iznijeli smo ga iz sobe. Ormar smo pomakli u stranu i sretno stigli 
van iza zida. Dosad nas nitko nije vidio. Vani se nalazilo grmlje koje 
nas je za trenutak sakrilo. Ali između grmlja i rijeke protezao se 
slobodan prostor koji je trebalo prijeći. Oprezno sam izvirio i opazio 

Komanča koji je sjedio na zemlji s kopljem i lukom pored sebe. 
Stražario je pred stražnjim zidom i to je onemogućivalo da izvedemo 
svoj plan. 


— Moramo natrag, senjor — rekao je peon kad sam mu pokazao 
Crvenokošca. — Mogli bismo ga ubiti, ali to bi nam na vrat naprtilo 
ostale Indijance. 

— Ne, ne smijemo ga ubiti. Ali sigurno postoji mogućnost da ga 
udaljimo odavde. 

— Ne vjerujem. On neće napustiti svoje stražarsko mjesto prije 
nego što ga pozovu. 

— Ipak znam plan koji će mi možda uspjeti. Ti ostani ovdje 
sakriven; ja ću dopustiti da me vidi. Kad me spazi, pravit ću se kao da 
sam uplašen i počet ću bježati. On će me slijediti. 

— Ili vam zabiti strijelu u tijelo. 

— Treba riskirati. 


— Nemojte to učiniti, senjor, to je preopasno. Komanči strijelama 
gađaju isto tako sigurno kao mi puškama. Ako bježite, okrenut ćete mu 
leđa i nećete moći vidjeti strijelu, niti joj izmaknuti. 

— Bježat ću preko rijeke. Ako budem plivao na leđima, vidjet ću ga 
kako odapinje strijelu i odmah ću zaroniti. On će vjerovati da 
spremam nešto protiv njegovih i vjerojatno će za mnom ući u vodu. 
Prijeko ću ga udariti po glavi i onesvijestiti. Ti ne napuštaj ovo mjesto 
prije nego što se vratim. Dok sam se kupao, opazio sam grmlje 
petunija i znam gdje se nalazi čamac. Otići ću po čamac i pristati na 
suprotnoj obali. 

Peon se trudio da me odvrati od mog nauma, ali ja ga nisam slušao, 
jer nisam znao kako bismo inače mogli izvesti naš plan. Napustio sam, 
dakle, mjesto na kome smo se nalazili. Da ga ne bih odao, šuljao sam 
se uza zid i zatim istupio kao da sam došao iza ugla. Komanč me nije 
odmah opazio. Uskoro se okrenuo k meni i skočio. Viknuo je da 
stanem, a kad nisam poslušao, podigao je luk, izvadio strijelu iz 
tobolca i upravio je prema meni. Potrčao sam do obalnog grmlja prije 
nego što je mogao odapeti. Skočio sam u vodu i plivao na leđima 
prema drugoj obali. Nakon nekoliko časaka prošao je kroz grmlje, 
opazio me i naciljao. Strijela je poletjela, a ja sam odmah zaronio. Nije 

me pogodio. Kad sam se ponovo pojavio na površini, vidio sam ga kako 
stoji na obali, nagnut malo naprijed. Uočio je da nisam ranjen. Kod 
sebe nije imao druge strijele, jer je tobolac ostavio ondje gdje se 
nalazio. Bacio je luk i skočio u vodu. Upravo sam to i želio. Da bih ga 
domamio, pravio sam se kao da ne znam plivati, i on mi se prilično 
približio. Zatim sam zaronio i plivao pod vodom što je moguće brže 
nizvodno. Kad sam izronio, bio sam vrlo blizu obale. On je bio prilično 
daleko od mene i promatrao je gdje ću izroniti. Stekao sam prednost, 
doplivao do obale, izišao i počeo između grmlja trčati uz vodu. Vidio 
sam veliki mahovinom obrasli hrast. Otprilike pet koraka udaljen od 
njega protrčao sam jedan dio puta, zatim sam u luku skrenuo i vratio 
se, da bih se iza njega sakrio. Skriven iza debla čekao sam dolazak 
Crvenokošca. On će sigurno pratiti moje veoma vidljive tragove. Zatim 
sam ga ugledao kako juri sav mokar, dašćući i promatrajući moje 
tragove. Prošao je pokraj mene, i ja sam potrčao za njim. Glasno 
dahtanje nije mu dopustilo da čuje moje korake, pogotovu jer sam 
trčao na vršcima prstiju. Trčao sam u velikim skokovima da bih ga 
stigao. Zatim sam skočio na njega tako da je pao na zemlju. Već sam 
klečao na njemu i uhvatio ga za vrat. Dva udarca šakom po glavi i više 
se nije micao. Nedaleko mjesta na kojem je ležao bila je povaljena 
platana, krošnjom uronjena u rijeku. Bila je to izvanredna prilika da 
ponovo uđem u vodu a da za sobom ne ostavim traga. Popeo sam se 
na stablo, potrčao po njemu do vode i skočio. Ravno nasuprot vidio 
sam sjajne cvjetove petunija. Otplivao sam onamo, odvezao čamac, 
ušao u njega i doveslao do obale gdje je trebalo da ukrcamo Apača. 
Morali smo se požuriti, da se Komanč ne bi prije toga osvijestio. Apača 
smo odnijeli u čamac; s pomoću pokrivača načinili smo mu udoban 
ležaj. Peon se vratio do zida. Ja sam čamac opet vratio pod petunije. 
Ondje sam ga svezao, ponovo otplivao natrag i skinuo platneno 
odijelo, da bih ga iscijedio. Kad sam ga ponovo obukao, pogledao sam 
na drugu obalu da bih vidio nije li se Komanč već probudio. Ali ništa 
nisam mogao vidjeti. Kroz skrivena vrata ponovo smo ušli u estanziju. 
Prošlo je već četvrt sata. Senjora mi je dala suho odijelo i sada sam se 
svakom Komanču koji bi tvrdio da sam plivao u rijeci mogao nasmijati 
u lice. 


Gospođe su legle u svoje viseće postelje, a mi smo se ponovo 
popeli na platformu, uzevši sa sobom svoje oružje. Obje su strane još 

uvijek pregovarale. Old Death je i dalje tvrdio da je pretraživanje kuće 
uvreda njega i haziendera. Kad sam mu tiho priopćio da se Apač nalazi 
na sigurnom mjestu, polako je popustio i izjavio da se petorica 
Komanča mogu uvjeriti da li se Apač nalazi u kući. 

— Zašto samo petorica? — upitao je vođa. — Zar nismo svi 
jednaki? Što radi jedan rade i svi ostali. Old Death nam može vjerovati. 
Mi nećemo ništa dirati i nitko od nas neće ništa ukrasti. 


— Dobro! Uvjerite se koliko smo velikodušni. Svi smijete ući u kuću 
kako bi se svatko mogao uvjeriti da sam rekao istinu. Ali zahtijevam 
da prije toga svi odložite oružje, ami ćemo osobu koja bi nešto dotakla 
ili uzela bez dopuštenja zadržati i kazniti. 


Crvenokošci su se posavjetovali i pristali su na naš zahtjev. 
Odložili su lukove, tobolce i noževe, pa su jedan za drugim krenuli u 
kuću. Još prije nego što sam izišao s Petrom, stigli su vaquerosi pred 
kuću i čekali na znak svoga gospodara. 


Haziendero i Old Death bijahu određeni da Komančima pokažu 
sve prostorije. Dvojica su ostala na platformi, a po pet je ljudi ušlo u 
svaki hodnik, da bi s oružjem u ruci pratili Crvenokošce. Ja sam stajao 
na donjem hodniku i stao sam pred sama vrata sobe u kojoj se nekoć 
nalazio Apač. Komanči su krenuli ravno prema tim vratima. Old Death 
ih otvori. Po licima Indijanaca moglo se vidjeti koliko su uvjereni da 
će ugledati Dobrog Čovjeka. Ali su umjesto njega ugledali dvije 
gospođe koje leže i čitaju na svojim počivaljkama. 

— Uf! — vikne vođa razočarano. — To su squaws! 

— Da — nasmijao se Old Death. — A bljedoliki je lagao da se ovdje 
nalazi poglavica Apača. Uđite i tražite! 

Vođa pogleda po prostoriji i odgovori: 

— Ratnik ne ulazi u wigwam žena. Ovdje nema Apača. Moje bi ga 
oko ugledalo. 

— Onda tražite u drugim prostorijama! 

Tek nakon jednog sata završili su Indijanci pretraživanje kuće. 
Kako nisu našli ni traga poglavici, vratili su se još jednom u sobu koju 
su žene sada morale napustiti i koju su ponovo temeljito pregledali. 
Crvenokošci su čak podizali pokrivače i madrace koji su ležali na podu. 
Konačno su se uvjerili da se Apač ne nalazi u estanziji. Tada je rekao 

Old Death: 


— Ja sam vam to rekao, ali vi mi niste vjerovali. Više ste vjerovali 
jednom lašcu nego meni koji sam prijatelj Komanča. Kad dođem k 
Bijelom Dabru sve ću mu ispričati. 


— Želi li moj brat poći k njemu? Onda može jahati s nama. 
— To nije moguće. Moj je konj premoren; mogu krenuti tek sutra. 
A ratnici Komanča još danas će napustiti ovo područje. 


— Ne. Mi ostajemo ovdje. Sunce odlazi na počinak, a mi ne jašemo 
noću. Krenut ćemo u svitanje, a naš brat može poći s nama. 


— Dobro. Ali neću poći sam. Sa mnom se nalaze još četiri čovjeka. 


— Ioni će biti dobro primljeni. Neka nam moja bijela braća 
dopuste da noć provedemo u blizini kuće. 


— Protiv toga nemam ništa — odgovori Meksikanac. — Već sam 
vam rekao da sam prijatelj Crvenokožaca dok su miroljubivi. Da vam 
to dokažem, darovat ću vam govedo. Zapalite vatru i ispecite ga. 


To je obećanje na Komanče ostavilo veoma dobar dojam. Oni su 
sada doista bili uvjereni da su nam učinili nepravdu i ponašali su se 
veoma miroljubivo. Dakako, tome je najviše pridonio ugled što ga je 
Old Death uživao među njima. Oni doista nisu ništa dotakli i napustili 
su kuću a da to mi od njih nismo morali zatražiti. Stepenice su bile 
spuštene, a vrata otvorena. Nekoliko naoružanih peona ostalo je na 
platformi. Usprkos prijateljskom ponašanju Crvenokožaca, morali 
smo biti oprezni. Mi ostali također smo sišli u dvorište, a sada su nam 
se pridružili i vaquerosi, kojima je zapovjeđeno da uhvate govedo. Svi 
konji Komanča nalazili su se s prednje strane zida. Čuvala su ih tri 
stražara. I na drugoj strani stražario je jedan čovjek. Te su ljude sada 
pozvali. Među njima je bio i onaj kojega sam namamio preko rijeke. 
Njegova je odjeća bila još mokra. Još mu se nije pružila prilika da vođu 
obavijesti o tom događaju i sada mu se približio i nešto šaputao. Kad 
je završio svoj izvještaj, pogled mu je pao na mene. Zbog boje na 
njegovu licu nisam mogao razabrati kakav je izraz poprimilo. Viknuo 
je vođi nekoliko indijanskih riječi koje nisam razumio. Ovaj me 
prijeteći promatrao, pristupio i rekao: 

— Mladi bljedoliki je maloprije plivao preko rijeke! Ti si udario 
ovog crvenog ratnika? 

Old Death priđe k nama i vođa mu ispriča što se dogodilo. Ali 
starac se nasmije i reče: 


— Čini se da crveni ratnici ne raspoznaju lica bijelaca. Pitanje je da 
li je uopće bio bijelac čovjek kojega je vidio ovaj sin Komanča. 

— Bio je to bijelac — odgovorio je Komanč odlučno — i to nitko 
drugi nego ovaj. Vidio sam njegovo lice dok je plivao na leđima. Na 
sebi je imao isto bijelo odijelo. 

— Tako! U odijelu je plivao preko rijeke? Tvoje je odijelo još mokro. 
I njegovo bi moralo biti mokro. Opipaj ga i uvjerit ćeš se daje potpuno 
suho. 

— On se presvukao u kući. 


— Kako je ušao u kuću? Nisu li vaši ratnici stražarili pred vratima? 
Nijedan čovjek nije mogao ni u kuću ni iz nje a da se ne posluži 
stepenicama na kojima su se nalazili svi ratnici Komanča. Dakle, je li 
moguće da je moj mladi drug izišao? 

Oni su se smirili i čak je prevareni stražar napokon izjavio da se 
vjerojatno prevario. Kad je haziendero dodao da se već neko vrijeme 
ovim krajem povlači banda konjokradica, kojima je taj čovjek sigurno 
pripadao, stvar je bila zaključena. Ostala je zagonetna jedino okolnost 
da nije postojao nikakav trag po kojemu bi se moglo zaključiti u kojem 
je smjeru čovjek otrčao. Da bi tu zagonetku riješio, odjahao je vođa sa 
stražarom i nekoliko drugih ratnika na drugu stranu rijeke. Ali na 
sreću već se počelo mračiti i mjesto se nije moglo točno pregledati. 
Lukavi Old Death poveo je i mene sa sobom na šetnju duž rijeke. 
Gledajući prema jahačima na drugoj obali i očito zabavljeni samo 
njima, odšetali smo polako do petunija. Zatim je starac tiho, tako da 
sam to mogao čuti samo ja i čovjek u čamcu, rekao: 

— Ovdje stoji Old Death s mladim bljedolikim koji je Dobrog 
Čovjeka ovdje sakrio. Prepoznaje li me poglavica Apača po glasu? 

— Da — glasio je tihi odgovor. 

— Komanči vjeruju da Dobri Čovjek nije ovdje. Oni će otići u 
svitanje. Hoće li moj brat moći tako dugo izdržati u čamcu? 

— Apač će izdržati, jer ga osvježava miris vode, a ni groznica se više 
neće vratiti. Ali poglavica Apača bi rado znao kako će dugo Old Death 
i njegovi drugovi ostati ovdje? 

— Sutra ujutro odjahat ćemo s Komančima. 

— Uf! Zašto se moj prijatelj pridružuje našim neprijateljima? 

— Zato što tražimo neke ljude koji se nalaze kod njih. 

— Hoće li bijeli muževi susresti i ratnike Apača? 

— Vjerojatno. 

— Onda bih mladom ratniku, koji je stavio na kocku svoj život za 
mene, rado dao totem koji može pokazati sinovima Apača, da im 
uvijek bude dobrodošao. Old Death je lukav i iskusan lovac; njega psi 
Komanči neće uhvatiti ako mi, čim se smrači, donese komad bijele 
kože i nož. Prije svitanja može doći po totem koji ću načiniti preko 
noći. 

— Donijet ću ti što si tražio, i kožu i nož. Želiš li još nešto? 

— Ne. Apač je zadovoljan. Neka dobri Manitou uvijek bdije nad 
putovima Old Deatha i mladog bljedolikog. 

Vratili smo se. Nikome nije palo u oči da smo duže od minute 
stajali kraj rijeke. Starac mi je objasnio: 

— Velika je rijetkost da bijelac dobiva totem indijanskog poglavice, 
imate mnogo sreće, sir. Rukopis Dobrog čovjeka može vam biti od 
velike koristi. 

— Ivi ćete se doista usuditi da mu odnesete kožu i nož? Ako vas 
pritom uhvate Komanči, gotovo je i s vama i s Apačom. 

— Gluposti! Zar me smatrate dječakom? Ja uvijek točno znam čemu 
se izlažem. 

Vođa Indijanaca vratio se neobavljena posla. Trag više nije bilo 
moguće jasno raspoznati. 

Noć je protekla mirno. Ujutro me probudio OldDeath. Dao mi je 
četverokut bijele štavljene kože. Pogledao sam je i nisam mogao uočiti 
ništa osobito, jer nekoliko finih zareza na glatkoj strani kože nisam 
smatrao važnima. 

— To je totem? —upitao sam. — Na njemu ne vidim ništa posebno. 

— To i nije potrebno. Dajte to prvom Apaču kojega sretnete i on će 
vam objasniti kakvo blago posjedujete. Pismo tog totema još je 
nevidljivo, jer Dobri Čovjek kod sebe nije imao boje. Ali Apač kojemu 
ga budete dali obojit će zareze i likovi će postati vidljivi. Pazite da tu 

kožu ne ugleda neki Komanč, jer bi vas odmah smatrao prijateljem 
Apača. Sada se presvucite i dođite dolje. Komanči su spremni za 
polazak. 


Crvenokošci su bili zauzeti doručkom koji se sastojao od ostataka 
mesa. Zatim su skupili konje i napojili ih na rijeci. To se na sreću nije 
zbilo iznad mjesta gdje je ležao sakriveni Apač. Sada se pojavio i 
haziendero sa svojim gospođama. Kad je vidio naše konje, koje su 
doveli vaquerosi, zatresao je glavom i rekao Old Deathu: 


— To nisu konji za vas, senjor. Vama je poznata vrijednost dobrog 
konja. Senjor Lange i njegov sin mene se ne tiču. Isto tako ni njihov 
Crnac. Ali vi ste moj stari prijatelj, a kako ste tog mladića zatvorili u 
svoje srce, ija sam mu otvorio svoje. Obojica trebate dobiti bolje konje. 


Mi smo sa zahvalnošću prihvatili ponudu. Na njegovu zapovijed, 
vaquerosi su uhvatili dva poludivlja konja, koje smo morali uzeti 
umjesto naših. Zatim smo se oprostili od njega i njegovih gospođa i 
krenuli zajedno s Komančima. 

Sunce se još nije popelo iznad obzora kad smo prešli Elm—Creek 
i u galopu krenuli prema zapadu, naprijed nas petorica s vođom 
Komanča, a njegovi ljudi iza nas. Osjećao sam se pritom nesigurno, kao 
da će mi neka strijela ili koplje probiti leđa. Indijanci koji su jahali na 
svojim malim, čupavim i mršavim ali ipak izdržljivim konjima, zajedno 
sa svojim oružjem i ratnim bojama namazanim licima, nisu ostavljali 
dojam da im se može vjerovati. Kad sam to spomenuo Old Deathu, ovaj 
me umirio. 


Još nije bilo govora o tome kada ćemo i gdje sresti glavni odred 
Komanča. Sada smo saznali da taj odred nije stao da dočeka povratak 
pedesetorice ratnika, već da je vođa dobio zapovijed da Dobrog 
Čovjeka zarobi i u pratnji desetorice ljudi pošalje u selo Komanča, gdje 
ga čeka mučenički stup. Ostalih četrdeset treba da što brže krenu do 
Rio Grandea, kako bi mogli slijediti trag glavnog odreda i stići ga što 
brže. Kako je Bijeli Dabar od Gibsona saznao da je Winnetou pobjegao 
preko rijeke i da će tako Apači biti obaviješteni, bio je uvjeren da mora 
požuriti ako želi iznenaditi neprijatelja. 

Poslije dva sata stigli smo do mjesta gdje su se naši Indijanci jučer 
rastali od glavnog odreda. Na jugu pred nama ležao je na Rio Grandeu 
Eagle-p rijelaz sa Fort Duncanom, koji su Crvenokošci morali 

izbjegavati. Prošlo je još dva sata i pojavila se trava. Za sobom smo 
ostavili pustinju Nueces. Trag koji smo slijedili bila je prava crta koju 
nije presijecala nijedna druga. Dakle, Komanče nije nitko opazio. Tlo 
je postajalo sve zelenije i napokon smo na zapadu ugledali šumu. Ona 
je najavljivala da je blizu Rio Grande del Norte. 


— Uf — odahnu vođa s olakšanjem. — Nismo sreli nijednog 
bljedolikog i nitko nam neće priječiti prijelaz preko rijeke. Psi Apači 
uskoro će nas ugledati i zavijati od straha kad budu vidjeli naše hrabre 
ratnike. 


Jahali smo polako ispod platana, brijestova, jasena i kaučukovaca 
i napokon stigli do rijeke. Bijeli Dabar je dobro vodio svoje ljude. Trag 
dugačak mnogo milja, koji nam je bio putokaz, vodio je pravo prema 
mjestu gdje se nalazila plićina. Rio Grande je ovdje bio veoma širok, 
ali vode nije bilo mnogo. Iz korita su stršili goli pješčani sprudovi, ali 
oni su bili od sipkog, živog pijeska u kome je bilo opasnih mjesta gdje 
se lako moglo utonuti. Po tragovima se moglo vidjeti da su Komanči 
prošlu noć logorovali na obali. Pretpostavljali smo da su krenuli 
jednako rano kao i mi, ali nisu mogli tako brzo jahati jer su se nalazili 
na području gdje krstare Apači, pa su zbog toga bili prisiljeni na oprez. 
Mnogobrojne stope dokazivale su da su neki od njih sišli s konja i 
pretraživali varljive taloge pijeska. Prohodna mjesta bila su označena 
granama utaknutim u tlo. Nama je prijelaz bio jednostavan jer smo 
slijedili njihove tragove. Sprudovi su rijeku dijelili u nekoliko rukava 
koje su naši konji morali preplivati. Na drugoj smo obali prošli kroz 
usko područje drveća i grmlja, zatim trave i ponovo pijeska. Nalazili 
smo se u području između Rio Grandea i Bolson de Mapimija, 
izvrsnom terenu za krstarenje divljih indijanskih hordi. Bila je to 
prostrana pustinja koju su samo tu i tamo prekidale veće ili manje 
oaze s kaktusima. Kroz tu pustinju vodio je veoma jasan trag prema 
jugozapadu. Ali ako sam pomislio da ćemo Komanče stići tog dana, 
onda sam se prevario. Nakupine pijeska, koje su odbacivale kopita 
konja, dokazivale su da su se oni veoma žurili. Oko podneva prošli smo 
preko uskog i niskog lanca golih brežuljaka, a zatim opet kroz pijesak. 

Divio sam se izdržljivosti indijanskih konja. Već je bilo 
poslijepodne, a oni još nisu pokazivali tragove umora. Konji Langea, 
Willa i Crnca s mukom su ih slijedili. No Old Deathov i moj konj 

dokazivali su da je zamjena bila nama u prilog. Već se mračilo kad smo 
začuđeni vidjeli da mijenjamo smjer jahanja. Prije četvrt sata jahali 
smo od San Fernanda prema Bayi. Sada je trag pokazao u smjeru 
jugozapada. Zašto? Sigurno postoji neki razlog. Old Death nam 
objasni. Po tragovima kopita vidjelo se da su Komanči ovdje stali. Sa 
sjevera se trag dvaju jahača sastao s njihovima. Starac je sišao s konja, 
pregledao tragove i rekao: 

— Ovdje su Komančima prišla dva čovjeka, svakako Indijanci. Oni 
su im donijeli neku vijest, koja ih je prisilila da promijene smjer. Mi 
moramo učiniti isto. 

Sjahao je i vođa i potvrdio starčevo mišljenje. Zbog toga smo i mi 
sada krenuli prema jugu. Jahali smo sve dotle dok se trag mogao 
raspoznati. Jer trebalo je prevaliti što je moguće veći dio puta. Čak i u 
sumraku nazirali su se tragovi kopita na glatkoj površini pijeska. 
Međutim, ubrzo je pao mrak. Htjeli smo stati, ali moj je konj glasno 
zanjištao i htio dalje. Vjerojatno je namirisao vodu, i nakon nekoliko 
minuta doista smo stigli do rijeke i kraj nje se zaustavili. 

Nakon tako napornog jahanja voda je bila pravo osvježenje za 
ljude i životinje. Ubrzo smo pronašli logorište. Crvenokošci su 
postavili straže, i životinje su pasle pod njihovim nadzorom. Mi bijelci 
sjeli smo zajedno. Old Death je nagađao koja je to rijeka do koje smo 
tako neočekivano stigli, i zaključio da je to Morelos, koji kod Fort 
Duncana utječe u Rio Grande. Ujutro smo otkrili da se nalazimo u 
blizini mjesta gdje su Komanči preplivali rijeku. I mi smo je prešli i 
dalje slijedili njihov trag. Oko podneva trag je skrenuo prema zapadu, 
i mi smo pred sobom ugledali gole planine. Old Death se zamisli. Kad 
sam ga upitao zašto je zamišljen, on odgovori: 

— To mi se ne sviđa. Ne shvaćam Bijelog Dabra, kako se usuđuje 
ući u to područje. Znate li možda kako se zove kraj koji leži pred nama? 

— Da. Bolsom de Mapimi. 

— Poznajete li tu pustinju? 

— Ne. 

— Taj Mapimi je pravi vražji lonac iz kojeg su uvijek izlazili divlji 
narodi da bi pljačkali susjedne zemlje. Ali ne trebate ni pomisliti da je 
to možda plodna zemlja, jer se u njoj kote toliki ljudi. Plemenima koja 

žive na tim visoravnima, provalijama i dolinama, ne može se prići. 
Dobro znam da se tamo smjestilo nekoliko hordi Apača. Ako ih 
Komanči namjeravaju napasti, onda ih žalim. Ne Apače, nego 
Komanče. Na sjeveru Apači krstare između Rio del Nortea i Rio Pecosa 
i vladaju čitavim sjeverozapadom sve do preko Gile. Dakle, Komanči 
su se usudili ući u klopku koja bi se lako za njima mogla zatvoriti. 

— Jao! I mi smo u njoj! 

— Da. Ali ja se ne plašim mnogo. Mi Apačima nismo ništa učinili, i 
nadam se da seni oni neće ponašati neprijateljski. U slučaju opasnosti 
mogao bi nam pomoći vaš totem. 

— Nije li naša dužnost da upozorimo Komanče? 

— Pokušajte, sir! Recite nekome deset puta da je glup, i on vam 
neće povjerovati. Ja sam maloprije rekao vođi što o tome mislim. On 
se izderao na mene i rekao da mora slijediti trag Bijelog Dabra. Ako to 
ne želimo, možemo poći kamo hoćemo. 

— To je bilo grubo! 

— Da, Komani nisu svršili tečaj pristojnosti i konverzacije. Čudio 
bih se kad se tamo gore ne bi nešto oborilo na nas. Granicu smo prešli; 
ali hoćemo li i kako ćemo se vratiti, to je tiskano u knjizi koju još nisam 
čitao. 

26. KROZ MAPIMI 


Država. Sada sam ga trebao slijediti u Meksiko, i to u najopasniji 

predio te zemlje. Put kojim smo najprije htjeli krenuti, da bismo 
došli u Chihuahuu, doticao je sjever pustinjskog područja Mapimi i 
najčešće je vodio kroz otvorenu, prostranu zemlju. Ali sada je trebalo 
krenuti južnije, gdje nas čekaju opasnosti kojima vjerojatno nismo 
dorasli. Tim tužnim mislima pridružio se i tjelesni umor, kome se više 
ni Komanči nisu mogli othrvati. Mi smo od Haziende del Caballero 
jahali u brzom tempu. Crvenokošci su potrošili svu zalihu sušenog 
mesa, a ni nama nije ostalo mnogo od hrane koju nam je dao 
haziendero. Tlo se sve više uspinjalo. Stigli smo do planina, koje smo 
u podne ugledali, kamene mase bez ikakva raslinja. Jahali smo između 
njih držeći se neprestano juga. Među strmim obroncima vladala je još 
veća vrućina nego na ravnici. Konji su bili sve sporiji. I glavni odred 
Komanča jahao je ovdje veoma polako. Tako smo zaključili po 
tragovima. Nad našim je glavama letjelo nekoliko lešinara koji su nas 
već satima pratili, kao da očekuju kako ćemo postati njihov plijen. 
Tada odjednom, kad smo zavili oko jedne stijene, jug se ukaže obojen 
tamnijom bojom. Činilo se da su planine tamo pošumljene, a naši su 
konji odmah počeli življe kaskati. Old Deathovo lice se razvedrilo. 


B sam uvjeren da ću Gibsona uhvatiti na području Sjedinjenih 


— Sada slutim kamo idemo — rekao je. — Računam da se nalazimo 
u blizini riječnog područja Rio Sabinas. Ako su Komanči odlučili 
krenuti uzvodno, onda će biti kraj našoj muci. Gdje ima vode, ima i 
šume i trave, a vjerojatno i divljači, pa čak i u tom žalosnom području. 
Podbodimo konje. Uskoro ćemo se moći odmorili. 

Trag je ponovo skrenuo prema istoku. Dospjeli smo u dugu, usku 
guduru, a kad se otvorila, vidjeli smo pred sobom zelenu dolinu koju 
je navodnjavao neki potok. Odmah smo svi jurnuli prema njemu. Čak 
da su se Komariči i htjeli savladati, morali su se pokoriti volji svojih 
konja. Kad su se konji napojili, ponovo smo uzjahali da krenemo dalje. 
Potok je uskoro utjecao u drugi, Veći potok koji smo uzvodno slijedili. 

Potok nas je doveo do kanjona čije su strme stijene bile mjestimično 
obrasle grmljem. Kad smo prošli kroz kanjon, stigli smo do zelenih 
padina planine čija je boja godila našim očima. U međuvremenu se 
počelo mračiti i morali smo potražiti mjesto za logor. Vođa Komanča 
uporno je zahtijevao da jašemo još komad puta, sve dok ne dospijemo 
do drveća i morali smo se pokoriti njegovoj volji. Konji su se spoticali 
o kamenje koje je ležalo na putu. Bilo je potpuno mračno; odjednom 
netko vikne. Vođa radosno odgovori, jer su riječi bile izgovorene na 
jeziku Komanča. Old Death je svođom odjahao naprijed, ali se uskoro 
vratio i javio: 

— Pred nama logoruju Komanči; po tragu se nije moglo zaključiti 
da ćemo se sresti već sada. Ali oni se nisu usudili poći dalje dok ne 
ispitaju područje. Zbog toga su se ovdje ulogorili i u podne su poslali 
izvidnice, koje se još uvijek nisu vratile. Dođite! Odmah ćete vidjeti 
logorsku vatru. 


— Mislim da se na takvim ratnim pohodima ne pale logorske vatre 
— rekao sam. 


— Ovdje im to dopušta teren. Kako su naprijed poslali izvidnice, 
mogu biti sigurni da se u blizini ne nalazi neprijatelj koji bi mogao 
vidjeti vatru. 

Krenuli smo. Gudura je završavala i ugledali smo desetak 
prigušenih logorskih vatri. Čini se da se pred nama nalazi okrugao, 
goli kotao doline. Koliko sam u tami mogao vidjeti, stijene su se strmo 
dizale uokrug, tako da su se Komanči smatrali sigurnima. 


Crvenokošci s kojima smo dojahali krenuli su ravno prema logoru, 
a nama su rekli da čekamo dok ne dođu po nas. Prošlo je prilično 
vremena prije nego što je stigao ratnik da bi nas odveo do poglavice. 
Ovaj je sjedio kraj srednje vatre, oko koje su ostale bile zapaljene u 
krugu. Sjedio je s dvojicom muškaraca koji su vjerojatno bili slavni 
ratnici. Kosa mu je bila siva i duga, svezana u čuperak, u koji su bila 
utaknuta tri orlova pera. Na sebi je imao mokasine, crne hlače, vestu i 
jaknu svjetlije boje, a pored njega je ležala dvocijevka. Za pojas je 
zataknuo stari revolver, a u rukama je držao nož i komadić mesa, ali 
je to odmah odložio čim nas je ugledao. U zraku se osjećao miris 
pečenog konjskog mesa. Uza samo mjesto gdje je sjedio žuborio je 
izvor. Još nismo ni sišli s konja, a već su nas okružili ratnici, među 

kojima sam vidio i nekoliko bijelaca. Ljudi su odmah uhvatili naše 
konje i odveli ih. Kako Old Death tome nije ništa prigovorio, nisam to 
smatrao opasnim. Poglavica je ustao, a zajedno s njim i ona dvojica. 
Pristupio je Old Deathu, pružio mu ruku kao što to čine bijelci i rekao 
prijaznim, ozbiljnim glasom: 

— Moj brat Old Death iznenadio je ratnike Komanča. Oni nisu 
mogli ni slutiti da će ga ovdje sresti. On je dobrodošao i borit će se s 
nama protiv pasa Apača. 

Da bismo ga i mi razumjeli govorio je mješavinom engleskog, 
španjolskog i indijanskog. Old Death odgovori istim jezikom: 

— Mudri Manitou vodi svoju crvenu i bijelu djecu čudnovatim 
putovima. Sretan je čovjek koji na svakom od tih putova sretne 
prijatelja u čiju se riječ može pouzdati. Hoće li Bijeli Dabar i s mojim 
drugovima popušiti lulu mira? 

— Tvoji su prijatelji i moji prijatelji. Ako ih ti voliš, i ja ću ih voljeti. 
Neka sjednu pored mene i neka iz kalumeta poglavice Komanča piju 
mir. 


Old Death sjedne, a mi smo slijedili njegov primjer. Samo je Crnac 
stao u stranu i sjeo u travu. Crvenokošci su stajali u krugu, nijemi i 
nepomični kao kipovi. Nisam mogao prepoznati crte lica bijelaca. 
Svjetlo vatre nije bilo dovoljno jako. Oyo-k oltsa je odvezao svoj 
kalumet, napunio ga duhanom iz vrećice i zapalio. Odigrala se gotovo 
ista ceremonija kao i za vrijeme susreta s njegovim sinom. Tek sada 
smo bili sigurni da se ne moramo plašiti neprijateljstva ratnika 
Komanča, 


Dok smo čekali pred logorom, vođa ratnika je poglavicu 
obavijestio o nama, a sada je zamolio Old Deatha da i on ispriča što se 
sve dogodilo. Starac je to učinio tako da ni na nas, a ni na senjora 
Atanasia nije mogla pasti ni sjena sumnje. 


Bijeli Dabar je dugo zamišljeno gledao preda se, a onda je rekao: 
— Moram vjerovati svome bratu. Čak kad bih i želio sumnjati, ne 
nalazim u njegovoj priči ništa po čemu bih mogao zaključiti da me želi 
prevariti. Ali moram vjerovati i onom drugom bijelcu, jer nema 
razloga da laže ratnicima Komanča. Takvu bi laž platio životom. On se 
nalazi kod nas i odavno bi bio otišao da nam je rekao neistinu. Dakle, 
moguće je jedino to da se jedan od vas prevario. 

To je bilo veoma oštroumno, naime, s njegova stajališta. Old Death 
je morao biti oprezan. Kako je lako poglavica mogao doći na pomisao 
da ponovo pošalje odred koji bi haziendera noću iznenadio! Trebalo 
je, dakle, vjerojatno objasniti pretpostavljenu grešku. Tako je mislio i 
izviđač i zbog toga je rekao: 

— Prijevara postoji; ali nisam ja bio prevaren, nego bljedoliki. 
Nema čovjeka koji bi mogao prevariti Old Deatha. To moj crveni brat 
također zna. 

— Neka mi onda moj brat kaže kako se stvar dogodila! 

— Najprije moram reći da je i poglavica Komanča bio prevaren. 

— Tko ga je prevario? — upita Bijeli Dabar veoma ozbiljna lica. 

— Pretpostavljam, svi bljedoliki koji se nalaze kod tebe. 

— Na pretpostavke se ne smijem oslanjati. Pruži mi dokaz! Ako su 
me prevarili oni s kojima smo popušili lulu mira, morat će umrijeti! 

— Dakle, ti ne samo da si im pružio ruku mira, nego si s njima 
popušio i kalumet. Da sam ja bio s tobom, spriječio bih te da tako 
postupiš. Pružit ću ti traženi dokaz. Reci mi čiji si prijatelj, možda 
predsjednika Juareza? 

Upitani je prezirno mahnuo rukom i odgovorio: 

— Juarez je otpadnik koji živi u kućama i vodi život bljedolikih. Ja 
ga prezirem. Ratnici Komanča posudili su svoju hrabrost velikom 
Napoleonu, koji im je za to darovao oružje, konje i pokrivače za borbu 
protiv Apača. I bljedoliki su Napoleonovi prijatelji. 

— To je laž. Oni su te prevarili. Došli su u Meksiko da bi služili 
Juarezu. Ovi moji drugovi to mogu posvjedočiti. Pa ti znaš koga je 
veliki bijeli otac u Washingtonu uzeo pod svoju zaštitu? 

— Juareza. 

— I da se prijeko, s one strane granice, vrbuju vojnici koji tajnim 
putovima odlaze k Juarezu. No, u Lagrangeu stanuje Meksikanac koji 
se zove senjor Cortesio. I mi smo bili kod njega, a ona dva muškarca 
bijahu njegovi susjedi i prijatelji. On je i njima i nama rekao da vrbuje 
ljude za Juareza i da je onog dana kad smo stigli k njemu neke od tih 
bijelaca koji se nalaze kod tebe učinio Juarezovim vojnicima. Ostali 
prate ove vojnike. Ti si neprijatelj Juareza, a ipak si sa njegovim 
vojnicima popušio lulu mira, jer su te prevarili. 

Poglavičine oči ljutilo su bljesnule. Htio je nešto reći, ali ga je Old 
Death prekinuo: 

— Pusti me da završim! Dakle, ti bljedoliki su Juarezovi vojnici. Oni 
su došli u haziendu senjora Atanasia, koji je Napoleonov prijatelj. 
Njegov gost bio je neki stari vođa Francuza. Bljedoliki bi tog čovjeka 
ubili da su ga prepoznali. Zato je morao leći kao da je bolestan. Obojili 
su mu lice tamnom bojom, da bi izgledao kao Indijanac. Kad su ga 
bljedoliki vidjeli, upitali su tko je on, a senjor Atanasio je odgovorio da 
je to Dobri Čovjek, poglavica Apača. 

Poglavica podigne obrve. On je vjerovao starcu, ali je ipak bio 
toliko oprezan da je upitao: 

— Zašto je rekao baš to ime? 


— Zato jer su Apači na strani Juareza. Dakle i bljedoliki su morali u 
tom čovjeku prepoznati prijatelja. Usto je bio stariimao je sijedu kosu, 
koju nije bilo moguće sakriti. Zna se da i Dobri Čovjek ima sijedu kosu; 
zbog toga su mu i dali ime tog Apača. 

— Uf! Sada te razumijem. Taj senjor mora da je veoma mudar 
čovjek kad se sjetio takvog lukavstva. Ali gdje je bio vođa Napoleona 
kad su stigli moji ratnici? Oni ga nisu vidjeli. 

— Već je bio otišao. Dakle, vidiš, bila je to samo izlika da je 
Winnetou doveo Dobrog Čovjeka. Bljedoliki su povjerovali. Zatim su 
sreli tebe i tvoje ratnike. Znali su da su Komanči prijatelji Francuza i 
oni su se kao takvi predstavili. 

— Vjerujem ti, ali moram imati siguran dokaz da su pristalice 
Juareza, inače ih ne mogu kazniti zato što su pušili iz našeg kalumeta. 

— Ponavljam da ću ti taj dokaz pružiti. Ali prije toga ti moram reći 
da se među bljedolikima nalaze dva muškarca koje želim zarobiti. 

— Zašto? 

— Oni su naši neprijatelji, i mi smo već četiri dana na njihovu tragu. 

To je bio najbolji odgovor. Daje Old Death ispričao dugu priču o 
Gibsonu i Williamu Ohlertu, ne bi postigao toliko koliko kratkom 
izjavom da su oni naši neprijatelji. Poglavica je odmah rekao: 

— Ako su oni tvoji neprijatelji, onda će biti i naši neprijatelji čim im 
ponovo budemo oduzeli dim mira. Ja ću ti darovati obojicu. 

— Dobro! Zapovjedi da se pozove vođa bljedolikih! Kad budem s 
njim razgovarao, vidjet ćeš da sam imao pravo kad sam tvrdio da je 
pristalica Juareza. 


Poglavica mahne. Prišao mu je jedan od njegovih ratnika i on mu 
zapovjedi što je izviđač tražio. Približio se jednom od bijelaca, rekao 
mu nekoliko riječi i ovaj nam priđe. Bio je to veoma visok, snažan 
čovjek bradata lica. 

— Što želite od mene? — upitao je gledajući nas mračnim, 
neprijateljskim pogledima. Gibson nas je svakako prepoznao i sigurno 
mu je bio rekao da od nas ne može očekivati ništa dobro. Bio sam 
veoma radoznao da čujem kako će Old Death izvući glavu iz omče. 
Stari lukavi izviđač pogledao ga je veoma prijazno i uljudno je 
odgovorio: 

— Nosim vam pozdrave od senjora Cortesia iz Lagrangea, senjor. 

— Zar ga poznajete? — upita čovjek brzo, ne sluteći da će zagristi 
veoma opasnu udicu. 


— Dakako da ga poznajem — reče starac. — Mi smo već odavno 
prijatelji. Na žalost, došao sam prekasno da bih i vas tamo sreo. Ali on 
nam je rekao put kojim ste krenuli. 


— Doista? Onda mora da ste veoma dobri prijatelji. Što je rekao, 
kamo ćemo krenuli? 


— Rekao je da ćete pregaziti plićak između Las Morasa i Rio Morala 
i da ćete zatim preko Baye i Tabale krenuti prema Chihuahui. Vi ste 
malo skrenuli. 


— Sreli smo naše prijatelje Komanče. 

— Prijatelje? Mislim da su ratnici Komanča vaši neprijatelji. 

Čovjek je očito bio zbunjen. On je kašljucao da bi Old Deathu dao 
neki znak, ali ovaj to nije htio opazio. Old Death nastavi: 

— Ta vi ste na strani Juareza, a Komanči se bore za Francuze. 

Sada se Meksikanac snašao. Izjavio je: 

— Senjor, vi se varate. I mi smo na strani Francuza. 

— Vi pratite u Meksiko vojnike Sjedinjenih Država? 

— Da, ali za Napoleona. 

— Ah, tako! Dakle, senjor Cortesio vrbuje za Napoleona? 

— Svakako! Za koga inače? 
— Mislim na Juareza. 
— Ni u snu! 


— Lijepo! Hvala vam na tom objašnjenju, senjor. Možete se ponovo 
vratiti na svoje mjesto. 


Čovjek ljutito iskrivi lice. Zar da se taj neugledni čovjek prema 
njemu odnosi kao njegov pretpostavljeni? 


— Senjor — rekao je — odakle vam pravo da me na takav način 
otpravljate? 

— Pokraj ove vatre sjede samo poglavice i istaknute ličnosti. 

— Ja sam časnik! 

— Juarezov? — upita Old Death brzo. 

— Da... ne, ne, Napoleonov, kao što sam već rekao. 


— No, upravo ste se sjajno izlanuli. Casnik bi u takvim prilikama 
morao bolje vladati svojim jezikom. Ja sam završio s vama, možete ići. 


Časnik je htio još nešto reći, ali poglavica mahne rukom i on je 
morao poslušati. 

— No, što moj brat sada kaže? — upita Old Death. 

— Njegovo ga lice optužuje — odgovori Bijeli Dabar — ali to još 
nije dokaz. 

— Ali ti si uvjeren da je on časnik i da je bio kod onog Cortesia? 

— Da. 

— Dakle, mora da pripada stranci za koju Cortesio vrbuje? 

— Tako je. Ali dokaži mi da taj čovjek vrbuje za Juareza i ja ću biti 
zadovoljan! 

— Evo ti dokaza. 

On iz džepa izvadi putovnicu, koja je bila potpisana imenom 
Juarez. Otvorio ju je i nastavio: 


— Da bismo se i sami uvjerili da Cortesio radi za Juareza i da su svi 
bljedoliki koji dolaze k njemu Juarezovi prijatelji, pravili smo se kao 
da imi želimo postati njegovi vojnici. On nas je primio i svakom je od 
nas dao putovnicu potpisanu imenom Juarez. Moji drugovi mogu ti 
također pokazati svoje putovnice. 

Poglavica je uzeo putovnicu i pomno ju promotrio. Njegovim je 
licem prešao srditi smiješak. 

— Bijeli Dabar nije naučio umjetnost bijelaca da govori na papiru 
— rekao je — ali on vrlo dobro poznaje znak koji ovdje vidi. To je 
Juarezov totem. Među mojim ratnicima ima mladić, mješanac, koji je 
kao dječak bio kod bljedolikih i koji poznaje umjetnost bijelaca. Ja ću 
ga pozvati. 

On glasno viknu neko ime. Neki mladi, svijetloputi čovjek pristupi 
poglavici, uzme mu putovnicu iz ruke, klekne uz vatru i stade polako 
prevoditi. Ja ga nisam razumio, ali Old Deathovo je lice postajalo sve 
zadovoljnije. Kad je mladić završio, vratio je putovnicu, očito ponosan 
što zna takvu umjetnost i udaljio se. Old Death spremi putovnicu i 
upita: 

— Dali da i moji drugovi pokažu svoje putovnice? 

Poglavica strese glavom. 

— Zna li moj crveni brat sada da su bljedoliki lagali i da su njegovi 
neprijatelji? 

— On to sada sigurno zna. On će sazvati svoje najistaknutije ratnike 
i snjima se posavjetovati što da učini. 

— Dali da i ja sudjelujem na tom savjetovanju? 

— Ne. Moj brat je mudar na savjetu i hrabar na djelu; ali mi ga ne 
trebamo, jer je već dokazao što je htio. To što se treba dogoditi stvar 
je Komanča koji su bili prevareni. 

— Još nešto. To ne spada ovamo, ali je za nas veoma važno. Zašto 
je moj crveni brat skrenuo tako daleko prema jugu? Zašto nije krenuo 
u visini pustinje? 

— Komarči su najprije htjeli jahati sjevernije, ali saznali su da je 
Winnetou s mnogo ratnika krenuo prema Rio Conchosu i da su zbog 
toga sela Apača bez straže. Mi smo tada brzo skrenuli prema jugu i 
zarobit ćemo ovdje plijen velik kao nikad do sad. 

— Winnetou prema Rio Conchosu? Hm! Je li ta vijest pouzdana? 
Tko ti je to rekao? Vjerojatno ona dva Indijanca koje ste sreli? 

— Da. Jeste li vidjeli njihove tragove? 

— Vidjeli smo. Kakvi su to bili Indijanci? 

— Iz plemena Topija, otac i sin. 

— Nalaze li se oni još uvijek kod tebe i smijem li s njima govoriti? 
— Moj brat smije učiniti sve što želi. 

— Smijeni li govoriti i s dvojicom bljedolikih koje ćeš mi predati. 
— Tko te u tome može spriječiti? 

— Onda te molim još samo jedno: dopusti mi da obiđem logor! Mi 


se nalazimo u neprijateljskoj zemlji i htio bih se uvjeriti da je sve u 
redu. 


— Učini tako, iako to nije potrebno. Bijeli Dabar je postavio stražu 
i osigurao logor. Osim toga, pred nama se nalaze naši izviđači. Dakle, 
sve je u redu. 


Njegovo prijateljstvo prema Old Deathu mora da je bilo veliko kad 
se nije uvrijedio na zahtjev izviđača da sam još jednom provjeri sve 
mjere sigurnosti. Oba otmjena Komanča, koji su dosad šuteći sjedili 
pokraj njega, ustadoše da skupe članove savjeta. Drugi su Komanči 
ponovo sjeli pokraj jedne vatre. I oba Langea i Sam sjeli su pokraj 
jedne vatre, gdje su dobili velike komade pečenog konjskog mesa. Old 
Death me uhvatio za ruku i odvukao prema vatri pokraj koje su sjedili 
bijelci. Kad smo prišli, ustao je časnik, prišao mu i na engleskom jeziku 
neprijateljski upitao: 

— Što to zapravo znači, master? 

Starac se prijazno nasmiješio i odgovorio: 


— To će vam kasnije reći Komanči. Uostalom, među vama se nalaze 
konjokradice. Ne govorite takvim tonom s Old Deathom! Svi su 
Komanči uz mene i protiv vas. Dovoljan je samo moj mig, i vi ste 
propali. 

On se ponosno okrene, ali ne pođe, kako bi meni pružio priliku da 
govorim. Gibson i Ohlert također su sjedili uz vatru. Ohlert je izgledao 
veoma loše i bolesno. Njegova je odjeća bila pocijepana, a kosa 
raščupana. Obrazi su mu upali, a oči su mu ležale duboko u dupljama. 
Činilo se da ne vidi i ne čuje ništa što se oko njega događa. U ruci je 
držao olovku, a na koljenu list papira u koji je zurio. S njim zasad 
nisam imao nikakva posla. On nije ima svoje volje, zato sam se obratio 
njegovom otmičaru: 

— Jesmo li se napokon sreli, master Gibson? Nadam se da ćemo 

odsad biti duže zajedno. 
On mi se nasmije u lice i odgovori: 
— S kim to govorite, sir? 
— Dakako, s vama! 


— No, to baš i nije tako. Po vašem pogledu vidim da govorite meni. 
Čini mi se da ste me nazvali Gibsonom? 


— Da. 

— No, ja se ne zovem tako. 

— Niste li u New Orleansu pobjegli preda mnom? 

— Master, s vama sigurno nije sve u redu! Ja se ne zovem Gibson. 


— Da, čovjek koji ima toliko imena lako može zanijekati jedno od 
njih. Niste li se u New Orleansu nazivali Clintonom? A u Lagrangeu 
Gavilanom? 


— To je moje pravo ime. Što uopće želite od mene? Ja s vama 
nemam nikakva posla. Ostavite me na miru! Ja vas ne poznajem! 

— Vjerujem. Policajac je često u situaciji da ga ljudi ne prepoznaju. 
Ne koristi vam vaše nijekanje. Vi ste svoju ulogu odigrali. Ja vas nisam 
iz New Yorka slijedio sve dovde da biste me ismijali. Odsad ćete ići 
tamo kamo vas ja budem vodio. 


— O! A ako to ne budem želio? 

— Onda ću vas vezati za konja i mislim da će me životinja slušati. 

On skoči, izvuče revolver i vikne: 

— Čovječe! Još jedna takva riječ i vrag će vas... 

Dalje nije stigao. Old Death mu priđe s leđa i udari ga kundakom 
po ruci, tako da je ispustio revolver. 


— Nemojte se praviti važni, Gibsone! — reče starac. — Ima ovdje 
ljudi koji su kadri da vam začepe ta velika usta! 


Gibson se uhvati za ruku, okrene se i vikne: 


— Gospodine, zar da vam nož zabijem u rebra? Mislite li da vas se 
plašim zato što se zovete Old Death? 

— Ne, dečko moj, nije potrebno da se plašiš. Ali morat ćeš slušati. 
Ako kažeš još jednu riječ koja ne godi mom nosu, kihnut ću u tebe 
dobrim metkom iz puške. Nadam se da će nam gentlemeni biti 

zahvalni ako ih oslobodimo propalice kao što ste vi. 


Njegov glas i držanje ostaviše dojam na Gibsona. Ovaj tiho 
promrsi: 


— Ali ja uopće ne znam što želite. Zamijenili ste me s nekim. 


— To nije moguće. Imaš tako izrazito lice lopova da ga nikad ne bih 
mogao zamijeniti s nekim drugim. Uostalom, glavni svjedok protiv 
tebe sjedi ovdje. 


On pokaže na Williama Ohlerta. 

— Ovaj? Svjedok protiv mene? — upita Gibson. — To je još jedan 
dokaz da ste me zamijenili. Ta pitajte ga! 

Stavio sam Williamu ruke na rame i rekao njegovo ime. On polako 
digne glavu, pogleda me bez razumijevanja i ne izusti ni riječi. 

— Master Ohlert, ser William, zar me ne čujete? Šalje me vaš otac. 

Njegov prazni pogled lutao je po mom licu, ali on ne progovori ni 
riječi. Tada Gibson prijeteći vikne: 

— Hoćemo čuti tvoje ime! Kaži ga odmah! 

William okrene glavu, pa poluglasno i uplašeno reče: 

— Zovem se Guillermo. 

— Što si? 

— Pjesnik. Pitao sam dalje: 

— Zoveš li se Ohlert? Jesi li iz New Yorka? Imaš li oca? 

Na sva ta pitanja je odmahnuo glavom ne sjećajući se ničega. 
Vidjelo se da je naučio svoju ulogu. Bilo je sigurno da je Ohlertov duh, 


otkako se nalazi u rukama tog pokvarenog čovjeka, sve više i više 
tamnio. 


— Evo vam vašeg svjedoka! — smijao se zlikovac. — On vam je 
dokazao da se nalazite na krivom putu. Dakle, odsad nas ostavite na 
miru. 

— Ipak ga želim još nešto upitati — rekao sam. — Možda je 
njegovo pamćenje ipak jače od laži koje ste mu utuvili u glavu. 

Dosjetio sam se nečemu. Izvadio sam lisnicu. U njoj se nalazio list 
sa Ohlertovom pjesmom, koju sam sada počeo polako čitati. Pročitao 
sam prvu kiticu. Vjerovao sam da će zvuk njegove vlastite pjesme 
prekinuti njegovu duhovnu neosjetljivost. Pročitao sam drugu kiticu. 


Biz 


Uzalud. Zatim treću: 


'Poznaješ li noć koja na tebe silazi tako da uzalud tražiš spas u njoj, 
noć što poput zmija oko tebe plazi i tisuću demona pljuje u mozak tvoj?" 


Dva posljednja retka pročitao sam glasnije. On podigne glavu; 
ustao je i ispružio ruke. Ja sam nastavio: 


'Plaši se takve noći i budan čekaj sutra, jer jedino ova noć neće imati 
jutra!" 
Zatim je kriknuo, skočio k meni i htio zgrabiti novine. Pružio sam 
mu. Sagnuo se prema vatri i sam glasno pročitao čitavu pjesmu. Zatim 
se uspravio i pobjednički viknuo, tako da je odjeknulo tihom dolinom: 


— Pjesma od Ohlerta, od Williama Ohlerta, od mene, od mene 
samoga! Jer ja sam taj William Ohlert, ja. Ne zoveš se ti Ohlert, ne ti, 
nego ja! 

Posljednje je riječi izrekao okrenut Gibsonu. U meni se probudila 
strahovita sumnja. Gibson je posjedovao Williamove dokumente. Zar 
se on, mada je bio stariji, namjeravao predstavljati kao Ohlert? Zar 
je...? Ali nisam te misli mogao domisliti do kraja, jer je upravo dotrčao 
poglavica, potpuno zaboravivši na sjednicu savjeta i svoje 
dostojanstvo, bacio Williama na zemlju i zapovjedio: 

— Šuti, pseto! Zar da Apači čuju da se ovdje nalazimo? Izdat ćeš 
nas. 


William Ohlert jaukne i ukočeno pogleda Indijanca. Opet se 
ugasila iskra njegova duha. Uzeo sam mu list iz ruke i ponovo ga 
spremio. Možda će mi s pomoću njega kasnije uspjeti da ga osvijestim. 

— Nemoj se na njega ljutiti! — zamoli Old Death poglavicu. — 
Njegov je duh pomračen. On će odsad biti miran. A sada mi reci, jesu li 
ta dva muškarca oni iz plemena Topija? 


Pokazao je na dva Indijanca koji su sjedili pokraj vatre bijelaca. 


— Da, to su oni — odgovori poglavica. — Ne razumiju dobro jezik 
Komanča. Moraš s njima razgovarati jezikom granice. Ali pobrini se za 
to da taj bijelac, koji više nema duše, bude miran, inače ću mu morati 
svezati usta! 


Vratio se da održi savjet. Old Death je oštro i upitno pogledao oba 
Indijanca i upitao starijeg: 

— Moja su crvena braća došla s visoravni Topije? Jesu li ratnici koji 
gore stanuju prijatelji Komanča? 

— Da — odgovorio je čovjek. — Mi posuđujemo svoje tomahawke 
ratnicima Komanča. 


— Kako je onda moguće da je vaš trag dolazio sa sjevera, gdje ne 
stanuju vaša braća, već neprijatelji Komanča, Ljanero i Taracon Apači? 

Činilo se da je to pitanje zbunilo Indijanca. To se moglo jasno 
vidjeti, jer ni on a ni njegov sin nisu imali obojena lica. On nakon 
kraćeg vremena odgovori: 

— Moj bijeli brat postavio je pitanje na koje bi lako i sam mogao 
odgovoriti. Mi smo iskopali ratnu sjekiru protiv Apača i odjahali smo 
prema sjeveru da bismo ustanovili gdje se nalaze. 

— I što ste pronašli? 

— Vidjeli smo Winnetoua, najvećeg poglavicu Apača. On je krenuo 
sa svojim ratnicima da bi odnio rat preko Rio Conchosa. Zatim smo se 
vratili da bismo javili našima neka požure i napadnu sela Apača. Tada 
smo sreli ratnike Komanča i doveli smo ih ovamo, da bi i oni donijeli 
propast našim neprijateljima. 

— Komanči će vam za to biti zahvalni. Ali otkad su ratnici Topija 
zaboravili da budu iskreni ljudi? 


Bilo je jasno da je starac nešto sumnjao. On je s njima razgovarao 
veoma prijazno, ali glas mu je imao čudnovatu boju, zvuk koji sam već 
često čuo kad bi koga želio nadmudriti. Navodnim Topijama bila su 
njegova pitanja veoma neugodna. Mlađi ga je promatrao 
neprijateljskim pogledom. Stari je nastojao da bude prijazan, ali se 
vidjelo da nerado odgovara. 

— Zašto moj bijeli brat pita za našu iskrenost? — upita on. — 
Kakav ima razlog da u tu iskrenost sumnja? 

— Nemam namjeru da vas uvrijedim. Ali kako to da ne sjedite 
zajedno s ratnicima Komanča, nego ovdje s bljedolikima? 

— Old Death pita više nego što bi smio. Sjedimo ovdje jer nam se 
to sviđa. 


— Ali po tome izgleda kao da Komanči preziru Topije. Čini se kao 
da vas oni žele iskoristiti, ali vam ne dopuštaju da s njima sjedite. 

To je bila uvreda. Crvenokožac se uzrujao: 

— Ne govori takve riječi, inače ćeš se morati s nama boriti. Mi smo 
sjedili s Komančima, a sada smo došli do bljedolikih da bismo od njih 
učili. Ili je možda zabranjeno čuti što se događa u gradovima i 
područjima bijelaca? 

— Ne, to nije zabranjeno. Ali ja bih na vašem mjestu opreznije 
postupio. Tvoje je oko vidjelo snijeg mnogih zima; zbog toga bi morao 
znati o čemu govorim. 

— Ako ne znam, reci mi! — odgovori on prezirno. 

Tada mu Old Death pristupi, sagne se k njemu i strogo reče: 


— Jesu li ratnici Komanča s vama popušili lulu mira i jeste li i vi 
dim kalumeta puhnuli kroz nos? 

— Da. 

— Onda morate činiti samo ono što njima koristi. 

— Misliš li da mi to ne želimo? 

Obojica se oštro pogledaše. Činilo se da se bore pogledima. Zatim 
Old Death odgovori: 

— Vidim da si me razumio i da si pogodio moje misli. Ako ih 
izgovorim, bit ćete obojica izgubljeni. 

— Uf! — vikne Crvenokožac, skoči i dohvati nož. Njegov je sin 


prijeteći ustao i izvukao tomahawk. Ali Old Death samo ozbiljno 
kimnu glavom: 


— Uvjeren sam da nećete dugo ostati kod Komanča. Kad se budete 
vratili onima koji su vas poslali, recite im da smo njihovi prijatelji. Old 
Death voli sve Crvenokošce i ne pita kojem plemenu pripadaju. 


Indijanac mu sikne u lice: 
— Misliš li možda da ne pripadamo plemenu Topija? 
— Moj crveni brat zna koliko je neoprezan kad postavlja takvo 


pitanje. Ja sam šutio, jer ne želim da budem tvoj neprijatelj. Zašto se 
sam odaješ? Zar ne stojiš usred mnogostruke smrti? 


Crvenokožac stegne nož u ruci. 
— Reci mi što misliš, tko smo mi? — upita on starca. 


Ovaj ga uhvati za ruku, povuče k meni i reče tiho, ali ipak dovoljno 
glasno da sam mogao čuti: 

— Vi ste Apači! 

Indijanac ustukne, istrgne ruku iz starčeve i pripremi nož: 

— Lažeš, pseto! 

Old Death ne učini ništa da bi se obranio od udarca. Samo tiho 
šapnu: 

— Hoćeš li ubiti Winnetouova prijatelja? 

Indijanac spusti ruku. Približi usta Old Deathovu uhu i prijeteći 
reče: 

— Šuti! 

Zatim se okrene i ponovo sjede. Njegov je lice bilo mirno i 
nepomično, kao da se ništa nije dogodilo. Znao je da je otkriven, ali 
nije pokazivao nimalo straha, ni sumnje. Je li tako dobro poznavao Old 
Deatha da je vjerovao kako ga ovaj neće izdati? Ili je bio siguran zbog 
nekog drugog razloga? I njegov je sin mirno sjeo pokraj njega i 
zataknuo tomahawk ponovo za pojas. Oba Apača usudila su se ući u 
logor svojih smrtnih neprijatelja. To je bila smionost kojoj se trebalo 
diviti. Ako njihova namjera uspije, Komanči se neće moći spasiti. Mi 
smo sada htjeli napustiti tu skupinu, ali nemir među Komančima 
ponuka nas da stanemo. Vidjeli smo da je savjetovanje završeno. 
Crvenokošci su ustali, a poglavica je nešto zapovjedio svojim 
ratnicima, nakon čega su odmah okružili vatru kraj koje smo se 
nalazili. Bijelci su bili opkoljeni. Bijeli Dabar ušao je dostojanstveno u 
krug i podigao ruku u znak da želi govoriti. Vladala je grobna tišina. 
Bijelci još nisu slutili što će se dogoditi. Ustali su. Samo su lažni Topije 
sjedili mirno, kao da ih se sve to ništa ne tiče. I William Ohlert je sjedio 
na svome mjestu držeći olovku u ruci. 

Sada je poglavica počeo polako govoriti: 

— Bljedoliki su došli k ratnicima Komanča i rekli da su njihovi 
prijatelji. Oni su ih primili i popušili s njima lulu mira. Ali sada su 
Komanči saznali da su bljedoliki lagali. Bijeli Dabar je točno izvagao 
sve što govori za njih, a što protiv njih, i posavjetovao se s 
najiskusnijim ljudima što da učini. On se s njima složio da su bljedoliki 
lagali i da više ne zaslužuju naše prijateljstvo i našu zaštitu. Zato od 
ovog časa prestaje savez s njima i neprijateljstvo stupa na mjesto 
prijateljstva. 

On prekine svoj govor. Časnik iskoristi tu priliku i upita: 

— Tko nas je oklevetao? U svakom slučaju ova četvorica ljudi koji 
su došli sa Crncem. Oni su nas doveli u opasnost koju nismo zaslužili. 
Mi smo dokazali i opet ponavljamo da smo prijatelji Komanča. Ali neka 
i ti stranci dokažu da misle pošteno! Tko su oni i tko ih poznaje? Ako 
su o nama rekli nešto loše, treba da to saznamo da bismo se mogli 
braniti. Mi ne dopuštamo da nam se sudi bez saslušanja. Ja sam časnik, 
dakle poglavica svojih ljudi. Ja mogu i moram zahtijevati da mi se 
dopusti da sudjelujem na svakom savjetovanju na kojem se o nama 
raspravlja! 

— Tko ti je dopustio da govoriš? — upita poglavica strogo i 
ponosno. — Kad govori Bijeli Dabar, ostali trebaju čekati dok on ne 
završi! Ti tražiš da budeš saslušan. Ti si bio saslušan maloprije, dok je 
s tobom govorio Old Death. Dokazano je da ste Juarezovi ratnici. A mi 
smo prijatelji Napoleona; zbog toga ste vi naši neprijatelji. Ti pitaš tko 
su ta četiri bljedolika, a ja ti kažem: to su hrabri, pošteni ratnici. Mi 
smo Old Deatha poznavali mnogo zima prije nego što smo ugledali 
vaša lica. Ti zahtijevaš da sudjeluješ na našem savjetovanju. Ja ti 
kažem da čak ni Old Death nije dobio takvo dopuštenje. Ratnici 
Komanča su muškarci. Njima nije potrebno lukavstvo bljedolikih da bi 
saznali što je pametno a što glupo, što je istina a što laž! Ja sam došao 
ovamo da bih vam rekao što smo zaključili. Vi treba da slušate i šutite, 
jer... 


— Mi smo s vama pušili kalumet — prekine ga časnik. — Ako 
budete s nama postupili neprijateljski, mi ćemo... 


— Šuti, pseto! — zagrmi poglavica. — Ti si sada na ustima imao 
uvredu. Sjeti se da oko tebe ima preko pet stotina ratnika koji su 
spremni da tu uvredu odmah operu. Vi ste kalumet dobili prijevarom, 
lažima, ali ratnici Komanča poznaju volju Velikog duha. Oni poštuju 
zakone koji vladaju među njima i znaju da se još uvijek nalazite pod 
zaštitom kalumeta i da s vama moraju postupiti kao s prijateljima, sve 
dok ta zaštita bude trajala. Crvena je boja svete gline od koje se pravi 
kalumet. Crvena je boja svjetla, dana i plamena, kojim se kalumet pali. 
Ako je ona ugašena, vlada mir, sve dok se svjetlo ponovo ne pojavi. 
Kad se rodi svjetlo dana, mira će nestati, a naš će savez završiti. Do tog 
vremena bit ćete naši gosti. Možete ovdje sjediti i spavati, nitko vas 

neće ni dirnuti. Ali čim svane zora, odjašite odakle ste i došli. Dat ćemo 
vam prednost u vremenu koje nazivate pet minuta. Zatim ćemo vas 
slijediti. Dotada smijete zadržati i ponijeti sve što vam pripada; ali 
poslije toga ćemo vas ubiti i sve vam oduzeti. I ona dvojica, koju Old 
Death traži za sebe, neka također do tog vremena budu naši gosti, jer 
su i oni snama popušili kalumet. Samo oni ne smiju odjahati s vama, 
već moraju ostati ovdje kao zarobljenici Old Deatha koji s njima može 
učiniti što želi. To je zaključak savjeta. Bijeli Dabar, poglavica 
Komanča je govorio! 
Okrenuo se. 


— Što? — viknu Gibson. — Ja da budem zarobljenik toga starca? Ja 
ĆU... 


— Budi miran! — prekine ga časnik. — Odluka poglavice više se ne 
može promijeniti. Poznajem Crvenokošce. Uostalom, ja sam uvjeren 
da će udarac upućen nama pasti na glavu klevetnika. Još nije jutro, a 
dotle se mnogo toga može promijeniti. Možda je osveta bliže nego što 
misle. 


Ponovo su sjeli kao i ranije. Ali Komanči se nisu vratili na svoja 
mjesta, nego su ugasili vatre i sjeli u četvorostrukom krugu oko 
bijelaca, tako da su ovi sa svih strana bili opkoljeni. Old Death iziđe iz 
toga kruga. Htio je krenuti u izvidnicu. 


— Mislite li da nam je Gibson sada siguran, sir? — upitao sam ga. 


— Ako se ne dogodi nešto neočekivano, ne može nam izmaći — 
odgovori on. 


— Najbolje će biti da ih odmah zarobim. 


— To je nemoguće. Ne možemo zbog te proklete lule mira. Prije 
svitanja Komanči neće dopustiti da stavimo ruku na Gibsona. A poslije 
ga možemo i kuhati i peći, kako nam se bude svidjelo. 


— Govorili ste o nečem neočekivanom. Plašite li se čega? 


— Na žalost! Pretpostavljam da su Komanči domamljeni u opasnu 
klopku. 

— Znači, vi doista vjerujete da su ona dvojica Apači? 

— Možete me objesiti ako nisu. Najprije mi je bilo sumnjivo kada 


sam saznao da su dvojica Topija došla s Rio Conchosa. To mogu 
vjerovati Komanči, ali ne i stari izviđač kakav sam ja. Kad sam ih vidio, 


523 


odmah sam znao da je moja sumnja opravdana. Topije spadaju u 
polucivilizirane Indijance. Crte njihovih lica su mekane, rasplinute. A 
pogledajte oštra, šiljata i smiona lica ovih Crvenokožaca! A tek kad 
sam ih čuo kako govore! Odmah su se izdali izgovorom. Kad sam 
jednome u lice rekao da je Apač, nije li čitavim svojim držanjem 
potvrdio moju sumnju? 

— Možda se ipak varate? 


— Ne. On je Winnetoua nazvao najvećim poglavicom Apača. Zar bi 
se neprijatelj Apača poslužio takvim izrazom? Kladim se u svoj život 
da se ne varam. 


— Svakako. Vaši su razlozi dobri. Ali ako ste u pravu, onda se tim 
ljudima valja diviti. Dva Apača usudili su se priključiti tolikim 
Komančima. To je više nego junaštvo. 

— O, Winnetou poznaje svoje ljude! 

— Mislite da ih je on poslao? 

— Svakako. Mi smo od senjora Atanasia saznali kada i gdje je 
Winnetou preplivao Rio Grande. Nije moguće da se već nalazi sa 
svojim ratnicima na Rio Conchosu. Ne. Koliko ga ja poznajem, on je 
izravno odjahao do Bolson de Mapimija da bi sakupio svoje Apače. 
Poslao je odmah nekoliko uhoda da potraže Komanče i namame ih u 
Mapimi. Dok su oni uvjereni da se on nalazi na Rio Conchosu i da su 
sela Apača bez obrane, on ih ovdje očekuje i napast će ih, da bi ih 
jednim udarcem uništio. 

— Sto mu gromova! A mi se nalazimo usred svega toga; ona dva 
Apača smatraju nas svojim neprijateljima! 

— Ne. Oni znaju da sam ih prozreo. Da sam Bijelom Dabru rekao 
samo jednu riječ, oni bi umrli strahovitom smrću. Kako to nisam 
učinio, to im dokazuje da nisam njihov neprijatelj, nego čak i prijatelj. 

— Sada ne shvaćam samo još jedno, sir. Nije li vaša dužnost da 
opomenete Komanče? 

— Hm! Dotakli ste prokleto osjetljivu točku. Komanči su izdajice i 
stoje na strani Napoleona. Oni su usred mira napali nedužne Apače i 
bijedno ih pobili. To treba kazniti. Ali mi smo s njima popušili lulu mira 
ine smijemo ih izdati. 

— U pravu ste. No ja sam svim srcem na strani tog Winnetoua. 

— Ja također. Želim njemu i Apačima sve dobro. Mi ne smijemo 
izdati njegova dva čovjeka. Ali tada će Komanči, koje također ne 
smijemo izdati, biti izgubljeni. Što da se učini? Da, kad bismo imali 
Gibsona i Ohlerta, mogli bismo krenuti svojim putem i ostaviti ih da se 
bore. 


— Tako ćemo moći postupiti sutra ujutro. 


— Ili nećemo. Možda ćemo sutra uvečer u ovo vrijeme zajedno s 
Apačima i Komančima na vječnim lovištima loviti dabrove ili čak ubiti 
i pojesti nekog starog bizona. 

— Zar je opasnost tako blizu? 


— Meni se tako čini, a za to imam dva razloga. Prvo, najbliža sela 
Apača nisu daleko, a Winnetou ne smije dopustiti da im se Komanči 
odveć približe. A drugo, onaj meksikanski časnik rekao je nešto kao da 
će se još noćas sve izmijeniti. 

— Vjerojatno. Možemo se pouzdati u kalumetKomančakaoiu moj 
totem, pogotovo što vas Winnetou poznaje i što je već i mene vidio. Ali 
tko dospije između dva mlinska kamena biva samljeven, čak kad se 
pojedinog kamena i ne mora plašiti. 

— Onda ćemo nastojati da ne dospijemo između njih, ili ćemo se 
pobrinuti da ne počnu mljeti. Pođimo u izvide. Možda ćemo usprkos 
tami vidjeti nešto što bi moglo razvedriti moje misli. Hodajte za mnom 
tiho i polako! Ako se ne varam, već sam jednom bio u ovoj dolini; zato 
pretpostavljam da ću se brzo snaći. 


Pokazalo se da je imao pravo. Nalazili smo se u maloj, gotovo 
okrugloj dolini, koja se po širini mogla pretrčati za pet minuta. Dolina 
je imala jedan ulaz, kroz koji smo ušli, i jedan izlaz, koji je bio isto jako 
uzak. Tuda su prošli izviđači. Logor Komanča nalazio se u središtu 
doline. Stijene kotla bijahu pećine koje su se strmo uspinjale i pružale 
sigurnost, jer se nitko nije mogao uspeti gore, niti se po njima spustiti. 
Mi smo obišli cijelu dolinu i prošli pored stražara koji su stajali na 
ulazu i izlazu. Sada smo se ponovo približili logoru. 


— Fatalno! — mrmljao je starac. — Nalazimo se u klopci. Ne znam 
kako bismo iz nje mogli izići. Mogli bismo postupiti poput lisice koja 
otkine vlastitu nogu ako je uhvati željezo. 

— Zar ne bismo mogli nagovorili Bijelog Dabra da odmah krene i 

potraži drugo mjesto za logorovanje? 

— Jedino bismo mogli to pokušati. Ali ne vjerujem da će na to 
pristati, ako mu ne kažemo da se u njegovu logoru nalaze dva Apača. 
A to ne smijemo učiniti. 

— Možda vi gledale precrno, sir. Možda smo ovdje sasvim sigurni. 
Oba prolaza čuvaju stražari. 

— Da, deset ljudi ovdje i deset ljudi tamo. To izgleda sigurno. Ali ne 
smijemo zaboraviti da imamo posla s Winnetouom. Zagonetno mi je 
kako je inače tako mudar i oprezan Bijeli Dabar došao na glupu 
pomisao da se zaustavi upravo u tako zatvorenoj dolini. Ovi su ga 
Apači morali dobro obrlatiti. Govorit ću s njim. Ako ostane pri svome, 
a nešto se dogodi, moramo biti što je moguće nepristraniji. Mi smo 
prijatelji Komanča, ali ne smijemo ubiti nijednog Apača. No, evo nas u 
logoru, a tamo stoji i poglavica. Pođite sa mnom! 

Bijelog sam Dabra prepoznao po orlovom perju. Kad smo mu 
pristupili, on upita: 

— Je li se moj brat uvjerio da smo na sigurnom? 

— Ne — odgovori starac. 

— Zašto ti se ne sviđa ovo mjesto? 

— Nalik je na klopku. 

— Moj se brat vara. Ta dolina nije klopka. Ona je u svemu nalik na 
mjesto koje bljedoliki nazivaju fort. Ovamo ne može ući neprijatelj. 

— Da, možda ne može ući kroz prolaze, jer su veoma uski i deset ih 
ratnika lako može braniti. Ali Apači se mogu spustiti niz padinu. 

— Ne, padine su odviše strme. 

— Je li se moj bratu to uvjerio? 

— Da. Sinovi Komanča stigli su ovamo danju. Oni su sve pretražili. 
Pokušali su se popeti uz stijene; to im nije uspjelo. 

— Možda je lakše sići nego se popeti. Znam da se Winnetou može 
penjati kao divokoza. 

— Winnetou nije ovdje. To su mi rekli ona dvojica iz plemena 
Topija. 

— Možda su se prevarili. Možda su to saznali od nekoga koji to ni 
sam nije točno znao. 


526 


— Oni su tako rekli. Oni su neprijatelji Winnetoua, i ja im vjerujem. 

— Ali ako je istina da je Winnetou bio u Fort Ingeu, onda nije 
moguće da je u tako kratko vrijeme bio ovdje, skupio ratnike i otišao 
s one strane Rio Conchosa. Neka moj brat usporedi kratko vrijeme s 
dugim putem. 

Poglavica je zamišljeno spustio glavu. Činilo se da je došao do 
zaključka koji se podudarao s mišljenjem izviđača. Rekao je: 

— Da, vrijeme je bilo kratko, a put je dug. Pođimo da još jednom 
ispitamo Topije. 

Krenuo je prema logorskoj vatri, a mi smo ga pratili. Bijelci su nas 
mračno promatrali. Malo po strani sjedili su Lange, i njegov sin i Crnac 
Sam. William Ohlert pisao je nešto, gluh i slijep za sve oko sebe. 
Navodni Topije podigli su glavu tek kad ih je poglavica oslovio: 

— Znaju li moja braća sasvim točno da... 


Zašutio je. S visine stijena začulo se prestrašeno kreštanje neke 
male ptice i odmah zatim krik sove. Poglavica osluhne, Old Death 
također. Gibson je — kao da se želi igrati — zgrabio granu koja je 
ležala pokraj njega i gurnuo je u vatru, tako da je snažno zaplamsala. 
Htio je to ponoviti, a oči svih bijelaca promatrale su ga sa 
zadovoljstvom. Ali Old Death skoči, istrgne mu granu iz ruke i prijeteći 
vikne: 

— Ostavite to, sir! Mi to ne dopuštamo! 

— Zašto? — upita Gibson ljutilo. — Zar čovjek ne smije čarkati 
vatru? 


— Ne. Kad se odjednom javi sova, ne smije se odgovoriti tim ranije 
dogovorenim znakom. 


— Znakom? Zar ste poludjeli? 


— Da, ja sam tako lud da ću svakom tko se usudi još jednom dirnuti 
vatru, odmah poslati metak u glavu! 


— Prokletstvo! Ponašate se kao da vi ovdje gospodarite! 


— To i činim, a vi ste moj zarobljenik kome ću jednostavno 
zakrenuti vratom kad mi se vaše lice ne bude svidjelo. Samo si nemojte 
utvarati da možete prevariti Old Deatha! 


— Ito čovjek mora slušati? Moramo li doista, senjores? 


Bec 


To je pitanje uputio ostalim bijelcima. Old Death stavi ruke na 
svoja dva revolvera, a ja također. Začas su se pored nas stvorila oba 
Langea i Crnac Sam, također s oružjem u ruci. Bili smo spremni da 
pucamo na svakoga tko bi bio toliko neoprezan i posegao za oružjem. 
Usto je još i poglavica viknuo svojim ljudima: 

— Zategnite lukove! 


U trenutku su svi Komanči ustali i mnoštvo strijela bilo je upereno 
u bijelce koji su stajali u sredini. 


— Eto, vidite! — nasmijao se Old Death. — Još vas štiti kalumet. 
Čak su vam ostavili i oružje. Ali čim jedan od vas pruži ruku za nožem, 
prestaje zaštita kalumeta. 


Tada se ponovno čulo kreštanje sove, kao da dolazi s neba. 
Gibsonova se ruka trgla, kao da se želi približiti vatri, ali se nije usudio. 
Sada poglavica ponovi svoje pitanje Topijama: 

— Znadu li moja braća sigurno da se Winnetou nalazi s one strane 
Conchosa? 

— Da, oni to znaju — odgovori stariji. 

— Neka dobro promisle prije no što mi odgovore. 

— Oni se ne varaju. Bili su sakriveni u grmlju kada je prošao i 
vidjeli su ga. 

Poglavica je i dalje postavljao pitanja, a Topija je odgovarao. 
Konačno je Bijeli Dabar rekao: 


— Tvoji su odgovori zadovoljili poglavicu Komanča. Neka moja 
bijela braća ponovo pođu sa mnom! 


To se ticalo Old Deatha i mene; ali Old Death mahne Langeovima 
da pođu s nama. Oni pozvaše Sama. 


— Zašto moj bijeli brat poziva i svoje drugove? — upita poglavica. 

— Zato što mislim da će mi uskoro biti potrebni. Kad dođe 
opasnost želim da smo zajedno. 

— Nema opasnosti. 

— Varaš se. Zar te nije upozorilo kreštanje sove? To je kriknuo 
čovjek. 

— Bijeli Dabar poznaje glasove svih ptica i životinja. On ih razlikuje 
od glasova čovječjeg grla. To je bila prava sova. 

— A Old Death zna da Winnetou tako vjerno i dobro oponaša 
glasove životinja da ih nije moguće razlikovati od pravih. Molim te da 
budeš oprezan! Zašto je bljedoliki rasplamsao vatru? Bio je to 
dogovoreni znak. A On je bio određen da ga uzvrati. 


— Onda mora da se dogovorio s Apačima, a on ih nije mogao sresti! 


— Netko drugi se s njima dogovorio, a bljedolikom su naredili da 
dade znak, kako se pravi izdajica ne bi odao tim znakom. 


— Misliš li da se među nama nalaze izdajice? Ne vjerujem. A čak 
kad bi i bilo tako, ne trebamo se plašiti Apača, jer ne mogu proći pored 
stražara, niti se mogu spustiti niza stijenu. 


— Možda ipak mogu. S pomoću lasa mogu se spuštati od stijene do 
stijene, jer... slušaj! 

Ponovo se začulo huhukanje sove, ovaj put ne iz visine, nego nešto 
niže. 

— Opet ona ptica — reče Komanč mirno. — Ne trebaš se brinuti. 

— Ne. Do vraga! Apači su ovdje, usred doline. Čuješ li? 

Na izlazu iz doline začuo se glasan, kreštav, potresan krik, krik 
smrti. Odmah zatim zadrhtao je tihi zrak od glasnog ratnog povika 
Apača. Tko ga je ikad, ma samo i jednom čuo, ne može ga nikada, 
nikada zaboraviti. Cim se začuo krik, svi su bijelci skočili. 

— Tamo stoje oni psi — viknu časnik pokazujući na nas. — Na njih! 

— Da, naprijed! — izdera se Gibson. — Umlatite ih! 


Stajali smo u mraku i nismo bili sigurna meta. U svakom slučaju 
bilo je to već ranije dogovoreno, jer su njihovi pokreti bili brzi i 
sigurni. Stajali smo udaljeni od njih najviše trideset koraka. Ta 
udaljenost dala je Old Deathu vremena da kaže: 

— No, nisam li u pravu? Brzo, uperite puške! Pošteno ćemo ih 
dočekati. 

Šest pušaka uperilo se u napadače, a i poglavica je podigao svoju. 
Naše su puške dvaput zalajale. Nisam imao vremena da brojim koliko 
smo ih pogodili. I Komanči su skočili na noge i odapeli strijele. Vidio 
sam samo toliko da Gibson nije krenuo prema nama. Još uvijek je 
stajao kraj vatre, zgrabio je Ohlerta za ruku i trudio se da ga podigne. 
Vidio sam ih samo na trenutak. Sada je krika bila glasnija i Apači su 

navalili na Komanče. 

Zbog slabe svjetlosti Apači nisu mogli vidjeti koliko neprijatelja 
imaju pred sobom. Praskale su puške, letjela koplja i strijele, bljeskali 
noževi. Ispred svih Apača jedan je silovito prodro u linije Komanča. U 
lijevoj ruci držao je revolver, a u desnoj tomahawk. Dok je svaki metak 
iz revolvera sigurno pogađao Komanče, sjekira je poput munje letjela 
od glave do glave. Na glavi nije imao znakove odličja, niti mu je lice 
bilo obojeno. Ali i bez toga je način kako se borio i okolnost da je imao 
revolver govorila tko je on. Bijeli Dabar ga je prepoznao isto tako brzo 
kao i mi. 

— Winnetou! —viknuo je. — Napokon ga imam! Prepustite ga 
meni. 


Skočio je i jurnuo u vrevu bitke. Nismo ga više mogli slijediti 
očima 

— Što da učinimo — upitao sam Old Deatha. — Apača ima manje, i 
ako se brzo ne povuku, bit će uništeni. Moramo ih upozoriti; idem 
izvijestiti Winnetoua! 

Htio sam otiči, ali me starac uhvati za ruku i rede: 

— Ne pravite gluposti! Ne smijemo izdajnički postupiti prema 
Komančima, jer smo s njima popušili kalumet. Uostalom, Winnetouu 
nije potrebna vaša pomoć. I sam je dovoljno pametan. Čujte! 

Čuo sam glas svog crvenog prijatelja: 

— Mi smo prevareni. Uzmaknite brzo! Natrag! Natrag! 

Vatra se za vrijeme te kratke ali žestoke borbe gotovo potpuno 
ugasila. Ali svjetlost je ipak bila dovoljna da mogu vidjeti što se 
događa. Apači su se povlačili. Winnetou je uvidio da je premoć 
Komanča prevelika, čudio sam se što nije ranije prebrojio svoje 
neprijatelje; razlog sam kasnije saznao. 

Komanči su htjeli jurnuli za Apačima, ali ih zadrže njihovi meci. 
Osobito je marljivo pucala Winnetouova srebrna puška koju je 
naslijedio od svog oca. Bijeli Dabar zapovjedi da se ponovo razjari 
vatra, pristupi k nama i reče: 

— Apači su nam pobjegli; ali sutra rano ujutro slijedit ću ih i 
uništiti. 

— Misliš li da ćeš to uspjeti? — upita Old Death. 

— Sigurno! Misli li moj brat drukčije nego ja? Onda se vara. 


— Nisi li tii prije, kad sam te upozorio, također rekao da se varam? 
Ja sam tu dolinu nazvao klopkom. Možda je nećeš moći napustiti. 


— Neka samo svane dan. Onda ćemo vidjeti neprijatelja, ono malo 
što je od njih ostalo, i brzo ćemo ih uništiti. Sada ih štiti mrak. 

— Onda nije potrebno da pucate na njih! Kad potrošite strijele, u 
ovoj dolini ima dovoljno drveta da načinite nove. Ali imate li željezne 
vrške? Nemojte rasipati svoje oružje! A kako je s onih deset ratnika 
Komanča koji su stražarili na ulazu u dolinu? Jesu li još uvijek tamo? 


— Ne, oni su ovdje. Primamila ih je borba. 
— Onda ih smjesta ponovo pošalji onamo. 


— Briga mog brata je suvišna. Apači su pobjegli kroz izlaz. Do ulaza 
nije dopro ni jedan. 

— Ipak ti savjetujem da to učiniš. Tih deset ljudi ovdje ti ne mogu 
mnogo koristiti. Tamo su potrebniji nego ovdje. 

Poglavica posluša više iz poštovanja prema Old Deathu nego iz 
uvjerenja da je ta mjera potrebna. Ali ubrzo se pokazalo da je starac 
imao pravo. Jer kad je tih deset ratnika krenulo prema ulazu, začula 
su se odatle dva pucnja praćena divljom vikom. Nakon nekoliko 
minuta dvojica su se vratila i javila da su ih dočekali meci i strijele. 
Jedino su oni ostali živi. 

— No, jesam li se opet prevario? — upita izviđač. — Klopka je 
straga i sprijeda zatvorena, a mi se nalazimo u njoj. 

Bijeli Dabar nije znao što bi odgovorio. Upitao je zaprepašteno: 

— Uf! Što da učinim? 

— Nemoj rasipati snagu i oružje svojih ljudi! Postavi dvadeset ili 
trideset ljudi u blizini izlaza i ulaza u dolinu, da tamo stražare. Ostali 
neka se povuku i odmore, da bi sutra ujutro bili svježi. To je jedino što 
bih ti mogao savjetovati. 


Ovaj put je poglavica odmah poslušao savjet. Zatim smo izbrojili 
mrtve i tek tada sam se sjetio bijelaca. Samo su mrtvi bili ovdje; ostali 
su nestali. Nije bilo ni Gibsona, ni Williama Ohlerta, ni preostalih deset 
bijelaca. 


— To je zlo! — viknuo sam. — Pobjegli su k Apačima i sada su 

sigurni. 

— Da, i tamo su ih, dakako, lijepo dočekali, jer su bili na strani 
navodnih Topija. 

— I tako smo ponovo izgubili Gibsona. 


— Ne. Imamo totem Dobrog Čovjeka i Apači me poznaju; razumije 
se samo po sebi da će nas primiti kao prijatelje. Poslije ću ih već 
nekako nagovoriti da nam predaju Gibsona i Ohlerta. Izgubit ćemo 
samo jedan dan, to je sve. 

— A ako ona dvojica pobjegnu? 

— Ne vjerujem. Morali bi proći kroz Mapimi, a to se neće usuditi... 
Ali što je ovo? 

Komanči su stajali u krugu. Iz sredine se začulo stenjanje i 
zavijanje. Prišli smo i vidjeli jednog bijelca koji nije bio mrtav, nego se 
sada osvijestio. Koplje mu je probilo donji dio tijela. 

Old Death klekne pokraj njega i pogleda njegovu ranu. 

— Čovječe — reče on — preostaje vam još deset minuta života. 
Olakšajte svoje srce i nemojte lagati. Vi ste bili u dosluhu s Apačima? 

— Da — stenjući odgovori upitani. 

— Znali ste da ćemo noćas biti napadnuti? 

— Da. Topije su zbog toga doveli Komanče ovamo. 

— Trebalo je da Gibson dade znak vatrom? 


— Da, sir. Zapravo je morao toliko puta udarati vatrom koliko ima 
stotina Komanča. Da je tako postupio, Winnetou bi ih napao tek sutra, 
na drugom mjestu, jer je danas uza se imao samo stotinu ljudi. Ali 
sutra će stići ostali. 


— To sam i mislio. Kako sam Gibsona spriječio da još četiri puta 
udari u vatru, Apači su nas sada napali. No, oni su zaposjeli izlaze. Ne 
možemo otići, a sutra će ta dolina postati otvorena grobnica u kojoj 
ćemo svi izginuti. 

— Mi ćemo se braniti — reče poglavica bijesno. — A ova izdajica 
neka ode u vječna lovišta kao šugavi pas, da bi ga tamo gonili vukovi, 
dok mu slina bude vječno kapala s jezika. 

Izvadio je nož i zabio ga ranjeniku u srce. 


— Glupost! — vikne Old Death ljutilo. — Nisi ga trebao ubiti. 

— Ja sam ga ubio, i sada je njegova duša robinja moje duše. Održat 
ćemo ratni savjet. Ratnici Komanča nemaju volje da čekaju dok se 
pridruže i ostali psi Apači. Još ćemo se noćas probiti kroz izlaz. 

Sjeo je sa svojim vođama oko vatre. I Old Death je morao 
sudjelovati. Sjedio sam s Langeom, njegovim sinom i Crncem tako 
daleko od vatre, da nisam mogao čuti što govore. Samo po živim 
kretnjama izviđača mogao sam vidjeti, da se ne slaže s Indijancima. 
Činilo se da žestoko brani svoje stajalište, ali bez uspjeha. Konačno je 
ljutilo ustao i čuo sam kako je rekao: 

— No, onda pođite u propast! Ja sam vas nekoliko puta upozorio i 
niste me slušali. Uvijek sam imao pravo, a tako će biti i sada. Radite 
kako hoćete, ali ja i moji drugovi ostat ćemo ovdje. 

— Zar si prevelika kukavica da bi se snama borio? — upita jedan 
od vođa. 

Old Death se brzo okrenuo i htjede ljutito odgovoriti, ali se svlada 
i mirno reče: 

— Moj brat mora najprije dokazati svoju hrabrost prije nego mu 
bude dopušteno da se zanima za moju. Ja se zovem Old Death i time je 
dovoljno rečeno. 

Prišao je k nama i sjeo. Crvenokošci su nastavili sa savjetovanjem. 
Konačno su se složili i ustali sa svojih mjesta. 

Tada je s druge strane logora odjeknuo snažan glas: 

— Neka Bijeli Dabar pogleda ovamo. Moja je puška gladna njegova 
mesa. 

Sve su se oči okrenule prema mjestu odakle se začuo glas. Tamo je 
uspravno stajao Winnetou držeći pušku u ruci. Obje cijevi odjednom 
su bljesnule. Bijeli Dabar srušio se pogođen, a kraj njega je pao jedan 
od poglavica. 

— Tako će umrijeti svi lašci i izdajice — začulo se s one strane. 
Zatim ga je nestalo. Sve se to dogodilo tako brzo da Komanči nisu imali 
vremena ni da poskoče. Ali sada su svi jurnuli prema mjestu gdje je 
ranije stajao Winnetou. Ostali smo samo mi. Old Death pristupi 
poglavicama. Bili su mrtvi. 

— Kakva hrabrost! — vikne Lange. — Taj Winnetou je pravi vrag! 

— Pah! — nasmije se Old Death. — Ono pravo tek dolazi! Pazite! 

Čim je izgovorio te riječi začulo se prodorno vikanje. 

— Eto vam! — primijeti on. — Ne samo da je kaznio poglavice zbog 
njihova izdajstva, nego je i Komanče domamio k svojim ljudima. 
Strijele Apača potražit će svoje žrtve, slušajte! 

Začuo se oštar prasak revolvera, tri, pet, osam puta za redom. 

— Toje Winnetou — reče Old Death — on se služi revolverom. Čini 
mi se da se nalazi usred Komanča, a oni mu ne mogu ništa. 

Starom westmanu su takvi događaji bili obični. Njegovo je lice bilo 
mirno, kao da u kazalištu prati komad čiji mu je svršetak već poznat. 
Komanči su se vratili, jer im nije uspjelo pogoditi Winnetoua. Umjesto 
toga nosili su svoje ratnike koji su bili mrtvi ili ranjeni. Urlali su i 
zavijali i plesali mašući ratnim sjekirama oko leševa. 

— Ja bih pogasio vatre i smirio se da sam na mjestu tih ljudi — 
rekao je Old Death. — Oni pjevaju vlastitu posmrtnu pjesmu. 


— Što je zapravo zaključeno na ratnom savjetu? — upita Lange. 
— Odlučili su da se probiju prema zapadu, i to odmah. 


— Kakva glupost! Ta onda će pasti u ruke Apača koji treba da 
stignu. 

— To ne, master, jer se neće uspjeti probiti. A kad bi im to i uspjelo, 
za sobom bi imali Winnetoua, a pred sobom trupe koje on očekuje. 
Našli bi se u sredini i bili bi uništeni. Ali oni misle da Apača ima mnogo 
manje i sigurni su da će pobijediti. Također znaju da će stići sin Bijelog 
Dabra sa svojim ljudima, koje smo jučer sreli. To učvršćuje njihovo 
samopouzdanje. Tek sada će željeti da osvete smrt obiju poglavica. Ali 
Komanči bi morali čekati da svane i zatim se probiti prema drugoj 
strani, odakle su došli. Po danu čovjek vidi neprijatelja i zapreke koje 
postavlja. Ali moje mišljenje nisu prihvatili. Nama, dakako, može biti 
svejedno što će učiniti. Mi u tome nećemo sudjelovati. 

— To će nam Komanči zamjeriti. 


— Nemam ništa protiv. Old Death nema volje da bez potrebe izgubi 
glavu. Slušajte! Što je to bilo? 

Komanči su još uvijek zavijali, tako da se nije moglo odrediti kakva 
je zapravo bila vrst buke koju smo upravo čuli. 


— Ti luđaci! — ljutio se Old Death. — Winnetou će sigurno 

iskoristiti ovu buku. Možda ruši stabla, da bi zakrčio izlaz, jer ovo je 
zvučalo kao tresak oborena drveta. Mogao bih se zakleti da nijedan od 
Komanča neće pobjeći. Strahovita ali pravedna kazna, jer su usred 
mira napali bezazlena indijanska sela i ubili poslanike. Ako 
Winnetouu uspije zatvoriti izlaze, može se povući sa svojim ljudima i 
ove neoprezne Crvenokošce napasti s leđa. Uvjeren sam da će tako 
postupiti. 

Napokon je žalobno pjevanje bilo završeno i Komanći su utihnuli 
i skupili se slušajući zapovijedi čovjeka koji je sada preuzeo vodstvo. 

— Čini se da sad žele krenuti — rekao je Old Death. — Moramo do 
naših konja, da ih slučajno ne bi poveli sa sobom. Master Lange, pođite 
sa sinom i Samom po njih. Mi ćemo ostati ovdje, jer pretpostavljam da 
će nam poglavica održati mali govor.Imao je pravo. Kad su trojica 
naših drugova otišli, polako nam je prišao novi vođa i rekao: 

— Bljedoliki mirno sjede na zemlji, dok su Komanči krenuli svojim 
konjima. Zašto i oni ne ustanu? 


— Zato što još nismo saznali što su Komanči odlučili. 
— Mi ćemo napustiti dolinu. 
— Ali neće vam uspjeti da se probijete. 


— Old Death je kao vrana čiji glas ružno zvuči. Komanči će pogaziti 
sve što im stane na put. 

— Oni će pogaziti sami sebe. Ali mi ostajemo ovdje. 

— Zar Old Death nije naš prijatelj? Nije li snama popušio lulu mira? 
Nije li obavezan da se snama bori? Bljedoliki su hrabri i smioni ratnici. 
Oni će nas pratiti i stati na čelo naših ratnika. 


Sad je Old Death ustao, približio se Komanču, nasmijao mu se u 
lice i odgovorio: 

— Moj brat ima lukave misli. Bljedoliki neka jašu prvi, neka 
Crvenokošcima prokrče put i pritom poginu. Mi smo prijatelji 
Komanča, ali nismo dužni da slušamo njihove poglavice. Mi smo ih 
slučajno sreli, ali nismo se obavezali da ćemo sudjelovati u njihovom 
ratnom pohodu. Mi smo smioni i hrabri, moj je brat govorio istinu. Mi 
pomažemo našim prijateljima u svakoj borbi koju vodi razum, ali 
nećemo sudjelovati u planovima za koje unaprijed znamo da neće 
uspjeti. 

— Znači, bijelci neće jahati s nama? Ja sam ih smatrao smionim 
ljudima. 

— Mi to i jesmo. Ali mi smo oprezni. Mi smo gosti Komanča. Otkad 
je kod njih običaj da goste, koje moraju zaštititi, stavljaju na čelo gdje 
je smrt neizbježna? Moj brat je lukav, ali ni mi nismo glupi. I moj brat 
je veoma hrabar ratnik, i ja sam uvjeren da će on jahati ispred svojih 
ljudi, jer je to mjesto koje mu pripada. 

Crvenokožac se zbunio. Njegova namjera da žrtvuje nas, ne bi li 
sebe spasio, bila je prilično jasna. Kad je vidio da varka nije uspjela, ne 
samo da se zbunio, nego se i razljutio. Strože nego dosad on upita: 

— Što će bljedoliki učiniti kad Komanči odu? Hoće li se možda 
priključiti Apačima? 

— Kako bi to bilo moguće kad će moj brat uništiti Apače! Kome bi 
se tada mogli priključiti? 

— Ali za njima će doći novi. Mi nećemo dopustiti da bljedoliki 
ostanu ovdje. Oni će poći s nama. 

— Već sam rekao da ćemo ostati. 


— Ako bijelci ne pođu s nama, smatrat ćemo ih svojim 
neprijateljima. 

— Ako nas Crvenokošci smatraju neprijateljima, mi ćemo se tako i 
vladati. 

— Mi im nećemo dati njihove konje. 

— Mi smo ih već uzeli. Evo, upravo ih dovode naši drugovi. 

I doista, naši su prijatelji upravo dovodili konje. Poglavica je 
mračno skupio obrve i rekao: 


— Dakle, bijelci su se već spremili. Vidim da su prema nama 
neprijateljski raspoloženi i zapovjedit ću svojim ratnicima da ih 
zarobe. 

Izviđač se kratko i stravično nasmije: 

— Poglavica Komanča se u nama vara. Ja sam Bijelom Dabru rekao 
da ćemo ostati ovdje. Kad to sada želimo provesti, to ne znači da 
Komanče smatramo neprijateljima. Dakle, nema nikakvog razloga da 
nas zarobi. 


— Mi ćemo to ipak učiniti, ako nam bijelci odmah ne obećaju da će 

jahati na čelu naših ratnika. 


Old Death upitno pogleda oko sebe. Njegovo lice prekrije smiješak 
koji je uvijek najavljivao da sprema neku podvalu. Nas trojica stajali 
smo pokraj vatre. Nekoliko koraka od nas stajali su naši drugovi s 
konjima. U blizini nije bilo nijednog Komanča. Svi su bili otišli svojim 
konjima. Old Death reče na engleskome, tako da Komanč nije mogao 
razumjeti njegove riječi: 

— Kad ga udarim, brzo skočite na konje i pođite za mnom prema 
ulazu u dolinu, jer se Komanči nalaze s druge strane. 


— Neka moj brat ne govori nerazumljivim jezikom. Hoću da znam 
što govori svojim drugovima. 

— To će poglavica odmah saznati. Vi danas nekoliko puta niste 
slušali moj savjeti još uvijek se niste opametili. Idete u susret sigurnoj 
smrti i želite nas prisiliti da pođemo s vama. Čini mi se da još uvijek 
ne poznajete Old Deatha. Misliš li da me netko može prisiliti da učinim 
ono što ne želim? Kažem ti da se ne plašim ni tebe ni tvojih Komanča. 
Ti nas želiš zarobiti? Zar ne vidiš da si u mojim rukama? Pogledaj ovo 
oružje! Samo se makni i ja ću te ustrijeliti! 


Uperio je u njega revolver. Indijanac je htio dohvatiti nož, ali Old 
Death mu je smjesta uperio oružje u grudi. 

— Makni ruku! — zagrmi starac. Indijanac spusti ruku. 

— Tako. Ja se ne šalim! Ti si sada naš neprijatelj, i ubit ću te ako me 
ne poslušaš. 

Crvenokožac upitno pogleda oko sebe, ali Old Death reče: 

— Ne traži pomoć od svojih ljudi! Čak i da su ovdje, ja bih te 
ustrijelio. Tvoje su misli slabe, kao u stare žene kojoj je mozak 
ishlapio. Opkoljen si neprijateljima, a sada i od nas stvaraš neprijatelje 
koji su za tebe opasniji nego Apači. Mi smo naoružani i ubili bismo 
stotinu tvojih ljudi prije nego što bi do nas dospjela i jedna jedina 
strijela. Ako svoje ratnike želiš odvesti u smrt, učini tako. Ali mi nismo 
dužni da se pokoravamo tvojim zapovijedima. 

Indijanac je neko vrijeme šutio, a onda reče: 

— Moj se brat treba sjetiti da moje riječi nisu bile tako mišljene. 

— Tumačim tvoje riječi kako su rečene. Ono što si mislio, mene se 
ne tiče. 

— Makni svoje oružje i ostat ćemo prijatelji! 

— Da, možemo. Ali prije nego što maknem oružje moram biti 
siguran da je tvoje prijateljstvo iskreno. 

— Ja sam tako rekao, a mojoj riječi treba vjerovati. 


— No maločas si govorio o tome da misliš drukčije nego što 
govoriš. Dakle, čovjek se ne može pouzdati u tvoja obećanja. 


— Ako mi ne vjeruješ, ne mogu ti dati drugu sigurnost. 

— Možeš, zahtijevam da mi daš svoju lulu mira... 

— Uf! — vikne Indijanac prestrašeno. — Kalumet se nikome ne 
daje. 

— No samo s tim nisam zadovoljan. Ne tražim samo tvoj kalumet, 
nego i tvoju medicinu. 

— Uf, uf, uf! To nije moguće! 

— Ne tražim da mi ih daruješ. U času kad se budemo miroljubivo 
rastajali vratit ću ti tvoje stvari. 

— Ratnik ne daje iz ruku svoju vrećicu s medicinom! 


— Ali ja to ipak od tebe tražim. Poznajem vaše običaje. Kad tvoja 
medicina i tvoj kalumet budu kod mene, ja ću postati ti, i svako 
neprijateljstvo lišilo bi te radosti vječnih lovišta. 

— Ne dam ti! 

— No, onda smo završili. Ja ću te sada ustrijeliti i uzet ću tvoj skalp, 
tako da ćeš poslije smrti biti moj pas i rob. Podići ću ruku tri puta. Ako 
me ne poslušaš, treći put ću pucati. 

Podigao je ruku prvi put, pa drugi put, i tada je Indijanac rekao: 

— Čekaj! Hoćeš li mi oboje vratiti? 

— Da. 

— Onda ću ti dati što tražiš. Ja ću... 

Podigao je ruke da bi dohvatio vrećicu s medicinom i lulu koja mu 
je vi sila o vratu. 


—Stoj! — vikne Old Death. — Spusti ruke, inače ću pucati. Vjerovat 
ću ti tek onda kad ti predmeti budu kod mene. Neka ih moj drug skine 
s tvog vrata i stavi oko mog. 


Komanč spusti ruke. Skinuo sam tražene predmete i objesio ih oko 

Old Deathova vrata. Nakon toga on spusti revolver. 

— Tako! — rekao je. — Sada smo ponovo prijatelji, i moj brat neka 
radi što želi. Mi ćemo ostati ovdje i pričekali, da bismo vidjeli kako će 
završiti bitka. 

Poglavica vjerojatno još nikad nije bio tako bijesan. Njegova je 
ruka pošla prema nožu, ali ga se nije usudio trgnuti. Sikćući je izustio: 

— Bljedoliki su sada sigurni da im se ništa neće dogoditi. Ali čim 
mi vrate kalumet i medicinu, među nama će nastati neprijateljstvo, sve 
dok ne umru na mučeničkom stupu! 

Okrenuo se i odjurio. 


— Mi smo sada sasvim sigurni — rekao je izviđač — ali ipak valja 
poduzeti mjere opreza. Ne smijemo ostati ovdje kraj vatre, nego se 
povucimo straga u dolinu, da bismo odatle vidjeli što će se dogoditi. 
Dođite, meš'surs, povedite i konje. 


Svaki od nas uhvati svoga konja za uzdu. Uputili smo se do 
označenog mjesta, gdje smo konje privezati za kolce i sjeli kraj stabla 
na podnožju padine. Iz napuštenog logora svjetlucala je vatra. Svuda 
je vladala tišina. 

— Pretpostavljam da će ples brzo započeti — rekao je izviđač. — 
Komanči će potrčati uz paklenu viku, ali mnogima od njih bit će to 
posljednji put. Evo, počeli su. 

Podigla se takva buka kao da je na slobodu pušteno krdo divljih 
konja. 

— Slušajte! Čujete li nekog Apača da odgovara? — upita starac. — 
Ne, oni su odveć pametni i u tišini obavljaju svoj posao. 

Na padinama su odjekivali ratnički povici i jeka dvaju pucnjeva 
koji su se odjednom začuli. 

— Winnetouova srebrna puška — rekao je izviđač. — Siguran znak 
da će Komaniči biti zadržani. 

Da strijele i koplja lete uz prasak, sada bi čitava dolina sigurno 
tutnjala. Ovako smo čuli samo glasove Komanča i prasak Winnetouove 

— To je bio Apač! — radovao se Sam. — Oni su pobijedili i odbili 
Komanče. 

Imao je pravo. Kad je pobjednički poklik utihnuo, ugledali smo 
jahače kako se približavaju vatri. Bili su to Komanči. Proboj nije uspio. 
Neko je vrijeme oko vatre vladala velika zbrka. Vidjeli smo kako 
donose mrtve i ranjene i ponovo se začulo jadikovanje i zavijanje. Old 
Death se ljutilo vrpoljio na svome mjestu i psovao glupost Komanča. 
Nakon nekog vremena tužaljke su zanijemile i činilo se da Komanči 
sazivaju savjet. Prošlo je još pola sata. Zatim smo vidjeli kako nekoliko 
ratnika napušta logor i približava se mjestu gdje smo se mi nalazili. 

— Sada nas traže — rekao je Old Death. — Vjerojatno su uvidjeli 
kakvu su glupost učinili i zamolit će nas za savjet. 

Jedan od glasnika veoma se približio. Old Death se tiho nakašlje. 
Čovjek to začuje i pristupi nam. 

— Jesu li bljedoliki ovdje? — upita on. 

— Neka dođu k vatri. 

— Tko te šalje? 

— Poglavica. 

— Što želi? 

— Treba da se održi savjet, a bljedoliki smiju prisustvovali. 

— Smiju? Kako milostivo od vas! Zar smo napokon dostojni da nas 
saslušaju mudri ratnici Komanča? Mi se ovdje odmaramo. Hoćemo da 
spavamo. Reci to poglavici. Odsad nas više ne zanima vaše 
neprijateljstvo s Apačima. 

Sada je Crvenokožac počeo molili i dobrodušni starac najposlije 
popusti. 

— No, ako se ne možete spasiti bez našeg savjeta, onda ćemo vam 
pomoći. Ali ne želimo da nam vaš poglavica zapovijeda. Reci mu da 
dođe k nama, ako s nama želi razgovarali. 

— To ne može učinili, jer je poglavica. 

— Slušaj, čovječe, ja sam mnogo veći i slavniji poglavica nego on. 
Ne znam ni njegova imena. Reci mu to. 

— On ne može doći sve kad bi i htio, jer je ranjen u ruku. 


— Otkad to sinovi Komanča hodaju rukama, a ne nogama? Ako ne 
želi doći k nama, neka ostane gdje jest. Nama nije potreban! 


To je bilo rečeno tako odlučno da je Crvenokožac odgovorio: 

— Ja ću mu prenijeli Old Deathove riječi. Možda će ipak doći. 

— Ali reci mu da dođe sam. Nemam volje da se dugo savjetujem s 
mnogo ljudi. Sada pođi! 

Čovjek se udaljio. Vidjeli smo kako je pristupio krugu ratnika kraj 
vatre. Prošlo je prilično mnogo vremena a ništa se nije dogodilo. 
Napokon smo vidjeli da je neki čovjek ustao, napustio vatru i uputio 
se k nama. U kosi mu je bilo zataknuto orlovo perje. 

— Pogledajte. On je s mrtvog Bijelog Dabra skinuo znamenje 
poglavice i slavio ga na svoju glavu. Sada će se ponašati još otmjenije. 

Kad se poglavica približio, vidjeli smo da mu je lijeva ruka 
zamotana. Mora da mu je glasnik točno opisao mjesto gdje se 
nalazimo, jer je koračao pravo prema nama i zatim se zaustavio. Čekao 
je da mu se obratimo. Ali Old Death je i dalje mirno ležao i šutio. 

— Moj bijeli brat me zamolio da dođem k njemu? — rekao je 
napokon Crvenokožac. 

— Old Deathu nije bilo potrebno da moli. Ti si želio govoriti sa 
mnom. Dakle, ti si onaj koji treba moliti ako želimo izgovoriti tu riječ. 
A sada mi reci svoje ime. Ja ga još ne poznajem. 

— Poznato je čitavoj preriji. Zovu me Brzi Jelen. 

— Ja sam bio na svim prerijama, ali ipak nikad nisam čuo to ime. 
Mora da si ga tajio. Ali sada, kad sam ga čuo, dopuštam ti da sjedneš k 
nama. 

Poglavica ustukne. Nije dopuštao takav ton, ali znao je da ga 
okolnosti sile da popusti. Zbog toga je polako i dostojanstveno sjeo 
nasuprot Old Deathu. I mi smo posjedali. Ako je Komanč očekivao da 
će Old Death započeti razgovor, onda se prevario. Crvenokožac je 
morao prvi progovoriti: 

— Ratnici Komanča žele održati veliko savjetovanje, kome treba da 
prisustvuju i bljedoliki, da bi čuli njihov savjet. 

— To nije potrebno. Često ste imali prilike da čujete moj savjet i 
nikad me niste poslušali. Navikao sam da se mojim riječima poklanja 
pažnja i odlučio sam da odsad svoje misli zadržim za sebe! 

— Neka se moj brat sjeti da nam je njegovo iskustvo potrebno! 

— Ah, napokon! Zar su vas Apači naučili da je Old Death pametniji 


541 


od svih pet stotina Komanča? Kako je završio vaš napad? 

— Nismo mogli proći kroz izlaz jer je bio zatrpan kamenjem, 
grmljem i drvećem. 

— To sam i mislio! Apači su sa svojim bojnim sjekirama rušili 
stabla a vi niste ništa čuli, jer ste glasno žalili za svojim mrtvima. Zašto 
niste pogasili vatre? Zar ne vidite da će vam to još više pogoršati 
položaj? 

— Ratnici Komanča morali su učiniti ono što je savjet odlučio. Sada 
će zaključiti nešto mudrije. Hoćeš li razgovarati snama? 

— Ali ja sam uvjeren da opet nećete poslušati moj savjet. 

— Poslušat ćemo. 

— Ako mi to obećaš, spreman sam da vam pomognem. 

— Onda pođi sa mnom do vatre! 

— Hvala! Tamo ne idem. Velika je neopreznost paliti vatru, jer 
Apači mogu vidjeti sve što se kod vas događa. Također nemam volje 
da se natežem s tvojim ljudima. Ja ću ti reći što mislim, a ti postupi 
kako želiš. 

— Govori! 

— Apači se ne nalaze samo na izlazu i ulazu doline, nego i u samoj 
dolini. Ne može ih se istjerati. 

— Ali mi smo mnogo nadmoćniji. 

— Koliko ste ratnika već izgubili? 

— Veliki duh je mnoge od nas pozvao k sebi. Više od deset puta 
deset. A izgubili smo i mnogo konja. 

— Onda noćas više ništa ne smijete poduzeti, jer ćete proći jednako 
kao i prvi put. A danju će se Apači postaviti tako da će vas moći doseći 
svojim oružjem, a vi njih nećete. Zatim će doći i ratnici po koje je 
poslao Winnetou, i bit će više Apača nego Komanča. Vi ste osuđeni na 
smrt. 

— Zar moj brat zaista tako misli? Poslušat ćemo njegov savjet ako 
nas može spasiti. 

— Kad govoriš o spašavanju, nadam se da si napokon uvidio da 
sam imao pravo kad sam tu dolinu nazvao klopkom. Što više 
razmišljam, sve više uviđam da postoje samo dva puta za spas. Ali ne 

mogu znati hoće li uspjeti. Prvi je da vidite je li moguće uspeti se uza 
stijene. Ali treba pričekati da svane. Inače bi vas Apači vidjeli i odmah 
navalili na vas. Ondje bi bili jači od vas, jer ne možete povesti konje. 
Dakle, postoji samo jedno sredstvo da se spasite. Stupite u pregovore 
s Apačima. 

— To nećemo učiniti! — vikne poglavica. — Apači bi zahtijevali 
našu smrt. 

— Ja im to ne bih zamjerio, jer ste im dali dovoljan razlog. Usred 
mira napali ste njihova sela, opljačkali njihovu imovinu, odveli njihove 
žene i kćeri i ubili i na smrt mučili njihove ratnike. Zatim ste prekršili 
riječi ubili izaslanike. Tako sramotna djela traže osvetu, i nije čudo što 
od Apača ne možete očekivati milost. Ti to i sam uviđaš i time 
priznaješ da ste nepošteno postupili. 

To je bilo rečeno veoma iskreno, tako iskreno da je poglavica neko 
vrijeme šutio. 

— Uf! — izusti on najzad. — Ti to kažeš meni... meni... poglavici 
Komanča? 


— Rekao bih ti to čak i da si sam Veliki duh. Sramotno ste postupili 
prema Apačima koji vam nisu ništa skrivili. Što su vam učinili njihovi 
izaslanici da ste ih ubili? Što su vam učinili da ste krenuli u ratni 
pohod, da bi na njih svalili smrt, propast i sramotu. Odgovori mi? 

Indijanac je neko vrijeme šutio, a onda reče ljutito: 

— Oni su naši neprijatelji. 

— Ne, oni su s vama živjeli u miru i nijedan vaš izaslanik nije im 
donio vijest da ste protiv njih iskopali ratnu sjekiru. Vi ste i sami 
svjesni svoje krivnje. Zbog toga si i uvjeren da ne možete očekivati 
milost. Ali ipak bi bilo moguće sklopiti s njima nekakav mir. Vaša je 
sreća što ih vodi Winnetou, a on nije željan krvi. On je jedini poglavica 
Apača koji će možda prema vama biti blag. Pošaljite jednog čovjeka da 
zatraži pregovore. Ja sam spreman da odem do njega da ga zamolim 
da bude popustljiv. 

— Komaniči će radije umrijeti nego moliti Apače za milost. 

— No, to je vaša stvar. Ja sam te savjetovao. Potpuno mi je svejedno 
hoćeš li me poslušati. 

— Zar moj brat ne zna drugi način? On govori u korist Apača, dakle, 

on je njihov prijatelj. 

— Ja sam prijatelj svih crvenih ljudi tako dugo dok sa mnom ne 
postupe neprijateljski. Apači mi nisu učinili ništa nažao. Zašto da 
budem njihov neprijatelj? Ali vi ste s nama htjeli postupati 
neprijateljski. Ti si nas htio zarobiti. Razmisli sada tko ima veće pravo 
na naše prijateljstvo, vi ili oni? 

— Ti nosiš moj kalumet i moju vrećicu s medicinom, dakle ono što 
ti govoriš kao da sam ja rekao. Zbog toga ti ne smijem odgovoriti kako 
bih želio. Tvoj savjet ništa ne valja. Ti nas želiš prepustiti Apačima. Mi 
ćemo i sami znati kako da postupimo. 

— No, ako to znate, zašto tražiš od mene savjet? Mi smo gotovi i 
više nemamo o čemu razgovarati. 

— Da, mi smo završili — odgovori Komanč. — Ali sjeti se da si, 
usprkos zaštiti koja te čuva, naš neprijatelj. Ne smiješ zadržati moj 
kalumet i moju medicinu. Morat ćeš mi vratiti te stvari prije nego 
napustimo ovo mjesto, a tad će se na tebe srušiti sve što si sam 
izazvao. 


— Well! Ja sam sporazuman. Mirno ću dočekati ono što treba da 
dođe. Ti si prijetio Old Deathu. Ponavljam ti da smo završili i da možeš 
ići. 

— Uf! — vikne poglavica divlje. Zatim se okrene i polako vrati 
svojim ljudima. 

— Ovi su momci doista kao udareni po glavi — ljutio se Old Death. 
— Jedini način da se spase jest da zamole za mir. Umjesto da tako 
postupe, oni sve grade na svojoj premoći. Ali kako stvari sada stoje, 
Winnetou sam vrijedi kao pet stotina ljudi. Vi to nećete vjerovati, jer 
ste ovdje novajlija i ne slutite što sve može jedan sposoban momak. 
Kad biste samo znali što je sve taj mladi Apač sa svojim bijelim 
prijateljem Old Shatterhandom izveo! Jesam li vam o tome već 
govorio? 

Prvi put je spomenuo moje ime. 

— Ne — odgovorio sam. — Tko je taj Old Shatterhand? 


— Mladić kao i vi, ali ipak sasvim drukčiji momak. On sve 
neprijatelje šakom obara na zemlju, puca kao vrag i lukav je da mu 
nema ravna. 

Tada iza nas nešto zašišta i tih glas upita: 

— Uf! Old Death ovdje? To nisam znao. Tako se radujem! 

Starac se prestrašeno okrene, brzo izvuče nož i upita: 

— Tko je ovdje? Tko se usuđuje prisluškivati? 

— Neka moj stari bijeli brat ostavi nož za pojasom. Ta valjda neće 
napasti Winnetoua! 

— Winnetou? Nebesa! Da, samo Winnetou se može došuljali iza 
Old Deatha a da to ovaj ne primijeti. Tu majstoriju ni ja sam ne mogu 
ponoviti! 

Apač dopuže do nas i odgovori praveći se kao da me ne poznaje: 

— Poglavica Apača nije ni slutio daje Old Death ovdje, inače bi već 
ranije došao i s njim razgovarao. 

— Ali to je veoma opasno. Trebalo je proći pokraj stražara, a morat 
ćeš se vratiti istim putem. 

— Ne, ne moram. Bljedoliki su moji prijatelji i imam u njih 
povjerenje. Ova se dolina nalazi na području Apača i Winnetou ju je 
pretvorio u klopku za neprijatelje koji nas žele napasti. Ove stjenovite 
padine nisu tako neprohodne kao što se čine. Apači su izgradili uzak 
puteljak, koji na visini od nekoliko ljudi teče oko doline. S pomoću lasa 
čovjek se lako može uspeti i sići. Komanči su namamljeni u tu klopku 
i u njoj će naći smrt. 

— Je li tako doista odlučeno? 

— Da. Winnetou je čuo tvoj razgovor s poglavicom i vidio da si ti 
na strani Apača. Ti si rekao da su nas Komanči izdali i sam si priznao 
da moramo osvetiti tu mnogostruku smrt. 

— Ali mora li zbog toga krv teći u potocima? 

— Čuo si da Komanči ne priznaju svoj grijeh, niti žele učiniti ono 
što si im savjetovao i što nalaže razum. Neka njihova krv padne na 
njihovu glavu. Apači će dati primjer kako treba kažnjavati izdaju. Oni 
moraju tako postupiti da se isto ne bi ponovilo. 

— To je strašno! Ali ja ne želim svoj savjet ponovo uputiti gluhim 
ušima. 

— Ni tada te ne bi poslušati. Čuo sam da posjeduješ svete stvari 
poglavice. Kako si došao do njih? 

Old Death mu sve ispriča. Kad je završio, Winnetou reče: 

— Kako si mu obećao da ćeš mu stvari vratiti, moraš održati svoju 
riječ. Predat ćeš mu ih sada i poći k nama. Mi ćemo vas primiti kao 
prijatelje. 

— Da dođemo odmah sada? 

— Da. Zatri sata stići će preko šest stotina ratnika Apača. Mnogi od 
njih imaju puške. Njihovi će meci letjeti ovom dolinom i vaš život više 
neće biti siguran. 

— Ali kako da dođemo do vas? 

— To pita Old Death? 

— Hm, da! Sjest ćemo na konje i odjahati do logorske vatre. Zatim 
ću poglavici vratiti njegove stvari i odjurit ćemo Apačima. Zgazit ćemo 
stražare koji nam se budu ispriječili na putu. Ali kako ćemo prijeći 
preko barikade? 

— Veoma lako. Samo čekajte deset minuta prije nego što krenete. 
Tada ću se nalaziti desno na izlazu iz doline i dočekat ću vas. 

Ponovo je nestao. 

— No, što sada kažete? — upita Old Death. 

— Izvanredan čovjek — odgovori Lange. 

— U to nema nikakve sumnje. Da je taj čovjek bijelac, vojnik, 
dotjerao bi do vojskovođe. I jao bijelcima kad bi on oko sebe skupio 
Crvenokošce da se bore za prava koja su im oduzeta. Ali on voli miri 
zna da su Crvenokošci, usprkos svemu, osuđeni na propast. On je 
strahoviti teret tog uvjerenja zatvorio u svojim grudima. No, sjednimo 
još desetak minuta. 

U dolini je vladao mir. Komanči su se još savjetovali. Nakon deset 
minuta Old Death je ustao i uzjahao konja. 

— Činite sve što i ja budem činio! — rekao je. 

Polako smo odjahali u logor. Krug Komanča se otvorio i mi smo 
ujahali u sredinu. Da im lica nisu bila obojena, sigurno bismo 
primijetili koliko su iznenađeni. 

—Što hoćete ovdje? — upita poglavica i skoči na noge. — Zašto ste 
došli na konjima? 

— Dolazimo kao jahači, da bismo hrabrim i mudrim ratnicima 

Komanča iskazali počast. No, što ste odlučili? 

— Savjetovanje još nije završeno. Ali siđite s konja! Vi ste naši 
neprijatelji i ne smijemo dopustiti da budete na konjima. Ili si možda 
došao da mi vratiš moje svete stvari? 


— Zar to ne bi bilo glupo od mene? Sam si rekao, da će u času kad 
ti budem vratio tvoje vlasništvo među nama nastupiti neprijateljstvo, 
sve dok ne umremo na mučeničkom stupu. 

— Tako će i biti. Ja sam to rekao, i ja držim riječ. Bijes Komanča će 
vas uništiti! 

— Mi se tog bijesa malo bojimo, da neprijateljstvo odmah sada 
može početi. Evo ti tvojih stvari! Da vidimo što nam možete učiniti! 

Strgnuo je s vrata oba predmeta i bacio ih daleko od sebe. U isto 
vrijeme je podbo konja, preskočio vatru i probio se kroz redove 
Komanča. Sam je krenuo odmah za njim i srušio poglavicu. Zatim smo 
jurnuli i mi. Srušili smo na zemlju desetak Komanča i jurili preko 
travnate ravnice, a slijedio nas je urlik naših dosad tako nepouzdanih 
prijatelja. 

—Uff! — vikne neki glas. — Stanite! Ovdje stoji Winnetou! 

Zaustavili smo konje. Pred nama je stajalo mnoštvo Apaša koji su 
prihvatili uzde naših konja dok smo s njih silazili. Winnetou nas 
odvede do prolaza koji je vodio iz doline. Tamo su se Apaši pomakli, 
da bismo mogli proći. 

Kad smo prošli barikadu, prolaz se sve više širio, i uskoro smo 
ugledali svjetlost. Uz slabu vatru sjedila su dva Crvenokošca i okretala 
ražanj. Kad smo se približili, oni su se puni poštovanja udaljili. Ostali 
Apaši privezali su naše konje i sklonili se u stranu. Apaši su se kretali 
kao da su bili uvježbani. 


— Neka moja braća sjednu uz vatru — rekao je Winnetou. — dao 
sam da se ispeče komadić bivoljeg mesa. Jedite dok se ne vratim. 


— Hoćeš li dugo biti odsutan? — upita Old Death. 


— Ne. Moram natrag u dolinu. Komanči bi se ovako bijesni mogli 
približiti mojim ratnicima. Poslat ću im nekoliko metaka. 

— Udaljio se. Old Death se udobno smjestio kraj vatre, izvadio nož 
i pregledao pečenje. Bilo je izvanredno. Starac i ja još nismo jeli, a i 
naši su drugovi samo kušali konjsko meso Komanča. Veliki komad 

mesa brzo se smanjio. Zatim se Winnetou vratio. Upitno me pogleda i 
ja sam shvatio njegov pogled. Htio je znati smije li me prepoznati, a ja 
sam ustao, pružio obje ruke i rekao: 

— Moj brat Winnetou vidi da nisam morao otići do Rio Pecosa, da 
bih ga ponovo susreo. Moje se srce raduje što smo se već ovdje sreli. 

Zagrlili smo se. Kad je Old Death to vidio, začuđeno je upitao: 

—Što je to? Vi se već poznajete? 

—'To je moj bijeli brat Old Shatterhand — objasnio je Apaš. 

— Old Shatt-er-hand! — vikne starac veoma smiješna lica. A kad 
sam smijući se potvrdio Winnetouove riječi, on ljutito nastavi: 

— Tako, vi ste mi lagali i prevarili me? Vukli ste Old Deatha za nos? 
Old Shatterhand! I dopuštali ste da vas neprestano psujem, kako ste 
greenhorn i novajlija? 

Prepustili smo ga njegovu čuđenju, jer je Winnetou želio da mi 
ispriča mnoge stvari. 

— Moj brat zna da sam morao otići u Fort Inge. Tamo sam saznao... 

— Sve znam — prekinuo sam ga. — Kad bude više vremena, 
ispričat ću ti kako smo to saznali. Ali sada mi brzo odgovori gdje je 
onih deset bljedolikih koji su bili kod Komanča i koji su prešli k vama 
sa tvojim izviđačima, što su se izdavali za Topije. 

— Oni su otišli. 

— Otišli? Kamo? 

—U Chihuahuu, k Juarezu. 

— Zaista su već otišli? 

— Da. Žurilo im se jer su morali nadoknaditi izgubljeno vrijeme. 

— To je za nas veliki udarac, jer su se s njima nalazila ona dva 
muškarca koje progonim! 

— Uff, uff! Oni su bili s njima? To nisam znao. Oni su u određeno 
vrijeme morali stići u Chihuahuu, a izgubili su mnogo vremena. 
Winnetou voli Juareza i zato im je pomogao da što prije krenu. Dao 
sam im odmorne konje, zalihu i kao vođe onu dvojicu navodnih Topija, 
koji točno poznaju put preko Mapimija za Chihuahuu. Bljedoliki su 
izjavili da ne smiju izgubiti ni minute. 

— Još i to! Odmorni konji, zalihe i pouzdani vodiči! Tog sam 

Gibsona već imao u šakama, a sada će mi izmaknuti. 

Winnetou je neko vrijeme razmišljao a zatim rekao: 

—Ne znajući počinio sam veliku pogrešku. Ali ispravit ću je. Gibson 
će pasti u tvoje ruke. Završio sam svoj posao u Matagordi. Čim kaznim 
Komanče, bit ću slobodan i pratit ću vas. Dobit ćete najbolje konje, i 
ako se ne dogodi nešto nepredviđeno, stići ćemo bijelce sutra u podne. 


Sada je iz doline dotrčao jedan Apaš i javio: 
—Psi Komanči ugasili su vatru i otišli iz logora. Spremaju napad. 


— Ponovo ćemo ih odbiti kao i ranije — odgovori Winnetou. — 
Ako moja bijela braća pođu sa mnom, postavit ću ih na mjesto odakle 
će sve moći promatrati. 


Mi smo, dakako, odmah ustali. Odveo nas je do prolaza, gotovo do 
barikade. Tamo je Old Deathu gurnuo u ruke laso koje je visilo sa 
stijene i rekao: 


— Popnite se gore dvaput tako visoko kao čovjek. Tamo ćete naići 
na grmlje, a iza njega na puteljak o kojem sam govorio. Ne mogu s 
vama, jer moram sa svojim ratnicima. 


Uzeo je svoju pušku koja je bila naslonjena na stijenu i otišao. 


— Hm! — mrmljao je izviđač. — Po tako tankom užetu popeti se 
dvanaest stopa uvis? Ta ja nisam majmun koji se penje po lijanama. 
No, pokušat ćemo. 


Ipak mu je uspjelo. Ja sam pošao za njim, a za mnom su s mnogo 
muke krenuli i ostali. Na stijeni se nalazilo drvo, oko čijeg je debla bilo 
svezano uže. Kraj njega je raslo grmlje, koje je skrivalo puteljak. Kako 
je bilo mračno, morali smo se umjesto očima služiti pipanjem. Tako 
smo puzali komadić puta, sve dok Old Death nije stao. Naslonjeni na 
stijenu čekali smo što će se dogoditi. Činilo mi se kao da se nad dolinu 
nadvila tišina smrti. Koliko god sam naprezao uho, čuo sam jedino 
njuškanje Old Deatha. 


— Glupi momci, ti Komanči! Zar ne, sir? Tamo desno miriše na 
konje koji se kreću. To je, naime, nešto sasvim drugo nego miris konja 
koji stoje nepomično. Miris nepomičnog konja gust je i nepomičan; u 
njega se tako reći može zariti nos. Ali čim konji pođu, miris se pokrene, 
postane finiji, fluidniji i širi se dalje. Koliko god to zvučalo 
nevjerojatno, westman po gustoći tog mirisa zna da li se pred njim 

nalazi konj koji stoji ili trči. Dakako, ako nema vjetra. Sada odatle s 
desne strane dolaze laki mirisi konja, a moje stare uši čule su i 
spoticanje kopita o zemlju. Pretpostavljani da se Komanči sada tiho 
približavaju ulazu ne bi li se probili. 

Sada smo začuli jedan visok i zvučan glas: 

— Ntsa-h o! 

Taje riječ značila: sada! U istom času odjeknuše dva pucnja: bila je 
to Winnetouova srebrna puška. Slijedili su hici iz revolvera. Začuli 
smo neopisivo vikanje. Divlji poklici Indijanaca odzvanjali su dolinom. 
Zveketale su bojne sjekire. Bitka je započela. 

Ali nije dugo trajala. Njištanje konja i bijesno urlanje Komanča 
povlače uz divlje psovke. Njihovi koraci i udarci kopita njihovih konja 
udaljavali su se prema sredini doline. 

— Nisam li rekao! — reče Old Death. — Nije ni trebalo da napadaju. 
Apači se divno drže. Oni gađaju strijelama i iz sigurnih zaklona bodu 
kopljima. Komanči su gusto zbijeni, i svaka strijela, svako koplje, svaki 
Winnetouov metak mora pogoditi. A sada, kad se neprijatelj povlači, 
Apači su dovoljno pametni i ne slijede ih. Ostaju u svome zaklonu, jer 
znaju da im Komanči ne mogu izmaknuli. 

Sada su Komanči poslušali Old Deathov savjet i bili su potpuno 
mirni. Nisu zavijali, vatra nije gorjela i njihovi protivnici nisu mogli 
vidjeti što rade. 

Mi smo čekali još neko vrijeme. Ništa se novo nije dogodilo. Tada 
smo ispod nas začuli prigušeni Winnetouov glas: 

— Moja bijela braća neka siđu. Bitka je završena i neće ponovo 
započeti. 

Vratili smo se do lasa i po njemu se spustili. Tamo nas je dočekao 
poglavica i krenuli smo s njim do vatre. 

— Komanči su sada pokušali na drugoj strani — rekao je. — Ni to 
im nije uspjelo. Mi pazimo na njih, i oni ne mogu ništa poduzeti a da to 
Winnetou ne sazna. Apači su ih slijedili i leže u travi u dugom redu, od 
jedne strane doline do druge, da bi sve mogli oštro promatrati. 

Govoreći to nagnuo je glavu u desno, kao da nešto osluškuje. Zatim 
je skočio, tako da je vatra osvijetlila njegov lik. 

— Što je? — upitao sam. 

Pokazao je u mračnu noć i odgovorio: 

— Winnetou je čuo da se tamo spotakao neki konj. Dolazi jahač, 
jedan od mojih ratnika. On će htjeti da zna tko ovdje sjedi kraj vatre. 
Zbog toga sam ustao, da bi već izdaleka mogao prepoznati Winnetoua. 

Njegov ga fini sluh nije prevario. Približio se jahač, zaustavio konja 
i sišao. Poglavica ga nije dočekao prijazno. Psovao ga je zbog šuma što 
ga je proizveo konj. 

Čovjek je stajao uspravno, pun poštovanja, slobodni Indijanac koji 
priznaje nadmoć svoga vođe. 

— Oni dolaze — odgovorio je. 

— Koliko konja? 

— Svi. Ne manjka nijedan ratnik. Kad Winnetou zove, nijedan Apač 
ne ostaje kod žena. 

— Koliko su daleko odavde? 

— Stići će u svitanje. 

— Dobro, odvedi svoga konja k ostalima, sjedni kraj stražara i 
odmori se. 

Čovjek odmah posluša. Winnetou ponovo sjedne k nama. Sada 
smo mu morali pričati o svom boravku u Haziendi del Caballero i o 
događajima u Lagrangeu. Tako je prošlo vrijeme i o spavanju, razumije 
se, nije bilo ni govora. Poglavica je slušao naše pričanje i od vremena 
do vremena dobacio neku napomenu ili pitanje. Tako je prošla noć i 
počelo je svitati. Winnetou ispruži ruku prema zapadu i reče: 

— Neka moja bijela braća vide kako su točni ratnici Apača. Eto ih, 
dolaze. 

Pogledao sam u tom smjeru. Magla je kao sivo jezero bez valova 
ležala na zapadu i njene neprovidne mase uvlačile su se među planine. 
Iz tog mora magle pojavio se jahač, iza njega drugi i mnogo, mnogo 
njih. Kad nas je ugledao, na trenutak je zastao. Tada je prepoznao 
Winnetoua i u brzom kasu dojahao do nas. Bio je to poglavica, jer je u 
kosi imao dva orlova pera. Nijedan od jahača nije imao potpunu 
opremu, svoje su konje vodili na ularu, a ipak je upravljanje bilo tako 
sigurno kao u najboljih europskih jahača. Većina je bila naoružana 

puškama, a samo su neki nosili lukove, koplja i tobolce. Vođa je kratko 
vrijeme razgovarao s Winnetouom. Zatim je Winnetou dao znak i svi 
su ratnici smjesta sišli s konja. Oni koji nisu imali puške, skupili su 
konje da bi ih čuvali. Ostali su krenuli prema prolazu. Tamo je još 
uvijek visilo uže i vidio sam kako se jedan po jedan penju gore. Sve se 
to odvijalo tako tiho i bešumno kao da su se odavno o svemu 
dogovorili. Winnetou je mirno stajao prateći pažljivim pogledom 
svoje ljude. Kad se i posljednji popeo, obratio se nama: 

— Moja bijela braća sada mogu vidjeti da su sinovi Komanča 
izgubljeni čim to ja zapovjedim. 

— Mi smo u to uvjereni — odgovori Old Death — ali zar Winnetou 
doista želi proliti krv tolikih ljudi? 

— Jesu li oni zaslužili nešto drugo? Što rade bijeli ljudi kad netko 
ubije jednoga od njih? Ne traže li ubojicu? A kad ga nađu, sastanu se 
njihovi poglavice, održe savjet da bi izrekli presudu i zapovjedili da ga 
se ubije. Možete li zamjeriti Apačima što postupaju na isti način? 

— Ali vi ne postupate jednako? 

— Može li mi moj brat to dokazati? 


— Da. Mi kažnjavamo ubojicu time što ga ubijemo. Ali ti hoćeš 
ustrijeliti i one koji nisu sudjelovali u napadu na vaša sela. 


— Ioni su krivi, jer su se s tim složili. Oni su bili prisutni kad su 
zarobljeni Apači morali umrijeti na mučeničkom stupu. Oni su sada 
muževi naših žena i kćeri i vlasnici naših konja koje su nam oduzeli. 

— Ali ubojicama ih ne možeš nazvati! 


— Ne znam što Old Death želi. Njegova braća osim ubojstva i druga 
djela kažnjavaju smrću. Zapadnjaci strijeljaju svakog konjokradicu. 
Ako netko bijelcu ukrade ženu ili kćer, on ubija sve koji su bili u nekoj 
vezi s tim činom. Tu u dolini nalaze se vlasnici naših žena, djevojaka i 
konja. Da li da im za to damo ono što bijelci nazivaju odlikovanjem? 

— Ne,ali vi biste im mogli oprostiti i uzeti natrag svoje vlasništvo. 

— Konji se uzimaju natrag, ali ne i žene. A oprostiti? Naš brat 
govori kao bijelac koji od nas traži uvijek ono što sam ne radi. Da li 
bijelci nama opraštaju? Ima li uopće nešto što bi nam morali oprostiti? 
Oni su došli k nama i uzeli nam zemlju. Ako netko kod vas pomakne 
granični kamen ili ubije životinju u šumi, onda ga zatvaraju u mračnu 

zgradu koju nazivaju tamnicom. Ali što ste vi učinili? Gdje su naše 
prerije i savane? Gdje su stada konja, bivola i drugih životinja, koja su 
bila naša? Vi ste k nama došli u velikom broju i svaki je dječak sa 
sobom donio pušku da bi nam ukrao meso potrebno za život. 
Bespravno ste nam oduzimali zemlju za zemljom, a ako je neki 
Crvenokožac branio svoje vlasništvo, nazivali ste ga ubojicom i 
ustrijelili bi njega i njegove. 

Ti hoćeš da oprostim svojim neprijateljima kojima ništa nažao 
nismo učinili! Zašto nam ne oprostite vi, vi koji ste nama učinili mnogo 
zla, koje mi nismo izazvali? Ako se branimo, mi vršimo svoju dužnost; 
ali vi nas zato kažnjavate istrebljenjem! Što biste vi rekli kad bismo mi 
došli k vama da vam nametnemo naš način života i mišljenja? I to 
silom, kao što ste to vi učinili. Vi biste nas sve poubijali ili čak strpali u 
svoje ludnice. Zašto i mi ne bismo mogli tako postupiti? Ali tada čitav 
svijet govori da je Crvenokožac divljak kojemu ne treba praštati. On 
nikad neće postati obrazovan i zbog toga mora nestati. Jeste li vi 
svojim ponašanjem dokazali da posjedujete obrazovanje? Vi nas silite 
da prihvatimo vašu vjeru, punite nam uši riječima koje ne 
razumijemo, govorite da bez nje nećemo u vječna lovišta, a kad mi 
umorni od svega toga odvraćamo glavu, onda vičete "jao" i govorite da 
svoje ruke perete u nevinosti. Zatim dolaze bljedoliki, provaljuju u 
naše pašnjake i kradu naše konje. Ako mi kažemo da to nije 
dopušteno, stiže zapovijed i mi ponovo moramo seliti dalje. To je 
odgovor koji ti mogu dati. Neće ti se svidjeti, ali ti bi na mome mjestu 
sasvim drukčije odgovorio. Howgh! 


Zatim se okrenuo i otišao nekoliko koraka u stranu. Tu je zastao 
gledajući u daljinu. Bio je uzbuđen i htio se smiriti. Zatim se vratio k 
nama i ponovo rekao Old Deathu: 


— Ja sam svom bratu održao dugi govor. On će se složiti sa mnom, 
jer je čovjek koji pravedno misli. Ali ipak ću mu priznati da moje srce 
nije željno krvi. Moja je duša blaža nego što su bile moje riječi. Mislio 
sam da će Komanči poslati svog izaslanika. Kako to nisu učinili, ne bih 
prema njima trebao pokazati smilovanja. Ali ipak ću poslati čovjeka 
da govori s njima. 

— To me raduje — reče Old Death. — Ja bih veoma tužan napustio 
ovo mjesto, kad bi svi ti ljudi bili ubijeni bez pokušaja da se spasu. Ta 

ija nosim dio krivice što su pali u tvoje ruke. 

— Te misli te mogu osloboditi, jer bih i bez tvoje pomoći pobijedio 
— odgovori Winnetou. 

— Ali znaš li da treba stići još više od stotinu Komanča? 

— Winnetou to zna. Ta on se s Dobrim Čovjekom probio između 
njih. Ima ih samo stotina. Ja ću ih zatvoriti u ovu istu dolinu i uništiti 
kao i ove, ako se dobrovoljno ne predaju. 

— Onda nastoj da ne dođu prerano. Moraš biti gotov s ovima prije 
nego što stignu ostali. 

— Winnetou se ne plaši, ali on će požuriti. 

— Imaš li čovjeka koji može pregovarati s Komančima? 

— Imam ih mnogo, ali volio bih kad bi to moj brat učinio. 

— Tu ću dužnost rado prihvatiti. Ući ću u dolinu i pozvati 
poglavicu. Koji su tvoji uvjeti? 

— Neka nam za svakog ubijenog dadu pet, a za svakog mučenog 
deset konja. 

— To je velikodušno, ali otkako više ne postoje velika stada divljih 
konja nije lako doći do njih. 

— Tražimo da nam vrate sve što su nam opljačkali. Nadalje nam 
moraju poslati toliko mladih djevojaka koliko su odvukli žena i kćeri. 
Žene Komanča ne volimo. Tražimo da nam vrate i djecu koju su odveli. 
Misliš li da je to mnogo? 

— Ne. 

— Napokon, tražimo da se odredi mjesto gdje će se sastati 
poglavice Apača i Komanča, da bi se dogovorili o miru koji treba da 
potraje najmanje trideset ljeta i zima. 

— Ako na to pristanu, ja ću im od sveg srca čestitati. 

— To mjesto neka bude dolina u kojoj se sada nalaze njihovi 
ratnici. Ovamo treba da donesu sve što su dužni da nam isporuče. Dok 
ne ispune sve te uvjete, Komanči, koji se danas moraju predati, ostaju 
naši zarobljenici. 

— Mislim da tvoji zahtjevi nisu preveliki. Ja ću ih o tome izvijestiti. 

Bacio je pušku i odrezao granu koja je imala poslužiti kao znak 
parlamentarca. Zatim je s poglavicom nestao u prolazu. Bilo je opasno 

približiti se sada Komančima, ali starac se nije plašio. Kad se Winnetou 
uvjerio da je izviđač počeo pregovarati s vođom Komanča, vratio se i 
odveo nas do konja koji su maloprije stigli. 

— Ja sam svojoj braći obećao da ću im dati bolje konje — rekao je 
— sada ću ih izabrati. Moj bijeli brat neka uzme jednog od mojih 
vlastitih konja. 

Izabrao je pet konja. Bio sam oduševljen divnom životinjom koju 
mi je doveo. I Langeovi i Sam bijahu veoma obradovani. Sam je 
pokazao sve svoje zube i viknuo: 

— Oh, oh, kakvog konja Sam dobiti! Crn kao Sam i divan kao Sam. 
Veoma dobro pristaju zajedno, konj i Sam. Oh, oh! 

Prošlo je tri četvrt sata i Old Death se vratio. Njegovo je lice bilo 
veoma ozbiljno. Ja sam bio čvrsto uvjeren da će Komanči pristati na 
Winnetouove uvjete, ali njegovo je lice odavalo suprotno. 

— Moj mi brat želi reći ono što sam pretpostavljao — rekao je 
Winnetou. — Komanči ne žele ono što ja želim. 

— Na žalost, tako je — odgovori starac. 

— Veliki duh kaznio ih je gluhoćom zbog onoga što su učinili. On 
ne želi da nađu milost. Ali kakvi su njihovi razlozi? 

— Oni misle da još mogu pobijediti. 

— Jesi li im rekao da je došlo još preko pet stotina Apača i gdje se 
sada nalaze? 

— Oni mi nisu vjerovali. Ismijali su me. 

— Onda su osuđeni na smrt, jer njihovi će ratnici stići prekasno. 

— Kosa mi se diže na glavi kad pomislim koliko će ljudi za nekoliko 
minuta nestati s lica zemlje. 

— Moj brat ima pravo. Winnetou ne poznaje straha, ali leđa mu 
postaju hladna kad pomisli na to da on mora dati znak za uništenje. 
Potrebno je samo da podignem ruku i sa svih strana će zapucali puške. 
Pokušat ću još nešto. Možda će im Veliki duh rasvijetliti pamet. Sam 
ću s njima razgovarati. Neka me moja braća prate do prepreke. Ako ni 
moje riječi ne budu poslušali, onda mi Veliki duh ne smije zamjeriti 
što ću izvršiti njegovu zapovijed. 

Otišli smo s njim do određenog mjesta. Ondje se popeo po lasu i 

uspravna držanja krenuo puteljkom, tako da su ga Komanči mogli 
vidjeti. Nije otišao daleko a već smo vidjeli kako lete strijele. No one 
ga nisu pogodile, jer je razmak bio prevelik. Začuo se pucanj iz puške 
Bijelog Dabra, kojom je novi poglavica Komanča pucao na Winnetoua. 
Ovaj je koračao mirno, kao da se ne plaši metka koji se pored njega 
zabio u stijenu i kao da uopće nije čuo pucanj. Zatim je stao i počeo 
govoriti. Govorio je otprilike pet minuta. Usred govora podigao je ruku 
i svi Apači, koji su opkolili dolinu, ustali su da bi se pokazali 
neprijatelju. Sada su morali vidjeti da su okruženi nadmoćnim 
neprijateljem. Winnetou je postupio pošteno. To je bio njegov 
posljednji pokušaj da ih urazumi. Zatim je govorio dalje. Odjednom se 
bacio na tlo, a u isto vrijeme se začuo drugi pucanj. 

— Vođa Komanča je ponovo u njega pucao. To je njegov odgovor 
— rekao je Old Death. — Winnetou je vidio kako je punio pušku i bacio 
se na tlo. Sada će... Gledajte! 

Winnetou se brzo uspravio, naciljao srebrnom puškom i opalio. 
Odgovorilo je glasno urlanje Komanča. 

— Ustrijelio je njihova vođu — objasni Old Death. 

Sada je Winnetou ponovo podigao ruku ispružena dlana. Vidjeli 
smo kako su svi Apači podigli puške. Odjeknulo je preko četiri stotine 
pucnjeva. 

— Dođite, meš'surs — rekao je starac. — Nećemo to gledati, iako 
moram priznati da su Komanči to zaslužili. Winnetou je učinio sve da 
bi to spriječio. 

Vratili smo se konjima. Starac je pregledao onoga koji je bio njemu 
namijenjen. Začuli smo još jednu salvu; zatim je odjeknuo pobjednički 
krik Apača. Nakon nekoliko minuta Winnetou se vratio k nama. 
Njegovo je lice bilo ozbiljno kad je rekao: 

— U šatorima Komanča pjevat će žalobne pjesme, jer se nijedan od 
njihovih ratnika neće vratiti. Veliki duh je želio da naši mrtvi budu 
osvećeni. Neprijatelj nije htio drukčije, a ja nisam mogao drukčije 
postupiti. Ali moj pogled ne želi se vratiti u tu dolinu smrti. Ostalo će 
uraditi moji ratnici; ja ću odmah odjahati sa svojom bijelom braćom. 

Krenuli smo poslije pola sata. Winnetou je poveo još deset dobro 
opremljenih Apača. Kako sam bio sretan što mogu napustiti to užasno 

mjesto! 

Mapimi se nalazio na području meksikanskih provincija 
Chihuahua i Chohahuila. To je veoma prostrana nizina platoa koji leži 
tisuću i sto metara nad morem. Osim na sjeveru, nju sa svih strana 
zatvaraju strmi vapnenci, koji su mnogobrojnim kanjonima odijeljeni 
od pravog Mapimija. Mapimi je valovita, nepošumljena površina, 
pokrivena kratkom oskudnom travom, s prostranim područjima 
pijeska na kojima raste pokoji grm. Na toj pustoj ravnici izdiže se tu i 
tamo osamljeni brijeg. U tlu često zjape duboke, strme usjekline koje 
treba obilaziti. Ali Mapimi ipak nije tako siromašan vodom kako sam 
mislio. Postoje ovdje i jezera koja u vruće godišnje doba ostaju bez 
većeg dijela vode, ali koja ipak šire toliko vlage da na njihovim 
obalama može uspijevati bilje. 

Mi smo jahali prema jednom od tih jezera, prema Laguni de Santa 
Maria. Bila je udaljena otprilike sedamdeset i četiri kilometra od 
doline iz koje smo krenuli, dobar dan jahanja nakon besane noći. Jahali 
smo gotovo neprestano kroz kanjone. Sunca gotovo cijeli dan nismo 
vidjeli, ili bismo ga ugledali samo na nekoliko trenutaka. Pritom smo 
jahali čas desno, čas lijevo, a ponekad se činilo kao da se vraćamo, tako 
da sam gotovo izgubio pojam kojim smjerom zapravo jašemo. Do 
Lagune smo stigli uvečer. Tlo je bilo pjeskovito. Drveća nije bilo ni 
ondje gdje smo logorovali, samo neko grmlje, meni nepoznata imena. 
Mutna površina vode okružena veoma oskudnim žbunjem; zatim 
ravnica koja se prema zapadu podizala u niske brežuljke, iza kojih je 
sunce već bilo zašlo. Ovdje gore, međutim, njegove su zrake djelovale 
punom snagom. U dubokim, tijesnim i mračnim kanjonima bilo mi je 
gotovo hladno, ali ovdje gore iz tla je zračila takva vrelina, da su se na 
njemu mogli peći kolači. Zato je noć, kad je tlo svoju toplinu predalo 
zraku, bila utoliko hladnija, a pred jutro je počeo puhati vjetar koji nas 
je prisilio da se umotamo u vunene pokrivače. Krenuli smo veoma 
rano, najprije pravo prema zapadu, ali uskoro su nas mnogobrojni 
kanjoni prisilili na zaobilaženje. Spustiti se po tako vodoravnoj stijeni 
bilo bi gotovo nemoguće da sama priroda nije stvorila strmi spust 
nalik na stepenice. Kad se čovjek nalazi dolje, ne može ponovo van. 
Mora jahati kroz deset ili više glavnih i sporednih kanjona da bi 
ponovo pronašao put kojim bi se vratio na površinu zemlje, dakako, 

uz veliku opasnost. Jahač sa svojim konjem visi na stijeni, nad sobom 
ima samo uski trak užarenog neba, a pod sobom stravičnu dubinu. U 
toj dubini nema ni kapi vode. Samo kamenje, ništa drugo do suho, 
golo, oštro kamenje. Nad glavom lebde lešinari koji prate putnike od 
jutra do večeri i koji, kad putnici legnu na počinak, čekaju u blizini da 
bi ih ujutro ponovo pratili i da bi im svojim oštrim, promuklim 
kreštanjem najavili kako čekaju njihovu smrt. Samo ponekad jahač iza 
neke stijene može primijetiti mršavog šakala koji nestaje poput sjene, 
da bi se ponovo pojavio iza jahača, kaskajući gladan za njim i čekajući 
jednaki obrok kao i lešinar. U podne smo ostavili za sobom splet 
strašnih kanjona i u galopu smo jahali preko travom pokrivene 
ravnice. Tu smo naišli na trag od preko deset jahača. Winnetou je 
tvrdio da su to oni koje tražimo. On je čak pokazao tragove kopita 
konja bijelaca i tragove dvojice Apača koji su ih vodili. I Old Death je 
mislio kako nema nikakve sumnje da se nalazimo na pravom tragu. 
Ustanovili smo na žalost da je Gibson u prednosti od barem šest sati. 
Njegov odred vjerojatno je jahao čitavu noć, jer su se plašili da ćemo 
ih progoniti. 

Ali predvečerje Old Death, koji je jahao prvi, zaustavio konja i 
pozvao nas da priđemo. Tamo gdje je stao vidjelo se kako s juga dolaze 
novi tragovi, koji se priključuju Gibsonovim tragovima. Bijahu to 
tragovi trideset do četrdeset konjanika. Jahali su jedan iza drugoga, 
zato je bilo veoma teško odrediti koliko ih je. Takav način jahanja i to 
da njihovi konji nisu bili potkovani, govorilo je da su Indijanci. Oni su 
došli s lijeve strane, a po gotovo jednakoj starosti oba traga moglo se 
pretpostaviti da su se kasnije sreli s bijelcima. Old Death je mrzovoljno 
mrmljao preda se: 

— Kakvi su to bili Crvenokošci? Apači sigurno ne. Mi od njih ne 
možemo očekivati ništa dobro. 

— Moj bijeli brat ima pravo — složi se Winnetou. — Apači sada 
nisu ovdje, a osim njih u Mapimiju ima samo neprijateljskih hordi. 
Moramo biti oprezni. 

Jahali smo dalje i uskoro smo stigli do mjesta gdje su se 
Crvenokošci sastali s bijelcima. Oba su odreda stala i očito 
pregovarala. Po svemu sudeći ishod je za bijelce bio povoljan, jer su se 
stavili pod zaštitu Crvenokožaca. Njihovi dotadašnji vođe, Apači, koji 

su se izdavali za Topije, rastali su se na tom mjestu od njih. Tragovi 
ove dvojice jahača na tom su se mjestu odvajali od ostalih. Nakon 
nekog vremena stigli smo do brežuljka obraslog travom i šipražjem. S 
njega je tekao mali potočić. Tu su progonjeni stali i napojili svoje 
konje. Obala potoka bila je potpuno gola, tako da se njegov tok mogao 
daleko pratiti pogledom. Tekao je prema sjeverozapadu. Old Death je 
oči zaklonio rukom i pogledao u tom smjeru. Kad smo ga upitali zašto 
to radi, on je odgovorio: 

— Vidim daleko pred nama dvije točke. Pretpostavljam da su to 
vukovi. Ali zašto te beštije tamo sjede? Mislim da bi pred nama 
pobjegli kad bi to zaista bili vukovi, jer nijedna životinja nije tako 
plašljiva kao prerijski vuk. 

— Moja braća neka šute! Ja nešto čujem — reče Winnetou. 
Zašutjesmo, i doista, s mjesta gdje su se nalazile one dvije točke začuo 
se slab povik. 

— To je čovjek! — vikne Old Dealh. — Krenimo. 


Uzjahasmo. Kad smo se približili mjestu obje su životinje ustale i 
pobjegle. Sjedile su na obali potoka, a usred potoka ugledasmo 
čovječju glavu koja je stršila iz vode. Lice bijaše puno mušica. Sjedile 
su na očima, ušima, u nosu i među usnama. 

— Za ime božje, spasite me, senjores! — stenjao je čovjek. — Više 
ne mogu izdržati. 

Mi smo, razumije se, odmah skočili s konja. 

— Što je s vama? — upitao je Old Death na španjolskom jeziku. — 
Kako ste dospjeli u vodu? Kako to da ne možete izići? Ta nije dublja od 
dvije stope? 

— Ukopali su me ovamo. 

— Zašto? Do vraga! Ukopati čovjeka! Tko je to učinio? 

— Indijanci i bijelci. 

Nismo vodili računa o tome da tragovi nogu vode prema potoku. 

— Ovaj čovjek mora što prije van. Dođite, meš'surs, iskopat ćemo 
ga. Kako nemamo alata, učinit ćemo to rukama. 


— Lopata leži iza mene u vodi. Prekrili su je pijeskom — rekao je 
čovjek. 

— Lopata? Odakle vam taj alat? 

—Ja sam gambusino, kopač zlata. Mi uvijek sa sobom nosimo pijuk 
i lopatu. 

Našli smo lopatu i ušli u vodu. Korito potoka bilo je prekriveno 
dubokim pijeskom. Tek tada smo vidjeli da je iza čovjeka bilo 
zabodeno koplje, za koje su mu privezali vrat, tako da glavu nije 
mogao pomicati. Usta su mu bila samo malo nad razinom vode, ali nije 
mogao popiti ni kapi. Osim toga, lice su mu namazali svježim krvavim 
mesom, da bi privukli insekte. Nije se mogao spasiti, jer su mu ruke 
bile svezane na leđima. Kad smo ga napokon izvukli iz vode i 
oslobodili veza, pao je u nesvijest. To nije bilo čudno, jer su mu skinuli 
svu odjeću, a leđa mu izbičevali do krvi. Jadni se čovjek ubrzo 
osvijestio. Odnijeli smo ga do mjesta gdje smo izbili na potok, jer smo 
odlučili da ondje podignemo logor. Najprije smo ga nahranili. Zatim 
sam iz torbe izvadio svoju rezervnu košulju da bih mu previo rane. 
Tek tada nam je mogao dati željene obavijesti. 


— Ja sam kao gambusino u posljednje vrijeme radio u jednoj 
Bonanzi, nalazištu zlata i srebra — ekao je. — Ona se nalazi dan puta 
odavde u brdima. Imao sam tamo druga, Yankeeja, imenom Harton, 
koji je... 

— Harton? — prekine ga Old Death brzo. — Kako mu je ime? 

— Fred. 

— Znate li gdje se rodio i koliko mu je godina? 

— Rodio se u New Yorku i bit će mu oko šezdeset godina. 

— Je li možda govorio o svojoj obitelji? 

— Njegova je žena umrla. Ima sina koji radi u Friscu, ali ne znam 
čime se bavi. Zar poznajete tog čovjeka? 

Old Death je nekako neobično žestoko postavljao pitanja. Njegove 
su oči blistale, a upali se obrazi žarili. Sada se nastojao ponašati mirno 
i polako je odgovorio: 

— Vidio sam ga jednom ranije. Živio je u vrlo dobrim prilikama. Zar 
vam nije o tome govorio? 


— Da. Bio je sin pristojnih roditelja i postao je trgovac. Posao mu 
je išao sve bolje, ali brat mu je bio ništarija i kao pijavica objesio se na 
njega. 

— Jeste li saznali kako se taj brat zvao? 

— Da. Njegovo je ime bilo Henry! 

— Točno. Nadam se da će mi uspjeti još jednom vidjeti vašeg 
Hartona! 

— Ne vjerujem. Jer hulje koje su me ukopale, povele su ga sa 
sobom. 


Old Death kao da je želio skočiti. Ali uspjelo mu je da se savlada i 
da mirna glasa upita: 


— Kako je do toga došlo? 


— Htio sam vam to ispričati prije nego što ste me prekinuli. Dakle, 
Harton je bio trgovac, a njegov ga je brat prevario za čitav imutak. Čini 
mi se da još i danas voli nesavjesnog momka koji ga je upropastio. 
Pošto je osiromašio, lutao je dugo vremena uokolo kao kopač, ali nije 
imao sreće. Zatim je postao vaquero, ukratko, sve moguće, ali uvijek 
bez uspjeha, dok konačno nije postao gambusino. Ali on nije bio 
pustolov i bilo mu je još gore nego prije. 

— Onda nije trebalo da postane gambusino! 

— Lako je to reći, senjor. Milijuni ljudi rade ono što im najmanje 
odgovara. A možda je imao neki tajni razlog da postane gabusino. 
Naime, njegov je brat bio veoma uspješan gambusino. Možda se nadao 
da će ga tako susresti. 

— To nije logično. Taj propali brat bio je sretan gambusino, a ipak 
je svog brata prevario za čitav imutak? Ta sretan gambusino ima 
novaca koliko želi. 


— Da, ali ako troši brže nego što može zaslužiti, onda nema novaca. 
Bio je pravi rasipnik. Na kraju je Harton dospio u Chihuahuu, gdje ga 
je zaposlio moj principal. Tamo sam ga upoznao i zavolio. To je velika 
rijetkost, jer možete zamisliti koliko su gambusini jedni drugima 
zavidni. Od tog vremena zajedno smo tražili zlato. 


— Kako se zove vaš gospodar? 

— Davis. 

— Do vraga! Čujte, senjor, govorite li engleski? 

— Isto tako dobro kao i španjolski. 

— Onda budite tako dobri i govorite engleski, jer ovdje sjede dva 

čovjeka koji ne razumiju španjolski, a koje će vaša priča veoma 
zanimati. 

Pokazao je prema Langeovima. 

— Zašto bi ih zanimala? — upita gambusino. 

— Odmah ćete saznati. Čujete, master Lange. Ovaj je čovjek kopač 
zlata i u službi je stanovitog Davisa u Chihuahui. 

— Što? Davis? — vikne Lange. — Pa to je principal moga zeta. 

— Samo ne tako brzo, sir! Može biti i nekoliko Davisa. 


— Ako ovaj master misli na Davisa koji se bavi unosnim poslom 
kupovanja rudnika zlata i srebra, onda postoji samo jedan tog imena 
— objasni gambusino. 


— To je on! —vikne Lange. — Poznajete li tog gospodina, sir? 

— Svakako! Ta ja sam u njegovoj službi. 

— A poznajete li mog zeta? 

— Kako se zove? 

— Zove se Uhlmann. Studirao je u Freibergu. 

— To je točno. On je postao direktor rudnika s veoma velikim 
prihodima. A čini se da će ubrzo postati i njegov kompanjon. Vi ste, 
dakle, njegov tast? 

— Razumije se! Njegova žena Agnes je moja kći. 

— Mi je svi zovemo senjora Ines. Dobro je poznajemo, sir. Ja sam 
čuo da njeni roditelji žive u Missouriju. Želite li je posjetiti? 

Lange kimne glavom. 

— Onda nije potrebno da idete u Chihuahuu, već u bonanzu o kojoj 
sam ranije govorio. Zar niste čuli o njoj? Pripada vašem zetu! On je 
nedavno odjahao u planine i otkrio nalazište zlata kakvo ovdje još 
nikada nije otkriveno. Senjor Davis mu je dao radnu snagu da bi 
mogao odmah početi s kopanjem. Sada se marljivo kopa, a nalazište je 
tako bogato da će vjerojatno senjor Davis senjoru UhImannu ponuditi 
da postanu kompanjoni, što bi obojici bilo veoma korisno. 


— Što ne kažete! Will, čuješ li to? 

To je pitanje uputio svome sinu. Ovaj nije odgovorio. Tiho je jecao. 
Bijahu to suze radosnice. Razumije se da smo se i mi radovali sreći 
naših drugova. Old Death je pravio razne grimase, koje nisam mogao 

razumjeti, iako sam inače njihovo značenje prilično dobro poznavao. 
Nakon nekog vremena stišalo se uzbuđenje. Gambusino je mogao 
nastaviti: 


— Pomagao sam Hartonu da uredi pogon bonanze. Zatim smo 
krenuli da istražimo Mapimi. Jahali smo tri dana, ali zlatu ni traga. 
Danas prije podne odmarali smo se kraj potoka. Sinoć gotovo da i 
nismo spavali, pa smo bili veoma umorni. Zaspali smo. Kad smo se 
probudili, bili smo okruženi gomilom bijelih i crvenih jahača. 

— Kakvi su to bili Indijanci? 

— Cimare, četrdeset momaka i deset bijelaca. 


— Cimare! Pa to su najhrabriji od svih tih protuha. I oni su vas 
zgrabili? Zašto? Zar su u neprijateljstvu s bijelcima? 

— Čovjek nikad ne zna na čemu je. Nisu ni prijatelji ni neprijatelji. 
Ne pokazuju otvoreno neprijateljstvo, jer su odveć slabi, ali nikad se 
ne ponašaju tako da bismo im mogli potpuno vjerovati. A to je opasnije 
od otvorenog neprijateljstva, jer čovjek nikad ne zna kako da se 
ponaša. 

— Onda bih volio znati zašto su s vama tako postupali. Jeste li ih 
uvrijedili? 

— Ninajmanje. Ali senjor Davis nas je veoma dobro opremio. Imali 
smo po dva konja, dobro oružje, streljivo, hranu, alat i sve što je 
čovjeku potrebno za duži boravak u takvoj pustinji. 


— Hm! To je, dakako, veoma privlačan plijen. 

— Opkolili su nas i upitali tko smo i što ovdje tražimo. Kad smo im 
odgovorili, veoma su se razljutili i tvrdili da Mapimi pripada njima sa 
svime što se ovdje nalazi. Zatim su zatražili da im predamo naše stvari. 


— Ivi ste predali? 


—Jane. Harton je bio pametnijiod meneidaoimjesveštoje imao; 
ali ja sam uhvatio pušku, ne da bih pucao, jer to bi bila čista ludost, 
nego da ih zastrašim. Začas su me svladali i orobili do gole kože. Bijelci 
nam nisu pomogli! Ali postavljali su nam pitanja. Ja nisam htio 
odgovarati i zbog toga su me bičevali lasom! Harton je i opet bio 
pametniji od mene. Nije mogao znati što namjeravaju i rekao im je sve, 
i o novoj Bonanzi senjora Uhlmanna. Tada su nađulili uši. Morao ju je 
točno opisati. Upao sam mu u riječ da bi zašutio. Tada je opazio da im 

ne smije odgovarati i nije im više htio dati nikakvu obavijest. Mene su 
svezali i ovdje ukopali. Ali Hartona su tako dugo tukli dok nije sve 
rekao. A kako su vjerovali da ih je možda ipak prevario, poveli su ga 
sa sobom i zaprijetili mu da će umrijeti najstrašnijom smrću ako ih do 
sutra uvečer ne odvede do Bonanze. 


Još nikad nisam vidio Old Deatha ovako mračna. Lice mu je bilo 
divlje i neumoljivo odlučno. Izgledao je kao ubojica koji ni pod koju 
cijenu ne želi poštedjeti svoju žrtvu. Glas mu je bio gotovo promukao 
kad je upitao: 

— I vjerujete da su odavde krenuli prema nalazištu? 


— Da. Namjeravaju ga napasti i opljačkati. Tamo leže velike zalihe 
streljiva, hrane i drugih predmeta koje takvi lopovi veoma cijene. Ima 
i mnogo srebra.— Do vraga! Podijelit će plijen. Bijelci će uzeti kovinu, 
a Crvenokošci ostalo. Koliko ima donde? 

— Dobar dan jahanja, tako da će sutra uvečer stići, ukoliko Harton 
ne posluša moj savjet. 


— Kakav savjet? 


— Da ih vodi zaobilaznim putem. Pomislio sam da bi me možda 
netko ipak mogao spasiti. U tom slučaju zamolio bih ga da brzo odjaše 
do Bonanze i opomene ljude. 


Starac je neko vrijeme zamišljeno gledao preda se. Zatim je rekao: 

— Najradije bih ovog trenutka krenuo. Ako odmah krenemo, mogli 
bismo slijediti trag tih lopova, ali samo dok ne padne mrak. Da li biste 
mogli opisati put, da bih ga i noću mogao sigurno slijediti? 

Čovjek je zanijekao i odlučno nas odgovarao od noćnog jahanja. 
Old Death odluči da pričeka do jutra. 


— Nas šesnaest — nastavio je — protiv četrdeset Crvenokožaca i 
deset bijelaca. Ne vjerujem da se trebamo plašiti. Kako su Cimare bili 
naoružani? 

— Samo kopljima, strijelama i lukovima, ali nama su oduzeli puške 
i revolvere — odgovori gambusino. 

— Nije to ništa, jer ne znaju rukovati tim oružjem. Uostalom, mi 
ćemo već nešto smisliti i zbog toga je potrebno da saznamo gdje se 
nalazi bonanza. Vi ste rekli da se može pronaći samo slučajno. To ne 
shvaćam. Uz nalazište sigurno ima i vode, voda teče kroz kanjon, a 

kanjon je lako pronaći u ovom golom i pustom području. Opišite mi to 
mjesto! 

— Zamislite duboki klanac usječen u šumu, koji je u sredini širi i 
okružen vapnenim stijenama. Te su stijene neobično bogate srebrom, 
bakrom i olovom. Šuma sa svih strana opkoljava ovaj klanac, a drveće 
raste čak i po stijenama. U pozadini izvire voda koja kao potok teče 
dalje. Klanac, ili bolje rečeno dolina, dugačka je gotovo dvije engleske 
milje. Ali usprkos tome nema mjesta po kome bi se čovjek mogao 
spustiti. Jedini ulaz i izlaz nalazi se ondje gdje voda izlazi iz doline, a 
tamo su stijene tako blizu jedna drugoj da kraj vode ima mjesta samo 
za tri čovjeka ili dva jahača. 

— Onda je to mjesto neobično lako braniti od napada? 


— Da. Drugog ulaza nema, bar ne za ljude koji ne pripadaju 
sadašnjim stanovnicima doline. Rad se obavlja u sredini doline. Zbog 
toga je bilo naporno neprestano hodati pola sata do izlaza iz doline. 
Senjor Uhlmann je dao načiniti još jedan izlaz. Na jednom mjestu 
stijene se ne uzdižu okomito, nego stepenasto. Senjor je zapovjedio da 
se sruše stabla koja su se na nekim mjestima oslonila o stijene. Ispod 
te mase stabala, granja i grančica urezane su stepenice. Nijedan ih 
stranac ne može vidjeti. 


— Oho! Ja se kladim da bih odmah otkrio te famozne stepenice. 
Sami ste se izdali rušenjem stabala. Tamo gdje su stabla odstranjena 
sigurno su se nalazili ili se nalaze ljudi.— Ako dođete na to mjesto, 
nećete ni slutiti da su stabla s pomoću užadi spuštena dolje. 
Razumijete, nisu oborena u običnom smislu te riječi. Ne vidi se ni 
jedan panj. Senjor UhImann naredio je da se iskopa korijenje, tako da 
se stablo nagnulo prema provaliji i iskočilo zajedno s korijenjem iz 
zemlje. Preko trideset ljudi držalo je užad da drvo ne bi palo u dubinu, 
nego da polako klizne dolje do stepenastog oslonca stijena. 


— Zar ima tako mnogo radnika? 
— Da. Gotovo četrdeset. 


— No, onda se ne moramo brinuti zbog napada. Kako je 
organizirao vezu s vanjskim svijetom? 


— Svaka dva tjedna dolaze kolone mula, koje dovoze potrebne 
stvari i odnose rudaču. 

— Je li senjor na ulazu postavio stražare? 

— Noću, kad svi spavaju. Uostalom, čitavog dana po tom predjelu 
luta lovac, kojemu je dužnost da ljudima pribavlja divljač. Njemu ništa 
ne može izmaći. 

— Je li UhImann dao sagraditi kolibe? 

— Ne. On stanuje u velikom šatoru, gdje se skupe svi poslije posla. 
Pomoćni šator služi kao skladište. Oba se nalaze uza stijenu doline. U 
polukrugu oko njih sagrađene su kolibe od granja, u kojima stanuju 
radnici. 


— Ali stranac odozgo, s ruba provalije, može vidjeti svijetle šatore? 


— Ne, jer su natkriveni krošnjama drveća i nisu od bijelog 
šatorskog platna, nego od tamnog gumiranog platna. 


— To je dobro. Kako je s naoružanjem? 
— Svaki radnik ima dvocijevku, nož i revolver. 


— No, onda neka Cimare samo dođu. Mi svakako moramo stići 
prije njih. Sutra treba da podbodemo svoje konje. Pođimo sada 
spavati. Sutra nas čeka naporan dan i moramo biti odmorni. 


Ja nikako nisam mogao zaspati, iako ni prošle noći nisam spavao. 
Pomisao da ću sutra uhvatiti Gibsona nije mi dala mira. Ni Old Death 
nije spavao. Vrtio se amo-t amo. To mi je bilo neobično. Čuo sam kako 
stenje i mrmlja riječi koje nisam mogao razumjeti, premda sam ležao 
do njega. Nešto mu je tištalo srce. Bilo mi je čudno njegovo ponašanje 
kad je gambusino spomenuo Hartona, ali to se moglo objasniti time 
što je tog čovjeka poznavao. Ili je on s njim bio u nekoj čvrstoj vezi? 

Nakon otprilike tri sata, on se polako uspravio. Osluškivao je kako 
dišem, da bi se uvjerio spavamo li. Zatim je ustao i krenuo duž potoka. 
Stražar, Indijanac, pustio ga je da prođe. Čekao sam. Prošlo je četvrt, 
pola, tri četvrt sata, a starca nije bilo. Ustao sam i pošao za njim. Otišao 
je daleko. Ugledao sam ga tek poslije deset minuta. Stajao je kraj 
potoka i zurio u mjesec, meni okrenut leđima. Ja se nisam trudio da 
tiho hodam, ali je trava gušila šum koraka. Čuo bi me ipak da nije bio 
odveć zadubljen u misli. Tek kad sam stajao tik iza njega, naglo se 
okrenuo. Izvadio je revolver i viknuo: 


— Do vraga! Tko je? Zašto se šuljate ovuda? Hoćete li da vam 
pošaljem metak... 

Mora da je bio veoma odsutan duhom kad me je tek sada 
prepoznao. 


— Ah, to ste vi! — reče on. — Zamalo zapucah u vas, jer sam 
pomislio da je neki stranac. Zašto ne spavate? 


— Ne dopuštaju mi misli na Gibsona i Ohlerta. 


— Tako? Vjerujem vam. No, sutra ćemo napokon obojicu uhvatiti, 
ili se ja ne zvao Old Death. Ne mogu dugo trčati za njima, jer moram 
ostati u Bonanzi. 


— Vi? Zašto? Radi li se o nekoj tajni? 
— Da. 


— No, ne želim navaljivati. Čuo sam kako stenjete i mumljate i 
mislio sam da bih vam mogao pomoći. Laku noć, sir! 


Krenuo sam. Nakon kratkog vremena on me pozove: 


— Master, nemojte pobjeći. Istina je da mi nešto leži na srcu. 
Upoznao sam vas kao šutljivog i poštenog čovjeka, koji mi vjerojatno 
neće preoštro suditi. Zbog toga ću vam ispričati što me tišti. Neću vam 
reći sve, samo nešto. Ostalo ćete lako sami zamisliti. 

Uhvatio me pod ruku i krenusmo pored potoka. 


— Što zapravo mislite o meni? — upita me odjednom. — Što 
mislite o mom karakteru, no... 0, o moralu Old Deatha? 


— Vi ste častan čovjek; zbog toga vas volim i poštujem. 

— Hm! Jeste li ikad počinili neko zlo djelo? 

— Hm! — promrmljao sam i ja. — Ljutio sam roditelje i učitelje. 
Susjedima sam krao voće iz vrta. Tukao sam druge dječake koji nisu 
mislili kao ja, i tako dalje! 

— Nemojte pričati gluposti! Govorim o pravom zločinu, kažnjivom! 

— Toga se ne mogu sjetiti. 

— Onda ste izvanredno sretan čovjek, sir, i ja vam zavidim. Kazna 
je imati lošu savjest! Ni zatvor, ni vješala nisu ništa prema tome! 

Rekao je to glasom koji me duboko potresao. Da, taj je čovjek 
vukao uspomenu na neki teški zločin, inače ne bi mogao govoriti 
takvim glasom. Nisam ništa rekao. Nakon nekog vremena je nastavio: 

— Ali nekome se moram povjeriti. Zato što imam u vas veliko 
povjerenje, iako ste mladi, i zato što osjećam da će se sutra dogoditi 

nešto što će starog izviđača spriječiti da prizna svoj grijeh. 

— Zar ste poludjeli, sir! Ta valjda ne govorite o smrti? 

— Da, o tome govorim — kimnuo je glavom. — Vi ste čuli što je 
gambusino pričao o trgovcu Hartonu? Što mislite o bratu toga 
čovjeka? 

Slutio sam istinu; zbog toga sam blago odgovorio: 


— On je u svakom slučaju lakomisleno postupio.— Pshaw. Vi ste 
preblagi. Ali ja vam kažem, lakomislen čovjek je mnogo opasniji nego 
zao čovjek. Zla čovjeka možete nadaleko prepoznati, dok je lakomislen 
najčešće ljubazan momak i zbog toga za društvo opasniji od prvoga. 
Zapravo, zao nisam nikada bio, ali bio sam lakomislen, strahovito 
lakomislen, jer onaj Henry Harton, koji je svom bratu oduzeo sve... to 
sam bio ja, ja, ja! 

— Ali, sir, vi ste mi rekli svoje drugo ime? 

— Razumije se! Nosim drugo ime, jer sam svoje obeščastio. Nijedan 
zločinac ne govori rado o svojim zločinima. Sjećate li se još kad sam 
vam u New Orleansu rekao da mi je majka pokazala put k sreći, ali da 
sam je ja tražio na sasvim drugoj strani. 

— Sjećam se. 

— Neću duljiti. Majka mi je na samrti pokazala pravi put, ali ja sam 
krenuo putem lakomislenosti. Htio sam se obogatiti, htio sam 
posjedovati milijune. Špekulirao sam bez razuma i izgubio svoj dio 
nasljedstva i svoju trgovačku čast. Tada sam postao kopač! Imao sam 
sreće i pronašao sam mnogo zlata. Ali isto tako brzo sam ga rasipao, 
jer sam postao strastveni kartaš. Mjesecima sam se mučio kao kopač 
da bih dobitak stavio na jedan jedini broj i izgubio. Ali ni to mi nije bilo 
dovoljno. Htio sam staviti na broj sto tisuća dolara, da bih razbio bank. 
Otišao sam u Meksiko i postao gambusino. Sreća me poslužila, ali sam 
sve proigrao. Taj me život fizički upropastio. Uz to sam počeo pušiti 
opijum. Prije toga bio sam snažan, mišićav čovjek, div. Spao sam na 
prosjački štap i više nisam mogao dalje. Nijedan me čovjek više nije 
htio pogledati, a psi su lajali za mnom. Tada sam sreo brata, koji je 
imao trgovinu u Friscu. Prepoznao me, iako sam strašno izgledao, i 
primio me u svoju kuću. Da to bar nije učinio! Da je bar dopustio da 
propadnem! Sva bi mu nesreća bila ušteđena! 

Neko je vrijeme šutio. Vidio sam kako mu se grudi nadimlju i 
veoma sam ga žalio. 

— Bio sam prisiljen da se prikazujem boljim nego što jesam — 
nastavio je on. — Moj je brat vjerovao da sam se popravio i namjestio 
me u svojoj trgovini. Ali demon kocke samo je drijemao, a kad se 
probudio, još me čvršće zgrabio svojim šapama. Orobio sam blagajnu 
i potpisivao lažne mjenice, da bih sve žrtvovao demonu igre. Gubio 
sam, gubio i gubio, sve dok više nije bilo spasa. Tada sam nestao. Brat 
je isplatio krivotvorene mjenice i pao na prosjački štap. I on je nestao 
sa svojim dječakom, pošto je pokopao svoju ženu kojoj se slomilo srce. 
To sam, dakako, saznao poslije nekoliko godina, kad sam ponovo 
došao u Frisco. Tada sam sam odlučio da krenem drugim putem. 
Ponovo sam radio kao gambusino i opet me poslužila sreća. Došao 
sam da nadoknadim štetu svome bratu. Otada sam ga neprestano 
tražio, ali ga nisam mogao naći. Taj nemirni, lutalački život stvorio je 
od mene izviđača. Napustio sam igru, ali ne i opijum. Više ne pušim 
opijum, nego ga žvačem. Miješam otrov u duhan za žvakanje i uživam 
ga u veoma malim količinama. Tako, to vam je moja ispovijed. Sada me 
popljujte i zgazite nogama. Neću se protiviti Jer sam to zaslužio! 

Ispustio je moju ruku, sjeo na travu i prekrio lice rukama. Tako je 
dugo nijemo sjedio. Stajao sam pokraj njega pun osjećaja koje ne mogu 
opisati. Napokon je skočio, pogledao me sablasnim očima i upitao: 

— Vi ste još ovdje? Zar vas ne hvata strava pred tako bijednim 
čovjekom? 

— Strava? Ne. Iskreno mi vas je žao, sir. Vi ste mnogo griješili, ali 
ste i mnogo propatili, i vaše je kajanje iskreno. Kako bih vas mogao 
osuditi? 

— Mnogo patio! Da, imate pravo. Ali ja moram popraviti ono što 
sam skrivio. To je najmanje što mogu učiniti. Sutra ću napokon vidjeti 
brata. Čini mi se kao da će mi zasjali novo sunce. Ali sve to ne spada 
na vas. Želio bih vam reći nešto drugo. Hoćete li mi ispuniti jednu 
želju? 

— Od svega srca. 

— Onda čujte što ću vam reći. Postoji važan razlog zašto uvijek, i 
kad nemam konja, sa sobom vučem svoje sedlo. Kad se razreže 
postava toga sedla, može se naći predmet koji sam namijenio svome 

bratu, samo njemu. Hoćete li to upamtiti, sir? 
— Vaša je molba veoma skromna. 


— Nije. Ali možda ćete se jednom uvjeriti koliko vam vjerujem kad 
sam vas to zamolio. A sada pođite, sir. Ostavite me sama! Još noćas 
moram razmisliti o svoj mojoj krivnji. Sutra možda više neće biti 
vremena. Molim vas, pođite! Spavajte, vaša je savjest čista. Laku noć, 
sir! 

Polako sam se vratio u logor i legao. Zaspao sam tik pred svitanje, 
a starca još uvijek nije bilo. Kad sam se probudio, on je već sjedio na 
svom konju, kao da želi da se što prije ispuni slutnja o skoroj smrti. 
Gambusino je rekao da ga bole leđa, ali da se inače osjeća dobro. 
Zamotali smo ga u pokrivače i jedan ga Apač posjedne pored sebe na 
konja. Zatim krenusmo. 


Ponovo smo jahali kroz kanjone sve do podneva. Ali najteži dio 
puta sada je bio za nama. Satima smo jahali travnatom ravnicom na 
kojoj se tu i tamo izdizao poneki brijeg. Neprestano smo slijedili trag 
Cimara. Oko podne je gambusino zatražio da stanemo i zadovoljno 
rekao: 


— Ovdje moramo napustiti njihov trag. Harton je poslušao moj 
savjet i krenuo zaobilaznim putem. Mi ćemo krenuti desno, jer je to 
izravan put. 

— Well! Učinimo tako. 


Na sjeverozapadu, kamo smo sada jahali, naslagale su se na 
obzoru plavičaste mase. Gambusino nam objasni da su to planine. Ali 
bile su tako daleko da smo tek nakon nekoliko sati opazili da im se 
približavamo. Pošto smo zastali da ručamo, krenuli smo dalje. 
Napokon smo ugledali prvi grm. Uskoro smo jahali zelenom prerijom 
na kojoj su tu i tamo rasle skupine grmlja. Nanovo smo živnuli. Naši su 
se konji odlično držali. Dakako, bile su to sasvim drukčije životinje od 
onih koje nam je dao senjor Atanasio. Kaskali su tako svježi kao da 
upravo dolaze iz logora. 

U međuvremenu su se planine sve više približavale. Bilo je krajnje 
vrijeme, jer se sunce opasno približavalo njihovim vrhovima. Zatim 
smo ugledali prvo drvo. Stajalo je usred prerije, a granje mu je 
polomila oluja. Mi smo ga pozdravili kao glasnika željno očekivane 

šume. Uskoro smo s desne i lijeve strane i ispred nas ugledali po 
nekoliko stabala, koja su činila rijedak šumarak. Tlo mu se blago 
uspinjalo, a kad smo stigli na vrh, ugledali smo s druge strane strmu 
padinu koja je vodila u neku ne odviše duboku dolinu. Trebalo je 
krenuti dolje. Ali dolje se tlo ponovo uzdizalo. Bilo je golo, ali je na 
leđima nosilo zelene krošnje šume. Jahali smo pod drvećem. Zatim 
smo kroz neki klanac dospjeli do male, travom obrasle visoravni. Čim 
smo tamo stupili, ugledali smo crtu koja je presijecala travu. 


— Neki trag! — vikne gambusino. — Tko je ovuda jahao? 
Sišao je s konja da pogleda trag. 
— Mogu vidjeti što je posrijedi a da i ne siđem s konja. Takav trag 


može ostaviti samo odred od preko četrdeset jahača. Dakle, mi smo 
zakasnili. 


— Doista mislite da su to bili Cimare? 
— Da, siguran sam u to, senjor. 
I Winnetou je sišao s konja. Pregledao je trag i rekao: 


— Deset bljedolikih i četiri puta toliko Crvenokožaca. Prošli su 
ovuda prije jednog sata. 

— No, što kažete na to, senjor gambusino? — upita Old Death. 

— Ako je to istina, još ih uvijek možemo prestići — odgovori 
upitani. — Prije napada svakako će poslati izviđače, a to traži 
vremena. 


— Oni će prisiliti Hartona da im sve točno opiše, tako da neće 
morati tratiti vrijeme za izviđanje. 


— Ali Indijanci uvijek napadaju tek pred svitanje. 


— Manite se tog svitanja! Već sam vam rekao da se s njima nalaze 
bijelci. Neće se oni mnogo obazirati na navike Crvenokožaca. Mogao 
bih se kladiti da će čak usred bijela dana napasti Bonanzu. Dakle, 
požurimo! 

Sada smo letjeli preko ravnice, ali u sasvim drugom smjeru nego 
Cimare. Harton ih nije odveo prema ulazu Bonanze, već je bio toliko 
lukav da ih vodi prema stražnjem rubu doline. Mi smo hitali prema 
ulazu. Na žalost, mrak se spuštao velikom brzinom. Na ravnici je još 
bilo vidno, ali kad smo stigli u šumu, morali smo se osloniti na 


ovi 


gambusina i na oči naših konja. Smetale su nam grane i grančice. 
Udarale su nas po licu i lako su nas mogle zbaciti s konja. Zbog toga 
smo sjahali i vodili konje za sobom, dok smo u desnoj ruci držali 
otkočene revolvere, jer smo svakog časa mogli naići na neprijatelje. 
Napokon smo začuli žubor vode. 


— Nalazimo se na ulazu — prošapta gambusino. — Čuvajte se! 
Desno teče voda. Koračajte jedan po jedan i držite se lijevo, uza 
stijene! 

— Lijepo! — odgovori Old Death. — Zar ovdje nema stražara? 

— Sada još ne, još nije vrijeme spavanju. 

— Fino gospodarstvo! I to u Bonanzi! Kakav je put? Ništa se ne vidi. 

— Hodajte samo pravo. Sve do šatora nema više nikakvih 
prepreka. U tami smo vidjeli samo to da se pred nama nalazi prostrana 
dolina. 

Lijevo su se uzdizale mračne mase stijena. Bio je to strmi obronak 
planine. Desno je žuborila voda. Drugu stranu doline nismo mogli 
vidjeti. Ja sam s Old Deathom i gambusinom koračao prvi. Tada mi se 
učinilo da sam ugledao neki lik koji je nestao između nas i stijena. 
Upozorio sam ostale. Zastali smo i osluhnuli. Ništa se nije čulo. 

— Mrak vara — rekao je gambusino.— Uostalom, iza nas se nalazi 
mjesto sa skrivenim stepenicama. 

— Onda je netko možda odatle došao — rekao sam. 

— U tom se slučaju ne bismo morali brinuti, jer bi to bio prijatelj. 
Ali stanovnik doline nema što tražiti ovdje u ovo vrijeme. Vi ste se 
prevarili, senjor. 

Time je stvar bila zaključena. 

Nakon nekog vremena vidjeli smo neodređenu svjetlost, sjaj 
svjetiljke koji je prodirao kroz strop šatora. Čuli su se glasovi. Nas 
trojica hodali smo prvi. 

— Pričekajte ostale — rekao je Old Death gambusinu. — Neka 
stanu pred šatorom, dok mi ne obavijestimo senjora Uhlmanna. 

Udaranje kopita naših konja sigurno se čulo u unutrašnjosti 
šatora, ali nitko nije izišao. 

— Uđite sa mnom, sir! — rekao mi je starac. — Zanima me radost 

i iznenađenje koje će nastati. 
Old Death uđe, a ja za njim. 
— Već su ovdje! — vikne neki glas. — Ne dopustite mu da uđe! 


Još za vrijeme tih riječi odjekne pucanj. Vidio sam kako se izviđač 
objema rukama uhvatio za šator i istodobno sam ugledao nekoliko 
pušaka uperenih prema vratima. Starac više nije mogao stajati 
uspravno; srušio se na zemlju. 


— Moja slutnja... moj brat... oproštenje... u sedlu... — stenjao je. 


— Senjor Uhlmann, za ime božje nemojte pucati! — viknuo sam. — 
Mi smo prijatelji! S nama se nalaze i vaši rođaci. Dolazimo da bismo 
Vas zaštitili od napada koji se sprema. 


— Gospode! — odgovori glas iz šatora. — Zar je to istina? 
— Da, nemojte pucati. Pustite me da uđem! Samo mene! 
— Udite! Ali potpuno sami. 


Ušao sam. U šatoru je stajalo dvadeset ljudi naoružanih puškama. 
Na stropu su visile tri svjetiljke. U susret mi dođe neki mladi čovjek. 
Pokraj njega je stajao muškarac veoma izmučena izgleda. 

— Dali je on bio s njima, Harton? — upitao je prvi. 

— Glupost! — viknuo sam. — Nemojte sada ništa ispitivati. Mi smo 
prijatelji, a neprijatelj se nalazi iza nas. Može stići svakog trenutka. Vi 
ste ovog čovjeka nazvali Harton. Jesu li njega Cimare vukle sa sobom? 


— Da, on im je pobjegao. Stigao je ovamo maloprije. 
— Onda ste vi maloprije prošli pokraj nas, master Harton. Vidio 
sam vas. Ostali mi nisu vjerovali. Tko je pucao? 


—Ja — odgovori jedan od muškaraca. 


— Hvala Bogu! — odahnuo sam, jer sam pomislio da je brat ubio 
brata. — Ubili ste nevinog čovjeka, čovjeka kome zahvaljujete svoj 
spas. 

Sada su ušli Langeovi, a s njima i gambusino, jer više nisu mogli 
izdržati. Nastala je zbrka i čuli su se uzvici radosti. Iz obližnjih koliba 
stigli su i ostali stanovnici doline. Morao sam glasno viknuti da 
umuknu. Old Death je bio mrtav, pogođen ravno u srce. Crnac Sam 
donio je njegov leš i plačući ga položio nasred šatora. Iz jednog odjela 
došle su dvije žene. Jedna je na rukama nosila dječaka. Bila je to 

dadilja. Druga je ležala u zagrljaju oca i brata. Upitao sam Hartona 
kako mu je uspjelo da pobjegne. Dok su ostali među sobom 
razgovarali, on mi je objasnio: 

— Vodio sam ih krivim putem i doveo ih gore u šumu iza doline. 
Tamo su podigli logor, dok je poglavica otišao u izviđanje. Kad se 
smračilo krenuli su. Ostavili su konje zajedno sa stražarima. Tamo 
sam ležao i ja svezanih nogu i ruku. Uspjelo mi je osloboditi se veza. 
Zatim sam pobjegao do tajnih stepenica i sišao u dolinu. Prošao sam 
pokraj vas, ali mislio sam da ste neprijatelji i požurio sam ovamo da 
obavijestim ljude o napadu. Prvi koji je ušao bio je ubijen. 

— To je velika nesreća. Ali momci bi svakog časa mogli stići ovamo. 
Moramo se spremiti. 

Obratio sam se UhImannu, čovjeku koji je stajao kraj Hartona kad 
sam ušao. Brzo sam ga obavijestio o tome u kakvom smo položaju, i za 
dvije minute posvršavali smo sve pripreme. Naše su konje sklonili u 
dolinu. Apači su stali iza šatora, a pridružili su im se Uhlmannovi 
radnici. Leš Old Detha iznijeli smo van. Do potoka je odnesena bačva s 
petrolejem i boca s benzinom. Kraj bačve je ostao čovjek kome je bilo 
naloženo da na određeni znak ulije benzin u petrolej i da ga zapali. Čim 
masa počne gorjeli, morao je bačvu gurnuti u potok. Voda će odnijeti 
goruću smjesu i tako će cijela dolina biti osvijetljena. 

Sada je više od pedeset ljudi stajalo spremno da dočeka 
neprijatelje, kojih je bilo koliko i nas, ali je naše oružje bilo mnogo 
nadmoćnije. Nekoliko iskusnih i lukavih radnika poslali smo prema 
ulazu, da bi nam javili dolazak neprijatelja. 


Na stražnjem krilu šatora olabavljeni su donji kolutovi, da bi se 
moglo ulaziti i izlaziti. 

Žene s djetetom poslali smo, dakako, na sigurno mjesto, u 
pozadinu doline. Ja sam s Uhlmannom, Winnetouom i Langeovima 
sjedio u šatoru. Sam je ostao kod Apača. Čekali smo otprilike deset 
minuta. Tada je stigao jedan od ljudi koje smo poslali prema ulazu. On 
nam je javio da dovodi dva bijelca koji žele razgovarati sa senjorom 
Uhlmannom. Ali dao nam je znak rukom, iz čega smo zaključili da se i 
ostali približavaju. Odgovorili smo mu da ih uvede. Ja sam se s 
Langeovima i Winnetouom sakrio u susjedno odjeljenje šatora. 


Vidio sam kako su ušli Gibson i William Ohlert. UhIlmann ih je 

srdačno primio i ponudio im da sjednu. Gibson se nazivao Gavilanom 
i predstavio se kao geograf koji sa svojim kolegom želi posjetiti ove 
planine. On je logorovao u blizini kad je k njemu došao određeni 
Harton, neki gambusino. Od njega je saznao da ovdje ima dobrih 
stanova. Njegov je kolega bolestan i zbog toga ga je Harton doveo 
ovamo. On moli senjora Uhlmanna da primi njegova kolegu za jednu 
noć. 

Nije bilo vremena da prosudim je li to glupa ili pametna 
izmišljotina. Izišao sam iz svog skrovišta. Gibson je skočio na noge. 
Zurio je u mene s izrazom najvećeg zaprepaštenja. 

— Jesu li i Cimare koji dolaze za vama bolesni, master Gibson? — 
upitao sam ga. — Ne samo da će William Ohlert ostati ovdje, nego će 
poći sa mnom. A i vas ću povesti sa sobom. 

Ohlertje kao i obično nepomično sjedio. Ali Gibson se brzo snašao. 

— Huljo! — viknuo je. — Progoniš poštene ljude sve dovde! Ja ću... 

— Šuti! — prekinuh ga. — Ti si moj zarobljenik! 

— Još ne! — odvrati on ljutito. — Najprije ćeš od mene dobiti ovo! 

U ruci je držao pušku i zamahnuo kundakom. Zgrabih ga za ruku. 
On se pomače i kundak pogodi Ohlerta u glavu. Ovaj se odmah sruši. 
Istog je časa u šator ušlo nekoliko radnika. Uperili su puške u Gibsona, 
koga sam još uvijek čvrsto držao. 

— Nemojte pucati! — viknuo sam, jer sam ga htio uhvatiti živa. Ali 
bilo je prekasno. Začu se pucanj i on pade mrtav, pogođen u glavu. 

— Nemojte nam zamjeriti, gospodine. Takav je ovdje običaj! — 
rekao je čovjek koji je pucao. 

Kao da je pucanj bio već unaprijed dogovoreni signal: nedaleko od 
šatora začu se indijanski ratni poklič. 

Uhlmann jurne van, a ostali za njim. Čuo sam kako nešto viče. 
Praskale su puške, a ljudi su vikali i psovali. Ja sam s Ohlertom bio sam 
u šatoru. Kleknuo sam kraj njega, da bih vidio je li mrtav. Bilo mu je 
još uvijek udaralo. To me umirilo. Sada sam mogao sudjelovati u borbi. 

Kad sam izišao, opazio sam da to više nije bilo potrebno. Dolina je 
bila osvijetljena petrolejem koji je gorio u potoku. Neprijatelj je bio 
dočekan sasvim drukčije nego što je očekivao. Većina je ležala na tlu. 
Ostali su bježali prema izlazu, progonjeni našim ljudima. 

Uhlmann je stajao kraj šatora i pucao. Upozorio sam ga da bi bilo 
dobro kad bi poslao odred svojih ljudi na čelu s Hartonom da zarobe 
konje. Tamo bi njegovi ljudi mogli dočekati i one koji se budu uspjeli 
probiti kroz izlaz iz doline. On odmah posluša moj savjet. 

Nije prošlo ni tri minute od prvog pucnja a dolina je već bila 
očišćena. 

Odred koji smo poslali lako se domogao konja. Ljudi su cijelu noć 
ostali pokraj njih, samo se Harton vratio. Nije ni slutio tko je jedini 
mrtvac na našoj strani, čovjek kojega je zbog nesporazuma ubio metak 
prijatelja.Otišao sam s njim van u dolinu, gdje je sada gorjelo nekoliko 
logorskih vatri, potražio jedno tamno mjesto gdje smo sjeli i rekao mu 
što je trebalo da sazna. 

Plakao je kao dijete, glasno i očajno. On je svog brata uvijek volio, 
odavno mu je sve oprostio i postao je gambusino samo zbog toga što 
se nadao da će ga negdje sresti. Morao sam mu sve ispričati, od svog 
prvog sastanka sa izviđačem pa do posljednjeg časa kad gaje pogodio 
metak prijatelja. Htio je znati svaku riječ koju smo izmijenili, a kad 
smo poslije jednog sata krenuli prema šatoru, da bismo vidjeli 
mrtvaca, zamolio me da zavolim i njega koliko sam volio njegova 
siromašnog brata. 

Ujutro smo donijeli Old Deathovo sedlo. Razrezao sam postavu. 
Našli smo lisnicu. Usprkos velikom bogatstvu koje je skrivala, bila je 
veoma tanka. Mrtvac je svom bratu ostavio bankovne upute na veoma 
velike svote, a što je bilo još vrednije, točno nacrtan plan nekog mjesta 
u Sonori gdje je Old Death otkrio bogatu Bonanzu. Od tog je trenutka 
Fred Harton bio milijunaš. 

Sada nismo mogli saznati kakve je zapravo planove imao Gibson 
sa Williamom Ohlertom. Čak i njegova sestra Felisa Perillo, koju je 
vjerojatno želio pronaći, ne bi sigurno bila kadra da nam na to 
odgovori. Kod njega sam našao sav novac koji su podignuli, osim svote 
koju su potrošili na putovanje. 

Ohlert je bio živ, ali se nije budio iz nesvijesti. Zbog toga sam 
morao računati s dužim boravkom u Bonanzi. To mi je zapravo bilo 
drago. Trebao sam se oporaviti od napora i upoznati život u bonanzi, 
sve dok Ohlertovo stanje ne bude dopustilo da odemo u Chihuahuu i 
potražimo dobrog liječnika. 

Old Deatha smo pokopali. Podigli smo mu spomenik s križem od 
srebronosne rudače. Njegov je brat istupio iz Uhlmannove službe da 
bi se u Chihuahui oporavio od svog napornog gambusinskog života. 


Uhlmann i njegova žena bili su veoma sretni što su ih posjetili 
rođaci. Bili su to dragi, gostoljubivi ljudi i zaslužili su tu sreću. Kad se 
Fred Harton opraštao od njih i od mene, zamolio me da ga pratim kad 
bude pošao potražiti Bonanzu u Sonori. Nisam mu mogao odmah 
određeno odgovoriti i rekao sam da ću to učiniti kad stignem u 
Chihuahuu. Winnetou je odlučio da ostane sa mnom i poslao je svojih 
deset Apača kući. UhImann ih je bogato obdario. Crnac Sam otputovao 
je s Hartonom. U svakom slučaju on je s uspjehom izvršio svoj nalog. 
Ne znam je li se vratio senjoru Cortesiu. 


Dva mjeseca kasnije sjedio sam kod liječnika Benita, najslavnijeg 
liječnika sjevernih provincija, kojemu je uspjelo da potpuno izliječi 
mog pacijenta. Činilo se da je udarac kundakom uništio nesretnu 
Ohlertovu monomaniju. On je bio veoma dobro raspoložen, čak veseo, 
i čeznuo je za svojim ocem. Još mu nisam rekao da sam ga pozvao 
ovamo. Poslao sam mu izvještaj ion mi je odgovorio da će sam doći po 
svog sina. Osim toga zamolio sam ga da u moje ime otkaže masteru 
Josy Tailoru. Ipak sam svakog dana osjećao sve veću želju da s 
Hartonom pođem u Sonoru.Harton nam je svakog dana dolazio u 
posjet. Prema meni je osjećao dirljivo prijateljstvo i osobito se 
radovao brzom ozdravljenju našeg pacijenta. 


Tako smo i danas sjedili zajedno liječnik, Ohlert, Harton ija. Pričali 
smo o svojim doživljajima i nadama. Tada je netko pokucao na vrata i 
ušao je čovjek koji je Ohlerlu iz grla izmamio radostan krik. Zapravo 
je samo od mene saznao kakvu je brigu i bol zadao svome ocu. Plačući 
mu se bacio oko vrata. Mi ostali tiho smo izišli iz sobe. 


Kasnije smo o svemu pričali, dok su se otac i sin držali za ruke. 
Otac mi je donio željenu otpusnicu i ja sam odmah Fredu Hartonu 
obećao da ću ga pratiti. Razumije se, bilo bi nam milije da nas je na 
tom putu mogao pratiti još jedan čovjek, ali on je na žalost bio mrtav. 


KRAJ PRVOG DIJELA 

